Κυρίες και κύριοι συνάδελφοι, αρχίζει η συνεδρίαση, διαπιστωθείσης της απαρτίας. [[Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις]] [[ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 6-5-2016 εξουσιοδότηση του Σώματος επικυρώθηκαν με ευθύνη του Προεδρείου τα Πρακτικά της ΡΙΘ΄ συνεδριάσεώς του, της Παρασκευής 6 Μαΐου 2016, σε ό,τι αφορά την ψήφιση στο σύνολο του σχεδίου νόμου: «Ρυθμίσεις για την έρευνα και άλλες διατάξεις».]] Εισερχόμαστε στην ημερήσια διάταξη της ΝΟΜΟΘΕΤΙΚΗΣ ΕΡΓΑΣΙΑΣ Μόνη συζήτηση και ψήφιση επί της αρχής, των άρθρων, των τροπολογιών και του συνόλου του σχεδίου νόμου του Υπουργείου Εργασίας, Κοινωνικής Ασφάλισης και Κοινωνικής Αλληλεγγύης: «Ενιαίο Σύστημα Κοινωνικής Ασφάλειας - Μεταρρύθμιση ασφαλιστικού - συνταξιοδοτικού συστήματος - Ρυθμίσεις φορολογίας εισοδήματος και τυχερών παιγνίων και άλλες διατάξεις». Θέλω να σας ενημερώσω ότι η Διάσκεψη των Προέδρων αποφάσισε κατά πλειοψηφία, στη συνεδρίασή της στις 5-5-2016, τη συζήτηση του νομοσχεδίου σε δύο συνεδριάσεις. Σας προτείνουμε η συζήτηση του νομοσχεδίου να γίνει ενιαία επί της αρχής, επί των άρθρων και επί των τροπολογιών ως μία ενότητα. Ακόμη, προτείνω για την οργάνωση της συζήτησης, σύμφωνα με το άρθρο 65 παράγραφος 5 του Κανονισμού της Βουλής, μετά την ομιλία των εισηγητών και ειδικών αγορητών να λάβουν τον λόγο Βουλευτές από έναν ενιαίο κατάλογο ομιλητών, ο οποίος θα αποτελείται από τρεις πλήρεις κύκλους ομιλητών κατά αναλογία της κοινοβουλευτικής δύναμης των κομμάτων. Τα ονόματα των συναδέλφων τα έχουν δώσει τα αντίστοιχα κόμματα. Κάθε κύκλος θα περιλαμβάνει πέντε Βουλευτές από το ΣΥΡΙΖΑ, τρεις Βουλευτές από τη Νέα Δημοκρατία και έναν ομιλητή από τα υπόλοιπα κόμματα, δηλαδή δέκα πέντε συνολικά από το ΣΥΡΙΖΑ, εννέα από τη Νέα Δημοκρατία και ούτω καθεξής. Οι Ανεξάρτητοι Βουλευτές θα προστίθενται στο τέλος κάθε κύκλου, εφόσον επιθυμούν να λάβουν τον λόγο. Τέλος, θα ακολουθήσουν οι ομιλίες των Βουλευτών, που τυχόν θα εγγραφούν με το ηλεκτρονικό σύστημα κατά τη σειρά εγγραφής τους, μέχρι και το πέρας της ομιλίας του δεύτερου εισηγητού. Επίσης, κύριε Υπουργέ, σε ό,τι σας αφορά, προτείνω να ξεκινήσουμε πρώτα με τους γενικούς εισηγητές, τους έξι ειδικούς αγορητές και μετά να λάβετε εσείς τον λόγο. Όσον αφορά τις τροπολογίες, θέλω να είναι τέσσερις. Αυτή είναι η απόφαση της Διάσκεψης των Προέδρων. Οι υπουργικές τροπολογίες είναι εκπρόθεσμες, αλλά πληρούν την προϋπόθεση που βάλαμε, με αποχή από τη συγκεκριμένη συζήτηση του κ. Κεγκέρογλου, να έχουμε έκθεση του Γενικού Λογιστηρίου του Κράτους. Τις ήλεγξα και πράγματι, έχουν την έκθεση του Γενικού Λογιστηρίου. Για λόγους ισονομίας, τώρα, έχουμε και δώδεκα εκπρόθεσμες τροπολογίες συναδέλφων. Αν κάποια ή κάποιες από αυτές τις κάνετε δεκτές, θα ήθελα να σας παρακαλέσω, το αργότερο το απόγευμα να έχετε δώσει απάντηση επ' αυτού του θέματος, με δεδομένο ότι γίνεται en bloc η συζήτηση. Το en bloc το επιλέξαμε, κυρίες και κύριοι συνάδελφοι, γιατί είναι σχεδόν σίγουρο - για να μην πω 100% σίγουρο - ότι αύριο θα υπάρξει ονομαστική ψηφοφορία. Αντί, λοιπόν, να κάναμε δύο ψηφοφορίες, μία επί της αρχής και μία επί των άρθρων, θα γίνει μία ενιαία, εφόσον υπάρξει θέμα, ονομαστική ψηφοφορία αύριο. Σήμερα η συνεδρίαση θα πάει μέχρι τις δώδεκα. Αύριο η συνεδρίαση θα τελειώσει, εφόσον υπάρχει θέμα ονομαστικής ψηφοφορίας, στις 22.00΄, ώστε μέχρι τις δώδεκα να τελειώσει και η διαδικασία της ονομαστικής ψηφοφορίας. Αν παρ' ελπίδα δεν υπάρξει θέμα ονομαστικής ψηφοφορίας, θα εισηγηθώ στον Πρόεδρο της Βουλής, το δίωρο αυτό να το εκμεταλλευτούμε για να μιλήσουν και συνάδελφοι, οι οποίοι είναι έξω από τους τρεις καθορισμένους κύκλους των ονομάτων των συναδέλφων που έχουν δώσει τα κόμματα. Ταυτόχρονα, θεωρήστε δεδομένο ότι αύριο θα μιλήσουν όλοι οι πολιτικοί Αρχηγοί, οπότε ένα μεγάλο χρονικό διάστημα θα πάει στις ομιλίες των πολιτικών Αρχηγών. Κύριε Υπουργέ, τέσσερις είναι οι υπουργικές τροπολογίες και τελειώσαμε. Είναι ομόφωνη η απόφαση της Διάσκεψης των Προέδρων. Μη δούμε να έρχονται το βράδυ ή αύριο έτερες υπουργικές τροπολογίες. Το ξεκαθαρίζω από σήμερα το πρωί αυτό. Ήταν ομόφωνη η απόφαση της Διάσκεψης των Προέδρων. Μάλιστα, ο Πρόεδρος της Βουλής είπε για την έκθεση του Γενικού Λογιστηρίου του Κράτους. Εάν, λοιπόν, επί της προτεινόμενης διαδικασίας δεν υπάρχει κάποια ουσιαστική αντίρρηση, να ξεκινήσουμε και να μην χάνουμε χρόνο διαδικαστικά.
Κύριε Πρόεδρε…
Κύριε Βρούτση, τι θέλετε;
Κύριε Πρόεδρε…
Κύριε Υπουργέ, θα σας δώσω τον λόγο αμέσως μετά. Ορίστε, κύριε Βρούτση, έχετε τον λόγο.
Κύριε Πρόεδρε, πριν ξεκινήσει η διαδικασία, θέλω να κάνω δύο παρατηρήσεις ιδιαίτερα σημαντικές, οι οποίες αφορούν το Σώμα και την ελληνική κοινωνία, για το κρίσιμο ζήτημα του νομοσχεδίου, το οποίο θα συζητήσουμε αυτό το διήμερο. Το πρώτο έχει να κάνει με τον παρόντα Υπουργό, τον κ. Κατρούγκαλο. Κύριε Υπουργέ, είναι αναγκαίο, εκ των ων ουκ άνευ, πριν ξεκινήσει η συζήτηση για το ασφαλιστικό, να φέρετε αναλογιστική μελέτη. Στερείτε αυτήν τη στιγμή του Κοινοβουλίου, των Βουλευτών και της ελληνικής κοινωνίας την απαραίτητη συνοδευόμενη αναλογιστική μελέτη για τη βιωσιμότητα του συστήματος των τροπολογιών, των διατάξεων που φέρνετε σήμερα στη Βουλή, για να ψηφιστούν, που είναι άκρως αναγκαίες. Το δεύτερο, κύριε Πρόεδρε, έχει να κάνει με την τροπολογία του Υπουργείου Οικονομικών. Κοιτάξτε, κύριοι. Πριν ξεκινήσει η διαδικασία κρίνουμε, κύριε Πρόεδρε, ότι είναι απαραίτητο να έλθει ο κ. Τσακαλώτος, γιατί είναι κρίσιμο και βασικό μέγεθος της συζήτησης, να μας ενημερώσει για το αφορολόγητο και την αλλαγή, την οποία κατέθεσε, διότι όλοι θυμόμαστε πολύ έντονα τις κόκκινες γραμμές του κ. Τσακαλώτου για τα 9.500 και 12.000 αφορολόγητο. Σήμερα κατατίθεται μία τροπολογία, που αλλάζει δραματικά το αφορολόγητο και αυτό έχει τεράστιες επιπτώσεις στη ζωή των Ελλήνων. Κρίνουμε, λοιπόν, κύριε Πρόεδρε, ότι πρέπει να έλθει να δώσει εξηγήσεις ο κ. Τσακαλώτος, έτσι ώστε να είναι τμήμα των τοποθετήσεων και των εισηγητών και των Βουλευτών. Ευχαριστώ πολύ.
Κύριε Υπουργέ, θα σας αφήσω τελευταίο, γιατί έχει ζητήσει τον λόγο και ο κ. Μαντάς, για να απαντήσετε συνολικά, ενδεχομένως, αν προκύψουν και άλλα θέματα. Σε ό,τι αφορά το πρώτο σκέλος της παρατήρησής σας, κύριε Βρούτση, το έθεσε στη Διάσκεψη των Προέδρων ο παρακαθήμενός σας κ. Τσιάρας με την ιδιότητα του Γραμματέα της Κοινοβουλευτικής Ομάδας της Νέας Δημοκρατίας. Το επισημάνατε κι εσείς σήμερα, αλλά είχε τεθεί στη Διάσκεψη των Προέδρων και από άλλους συναδέλφους, άλλων κομμάτων. Σε ό,τι αφορά το δεύτερο σκέλος, δεν θα καθυστερήσω περιμένοντας τον κ. Τσακαλώτο να έλθει. Όμως, είναι σίγουρο ότι δεν θα εισαχθεί σε ψηφοφορία, εάν δεν έλθει είτε ο κ. Τσακαλώτος είτε ο κ. Αλεξιάδης να υπερασπίσουν και να αναλύσουν την τροπολογία, η οποία υπάρχει. Αυτό γίνεται πάντοτε και, άρα, είναι αυτονόητο. Όμως, δεν θα καθυστερήσουμε τη διαδικασία. Κύριε Μαντά, έχετε τον λόγο για δύο λεπτά κι εσείς.
Κύριε Πρόεδρε, την πρότασή σας, που αφορά τη διαδικασία, γενικά την κάνουμε αποδεκτή. Απλώς, νομίζω ότι πρέπει να διευκρινίσει από την πλευρά του ο Υπουργός αν προτιμά να μιλήσει μετά το τέλος των εισηγητών ή στην αρχή για ένα τόσο σημαντικό νομοσχέδιο. Αυτό θα το πει ο ίδιος ο Υπουργός. Δεύτερον, θέλω να πω, για να αποκαταστήσουμε την αλήθεια, ότι ήδη η αναλογιστική μελέτη έχει κατατεθεί, εκτός από το ΕΤΑΑ, στο οποίο υπήρχαν οι διαφοροποιήσεις, σε σχέση με τι διευκολύνσεις για τους νέους επιστήμονες κ.λπ., για τις οποίες διευκολύνσεις περιμένουμε την - αν θέλετε - κατοχύρωση και αυτού του τμήματος της αναλογιστική μελέτης από τον ILO. Συνεπώς, υπάρχει αναλογιστική μελέτη. Αυτό θέλω να πω. Δεύτερον, για το ζήτημα της τροπολογίας, όπως κι εσείς σωστά είπατε, είναι προφανές ότι θα υπάρξει εξήγηση και ενημέρωση κι, επίσης, απολύτως προφανές ότι αυτό θα γίνει πριν τη διαδικασία της ψηφοφορίας.
Κύριε Υπουργέ, έχετε τον λόγο για τρία λεπτά.
Ευχαριστώ, κύριε Πρόεδρε. Προφανώς, η Νέα Δημοκρατία δεν μπορεί να ανεχτεί τη διάψευση των συνεχών ισχυρισμών της ότι δεν θα υπάρχει αναλογιστική μελέτη και γι' αυτό επανέρχεται και τώρα που έχει κατατεθεί. Απλώς, για τα Πρακτικά θα σας καταθέσω δελτίο Τύπου της 25ης Ιανουαρίου 2011 του Αναπληρωτή Υπουργού Εργασίας και Κοινωνικής Ασφάλισης κ. Κουτρουμάνη, ο οποίος τον επόμενο χρόνο απ' αυτόν που κατατέθηκε το νομοσχέδιο, το 2011, δηλώνει: «Σήμερα είμαι στην ευχάριστη θέση να παρουσιάσουμε μελέτες για τα τρία μεγαλύτερα ταμεία της χώρας μας, που είναι το ΙΚΑ, ο ΟΑΕΕ και ο ΟΓΑ.» Είναι τρία και όχι τέσσερα, όπως καταθέσαμε εμείς και τον επόμενο χρόνο από τότε που ψηφίστηκε ο νόμος και όχι πριν ψηφιστεί. [[Στο σημείο αυτό Υπουργός Εργασίας, Κοινωνικής Ασφάλισης και Κοινωνικής Αλληλεγγύης Γεώργιος Κατρούγκαλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Σας θυμίζω ότι, παρά την αντίθετη προσωπική, θεωρητική, επιστημονική μου γνώμη, το Συμβούλιο της Επικρατείας θεωρεί ότι οι αναλογιστικές μελέτες δεν είναι αναγκαίες για την ψήφιση ενός ασφαλιστικού νομοσχεδίου. Εγώ, παρά την ομολογία αυτή, επειδή η προσωπική, θεωρητική κι επιστημονική μου γνώμη, είναι αυτή, κατέθεσα τη συγκεκριμένη αναλογιστική μελέτη και για πρώτη φορά τρεις άλλες συμπληρωματικές ειδικές μελέτες που ανταποκρίνονται στις ειδικές απαιτήσεις της νομολογίας του Συμβουλίου της Επικρατείας, ούτως ώστε το Σώμα να μπορεί να εξετάσει, με βάση επιστημονικά δεδομένα κι όχι απλώς δηλώσεις πολιτικές, την πραγματική κατάσταση στην οποία βρίσκεται το ασφαλιστικό σύστημα. Ο Υπουργός Οικονομικών θα είναι εδώ. Όπως ξέρετε, πρόκειται για μια ιδιαίτερα σκληρή διαπραγμάτευση μέχρι τη Δευτέρα, που προφανώς απαιτεί την παρουσία του για την αποτελεσματική διεκπεραίωση αυτής της διαπραγμάτευσης, χωρίς αυτό να σημαίνει υποτίμηση των υποχρεώσεών του απέναντι στο Κοινοβούλιο. Ως προς τη διαδικαστική σας πρόταση, κύριε Πρόεδρε, δεν θα υπάρξουν τροπολογίες που δεν έχουν την Έκθεση του Γενικού Λογιστηρίου του Κράτους. Δεν είμαι βέβαιος ότι μεταξύ των τεσσάρων είναι μια σημαντική, δικής μου υπογραφής. Επομένως, με την επιφύλαξη αυτή ότι δεν θα έρθουν τροπολογίες που θα στερούνται της υπογραφής του Γενικού Λογιστηρίου, συμφωνώ με την πρότασή σας. Να σας πω ότι ήταν δύσκολο, καθώς η δική μας τροπολογία, του δικού μας Υπουργείου, ήταν έτοιμη, αλλά χθες το Γενικό Λογιστήριο ήταν υπό κατάληψη. Υπήρχε, επομένως, γεγονός ανώτερης βίας που, όπως όλα τα γεγονότα ανωτέρας βίας, θεωρώ ότι πρέπει το Σώμα να συμφωνήσει ότι αναστέλλουν την προθεσμία κι επομένως και εξ αυτού του λόγου, θα έπρεπε να θεωρηθούν οι τροπολογίες αυτές εμπρόθεσμες. Τέλος, επειδή υπάρχει Υφυπουργός με ειδική αρμοδιότητα για το ζήτημα, θα πρότεινα, κύριε Πρόεδρε, αν δεν σας αναστατώνει τον προγραμματισμό, να μιλήσω εγώ πριν από τους ειδικούς εισηγητές και ο κ. Πετρόπουλος μετά, ούτως ώστε να μπορεί κι αυτός να τοποθετηθεί.
Όχι! Άστα αυτά τώρα.
Δεν θα τσακωθούμε για τη σειρά! Λοιπόν, ηρεμήστε.
Κύριε Πρόεδρε, μπορώ να έχω τον λόγο;
Κύριε Βρούτση, δεν έχετε τον λόγο. Καθίστε κάτω.
Κύριε Πρόεδρε, ζητάω τον λόγο για λίγα δευτερόλεπτα.
Καθίστε κάτω. Έχουν ζητήσει άλλοι τον λόγο. Καθίστε κάτω! Ο κ. Παφίλης, ο κ. Λοβέρδος, λοιπόν, έχουν τον λόγο ως Κοινοβουλευτικοί και ο κ. Παναγιώταρος, για δύο λεπτά. Ακούστε τι θα σας πω, όμως. Αν φάμε την ώρα με διαδικασία, για να καταλήξουμε τελικά στην πρόταση που σας είπα, αυτό είναι εις βάρος των συναδέλφων. Εγώ, είμαι υποχρεωμένος στους κοινοβουλευτικούς να δώσω - και θα δώσω - τον λόγο, αλλά θέλω να σας το επισημάνω. Ορίστε, κύριε Παφίλη, έχετε τον λόγο για δύο λεπτά.
Κύριε Πρόεδρε, παρ' ότι έχει συμφωνηθεί αυτή η διαδικασία, δεν μπορεί να περάσει απαρατήρητη η απαράδεκτη και προκλητική πράξη της Κυβέρνησης να φέρει ένα τόσο σοβαρό νομοσχέδιο, για το οποίο έχει ξεσηκωθεί ολόκληρη η Ελλάδα, μέσα στο Σαββατοκύριακο, πολύ περισσότερο που μας κορόιδεψε ωμά. Διότι σε ερώτημα που κάναμε στην επιτροπή, μήπως σκοπεύετε να το φέρετε Σαββατοκύριακο, η απάντηση ήταν και από τον κύριο Υπουργό και από τον Πρόεδρο της επιτροπής, ότι δεν υπάρχει καμμία τέτοια περίπτωση. Αν νομίζει η Κυβέρνηση ότι το Σαββατοκύριακο θα εμποδίσει τις κινητοποιήσεις των εργαζομένων και αν νομίζει ότι ακόμα και αν το ψηφίσει θα ξεμπλέξει, κάνει μεγάλο λάθος. Θα τα πληρώσει πολύ ακριβά το επόμενο διάστημα. [[Θόρυβος στην Αίθουσα]] Έχουμε άλλον Πρόεδρο που κανονίζει; Διότι ο Πρόεδρος δεν με διέκοψε. Το δεύτερο που θέλω να πω, είναι ότι εμείς θα καταθέσουμε αίτηση ονομαστικής ψηφοφορίας, για να είναι καθαρό. Τώρα, σε ό,τι αφορά τις αιτιάσεις περί αναλογιστικής μελέτης κ.λπ., εδώ υπάρχει αναλογιστική σφαγή, κυριολεκτικά, της κοινωνικής ασφάλισης. Κι επομένως, τα υπόλοιπα περιττεύουν. Εμείς λέμε: Απόσυρση του νομοσχεδίου. Δεν χωράει τίποτα ούτε αναλογιστικές ούτε τίποτα άλλο.
Τον λόγο έχει ο κ. Λοβέρδος για δύο λεπτά. Ορίστε, κύριε Λοβέρδο.
Σε σχέση με τη διαδικασία, το αναφέρατε, κύριε Πρόεδρε - κι ευχαριστούμε γι' αυτό - ότι ο εκπρόσωπός μας στη Διάσκεψη των Προέδρων, ο κ. Κεγκέρογλου, έχει διαφωνήσει συνολικά με τη διαδικασία. Και θέλω επί τη ευκαιρία, γιατί πρέπει να το κάνουμε αυτό…
Το σύνολο της Αντιπολίτευσης διαφώνησε.
Κάνατε μια αναφορά σε μας και το υπογραμμίζω. Επίσης, θέλω να υπογραμμίσω μια πρόβλεψη συναδέλφου που έπεσε μέσα, του κ. Παφίλη, ότι το συγκεκριμένο σχέδιο νόμου θα έρθει αυτό το Σαββατοκύριακο. Το είπε στην πρώτη συνεδρίαση της Επιτροπής Οικονομικών και Κοινωνικών Υποθέσεων για το θέμα. Τώρα, κοιτάξτε, κύριε Πρόεδρε, έρχεται - όπως και στην επιτροπή - εδώ το Υπουργείο Εργασίας και κρύβεται συστηματικά το Υπουργείο Οικονομικών. Ξέρετε ότι το άρθρο 114 του σχεδίου νόμου προβλέπει μέτρα 1.700.000.000 ευρώ. Και σήμερα η τροπολογία αυτή, που πάει το αφορολόγητο στις 8.600 ευρώ, συνεπάγεται μια επιπρόσθετη δαπάνη για τον Έλληνα πολίτη 200.000.000 ευρώ. Δεν είναι δυνατόν να πάει η συζήτηση όπως πήγε στην επιτροπή, με το Υπουργείο «σουσουράδα» να κρύβεται. Θα έρθει εδώ. Θα έρθει, κύριε Πρόεδρε, και θα πρέπει να το εξασφαλίσει το Προεδρείο της Βουλής αυτό. Θα έρθει εδώ ο Υπουργός Οικονομικών, δεν θα κρύβεται όπως έχει κρυφτεί επί δεκαπέντε μέρες. Τώρα σε σχέση με αυτό που είπε ο εισηγητής του ασφαλιστικού Υπουργός για τις τοποθετήσεις τους, δεν είναι δυνατόν να γίνει «σάντουιτς» η συζήτηση στη Βουλή από το Υπουργείο. Έχουμε δεχτεί μία πρακτική από την περασμένη περίοδο της Βουλής να μην έπεται ο Υπουργός των εισηγητών, των αγορητών και των έξι πρώτων Βουλευτών, αλλά να προηγείται. Σωστότερο είναι αυτό, αφού ασκεί νομοθετική πρωτοβουλία. Όμως, δεν θα γίνει και αυτό που προτείνει ο ίδιος σήμερα, αφού μιλήσει, να μιλήσουν οι εισηγητές, να μιλήσει ο Υφυπουργός του. Διότι τότε, αν το δεχτείτε αυτό, θα πρέπει μόλις τελειώσει ο Υπουργός, αντί των αγορητών και εισηγητών, να μιλήσουν οι Κοινοβουλευτικοί Εκπρόσωποι, άρα θα τιναχτεί στον αέρα η διαδικασία. Σας παρακαλώ πάρα πολύ, να το δείτε με πολλή προσοχή αυτό το θέμα. Μην ξεκινάμε με λαθροχειρίες! Ας ξεκινήσουμε σοβαρά.
Σε ό,τι αφορά, κύριε Λοβέρδο, το πρώτο αίτημά σας, θέλω να σας το πω και δεν θα χαρούν πολύ οι συνάδελφοι εκτός των καταλόγων που έδωσαν τα κόμματα, διότι μάλλον δεν θα μιλήσει σχεδόν κανείς. Έχω τον κατάλογο των Υπουργών, οι οποίοι θα μιλήσουν - και θα μιλήσουν και οι τρεις του Υπουργείου Οικονομικών, σύμφωνα με χαρτί που ήρθε από τη Γραμματεία της Κυβέρνησης - ο ένας, ο κ. Αλεξιάδης, σήμερα και οι άλλοι δύο, ο κ. Τσακαλώτος και ο κ. Χουλιαράκης, αύριο. Επομένως η παρουσία του Υπουργείου Οικονομικών θα είναι καθ' υπέρβαση, αν όχι καθ' υπερβολή, διότι υπολογίστε χρόνους και δείτε από πού θα χάνονται. Σε ό,τι αφορά το δεύτερο, είμαι σύμφωνος. Δεν θα μιλήσει αμέσως μετά τον τελευταίο αγορητή ο κ. Πετρόπουλος, εφόσον ο κ. Κατρούγκαλος - νομίζω ορθώς είπατε κι εσείς - ξεκινήσει. Θα ξεκινήσει ο κατάλογος και ενδιαμέσως θα μιλήσει και ο Υπουργός. Έχετε δίκιο.
Μετά τον πρώτο κύκλο.
Κατ' αρχάς, είναι οι πρώτοι οκτώ, δύο εισηγητές και έξι ειδικοί αγορητές. Θα μπούμε και στον κατάλογο του πρώτου κύκλου και εκεί ανάμεσα θα μιλήσει ο κ. Πετρόπουλος. Προς ενημέρωσή σας, σας λέω ότι εκτός του κ. Κατρούγκαλου και του κ. Πετρόπουλου, θα λάβουν, επίσης, τον λόγο ο κ. Σταθάκης και οι τρεις του Υπουργείου Οικονομικών, όπως είπα, ο κ. Φίλης, η κ. Φωτίου, ο κ. Παππάς - υποθέτω - για την τροπολογία του, ο κ. Κουρουμπλής και αύριο αργά το βράδυ ο κ. Δραγασάκης, ως Αντιπρόεδρος της Κυβέρνησης. Επομένως, σε ό,τι αφορά την παρουσία της Κυβέρνησης είναι καθ' υπερβολή θα έλεγα, γιατί χάνεται χρόνος από τους Βουλευτές. Τώρα, κύριε Λοβέρδο, θέλετε να ξεκινήσει ο Υπουργός και μετά να συζητήσουμε την αίτηση αντισυνταγματικότητας ή να προηγηθεί;
Τώρα να συζητηθεί.
Εντάξει. Ελπίζω, λοιπόν, ότι με αυτή τη διαδικασία θα κλείσει το διαδικαστικό για να μπούμε στο νομοσχέδιο. Διαβάζω, λοιπόν: «Αντιρρήσεις ως προς τη συνταγματικότητα του άρθρου 41 «Ασφαλιστικές εισφορές υγειονομικής περίθαλψης του σχεδίου νόμου: «Ενιαίο σύστημα κοινωνικής ασφάλειας, μεταρρύθμιση ασφαλιστικού συνταξιοδοτικού συστήματος» σε σχέση με το άρθρο 4, το άρθρο 21 παράγραφος 3, το άρθρο 22 παράγραφος 5 και τα άρθρο 25 παράγραφος 1 του Συντάγματος, καθώς και του άρθρου 104 σε σχέση με τα άρθρα 4 παράγραφους 5 και 26 του Συντάγματος. Ανδρέας Λοβέδρος, Κοινοβουλευτικός Εκπρόσωπος της Δημοκρατικής Συμπαράταξης ΠΑΣΟΚ - ΔΗΜΑΡ» Ο λέγων θα είναι ο κ. Λοβέρδος, ο αντιλέγων θα είναι ο κ. Λάππας, ως συνήθως. Και προτείνω στα υπόλοιπα κόμματα ή οι Κοινοβουλευτικοί τους Εκπρόσωποι ή εάν δεν θέλει ο Κοινοβουλευτικός Εκπρόσωπος, μέχρι να τελειώσουν οι δύο πρώτοι, να μας έχετε πει ποιοι θα μιλήσουν για πέντε λεπτά, εφόσον…
Πρέπει να δούμε το κείμενο με τα άρθρα, κύριε Πρόεδρε.
Ναι, το διάβασα, αλλά παρακαλώ να φωτοτυπηθεί και να μοιραστεί σε όλους τους Κοινοβουλευτικούς Εκπροσώπους και οι Κοινοβουλευτικοί Εκπρόσωποι θα το δώσουν στους συναδέλφους που θα επιλεγούν. Για να μη χάνουμε χρόνο, λοιπόν, κύριε Λοβέρδο, ξεκινάτε…
Κύριε Πρόεδρε, είχα ζητήσει τον λόγο.
Ναι, συγγνώμη. Κύριε Παναγιώταρε, έχετε τον λόγο για δύο λεπτά.
Ευχαριστώ, κύριε Πρόεδρε. Θα ήθελα να κάνω ένα σχόλιο σχετικά με την αναλογιστική μελέτη, την οποία επιζητούσαν όλοι. Ήρθε την τελευταία στιγμή και είναι ημιτελής. Αυτή η αναλογιστική μελέτη επιβεβαιώνει αυτό το οποίο λένε όλοι, φορείς, Αντιπολίτευση, όλη η Ελλάδα: Δεν είναι βιώσιμα τα ασφαλιστικά ταμεία με τα νέα μέτρα, τα οποία πάτε να φέρετε και προσπαθείτε να πείσετε τον ελληνικό λαό ότι έτσι θα σώσετε την κατάσταση. Το έλλειμμα θα βρίσκεται στα 16,7 δισεκατομμύρια ευρώ, κάτι που σημαίνει ότι με τα νέα μέτρα τα οποία διαλύουν στην κυριολεξία ό,τι έχει απομείνει από τον παραγωγικό ιστό αυτής της χώρας, ενδεχομένως να δώσουν μια «ανάσα» για ελάχιστους μήνες και τίποτε παραπάνω. Θα θέλαμε, ο κύριος Υπουργός να μην θεωρεί ότι οι Έλληνες πολίτες είναι μουζίκοι, είναι χαχόλοι και ότι μπορείτε να τους λέτε ότι φέρατε μια αναλογιστική μελέτη. Δεν είναι αναλογιστική μελέτη αυτό το οποίο φέρατε. Ευχαριστώ.
Ευχαριστώ.
Κύριε Πρόεδρε, θέλω τον λόγο για να πω…
Κύριε Παππά, μίλησε ο κ. Παναγιώταρος.
Θέλω να πω κάτι για σας.
Ορίστε.
Κύριε Πρόεδρε, είναι άσχετο με το νομοσχέδιο, αλλά είναι σχετικό με το Προεδρείο και με τη διαδικασία. Πριν από λίγο, ο Κοινοβουλευτικός Εκπρόσωπος της Δημοκρατικής Συμπαράταξης ΠΑΣΟΚ - ΔΗΜΑΡ ανεφέρθη υποτιμητικά για το Υπουργείο Οικονομικών και είπε το Υπουργείο «σουσουράδα». Προφανώς θα είπατε και την πολιτική ηγεσία του Υπουργείου «σουσουράδα». Είναι έτσι, κύριε;
Nαι.
Ακριβώς. Συμφωνείτε. Έχω να πω, λοιπόν, κύριε Πρόεδρε, ότι προσφάτως ψηφίσατε έναν εκτρωματικό Κώδικα, Κανονισμό Δεοντολογίας ο οποίος κόπηκε και ράφτηκε ακριβώς για τις τοποθετήσεις και τη δράση εντός του Ελληνικού Κοινοβουλίου των Βουλευτών της Χρυσής Αυγής. Όταν ο κ. Λοβέρδος χαρακτήρισε ως «σουσουράδα» τους Υπουργούς και το Υπουργείο Οικονομικών, δεν ακούστηκε ούτε ένα «κιχ» από την πλευρά του ΣΥΡΙΖΑ, ούτε ένα «κιχ» από τα κυβερνητικά έδρανα, ούτε ένα «κιχ» μέχρι στιγμής από την Αξιωματική Αντιπολίτευση. Θέλω να καταγγείλω το γεγονός και για σας, που δεν διακόψατε. Δεν διαφωνώ στη βάση του χαρακτηρισμού, κύριε Λοβέρδε. Υπερθεματίζω.
Αυτό που λέτε τώρα δεν έχει σχέση με τη νομοθετική εργασία.
Έχει επί της διαδικασίας, κύριε Πρόεδρε, και επί της προεδρίας σας. Λέω ότι δεν είναι μόνο το Υπουργείο «σουσουράδα». Όλη η Κυβέρνηση είναι «κυβέρνηση - λαγός». Εν πάση περιπτώσει, γιατί δεν διακόψατε τον κ. Λοβέρδο βάσει του νέου Κώδικα Δεοντολογίας;
Διότι εσείς δεν είδατε ότι ο κ. Λοβέρδος έκανε με τα χέρια του «εντός εισαγωγικών» τη φράση.
Εντός εισαγωγικών; Άλλα λόγια να αγαπιόμαστε!
Επομένως, καθίστε κάτω και δεν έχετε ξανά τον λόγο. [[Θόρυβος στην Αίθουσα]] Κυρίες και κύριοι συνάδελφοι, σεβαστείτε τους μαθητές και τις μαθήτριες των οποίων την παρουσία θα ανακοινώσω και σιωπήστε. Γίνεται γνωστό στο Σώμα ότι τη συνεδρίασή μας παρακολουθούν από τα άνω δυτικά θεωρεία της Βουλής, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα δύο μαθήτριες και μαθητές και τρεις συνοδοί εκπαιδευτικοί από το Δημοτικό Σχολείο Ασημίου Ηρακλείου Κρήτης. Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Κύριε Λοβέρδο, έχετε τον λόγο για πέντε λεπτά ως λέγων για το θέμα της αντισυνταγματικότητας.
Κύριε Πρόεδρε, αν κανείς ανέτρεχε στις ενστάσεις συνταγματικότητας για τον ν.3863/2010, που είχα εισηγηθεί και διάβαζε τι έλεγαν ο κ. Λαφαζάνης, αλλά και ο κ. Παυλόπουλος, θα γελούσε σήμερα, θα κάγχαζε. Αν άκουγε ή διάβαζε τι είπε ο σημερινός Πρωθυπουργός, τότε ως Αρχηγός του ΣΥΡΙΖΑ στην ομιλία του για θέματα συνταγματικότητας εκείνου του νόμου, θα ξέσπαγε σε γέλια και μετά σε κλάματα φυσικά, γιατί αυτός ο άνθρωπος έγινε Πρωθυπουργός. Δεν πρόκειται να παρακολουθήσω αυτή τη λογική. «Άκουε πολλά, λάλει καίρια», κυρίες και κύριοι της Πλειοψηφίας. Ακόμα και η Διεύθυνση Επιστημονικών Μελετών με αυτά που σήμερα διατυπώνει στην έκθεσή της, είναι για εσάς λόγος να μην χαμογελάτε, συνάδελφοι που θα ψηφίσετε με διάταξη σήμερα τα εκατομμύρια που θα πάρετε από τη μείωση των επιδομάτων της χηρείας, από τον συμψηφισμό ατομικών διαφορών, από τη μείωση νέων συντάξεων, από την κατάργηση του ΕΚΑΣ. Ο λογαριασμός είναι περίπου στα 3 δισεκατομμύρια. Και θα σας τα πούμε αναλυτικά, όταν θα έρθει η ώρα. Αντί, λοιπόν, να είστε χαρούμενοι σήμερα, να ξέρετε ότι είναι η μέρα που έχετε οι ίδιοι σε σχέση με αυτά που λέγατε για να γίνετε πλειοψηφία και με όλα αυτά που θα πείτε και που λέτε σήμερα και που είπατε στην επιτροπή, σκάψει τον πολιτικό σας λάκκο. Δεν θα ακολουθήσω αυτήν την πρακτική. Θα είμαι πάρα πολύ φειδωλός κατά το κείμενο που αναγνώσατε, κύριε Πρόεδρε. Από όλα αυτά που λένε οι ίδιοι στον χθεσινό τους εαυτό, όλα αυτά που λέει με σοβαρότητα η έκθεση της Διεύθυνσης Επιστημονικών Μελετών, εγώ θα κάνω τη δική μου αξιολόγηση και δεν θα θεωρήσω κάθε διάταξη με την οποία διαφωνώ και αντισυνταγματική, για να «κάνω το κομμάτι μου» και να γεμίσω με επιχειρήματα την Αίθουσα. Θα είμαι πάρα πολύ, μα πάρα πολύ προσεκτικός και πολύ φειδωλός. Δύο είναι οι κραυγαλέες περιπτώσεις, τόσο όμως που «βγάζουν μάτι» και είναι απορίας άξιον πώς θα συμπεριφερθεί η Πλειοψηφία ως προς αυτά τα δύο: Κυρίες και κύριοι Βουλευτές, σας λέει η Διεύθυνση Επιστημονικών Μελετών ότι, εάν καταβάλει ένας εργαζόμενος ή εργοδότης αδικαιολογήτως εισφορές και το ταμείο τις χρωστάει σε αυτόν, τις επιστρέφει ατόκως. Και ακόμη, αν είναι εκκρεμής δικαστική υπόθεση καταλαμβάνει και την περίπτωση αυτήν το άρθρο 104. Και σας λέει: Αντισυνταγματικότητα με το άρθρο 4 παράγραφος 5 περί της ισότητας και το άρθρο 26 περί αρμοδιότητας της δικαιοσύνης. Και είναι προφανές. Βάλτε κάτω το κοινό σας μυαλό και όχι το νομικό σας μυαλό. Δεν χρειάζεται το δεύτερο. Σκεφτείτε με την κοινή λογική, σου χρωστάει το δημόσιο, επειδή λανθασμένα σου πήρε εισφορές, και στις επιστρέφει ατόκως. Άρθρο 104. Σημειώστε το. Δεύτερον και σοβαρότερο, η περίπτωση του άρθρου 41. Κύριε Πρόεδρε, αυτό το μήνυμα το παίρνει η Βουλή, αλλά και οι εκατοντάδες χιλιάδες των ελευθέρων επιχειρηματιών. Αρρωσταίνει ο Χ. Του παρέχει υπηρεσία υγείας ένα δημόσιο νοσοκομείο για πέντε ημέρες, με τον ίδιο γιατρό και του δίνει τα ίδια φάρμακα. Υγεία και ιατροφαρμακευτική περίθαλψη. Ανάλογα με το εισόδημά του καθορίζεται και η εισφορά του. Για όμοια, δηλαδή, υποκείμενα και περιπτώσεις και καταστάσεις - ακριβώς τα ίδια - διαφορετική πληρωμή, διαφορετικό κόστος. Εδώ έχουμε - τα διαβάσατε, κύριε Πρόεδρε - τις διατάξεις του άρθρου 4 για την ισότητα, τις διατάξεις του άρθρου 21 παράγραφος 3 για την υγεία, του άρθρου 22 παράγραφος 5 για την κοινωνική ασφάλιση και του άρθρου 25 του Συντάγματος που επιβάλλει στο κράτος, σε εσάς, Υπουργοί, με τη νομοθετική πρωτοβουλία, να προστατεύετε τα δικαιώματα των ανθρώπων και των πολιτών. Για να κλείσω, κύριε Πρόεδρε, λέω τούτο: Δεν επεκτείνομαι. Κρατάω μέτρο, για να ακουστώ και εύχομαι είτε ο έχων νομοθετική πρωτοβουλία είτε οι Βουλευτές της Εθνικής Αντιπροσωπείας να αποφασίσουν σωστά. Και λέω, κλείνοντας, ότι σε όλο τον πλανήτη ο εξισωτισμός προς τα κάτω αποδοκιμάστηκε σαν μια άθλια τακτική. Μην την αφήσουμε να γίνει θεμελιώδης αξία σ' αυτή τη χώρα. Ευχαριστώ, κύριε Πρόεδρε.
Ως αντιλέγων εκ μέρους του ΣΥΡΙΖΑ τον λόγο έχει ο κ. Λάππας.
Είπε ο κ. Λοβέρδος ότι θα γελάσει μέχρι και το παρδαλό κατσίκι, αν διαβάσουμε όσα λέγαμε ως Αξιωματική Αντιπολίτευση. Θα γελάσουμε δυο φορές, αν διαβάσει κανείς τα Πρακτικά του ν. 3863, όπου ο κ. Λοβέρδος και οι συνάδελφοί του, όπως ήταν αναμενόμενο, είχαν κάνει ένσταση αντισυνταγματικότητας προς τη Νέα Δημοκρατία. Σταχυολογώ δυο τρία πραγματάκια για να δούμε ποιος θα γελάσει καλύτερα και ποιος θα γελάσει τελευταίος. Εισηγητής από το ΠΑΣΟΚ στην τότε μεταρρύθμιση του 2010 ήταν ο κ. Ρόβλιας αγορητής και νομίζω ο κ. Παπουτσής, ως ένας αντιλέγων. Και για τα τέσσερα άρθρα που προτείνετε, κύριε Λοβέρδο, αν διαβάσετε τα Πρακτικά των δικών σας ανθρώπων, θα δείτε μια συνταγματική επιδοκιμασία και ανάλυση και των τεσσάρων άρθρων, που σήμερα λέτε ότι είναι στα όρια της αντισυνταγματικότητας.
Δυο άρθρα είπα εγώ. Ποια τέσσερα;
Μη διακόπτετε.
Αναφέρατε το άρθρο 4 περί της ισότητας, το άρθρο 21 για την υποχρέωση του κράτους να παρέχει κοινωνική ασφάλιση, το άρθρο 25 παράγραφος 1 του Συντάγματος για την αναλογικότητα και το άρθρο 104. Αυτά τα τέσσερα άρθρα αναφέρατε. Λέει εκεί ο κ. Ρόβλιας, αντιλέγων από το ΠΑΣΟΚ: «Αναμφισβήτητα, λοιπόν, το κράτος οφείλει να εγγυάται το δικαίωμα στην κοινωνική ασφάλιση. Όμως, ως πρώτιστο κριτήριο σε οποιαδήποτε νομοθετική παρέμβαση και μεταβολή είναι το στοιχείο της βιωσιμότητας». Δεν είπατε κουβέντα γι' αυτό. Ο κ. Ρόβλιας κάνει μια ομιλία, υμνώντας ουσιαστικά το κριτήριο της βιωσιμότητας. Αναφέρει μάλιστα και δυο αποφάσεις του Συμβουλίου της Επικρατείας, την 3847/2008 και την 2198/2010, όπου το Συμβούλιο της Επικρατείας αποδέχεται τον περιορισμό, τη στάθμιση, τη μείωση ακόμα των ορίων των συνταξιοδοτικών παροχών με ένα κριτήριο: Εάν αυτό επιβάλλεται από το στοιχείο της βιωσιμότητας. Επίσης, δεν είπατε κουβέντα. Και κάτι άλλο. Ο τότε εισηγητής σας, αναφέρει ότι αυτό είναι αποδεκτό και από την έννομη τάξη του ελληνικού δικαίου, από το Συμβούλιο της Επικρατείας, αλλά και από το ενωσιακό δίκαιο. Αναφέρει συγκεκριμένες διατάξεις από την ΕΔΑ. Το παραβλέψατε και αυτό, ακόμα και το πρώτο Πρωτόκολλο Ρώμης, όπου αποδέχεται ότι ο νομοθέτης κάθε κράτους - μέλους μπορεί να παρεμβαίνει με κριτήριο τη βιωσιμότητα και να εξορθολογίζει, να εξισορροπεί, να μειώνει πιθανόν κάποια όρια. Αυτό είναι το ένα. Δεύτερον, ο κ. Παπουτσής στην ίδια συζήτηση - να μη φάω το χρόνο μου με αυτό - λέει ακριβώς τα ίδια. Επειδή, κύριε Λοβέρδο, τα άρθρα τα οποία αναφέρετε ουσιαστικά πλήττουν τον πυρήνα της νομοθετικής μας παρέμβασης και θα έλεγε κανείς ότι η ένστασή σας ουσιαστικά τίθεται και επί της αρχής του νομοσχεδίου, θα έλεγα, λοιπόν, δυο πράγματα. Πρώτον, σχετικά με τις αιτιάσεις του Ελεγκτικού Συνεδρίου, στη σελίδα 70 θα δείτε ισχυρότατη πλειοψηφία που αναφέρει το εξής…
Επί άλλου θέματος αναφέρεστε.
Ούτε ακούγεστε ούτε γράφεται κάτι. Επομένως ήρεμα. Συνεχίστε, κύριε Λάππα.
Τον παραπέμπω εκεί, δεν το συζητάω. Η τελευταία πρόσφατη απόφαση του Συμβουλίου της Επικρατείας, του Ανωτάτου Διοικητικού Ακυρωτικού, είναι η απόφαση 2288/2015. Είναι πρόσφατη απόφαση της ολομέλειας του Συμβουλίου της Επικρατείας, η οποία αποδέχεται όλα αυτά που σας είπα πριν. Δηλαδή, με το κριτήριο της βιωσιμότητας επιτρέπεται ο κοινός νομοθέτης να παρεμβαίνει, να εξισορροπεί, να εξορθολογίζει και αν το τεκμήριο της βιωσιμότητας επιβάλλει και κάποιες μειώσεις σε ανώτατα όρια συντάξεων, είναι νομικά και νομολογιακά επιτρεπτό. Το ίδιο αποφαίνεται και το ΕΔΑ, το ίδιο και το πρώτο Πρωτόκολλο της Ρώμης.
Τι αντίλογος είναι αυτός; Δεν βάλαμε τέτοια θέματα.
Είναι ελεύθερος να λέει την επιχειρηματολογία του. Αν πείθει ή όχι, είναι άλλο θέμα. Εσείς στενοχωρείστε γι' αυτό;
Δεν θα τον διακόπτει, όμως.
Κύριε Πρόεδρε, έχω φάει τον χρόνο μου με τις διακοπές.
Έχετε επιπλέον ένα λεπτό ακόμα, κύριε Λάππα, συνεχίστε.
Θα έλεγα στον κ. Λοβέρδο και σε όλους τους άλλους που συντάσσονται με τον λέγοντα, πως μόλις σήμερα πήραμε την έκθεση της Επιστημονικής Υπηρεσίας. Αν εξαιρέσει κανείς μια παρατήρηση στη σελίδα 10 στο κεφάλαιο ΣΤ΄, που αναφέρεται στο μεγάλο όριο του 35%, που είναι το ανώτερο όριο για τις ασφαλιστικές εισφορές, το οποίο λέει ότι οριακά μπορεί να κριθεί ότι μπορεί να έχει πρόβλημα συνταγματικότητας, καμμιά άλλη διάταξη του νομοσχεδίου δεν παρατηρείται ούτε καν σε οριακό επίπεδο. Κύριε Πρόεδρε, για να κλείσω, δεν υπάρχει καμμιά αντισυνταγματικότητα. Κλείνω με το εξής. Θα έλεγα στον κ. Λοβέρδο μια παρατήρηση του συναδέλφου, του συνταγματολόγου κ. Καϊδατζή, ο οποίος λέει ότι το άρθρο 100 του Συντάγματος είναι ένα σοβαρό εργαλείο ελέγχου. Όμως, η πολυχρησία του καμμιά φορά, λέει, οδηγεί σε συνταγματική απρονοησία για δυο λόγους. Πρώτον, η πλειοδοσία στην προβολή ενστάσεων αντισυνταγματικότητας και η πληθωριστική συνταγματολογία λίγο λίγο αποδυναμώνει την αποτελεσματικότητα του θεσμού της ένστασης και εν τέλει, μακροπρόθεσμα, το κύρος του ίδιου του Συντάγματος. Και δεύτερον - και σημαντικότερο, κύριε Πρόεδρε - η εύκολη και επί παντός επιστητού αναγωγή στο Σύνταγμα υποβαθμίζει την ίδια τη δημοκρατική διαδικασία, αφού βάζει σε δεύτερη μοίρα την πεμπτουσία της πολιτικής, που δεν είναι άλλη από τη διαπάλη των πολιτικών ιδεών, των επιλογών και των προγραμμάτων. Αν τα πάντα κρίνονται «αντικειμενικά» βάσει του Συντάγματος - στην πραγματικότητα, υποκειμενικής ερμηνείας του Συντάγματος - τότε τι μένει για να διαφωνήσουμε και να αντιπαρατεθούμε πολιτικά;
Εντάξει, τώρα μη μας διαβάζετε ολόκληρο άρθρο κάποιου από εφημερίδα. Υπάρχει και αντίλογος.
Κύριε Πρόεδρε, ολοκληρώνω. Αυτό το φαινόμενο ακριβώς ο Αμερικανός συνταγματολόγος Μαρκ Τάσνετ το ονομάζει δημοκρατικό εκφυλισμό».
Παρακαλώ, κλείστε.
Πρόκειται περί συνταγματικής απρονοησίας, όπως λένε οι συνταγματολόγοι.
Κυρίες και κύριοι συνάδελφοι, θέλω να υπενθυμίσω ότι και λόγω του μεγάλου ενδιαφέροντος του νομοσχεδίου και λόγω του ότι, όπως ξέρετε, υπάρχει η απεργία των ΜΜΕ, πάρα πολλοί συμπατριώτες μας, Έλληνες και Ελληνίδες, παρακολουθούν το κανάλι της Βουλής. Εγώ το υπενθυμίζω αυτό για να προσέξουμε τι εικόνα θα βλέπουν οι Έλληνες και οι Ελληνίδες από όλους μας και πρώτον από τον εκάστοτε Προεδρεύοντα και μετά από όλους εμάς. Με τη σειρά της κοινοβουλευτικής τάξης, από τη Νέα Δημοκρατία θα λάβει τον λόγο ο κ. Φορτσάκης, από τη Χρυσή Αυγή ο κ. Παππάς, από το Κομμουνιστικό Κόμμα Ελλάδας ο κ. Παφίλης, από το Ποτάμι ο κ. Δανέλλης, από τους ΑΝΕΛ θα συνεννοηθείτε ποιος θα λάβει το λόγο όταν έρθει η ώρα, και από την Ένωση Κεντρώων ο κ. Καρράς, για πέντε λεπτά. Μετά θα πάρει τον λόγο ο Υπουργός, για να κλείσουμε και να μπούμε στο νομοσχέδιο. Γιατί αυτό ενδιαφέρει τον κόσμο, να ακούσει τι πρόκειται να πάθει είτε θετικά κατά την Κυβέρνηση είτε αρνητικά κατά την Αντιπολίτευση. Κύριε Φορτσάκη, έχετε τον λόγο για πέντε λεπτά.
Ευχαριστώ πολύ, κύριε Πρόεδρε. Κυρίες και κύριοι συνάδελφοι, δεν θα παρασυρθώ από την ιδιότητά μου ως καθηγητή Δημοσίου Δικαίου. Θα σας μιλήσω ως πολίτης. Δεν θα κάνω ερμηνεία του Συντάγματος. Θα σας πω τι λέει η νομολογία. Κι επομένως, δίνω πληροφορίες που πρέπει να λάβουμε υπ' όψιν, διότι αυτά που θα πω σημαίνουν ότι τα δικαστήρια, απλούστατα, θα ακυρώσουν τις αποφάσεις της Βουλής, αν οι αποφάσεις της Βουλής δεν είναι σύμφωνες με το Σύνταγμα κατά την ερμηνεία των ανωτάτων δικαστηρίων μας. Θα θίξω πέντε σημεία σε πολύ λιγότερο από ένα λεπτό το καθένα. Το πρώτο το εξέθεσε ο κ. Λοβέρδος και δεν θα επανέλθω αναλυτικά. Δεν μπορούμε να μεταχειριζόμαστε με ανόμοιο τρόπο όμοιες περιπτώσεις ούτε ανόμοιες περιπτώσεις με όμοιο τρόπο. Υπάρχει μια σαφής σύγχυση στο νομοσχέδιο ανάμεσα στην έννοια της κοινωνικής πρόνοιας, στην έννοια της κοινωνικής ασφάλισης και στην έννοια της κοινωνικοασφαλιστικής εισφοράς και του φόρου. Η αναδιανομή γίνεται μόνο με τον φόρο. Δεν γίνεται με τις κοινωνικοασφαλιστικές εισφορές. Επομένως, δεν νοείται να έχουμε παροχή ιδίων υπηρεσιών με καταβολή διαφορετικών εισφορών. Σημείο δεύτερο: Δεν υπάρχει αναλογιστική μελέτη. Την αναλογιστική μελέτη τη ζητά η νομολογία, η οποία έχει εκφραστεί και από το Συμβούλιο της Επικρατείας και από το Ελεγκτικό Συνέδριο. Σας αναφέρω χαρακτηριστικά δύο αποφάσεις της Ολομέλειας του Συμβουλίου της Επικρατείας, την 2287/2015 και την 2290/2015, οι οποίες επί ποινή αντισυνταγματικότητος κρίνουν ότι πρέπει να υπάρχει οπωσδήποτε αναλογιστική μελέτη. Γιατί; Διότι αυτό επιτρέπει στο δικαστήριο να κρίνει αν υπάρχει ή δεν υπάρχει τήρηση της αρχής της ισότητος, με εκτίμηση του αν οι υποχρεώσεις που επιβάλλονται στους ενδιαφερόμενους αντιστοιχούν στις παροχές και αν υπάρχει δίκαιη εξισορρόπηση του ευρύτερου κοινωνικού συμφέροντος, δηλαδή η βιωσιμότητα του συνταξιοδοτικού συστήματος. Σας λέω τις εκφράσεις της νομολογίας. Σημείο τρίτο: Πρέπει να έχει μελετηθεί και να έχει παρουσιαστεί εναλλακτική λύση, δηλαδή να έχουν καταγραφεί εκείνα τα εναλλακτικά μέτρα, τα οποία με ηπιότερο τρόπο θα μπορούσαν να προσφέρουν ίδιες λύσεις. Ανάγει το σημείο αυτό η νομολογία του Ελεγκτικού Συνεδρίου και του Συμβουλίου της Επικρατείας στην τήρηση της αρχής της ισότητας, δηλαδή στο άρθρο 4 παράγραφος 5 του Συντάγματος. Επισημαίνω ότι το Ελεγκτικό Συνέδριο δύο φορές στην ολομέλειά του το υπογράμμισε το 2010 και πριν από λίγες μέρες, στο πρακτικό το οποίο ετέθη υπ' όψιν του Υπουργείου, όταν το Ελεγκτικό Συνέδριο γνωμοδότησε για το νομοσχέδιο. Έχουμε, λοιπόν, μέχρι στιγμής τρία σημαντικά σημεία. Σημείο τέταρτο: Απαγορεύεται η ενσωμάτωση σε έναν κοινό ασφαλιστικό φορέα δημοσίων και ιδιωτικών υπαλλήλων. Υπάρχει εδώ πληθώρα συνταγματικών διατάξεων στις οποίες ρητά αναφέρεται η Ολομέλεια του Ελεγκτικού Συνεδρίου. Το άρθρο 103 του Συντάγματος, το άρθρο 73 παράγραφος 2 του Συντάγματος, το άρθρο 98 παράγραφος 1 περίπτωση δ' και στ' του Συντάγματος, το άρθρο 80 παράγραφος 1 του Συντάγματος και το άρθρο 88 παράγραφος 2 του Συντάγματος απαγορεύουν να υπάρξει αυτή η ενοποίηση, διότι διαφορετικά μεταβάλλεται η αποκλειστική δικαιοδοσία του Ελεγκτικού Συνεδρίου. Ενόψει αυτών, το υπό εξέταση νομοσχέδιο, λέει η ολομέλεια του Ελεγκτικού Συνεδρίου, η οποία θα δικάσει τις διαφορές που θα προκύψουν από εδώ - οπότε αντιλαμβάνεστε τι σημαίνει αυτό που θα διαβάσω - ότι, εφόσον στηρίζεται στην ενιαία ασφαλιστική αντιμετώπιση προσώπων που, σύμφωνα με το Σύνταγμα, δεν μπορούν να υπαχθούν στον ίδιο ασφαλιστικό οργανισμό, εγείρει ζήτημα αντισυνταγματικότητος, κύριε Υπουργέ, στο σύνολό του, καθόσον ανατρέπεται το νομοθετικό του θεμέλιο. Να ξέρετε, λοιπόν, από τώρα ότι έχετε απέναντί σας την ολομέλεια του Ελεγκτικού Συνεδρίου, εκτός αν αποφασίσετε ότι το Ελεγκτικό Συνέδριο με κάποιο τρόπο θα σιωπήσει.
Εσείς είστε σύμφωνοι με αυτή την πρακτική;
Άλλο αυτό!
Και σημείο τελευταίο, το οποίο επισημαίνει και η Επιστημονική Επιτροπή της Βουλής ως προς ειδικά συγκεκριμένες κατηγορίες ασφαλισμένων, αυτοαπασχολούμενους και ελεύθερους επαγγελματίες, είναι το εξής: Η επιβολή εισφοράς κύριας σύνταξης, επικουρικής ασφάλισης, υγειονομικής περίθαλψης και εφάπαξ παροχής με συντελεστή άνω του 35% επί του εισοδήματος, σε συνδυασμό και με τις διατάξεις περί φορολογίας που περιέχει το ίδιο νομοσχέδιο, αποτελεί υπέρμετρη μείωση του εισοδήματός τους και θίγει, κατά το άρθρο 5 παράγραφος 1 του Συντάγματος, το δικαίωμα συμμετοχής στην κοινωνική και οικονομική ζωή της χώρας, έστω και αν υπάρχει κάποια προσωρινή ρύθμιση. Έχετε, λοιπόν, πέντε μεγάλα αντισυνταγματικά ζητήματα τα οποία, αν δεν επιλυθούν, θα τα επιλύσει η νομολογία εις βάρος, βεβαίως, τελικώς της βιωσιμότητος του συστήματός μας, το οποίο πάλι θα καθυστερεί. Γι' αυτό είναι απαραίτητο, κύριε Υπουργέ, να λάβετε υπ' όψιν αυτές τις νομολογίες και να προσαρμόσετε το νομοσχέδιο σε αυτά. Ευχαριστώ πολύ.
Εκ μέρους της Χρυσής Αυγής τον λόγο έχει ο κ. Χρήστος Παππάς.
Κύριε Πρόεδρε, εγώ δεν θα μιλήσω ως απλός πολίτης, που είπε ο κ. Φορτσάκης, αλλά θα μιλήσω ως μαχητής εθνικιστικής Βουλευτής, εκφράζοντας τον λαό. Διότι, αν ο απλός πολίτης έκανε την ανάλυση που έκανε ο κ. Φορτσάκης, τότε θα ήμασταν μια χώρα φιλοσόφων και πανεπιστημόνων. Έτσι δεν είναι, κύριε καθηγητά; Μπράβο! Δεν θα μπω στην ουσία της τοποθέτησης του κ. Λοβέρδου, η οποία μας βρίσκει σύμφωνους - είναι απολύτως σωστά αυτά που είπε, ασχέτως αν είναι σε διαφορετικό πολιτικό χώρο - γιατί σήμερα ξεγυμνώνεται η Αριστερά στα μάτια του ελληνικού λαού, διότι αποδεικνύεται ότι η νεοφιλελεύθερη Αριστερά της δήθεν ισότητας είναι πλέον η Αριστερά του μνημονίου και των οικονομικών συμφερόντων. Συγχρόνως με την τοποθέτηση του κ. Φορτσάκη αποκαλύπτεται ότι και η λεγομένη «Δεξιά» είναι υποκριτική έναντι του ελληνικού λαού, διότι και η ιδία έχει ψηφίσει όλα αυτά τα μέτρα και θα έλεγα ότι θα έκανε τα ίδια και χειρότερα, αν ήταν στην εξουσία. Χάνετε κι εσείς, λοιπόν, τη δεδηλωμένη με το παρελκυστικό σύνθημα που σας εκφράζει «Ελευθερία, Ισότητα, Αδελφότητα». Δεν είναι, λοιπόν, το νομοσχέδιο αντισυνταγματικό. Για μας, αντισυνταγματική είναι η Κυβέρνηση, η οποία έχει χάσει την πραγματική δεδηλωμένη, τη δεδηλωμένη στον ελληνικό λαό. Είναι αποφράς η ημέρα σήμερα, κυρίες και κύριοι, δηλαδή η 7η και η 8η Μαΐου. Για μας, οιοδήποτε πρόσκομμα φέρει ο ελληνικός λαός εντός ή εκτός της Βουλής, με κοινωνικούς αγώνες, με χρήση του άρθρου 120 του Συντάγματος, με νόμιμα μέσα, μας βρίσκει απολύτως σύμφωνους, γιατί τίποτα δεν χαρίζεται. Τα πάντα κατακτώνται με σκληρούς αγώνες και θυσίες. Το γνωρίζουμε πολύ καλά εμείς οι Έλληνες εθνικιστές, οι οποίοι έχουμε υποστεί διώξεις, έχουμε δώσει αίμα, έχουμε νεκρούς, έχουμε υποστεί φυλακίσεις για τις ιδέες μας. Πολύ περισσότερο, το γνωρίζει ο ελληνικός λαός. Εμείς καλούμε σήμερα τον ελληνικό λαό σε εγρήγορση, να σηκωθεί από τους καναπέδες, να φύγει από τις ταβέρνες και να διεκδικήσει τα δικαιώματά του, γιατί τελικώς μη βιώσιμα δεν είναι μόνο τα ταμεία. Βιώσιμη δεν είναι ούτε η πατρίδα με τις μνημονιακές πολιτικές σας και με τους εντολοδόχους σας, εντολοδόχους της Ευρώπης, δεξιούς και αριστερούς. Ας πάψουν πια εδώ, κυρίες και κύριοι, οι κοκορομαχίες, γιατί ο ελληνικός λαός γνωρίζει πως είστε ίδιοι. Είστε οι διαφορετικές εκφάνσεις του ιδίου κλεπτοκρατικού αντισυνταγματικού τόξου. Ο λαός γνωρίζει και ο λαός θα τιμωρήσει. Να μας έχει ο Θεός καλά και να έχει κι εσάς τους περισσοτέρους καλά, για να βρεθείτε εκεί που σας αξίζει μία κάποια ημέρα, δηλαδή στο εδώλιο του κατηγορουμένου.
Ευχαριστούμε. Από το Κομμουνιστικό Κόμμα Ελλάδας τον λόγο έχει ο Κοινοβουλευτικός του Εκπρόσωπος κ. Αθανάσιος Παφίλης. Ορίστε, κύριε Παφίλη, έχετε τον λόγο.
Μια και πιάσαμε το ημερολόγιο, τη Δευτέρα είναι 9 του Μάη και είναι η επέτειος της αντιφασιστικής νίκης των λαών, της συντριβής του φασισμού, του ναζισμού, της πιο σκοταδιστικής θεωρίας και πολιτικής, που γνώρισε η ανθρωπότητα. Σε ό,τι αφορά τη συζήτηση για την αντισυνταγματικότητα, υπάρχουν προβλήματα αντισυνταγματικότητας. Ωστόσο, επειδή σημασία έχει όσοι παρακολουθούν τη Βουλή να αντιληφθούν την υποκρισία που κρύβεται γύρω από τα θέματα της αντισυνταγματικότητας, ποιος αποφασίζει τελικά αν είναι αντισυνταγματική μία διάταξη ή όχι; Αποφασίζουν οι εκατόν πενήντα ένας Βουλευτές, αυτοί που έχουν την πλειοψηφία στη Βουλή. Πετάει ο γάιδαρος; Πετάει. Το αποφασίζουν και τελείωσε. Μάλιστα, έχει βγάλει και έλικες και γίνεται ελικόπτερο! Δεύτερον, αυτή η συζήτηση που γίνεται και σήμερα και πάντα, δεν θέλω να πω ότι εγγίζει τα όρια της γελοιότητας, αλλά τα όρια της τραγωδίας για τον λαό. Τι είχαμε όλο το προηγούμενο διάστημα; Τα είπε ο κ. Λάππας που έσκαψε τον λάκκο του τελικά. Λέει ότι ένας συνταγματολόγος - πώς τον είπατε; - λέει ότι η πλειοδοσία και η έγερση κάθε φορά αντισυνταγματικότητας αποδυναμώνει το ίδιο το Σύνταγμα. Μα, καλά, πού ζούμε; Αυτά δεν κάνατε τόσα χρόνια; Ήταν κυβέρνηση η Νέα Δημοκρατία παλαιότερα, το ΠΑΣΟΚ κάθε φορά μιλούσε για αντισυνταγματικότητα. Άλλαξαν τα πράγματα, πάλι τα ίδια. Με τον ΣΥΡΙΖΑ, όλο το προηγούμενο διάστημα σε κάθε νομοσχέδιο είχαμε βαρεθεί να συζητάμε το θέμα της αντισυνταγματικότητας. Τώρα, τι άλλαξε δηλαδή; Επειδή τα κάνουν οι άλλοι; Αυτό το παιχνίδι, λοιπόν, που παίζετε κάθε φορά είναι για να κοροϊδέψετε τον ελληνικό λαό, ενώ πρέπει να γίνει συζήτηση επί της ουσίας. Τρίτο θέμα είναι τα κριτήρια βιωσιμότητας. Λέει ότι με βάση το κριτήριο της βιωσιμότητας, μπορεί να κόβονται οι συντάξεις. Έτσι δεν είναι, κύριε Λάππα;
Μην απευθύνετε ερώτημα, γιατί θα σας απαντήσει.
Είναι ρητορικό το ερώτημα, επειδή γνωριζόμαστε σαράντα χρόνια. Λέω, λοιπόν, κάτι και για τον κύριο Υπουργό. Ποιος το καθορίζει το κριτήριο βιωσιμότητας; Πόσα έχετε φάει από τα ταμεία; Περίπου 100 δισεκατομμύρια. Δώστε τα πίσω, να δούμε αν είναι βιώσιμα ή όχι. Τι σημαίνει βιωσιμότητα; Σημαίνει ότι 350 ευρώ και 400 ευρώ είναι το επίπεδο αξιοπρεπούς διαβίωσης; Και δεν ντρέπεστε όλοι να το λέτε αυτό! Να ξεκινήσει από εδώ μέσα, από εσάς. Ποιος το καθορίζει το επίπεδο αξιοπρεπούς διαβίωσης στα 350 ευρώ; Δώστε πίσω, λοιπόν, τα 100 δισεκατομμύρια που έχουν πάρει, από αυτούς που τα πήραν, να συζητήσουμε και μέσα στον καπιταλισμό αν είναι βιώσιμο ή όχι το ασφαλιστικό σύστημα. Άρα, για να καταλήξω, η ερμηνεία του Συντάγματος πάντα από τις κυβερνήσεις που ακολουθούν την αντιλαϊκή πολιτική, και από τη σημερινή και από τις προηγούμενες, γίνεται ορθότατα, όταν πρόκειται να τσεκουρώσουν τον κόσμο, όταν πρόκειται να ακολουθήσουν την αντιλαϊκή πολιτική. Και έτσι είναι διατυπωμένο και το Σύνταγμα, «λάστιχο», για να μπορεί κάθε κυβέρνηση κάθε φορά να το χρησιμοποιεί σε βάρος του ελληνικού λαού.
Ευχαριστώ, κύριε Παφίλη, και για τη συντομία του χρόνου. Τον λόγο έχει ο κ. Σπυρίδων Δανέλλης από το Ποτάμι.
Ευχαριστώ, κύριε Πρόεδρε. Φοβούμαι πως πρόσφατη νομολογία του Συμβουλίου της Επικρατείας σχετικά με τις περικοπές του 1,8 δισ., χωρίς να συνοδεύονται εκείνες από αναλογιστική μελέτη, προοιωνίζει βραχύ βίο στο υπό συζήτηση νομοσχέδιο. Και, βέβαια, η αναλογιστική μελέτη που συντάχθηκε μετά την κατάθεση του νομοσχεδίου μάλλον συνιστά προβολή του νομοσχεδίου και όχι βεβαίως, μια πρόβλεψη, βάσει της οποίας θα έπρεπε να έχουμε τις διατάξεις του νομοσχεδίου προς συζήτηση. Πέρα από αυτά, βεβαίως, η ανόμοια και ανισότιμη αντιμετώπιση των Ελλήνων πολιτών ως προς την παροχή υπηρεσιών ή την υποχρέωση καταβολής εισφορών, συνιστά ζήτημα αντισυνταγματικότητας. Δεν θέλω να προσθέσω τίποτα από αυτά που ήδη έχουν ακουστεί. Ευχαριστώ, κύριε Πρόεδρε.
Και εγώ ευχαριστώ, κύριε Δανέλλη. Προχωρούμε. Εκ μέρους των Ανεξαρτήτων Ελλήνων ο κ. Παπαχριστόπουλος έχει τον λόγο.
Ζητώ συγγνώμη ακόμα και για το ένα λεπτό που θα καταναλώσω, για λόγους καθαρά διαδικαστικούς - όχι από δική μου υπαιτιότητα πάντως - από κάποιους Βουλευτές που θα ήθελαν να μιλήσουν για ένα πολύ σοβαρό νομοσχέδιο, όπως είναι το ασφαλιστικό και το φορολογικό. Είμαι, όμως, υποχρεωμένος να πω τα εξής: Ανήκω σε αυτούς που δεν έχουν κανέναν δισταγμό, όταν δω ότι κάποιος αντίπαλός μου κάνει κάτι σωστό, να το επισημάνω. Θυμάμαι τον Κυριάκο Μητσοτάκη που είπε κάτι για τα οικονομικά του κόμματός του. Εγώ το βρήκα θετικό. Βρήκα θετική την αντίδραση που είχε με τον Ούρμπαν κ.λπ.. Γιατί το λέω αυτό; Αντιπολίτευση για την αντιπολίτευση είναι αναφαίρετο δικαίωμα του καθενός να την κάνει. Να ξέρει πάντως ότι υπονομεύει την αξιοπιστία του. Η εντυπωσιολαγνεία ή δεν ξέρω τι άλλο, κατέχει μερικούς Βουλευτές. Ξέρουμε ότι οι κανόνες της κοινοβουλευτικής δημοκρατίας είναι συγκεκριμένοι. Ναι, οι εκατόν πενήντα ένας Βουλευτές αποφασίζουν. Τι να κάνουμε! Άμα θέλετε, να το αλλάξουμε, να κάνουμε κάτι άλλο, να αποφασίζει ένας ή δύο. Θέλω να θυμίσω επίσης ότι η Αντιπολίτευση πολύ παθιασμένα, αφού σταμάτησε να λέει ότι είναι μονόπλευρη ενέργεια το ασφαλιστικό και το φορολογικό, τώρα βρήκε αντισυνταγματικότητα. Είναι η δέκατη ή η δωδέκατη φορά που ακούω το ίδιο ακριβώς επιχείρημα. Θυμάμαι με τι επιμονή, με τι λύσσα έλεγαν ότι ήταν αντισυνταγματικό το νομοσχέδιο για τα ΜΜΕ. Δεν θέλω να τα απαριθμήσω τώρα. Θέλω, τελειώνοντας, να πω το εξής: Είναι ιστορικές οι ώρες που ζούμε. Ξέρουμε πολύ καλά, έχουμε αυτή τη γνώμη εμείς, ότι πρέπει να πάρει την απόφαση στα χέρια του το ελληνικό οικονομικό team και να πάει αύριο να διαπραγματευθεί. Ζούμε ιστορικές στιγμές και δεν είναι ώρα για τέτοιου είδους διαδικαστικά τερτίπια. Ευχαριστώ πολύ, κύριε Πρόεδρε.
Και εμείς, κύριε Παπαχριστόπουλε. Κλείνουμε με τον Κοινοβουλευτικό Εκπρόσωπο της Ένωσης Κεντρώων κ. Γεώργιο - Δημήτριο Καρρά. Ορίστε, κύριε Καρρά, έχετε τον λόγο.
Ευχαριστώ, κύριε Πρόεδρε. Πριν αναφερθώ στην ένσταση αντισυνταγματικότητας, θέλω να επισημάνω ότι η σημερινή συζήτηση στη Βουλή έχει βαρύτητα και σημασία για τον ελληνικό λαό μεγαλύτερη και από συνταγματική αναθεώρηση. Αν συζητούσαμε συνταγματική αναθεώρηση, δεν θα υπήρχε τόση αγωνία στους Έλληνες εργαζόμενους, στους Έλληνες ασφαλισμένους για τη ζωή και την τύχη τους. Συνεπώς, όπως ορθώς παρατηρήσατε προηγουμένως, κύριε Πρόεδρε, ο ελληνικός λαός παρακολουθεί τη συζήτησή μας από το κανάλι τηλεόρασης της Βουλής. Η ένσταση του συναδέλφου κ. Λοβέρδου έθιξε τον πυρήνα της νομοθεσίας που εισάγεται σήμερα, διότι σε σχέση με τις ασφαλιστικές εισφορές υγειονομικής περίθαλψης, τίθεται πλέον υπό αμφισβήτηση ολόκληρη η φιλοσοφία του ασφαλιστικού συστήματος, το οποίο θα πρέπει να εφαρμόσουμε, να τηρήσουμε στην Ελλάδα, αλλά και να αποδώσει εκείνους τους κόπους και τις θυσίες, στις οποίες υπόκειται το σύνολο του ελληνικού λαού, ούτως ώστε να θεωρεί ότι μπορεί να έχει εξασφαλίσει μια αξιοπρεπή σύνταξη, μια αξιοπρεπή περίθαλψη και ιδίως στο τέλος της ζωής του, όπου οι ανάγκες υγειονομικής και φαρμακευτικής περιθάλψεως είναι ηυξημένες. Με τον τρόπο, λοιπόν, με τον οποίο εισάγεται σήμερα το άρθρο 41 λέει ότι θα είναι αναλογικές επί του εισοδήματος οι εισφορές υγειονομικής περίθαλψης. Εκεί όμως παραβιάζει κάτι άλλο. Καθίσταται φορολογικό βάρος, κύριε Πρόεδρε, με την έννοια του γεγονότος ότι αναφέρεται στη φοροδοτική - χρηματοδοτική ικανότητα του ασφαλισμένου και όχι στην ανταπόδοση, την οποία πρέπει να έχει στις εισφορές τις οποίες έχει καταβάλει κατά τη διάρκεια του εργασιακού του βίου είτε ο ίδιος είτε ο εργοδότης του. Με την έννοια αυτή, εμείς θεωρούμε ότι είναι αντισυνταγματική η διάταξη και για τον πρόσθετο λόγο ότι παραβιάζει ακόμα και το άρθρο 78 του Συντάγματος και όχι μόνο τα άρθρα, τα οποία αναφέρει ο συνάδελφος στην ένστασή του. Ειδικότερα δε, δεν πρέπει να παραβλέψουμε ότι στην Ελλάδα ισχύει η αρχή της αναλογικότητας την οποία και έχουμε συνταγματικά κατοχυρωμένη. Μάλιστα, στην αναθεώρηση στην οποία εισήχθη διατυμπανίστηκε από όλα τα κόμματα ότι ήταν μια μεγάλη πρόοδος δημοκρατική. Η αρχή της αναλογικότητας ήδη θίγεται μ' αυτές τις διατάξεις του παρόντος νομοσχεδίου για τον λόγο τον οποίο προανέφερα, ότι έχουμε πλέον φορολογία για σκοπούς ασφαλιστικού συστήματος. Θα ήθελα να πω και κάτι άλλο, επειδή παρακολούθησα με πολλή προσοχή τους συναδέλφους μου Κοινοβουλευτικούς Εκπροσώπους που μίλησαν προηγουμένως. Όλοι, λοιπόν, έκαναν αναφορά σε νομολογία Ελεγκτικού Συνεδρίου και Συμβουλίου Επικρατείας. Είμαι υποχρεωμένος να πω κάτι άλλο. Η Βουλή σήμερα έχει πρωτογενή εξουσία, όταν συζητά για ενστάσεις συνταγματικότητας ή μη διατάξεων και πρέπει να αποφασίζει αυτή. Επομένως, εκείνο το οποίο τίθεται διά της πλειοψηφίας, όπως είπε ο κ. Παφίλης, πρέπει να καταστήσει τη Βουλή και τους συναδέλφους της Πλειοψηφίας ιδιαίτερα προσεκτικούς σε αυτήν την ψήφο που καλούνται να δώσουν σε ένα νομοσχέδιο, το οποίο δεν ελπίζουμε ότι θα αποδώσει και θα διατηρήσει σε ισχύ το ασφαλιστικό σύστημα. Αντίθετα, δημιουργεί κινδύνους κλυδωνισμού πολύ σύντομα, ο οποίος είναι ενδεχόμενο να οδηγήσει και σε εκρήξεις. Θα κλείσω λοιπόν, κύριε Πρόεδρε, λέγοντας τούτο. Ο πυρήνας αυτός καθαυτός του νομοθετήματος, το οποίο εισάγεται πάσχει λόγω αντισυνταγματικότητας. Βεβαίως, συμφωνώ με την πρόταση αντισυνταγματικότητας, αλλά θα ήθελα στη διαδρομή να ζητήσω από όλους τους συναδέλφους και από όλες τις παρατάξεις να σταθούμε σ' αυτή, διότι το νομοθέτημα το οποίο έρχεται και το οποίο συνδέει είτε το θέλουμε είτε όχι, τη φοροδοτική ικανότητα και την ικανότητα των Ελλήνων να συνεισφέρουν, στο τέλος κλονίζει και τις αρχές της κοινωνικής ασφαλίσεως. Με την έννοια αυτή, υπερψηφίζουμε την πρόταση αντισυνταγματικότητας, κύριε Πρόεδρε και επιφυλασσόμεθα κατά τα λοιπά για τις υπόλοιπες διατάξεις.
Ευχαριστούμε, κύριε συνάδελφε. Τον λόγο έχει τώρα για πέντε λεπτά ο κύριος Υπουργός, για να απαντήσει σε όλες τις αιτιάσεις που άκουσε από τους συναδέλφους της Αντιπολίτευσης. Ορίστε, κύριε Υπουργέ, έχετε τον λόγο.
Κύριε Πρόεδρε, όσοι από τους συναδέλφους της Αντιπολίτευσης δήλωσαν ότι μιλάμε για μία διάταξη που αφορά την καρδιά του νομοσχεδίου έχουν δίκιο. Πράγματι, πρόκειται για την εφαρμογή κανόνων ισονομίας σε όλους τους Έλληνες πολίτες: υποχρέωση εισφοράς 20% επί του πραγματικού εισοδήματος για την κύρια σύνταξη, 7% επί του πραγματικού εισοδήματος για την υγεία. Άρα, από την πρώτη στιγμή αναρωτιέμαι: Γιατί προβλήθηκε αυτή η ένσταση αντισυνταγματικότητας, μόνο γι' αυτούς που, κατά τη γνώμη αυτών που την προέβαλαν, επιβαρύνονται υπέρμετρα, δηλαδή μόνο για τους ελεύθερους επαγγελματίες; Θα πληρώσει 7% επί του πραγματικού του εισοδήματος και ο μισθωτός που έχει 5.000 ευρώ, ίδια επιβάρυνση θα έχει, σύμφωνα με τη λογική της ένστασης, αυτός, μολονότι θα πάρει μια παροχή, που θα είναι ίδια με τον μισθωτό που έχει 500 ευρώ. Τι λέει το Σύνταγμά μας γι' αυτά; Το Σύνταγμά μας δεν λέει ότι επιβαρυνόμαστε όλοι το ίδιο. Λέει στο άρθρο 4 παράγραφος 5, που αφορά το μερίδιό μας στα δημόσια βάρη, ότι επιβαρυνόμαστε ανάλογα με τις δυνάμεις μας. Και αυτό είναι λογικό.
Αυτό το λέει για τη φορολογία.
Όχι, δεν το λέει καθόλου για τη φορολογία. Είναι γενική διάταξη. [[Θόρυβος στην Αίθουσα]] Διαβάστε καλύτερα το Σύνταγμά σας. Δεν είναι η μοναδική διάταξη. Στο άρθρο 25 παράγραφος 4 το Σύνταγμα επιβάλλει σε όλους την υποχρέωση της κοινωνικής αλληλεγγύης, ενόψει μίας άλλης αρχής στο άρθρο 106 παράγραφος 1, της κοινωνικής ειρήνης. Προσέξτε τώρα, γιατί πράγματι αυτά τα συνταγματικά ίσως να μην έχουν πολύ μεγάλη… [[Θόρυβος στην Αίθουσα]] Κύριε Πρόεδρε, σας παρακαλώ.
Ηρεμήστε! Υπενθυμίζω ότι είναι 11.15΄. Έπρεπε να είχαμε ξεκινήσει στις 10.15΄ και να είχαν μιλήσει ήδη οι μισοί ειδικοί αγορητές. Ορίστε, κύριε Υπουργέ, συνεχίστε.
Πάρεργο είναι αυτό, η αντισυνταγματικότητα;
Εντάξει, δεν είπα ότι κακώς το κάνατε, κύριε Λοβέρδο. Είπα να μην χάνουμε άλλο χρόνο. Ορίστε, κύριε Υπουργέ, θα κρατηθεί ο χρόνος σας.
Ποια είναι η λογική του Συντάγματος; Εάν έπρεπε το Εθνικό Σύστημα Υγείας να χρηματοδοτηθεί από το 7% του φτωχού ανθρώπου, που έχει 500 ευρώ το μήνα εισόδημα, δεν θα μπορούσε να χρηματοδοτηθεί, γι' αυτό χρειάζεται η υποχρέωση κοινωνικής αλληλεγγύης αυτού που παίρνει τα 5.000 ευρώ. Πράγματι, και αυτός με τα 5.000 ευρώ και αυτός με τα 500 ευρώ ένα κρεβάτι θα κρατήσουν στο ΕΣΥ, τα ίδια φάρμακα θα πάρουν, δεν έχουν όμως την ίδια δυνατότητα να το χρηματοδοτήσουν. Γι' αυτό τον λόγο λοιπόν, θα πρέπει ο πλουσιότερος να συνεισφέρει, ανάλογα με τις δυνάμεις του, για να υπάρχει το δημόσιο αγαθό της υγείας για όλους. Επομένως, νομίζω ότι η πρώτη ένσταση, η μοναδική που κατατέθηκε, δεν έχει καμμία βάση.
Δύο καταθέσαμε, κύριε Υπουργέ.
Θα μιλήσω για την υπέρμετρη επιβάρυνση στο τέλος.
Κύριε Λοβέρδο, σας παρακαλώ πάρα πολύ.
Τι θα γίνει, κύριε Πρόεδρε;
Κύριε Λοβέρδο, σας παρακαλώ πάρα πολύ. Επιτέλους!
Να διαβάσει αυτά τα δύο που καταθέσαμε, κύριε Πρόεδρε.
Κύριε Λοβέρδο, ό,τι θέλει θα διαβάσει και ό,τι θέλει θα απαντήσει. Ορίστε, κύριε Υπουργέ, συνεχίστε.
Αναφέρομαι, για το λόγο τού ότι τέθηκαν - μολονότι δεν αφορούν στην ένσταση - στις αιτιάσεις του συναδέλφου κ. Φορτσάκη. Και λέω ότι δεν αφορούν την ένσταση, γιατί δεν υπήρχε ένσταση αντισυνταγματικότητας ούτε για τη συμμετοχή των δημοσίων υπαλλήλων στον ενιαίο φορέα ούτε για το θέμα της αναλογιστικής μελέτης. Παρ' όλα αυτά, επειδή τέθηκαν, πρέπει να απαντηθούν. Το πρώτο που θέλω να θέσω υπ' όψιν σας είναι ότι δεν ξέρω εάν έχετε συνεννοηθεί με το κόμμα σας, όταν υποστηρίξατε αυτήν την άποψη.
Πείτε για το θέμα της αντισυνταγματικότητας!
Γιατί η άποψη της Νέας Δημοκρατίας είναι υπέρ της ύπαρξης ενός ενιαίου φορέα μισθωτών, συμπεριλαμβανομένου του δημόσιου και του ιδιωτικού τομέα.
Μα, δεν μπήκε επί αυτού η ένσταση!
Εάν η άποψη της Νέας Δημοκρατίας έχει αλλάξει, θα πρέπει να μας το πουν οι εισηγητές της. Εάν δεν έχει αλλάξει, τότε πώς υποστηρίζετε μία ένσταση αντισυνταγματικότητας που πλήττει τη δική σας πρόταση; Αυτό αποτελεί βαθύτατη ασυνέπεια, η οποία δεν μπορεί να γίνει ανεκτή στον πολιτικό λόγο. Πέραν τούτου, σας λέω ότι δεν υπάρχει καμμία αναφορά στο Σύνταγμα που να επιβάλλει, οι δημόσιοι υπάλληλοι να έχουν διαφορετική μεταχείριση από τους ιδιωτικούς σε ό,τι αφορά τη συνταξιοδοτική τους μεταχείριση. Ο κανόνας ισονομίας που θέλουμε να επιβάλουμε σε όλους δεν έχει κανένα συνταγματικό εμπόδιο. Αυτό που κατοχυρώνεται στο άρθρο 98 είναι ειδική δικαιοδοσία του Ελεγκτικού Συνεδρίου για θέματα που αφορούν συντάξεις δημοσίων υπαλλήλων, η οποία διατηρείται ρητά με το νομοσχέδιο. Τρίτον, αναλογιστικές μελέτες. Θα ήθελα οι συνάδελφοί μου να είναι στη Βουλή τουλάχιστον το ίδιο προσεκτικοί όσο είναι στα δικαστήρια και να διαβάζουν καλά τις αποφάσεις. Σκέψη 10 του Συμβουλίου της Επικρατείας 1031/2015. Σκέψη 7 στην 3410/2014. Δεν είναι αναγκαία, λέει το Συμβούλιο της Επικρατείας, αντίθετα με τη δική μου άποψη, η κατάθεση αναλογιστικής μελέτης. Τι λέει η ολομέλεια του Συμβουλίου της Επικρατείας 2287/2015; Χρειάζεται ειδική, εμπεριστατωμένη και επιστημονικά τεκμηριωμένη μελέτη για την αναγκαιότητα και προσφορότητα των μέτρων που εισάγονται. Άλλο η αναλογιστική μελέτη, που ουσιαστικά εισάγει προβολές προς το μέλλον, με βάση τι; Τα στοιχεία που της δίνουν οι πολιτικοί. Γι' αυτό τα στοιχεία που έδωσε ο κ. Βρούτσης στην Αναλογιστική Αρχή έκαναν ένα χρεοκοπημένο σύστημα του 2014 βιώσιμο. Τι ζητάει το Συμβούλιο της Επικρατείας, αντιθέτως; Μελέτες για την προσφορότητα και την αναγκαιότητα των μέτρων και τη δυνατότητα εναλλακτικών άλλων μέτρων. Κατατέθηκαν αυτές; Δεν προσέξατε, κύριε εισηγητή του Ποταμιού, ότι έχουν ημερομηνία Οκτώβριο και Νοέμβριο του 2015 οι ειδικές οικονομικές μελέτες που καταθέσαμε, που πληρούν ακριβώς αυτή την υποχρέωση. Η αναλογιστική μελέτη δεν μπορούσε να έχει κατατεθεί νωρίτερα, για τον απλό λόγο ότι έπρεπε να ενσωματώσει όλες τις προβλέψεις του νομοσχεδίου, οι οποίες διαμορφώθηκαν μετά τη διαπραγμάτευση. Ολοκληρώνοντας, δεν υπάρχει υπέρμετρη επιβάρυνση, δεδομένου ότι το υπέρμετρο ή μη πρέπει να σταθμιστεί ακριβώς σε σχέση με την ανάγκη να διατηρηθεί η βιωσιμότητα του συστήματος. Έχω πει και ο ίδιος ότι αυτή τη στιγμή οι εισφορές είναι υψηλές, γιατί η εισφοροδοτική βάση είναι πολύ μειωμένη λόγω της κρίσης. Το ένα τέταρτο των εργαζομένων είναι σε ανεργία.
Ολοκληρώστε, κύριε Υπουργέ.
Οι μισοί αυτοαπασχολούμενοι δεν μπορούν να πληρώσουν τις εισφορές τους. Αυτό μας αναγκάζει να κρατήσουμε τις εισφορές σε αυτό το επίπεδο, εάν δεν θέλουμε να μειώσουμε τις συντάξεις. Εάν δεν θέλετε να είστε υποκριτές και δημαγωγοί, πείτε μας μειώστε τις συντάξεις και μειώστε τις εισφορές. Αλλιώς δεν νομιμοποιείστε να προβάλλετε αυτό το επιχείρημα.
Επί της αντισυνταγματικότητος ολοκληρώστε, κύριε Υπουργέ.
Ολοκληρώνω, κύριε Πρόεδρε.
Γιατί αυτά που λέτε είναι επί του νομοσχεδίου.
Όχι, δεν είναι, κύριε Πρόεδρε.
Ναι, αλλά είναι οκτώ λεπτά που μιλάτε, παρακαλώ ολοκληρώστε.
Τα επιχειρήματα που προβλήθηκαν αφορούν την αρχή της αναλογικότητας και κατά πόσο τα μέτρα αυτά είναι πρόσφορα και βάσιμα. Αυτά δεν μπορούν να εξεταστούν και να απαντηθούν νομικά, χωρίς αναφορά στις πραγματικές συνθήκες. Άρα προφάσεις εν αμαρτίαις, κύριοι. Τι σας ενοχλεί;
Για τους…
Οι κανόνες ισονομίας που επιβάλλει το σύστημά μας. Θέλατε τις παλιές πελατειακές ρυθμίσεις της πατρωνίας που έθρεψε το παλαιό σύστημα και είστε υποκριτές…
Ολοκληρώστε, κύριε Υπουργέ.
...μη δεχόμενοι ότι για πρώτη φορά εφαρμόζουμε πράγματι αυτό που το Σύνταγμά μας απαιτεί.
Κυρίες και κύριοι συνάδελφοι, ολοκληρώθηκε η συζήτηση κατά το άρθρο 100 παράγραφος 2 του Κανονισμού της Βουλής για το θέμα της αντισυνταγματικότητας, που ετέθη με πρωτοβουλία της Δημοκρατικής Συμπαράταξης ΠΑΣΟΚ - ΔΗΜΑΡ, μέσω του Κοινοβουλευτικού Εκπροσώπου κ. Λοβέρδου. Οι αποδεχόμενοι την ένσταση αντισυνταγματικότητας παρακαλώ να εγερθούν. [[Εγείρονται οι αποδεχόμενοι την ένσταση]] Είναι προφανές ότι δεν ηγέρθη ο απαιτούμενος από το Σύνταγμα και τον Κανονισμό της Βουλής αριθμός Βουλευτών. Συνεπώς η ένσταση αντισυνταγματικότητας απορρίπτεται. Συνεχίζουμε τώρα, σύμφωνα με την ημερήσια διάταξη. Απ' ό,τι κατάλαβα, οι περισσότεροι θέλετε να μιλήσει πρώτος ο Υπουργός, με τη διευκρίνιση που έκανα ότι μετά ξεκινούν οι εισηγητές. Το επαναλαμβάνω, για να μη γίνει παρανόηση. Και για τους συναδέλφους που θέλουν να εγγραφούν, η ηλεκτρονική εγγραφή θα ξεκινήσει μόλις ανέλθει στο Βήμα ο κ. Κωνσταντίνος Μπάρκας από τον ΣΥΡΙΖΑ και θα κλείσει μόλις κατέλθει από το Βήμα ο εισηγητής της Νέας Δημοκρατίας κ. Οικονόμου. Κύριε Υπουργέ, παρακαλώ ελάτε, έχετε τον λόγο για δεκαοκτώ λεπτά αυστηρά.
Ευχαριστώ, κύριε Πρόεδρε. Μιλάμε για μία μεταρρύθμιση - τομή, που ο τόπος είχε ανάγκη από δεκαετίες και η οποία, δυστυχώς, δεν συζητήθηκε στη Βουλή με τον τρόπο που ταιριάζει σε ένα παρόμοιο εθνικό θέμα. Ο Πρωθυπουργός είχε καλέσει σε εθνικό διάλογο από το προηγούμενο φθινόπωρο. Είχαμε προσπαθήσει να εξασφαλίσουμε τους όρους ενός διαλόγου, καλώντας την επιστημονική κοινότητα της χώρας να συμμετέχει στην επιτροπή για την επιβολή προτάσεων από τον Αύγουστο, καλώντας σε αυτήν την επιτροπή ειδικούς, που αργότερα το επιστημονικό τους κύρος αναγνωρίστηκε από το γεγονός ότι κλήθηκαν από κόμματα της Αντιπολίτευσης να συμμετέχουν στις δικές τους επιτροπές για την προώθηση προτάσεων για το ασφαλιστικό. Δυστυχώς, αντιμετωπίσαμε σε αυτήν την πρόταση διαλόγου απαντήσεις που βασίζονταν στην υποκρισία και τη δημαγωγία. Ακούσαμε ότι ο ΣΥΡΙΖΑ είναι υπεύθυνος για την κατάρρευση του ασφαλιστικού συστήματος, ενώ μέχρι το 2015 που αναλάβαμε εμείς ήταν πλήρως ισορροπημένο και βιώσιμο το σύστημα. Θα μιλήσω με νούμερα, γιατί, όπως λέει μία πολιτικός που δεν είναι στον δικό μας χώρο, «μην εμπιστεύεστε τους πολιτικούς που δεν σας λένε τους αριθμούς τους». Κι είμαι ευτυχής, που ως προς το πρώτο ερώτημα, εάν το σύστημα ήταν βιώσιμο το 2015, πήρατε ήδη μία απάντηση από έναν καθηγητή και πρώην Υπουργό, που δεν τον κάλεσα εγώ, αλλά τον κάλεσε το Ποτάμι, τον κ. Γιαννίτση. Τι είπε ο κ. Γιαννίτσης στην ακρόαση των φορέων; «Τα ελλείματα που καλύφθηκαν από κρατική χρηματοδότηση την περίοδο 2000-2009 αντιπροσώπευαν το 83% της αύξησης του χρέους». Τι έγινε την περίοδο 2010-2014, την περίοδο κυβερνήσεων Νέας Δημοκρατίας - ΠΑΣΟΚ; Αυτά τα ελλείματα αντιπροσώπευαν πια το 405,5% της αύξησης του χρέους. Το έλλειμα του ασφαλιστικού συστήματος που ήταν 6% το 2010 έγινε 9% σε σχέση με το ακαθάριστο εθνικό προϊόν το 2014. Και αυτό δεν έγινε μόνο επειδή μειώθηκε το ακαθάριστο εθνικό προϊόν. Το 2014 η συνταξιοδοτική δαπάνη αυξήθηκε κατά δύο δισεκατομμύρια ή 7% σε σύγκριση με το 2007, την τελευταία χρονιά ανάπτυξης. Όλα αυτά συνέπεσαν με έντεκα περικοπές των συντάξεων, που έκαναν τους συνταξιούχους φτωχότερους κατά 40% και που οδήγησαν τη μέση σύνταξη από τα 1.200 ευρώ στα 800 ευρώ. Πώς καταφέρατε αυτό το θαύμα; Πώς καταφέρατε και να διαλύσετε τα δημόσια οικονομικά και να εκτοξεύσετε το δημόσιο χρέος και να τσακίσετε τον συνταξιούχο; Για τον απλό λόγο, ότι οι ψευδομεταρρρυθμίσεις σας δεν έθιγαν την ουσία του προβλήματος του ασφαλιστικού συστήματος, που είναι η ύπαρξη αναρχίας ρυθμίσεων που δεν επέτρεπαν την αντιστοίχιση εισφορών - παροχών. Με αυτόν τον τρόπο, γιγάντωναν τα ελλείματα του συστήματος. Η δική μας μεταρρύθμιση έχει δυο βασικά χαρακτηριστικά: Πρώτον, ισονομία, αυτή που ενόχλησε και οδήγησε σε ενστάσεις αντισυνταγματικότητας. Όλοι, όχι μόνο οι μισθωτοί, θα έχουν την ίδια επιβάρυνση 20% για την κύρια σύνταξή τους και 7% για την υγεία, επί του πραγματικού τους εισοδήματος. Και ποια απόκλιση μόνο επιτρέπεται από την αρχή αυτής της ισότητας, της εφαρμογής ίσων κανόνων για όλους; Μόνο εκεί όπου υπάρχει ανάγκη να προστατευθούν οι πιο αδύναμοι. Για αυτόν τον λόγο, έχουμε την εθνική σύνταξη. Για αυτόν τον λόγο, έχουμε την ειδική ασφαλιστική μεταχείριση των αγροτών, διότι το αγροτικό εισόδημα ξέρουμε ότι είναι μικρότερο από το αστικό. Το σύστημα αυτό παραμένει ένα αναδιανεμητικό δημόσιο σύστημα, όχι κεφαλαιοποιητικό, αντίθετα με τη γενικευμένη τάση όλων των μεταρρυθμίσεων το τελευταίο διάστημα στην Ευρώπη, που ακριβώς υποβαθμίζουν αυτόν τον κοινωνικό χαρακτήρα, που συνιστούσε την καρδιά του ευρωπαϊκού κοινωνικού μοντέλου, και με πλήρη, για πρώτη φορά, εγγύηση του συνόλου των συνταξιοδοτικών παροχών από το κράτος, την εγγυητική αυτή υποχρέωση που επιβάλλει το άρθρο 22 παράγραφος 5 του Συντάγματος. Κατηγορηθήκαμε ότι καταργούμε την τριμερή χρηματοδότηση. Η τριμερής χρηματοδότηση προέβλεπε, σύμφωνα με τον νόμο Ρέππα 3029/2002, επιχορήγηση ύψους 1% του ακαθάριστου εθνικού προϊόντος. Εμείς προβλέπουμε με την εθνική σύνταξη που θα χρηματοδοτείται από τη φορολογία, γιατί πράγματι ο φόρος είναι το βασικό εργαλείο κοινωνικής αναδιανομής, χρηματοδότηση του ύψους του 6,5% του ακαθάριστου εθνικού προϊόντος. Και μολονότι προβλέπουμε πολύ μεγαλύτερη από το παρελθόν συμμετοχή του κράτους στη χρηματοδότηση του συστήματος, ακριβώς για να ενισχυθεί η κοινωνική αλληλεγγύη. Τα δε ελλείματα τα μειώνουμε ακριβώς όπως είχαμε υποσχεθεί, ούτε καν κατά το μικρότερο μέρος από τον περιορισμό των συντάξεων, αλλά από την αρχιτεκτονική του νέου συστήματος, γιατί ακριβώς αντιμετωπίζουμε τις αιτίες που παράγουν ελλείματα: την αναρχία των ρυθμίσεων, την αναντιστοιχία εισφορών και παροχών. Πράγματι, επεμβαίνουμε και αναπροσαρμόζουμε εισφορές που δεν έχουν αυτά τα χαρακτηριστικά. Το Μετοχικό Ταμείο, για παράδειγμα, των δημοσίων υπαλλήλων, που, όπως ξέρετε, δεν δίνει σύνταξη αλλά μέρισμα, δηλαδή θεωρητικά ό,τι έχουν εισφέρει οι δημόσιοι υπάλληλοι, είχε τα εξής χαρακτηριστικά: 962 ευρώ ήταν η ετήσια κατάθεση από τους δημοσίους υπαλλήλους το χρόνο, 1.932 ευρώ ήταν το μέρισμα. Πώς γινόταν αυτό, εφ' όσον είχε μόνο 49.000.000 ευρώ έσοδα, να μπορεί να καταβάλει αυτά τα ποσά; Πρώτον, διότι αρχικά χρηματοδοτείτο από έναν κοινωνικό πόρο, ο οποίος δεν καταργήθηκε με δικό μας νόμο, αλλά με τον δικό σας ν.4254/2014. Δεύτερον, γιατί απλώς συσσώρευε ελλείμματα. Το 2015 αναγκαζόμαστε να εισφέρουμε 89.000.000 ευρώ το χρόνο και αντίστοιχο ποσοστό το 2016, για να καλύψουμε τα ελλείμματα αυτά. Ακριβώς γιατί δεν υπήρχε ισορροπία εισφορών - παροχών. Επιπλέον, το 40% των μερισματούχων του Μετοχικού Ταμείου ήταν άνθρωποι ηλικίας σαράντα ενός ως πενήντα πέντε ετών, που έπαιρναν το ίδιο μέρισμα με τους άλλους, χωρίς προφανώς να έχουν εισφέρει ανάλογα ποσά. Εμείς τώρα τι κάνουμε; Σεβόμαστε απολύτως τις εισφορές που κατατέθηκαν. Ό,τι έδωσαν οι δημόσιοι υπάλληλοι από τον μισθό τους, κανείς δεν μπορεί να τα περιορίσει. Μάλιστα υπολογίζουμε κι ένα επιτόκιο απόδοσης ανάλογο με αυτό της Τράπεζας της Ελλάδος επί των εισφορών αυτών. Αναπροσαρμόζουμε όμως και το μέρισμα, γιατί δεν είναι δυνατόν ο κρατικός προϋπολογισμός, δηλαδή στην πραγματικότητα ο εργάτης, ο αγρότης, όποιος δεν είναι δημόσιος υπάλληλος να επιδοτεί το μέρισμα των τελευταίων. Μια άλλη βασική αρχή του νομοσχεδίου είναι η διάκριση των προνοιακών και των ασφαλιστικών παροχών. ΕΚΑΣ: Ψηφίσατε ή όχι, κύριοι της Νέας Δημοκρατίας, του Ποταμιού και του ΠΑΣΟΚ, τη σταδιακή κατάργηση του ΕΚΑΣ με τον ν.4336/2015;
Φυσικά όχι!
Φυσικά! Γιατί τώρα διαμαρτύρεστε; Η απάντηση είναι απλή. Γιατί είστε υποκριτές!
Την παραμονή της χώρας στην Ευρώπη ψηφίσαμε. Τώρα επικαλείστε τη Νέα Δημοκρατία; Την πατρίδα προασπίσαμε όχι εσάς.
Ήρεμα, ήρεμα! Κύριε Βρούτση, θα έχετε την ευκαιρία να τα πείτε.
Αντί να καταργήσουμε το ΕΚΑΣ και να μη βάλουμε τίποτα στη θέση του, όπως κάνατε εσείς με τις διαδοχικές καταργήσεις και μειώσεις παροχών, αντικαθιστούμε το ΕΚΑΣ με την εθνική σύνταξη και μάλιστα με ένα τρόπο που παρέχει πληρέστερη προστασία. Πρώτον, διότι το ΕΚΑΣ δινόταν με έλεγχο πόρων, με έλεγχο εισοδημάτων, με εισοδηματικά κριτήρια, όπως θέλει το Διεθνές Νομισματικό Ταμείο και ορισμένες φωνές εδώ στη Βουλή να δίνονται και οι συντάξεις. Ενώ εμείς την εθνική σύνταξη τη δίνουμε σε όλους και τη δίνουμε με τέτοιο τρόπο, ούτως ώστε αθροιζόμενη με τα ποσοστά αναπλήρωσης που προστατεύουν τα χαμηλά εισοδήματα, να εξασφαλίζουμε τους συνταξιούχους από τη φτώχεια και τον κοινωνικό αποκλεισμό. Ακριβώς τις αρχές αυτές της ισονομίας - ίδιοι κανόνες για όλους - τις υπηρετεί και το οργανωτικό σχήμα, το οποίο προτείναμε, δηλαδή ένας ενιαίος φορέας με όλους τους Έλληνες ασφαλισμένους εκεί. Ακούω προτάσεις από τη Νέα Δημοκρατία και το ΠΑΣΟΚ για τρία ταμεία. Εφόσον υπηρετούνταν οι αρχές της ισονομίας, θα έλεγε κανείς ότι το οργανωτικό σχήμα αυτό δεν έχει σημασία, αν θα είναι ένα ή τρία. Πράγματι, θα μπορούσαν να είναι και τρία. Σας ρωτώ, όμως: Μας δήλωσαν οι επιστήμονες - ελεύθεροι επαγγελματίες, που είναι ασφαλισμένοι σήμερα στο ΕΤΑΑ, ότι αρνούνται, δεν θέλουν να συνενωθούν με τον ΟΑΕΕ, με τους εμπόρους.
Το δικό σας αρνούνται.
Πώς θα μπορούσε να πάρει, λοιπόν, σχήμα ένα ενιαίο ταμείο αυτοαπασχολούμενων, όταν οι περισσότεροι από τους επιστήμονες αρνούνται αυτήν την εκδοχή;
Σ' εσάς λένε όχι.
Ο ΟΓΑ πώς θα μπορούσε να είχε αυτόνομη παρουσία, όταν ξέρετε ότι το 90,6% των εσόδων του ΟΓΑ προέρχεται από τον κρατικό προϋπολογισμό και μόνο το 9,4% από τις εισφορές των αγροτών; Γιατί, λοιπόν, προτείνετε πράγματα που ξέρετε ότι είτε τα απορρίπτουν οι ίδιοι οι ενδιαφερόμενοι είτε εκ της φύσεώς τους θα ήταν μη βιώσιμα, θνησιγενή εκ γενετής;
Ο κ. Τσίπρας τα είπε αυτά. Δεσμεύθηκε για τον ΟΓΑ.
Κύριε Οικονόμου, θα μιλήσετε. Κρατήστε σημειώσεις. Σας παρακαλώ.
Γιατί είστε υποκριτές και δημαγωγοί. Τηρήσαμε απολύτως τις δεσμεύσεις μας απέναντι στους συνταξιούχους. Καμμία κύρια σύνταξη δεν θα μειωθεί. Προβλέπουμε, πράγματι, μια προσωρινή αναστολή καταβολής - όχι περικοπή - που θα διαρκέσει μέχρι τα 2018 των πολύ υψηλών συντάξεων, όσων αθροιστικά ξεπερνούν τα 3.000 ευρώ ως σώρευση περισσότερων συντάξεων ή τα 2.000 ευρώ ως ατομική σύνταξη. Δεν μπορούσε να γίνει κάτι διαφορετικό όσο αντιμετωπίζουμε τα εκρηκτικά ελλείμματα που περιέγραψα προηγουμένως. Σκεφθείτε. Πράγματι, για το 2016 μειώνουμε κατά το 1% του ακαθάριστου εθνικού προϊόντος τη συνταξιοδοτική δαπάνη. Θυμόσαστε, όμως, πόσο σας είπα ότι είναι τα ελλείμματα; Είναι 9% του ΑΕΠ. Ακόμα και αν δεν ήταν στο μνημόνιο αυτή η πρόβλεψη για μείωση 1%, δεν θα μπορούσαμε να ανεχθούμε την ύπαρξη ελλειμμάτων της έκτασης του 9%. Δεν υπάρχουν συστήματα κοινωνικής ασφάλισης που μπορούν να επιβιώσουν με τόσο μεγάλα ελλείμματα. Εμείς, όμως, θέλαμε, επίσης, να μην επιβαρύνουμε πάλι τα συνήθη θύματα, αυτούς που είχαν υποστεί τις έντεκα μειώσεις και γιατί ήταν οριζόντιες και άδικες. Δεν αφορούσαν, δεν ήταν σχετικές με τις εισφορές που είχαν καταβάλει. Απλώς, επιβάλλονταν ανάλογα με το ύψος της σύνταξης. Πράγματι, μπορεί να υπήρχαν άνθρωποι στα λεγόμενα ευγενή ταμεία, που η πατρωνία είχε δώσει ειδικές ρυθμίσεις, στο πλαίσιο του δικού σας παλιού, πελατειακού συστήματος, των ειδικών ρυθμίσεων και των χαρών. Όμως μπορούσαν να αφορούν και άλλους ανθρώπους που τη μάτωσαν τη σύνταξή τους, που δούλεψαν σαράντα και σαράντα πέντε και πενήντα χρόνια. Εμείς, επειδή θέλουμε οι κανόνες ισότητας που εφαρμόζουμε να μην αφορούν μόνο τις κοινωνικές τάξεις, αλλά να εφαρμόζονται και διαγενεακά, για πρώτη φορά εφαρμόζουμε τους ίδιους κανόνες υπολογισμού της σύνταξης και για το παρελθόν και για το μέλλον. Θα επανυπολογιστούν οι παλιές συντάξεις και οι επικουρικές και οι κύριες, ούτως ώστε με την ωρίμανση του συστήματος σε πέντε, δέκα χρόνια όλοι οι συνταξιούχοι να είναι μιας ταχύτητας, όχι όπως στο παρελθόν που το πολιτικό σύστημα, που δεν ήθελε να αναλάβει τις ευθύνες του, έστελνε τον λογαριασμό στο μέλλον και υπήρχαν ασφαλισμένοι με άλλο καθεστώς πριν το 1993, μετά το 1993, πριν το 2011, μετά το 2011, πριν το 2015, μετά το 2015. Όσον αφορά τις επικουρικές, η τελευταία μείωση που κάνατε στις επικουρικές σε μερική εφαρμογή της ρήτρας μηδενικού ελλείμματος ήταν 5,2% το 2014. Αν εφαρμόζαμε τη ρήτρα μηδενικού ελλείμματος, έχοντας να αντιμετωπίσουμε το έλλειμμα που μας κληρονομήσατε -869 εκατομμύρια, κυρίες και κύριοι συνάδελφοι - των επικουρικών ταμείων, θα έπρεπε να μειώσουμε όλες τις επικουρικές συντάξεις κατά 26%. Αντί γι' αυτό, με την ρήτρα βιωσιμότητας που ήδη συμφωνήσαμε τον Ιούλιο, μπορούμε να καλύπτουμε αυτά τα ελλείμματα χρησιμοποιώντας και το εργαλείο της σχετικής αύξησης των εισφορών και το εργαλείο της χρήσης των αποθεματικών, κάτι που εσείς δεν το είχατε διαπραγματευτεί και δεν το είχατε πάρει. Η προσαρμογή, λοιπόν, των επικουρικών αφορά λιγότερους από το 10% των σημερινών συνταξιούχων, συγκεκριμένα το 7,5% - διακόσιες μία χιλιάδες συνταξιούχους - και αντί να καλύψουμε τα 869 εκατομμύρια του ελλείμματος, όλα από την αναπροσαρμογή αυτή, μόνο 300 εκατομμύρια πρόκειται να επιβαρυνθούν το 7,5% των σχετικά πιο εύπορων συνταξιούχων. Σχετικά με τις αναπηρικές συντάξεις: καμμία αναπηρική σύνταξη δεν θίγεται. Δεν έχουμε εισάγει νέους κανόνες για τις αναπηρικές συντάξεις. Ακριβώς επειδή αντιμετωπίζαμε ένα άναρχο σύστημα ρυθμίσεων, διατηρήσαμε σε ισχύ όλες τις υφιστάμενες ρυθμίσεις για τις αναπηρικές συντάξεις, μέχρις ότου τις αντικαταστήσουμε, εντός του 2016, βάσει πορίσματος μιας επιτροπής στην οποία θα συμμετέχουν και οι άνθρωποι με αναπηρία, η ΕΣΑΜΕΑ και άλλοι εκπρόσωποι των ανθρώπων με αναπηρία. Σας ρωτώ ξανά για την αντίρρηση που έχετε για την αύξηση των εισφορών: Τι θα θέλατε να κάνουμε; Να κόψουμε τις συντάξεις; Να μας το πείτε, γιατί αν δεν μας το πείτε, είστε - όπως είπα προηγουμένως - δημαγωγοί και υποκριτές. Για τους νέους, τώρα, έχω πει επανειλημμένα ότι το σύστημά μας δίνει καλύτερες συντάξεις και μικρότερη υποχρέωση εισφορών για όσους έχουν εισόδημα κάτω από 1.000 ευρώ. Ξέρετε πόσοι είναι αυτοί; Το 87% των μισθωτών, το 90% των αυτοαπασχολούμενων, το 99,4% των αγροτών. Κυρίες και κύριοι του ΠΑΣΟΚ και της Νέας Δημοκρατίας, ακούσατε αυτά τα νούμερα; Στο δεκατημόριο των πιο εύπορων Ελλήνων - οι Έλληνες, δηλαδή, που θεωρούνται σήμερα εύποροι εξαιτίας της πολιτικής φτωχοποίησης που εφαρμόσατε για τέσσερα χρόνια - είναι οι Έλληνες που έχουν μόνο από 1.000 ευρώ και πάνω. Εκεί καταντήσατε την χώρα, να θεωρούνται εύποροι, με βάση τις διεθνείς στατιστικές που έτσι θεωρούν όσους ανήκουν στο ανώτατο 10% του πληθυσμού, αυτοί που έχουν 1.000 ευρώ και πάνω. Εμείς, λοιπόν, για το 90% του πληθυσμού παρέχουμε πληρέστερη προστασία. Τα ποσοστά αναπλήρωσης του νέου συστήματος είναι 98% για εισόδημα έως 750 ευρώ, 85% για εισόδημα έως 1.000 ευρώ, ακόμα και αν δεν υπολογίσουμε τις επικουρικές. Είναι καλύτερα, λοιπόν, για όλους, για τα μικρά εισοδήματα, για τους μικρούς χρόνους ασφάλισης, όχι απλώς καλύτερα από τον ν.3863/2010 και τον ν. 3865/2010 αλλά καλύτερα ακόμα και από τον ν.3092/2002 (Ρέππα), νόμο που είχε ψηφιστεί όταν το ακαθάριστο εγχώριο προϊόν μας, ο πλούτος της χώρας, ήταν πολύ μεγαλύτερος από τον σημερινό. Ακόμα και για τα δεκαπέντε έτη ασφάλισης, ακόμα και για μέσο όρο αμοιβών μόνο 500 ευρώ, το νέο σύστημα εξασφαλίζει σύνταξη 403 ευρώ, που θα είναι πολύ υψηλότερη από την σημερινή κατώτατη σύνταξη του ΙΚΑ, που λόγω των μειώσεων του ελάχιστου ημερομισθίου είναι πλέον 392,7 ευρώ.
Εσείς την κάνατε τόσο.
Η φτωχοποίηση και η εφαρμογή των νόμων της εργασιακής τετραετίας. Εμείς ανατρέπουμε αυτές τις πολιτικές.
Κύριε Υπουργέ, μην απαντάτε, γιατί δεν θα σας αφήσω πάνω από δύο λεπτά επιπλέον.
Ένα λεπτό μόνο και ολοκληρώνω. Οι εισφορές είπα και προηγουμένως, γιατί προσωρινά θα πρέπει να μείνουν σε αυτό το επίπεδο.
Κύριε Κατσώτη, ήρεμα, σας παρακαλώ.
Μα, αυτός την έκανε, η Κυβέρνησή του.
Θα τα πείτε μετά. Θα τα πει ο κ. Παφίλης στην ομιλία του, ο εισηγητής σας.
Απλώς για να υπάρχουν μέτρα σύγκρισης και να ακουστούν οι αριθμοί: οι εισφορές για την κύρια σύνταξη στην Ελλάδα είναι 20%, στην Ισπανία είναι 28,3%, στην Τσεχία είναι 28%, στη Σλοβακία είναι 27%, στη Σλοβενία είναι 24,4%, στην Αυστρία είναι 23%. Για τους ελεύθερους επαγγελματίες ειδικά, οι εισφορές κυμαίνονται μεταξύ του 22% στη Γαλλία και 33,15% στη Σλοβακία. Είναι αλήθεια ότι εάν συνυπολογίσουμε την επικουρική σύνταξη και την υγεία, η επιβάρυνση για τους ελεύθερους επαγγελματίες φτάνει στο 38%, όση άλλωστε είναι και για τους μισθωτούς. Μην το ξεχνάτε αυτό. Στην πραγματικότητα εφαρμόζουμε παντού τους κανόνες που ίσχυαν μέχρι σήμερα για τους μισθωτούς, για να πάψουν να είναι αυτοί τα συνήθη υποζύγια που τραβούν μόνοι τα βάρη του συστήματος. Είχα καλέσει επανειλημμένα τους κλάδους των επιστημόνων να μας δηλώσουν αν θα ήθελαν να υπάρχει ένα επαγγελματικό ταμείο που θα αναλάβει το βάρος της επικουρικής σύνταξης και της υγείας, ώστε αυτό το 38% να περιοριστεί στο 27%. Δεν είχα, όμως, καμμία τέτοια πρόταση από τους κλάδους των επιστημόνων, παρά την επανειλημμένη πρόσκληση προς διάλογο που τους απηύθυνα. Για να ολοκληρώσω, το σύστημά μας φέρνει μία τομή στο ασφαλιστικό, μία τομή που επί δεκαετίες είχε ανάγκη ο τόπος και που το παλιό πολιτικό σύστημα, ακριβώς λόγω της υποκρισίας, της δημαγωγίας, αλλά κυρίως της εμμονής του σε ρυθμίσεις μεμονωμένες, άναρχες και πελατειακές, δεν μπορούσε να επιχειρήσει. Τώρα είναι η στιγμή. Δεν μπόρεσα να μιλήσω για πολλά πράγματα που αφορούν στο νομοσχέδιο, για τη βοήθεια που δίνουμε στους φτωχότερους και τους πιο αδύναμους, για τα μπλοκάκια που θα πληρώνουν 6,5% της ασφαλιστικής επιβάρυνσης και όχι ό,τι πλήρωναν μέχρι τώρα για το επίδομα υπερηλίκων, για την επέκταση των δικαιούχων των ασφαλιστικών παροχών και σ' αυτούς που θα έχουν σύμφωνο συμβίωσης. Σας καλώ, λοιπόν, έστω και την τελευταία στιγμή να αντιμετωπίσουμε το ζήτημα αυτό όπως του πρέπει, ως ένα εθνικό θέμα που χρειάζεται να συζητηθεί χωρίς το βάρος της δημαγωγίας και της υποκρισίας, ώστε να βρούμε τη λύση για το μέλλον, όχι μόνο για τους συνταξιούχους και τους νυν εργαζόμενους, αλλά και για τα παιδιά μας.
Καλώ στο Βήμα τον εισηγητή του ΣΥΡΙΖΑ κ. Κωνσταντίνο Μπάρκα και παρακαλώ να ανοίξει το ηλεκτρονικό σύστημα εγγραφής. Θέλω, όμως, να είμαι ειλικρινής με τους συναδέλφους και να πω ότι για όσους θα εγγραφούν απ' αυτήν τη στιγμή, πέραν των σαράντα πέντε που έχουν δοθεί από τα κόμματα για τους τρεις κύκλους, οι πιθανότητες να μιλήσουν είναι απειροελάχιστες. Το λέω αυτό από σήμερα, για να μην αρχίσουν αύριο οι γκρίνιες. Τυπικά πάντως έχετε το δικαίωμα να εγγραφείτε και μακάρι να υπάρξει χρόνος να μιλήσετε. Κύριε Μπάρκα, έχετε τον λόγο για δεκαπέντε λεπτά.
Ευχαριστώ πολύ, κύριε Πρόεδρε. Κύριε Πρωθυπουργέ, κύριοι Υπουργοί, κυρίες και κύριοι Βουλευτές, θα μου επιτρέψετε να χαρακτηρίσω το υπό συζήτηση νομοσχέδιο με τίτλο «Ενιαίο Σύστημα Κοινωνικής Ασφάλειας - Μεταρρύθμιση ασφαλιστικού - συνταξιοδοτικού συστήματος - Ρυθμίσεις φορολογίας εισοδήματος και τυχερών παιγνίων και άλλες διατάξεις» ως ένα εθνικό θέμα, καθώς αφορά όλους όσους διαβιούν στη χώρα μας ανεξαρτήτως πολιτικών πεποιθήσεων, κοινωνικοοικονομικής κατάστασης, θρησκείας και φύλου. Είναι ένα θέμα εθνικό, γιατί επηρεάζει το παρόν αλλά και το μέλλον όλων μας. Γι' αυτούς τους λόγους δεν χωράνε μικροκομματικές σκοπιμότητες, λαϊκισμός και δημαγωγία. Αντιθέτως, χρειάζεται υπευθυνότητα και ωριμότητα ώστε να επανακτήσουμε την αξιοπιστία του ελληνικού ασφαλιστικού συστήματος. Σήμερα το ασφαλιστικό σύστημα βρίσκεται σε οριακή κατάσταση και αυτό είναι μια αντικειμενική αλήθεια. Σ' αυτήν την κατάσταση, όμως, δεν φτάσαμε τυχαία. Φτάσαμε λόγω πολιτικών επιλογών του παλιού δικομματισμού. Να σας υπενθυμίσω το τζογάρισμα των αποθεματικών των ασφαλιστικών ταμείων στο Χρηματιστήριο στα τέλη της δεκαετίας του ΄90; Να σας υπενθυμίσω την υπόθεση με τα δομημένα ομόλογα; Να σας υπενθυμίσω το καταστροφικό PSI του 2012, όπου 12 δισεκατομμύρια των Ελλήνων φορολογουμένων έκαναν φτερά; Αυτή είναι η πραγματικότητα. Οι παλιές πολιτικές δυνάμεις, Νέα Δημοκρατία και ΠΑΣΟΚ, αγνοούσαν τον κόπο και τον ιδρώτα των πολιτών που πλήρωναν με συνέπεια τις ασφαλιστικές τους εισφορές προκειμένου να συντηρήσουν κομματικούς στρατούς, συντεχνίες και πελατειακά δίκτυα. Μάλιστα, ορισμένοι συνάδελφοι ακόμα και σήμερα, όχι μόνο δεν έχουν κάνει αυτοκριτική για τα εγκληματικά λάθη στον παρελθόν, αλλά προσποιούνται ότι είναι υπερασπιστές της κοινωνικής ασφάλισης. Επί της ουσίας, δεν ενδιαφέρονται για το κοινωνικό κράτος και την κοινωνική ασφάλιση. Επιδιώκουν μόνο το ξήλωμα κάθε κοινωνικής προστασίας για να ενισχύσουν τις ιδιωτικές ασφαλιστικές εταιρείες. Η Νέα Δημοκρατία έλεγε κάτι, το οποίο συνεχίζει να λέει ακόμα και σήμερα, ότι η συμφωνία αυτή οδηγεί σε μονόδρομο σε σχέση με το ασφαλιστικό, στον μονόδρομο της πλήρους περικοπής των επικουρικών συντάξεων. Υποστήριζε κατά τη διάρκεια της προεκλογικής περιόδου, τον Σεπτέμβρη, ότι οι αλλαγές στο ασφαλιστικό θα οδηγήσουν, όποια και αν είναι η κυβέρνηση - έλεγε τότε - , σε περικοπές συντάξεων, που θα ισούται σίγουρα με μία σύνταξη ανά έτος. Αυτά μας έλεγε τότε και μας τα παρουσίαζε ως μια αναπόφευκτη μοίρα, σαν να μην είχε σημασία, όπως έλεγαν τότε, ποιος θα είναι κυβέρνηση. Βεβαίως είναι λογικό να σκέφτονται έτσι. Αυτός είναι ο τρόπος που είχαν μάθει και έχουν μάθει να κάνουν πολιτική, υλοποιώντας χωρίς δεύτερη σκέψη τις συνταγές που τους προτείνει το Διεθνές Νομισματικό Ταμείο. Είναι προφανές, λοιπόν, ότι η Νέα Δημοκρατία έχει επιλέξει με σαφήνεια ιδεολογικό και πολιτικό στρατόπεδο. Είναι το στρατόπεδο του ακραίου νεοφιλελευθερισμού, της ασύδοτης αγοράς και του οικονομικού πολέμου όλων εναντίον όλων. Βεβαίως αυτό είναι δικαίωμά της, όπως όμως είναι και δικό μας δικαίωμα, αλλά ταυτόχρονα και υποχρέωσή μας να κάνουμε τα πάντα, ώστε αυτή η πολιτική να ηττηθεί μια και καλή, όχι μόνο στην Ελλάδα, αλλά και στην Ευρώπη. Κυρίες και κύριοι Βουλευτές, το παρόν νομοσχέδιο δεν ήταν μια εύκολη υπόθεση. Η ελληνική Κυβέρνηση έδωσε σκληρές μάχες κατά τη διάρκεια της διαπραγμάτευσης με τους δανειστές. Θα σας αναφέρω τα ακόλουθα: Η Κυβέρνηση κατάφερε να προστατέψει απόλυτα τις κύριες συντάξεις, ενώ οι δανειστές απαιτούσαν περικοπές 30% σε όλες τις κύριες συντάξεις. Η Κυβέρνηση κατάφερε να προστατέψει όλες τις συντάξεις, ενώ οι δανειστές απαιτούσαν περικοπές των επικουρικών συντάξεων ύψους 800 εκατομμυρίων ευρώ και εφαρμογή της ρήτρας μηδενικού ελλείμματος, που είχε συμφωνήσει η Νέα Δημοκρατία και το ΠΑΣΟΚ. Κυρίες και κύριοι Βουλευτές της Νέας Δημοκρατίας, δεν θα είμαστε εμείς που θα κάνουμε τη δωδέκατη οριζόντια περικοπή στις συντάξεις. Η Κυβέρνηση προστάτεψε απολύτως τα επιδόματα τέκνων, τις συντάξεις αναπηρίας και τα αναπηρικά επιδόματα, ενώ οι δανειστές απαιτούσαν κατάργηση επιδομάτων τέκνων και μεγάλες περικοπές στις συντάξεις αναπηρίας και τα επιδόματα. Στην Ολομέλεια της Βουλής εισάγεται, λοιπόν, σήμερα ένα νομοσχέδιο που βρίσκεται ήδη από τον Γενάρη στη δημοσιότητα προς διαβούλευση. Τις τελευταίες ημέρες μάλιστα, διάφορα μέσα μαζικής ενημέρωσης λένε ότι δήθεν επιλέξαμε τον αιφνιδιασμό. Και αναρωτιέται κάποιος: Αλήθεια, πόσο θράσος μπορεί να έχει κανείς; Δεν υπήρξε ποτέ άλλοτε τα τελευταία χρόνια μεταρρύθμιση που να έχει συζητηθεί τόσο εκτενώς. Πρόκειται για ένα νομοσχέδιο που είχαν την ευκαιρία να επεξεργαστούν οι κοινωνικοί φορείς και να καταθέσουν προτάσεις ή βελτιώσεις, οι οποίες μάλιστα, στο μέτρο του εφικτού, έγιναν δεκτές και ενσωματώθηκαν στο κείμενο του νομοσχεδίου, γιατί όταν εμείς μιλάμε για διάλογο, το εννοούμε και το κάνουμε πράξη. Δεν παίζουμε κρυφτό με την κοινωνία. Το παρόν νομοσχέδιο της Κυβέρνησης αποτελεί μια ριζοσπαστική τομή τόσο για την οργάνωση όσο και για τη λειτουργία της κοινωνικής ασφάλισης στη χώρα μας, καθώς διαπνέεται από τις αρχές τις ισότητας και της κοινωνικής δικαιοσύνης: Ισονομία, γιατί πρώτη φορά θεσπίζονται όμοιοι κανόνες για όλους, είτε πρόκειται για παλιούς είτε για νέους ασφαλισμένους, είτε πρόκειται για εργαζόμενους στον ιδιωτικό τομέα είτε πρόκειται για εργαζόμενους στον δημόσιο τομέα, χωρίς πελατειακές πρακτικές, χωρίς διακρίσεις. Κοινωνική δικαιοσύνη, γιατί μέσα από την προτεινόμενη ρύθμιση η Κυβέρνηση αμβλύνει τις κοινωνικές ανισότητες, προσφέροντας μεγαλύτερη βοήθεια στους αδύναμους. Κάθε πολίτης θα εισφέρει ανάλογα με τη δύναμή του, που σημαίνει περισσότερο αυτοί που έχουν πολλά, λιγότερο αυτοί που έχουν λιγότερα. Έτσι, παραμένοντας πιστοί στην τήρηση των αρχών μας θα θέσουμε σε εφαρμογή ένα δημόσιο, καθολικό και αναδιανεμητικό ασφαλιστικό σύστημα, με ενιαίους, ισότιμους κανόνες για όλους, με σεβασμό σε κάθε πολίτη της χώρας μας. Για εμάς η ενίσχυση του κοινωνικού κράτους πρόνοιας είναι βασικός μας προσανατολισμός και επιδίωξη. Για εμάς η στήριξη των ασθενέστερων κοινωνικών ομάδων είναι στο επίκεντρο της πολιτικής μας. Για εμάς η αναδιανομή είναι στοιχείο κοινωνικής δικαιοσύνης και διασφαλίζει την κοινωνική συνοχή και την ανάπτυξη. Παράλληλα, με το παρόν νομοσχέδιο έχουμε ξεκάθαρο προσανατολισμό: Στοχεύουμε στο να δώσουμε βιωσιμότητα σε ένα ασφαλιστικό σύστημα που βρίσκεται στα πρόθυρα της κατάρρευσης, να αποκαταστήσουμε την εμπιστοσύνη των ασφαλισμένων προς το κράτος και την αξιοπιστία του, να εγγυηθούμε υγειονομική περίθαλψη και συντάξεις αξιοπρέπειας για όλους, να εφαρμόσουμε δίκαιη φορολογία για όλους τους συμπολίτες μας, καθώς στο προτεινόμενο σχέδιο νόμου είναι ενσωματωμένες και φορολογικές διατάξεις. Ακολούθως, θα παρουσιάσω συνοπτικά κάποιες από τις ρυθμίσεις που έρχονται να αλλάξουν ριζικά το τοπίο, στηρίζοντας τις ασθενέστερες κοινωνικές ομάδες. Αρχικά θα ήθελα να τονίσω ότι ο βασικός πυλώνας της μεταρρύθμισης είναι η πρόβλεψη ενός και μόνο ενιαίου συστήματος κοινωνικής ασφάλισης, στο πλαίσιο του οποίου συστήνεται ο ενιαίος φορέας κοινωνικής ασφάλισης. Και βέβαια τίθενται οι απαραίτητοι κανόνες εναρμόνισης εισφορών και παροχών, τόσο ανάμεσα σε νέους και παλιούς ασφαλισμένους, όπως τους διέκριναν οι μέχρι τώρα ασφαλιστικές ρυθμίσεις, όσο και σε ασφαλισμένους που προέρχονται από τα επιμέρους ταμεία και μάλιστα με τέτοιο τρόπο που να ελαχιστοποιεί την όποια αδικία από την προσαρμογή στη νέα κατάσταση. Έτσι, απλοποιείται ουσιαστικά το σύστημα κοινωνικής ασφάλισης. Καθιερώνονται κανόνες, με αναδιανεμητικό χαρακτήρα, αλλά και εξασφαλίζεται η μακροπρόθεσμη βιωσιμότητα του ασφαλιστικού συστήματος. Ο νέος θεσμός της εθνικής σύνταξης αποτελεί μια από τις βασικότερες ρυθμίσεις του νέου ασφαλιστικού συστήματος. Εισάγεται με το παρόν νομοσχέδιο για πρώτη φορά, προκειμένου να αντιμετωπιστεί η φτώχεια και ο κοινωνικός αποκλεισμός. Η εθνική σύνταξη χρηματοδοτείται απευθείας από τον κρατικό προϋπολογισμό. Αυτό σημαίνει ότι κανένας πολίτης πλέον δεν θα μείνει χωρίς εισόδημα. Δεν εξαρτάται η εθνική σύνταξη από το ύψος των εισφορών που κατέβαλε ο ασφαλισμένος, ούτε από το ύψος των αποδοχών κατά τη διάρκεια του εργασιακού του βίου. Η εθνική σύνταξη, όμως, στέκεται και σαν ανάχωμα στη φτώχεια για ακόμα ένα λόγο, γιατί ισοδυναμεί με ρήτρα ανάπτυξης και μάλιστα μόνο με ανοδική πορεία. Αυτό σημαίνει ότι σε μια οικονομία με ανάπτυξη, το ποσό της εθνικής σύνταξης θα αυξάνεται όσο αυξάνεται ο ΑΕΠ. Στο κατώτατό του όριο, όμως, έχει κλειδώσει το σημερινό. Στο ποσό της εθνικής σύνταξης έρχεται να προστεθεί το αναλογικό μέρος, με ποσοστά που ορίστηκαν στο ανώτατο επιτρεπόμενο όριο, που ήταν δυνατό με βάση την κατάσταση της σημερινής ελληνικής οικονομίας. Σε κάθε περίπτωση τη μεγαλύτερη αναπλήρωση εισοδημάτων εξασφαλίζουν οι χαμηλότερες οικονομικά κατηγορίες εργαζόμενων, σε πλήρη εναρμόνιση με τις επιταγές του Συντάγματος. Εθνική σύνταξη και ανταποδοτική σύνταξη αποτελούν την κύρια σύνταξη των ασφαλισμένων. Όμως και οι ήδη καταβαλλόμενες συντάξεις προστατεύονται πλήρως, γιατί εισάγεται η ρύθμιση της προσωπικής διαφοράς για τους ήδη συνταξιούχους, έτσι ώστε να μην αδικηθούν. Η προσωπική διαφορά θα μείνει παγωμένη, συμψηφιζόμενη κατ' έτος με την αύξηση του ΑΕΠ, που θα οδηγεί στην αύξηση του ποσού των νέων συντάξεων. Επίσης, η καταβολή της εφάπαξ παροχής αποσυνδέεται από το τυχαίο γεγονός του αριθμού των αιτήσεων κατ' έτος συνταξιοδότησης. Οι ασφαλισμένοι παίρνουν το ποσό που δικαιούνται, με βάση τις εισφορές τους και κατά το δυνατόν όσο πιο κοντά σε αυτές, έτσι ώστε να αποκαθίσταται εν γένει η αδικία που έχει ήδη δημιουργηθεί. Ακόμα θεσπίζεται ανώτατο όριο ασφαλιστέων αποδοχών για τον υπολογισμό της μηνιαίας ασφαλιστικής εισφοράς μισθωτών και εργοδοτών. Και βέβαια για πρώτη φορά καθιερώνεται η υποχρεωτική ταυτόχρονη καταβολή μισθού, ασφαλιστικών εισφορών και φόρου μισθωτών υπηρεσιών μέσω τραπεζών, έτσι ώστε να περιοριστεί το φαινόμενο της απλήρωτης εργασίας που έχει λάβει τρομακτικές διαστάσεις στην Ελλάδα της κρίσης. Ειδικά σε ό,τι αφορά τους νέους ελεύθερους επαγγελματίες και αυτοαπασχολούμενους επιστήμονες παρέχονται σημαντικότατες διευκολύνσεις, έτσι ώστε να ενισχυθεί η εισφοροδοτική τους ικανότητα, η οποία είχε μειωθεί με τις υπέρογκες εισφορές που τους είχαν επιβληθεί ανεξαρτήτως εισοδήματος. Επίσης, για τους αυτοαπασχολούμενους επιστήμονες, τους προερχόμενους από το ΕΤΕΑ εισάγονται για τέσσερα χρόνια ευνοϊκότερες μεταβατικές ρυθμίσεις, οι οποίες ορίζουν εκπτωτικές προσαρμογές ανάλογα με το εισόδημα από 5% έως 50%. Ιδιαίτερα ευνοϊκές είναι και οι ρυθμίσεις για τους ασφαλισμένους στον ΟΓΑ. Χωρίς την ασφαλιστική μεταρρύθμιση η βασική σύνταξη του αγρότη, όπως όλοι γνωρίζουμε, μέσα στα επόμενα χρόνια θα πήγαινε στο μηδέν. Σήμερα είναι μόλις 172 ευρώ. Επαναλαμβάνω ότι σε δέκα χρόνια από σήμερα η σύνταξη του αγρότη θα ήταν 0 ευρώ. Στον αντίποδα, με την πρόταση που θα ψηφίσουμε εξασφαλίζουμε την εθνική σύνταξη των 384 ευρώ συν το ανταποδοτικό μέρος που στηρίζεται στις καταβληθείσες εισφορές, πράγμα που σημαίνει ότι ένας μέσος σημερινός αγρότης θα πάρει κανονική σύνταξη, όπως όλοι οι εργαζόμενοι. Ως ελάχιστη βάση υπολογισμού είναι το 70% του μισθού του ανειδίκευτου εργάτη, ενώ παρέχεται αυξημένη περίοδος προσαρμογής με τη σταδιακή αύξηση ποσοστού τόσο για την κύρια σύνταξη όσο και για την υγειονομική περίθαλψη. Για πρώτη φορά οι αγρότες αντιμετωπίζονται από το ασφαλιστικό σύστημα ισότιμα σαν όλους τους άλλους ασφαλισμένους. Θα τους καταβάλλεται ολόκληρο το ποσό της εθνικής σύνταξης και ταυτόχρονα θα υπάρχει ειδική μέριμνα ως προς τις εισφορές, λόγω των δύσκολων συνθηκών του επαγγέλματός τους. Οι δύσκολες οικονομικές συνθήκες παρήγαγαν ή τροφοδότησαν και δύο φαινόμενα που απαιτούν την άμεση ανάληψη δράσης προκειμένου να καταπολεμηθούν. Δεν μπορούμε να συνεχίσουμε να κλείνουμε τα μάτια τόση στην ανασφάλιστη όσο και στην απλήρωτη εργασία. Αναλαμβάνουμε την ουσιαστική πρωτοβουλία να καθιερώσουμε ελάχιστο αριθμό εργαζομένων ανά επιχείρηση, κάτι που θα προκύπτει βάσει εξειδικευμένων κριτηρίων. Και συνακόλουθα, αν προκύψουν άδικα αποτελέσματα, ο εργοδότης θα έχει τη δυνατότητα να αμφισβητήσει τα αποτελέσματα αυτά. Αυτό σημαίνει ότι δεν μπορεί πλέον κανείς εργοδότης να κερδοσκοπεί εις βάρος των εργαζομένων που στερούνται την ασφάλειά τους. Καθιερώνεται, επίσης, προνοιακή παροχή, το επίδομα αλληλεγγύης ανασφάλιστων υπερηλίκων. Ελαστικοποιούνται οι ιδιαίτερα αυστηρές διατάξεις του ν.4093/2012 που είχαν οδηγήσει σε αποκλεισμό από την παροχή μεγάλου αριθμού ανασφάλιστων υπερηλίκων. Με αυτόν τον τρόπο, κανείς δεν θα μείνει χωρίς ελάχιστο εισόδημα. Ακόμη και όσοι δεν θα δικαιούνται εθνική σύνταξη θα λαμβάνουν 360 ευρώ μηνιαίως. Σχετικά με τις φορολογικές διατάξεις του νομοσχεδίου, θα ήθελα να επισημάνω ότι βασίζονται στις αρχές της ισονομίας και της κοινωνικής δικαιοσύνης. Ισονομία, γιατί πλέον οι φορολογική κλίμακα γίνεται ενιαία για μισθούς και συντάξεις και απλοποιείται το φορολογικό σύστημα. Κοινωνική δικαιοσύνη, γιατί οι προτεινόμενες διατάξεις θα εξορθολογήσουν το σύστημα στη βάση μιας προοδευτικής και δικαιότερης φορολόγησης. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Η νέα πρόταση για το φορολογικό σύστημα παίρνει ως βάση και την οικογενειακή κατάσταση. Και πιστεύουμε ότι με αυτόν τον τρόπο αποκαθίσταται μια αδικία των τελευταίων χρόνων, όπου τα παιδιά αποτελούσαν ουσιαστικά κριτήριο φορολογικής επιβάρυνσης, παρά τον αυξημένο οικογενειακό προϋπολογισμό. Κι εδώ θα ήθελα να κάνω μια αναφορά στην τροπολογία για το αφορολόγητο. Κρινόταν η αξιολόγηση και ήταν δεδομένο ότι δεν θα κάναμε το χατίρι να ρίξουμε την κοινωνία στα δικά σας χέρια, γιατί γνωρίζει τι θα πει κυβέρνηση Νέας Δημοκρατίας και ΠΑΣΟΚ. Μειώνεται, λοιπόν, το αφορολόγητο στο ποσό των 1.900 ευρώ χωρίς εξαρτημένα τέκνα. Δεύτερη περίπτωση: Η μείωση του φόρου ανέρχεται σε 1.950 ευρώ για φορολογούμενο με ένα εξαρτημένο τέκνο, σε 2.000 ευρώ για δύο εξαρτημένα τέκνα και σε 2.100 ευρώ για τρία εξαρτημένα τέκνα και άνω. Επίσης, βάζουμε αφορολόγητο στους αγρότες που ως σήμερα ήταν εκτός του δικού σας συστήματος.
Κύριε Μπάρκα, κλείνετε σιγά σιγά.
Ολοκληρώνω, κύριε Πρόεδρε. Στους τρίτεκνους και τους πολύτεκνους, με βάση την πρόταση που καταθέτουμε, το 61% των φορολογουμένων θα πληρώνει από εδώ και στο εξής μικρότερο φόρο. Στις υπόλοιπες περιπτώσεις, από φορολογούμενους χωρίς τέκνα έως δύο παιδιά η επιβάρυνση στο εισόδημά τους ως 22.000 ευρώ είναι μικρή και κατά μέσο όρο δεν ξεπερνά τα 100 ευρώ τον χρόνο. Εν κατακλείδι, το προτεινόμενο σχέδιο νόμου και οι βασικές αρχές που αυτό εισάγει, αναφορικά και το δίκαιο της κοινωνικής ασφάλισης, εξασφαλίζουν τη βιωσιμότητα των φορέων κοινωνικής ασφάλισης, με τρόπο σύμφωνο με τις συνταγματικές εγγυήσεις και τις προβλέψεις του ευρωπαϊκού δικαίου. Παράλληλα, οι φορολογικές διατάξεις διασφαλίζουν μια δικαιότερη φορολογία για τους πολίτες της χώρας μας. Γνωρίζαμε εξαρχής ότι η ευθύνη που αναλάβαμε είναι ιστορική και ότι ο δρόμος μας θα είναι δύσβατος. Είναι ένας δρόμος, όμως, που θα διανύσουμε μαζί με τη μεγάλη πλειοψηφία της κοινωνίας. Και θα έχουμε πολλούς απέναντι: τα χρεωκοπημένα μέσα ενημέρωσης, τα πρωτοσέλιδα της αντιδραστικής προπαγάνδας, τις παρασυνάξεις της διαπλοκής. Ανοίγουμε τον δρόμο και χτίζουμε μια Ελλάδα στην οποία θα υπάρχει κοινωνική συνοχή και αλληλεγγύη, δικαιοσύνη, σταθερότητα και αξιοπρέπεια. Με την ολοκλήρωση της αξιολόγησης και κατ' επέκταση, ρύθμιση του δημοσίου χρέους της χώρας μας, γίνεται πιο δυνατό να υλοποιήσουμε τις μεγάλες αλλαγές που έχει ανάγκη ο τόπος μας, ενισχύοντας περαιτέρω το κοινωνικό κράτος, μειώνοντας την ανεργία, ακολουθώντας το μονοπάτι της ανάπτυξης.
Ολοκληρώστε, παρακαλώ.
Διότι αυτό το κράτος χρειάζεται βαθιές τομές και ρήξεις στο εσωτερικό του για να καταστεί δίκαιο και λειτουργικό, για να αρχίσει η Ελλάδα να θυμίζει μια πραγματικά ευρωπαϊκή χώρα και όχι κατ' όνομα, όπως την έφτιαξαν οι προηγούμενοι που την καταδίκασαν. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Διότι εμείς - ολοκληρώνω, κύριε Πρόεδρε - βρεθήκαμε σε αυτά τα έδρανα για να υπηρετήσουμε οράματα, ιδανικά και αξίες. Είμαι αισιόδοξος ότι θα τα καταφέρουμε. Σε πείσμα των καιρών θα βγάλουμε τη χώρα από τη βαθιά κρίση στο ξέφωτο της λογικής. Σας ευχαριστώ πολύ.
Κυρίες και κύριοι συνάδελφοι, ακούστε τώρα τι θα σας πω. Έκανα έναν υπολογισμό. Με την προϋπόθεση ότι θα σεβαστούμε τους χρόνους και όχι αυτός που ανεβαίνει στο Βήμα, επειδή μιλάει, να μην τον νοιάζει τι θα γίνει μετά, σήμερα οι σαράντα πέντε συνάδελφοι που είναι καθορισμένοι από τα κόμματα, οι εισηγητές και οι ειδικοί αγορητές και οι Κοινοβουλευτικοί Εκπρόσωποι, συνολικά όλοι χρειάζονται περίπου δέκα ώρες. Μένουν και δύο ώρες για τρεις - τέσσερις Υπουργούς να μιλήσουν σήμερα. Αυτό σημαίνει ότι αύριο, εφόσον τηρηθούν οι χρόνοι και εφόσον συμφωνήσουμε ότι οι ομιλητές συνάδελφοι που εγράφησαν και έφθασαν τους εκατό - εκατόν οκτώ, όπως με ενημερώνει η υπηρεσία - αντί για επτά λεπτά να μιλούν πέντε λεπτά, ένας σημαντικός αριθμός των συναδέλφων θα μιλήσει αύριο από αυτούς που ενεγράφησαν έξω από τον κατάλογο των κομμάτων. Αυτό με βασική προϋπόθεση ότι θα σεβαστούμε όλοι τους χρόνους, διότι όταν τρώμε όλοι δύο - τρία λεπτά ο καθένας, στερούμε χρόνο από τον επόμενο συνάδελφο. Σας κάνω την ενημέρωση για να μη γίνομαι κακός από το Βήμα. Βεβαίως, οι εισηγητές και οι αγορητές, εφόσον δεν τους φτάσει ο χρόνος, θα έχουν το ενάμισι επιπλέον λεπτό. Το Σώμα συμφωνεί με τα παραπάνω;
Συνεπώς το Σώμα συνεφώνησε. Η ενημέρωση τελείωσε. Νομίζω ότι έτσι αύριο τουλάχιστον τριάντα συνάδελφοι θα μιλήσετε και με την προϋπόθεση, βέβαια, ότι οι Αρχηγοί μας - για όλους ανεξαιρέτως μιλάω - τα είκοσι λεπτά δεν θα τα κάνουν πενήντα. Διότι, αν τα κάνουν πενήντα, αυτά που σας είπα ξεχάστε τα. Κύριε Οικονόμου, έχετε τον λόγο. Ελάτε εις το Βήμα.
Κύριε Πρόεδρε, νομίζαμε ότι με την κατάθεση του νομοσχεδίου στην επιτροπή πάνω - κάτω θα είχαμε την εικόνα του ασφαλιστικού - φορολογικού που η Κυβέρνηση θα κατέθετε μετά από την κυοφορία πολλών μηνών και συζητήσεων. Βέβαια, ερχόμενοι σήμερα εις την Ολομέλεια, βλέπουμε ότι ο κατάλογος των μέτρων βασανισμού του λαού είναι ατελείωτος. Έχουμε σήμερα καινούργια μέτρα. Δεν έχουμε ολοκληρωμένη την τούρτα και αυτό το εφιαλτικό κοκτέιλ για τον ελληνικό λαό. Σήμερα ήλθε το αφορολόγητο. Φοβούμαι ότι μέχρι αύριο Κυριακή στις δώδεκα, μας περιμένουν και άλλες τέτοιες ρουκέτες, κύριοι Υπουργοί. Αφορολόγητο 600 ευρώ πρώτη φορά στην Ελλάδα. Αυτός που παίρνει 600 ευρώ τον μήνα πρώτη φορά στην Ελλάδα θα πληρώνει φόρο. Υπογραφή Τσίπρας. Μπράβο! Η φιλολαϊκή και κοινωνικά δίκαιη Κυβέρνηση! Κτυπάτε τα 600 ευρώ εισόδημα το μήνα και φέρνετε αφορολόγητο. Συγχαρητήρια! Φοβούμαι ότι αυτό δεν θα είναι η τελευταία σας έκπληξη, αλλά ας σχολιάσουμε και ας δούμε αυτές που έχουμε μέχρι τώρα. Ασφαλιστικό - φορολογικό. Άκουσα μία προσπάθεια του Υπουργού - πίστευα ότι θα ήταν πιο ειλικρινής σήμερα - να δικαιολογήσει τα αδικαιολόγητα, μια προσπάθεια να δικαιολογήσει την αναγκαιότητα του νομοσχεδίου, μια προσπάθεια να δικαιολογήσει την κατανομή των βαρών, όπως την έχει προβλέψει. Όμως, κύριε Υπουργέ, πραγματικά για άλλη μια φορά - θα το πω - είστε κατώτερος των περιστάσεων. Δεν λέτε την αλήθεια. Θα παραφράσω την κλασική ελληνική παροιμία και θα πω «Γελάει ο ψεύτης, αλλά γελάει και ο νοικοκύρης», όπως λέει θυμόσοφα ο λαός. Πείτε μου, γιατί δεν την φέρατε την λεγόμενη αναλογιστική μελέτη σας μέχρι τώρα; Είχατε κάτι να κρύψετε; Φέρατε χθες - και το φέρατε στο και πέντε - ένα κείμενο. Πολύ καλά σας είπε ο Βρούτσης ότι αυτό το κείμενο δεν πληροί τις προϋποθέσεις για να ονομαστεί η προβολή προς το μέλλον το 2060 αναλογιστική μελέτη. Αν αυτό το κείμενο, την προβολή, την θεωρήσουμε αναλογιστική μελέτη που την φέρατε στο και πέντε, αυτό λέει ότι με 3 δισεκατομμύρια ευρώ είναι βιώσιμο το ασφαλιστικό σύστημα στην χώρα το 2016. Μέχρι χθες λοιδορούσατε και αμφισβητούσατε την αναλογιστική μελέτη για το τέλος του 2014, η οποία πραγματικά δεν έμεινε στα χαρτιά, αλλά έχει το πραγματικό της αποτέλεσμα στον προϋπολογισμό του 2015 με την λεγόμενη «περικοπή των επικουρικών συντάξεων κατά 300 εκατομμύρια ευρώ», αν θυμάστε καλά. Αυτήν την επιβάρυνση έβλεπε η αναλογιστική μελέτη του 2014 με την λεγόμενη «ρήτρα μηδενικού ελλείμματος», την οποία οι του ΣΥΡΙΖΑ είχατε βγει σε όλα τα πάνελ, σε όλα τα μπαλκόνια και ρίχνατε γοερό κλάμα. Η αναλογιστική μελέτη του 2014 προέβλεπε 6% περικοπή των επικουρικών. Την αμφισβητούσατε. Δεν την συζητούσατε. Λέγατε ότι δεν υπάρχει. Χθες ήρθατε στην επιτροπή, κύριε Κατρούγκαλε, και είπατε: «Ναι, υπήρχε και η αναλογιστική του 2014», γιατί πρέπει να δικαιολογήσετε ότι υπάρχει και η αναλογιστική του 2016. Ξέρετε ποια είναι η μεγάλη διαφορά των δύο αναλογιστικών μελετών, αν πούμε ότι η δεύτερη είναι αναλογιστική; Είναι 2,5 δισεκατομμύρια ευρώ. Πού οφείλονται τα 2,5 δισεκατομμύρια ευρώ, κύριε Κατρούγκαλε, η διαφορά του τέλους του 2014 με τα μέσα του 2016; Τι γεγονός υπήρξε που στην μεν μία περίπτωση ήταν βιώσιμο το ασφαλιστικό, όπως έλεγε η αναλογιστική του 2014 και τώρα λέτε κι εσείς ότι θα είναι βιώσιμο; Έχουμε μία διαφορά, που την είπα. Ούτε ένας μεγάλος σεισμός έγινε ούτε καμμία μεγάλη θεομηνία είχαμε. Τίποτα δεν έγινε απ' αυτά. Ένα πράγμα έγινε, είχαμε Κυβέρνηση του κυρίου που έφυγε πριν από λίγο, του κ. Τσίπρα. Αυτό το δυσάρεστο γεγονός για την χώρα έγινε, το οποίο επιβάρυνε με 2,5 δισεκατομμύρια ευρώ τους συνταξιούχους και τους ασφαλιζόμενους με την αποτυχία της πολιτικής. [[Χειροκροτήματα από την πτέρυγα της Νέας Δημοκρατίας]] Έτσι δεν είναι, κύριε Υπουργέ; Κάτι ψελλίσατε ότι ήταν επιβαρυμένα κατά 9% του ΑΕΠ. Κάτι μισόλογα λέγατε για την αναλογιστική του 2014. Για να σας πω, αν ήταν έτσι και με τις προβλέψεις της τότε αναλογιστικής, χρειάζονταν μόνο 300 εκατομμύρια ευρώ, τα οποία πραγματικά τα εφαρμόσατε, όχι εσείς αλλά ο διπλανός σας κύριος, ο μεθεπόμενος, ο κ. Σκουρλέτης, ως ο τότε Υπουργός Εργασίας και Κοινωνικών Ασφαλίσεων. Εφαρμόσατε, κύριε Σκουρλέτη, τη ρήτρα μηδενικού ελλείμματος και 400 εκατομμύρια ευρώ του 2015 εκόπησαν από τις επικουρικές. Μάλιστα, δεν συνέβη μόνο αυτό. Προλάβατε, βέβαια και φύγατε μετά τις εκλογές…
Λάθος είναι αυτό!
Όχι, κύριε Σκουρλέτη, δεν είναι καθόλου λάθος.
Μην κάνετε προσωπικές αναφορές, γιατί γίνεται ανταπάντηση. Κάντε γενική τοποθέτηση.
Σας άλλαξε ο κ. Τσίπρας μετά τις εκλογές του Σεπτεμβρίου, αλλά τα 500 εκατομμύρια ευρώ επιβαρύνσεις για τις επικουρικές με την αύξηση των εισφορών - για τον ΕΟΠΥΥ, βέβαια, για καλό σκοπό - δηλαδή το 2% και το 6% στις κύριες και τις επικουρικές και στους δύο κλάδους συντάξεων δεν μπορούσατε να το υπογράψετε προφανώς λόγω της συνείδησής σας. Όμως ο επόμενος Υπουργός, ο κ. Κατρούγκαλος, επιβάρυνε με 500 εκατομμύρια ευρώ το τελευταίο τετράμηνο του 2015. Αυτοί δεν είναι λογαριασμοί; Αυτούς δεν τους εφαρμόσατε εσείς ως πολιτικοί; Όμως ακούσαμε σήμερα να αντικαθιστάτε την ρήτρα μηδενικού ελλείμματος, την δαιμονοποιημένη, κύριε Κατρούγκαλε, με μία ρήτρα βιωσιμότητας. Έτσι το είπατε, έτσι δεν είναι; Πείτε μου κάτι, κύριε Κατρούγκαλε. Σας έφερα ένα παράδειγμα. Να το ακούσετε, λοιπόν, ξανά, παρ' όλο που τα μέσα ενημέρωσης έχουν βρει αυτόν τον πρωτότυπο τρόπο να διαμαρτυρηθούν κρύβοντας τις δικές σας αυτές τραγικές πολιτικές.
Τα μέσα μαζικής ενημέρωσης;
Ναι, κύριε Μπάρκα μου, αλλά σήμερα είναι η κουφή μέρα, αύριο θα έρθουν τα αποκαλυπτήρια, αύριο θα τα μάθουμε τα νέα. Σήμερα ακουγόμαστε μόνο μέσα από το κανάλι της Βουλής. Αύριο δεν νομίζω να υπάρχει κυλιόμενη απεργία. Να σας πω, κύριε Κατρούγκαλε, για τη ρήτρα βιωσιμότητας. Σας έφερα ένα παράδειγμα στην επιτροπή. Βάλατε τον «κόφτη» στα 1.300 ευρώ. Είπατε ότι εκεί είναι πλέον οι πλούσιοι Έλληνες. Τα 1.300 ευρώ είναι μεικτές επικουρικές και κύριες συντάξεις. Και σας έφερα ένα παράδειγμα. Τι θα γίνει αν προσπεράσει τα 1.300 ευρώ ένας συνταξιούχος ο οποίος παίρνει 1.300 ευρώ κύρια σύνταξη και παίρνει και 300 επικουρική; Υπάρχουν τέτοια παραδείγματα; Υπάρχουν χιλιάδες. Παίρνει 1.200 ευρώ κύρια σύνταξη και 400 ευρώ επικουρική. Υπάρχουν τέτοια παραδείγματα; Υπάρχουν χιλιάδες. Παίρνουν δηλαδή 1.500 ευρώ ή 1.600 ευρώ. Λέτε ότι στα 1.300 το εγγυάστε. Από εκεί και πάνω; Πέταξε το πουλάκι! Πάνε οι συντάξεις! Ποιες συντάξεις; Εγγυάστε ότι δεν θα πειράξετε τις κύριες. Για πείτε μου, λοιπόν, θα κόψετε όλη την επικουρική του ανθρώπου αυτού, των χιλιάδων συνταξιούχων που έχουν πάνω από 1.300 ευρώ, με «κόφτη» ο οποίος είναι 1.170 ευρώ, όπως γνωρίζετε πολύ καλά, διότι μέσα έχετε ενσωματώσει και τις υγειονομικές καλύψεις; Έπρεπε λίγο να το προσέξετε, είναι 1.170 ευρώ ουσιαστικά. Για πείτε μου, λοιπόν, κύριε Κατρούγκαλε, το εξής. Σας προκάλεσα στην επιτροπή και σας είπα: Πώς θα το ρυθμίσετε για πάνω από τα 1.300 ευρώ, για αυτόν που παίρνει 1.400 ευρώ ή 1.500 ευρώ ή 1.600 ευρώ; Τις κύριες συντάξεις δεν τις κόβετε. Θα κόψετε όλη την επικουρική και σας μάρανε το 6% της ρήτρας μηδενικού ελλείμματος! Τι θα πείτε στον κόσμο, στους ατέλειωτους αυτούς φίλους και ανθρώπους, στους συνταξιούχους, που τους έχουμε στις οικογένειές μας, τους έχουμε στο φιλικό και επαγγελματικό μας περιβάλλον; Τι θα τους πείτε; Θα τους πείτε ότι θα τους κόψετε τις επικουρικές γιατί είναι πλουτοκράτες, είναι πλούσιοι, γιατί είναι άνθρωποι ευνοούμενοι επειδή παίρνουν 1.200 ευρώ και 1.300 ευρώ κύρια σύνταξη; Εμείς, λοιπόν, λέμε ότι τα 2,5 δισεκατομμύρια ευρώ παραπάνω λογαριασμός που φέρνετε στους συνταξιούχους είναι αποτέλεσμα της δικιάς σας τραγικής πολιτικής αυτούς τους δεκαέξι μήνες. Θα μου πείτε «Μα, μέσα σε δεκαέξι μήνες;». Ναι, όταν είσαι πολύ αποτυχημένος μπορεί να φέρεις πολύ τραγικά αποτελέσματα! Το θέμα είναι άλλο. Είναι δίκαιη η κατανομή; Γελάστε! Να δούμε ποιος θα γελάσει τελευταίος, ειδικά με εσάς. Η κατανομή που κάνετε μέσα από το νομοσχέδιο είναι δίκαιη; Εμείς ισχυριζόμαστε ότι δεν είναι καθόλου δίκαιη, κύριε Κατρούγκαλε. Καθόλου δίκαιη! Έχω πάρει μία λίστα. Και ξέρετε γιατί δεν είναι δίκαιη; Δεν θα τα επαναλάβω, σας τα είπα. Τους δεκαπέντε μύθους - να το πω έτσι - και τα παραμύθια τα οποία έχετε πει θα τα επαναλάβω με άλλον τρόπο: Για να σας πω: Το 2016-2019 πόσα θα κόψετε για να εξασφαλίσετε και να γίνετε και εσείς ένας καλός Υπουργός της τρόικας; Το ΕΚΑΣ κόβεται κατά 200 εκατομμύρια ευρώ το 2016. Του χρόνου, το 2017, θα κοπεί 400 εκατομμύρια ευρώ. Το 2018 θα κοπεί κατά 500 εκατομμύρια ευρώ και 859 εκατομμύρια ευρώ το 2019. Είναι έτσι ή δεν είναι έτσι; Ξέρετε πόσο κάνει αυτός ο λογαριασμός; Από τους χαμηλοσυνταξιούχους - από τους τριακόσιους ογδόντα χιλιάδες αυτούς - κόβετε 2,5 δισεκατομμύρια ευρώ σε μία τριετία. Και έρχεται και μου λέει ο Κατρούγκαλος εδώ…
Αυτό δεν το ψηφίσατε;
Μα, καλά δεν ντρέπεστε να το λέτε αυτό; Είναι ντροπή να το λέτε συνέχεια αυτό. Ψήφισε πέρσι το καλοκαίρι η Νέα Δημοκρατία να κόψετε το ΕΚΑΣ;
Φυσικά.
Για να έχετε ευρώ στην τσέπη σας ψηφίσαμε! Σας έφυγε ο Λαφαζάνης και όλη η Κοινοβουλευτική Ομάδα, κύριε Κατρούγκαλε.
Το ψήφισε και το ΠΑΣΟΚ και η Νέα Δημοκρατία.
Κύριε Οικονόμου, προς τους συναδέλφους να απευθύνεστε, ακόμα και αν τα ακούει ο Υπουργός. Πιο ήρεμα, δεν χρειάζεται φωνή.
Ο καθένας έχει τον τρόπο του, κύριε Πρόεδρε.
Το λέω για να μας καταλαβαίνουν αυτοί που μας παρακολουθούν από την τηλεόραση.
Δεν θέλω υποδείξεις. Ο καθένας έχει τον τρόπο του.
Γι' αυτό δεν το ψηφίζουμε, κύριε Οικονόμου, τώρα. Γι' αυτό δεν το ψηφίζουμε.
Ακούστε με, λοιπόν, όταν εμείς ψηφίσαμε πέρυσι εδώ - γιατί σας έφυγε η μισή Κοινοβουλευτική Ομάδα και δεν μπορούσατε να εγγυηθείτε το ευρώ στην τσέπη του ελληνικού λαού - ψηφίσαμε να μείνει η χώρα στο ευρώ. Ξέρετε τι θα έκανα εγώ στη θέση σας; Θα έλεγα και ένα ευχαριστώ και θα ήμουν λίγο πιο ταπεινός.
Να πω εγώ ευχαριστώ για την ψήφο;
Έτσι μπράβο! Αφήστε εδώ τα υπόλοιπα. Πείτε ένα ευχαριστώ και μην είστε αλαζόνες. Έχει υπογραφή Κατρούγκαλου - Τσίπρα το κόψιμο του ΕΚΑΣ, κύριε Κατρούγκαλε, ό,τι και να κάνετε.
Και την ψήφο σας.
Ό,τι και να κάνετε, ό,τι και να πείτε το ΕΚΑΣ εσείς το κόβετε.
Και με τη δική σας ψήφο!
Ξέρετε τι σημαίνει; Κόβετε 1 δισεκατομμύριο κάθε χρόνο από τους χαμηλοσυνταξιούχους. Αυτοί που παίρνουν 400 ευρώ, θα μείνουν με τα 400 ευρώ. Τα 250 ευρώ τούς τα παίρνετε από την τσέπη. Και κάνετε κάτι ωραία ταχυδακτυλουργικά κόλπα και λέτε «θα πάω στην εθνική σύνταξη». Ποια είναι η εθνική σύνταξη;
Πες του να φέρει διάταξη με την οποία να την επαναφέρει, για να την ψηφίσουμε! Πες του να φέρει διάταξη! Για να τελειώνει η πλάκα!
Τώρα δεν θέλω να…
Σε καθοδηγεί!
Ντροπή! Μην υποτιμάτε τον ομιλητή σας!
Είναι παλιότερος στη Νέα Δημοκρατία ο κ. Δένδιας. Σε καθοδηγεί!
Ήρεμα, κύριοι συνάδελφοι! Συνεχίστε, κύριε Οικονόμου.
Όμως και ο κ. Δένδιας αδιάβαστος; Δεν ξέρει για την εθνική σύνταξη τίποτα;
Μακάρι να υπάρχουν πολιτικοί άνδρες σαν τον Δένδια, κύριε Μπάρκα! Ακούστε τον και εσείς λίγο! Δεν θα πάθετε κακό στη ζωή σας. Κύριε Κατρούγκαλε, ξέρετε πόσα εκατομμύρια λέει η μελέτη ότι θα κοπούν το 2016-2019 από τους νέους συνταξιούχους του δημοσίου; Θα κοπούν 689 εκατομμύρια! Να μας ακούνε οι δημόσιοι υπάλληλοι που νόμιζαν ότι με τον ΣΥΡΙΖΑ άραξαν και βολεύτηκαν και «εντάξει, ωραία, είμαστε καλά». Θα πρέπει να ξέρουν ότι οι συνταξιούχοι του δημοσίου θα χάσουν σ' αυτήν την τριετία 689 εκατομμύρια! Από τις οικογενειακές παροχές οι συνταξιούχοι θα χάσουν 44 εκατομμύρια. Από τις συντάξεις χηρείας θα χάσουν 369 εκατομμύρια. Μιλάω για τις συντάξεις χηρείας! Από τις επικουρικές με τη ρήτρα βιωσιμότητας - για εξαφάνιση των επικουρικών λέμε εμείς! - θα κοπεί 1 δισεκατομμύριο μέχρι το 2019. Τα λέω λάθος τα νούμερα, κύριε Κατρούγκαλε;
Αθροίζετε για κάθε χρόνο τα ίδια. Είναι 300 εκατομμύρια!
Ναι, άλλο εισόδημα είναι το 2016, άλλο εισόδημα το 2017, άλλο το 2018 και άλλο το 2019. Τι να κάνω; Για πείτε μου! Τι να κάνω; Πείτε μου! Όχι εγώ, αλλά ο κάθε συνταξιούχος, όταν μου παίρνεις από την τσέπη 200 εκατομμύρια το 2016 και μου πάρεις άλλα 300 εκατομμύρια το 2017 και άλλα 400 εκατομμύρια το 2018 και άλλα 400 εκατομμύρια το 2019, θα τα βάλω όλα σε έναν λογαριασμό και θα πω ότι από τα 3,5-4 δισεκατομμύρια επικουρικών συντάξεων που έχει να δώσει το κράτος σήμερα, θα δοθεί μείον 1 δισεκατομμύριο. Ξέρετε τι σημαίνει αυτό, κύριε Κατρούγκαλε; Ότι ένα δισεκατομμύριο «πλούσιοι» Έλληνες σ' αυτή τη χώρα δεν θα το πάρουν. Μα, δεν ντρεπόμαστε να το λέμε αυτό;
«Μια στο λάδι, μια στο ξύδι» είναι αυτά που λέτε!
Όμως, δεν κάνετε μόνο αυτό, αλλά βάζετε και 1 δισεκατομμύριο 250 εκατομμύρια επιπλέον εισφορές για τις επικουρικές. Τι τραγικό σάντουιτς είναι αυτό για τον λαό και τους συνταξιούχους; Παίρνετε 1 δισεκατομμύριο και τους βάζετε και 1 δισεκατομμύριο 250 εκατομμύρια σε όλους τους ασφαλισμένους. Από το εφάπαξ κόβετε 133 εκατομμύρια; Και πάμε στα μερίσματα τα οποία δεν είναι συντάξεις. Ακούσαμε μια ωραία θεωρία τώρα. Είπε το πακέτο, αλλά δεν έβαλε το περιτύλιγμα. Όσον αφορά το περιτύλιγμα, τον ρώτησα από τα έδρανα «πόσο τα κόβεις τελικά, βρε χριστιανέ, τα μερίσματα;». Διότι, κύριε Κατρούγκαλε, τέλος Ιουνίου θα δώσετε τα μερίσματα. Θα τα δώσετε! Η καταβολή ήταν ανά μήνα και το έχετε πάει ανά τρίμηνο. Ακόμα δεν ξέρει κανένας τι θα πάρει. Ξέρετε τι λέμε εμείς βάσει της ανακοινώσεώς σας; Ότι θα τα δώσετε μειωμένα κατά 35%! Καλά, αλήθεια τώρα ανακαλύψατε ότι δεν πληρώνουν οι δημόσιοι υπάλληλοι τις εισφορές τους και έρχεστε εσείς να φέρετε τη δικαιοσύνη κόβοντας τα μερίσματα των δημοσίων υπαλλήλων κατά 832 εκατομμύρια το 2016-2019; Μιλάμε για 832 εκατομμύρια από τα μερίσματα. Τα λεφτά για τα μερίσματα τα οποία πήρατε από την τσέπη των δημοσίων υπαλλήλων, κύριε Κατρούγκαλε, είναι κοινωνική πολιτική και δίκαιη κατανομή των βαρών;
Για τους στρατιωτικούς!
Οι στρατιωτικοί μαζί με τους δημοσίους υπαλλήλους θα μπουν στο ενιαίο μεγάλο φαραωνικό ταμείο που ετοιμάζετε. Εγώ ρώτησα αν αυτό το νομοσχέδιο έχει την υπογραφή του Καμμένου, γιατί δεν την είδαμε όταν κατατέθηκε. Μαζί με τα μερίσματα των Μετοχικών Ταμείων Στρατού, Αεροπορίας, Ναυτικού.
Τώρα την είδατε;
Μου απαντήσατε ότι την έχει. Εμείς δεν είχαμε δει την υπογραφή του Καμμένου. Ξέρετε γιατί σας ρώτησα; Γιατί βγαίνει ο Καμμένος σε όλες τις ρούγες της χώρας, στα νησιά και στα νησάκια μας και λέει ότι αγαπάει πολύ τους αποστράτους και τον ελληνικό Στρατό και τα στελέχη του. Και μόλις μάλιστα ανέλαβε την υπουργία του, είπε ότι εγώ θα αυξήσω τα μερίσματα. Άλλα έχει υπογράψει, κύριοι των ΑΝΕΛ! Όμως, δεν βλέπω ούτε έναν εδώ μέσα. Είναι η προοπτική τους, ούτως ή άλλως. Όμως, λέω…
…(δεν ακούστηκε)
Δεν βλέπω κανέναν. Ούτε ένας δεν είναι! Ούτε ένας δεν είναι εδώ μέσα! Κύριε Κατρούγκαλε, αυτό είναι η περιφρούρηση, η κατοχύρωση, η στήριξη και η αύξηση των μερισμάτων των στρατιωτικών, όταν καταργώντας τα Μετοχικά Ταμεία, ουσιαστικά εκμηδενίζετε τα μερίσματά τους; Και ενοποιείτε και βάζετε και ενσωματώνετε τους στρατιωτικούς μέσα στο μεγάλο ταμείο και αυτό το λέτε ισότητα! Εμείς ξέρετε πώς το λέμε; Ψευτοϊσότητα. Θα κλείσω εδώ, κύριε Πρόεδρε. Διότι, το είπα εγώ - ήταν ο κ. Τσίπρας εδώ προηγουμένως - ότι λέγατε: «Μα, κάθονται κάποιοι και προτείνουν τρία ταμεία. Είναι σωστό να λέμε για τρία ταμεία;» Καλά, εμείς μπορεί να τα λέμε λάθος. Ο Τσίπρας δεν βγήκε στο Μαξίμου μαζί με εσάς και καθόταν δίπλα και εσείς καθόσασταν, κύριε Κατρούγκαλε, και επειδή σας είχαν πιέσει οι αγρότες τρεις μήνες με τα μπλόκα είπατε «ελάτε να τα πούμε στο Μαξίμου» και ήρθαν στου Μαξίμου τα μπλόκα και είπατε ότι για πέντε χρόνια ο ΟΓΑ παραμένει; Πουν' το; [[Χειροκροτήματα από την πτέρυγα της Νέας Δημοκρατίας]] Και εσείς το είπατε, κύριε Κατρούγκαλε, μη γελάτε. Και ο Τσίπρας, ο Πρωθυπουργός της χώρας, όταν το είπε πριν έναν μήνα, ήταν ψεύτης; Το έλεγε για να παραπλανήσει τις αντιπροσωπείες, για να φύγουν, για να σταματήσουν τα μπλόκα και μετά από εκεί πάει;
Αυτό έκανε.
Ε, όχι τέτοια πράγματα!
Ε, αν είναι δυνατόν!
Κύριε Οικονόμου, κλείστε.
Τελειώνω, κύριε Πρόεδρε. Ψέλλισε κάτι ο κ. Κατρούγκαλος και ο καλός εισηγητής του ΣΥΡΙΖΑ ο κ. Μπάρκας, ότι η Νέα Δημοκρατία λέει για ιδιωτική ασφάλιση και άλλα τέτοια απίθανα. Κύριε Κατρούγκαλε, σας είπα χθες στην επιτροπή - και εμείς δεν έχουμε διστάσει καθόλου να πούμε τις σκέψεις μας και τις απόψεις μας για το ασφαλιστικό - ότι εμείς είμαστε υπέρμαχοι των επαγγελματικών ταμείων. Επειδή σε όλα τα πάνελ έχω πετύχει και έχω βρεθεί με πολλούς συναδέλφους του ΣΥΡΙΖΑ, όταν λέω επαγγελματικά ταμεία, πετάγονται επάνω και λένε «είστε υπέρ της ιδιωτικής ασφάλισης», γιατί έτσι σας έχουν δώσει το non paper. Σας άκουσα, κύριε Κατρούγκαλε, χθες και είπατε: «Και εμείς υπέρ είμαστε». Θα αποφασίσετε τι κάνετε; Είστε υπέρ των επαγγελματικών ταμείων ως μία εναλλακτική, που η Νέα Δημοκρατία έχει προτείνει; Εάν είστε υπέρ, πείτε το και εδώ στα παιδιά να μην έρχονται στα πάνελ και στις τηλεοράσεις και λένε άλλα πράγματα και για να καταλάβουν, πρώτον και καλύτερον, ότι τα επαγγελματικά ταμεία δεν είναι ιδιωτική ασφάλιση και δεύτερον, όταν μιλάτε για δημόσια σύνταξη και δημόσιο σύστημα διανεμητικό θα πρέπει να εξηγήσετε - το είπε ο κ. Μπάρκας, αλλά δεν προσέχετε - ότι μιλάει μόνο για τη συνταξούλα της εθνικής σύνταξης που λέτε, δηλαδή αυτήν που από 486 ευρώ όταν τη βρήκε ο κ. Κατρούγκαλος, τη φθάνει τώρα στα 345. Μέσα σε ενάμιση χρόνο τη ρίχνετε ενάμισι εκατοστάρικο την εθνική σύνταξη. Μόνο αυτήν εγγυάστε λόγω φορολογίας. Τα άλλα, η ερμηνεία που έδωσε ο κ. Κατρούγκαλος,…
Κύριε Οικονόμου, με ακούτε;
Κλείνω.
Κλείστε τώρα!
Εντάξει, κύριε Πρόεδρε!
Ε, ναι!
Κλείνω τώρα. Η ερμηνεία που έδωσε είναι ψευδής. Το κράτος δεν διασφαλίζει ούτε το ενιαίο ταμείο, ούτε τα μερίσματα ούτε το επικουρικό. Εκεί λειτουργεί μια ρήτρα εξαφάνισης των συντάξεων! Εμείς ένα τέτοιο τραγικό νομοσχέδιο, το οποίο εξαθλιώνει τον Έλληνα συνταξιούχο, δεν θα το ψηφίσουμε!
Τον λόγο έχει ο ειδικός αγορητής της Χρυσής Αυγής κ. Ηλίας Παναγιώταρος. Ορίστε, κύριε Παναγιώταρε, έχετε τον λόγο.
Ευχαριστώ, κύριε Πρόεδρε. Πριν ξεκινήσω θα ήθελα να πω ότι έχει ανέβει στο διαδίκτυο ότι ο κύριος Υπουργός παίζει Tetris στον υπολογιστή του. Δεν ξέρω, να το ελέγξετε αυτό. Με όλα όσα ακούσαμε χθες από τον κύριο Πρωθυπουργό στην ομιλία του στην Κοινοβουλευτική Ομάδα του ΣΥΡΙΖΑ, από τον εισηγητή του ΣΥΡΙΖΑ σήμερα, αλλά και από τα στελέχη του ΣΥΡΙΖΑ γενικότερα, θα νόμιζε κανείς ότι έρχεται ένα νομοσχέδιο λύτρωση για την ελληνική κοινωνία. Τότε, αφού είναι έτσι, σε λίγες ημέρες που θα είναι τέλος του μήνα, μπορείτε να πάτε σε μία Εθνική Τράπεζα ή σε κάποια άλλη τράπεζα που δίνει συντάξεις, να καθίσετε να ακούσετε τα σχόλια των Ελλήνων πολιτών όταν θα παίρνουν ό,τι παίρνουν από τη λεγόμενη σύνταξη ή ό,τι έχει απομείνει από αυτή. Και θα ήθελα να πω κάτι ακόμη. Ακόμα και μέχρι χθες τα στελέχη του ΣΥΡΙΖΑ στα διάφορα πάνελ έλεγαν - ή μάλλον προχθές, γιατί χθες είχε απεργία - ότι η ανάπτυξη θα έρθει το δεύτερο εξάμηνο του ΄16, δηλαδή σε είκοσι ημέρες περίπου. Να σας δούμε, γιατί έχετε χάσει και τις ημέρες με τα ψέματα και όλα όσα λέτε. Ακούγοντας βέβαια και τον εισηγητή της Νέας Δημοκρατίας πριν, θα νόμιζε κανείς ότι αυτό το κόμμα ήρθε από το εξωτερικό, ήρθε από το πουθενά, δεν έχει κυβερνήσει επί δεκαετίες ετούτον τον τόπο. Να τους θυμίσουμε ότι στις 14 Αυγούστου η Νέα Δημοκρατία που ψήφισε μαζί με το ΠΑΣΟΚ το τρίτο μνημόνιο του ΣΥΡΙΖΑ, ψήφισε και όλα αυτά τα μέτρα τα οποία έρχονται τώρα, γιατί ήταν γραμμένα στο τρίτο μνημόνιο και στα μεσοπρόθεσμα και στα προηγούμενα, αλλά και σε αυτά τα οποία έρχονται τώρα. Για να μην πουλάνε παραμύθι ότι όλα έβαιναν καλώς μέχρι πρότινος και τώρα η συγκυβέρνηση ΣΥΡΙΖΑ - ΑΝΕΛ, αυτή η πραγματικά καταστροφική συγκυβέρνηση, τα έχει κάνει ρόιδο. Ναι, έτσι είναι. [[Στο σημείο αυτό την Προεδρική Έδρα καταλαμβάνει η Γ΄ Αντιπρόεδρος της Βουλής κ. ΑΝΑΣΤΑΣΤΑΣΙΑ ΧΡΙΣΤΟΔΟΥΛΟΠΟΥΛΟΥ]] Ένα ακόμη σχόλιο - βλέπετε, με αυτά που συμβαίνουν στην πατρίδα μας, μόνο σχόλια μπορούμε να κάνουμε - για την απεργία της ΕΣΗΕΑ, αυτή της όχι μαρξιστοκρατούμενης, αλλά ευρωκρατούμενης, γιατί αν θυμηθούμε όποτε έρχονταν μνημόνια και δύσκολα μέτρα και με τις προηγούμενες κυβερνήσεις η ΕΣΗΕΑ έκανε απεργία και ο πολύς ο κόσμος δεν μάθαινε τίποτα απολύτως, αλά καρτ. Όλα, όμως, έχουν την εξήγησή τους, όταν μόλις προχθές είδαν το φως της δημοσιότητας τα δεκάδες εκατομμύρια ευρώ, χορηγίες των τραπεζών προς τα διάφορα ΜΜΕ - χορηγίες το λέμε - έτσι ώστε να κάνουν μούγκα, να μη μιλάνε για τα αίσχη που συμβαίνουν εις βάρος του ελληνικού λαού, ασχέτως με το ποιος είναι κυβέρνηση, γιατί ουσιαστικοί κυβερνήτες αυτής της χώρας είναι οι τραπεζίτες. Ο θεμέλιος λίθος σε κάθε είδους δραστηριότητα στην κοινωνία ενός οργανωμένου κράτους αποτελεί η ύπαρξη ενός σταθερού, συγκροτημένου και ολοκληρωμένου ασφαλιστικού συστήματος, ενός ασφαλιστικού συστήματος το οποίο θα καλύπτει οριζόντια το σύνολο των παραγωγικών τάξεων σε πρωτογενή και δευτερογενή τομέα παραγωγής, στον ιδιωτικό και δημόσιο τομέα, στο εμπόριο, στους ελεύθερους επαγγελματίες, θεσπίζοντας ρυθμίσεις οι οποίες θα στοχεύουν στη δημιουργία όλων των προϋποθέσεων, ώστε να διασφαλιστεί το παρόν και το μέλλον όλων των εργαζομένων και να επιτευχθούν οι στόχοι της παραγωγής, της ανάπτυξης, της επίτευξης αυτάρκειας και εν τέλει της ευημερίας του κράτους και των πολιτών του. Ακριβώς ό,τι φέρνετε με το εν λόγω νομοσχέδιο. Η Κυβέρνηση - πλήρως υποταγμένη στα κελεύσματα των δανειστών, όπως και η προηγούμενη, και τις εντολές των μνημονίων - προχωρά στη διάλυση κάθε εναπομείνασας κοινωνικής εργασιακής δομής, αποδεχόμενη επιπλέον μέτρα δισεκατομμυρίων εις βάρος του ελληνικού λαού. Βέβαια να σημειωθεί ότι στη γνωμοδοτική έκθεση του Ελεγκτικού Συνεδρίου για το παρόν ασφαλιστικό νομοσχέδιο, η οποία δεν είναι δεσμευτική, η Κυβέρνηση όμως όφειλε να τη λάβει σοβαρότατα υπόψη της, καταγράφονται σημαντικές ενστάσεις αντισυνταγματικότητας. Το σημαντικότερο; Δεν υπάρχουν αναλογιστικές μελέτες και αυτές τις οποίες έφερε ο κύριος Υπουργός και μας παρουσίασε, εν μέρει, ως αναλογιστικές μελέτες, δεν λένε τίποτε απολύτως. Δεύτερον, λέει το Ελεγκτικό Συνέδριο ότι δεν είναι συνταγματικά ανεκτή η ενσωμάτωση σε έναν ασφαλιστικό φορέα των δημοσίων και των ιδιωτικών υπαλλήλων. Η Κυβέρνηση αγνοεί αυτές τις δυο βασικές παραμέτρους της άποψης του Ελεγκτικού Συνεδρίου και προωθεί μέτρα όχι για να διασώσει το ασφαλιστικό σύστημα, αλλά για να αφαιρέσει, βάσει των όρων του τρίτου μνημονίου, 1,8 δισεκατομμύρια ευρώ για αρχή, από τα εισοδήματα των συνταξιούχων και να τα αποδώσει στους δανειστές για την αποπληρωμή του δημοσίου χρέους. Όσο για την αναλογιστική μελέτη που υποτίθεται ότι έφερε ο κύριος Υπουργός, το έλλειμμα των ταμείων κύριας ασφάλισης ΙΚΑ - ΟΑΕΕ, θα αυξηθεί το 2019, αντί να μειωθεί. Με άλλα λόγια, παρά τις δραματικές περικοπές σε μισθούς και συντάξεις, τις αυξήσεις των εισφορών που θα «τρέξουν» την περίοδο 16΄ -19΄, το έλλειμμα των ταμείων θα αυξηθεί. Βάσει των προβλέψεων του Υπουργείου Εργασίας, το μόνο το οποίο θα καταφέρει η επικείμενη μεταρρύθμιση θα είναι το εξής: Να μην αυξηθεί το έλλειμμα ακόμα περισσότερο και να φτάσει στα 17,7 δισεκατομμύρια ευρώ, αλλά να περικόψει περί το 1 δισεκατομμύριο ευρώ έλλειμμα. Το εντυπωσιακό, όμως, είναι πως η ενδεχόμενη αποτροπή μιας ανεξέλεγκτης αύξησης του ελλείμματος, κατά 1 δισεκατομμύριο ευρώ, θα γίνει χάρη σε μέτρα τα οποία ξεπερνούν κατά πολύ το 1 δισεκατομμύριο ευρώ. Πάλι δηλαδή ζημιωμένοι και χαμένοι! Σημείωσε, όμως, το Υπουργείο ότι δεν παραθέτει στοιχεία για το έλλειμμα των επικουρικών ταμείων, επίσης, για τα οποία ήδη έχουν κηρύξει στάση πληρωμών. Και φυσικά τα μέτρα δεν βγαίνουν, όσο δακρύβρεχτη και αν είναι η εισαγωγή στην αναλογιστική μελέτη του Υπουργείου. Το εν λόγω νομοσχέδιο έρχεται αποκλειστικά και μόνο κατ' επιταγή των δανειστών προεξεχόντως του ΔΝΤ, το οποίο μέχρι τώρα στην πατρίδα μας έχει προβεί σε δύο τραγικά σφάλματα που έχουν στοιχίσει τις ζωές δεκάδων χιλιάδων Ελλήνων πολιτών και ό,τι άλλο έχει συμβεί, αλλά που για αυτό δεν τρέχει απολύτως τίποτα. Είπαν απλώς «συγγνώμη, λάθος» και συνεχίζουν την ίδια εθνοκτόνα πολιτική τους. Το ίδιο το Διεθνές Νομισματικό Ταμείο κατ' εξακολούθηση για πολλά χρόνια τώρα μιζάριζε πολιτικούς και στελέχη των κυβερνήσεων, προκειμένου να παίρνουν συνεχώς δάνεια, για να αγοράζουν υπερκοστολογημένα οπλικά συστήματα ή για να κάνουν μεγάλα δημόσια έργα κι αυτά υπερκοστολογημένα - όλα ήταν υπερκοστολογημένα - έτσι ώστε στο τέλος αναγκαστικά να πέσουμε στην αγκαλιά του, για να έχουμε το ολοκληρωτικό χτύπημα. Τα ίδια τα στελέχη του Διεθνούς Νομισματικού Ταμείου, ο κ. Ρουμελιώτης - στέλεχος του Διεθνούς Νομισματικού Ταμείου ήταν - λέει και δηλώνει ότι τα μνημόνια είναι παράνομα και άκυρα ως προϊόν εκβιασμού. Από το 2008, στην κρυφή ατζέντα του Διεθνούς Νομισματικού Ταμείου υπήρχε αυτό που ο κ. Προβόπουλος το αποκάλυψε και προειδοποιούσε για 800% συνολικό χρέος ως ποσοστό του ΑΕΠ, συνολικό ποσοστό χρέους ίδιο, του κράτους, των τραπεζών, όλων. Το ίδιο το Διεθνές Νομισματικό Ταμείο δηλώνει συνεχώς ότι αυτό το χρέος δεν είναι βιώσιμο και άρα, όλα αυτά τα μέτρα τα οποία φέρνετε δεν έχουν απολύτως καμμία λογική. Το όργανο της αμερικανικής εξωτερικής πολιτικής - γιατί περί αυτού πρόκειται όσον αφορά το Διεθνές Νομισματικό Ταμείο και τίποτε άλλο - έχει δύο μέτρα και δύο σταθμά. Στην περίπτωση της Ουκρανίας, ενώ τα δάνειά της δεν αποπληρώθηκαν, της έδωσαν κι άλλα, γιατί έτσι τους βολεύει τώρα γεωστρατηγικά και γεωπολιτικά. Στην περίπτωση της Ελλάδας μάς έχουν βάλει το μαχαίρι στο κόκαλο, για να μην πούμε κάτι άλλο. Αυτό μπορείτε να το δείτε φυσικά και με την ομιλία του Προέδρου των Ηνωμένων Πολιτειών, του Ομπάμα, όταν πέρσι στο West Point, την αντίστοιχη Σχολή Ευελπίδων, μιλούσε κι έλεγε κατά λέξη ότι μετά τον Β΄ Παγκόσμιο Πόλεμο η Αμερική είχε τη σοφία να θεσπίσει οργανισμούς και ινστιτούτα όπως είναι το ΝΑΤΟ, τα Ηνωμένα Έθνη, η Παγκόσμια Τράπεζα και το Διεθνές Νομισματικό Ταμείο, προκειμένου να έχουν έναν πολλαπλασιαστή ισχύος και οι Ηνωμένες Πολιτείες αποκλειστικά και μόνο και φυσικά για καμμία σωτηρία κανενός Έλληνα ή κανενός άλλου λαού. Παρ' όλα αυτά, επιμένει το Διεθνές Νομισματικό Ταμείο στα μέτρα τα οποία φέρνει εδώ. Κι εσείς, η Κυβέρνηση της Αριστεράς, με πολλή ευχαρίστηση εν τέλει αποδεικνύεται ότι τα δέχεστε τα μέτρα αυτά και προσπαθείτε με διάφορες δικαιολογίες να μας πείτε διάφορα. Επίσης, δεν είναι μόνο το Διεθνές Νομισματικό Ταμείο. Είναι και τα υπόλοιπα μέλη του «κουαρτέτου», καθώς και οι ντόπιοι λακέδες τους. Βλέπουμε ξαφνικά τον έναν από τους αρχιτέκτονες της καταστροφής αυτής της χώρας, τον κ. Στουρνάρα, που μέχρι πρότινος τον βρίζατε, αλλά τώρα τα δέχεστε όλα, να μας δίνει και οδηγίες για το πώς θα βγούμε από την κρίση, κρίση στην οποία έχει παίξει σημαντικό ρόλο και ως Υπουργός και ως διοικητής τραπεζών όλα αυτά τα χρόνια και μας κατέστρεψε ολοκληρωτικά. Βλέπουμε - επαναλαμβάνω - την υποκρισία της Νέας Δημοκρατίας και του ΠΑΣΟΚ, που νομίζουν ότι σαράντα χρόνια τώρα κυβερνούσαν κάποιοι άλλοι και όχι αυτοί και ότι όλα οφείλονται στους τελευταίους δεκαέξι μήνες. Ναι, τους τελευταίους δεκαέξι μήνες γίνονται όργια, αίσχη λόγω της ανικανότητας της συγκυβέρνησης ΣΥΡΙΖΑ - ΑΝΕΛ. Αυτό όμως δεν φτάνει από μόνο του. Τι καταφέρατε έξι χρόνια τώρα με τα τρία μνημόνια, τα μεσοπρόθεσμα, τα οποία έχετε ψηφίσει πλέον όλοι σας εδώ παρέα και δεν έχετε καμμία απολύτως δικαιολογία, γιατί το κάθε μνημόνιο είναι συνέχεια του προηγούμενου; Από το 2008 χάθηκαν 244.712 επιχειρήσεις, μείον 29%. Μειώθηκαν οι εργαζόμενοι στον ιδιωτικό τομέα από 2,77 εκατομμύρια σε 1,93 εκατομμύρια, μείον 31%. Το χρέος ως ποσοστό του ΑΕΠ από 112,9% που ήταν το 2009 εκτοξεύτηκε στο 176,9% το 2015. Το ίδιο το ΑΕΠ το 2008 ήταν στα 232,9 δισεκατομμύρια ευρώ και έπεσε το 2015 στα 176 δισεκατομμύρια ευρώ. Οι ληξιπρόθεσμες οφειλές από 32 δισεκατομμύρια το 2012 εκτοξεύθηκαν στα 87 δισεκατομμύρια και κάθε χρόνο και κάθε μήνα αυξάνονται δραματικά. Η εθνική αποταμίευση κατέρρευσε σε πρωτοφανή χαμηλά, στο 8,4% του ΑΕΠ, ενώ ο μέσος όρος της Ευρωπαϊκής Ένωσης είναι στο 21%. Έχουμε νέα μείωση 1,2 δισεκατομμύρια τον Ιανουάριο που μας πέρασε. Στον «BLOOMBERG» έχουν κάνει μία κατάταξη. Η Ελλάδα έχει την τέταρτη χειρότερη οικονομία για το 2016. Συγχαρητήρια σε όλους που κυβέρνησαν μέχρι τώρα και σε αυτούς που κυβερνούν τώρα! Κι απ' ό,τι φαίνεται, πάτε σώνει και καλά, να μας καταστήσετε πρώτη χειρότερη οικονομία σε όλον τον πλανήτη. Είμαστε πρώτοι στην ανεργία εδώ και πολλά χρόνια σε ολόκληρη την Ευρώπη, με ανεργία που κυμαίνεται από 24% έως 26%. Είμαστε πρώτοι στην ανεργία των νέων, με 50% -49,7% - μαζί με την Ισπανία. Ένα στα τρία νοικοκυριά χρωστάει περισσότερα από διακόσιες χιλιάδες ευρώ, σύμφωνα με τα στοιχεία της ΕΚΠΟΙΖΩ. Έχουμε αύξηση του εμπορικού ελλείματος τον μήνα που μας πέρασε 5,2%. Βέβαια, πώς αλλιώς να γίνει, όταν οι λαθρομετανάστες έχουν κλείσει την Ειδομένη για ενάμιση μήνα τώρα και αυτοί οι κάποιοι ήρωες που εξάγουν προϊόντα να μην μπορούν να τα εξάγουν ή να πρέπει να κάνουν κάτι άλλο; Ανάλυση του «Economist Intelligence Unit» για την παγκόσμια οικονομία το 2016: Ακούστε, η Ελλάδα βρίσκεται στη λίστα με τις ταχύτερα συρρικνούμενες οικονομίες μαζί με τη Λιβύη, την εμπόλεμη Συρία και το Μπουρούντι. Καλά πάμε. Σε λίγο ενδεχομένως θα έχουν φτιάξει μια ειδική κατηγορία για εμάς στον κόσμο και με περαιτέρω αρνητική προοπτική! Σύμφωνα με την ετήσια έκθεση του Ινστιτούτου Εργασίας της ΓΣΕΕ, δικών σας ανθρώπων, το 48% των νοικοκυριών διαβιοί κάτω από το όριο της φτώχειας κι ένα 20,9% αδυνατεί να καλύψει και τις βασικές του ανάγκες. Μόλις ένας στους δέκα δανειολήπτες μπορεί πλέον να πάει να κάνει μία περαιτέρω νέα ρύθμιση των χρεών του που έχει απέναντι στις τράπεζες, των παράνομων ως επί το πλείστον χρεών προς τις τράπεζες. Σύμφωνα με το Ινστιτούτο Ερευνών της ΓΣΕΒΕΕ τρεις στις τέσσερις επιχειρήσεις δηλώνουν επιδείνωση της οικονομικής κατάστασής τους. Τεράστιες ζημιές σε ΔΕΗ από φέσια που μπαίνουν λόγω όλων αυτών που συμβαίνουν. Και η ΔΕΗ ξέρετε ότι είναι η μεγαλύτερη επιχείρηση στην πατρίδα μας και έχει αλυσιδωτές αντιδράσεις γενικότερα ως προς την οικονομία. Από το 2009 ως το 2013- δεν έχω στοιχεία τι γίνεται μέχρι τώρα - χάθηκαν περίπου 17.000 ευρώ κατά μέσο όρο κατ' άτομο στην πατρίδα μας. Ληστεύτηκαν από τους διεθνείς δανειστές. Το 2009 το κράτος εισέπραττε 50 δισεκατομμύρια ευρώ φορολογικά έσοδα και το 2016, με όλους αυτούς τους νέους φόρους, τις αυξήσεις και όλα, λιγότερο από 47 δισεκατομμύρια ευρώ. Το 2009 τα έσοδα από ΦΠΑ ήταν 16,5 δισεκατομμύρια με πολύ μικρότερους συντελεστές και το 2016, που οι συντελεστές πια έχουν φτάσει στον Θεό, είναι μόλις 14 δισεκατομμύρια. Το 2009 τα έσοδα από φόρο εισοδήματος φυσικών προσώπων ήταν 10,8 δισεκατομμύρια, όταν το 2016 ήταν λιγότερο από 9 δισεκατομμύρια. Το 92% των χρημάτων που πήρε η Ελλάδα από το 2010 με τη μορφή δανείων επεστράφη πίσω στους δανειστές και μόνο το 8% υποτίθεται ότι έπεσε στην ελληνική κοινωνία, είτε για να καλύψει τρύπες είτε για οτιδήποτε άλλο. Και αυτό φυσικά έρχεται από ένα διεθνές ινστιτούτο και όχι από το μυαλό μας, για να μην μας λέτε ό,τι θέλετε. Το 2016 άνω του 50% των πληρωμών μας θα είναι σε τόκους, δηλαδή εξοντώνετε έναν ολόκληρο ελληνικό λαό, προκειμένου να πληρώσετε τόκους και τοκοχρεολύσια και τίποτε άλλο. Να μην μιλήσουμε για την στάση πληρωμών του δημοσίου με ό,τι συνέπεια έχει αυτό στον ιδιωτικό τομέα. Βλέπουμε τι γίνεται με τον ΕΟΠΥΥ, ο οποίος είναι και ο μεγαλύτερος μπαταξής και δεν πληρώνει, ενώ την ίδια στιγμή απαιτεί το κράτος από αυτούς που δεν τους πληρώνει το κράτος να είναι εντάξει με τις φορολογικές ή ασφαλιστικές τους υποχρεώσεις απέναντι στο ελληνικό κράτος. Το PSI, αυτό το φοβερό έργο του κ. Βενιζέλου, ήταν παράνομο ειδικότερα για τα ασφαλιστικά ταμεία, τα εκπαιδευτικά και τα νοσηλευτικά ιδρύματα, διότι το PSI σημαίνει Private Sector Involvement, ενώ όλα αυτά τα οποία κουρεύτηκαν δεν ήταν private ήταν official. Θα έπρεπε να γίνει κάτι άλλο, αλλά έτσι τα είχατε κάνει. Όχι ότι το κούρεμα που κάνατε στους μικροομολογιούχους ήταν κάτι σωστό και κάτι νόμιμο. Αντιθέτως, έγινε a la carte μόνο σε αυτούς και όχι στα πολύ μεγάλα κοράκια. Θα μπορούμε να μιλάμε ώρες ατελείωτες για τα τραγικά και δυσβάσταχτα, τα οποία έχετε φέρει σε αυτή την κοινωνία. Και λέτε τώρα ότι θα σώσετε αυτή την κοινωνία, θα σώσετε το ασφαλιστικό, θα σώσετε το φορολογικό. Πώς; Μειώνοντας ως και 30% τις νέες συντάξεις, 40% τις αναπηρικές, 40% τις επικουρικές μέσω επανυπολογισμού, 15% τα εφάπαξ, 32% τα μερίσματα, με μείωση δικαιούχων ΕΚΑΣ, με μείωση δικαιούχων συντάξεων χηρείας; Και τι δεν φέρνετε! Όλα αυτά και εσείς λέτε ότι δεν κάνετε οριζόντιες περικοπές. Εσείς κάνετε ολοκληρωτικές περικοπές σε όλους. Πραγματικά δεν υπολογίζετε κανέναν. Κύριε Κατρούγκαλε, μιλούσατε για τη φοροδοτική ικανότητα των Ελλήνων πολιτών, που βάση Συντάγματος άλλοι πληρώνουν περισσότερα και άλλοι λιγότερα. Μα, με τους έμμεσους φόρους που έχετε φέρει και συνεχώς φέρνετε, αυτό που κάνετε είναι να τσακίζετε ως επί το πλείστον τους μικρούς, τους αδύνατους, αυτούς που μένουν εδώ και δεν μπορούνε να πάνε σε offshore στο εξωτερικό, να πάνε σε φορολογικούς παραδείσους, όπως τα 225 δισεκατομμύρια ευρώ που μόνο για το 2016 έβγαλαν μεγάλες εταιρίες σε φορολογικούς παραδείσους στο εξωτερικό και δεν πλήρωσαν ούτε ένα ευρώ. Με τη νέα φοροεπιδρομή η Ελλάδα καθίσταται η χώρα με το ακριβότερο κόστος εισφορών και φόρων άνω του 60%. Στην υψηλή κλίμακα - είναι αστείο να λέμε «υψηλή κλίμακα» για ποσά τα οποία σε άλλες χώρες θεωρούνται μικρομεσαία - η Ελλάδα είναι πρώτη με 61,3% με δεύτερη την Πορτογαλία. Από τα 9 δισεκατομμύρια μέτρα που φέρνετε, μόνο ένα είναι περικοπές και αυτές σε λάθος τομέα φυσικά. Είναι αυτό που σας είπα. Έχουμε πέμπτη φορά αύξηση του ΦΠΑ εν μέσω μνημονίων. Έμμεσοι φόροι παντού, που θα αυξήσουν την παραοικονομία, το λαθρεμπόριο και οτιδήποτε άλλο. Και η ίδια η Κομισιόν που σας ζητάει να πάρετε αυτά τα μέτρα, σας λέει ότι ο ειδικός φόρος κατανάλωσης οπουδήποτε ισούται με λιγότερα έσοδα για το κράτος. Παρόλα αυτά εσείς το κάνετε. Μόνο για τα τσιγάρα 3,6 δισεκατομμύρια ευρώ είναι οι απώλειες εσόδων για το κράτος από το λαθρεμπόριο τσιγάρων, λόγω της δυσβάσταχτης φορολογίας που βάζετε ως έμμεση φορολογία πάνω στα τσιγάρα. Το ίδιο ισχύει και για τα καύσιμα, το ίδιο και για την εστίαση και τον τουρισμό. Σας χτυπάνε το καμπανάκι. Αυτές είναι πάρα πολλές τουριστικές μονάδες και από πέρυσι, που ξεκίνησε το λαθρομεταναστευτικό που εκτοξεύθηκε, δουλεύουν κάτω από το κόστος απλά και μόνο για να συντηρηθούν. Φέτος, κάποιοι αντέχουν οριακά. Του χρόνου δεν θα αντέξει κανένας. Η καμπύλη Λαφέρ καταδεικνύει ότι από ένα συγκεκριμένο επίπεδο και μετά η φοροδοτική ικανότητα των πολιτών εξαντλείται και αυτό έχει γίνει στην πατρίδα μας τα τελευταία χρόνια. Δεν έχουμε χρόνο να σας το αναλύσουμε κι αυτό. Είπατε ότι με το νέο ασφαλιστικό και το φορολογικό το 88% των αγροτών που έχουν εισόδημα κάτω των 5.000 ευρώ δεν θα έχουν πρόβλημα. Μα, αυτό δεν λέει τίποτα. Κατ' αρχάς, όλοι οι άνθρωποι προσπαθούν να βελτιωθούν και να γίνουν καλύτεροι. Κατά δεύτερον, όταν την ίδια ώρα καταργείτε επί της ουσίας τις μικρές επιχειρήσεις στα χωριά με λιγότερο από δύο χιλιάδες κατοίκους, όπου θα τους αναγκάσετε να μπουν στον ΟΑΕΕ και να έχουν εισφορά, πώς θα μπορέσεις να κρατήσεις, παραδείγματος χάριν, ένα καφενεδάκι, το οποίο δεν έκανε ποτέ είσπραξη; Τα γνωρίζουν όλοι. Αυτά κάνετε και την ίδια στιγμή μιλάτε για αφορολόγητο. Σε συνδυασμό και με τις άλλες δραστηριότητες, με την υπερφορολόγηση των αγροεφοδίων, όπου είμαστε πλέον μη ανταγωνιστικοί με τον οποιονδήποτε, πώς θα μπορέσουμε να τα κάνουμε όλα αυτά; Μιλάμε για μια υποκρισία απίστευτη. Εξαιρέσεις γίνονται συνεχώς και τις ψηφίζουμε κι εδώ. Πριν ένα μήνα μιλήσαμε για να υπάρξει σύνδεση μεταξύ των ευρωπαϊκών κρατών για τη φοροδιαφυγή και τη φοροαπαλλαγή, αλλά την ίδια ώρα όλα τα κράτη έχουν φορολογικούς παραδείσους. Για την εθνολογική αλλοίωση - το βασικότερο - καλέσαμε εδώ στις επιτροπές τους τρίτεκνους και τους πολύτεκνους και δεν τους καλέσατε ποτέ να έλθουν εδώ. Πρόκειται γι' αυτούς, οι οποίοι κάνουν παιδιά και αύριο αυτά τα παιδιά θα πρέπει να δουλέψουν, θα δουλεύουν και κάποιος θα πληρώνει γι' αυτούς τις ασφαλιστικές εισφορές. Τους διώχνετε όλους στο εξωτερικό. Η γραφειοκρατία σας καλά κρατεί. Οι νέες συμφωνίες που φέρνει η Ευρωπαϊκή Ένωση αποτελειώνουν ό,τι θα έχει απομείνει από την πατρίδα μας. Χωρίς Έλληνες, με τη γενοκτονία στην οποία προβαίνετε, δεν πρόκειται να υπάρχει ούτε ασφαλιστικό ούτε φορολογικό. Λύσεις - τα έχουμε πει - υπάρχουν πολλές, αλλά θα έπρεπε να είναι σε εντελώς διαφορετικό μήκος κύματος. Δεν είναι δυνατόν το 92% των οικονομολόγων να είναι υπέρ του «κουρέματος» του χρέους. Όλοι λένε ότι πρέπει να γίνει λογιστικός έλεγχος του χρέους, το οποίο κι εσείς το λέγατε μέχρι πρότινος, αλλά τώρα το έχετε «κάνει γαργάρα».
Κύριε Παναγιώταρε, παρακαλώ ολοκληρώστε.
Τελειώνω σ' ένα λεπτό. Η ανακεφαλαιοποίηση ασφαλιστικών ταμείων και όχι τραπεζών, θα έπρεπε να γίνουν σ' έσχατη λύση. Συνεχώς ανακεφαλαιοποιείτε τις τράπεζες, τις πολλάκις χρεοκοπημένες. Γιατί; Επειδή έδιναν στα κόμματα εκατομμύρια ευρώ και στους φαύλους επιχειρηματίες δισεκατομμύρια ευρώ; Γι' αυτό σ' αυτούς; Γιατί όχι στα ασφαλιστικά ταμεία, που τα «κουρέψατε» δόλια και φαύλα; Θα έπρεπε να έχουν γίνει πολλά, να έχει φτιαχτεί ένα ανταγωνιστικό περιβάλλον, μια εθνική αναπτυξιακή πολιτική για μια παραγωγική και όχι παρασιτική οικονομία. Θα μπορούσαμε να μιλάμε ώρες για τους λόγους. Όμως, αυτό δεν γίνεται στον ελάχιστο χρόνο, στον οποίο μας δίνετε, για ένα τόσο σοβαρό νομοσχέδιο, που κατ' απαίτηση μέσα σε μιάμιση μέρα πρέπει να συζητηθεί απ' ολόκληρη την Ολομέλεια. Τελειώνοντας, θα ήθελα να σας υπενθυμίσω κάτι. «Επιδίωξη της τυραννίας είναι να πτωχεύσουν οι πολίτες αφενός για να συντηρείται με τα χρήματά τους η φρουρά του καθεστώτος και αφετέρου να είναι απασχολημένοι οι πολίτες και να μην τους μένει χρόνος για επιβουλές. Σε αυτό το αποτέλεσμα προβλέπει τόσο η επιβολή μεγάλων φόρων, η απορρόφηση των περιουσιών των πολιτών όσο και η κατασκευή φαραωνικών έργων, που εξαντλούν τα δημόσια οικονομικά». Αριστοτέλους «Πολιτικά». Είναι πάντοτε επίκαιρος. Δυστυχώς, η χώρας μας βρίσκεται υπό κατοχή. Σαφώς και καταψηφίζουμε και επί της αρχής και επί των άρθρων. Ευχαριστώ πάρα πολύ.
Τον λόγο έχει η κ. Χριστοφιλοπούλου, ειδική αγορήτρια της Δημοκρατικής Συμπαράταξης. Παρακαλώ όλους και όλες να σεβαστούν λίγο τον χρόνο, γιατί δεν βλέπω Βουλευτής να μπορέσει να μιλήσει εκτός του καταλόγου.
Ευχαριστώ, κυρία Πρόεδρε. Αλήθεια, που είναι ο κ. Τσακαλώτος; Νομίζω ότι τον είχα δει και είχε μπει μέσα. Φαίνεται ότι τον είχε απελευθερώσει η τρόικα - θεσμοί. Τον είχε αφήσει λίγο από τα δεσμά, διότι μόνο ως δέσμιός της θα μπορούσε να είχε συμφωνήσει την τροπολογία που μας κατέθεσε. Ακούγαμε τον κ. Τσακαλώτο τις προηγούμενες εβδομάδες να διαβεβαιώνει ότι δεν υπάρχει περίπτωση να μειωθεί έτι περαιτέρω το αφορολόγητο. Τόσο μεγάλος διαπραγματευτής! Μας διαβεβαίωνε. Κυρίες και κύριοι συνάδελφοι, με τροπολογία της νύχτας, κυριολεκτικά και μεταφορικά, το αφορολόγητο πήγε στα 8.600 ευρώ.
Γι' αυτούς που δεν έχουν παιδιά.
Για τα τρία παιδιά;
Γι' αυτούς που δεν έχουν παιδιά. Τι θέλετε; Το φύλλο συκής σας έχει πέσει ότι και να μας πείτε, μεγάλοι διαπραγματευτές. Έχει πέσει το τελευταίο φύλλο συκής του γυμνού βασιλιά Τσίπρα. Ήταν το τελευταίο φύλλο συκής που είχατε το αφορολόγητο. Εσείς που λέγατε ότι θα καταργήσετε τον ΕΝΦΙΑ, εσείς που λέγατε για τη δέκατη τρίτη σύνταξη, εσείς που λέγατε ότι θα φορολογήσετε τον μεγάλο πλούτο, φέρατε ένα νομοσχέδιο το οποίο τσακίζει τη μεσαία τάξη και τα μικρά εισοδήματα. Και το τελευταίο φύλλο συκής του βασιλιά λαϊκιστή Τσίπρα έπεσε και ο βασιλιάς είναι ολόγυμνος.
Σιγά τον βασιλιά!
Του λαϊκισμού, κύριε συνάδελφε. Ο βασιλιάς του λαϊκισμού. Αυτός είναι και τίποτα παραπάνω. Από κατάληψη σε ρεσάλτο και από ρεσάλτο Πρωθυπουργός. Αυτός είναι και τίποτα παραπάνω. Τα άλλα λόγια είναι λόγια για να φεύγουν, έπεα πτερόεντα. Εσείς, λοιπόν, θα καταργούσατε τον ΕΝΦΙΑ, εσείς θα φορολογούσατε τον μεγάλο πλούτο. Αλήθεια, πού είναι μια διάταξη για τον μεγάλο πλούτο, γιατί βεβαίως αυτές που είχαμε φέρει εμείς για την άρση του τραπεζικού απορρήτου, για τον οικονομικό εισαγγελέα, τις καταψηφίζατε μετά βδελυγμίας τότε; Πού είναι, λοιπόν, μία, αριθμός ένα, για να τσακίσετε τον μεγάλο πλούτο; Έλεος! Τσακίζετε τους ελεύθερους επαγγελματίες με το άρθρο 114. Κάθε χιλιάρικο πάνω από είκοσι χιλιάδες ευρώ έχει φόρο 34%, κλίμακα και εισφορά αλληλεγγύης. Κάθε χιλιάρικο πάνω από τριάντα χιλιάδες ευρώ έχει φόρο 45%, κλίμακα και εισφορά αλληλεγγύης. Κάθε χιλιάρικο πάνω από σαράντα χιλιάδες ευρώ έχει φόρο 52,5%, κλίμακα και εισφορά αλληλεγγύης. Επιδρομή στη μεσαία τάξη, επιδρομή στους ελεύθερους επαγγελματίες και αυτοαπασχολούμενους. Πρώτη φορά αριστερά. Επιδρομή στα καφενεία του χωριού. Θα τα πούμε αυτά μετά. Θα τα πούμε εκεί με τον ΟΓΑ. Επιδρομή στο μικρό μπακαλικάκι, εκεί που μαζεύεται η γειτονιά, εκεί που μιλάει ο κόσμος, εκεί που μπαίνουν και οι Βουλευτές και κουβεντιάζουν. Αλήθεια, γιατί το κάνετε αυτό; Για να κλείσουν και για να μην κουβεντιάζει ο κόσμος στα χωριά, γιατί θα κλείσουν έτσι όπως πάει. Θα κλείσουν όλα τα μικρά καφενεία. [[Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ - ΔΗΜΑΡ]] Αυτό θέλετε. Μούγκα, κανείς να μη μιλάει. Πέρα από τους ελεύθερους επαγγελματίες, να μην ξεχάσουμε βεβαίως και τις επιχειρήσεις. Βεβαίως, εσείς είστε Αριστερά. Δεν τις θέλετε. Έως 50% κέρδη, αυξάνουμε τον συντελεστή 3%, πάλι με τροπολογία της νύχτας. Άρα, ο φορολογικός λογαριασμός μ' ένα άρθρο και δύο τροπολογίες ανέρχεται περίπου στα δύο δισεκατομμύρια, 1,9 για την ακρίβεια. Αυτή είναι η πολιτική πλήρους καταρράκωσης κάθε δημιουργικής δύναμης της ελληνικής κοινωνίας, κάθε πρωτοβουλίας, κάθε επιχειρηματικότητας. Βεβαίως, υπάρχει και η δυνατότητα μη είσπραξης εσόδων από το κράτος. Αυτό σας το λένε και τα στοιχεία του προϋπολογισμού. Δεν πρόκειται να εισπράξετε, κυρίες και κύριοι συνάδελφοι. Ό,τι εισπράξατε, το εισπράξατε από τα capital controls και τον φόβο του κόσμου που πήγαινε να πληρώσει το φόρο του. Έχει σταματήσει ο κόσμος να πληρώνει γιατί δεν έχει. Αποτέλεσμα; Διακόσια τριάντα τρία εκατομμύρια ευρώ - λέει η έκθεση του πρώτου τριμήνου για τον προϋπολογισμό του 2016- είναι η μείωση των εσόδων. Άρα, λοιπόν, είναι ατελέσφορη, δυστυχώς, η επιδρομή. Ας πάμε τώρα στο ασφαλιστικό που είναι και το κύριο ζήτημα. Κοιτάξτε, εγώ θα το χαρακτηρίσω ασφαλιστικό έκτρωμα γιατί είναι αντιασφαλιστικό με την έννοια ότι καταργεί κάθε ανταποδοτικότητα εισφορών και παροχών, γι' αυτό είναι στη βάση του άδικο. Είναι στη βάση του ένα πάρα πολύ άδικο σύστημα. Να έλεγε κανείς ότι όλες αυτές οι σωρευμένες αδικίες - για τις οποίες θα μιλήσω - εξασφάλιζαν το μέλλον του ασφαλιστικού, το μέλλον των συντάξεων των νεότερων γενεών! Θα έλεγε κανείς, κυρίες και κύριοι συνάδελφοι, «να το σκεφτώ δυο και τρεις φορές μήπως και ψηφίσω». Δυστυχώς, όμως, εδώ είστε και εδώ είμαστε. Επειδή θα τα ξαναπούμε σε λίγο καιρό, κύριε Κατρούγκαλε, θα δείτε ότι σε λίγο θα υπάρχει ανάγκη νέας επιδρομής. Άρα, αυτό το ασφαλιστικό όχι μόνο δεν λύνει το πρόβλημα, αλλά είναι καθαρά ένα ασφαλιστικό το οποίο είναι δημοσιονομικό και μόνο. Το δημοσιονομικό θέμα της χώρας από την καταστροφική σας διακυβέρνηση το πληρώνει το ασφαλιστικό. Μόνο ο λογαριασμός Τσίπρα - Καμμένου τα λέει όλα. Ποιος είναι αυτός; Από τα τριακόσια εκατομμύρια ευρώ ελλείμματος των ασφαλιστικών ταμείων που υπήρχαν στον προϋπολογισμό του 2015, ο λογαριασμός έχει ανέλθει στα 2,2 δισεκατομμύρια ευρώ συνολικά. Το e - mail Χαρδούβελη είχε μόνο 280 εκατομμύρια διαφορά για τα ασφαλιστικά ταμεία. Η διαφορά αυτή μέσα σε έναν, μόλις, χρόνο ανήλθε στα 2,2 δισεκατομμύρια ευρώ για τη διετία. Είναι τα μέτρα που παίρνετε. Είναι τα μέτρα Τσίπρα - Καμμένου. Ό,τι και να πείτε, αυτό δεν μπορείτε να το αναιρέσετε. Ακόμη και το ψέμα που ακούσαμε από τον Υπουργό - λυπάμαι που θα το πω. Μας είπε πριν λίγο ότι κληρονόμησε 860 εκατομμύρια ευρώ ελλείμματα στα επικουρικά. Δεν είναι έτσι. Είναι 300 εκατομμύρια ευρώ στον προϋπολογισμό του ΄15. Βέβαια, ένα ψέμα παραπάνω, ένα ψέμα λιγότερο, σανό! Και είχαμε και από τον Πρωθυπουργό παρτίδες σανού. Να μιλήσουμε λίγο για την πρώτη παρτίδα σανού, όταν μας είπε ο κύριος Πρωθυπουργός - και ο κύριος Υπουργός πριν λίγο - ότι έγινε διάλογος. Κυρίες και κύριοι συνάδελφοι, πότε ακριβώς έγινε διάλογος; Κύριε Υπουργέ, θα συμφωνήσω με όλα όσα είπατε για την Επιτροπή Εμπειρογνωμόνων. Την φτιάξατε, πήρατε το πόρισμα - πόρισμα των περισσότερων, πόρισμα της πλειοψηφίας - και μετά το πετάξατε. Από την πρώτη στιγμή που βγήκε στον αέρα το πόρισμα των εμπειρογνωμόνων, εμείς, ως Δημοκρατική Συμπαράταξη ΠΑΣΟΚ - ΔΗΜΑΡ, πήραμε τις ευθύνες μας. Καταθέσαμε πρόταση, αρχίσαμε να κάνουμε διάλογο και σας ζητούσαμε, κύριε Υπουργέ, επανειλημμένως - κι εγώ προσωπικά και όχι μόνο εγώ, αλλά εγώ ως αρμόδια - «κάντε διάλογο, παρουσιάστε μια πρόταση επ' αυτού και κάντε διάλογο». Και φτάσαμε στα Χριστούγεννα και φτάσαμε στην Πρωτοχρονιά για να φέρετε την πρότασή σας, να την πάτε περίπατο στους αρχηγούς και μια φορά στην ΟΚΕ και αυτό ήταν. Μετά; Μετά ο κ. Τσίπρας, εν μέσω Ελλάδας που καιγόταν, αποκλεισμένης από παντού και πριν κλείσουν τα σύνορα για το προσφυγικό, ασθμαίνοντας, καλούσε τους φορείς, πότε τον έναν πότε τον άλλον, να τους δει μπας και τους ζυμώσει και πεισθούν. Αυτός ήταν ο διάλογος για το ασφαλιστικό. Αυτό δεν είναι διάλογος. Διάλογο κάνεις όταν πας συντονισμένα στην κοινωνία, με τους κοινωνικούς φορείς, με τις πολιτικές δυνάμεις και πεις: «Εδώ, έχω πρόβλημα. Θα συζητήσουμε όλοι μαζί για τις συντάξεις των παιδιών μας;». Και τότε εμείς, κύριε Υπουργέ, επειδή θέλουμε να παίρνουμε τις ευθύνες μας, σας είπαμε: «έστω και τώρα - μήνα Φεβρουάριο, σας το είπαμε - κάντε λίγο πίσω, πάρτε λίγο πίσω την πρότασή σας, να φέρουμε κι εμείς τη δική μας, η Αξιωματική Αντιπολίτευση τη δική της, οι κοινωνικοί εταίροι που μας τις κατέθεσαν και εμάς - είμαι σίγουρη - και σε σας, η ΓΣΕΒΕ, η ΕΣΕΕ, ο ΣΕΒ, η ΓΣΕΕ την οποία αγνοήσατε παντελώς και δεν καλέσατε ποτέ στο Μαξίμου». Γιατί δεν το κάνατε αυτό αν θέλατε πραγματικά διάλογο; Αλλά, όπως δεν θέλατε Κυβέρνηση συνεργασίας - που σας λέγαμε μην κάνετε εκλογές, η χώρα πάει στα βράχια - έτσι, δεν θέλατε διάλογο και συναίνεση για το ασφαλιστικό, γιατί είστε βαθιά διχαστικοί και πρώτος - πρώτος ο κύριος Πρωθυπουργός. Βαθιά διχαστική η λογική σας. Δύο πράγματα θέλετε: Να πολώσετε τον κόσμο, να διχάσετε τον κόσμο και να τα πάτε όλα προς τα κάτω. Για να δούμε, λοιπόν, το ασφαλιστικό σας, πώς τα πάει όλα προς τα κάτω; Δεύτερη παρτίδα σανού: «Δεν μειώνονται οι συντάξεις ούτε ένα ευρώ, δεν πειράζεται η συντριπτική πλειοψηφία των επικουρικών». Τι ψέματα είναι αυτά; Ένα - ένα, λοιπόν. Ας αρχίσουμε από τους νέους συνταξιούχους που είναι τα μεγάλα θύματα. Ό,τι και να πείτε, κύριε Υπουργέ, αυτά που είναι στο νομοσχέδιο και η ίδια η αναλογιστική μελέτη σας, νομίζω, σας διαψεύδουν. Όλες οι συντάξεις των ανθρώπων που θα βγουν μετά την ψήφιση αυτού του νόμου, περικόπτονται από 15% έως 35%. Και αυτό είναι έτσι, κυρίες και κύριοι συνάδελφοι ό,τι και να πείτε, ό,τι και να μην πείτε. Ο κόσμος, δυστυχώς, θα το δει στην τσέπη του. Άλλο θα πάρει αυτός που βγήκε προχθές και θεμελίωσε, άλλο θα πάρει αυτός που θα βγει στη σύνταξη σε δύο βδομάδες από τώρα ή μετά το ΦΕΚ, σε δυο μέρες, αναλόγως πότε θα το βγάλετε το ΦΕΚ. Σας έφερα δύο παραδείγματα και δεν θέλατε καθόλου να τα σχολιάσετε. Εγώ σας τα ξαναλέω, έτσι, για να τα ακούσουν οι συνάδελφοι εδώ στην Ολομέλεια - που τα είπαμε στην Επιτροπή - και να απαντήσετε επ' αυτών, όχι να μας πείτε πάλι ωραία λόγια. Είπα ότι, ένας εργαζόμενος με μισθό 1.500 ευρώ, που θα έπαιρνε 1.102 ευρώ σύνταξη, σήμερα θα πάρει 956 ευρώ. Θα έχει 13% μείωση. Αυτός είναι από αυτούς που η σύνταξή τους μειώνεται λιγότερο. Ένας δημόσιος υπάλληλος ΠΕ με τριάντα πέντε έτη υπηρεσίας που θα έπαιρνε με το παλιό σύστημα 1.220 ευρώ, με το νέο σύστημα θα πάρει 886 ευρώ. Είναι 27,37% κάτω. Αυτού του μειώνεται λίγο παραπάνω. Και για πάμε και στους έρημους χαμηλοσυνταξιούχους! Τι σανό είναι αυτό με το ΕΚΑΣ; Αφού και με το προηγούμενο σύστημα υπήρχε βασική σύνταξη. Εντάξει, τα βαφτίζετε. Τη βασική σύνταξη την είπατε εθνική, θα μας πείτε πάλι δεν είναι έτσι. Εντάξει, να σας ζήσουν τα βαφτίσια. Δεν μπορεί, λοιπόν, η βασική σύνταξη να αντικαταστήσει το ΕΚΑΣ, διότι είναι άλλη η λειτουργία του ΕΚΑΣ για τους χαμηλοσυνταξιούχους. Το καταργήσατε. Και μην μας πείτε, επειδή βάλαμε πλάτη στα αίσχη του καλοκαιριού και το κατρακύλισμα της χώρας, ότι τα ψηφίσαμε, αντί να μας πείτε κι ευχαριστώ. Ψηφίσαμε το τρίτο μνημόνιο Τσίπρα - Καμμένου, για να μην φύγει η χώρα από το ευρώ, όταν είχε φύγει η μισή Κοινοβουλευτική Ομάδα του ΣΥΡΙΖΑ. Και τα ακούμε και από πάνω. Αν είναι δυνατόν! Πάμε, λοιπόν, στο ΕΚΑΣ. Ας πάρουμε για παράδειγμα έναν άνθρωπο, έναν συμπολίτη μας, ο οποίος έχει αποχωρήσει μετά το εξηκοστό πέμπτο έτος της ηλικίας του και είχε πλήρη σύνταξη, αλλά δεν είχε άλλα εισοδήματα, άρα παίρνει ΕΚΑΣ, παίρνει δηλαδή 716 ευρώ, κύρια, επικουρική και ΕΚΑΣ. Αυτός ο συνταξιούχος, κύριε Κατρούγκαλε, με το σύστημά σας θα πάει στα 514 ευρώ. Είναι η «πρώτη φορά αριστερά» πολιτική για τον χαμηλοσυνταξιούχο. Τα άλλα περί ποσοστών αναπλήρωσης όπου τσουβαλιάζετε μαζί την κύρια και την επικουρική είναι για να πείσετε ποιον; Ό,τι και να πείτε, μόλις αρχίσει η εφαρμογή του νομοσχεδίου, θα το νιώσει στην τσέπη του. Δεν υπάρχει περίπτωση, θα το νιώσει στην τσέπη του. Συνεχίζω, λοιπόν, με το τελευταίο κεφάλαιο. Είπα ότι είναι αντιασφαλιστικό και αντεργατικό, διότι εκδικείται. Εκδικείται και με τις καταβαλλόμενες συντάξεις. Εκδικείται τον συνταξιούχο που τόσα χρόνια δούλευε κι έχει κάτι παραπάνω. Θα φέρω για παράδειγμα έναν άνθρωπο που δούλευε χρόνια στη χαλυβουργία και είχε βαρέα ένσημα, έναν άνθρωπο ο οποίος δούλεψε σε μία ΔΕΚΟ πάρα πολλά χρόνια και πλήρωνε πάρα πολλές εισφορές - και αυτός και ο εργοδότης του - και παίρνει μια καλή επικουρική σύνταξη. Αυτού του ανθρώπου με τον κόφτη των 1.300 ευρώ - που δεν είναι 1.300- φτάνει γύρω στα 1.200, δηλαδή 1.150, 1.170, διότι δεν συνυπολογίζονται οι εισφορές που πληρώνει για τα ταμεία υγείας. Άλλο τρικάκι, γιατί λέτε για 1.300 ευρώ, ενώ δεν είναι 1.300 ευρώ. Αυτού του ανθρώπου, λοιπόν, ή θα του κοπεί όλη η επικουρική ή θα του κοπεί το 90% της επικουρικής, κύριε Υπουργέ. Άρα, όλα αυτά που μας λέτε δεν έχουν βάση. Πάτε να τσακίσετε και αυτούς που ήδη έχουν πληρώσει και αυτούς που σκέφτονται ότι πρέπει να μείνουν ασφαλισμένοι, διότι ένας άνθρωπος ο οποίος θέλει να έχει καλύτερη σύνταξη, έχει αντικίνητρο, κυρίες και κύριοι συνάδελφοι. Τελικά θα δουλεύει για πάρα πολλά χρόνια και δεν θα πάρει παρά 50 ευρώ παραπάνω από την εθνική σύνταξη, η οποία είναι στα 345 ευρώ - προσέξτε - με δεκαπέντε χρόνια ασφάλισης. Διαπραγματευθήκατε τόσο «σκληρά», μα τόσο «σκληρά» πια με τους θεσμούς - τρόικα, που έπρεπε να πάμε στην εικοσαετία για τα 384 ευρώ! Τα 384 ευρώ είναι ο δήθεν φερετζές της Κυβέρνησης, κυρίες και κύριοι συνάδελφοι. Μιλάμε για «μαδουροποίηση» κανονικά! Δεν θα σας αφήσουμε, όμως, να κάνετε την Ελλάδα Βενεζουέλα, θα αντισταθούμε. Δυστυχώς, οι αγρότες επίσης πληρώνουν το μάρμαρο. Και επειδή πολλά ψέματα είπατε για τον ΟΓΑ, εμείς ως Δημοκρατική Συμπαράταξη σας καταθέσαμε μία τροπολογία, κύριε Υπουργέ. Η τροπολογία μας λέει: «Πάρτε το πίσω». Ας είστε μία φορά σε αυτά που λέτε σωστός και φτιάξτε τον ΟΓΑ τώρα. [[Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού]] Κυρία Πρόεδρε, θα ήθελα κι εγώ την ανοχή που δείξατε στους υπόλοιπους. Δεν ζητώ κάτι παραπάνω. Και παρακαλώ τα άλλα κόμματα να δουν την τροπολογία μας για τον ΟΓΑ, που έχει και μία μικρή παράγραφο για την επάνοδο των μικρών καφενείων των χωριών στην ασφάλιση του ΟΓΑ. Το μέτρο αυτό ίσχυε από το 1966 και ήρθαν ο ΣΥΡΙΖΑ και οι ΑΝΕΛ να το καταργήσουν και να κλείσουν τα καφενεία.
Ισχύει αυτό.
Κυρίες και κύριοι συνάδελφοι, παρακαλώ θερμά, αυτήν την τροπολογία δείτε την και ψηφίστε την, γιατί έχει πολύ μεγάλη σημασία να διατηρήσουν οι αγρότες το ταμείο τους, διότι ήταν φενάκη ό,τι τους λέγατε. Όσον αφορά το πογκρόμ εναντίον των ελεύθερων επαγγελματιών και ειδικά στους επιστήμονες λέω το εξής: Θέλατε να βάλετε εκπτώσεις για τέσσερα χρόνια. Μετά τα τέσσερα χρόνια αυτός ο άνθρωπος θα σταματήσει να δουλεύει; Γιατί; Έχουν να κάνουν με τον εκλογικό κύκλο οι εκπτώσεις; Αφού θέλετε, όμως, έστω αυτές τις πενιχρές εκπτώσεις για τέσσερα χρόνια, γιατί εξαιρείτε τους εμπόρους, γιατί εξαιρείτε τους βιοτέχνες; Γιατί δεν έχουν και αυτοί εκπτώσεις; Εμείς, λοιπόν, καταθέσαμε τροπολογία και ζητάμε αυτήν την πενιχρή έκπτωση που κάνετε για τέσσερα χρόνια να την έχουν και οι έμποροι και οι βιοτέχνες, οι οποίοι αυτήν τη στιγμή είναι καταδικασμένοι στον Καιάδα, σε σχέση με τους άλλους, και φορολογικά και ασφαλιστικά. Άρα, κυρίες και κύριοι συνάδελφοι, καταλαβαίνετε ότι με αυτό το ασφαλιστικό δημιουργούνται ισχυρά κίνητρα φοροδιαφυγής και εισφοροδιαφυγής για πάρα πολλούς λόγους. Θα είναι πια αντικίνητρο να ασφαλίζεσαι, όταν πέραν της εθνικής σύνταξης, όπως είπα, η ανταποδοτικότητα των εισφορών σου θα είναι πενιχρή. Θεωρούμε, λοιπόν, ότι αυτό το ασφαλιστικό καταδικάζει τη νέα γενιά, που θα έπρεπε όλοι μαζί να κάνουμε κάτι για τις συντάξεις των νέων, να λέμε αλήθειες σ' αυτό το Κοινοβούλιο. Έρχεται η Κυβέρνηση ΣΥΡΙΖΑ - ΑΝΕΛ, βάζει τον κόφτη στα μεσαία εισοδήματα, κάνει επιδρομή, φοροεπιδρομή και εισφοροεπιδρομή σε ό,τι πιο δημιουργικό έχει να κάνει με την ελληνική κοινωνία και το θεωρεί αυτό μεταρρύθμιση. Μία λέξη: ώδινεν ΣΥΡΙΖΑ, έτεκεν τέρας!
Τον λόγο έχει ο ειδικός αγορητής του Κομμουνιστικού Κόμματος Ελλάδας, κ. Χρήστος Κατσώτης.
Ευχαριστώ, κυρία Πρόεδρε. Θέλουμε ως ΚΚΕ, από αυτό το Βήμα, να χαιρετήσουμε τους χιλιάδες εργαζόμενους που απήργησαν χθες, που απεργούν σήμερα και αύριο, όλους αυτούς που συμμετείχαν χθες και θα συμμετέχουν σήμερα, που θα κατέβουν από την υπόλοιπη Ελλάδα στην Αθήνα, που θα διαδηλώσουν, που θα διαμαρτυρηθούν ενάντια σε αυτόν τον νόμο - έγκλημα. Θέλουμε να χαιρετήσουμε τους αυτοαπασχολούμενους που κλείνουν αύριο τα μαγαζιά τους, όλους όσοι θα βρίσκονται αύριο από το πρωί στις 10.00΄ στο Σύνταγμα. Τους καλούμε, με στεντόρεια φωνή, να απαιτήσουν για άλλη μια φορά να σταματήσει η Κυβέρνηση το έγκλημα. Τους καλούμε να μην νομιμοποιήσουν στη συνείδησή τους τη σφαγή των συντάξεων, των παροχών των ασφαλιστικών δικαιωμάτων, της φοροληστείας. Κανείς να μην λείψει από αυτούς τους αγώνες. Αυτό που θέλετε να εξασφαλίσετε όλοι σας - γιατί άκουσα προηγουμένως και την κ. Χριστοφιλοπούλου - δεν είναι το ασφαλιστικό, είναι οι ανάγκες του κεφαλαίου. Έχετε δώσει δείγματα γραφής. Αυτή είναι η πολιτική όλων σας. Η στρατηγική σας, παρά τις επιμέρους διαφορές, είναι ενιαία. Κανέναν αντεργατικό, αντιασφαλιστικό νόμο δεν κατάργησε ο ΣΥΡΙΖΑ. Πάνω στα δικά σας έρχεται να φορτώσει τα δικά του, με τα οποία και εσείς συμφωνείτε, αλλά λόγοι αντιπολιτευτικοί δεν σας επιτρέπουν να πείτε «ναι» ή σας επιτρέπουν να λέτε «όχι». Πέρυσι, όμως, ενιαία ψηφίσατε με το τρίτο μνημόνιο όλα αυτά που φέρνει η Κυβέρνηση τώρα και όσα θα φέρει το επόμενο διάστημα γιατί δεν θα σταματήσει εδώ. Οι εργαζόμενοι, τα λαϊκά στρώματα, χρειάζεται να βγάλουν συμπεράσματα από όλους σας και να μην γυρίσουν πίσω, να δουν μπροστά, να προχωρήσουν ανατρεπτικά, να συμπορευτούν με το ΚΚΕ, που δεν τους είπε ψέματα, που δεν τους πρόδωσε, που δεν φείδεται θυσιών στους αγώνες για τα λαϊκά συμφέροντα. Το ΚΚΕ έχει χαρακτηρίσει αιτία πολέμου αυτήν τη νομοθετική ρύθμιση που φέρνει η Κυβέρνηση. Έχουμε χαρακτηρίσει αυτόν τον νόμο ως «νόμο - λαιμητόμο» για τα ασφαλιστικά δικαιώματα, για τις παροχές, τις συντάξεις των εργαζομένων και των συνταξιούχων. Μας επιβεβαίωσε πλήρως η Κυβέρνηση μ' αυτό το νομοσχέδιο. Περιμένουμε να δούμε και τι θα προκύψει με τα 3,6 δισεκατομμύρια, γιατί έχει δεσμευτεί να φέρει ή συγκεκριμένα μέτρα ή τον μηχανισμό, όπως λέει, της αυτόματης αναπροσαρμογής, του αυτόματου κόφτη, όπως έχει ονομαστεί. Οι εργαζόμενοι ξέρουν πολύ καλά από ποιους θα κόψετε. Τα αντιλαϊκά μέτρα δεν έχουν τέλος. Τα μνημόνια θα είναι διαρκείας για τον λαό. Χθες ο Πρωθυπουργός, στην ομιλία του στην Κοινοβουλευτική Ομάδα του ΣΥΡΙΖΑ, έδωσε ρεσιτάλ ψευτιάς και υποκρισίας. Κύριε Πρωθυπουργέ, το ψέμα έχει κοντά ποδάρια, λέει ο λαός μας. Εσείς χθες παρουσιάσατε το κώνειο ως νέκταρ, τη μείωση των συντάξεων ως διασφάλιση, ακόμη και ως αύξηση. Κάποιος μπορεί να κοροϊδέψει μία και δύο φορές, αλλά όχι για πάντα. Ο χαρακτηρισμός «Πινόκιο» ίσως και να μην αποδίδει την εξαπάτηση που κάνετε στους συνταξιούχους, τους εργαζόμενους και σε όλες τις άλλες ομάδες των ασφαλισμένων. Ο Πρωθυπουργός χθες πρόβαλε το δίλημμα από τα παλιά: Ή το δικό μας νομοσχέδιο ή το κακό της Νέας Δημοκρατίας. Όχι, ο λαός δεν θέλει ούτε το ένα ούτε το άλλο, θέλει να ικανοποιηθούν οι ανάγκες του, να πληρώσουν αυτοί που χρωστάνε, να σταματήσουν οι θυσίες για την πλουτοκρατία. Τον πήχη δεν θα τον βάλουν χαμηλά εκεί που τον καλείτε να συμβιβαστεί. Οι εργαζόμενοι στον ιδιωτικό και δημόσιο τομέα, οι αυτοαπασχολούμενοι, οι αγρότες, τα άτομα με ειδικές ανάγκες, οι γυναίκες, οι δικηγόροι, οι μηχανικοί, οι ένστολοι, οι νέοι και οι παλιοί συνταξιούχοι, με τα 115 άρθρα καλούνται να πληρώσουν και με τις περικοπές, από τη μία, και με τις υπέρογκες αυξήσεις των εισφορών, από την άλλη. Το ποσό αυτό δεν το λέμε εμείς, το λέει η έκθεση του Γενικού Λογιστηρίου του Κράτους. Είναι 8,234 δισεκατομμύρια ευρώ. Αυτά καλούνται να πληρώσουν όλοι αυτοί με αυτό το σχέδιο νόμου που φέρνει σήμερα η Κυβέρνηση και λέει ότι διασφαλίζει τις συντάξεις. Καλούνται, επίσης, να πληρώσουν και 1,7 δισεκατομμύριο ευρώ με τη φοροληστεία που προβλέπεται στα τελευταία άρθρα, στο άρθρο 114, αλλά και με τη νέα τροπολογία για το αφορολόγητο που ο κ. Τσακαλώτος έλεγε ότι δεν θα δεχτεί να πάει κάτω από τα 9.100 ευρώ και τώρα πάει στα 8.663 ευρώ, αν δεν κάνω λάθος. Τα στοιχεία όλα αυτά απαντούν από μόνα τους στα όσα προβάλλετε, στα όσα λέτε ότι δήθεν δεν θα μειωθούν οι συντάξεις, δεν θίγονται οι συνταξιούχοι και άλλα λόγια περί ισονομίας, περί προστασίας των αδυνάμων και άλλες τέτοιες αλχημείες. Διασπάτε την κατώτατη σύνταξη που μέχρι τώρα ήταν σε σύνδεση με το ημερομίσθιο του ανειδίκευτου εργάτη. Το ξέρετε πολύ καλά αυτό. Την αποσυνδέετε οριστικά και πλήρως. Ήταν 486 ευρώ. Η Κυβέρνησή σας την πήγε στα 392 ευρώ με την εγκύκλιο Χαϊκάλη, όπως χαρακτηρίστηκε. Τι ήταν αυτή η εγκύκλιος Χαϊκάλη; Πήγε στα δεκαπέντε ημερομίσθια του ανειδίκευτου εργάτη με τα 586 ευρώ, που είχε θεσπίσει η Νέα Δημοκρατία. Θα μπορούσε, βέβαια, ο ΣΥΡΙΖΑ, αν πράγματι υπεράσπιζε τα συμφέροντα των εργαζομένων και των συνταξιούχων, τα 586 ευρώ να τα πάει στα 751 ευρώ. Πού είναι ο κ. Σκουρλέτης; Εδώ σε αυτήν την Αίθουσα ορκιζόταν ότι το 751 θα έρθει. Και πήγατε, λοιπόν, και αποσυνδέετε τη σύνταξη από τον ανειδίκευτο εργάτη με αυτό το νομοσχέδιο που φέρνετε σήμερα. Και τι κάνετε; Διασπάτε τη σύνταξη σε δύο μέρη, στην εθνική και την ανταποδοτική. Μέχρι τώρα, λοιπόν, ήταν 486 ευρώ η κατώτατη σύνταξη συν το ΕΚΑΣ, για τα δεκαπέντε χρόνια. Τώρα τι λέτε; Λέτε ότι αυτοί που έχουν δεκαπέντε χρόνια - και είναι η μεγάλη πλειοψηφία των εργαζομένων, γιατί οι ευέλικτες μορφές απασχόλησης, η εργασιακή ζούγκλα που έχετε θεσπίσει, δεν επιτρέπουν παραπάνω ασφαλιστικές ημέρες - θα έχουν τώρα 345 ευρώ εθνική σύνταξη συν 63 ευρώ που βγαίνει η ανταποδοτική, με συντάξιμο μισθό 600 ευρώ. Για τα δεκαπέντε χρόνια θα έχουν 414 ευρώ. Σε ποιον λέτε ψέματα; Ο συνταξιούχος έπαιρνε μέχρι τώρα 486 ευρώ συν το ΕΚΑΣ ως κατώτατο όριο και τώρα παίρνει 414 ευρώ χωρίς το ΕΚΑΣ. Πού λέτε ψέματα; Δεν θα δουν οι συνταξιούχοι αύριο τη σύνταξή τους; Δεν θα σας φτύνουν όπου και αν σας βρίσκουν; Δεν θα σας παίρνουν ξοπίσω; Τι είναι αυτή; Διασφάλιση της σύνταξης; Αύξηση; Η κρατική χρηματοδότηση θα αφορά πλέον, λέει, μόνο την εθνική. Είπε εδώ ο Υπουργός, προηγουμένως, ότι 6,5% θα πάει επί του ΑΕΠ η χρηματοδότηση στο ασφαλιστικό από 17% που ήταν. Δηλαδή, αυτός είναι ο στόχος που μπαίνει, να μειωθεί επί του ΑΕΠ η κρατική χρηματοδότηση από το 17% στο 6,5%, καρατομώντας συνολικά ασφαλιστικά δικαιώματα, συντάξεις, παροχές σε βάρος των εργαζομένων. Η εθνική σύνταξη, λοιπόν, από τον προϋπολογισμό. Μα, έτσι ορίζει και η Ευρωπαϊκή Ένωση στην οδηγία που έχει για τις μεταβολές στα ασφαλιστικά συστήματα. Αυτό ορίζει, να δημιουργηθούν οι προϋποθέσεις αυτές, έτσι ώστε να απαλλαγεί το κράτος και η εργοδοσία. Είναι, λοιπόν, αυτός ένας πυλώνας και βεβαίως, από την άλλη, η ενίσχυση συνολικά του κεφαλαιοποιητικού συστήματος που κάνετε με την ανταποδοτική σύνταξη, όπου λέτε σύνδεση εισφορών - παροχών, όπου ο Κρατικός Προϋπολογισμός δεν θα συμμετέχει. Και χθες είχαμε μια συζήτηση πάνω σε αυτό. Πείτε μας, πού διασφαλίζεται η ανταποδοτική σύνταξη; Πουθενά δεν διασφαλίζεται μέσα από το σχέδιο νόμου. Και αυτά που λέτε για το άρθρο 2 είναι ευχολόγια, γιατί λέει ο νόμος καθαρά, αυτός που φέρνετε, ότι μόνο στην εθνική σύνταξη θα συμμετέχει ο Κρατικός Προϋπολογισμός, πουθενά αλλού. Τι λέει, επίσης; Ότι μέσα από τις αναλογιστικές μελέτες, που θα γίνονται κάθε τρία χρόνια, αν δεν διασφαλίζεται η βιωσιμότητα του συστήματος, θα ανακαθορίζονται οι συντάξεις, ακόμα και η εθνική σύνταξη, τα 384 ευρώ και όχι μόνο η ανταποδοτική, η οποία θα πάει στα τάρταρα. Τι ισχυρίζεστε, επίσης; Λέτε για τον τρόπο υπολογισμού, ότι η σύνταξη θα υπολογίζεται με βάση όλον τον ασφαλιστικό βίο. Μέχρι τώρα ήταν με βάση τα πέντε καλύτερα χρόνια των δέκα τελευταίων. Πάει σε όλον τον ασφαλιστικό βίο. Λέτε και ισχυρίζεστε ότι αυτό δεν θα φέρει μείωση. Μα, τι συριζαίικα μαθηματικά είναι αυτά; Είναι σαν το «0+0=14». Το θυμάστε; Έτσι ακριβώς είναι και αυτό που λέτε. Στα σαράντα χρόνια, δηλαδή, θα τα προσθέτουμε όλα, θα δούμε πόσο βγαίνει ο συντάξιμος μισθός και αυτός θα είναι ίσος με τα πέντε καλύτερα χρόνια στα δέκα τελευταία. Τι να σας πω; Θέλετε Νόμπελ εξαπάτησης, όχι μαθηματικών που είπα προχθές, αλλά Νόμπελ εξαπάτησης! Το ποσοστό αναπλήρωσης μέχρι τώρα - και δεν τα λέμε για σας, αλλά τα λέμε για να μας ακούσουν έξω, που ακούν τα ψέματά σας - ήταν στα σαράντα χρόνια 70% και τώρα εσείς στα σαράντα χρόνια το κάνετε 40,7%. Είναι το ίδιο, αγαπητοί κύριοι; Είναι το μισό. Πώς μπορεί με μισό ποσοστό αναπλήρωσης να μη μειώνεται η σύνταξη; Τι μαθηματικά είναι πάλι αυτά; Σε ποιον απευθύνεστε; Σε κουτούς; Ενταφιάζετε οριστικά τη δέκατη τρίτη σύνταξη που θα τη δίνατε - δεσμευθήκατε κιόλας - καθώς και τη δέκατη τέταρτη, για την οποία οι ασφαλισμένοι συνεχίζουν και τώρα να πληρώνουν εισφορές. Την ενταφιάζετε οριστικά, γιατί τι λέτε; Η σύνταξη θα καταβάλλεται κάθε μήνα άρα, δώδεκα μήνες τον χρόνο. Έτσι το είχατε πριν και επειδή σας έκραξαν συνδικάτα κ.λπ., το βάλατε κάθε μήνα, λες και αυτοί τρώνε κουτόχορτο και δεν ξέρουν ότι το «κάθε μήνα» σημαίνει δώδεκα μήνες. Λέει στην πέμπτη παράγραφο ότι το κράτος έχει πλήρη εγγυητική υποχρέωση για το σύνολο των ασφαλιστικών παροχών και αμέσως παρακάτω αναιρείται αυτή η φράση με την επόμενη, που τι λέει; Οι ειδικές διατάξεις, οι σχετικές με την κρατική χρηματοδότηση του συστήματος καταργούνται. Είπαμε προηγουμένως τι κάνετε με την τριμερή χρηματοδότηση που ενώ είχε θεσπιστεί, οριστικά τελειώνει από το σύστημα. Όσον αφορά τη λεγόμενη «προσωπική διαφορά», με βάση τους ενιαίους κανόνες που προβλέπονται για το 2016, αν είναι - λέει - έως 20%, τότε η περικοπή θα γίνει άμεσα. [[Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή]] Το ποσοστό της μείωσης που θα είναι πάνω από το 20%, αυτό θα δοθεί μισό. Θα καταργηθεί το μισό σαν προσωπική διαφορά. Το λέω, για να το καταλάβει ο κόσμος.
Και αν είναι 19%;
Αν είναι μέχρι 20%, θα περικόπτεται η σύνταξη. Πάνω από το 20%, αν υπάρχει περικοπή…
Αν υπάρχει περικοπή…
Αφήστε τα αυτά. Δείτε το νομοσχέδιο. Πάνω από το 20%, θα δίνεται το μισό για το 2016, το 1/3 για το 2017 και το 1/4 για το 2018. Πού είναι τα ψέματα; Αυτό λέει ακριβώς η πρότασή σας.
Είναι γραμμένα αυτά.
Είναι γραμμένα και ξέρουμε και να διαβάζουμε. Δεν διαβάζουμε κινέζικα. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Καταργείτε το ΕΚΑΣ. Από ποιους; Λέτε ότι υπερασπίζεστε τους αδύναμους. Απ' αυτούς τους αδύναμους που λέτε ότι προστατεύετε, κόβετε το ΕΚΑΣ. Το Γενικό Λογιστήριο του Κράτους το αποτιμά 2.393.000.000 ευρώ. Αυτά τα αφαιρείτε απ' αυτούς που είναι στα κατώτερα επίπεδα. Ποιον, λοιπόν, προστατεύετε; Ποιον αδύναμο προστατεύετε; Τι είναι αυτά που λέτε; Τι είπε τώρα εδώ ο κύριος Υπουργός; Κόβουμε το ΕΚΑΣ, αλλά θα δώσουμε - λέει - την εθνική σύνταξη. Τι σημαίνει αυτό; Έπαιρνε, δηλαδή, αυτός που είχε το ΕΚΑΣ 460 ευρώ συν το ΕΚΑΣ και τώρα θα παίρνει 345 ευρώ - γιατί συνήθως το ΕΚΑΣ το παίρνουν αυτοί που είναι στα κατώτερα επίπεδα - συν την ανταποδοτική, η οποία, όπως είπα, είναι πολύ μικρή. Μάλιστα, γι' αυτούς θα είναι ακόμα μικρότερη κι από το ΕΚΑΣ. Διασφαλίζει - λέει - σ' αυτούς αξιοπρεπή διαβίωση! Έλεος! Έλεος! Σε ό,τι αφορά τις συντάξεις θανάτου και χηρείας, αφήνετε αυτούς τους άτυχους ανθρώπους στο έλεος του Θεού, όπως λέει ο κόσμος, που μένουν πίσω χωρίς καμμία προστασία. Και αν είχε πληρώσει για πολλά χρόνια εισφορές ο ασφαλισμένος που έχασε τη ζωή του, αυτός που έμεινε πίσω θα δικαιούται σύνταξη για τρία χρόνια, αν είναι κάτω των 55 ετών με βάση τη διόρθωση που κάνατε και μετά θα διακόπτεται, μετά δηλαδή θα τρώει αέρα κοπανιστό, μέχρι να πάει ξανά στα 67 του χρόνια! Αυτά είναι άκρως απαράδεκτα πράγματα. Καταδικάζετε στην πείνα και την εξαθλίωση αυτές τις περιπτώσεις. Όσον αφορά τις επικουρικές συντάξεις, αυτές εκτός της αύξησης των εισφορών, καρατομούνται. Η ρήτρα μηδενικού ελλείμματος έγινε ρήτρα βιωσιμότητας και λέτε ότι αυτόματη αναπροσαρμογή ή περικοπή θα προβλέπεται για τις επικουρικές συντάξεις. Ήδη, βέβαια, αυτές θα πάνε πολύ χαμηλά. Όμως, με το κόλπο που κάνετε, που λέτε δηλαδή ότι αν οι κύριες και οι επικουρικές μαζί είναι 1.300 ευρώ, τότε εκεί η σφαγή θα είναι πολύ μεγάλη για όσους έχουν κύριες και επικουρικές μαζί 1.300 ευρώ. Οι συνολικές περικοπές, με βάση την έκθεση, είναι 1.026.000.000 ευρώ και 123 εκατομμύρια ευρώ για τους νέους συνταξιούχους. Όσον αφορά το επίδομα των ανασφάλιστων υπερηλίκων από τον ΟΓΑ, θέτετε ως όρο να διαμένουν μόνιμα στην Ελλάδα για δεκαπέντε χρόνια από το 17ο έως το 67ο έτος της ηλικίας τους. Στην αμέσως παρακάτω παράγραφο, για το ποσό του επιδόματος βάζετε ως όρο να έχουν τριάντα πέντε χρόνια διαμονής, προκειμένου να το δικαιούνται ολόκληρο. Αλλιώς, θα μειώνονται κατά 1/35 για κάθε χρόνο που υπολείπεται. Αυτό σημαίνει ότι η μεγάλη πλειοψηφία των υπερήλικων, ιδιαίτερα παλιννοστούντων, θα πάρει ένα πολύ πενιχρό επίδομα, γιατί στην Ελλάδα είναι πολύ λίγα χρόνια. Κι έχουμε πολλούς τέτοιους παλιννοστούντες, που δήθεν νοιάζεστε γι' αυτούς και για την επιβίωσή τους. Σ' ό,τι αφορά τα εφάπαξ, μιλάμε για «σφαγή». Εδώ ο νέος μαθηματικός τύπος φέρνει περικοπές έως και 35%. Μεγάλη περικοπή προβλέπεται, επίσης, στα μερίσματα των δημοσίων υπαλλήλων. Οι δημόσιοι υπάλληλοι θα χάσουν 832 εκατομμύρια ευρώ από τα μερίσματα, με βάση πάλι την έκθεση του Γενικού Λογιστηρίου του Κράτους. Οι απώλειες είναι πολύ μεγάλες και αφορούν τους πάντες. Σ' ό,τι αφορά τους αγρότες, τριπλασιάζετε την εισφορά τους, ξεκληρίζοντας έτσι χιλιάδες από αυτούς. Τι σημαίνει; Και αυτός που θα έχει το καφενείο και θα πάει στον ΟΓΑ, δεν θα πληρώσει τις τριπλάσιες εισφορές που προσθέτετε μέσα από αυτό το σχέδιο νόμου;
Κύριε Κατσώτη, ολοκληρώστε.
Ολοκληρώνω, κυρία Πρόεδρε. Οι ελεύθεροι επαγγελματίες, επίσης, θα κλείσουν τα μαγαζιά τους, γιατί δεν θα αντέξουν τις μεγάλες εισφορές. Αυτό το σχέδιο νόμου θα οδηγήσει τη μεγάλη μάζα των συνταξιούχων σε εξαθλίωση και τη δουλειά μέχρι τα βαθιά γεράματα. Τέλος, σ' ό,τι μάς αφορά, καλούμε σε ξεσηκωμό - να το πω έτσι - τους πάντες. Σήμερα και αύριο να βγουν όλοι στους δρόμους, να βουλιάξει η Αθήνα. Να πάρετε πίσω αυτό το έκτρωμα. Να μην συνεχίσετε αυτό το έγκλημα. Αυτό είναι που μπορούμε να πούμε. Βεβαίως, δεν χρειάζεται να πούμε ότι όχι μόνο δεν θα ψηφίσουμε, αλλά ακόμα και τώρα, την τελευταία στιγμή, λέμε να αποσύρετε αυτό το σχέδιο νόμου.
Τον λόγο έχει τώρα ο ειδικός αγορητής από το Ποτάμι, ο κ. Κωνσταντίνος Μπαργιώτας. Βεβαίως, από τους ειδικούς αγορητές δεν έχει σεβαστεί κανένας τον χρόνο. Οπότε, το λαμβάνουμε υπ' όψιν για τα περαιτέρω. Ορίστε, κύριε Μπαργιώτα, έχετε τον λόγο.
Ευχαριστώ, κυρία Πρόεδρε. Λυπάμαι που δεν μπορώ να σας διαβεβαιώσω ότι θα το κάνω εγώ πρώτος. Θα προσπαθήσω πάντως. Έχουμε σήμερα να μιλήσουμε για το ασφαλιστικό. Αναγκαστικά, όμως, θα ξεκινήσω με ένα σχόλιο για το φορολογικό, μιας και με άλλο κοιμηθήκαμε και άλλο ψηφίζουμε σήμερα. Ευχή θα ήταν να σταθεροποιηθεί η καθοδική τάση του αφορολόγητου και η ανοδική των συντελεστών. Επίσης, σκόπιμο θα ήταν να έρθουν στη Βουλή κάποια στιγμή που θα έχουν σταθεροποιηθεί οι τάσεις, αλλιώς καλό θα ήταν να βάλουμε μια οθόνη απέναντι για να παρακολουθούμε live τις καμπύλες διακύμανσης, γιατί έχουν αρχίσει να παρουσιάζουν συμπεριφορά μετοχής στο Χρηματιστήριο τις τελευταίες λίγες ώρες. Δεν νομίζω ότι είναι ο κατάλληλος τρόπος αυτός για να συζητήσουμε για τη φορολογική μεταρρύθμιση. Όσον αφορά το ασφαλιστικό, ακούσαμε χθες και προχθές περιχαρή τον κύριο Υπουργό να λέει ότι το 90% των συνταξιούχων προστατεύεται με αυτήν τη μεταρρύθμιση. Ακούσαμε χθες, παρά την απεργία, επίσης, τον Πρωθυπουργό της χώρας να λέει ότι η μεταρρύθμιση στο ασφαλιστικό είναι μια ριζοσπαστική μεταρρύθμιση που επανάφερε στις ράγες το ασφαλιστικό, κάνοντάς το βιώσιμο, σώζοντας τις συντάξεις και περικόπτοντας 1,8 δισεκατομμύρια ευρώ. Αυτό δεν λέγεται ριζοσπαστικό, κύριοι συνάδελφοι, λέγεται μαγικό. Και δεν είναι νομοσχέδιο, είναι τρικ. Δεν γίνονται όλα μαζί. Είναι σαν την άνοδο του αφορολόγητου που πέφτει. Είναι μια μαγική διαδικασία που μπορεί να την κάνει ο Χάρι Πότερ, δεν νομίζω ότι μπορεί να την κάνει Έλληνας πολιτικός, όμως! Η αλήθεια είναι ότι από αυτό το Βήμα - και όχι μόνο από αυτό το Βήμα - όλοι θα επιθυμούσαμε να λέμε στον ελληνικό λαό θετικά πράγματα, να μιλάμε για την επαναφορά των συντάξεων το 2009, να μιλάμε για μείωση των εισφορών, για αύξηση των συντάξεων. Δυστυχώς ή ευτυχώς, όμως, δεν είμαστε όλοι λαϊκιστές. Κάποιοι πρέπει να κάνουν τη βρώμικη δουλειά, να πουν την αλήθεια. Η αλήθεια είναι, κύριοι συνάδελφοι, ότι δεν υπάρχουν εύκολες και ανώδυνες λύσεις στο ασφαλιστικό. Δεν υπάρχει και η πίτα σωστή και ο σκύλος χορτάτος. Είναι κάτι το οποίο δεν γίνεται. Υπάρχουν, όμως, δίκαιες και άδικες λύσεις, υπάρχουν βιώσιμες και θνησιγενείς ρυθμίσεις. Η Κυβέρνηση προτίμησε τις κομματικά συμφέρουσες λύσεις - ως συνήθως! - αδιαφορώντας για το μακροπρόθεσμο αποτέλεσμα, το οποίο θα έπρεπε να είναι το ζητούμενο. Και θα έπρεπε να είναι το ζητούμενο γιατί - όπως πολύ σωστά παρατήρησε ο κύριος Υπουργός, που ξέρει καλά τα νούμερα - μιλώντας για το ασφαλιστικό, μιλάμε για την καρδιά του προβλήματος του χρέους στη χώρα. Είναι αλήθεια ότι από το 2006 μέχρι το 2009 το 83% των δημοσιονομικών ελλειμάτων προερχόταν από το ασφαλιστικό. Κατευθύνθηκαν στις συντάξεις 169 δισεκατομμύρια ευρώ από τον προϋπολογισμό σε δεκαπέντε χρόνια, μέχρι το 2014. Η διαφορά που ξεχνάει ο κύριος Υπουργός είναι ότι εκείνη την εποχή ήταν στο πεζοδρόμιο, διεκδικώντας περισσότερα, γιατί αυτή είναι η αλήθεια. Σε απλά ελληνικά, λοιπόν, με αυτά τα στοιχεία δεν θα είχαμε μνημόνιο αν δεν είχαμε ασφαλιστική κρίση, αν είχαμε μεταρρυθμίσει το ασφαλιστικό όταν έπρεπε. Όμως, και σε εκείνη την περίπτωση η Συμπολίτευση μαζί με το «σχεδόν όλον ΠΑΣΟΚ» και την Αξιωματική Αντιπολίτευση ήταν στον δρόμο ενάντια στην πρώτη απόπειρα μεταρρύθμισης επί Γιαννίτση. Βλέπετε, πέρα από το δημοσιονομικό, την ύφεση, την ανεργία και όλα αυτά που ξέρουμε και συζητάμε, το κύριο πρόβλημα σε σχέση με το ασφαλιστικό είναι ένα αναποτελεσματικό πολιτικό σύστημα που υπήρξε και το οποίο εξακολουθεί, δυστυχώς, να είναι κοντόφθαλμο, ρουσφετολογικό και ανεύθυνο. Μέχρι τον Μάιο του περασμένου χρόνου με την Κυβέρνηση της Αριστεράς ψηφίζαμε εξαιρέσεις, πρόωρες συντάξεις με τον νόμο Στρατούλη, οι οποίες πάρθησαν πίσω μετά. Αυτό που υπάρχει πάγια στο πολιτικό σύστημα είναι η άρνηση μακροπρόθεσμων μεταρρυθμίσεων. Κανένας δεν έχει όρεξη να αναλάβει το βάρος μιας μεγάλης μεταρρύθμισης. Θυμίζω ότι η ενοποίηση των ταμείων εκκρεμεί από την εποχή του Ελευθέριου Βενιζέλου. Δεν έγινε ποτέ. Είμαστε λίγο - πολύ στο ίδιο. Σήμερα, λοιπόν, θα έπρεπε να είχαμε κλείσει ουσιαστικά τη συζήτηση για μια μεταρρύθμιση η οποία θα μπορούσε να εγγυηθεί όχι το ύψος της σύνταξης κάποιων στρωμάτων του πληθυσμού των συνταξιούχων, αλλά την ικανότητα του συστήματος και της ελληνικής οικονομίας εν γένει να παρέχει συντάξεις για τα επόμενα είκοσι χρόνια, γιατί αυτό δεν είναι δεδομένο. Με την κρίση και το δημογραφικό να εξελίσσονται, η ικανότητα της ελληνικής οικονομίας να παρέχει συντάξεις τις επόμενες δεκαετίες δεν είναι δεδομένη. Θα έπρεπε, λοιπόν, να συζητάμε για ένα βιώσιμο και σταθερό ασφαλιστικό σύστημα για τα επόμενα είκοσι πέντε με τριάντα χρόνια. Στην πραγματικότητα συζητάμε για μια δημοσιονομική προσαρμογή 1,8 δισεκατομμυρίων, η οποία ήρθε μεταμφιεσμένη σε μεταρρύθμιση για να περάσει πιο γλυκά. Ο οδηγός είναι το άγχος του πολιτικού κόστους και η ψηφοθηρία - παλαιοκομματικά χαρακτηριστικά τα οποία επιβιώνουν και μεγαλώνουν μέσα στην κρίση - και επιδίωξη είναι η πρόσκαιρη μετάθεση της «καυτής πατάτας» στο μέλλον, όχι πολύ μακριά πλέον, στο 2018. Η ίδια η αναλογιστική μελέτη που έφερε κατόπιν εορτής ο κ. Κατρούγκαλος μαζί με τις διάφορες εργασίες και μελέτες λέει ότι έχει γίνει και έχει υπολογίσει τη δημοσιονομική ισορροπία του συστήματος χωρίς την προσωπική διαφορά που εγγυάται για τις ήδη παρεχόμενες συντάξεις, πράγμα που σημαίνει ότι το 2018 τα νούμερα δεν θα βγαίνουν. Ο μηχανισμός δημιουργείται και όλες οι συντάξεις όντως υπολογίζονται με έναν ενιαίο τρόπο. Οι διαφορές το 2018 θα πρέπει να περικοπούν, ακόμα και σύμφωνα με την αναλογιστική μελέτη την οποία παρουσίασε μετά ο κ. Κατρούγκαλος. Το πρόβλημα όμως για τη βιωσιμότητα του ασφαλιστικού δεν είναι ότι δεν βγαίνουν τα νούμερα του ασφαλιστικού, αλλά ότι με αυτό το ασφαλιστικό δεν βγαίνουν τα νούμερα της οικονομίας. Ουσιαστικά με τον τρόπο που πάμε να λύσουμε το ασφαλιστικό επιτείνεται και η ύφεση και τα οικονομικά προβλήματα. Απλώς η ελληνική οικονομία δεν μπορεί να αντέξει πλέον επιδοτήσεις στα επίπεδα που υπήρχαν και οι οποίες επιχειρείται να διατηρηθούν. Παρά τις αντιπαραθέσεις και παρά τους ισχυρισμούς του κ. Κατρούγκαλου, δεν υπάρχει καμμιά καινούργια μεταρρύθμιση. Εδώ είναι η συνέχιση, η εμπέδωση και η εφαρμογή της μνημονιακής δέσμευσης που ανέλαβαν οι προηγούμενες κυβερνήσεις, ουσιαστικά είναι ακριβώς ο ίδιος νόμος σε επίπεδο λογικής. Μόνο που λόγω των capital controls και των επιδόσεων της οικονομίας, οι μεταβατικές ζώνες εξαφανίζονται και η εφαρμογή έρχεται άμεσα. Εφαρμόζονται πλέον οι περικοπές στις συντάξεις των νέων από το 2016 και όχι από το 2030, ενώ με τον μαθηματικό τύπο που εφαρμόζεται σήμερα για την αναπλήρωση, οι περικοπές είναι μεγαλύτερες από αυτές που προέβλεπε ο προηγούμενος νόμος, μέχρι και 30%. Η αλήθεια είναι ότι ο προηγούμενος νόμος υπήρξε στην πραγματικότητα πρακτικά ένας νόμος - φάντασμα, από την άποψη ότι δεν υπολογίστηκε ούτε μία σύνταξη με τον καινούργιο τρόπο. Έπρεπε να εφαρμοστεί 1-1-2015, αλλά δεν υπήρχε η εγκύκλιος. Γιατί άραγε δεν είχε ετοιμαστεί η εγκύκλιος; Και η Κυβέρνηση της Αριστεράς με πολύ μεγάλη χαρά ανέστειλε τη λειτουργία ελπίζοντας ή νομίζοντας ότι θα κάνει κάτι διαφορετικό. Στην πραγματικότητα επανέρχεται με κάτι παρόμοιο, το οποίο απλώς είναι πιο ακριβό για τους συνταξιούχους. Έτσι, λοιπόν, αυτό που ήταν για το μέλλον, έρχεται σήμερα, οι συντάξεις περικόπτονται από σήμερα, προετοιμάζεται το έδαφος για περαιτέρω περικοπές το 2018, γιατί ψηφίζεται σήμερα ο μηχανισμός υπολογισμού των συντάξεων που αφήνει διαφορές που μπορούν να περικοπούν και απαντάει και στο πρόβλημα της συμμόρφωσης προς τις αποφάσεις του Συμβουλίου της Επικρατείας προς το παρόν, μια και τις σπρώχνει για το 2018 και αυτές. Όλα αυτά γίνονται, κατά τη γνώμη μας, στο πλαίσιο μιας παρωχημένης φιλοσοφίας. Το συγκεκριμένο σχέδιο ληστεύει τους νέους σήμερα και ταυτόχρονα έχει την ιδιότητα ότι είναι αναχρονιστικό, όπως πολλές φορές είπαμε. Ουσιαστικά στοχεύει σε ένα σύστημα ασφαλιστικού το οποίο έχει χρεοκοπήσει στην Ευρώπη τα τελευταία είκοσι χρόνια πολλές φορές. Δεκάδες χώρες στον πλανήτη πλέον έχουν μεταρρυθμίσει τα συστήματα σαν αυτό, δηλαδή τα αμιγώς διανεμητικά συστήματα, - γιατί δεν έβγαιναν, όχι για κανέναν άλλο λόγο - με καινούργια. Αυτό που επιχειρείται εδώ είναι καθαρό: είναι η διατήρηση για λίγα χρόνια ακόμα μίας χρεοκοπημένης λύσης, γιατί κανείς δεν έχει τη διάθεση να μπει στα βαθιά νερά. Ζητάμε, λοιπόν, από τους εργαζόμενους να δουλέψουν περισσότερο, να πληρώσουν παραπάνω, για να πάρουν - αν θα πάρουν - πολύ λιγότερα σαν σύνταξη και ταυτόχρονα, εφαρμόζουμε οριζόντια μέτρα στους συνταξιούχους αγνοώντας στρεβλώσεις, αδικίες χρόνιες και διαφορές από ταμείο σε ταμείο, από εισφορά σε εισφορά, απωθώντας στην ουσία το πρόβλημα και τη λύση του για μετά το 2018. Το άλλο για το οποίο επαίρεται το Υπουργείο για το νομοσχέδιο είναι η εφαρμογή κοινών κανόνων, οι οποίοι όμως δυστυχώς υπάρχουν μόνο στις διακηρύξεις. Ούτε κοινοί κανόνες μεταξύ των γενεών και δικαιοσύνη μεταξύ των γενεών υφίσταται ούτε μεταξύ των μορφών εργασίας, δηλαδή μισθωτών - αυτοαπασχολούμενων. Υπάρχουν οριζόντιες λύσεις, υπάρχουν «κόφτες», αυτό όμως δεν είναι ενιαίοι κανόνες. Στις γενεές, ανάμεσα στους νέους συνταξιούχους και στους υφιστάμενους συνταξιούχους δημιουργούνται κατηγορίες διαφορετικών ταχυτήτων, που είναι τρεις: Οι κατέχοντες, όσοι πρόλαβαν να πάρουν, ό,τι πήραν πήραν. Δεν ενοχλείται. Δεύτερον, στους δικαιούχους μίας ευνοϊκότερης ρύθμισης. Το 2016-2018 υπάρχει μία σταδιακή μείωση, η οποία θα οδηγήσει ξανά σε μία έκρηξη εξόδου από το Δημόσιο, όπως έγινε και τα προηγούμενα χρόνια. Όπως πολύ σωστά είπε ο κύριος Υπουργός, ανεβαίνει η συνταξιοδοτική δαπάνη στη χώρα γιατί κόβονται οι συντάξεις, αλλά αυξάνονται οι συνταξιούχοι, ή - εάν θέλετε - αυξάνονται οι συνταξιούχοι και η μόνη λύση είναι να κόβονται οι συντάξεις. Το ίδιο θα γίνει και με αυτήν τη μεταβατική περίοδο. Ο κ. Φίλης του χρόνου θα ψάχνει πολύ περισσότερους καθηγητές από φέτος, γιατί όποιος μπορεί να φύγει θα φύγει φέτος και του χρόνου με αυτόν το νόμο. Και κυρίως δημιουργεί ένα τεράστιο χάσμα γενεών ανάμεσα στους νέους που έχουν την ατυχία να συνταξιοδοτηθούν από το 2018 και μετά, οι οποίοι σήμερα θα πληρώσουν υπερβολικές εισφορές για να πάρουν πολύ χαμηλές συντάξεις. Αυτό είναι οι ενιαίοι κανόνες μεταξύ των γενεών. Για την εργασία δεν θα πω πολλά, νομίζω ότι έχουν ειπωθεί από πολλούς. Οι εισφορές δίκην φορολογικής επιβάρυνσης δεν είναι ενιαίος κανόνας, είναι κάτι εντελώς διαφορετικό. Από κατηγορία σε κατηγορία εργαζομένων υπάρχουν διαφορετικές ανάγκες και διαφορετικές ταχύτητες. Και σε κάθε περίπτωση, τα νούμερα πλέον είναι εξωπραγματικά: 55% συνολική επιβάρυνση - τόση ήταν μέχρι σήμερα, απομένει να δούμε τις σημερινές αλλαγές - επί του συνολικού εισοδήματος να πάει στο δημόσιο είναι απλώς εξωπραγματικό, είναι κάτι το οποίο δεν μπορεί να συμβεί, δεν μπορεί να το πληρώσει κανένας. Και νομίζω ότι εδώ εδράζεται η επιμονή των δανειστών για καινούργια μέτρα που θα ψηφιστούν τώρα για το 2018, γιατί είναι ηλίου φαεινότερον ότι αυτά δεν θα βγουν. Οριζόντια μέτρα και περικοπές, λοιπόν, κάνει το νομοσχέδιο. Αντί να ασχοληθεί με τις στρεβλώσεις, όσον αφορά τους συνταξιούχους, βάζει «κόφτες». Εάν παίρνεις πάνω από 2.000 ευρώ, κόβεσαι. Εάν παίρνεις πάνω από 1.300 ευρώ, θα υποστείς περικοπές. Δεν εξετάζει ούτε ταμείο, ούτε εισφορές, ούτε τι έχει πληρώσει ποιος και πού, ούτε τίποτα. Δεν εξετάζει καν το γεγονός αυτό που ξέρουμε, ότι οι δώδεκα περίφημες περικοπές έχουν έως και 50% βλάψει τους συνταξιούχους πάνω από 1.100 ευρώ. Αυτοί είναι που πλήρωσαν τις δώδεκα προηγούμενες περικοπές, αυτοί θα πληρώσουν και τις καινούργιες, την δέκατη τρίτη που γίνεται τώρα. Αυτό ανατρέπει την αρχή της αναλογίας εισφορών - παροχών, ανατρέπει την εμπιστοσύνη που πρέπει να έχει ο εργαζόμενος απέναντι στο σύστημα. Είναι μία αδικία που οδηγεί στην αστοχία. Γιατί η βιώσιμη λύση στο ασφαλιστικό δεν είναι μόνο τα νούμερα, είναι κυρίως η εμπιστοσύνη και η έννοια της ανταποδοτικότητας. Ο εργαζόμενος πρέπει να πιστεύει ότι θα πάρει σύνταξη ανάλογα με αυτά που έδωσε, αλλιώς δεν οικοδομείται η απαραίτητη σχέση εμπιστοσύνης που οδηγεί στη λειτουργία του ασφαλιστικού. Αυτό που κάνει η Κυβέρνηση, με τον τρόπο που εφαρμόζει τις εισφορές, ουσιαστικά είναι ακριβώς το αντίθετο. Στην πράξη αποτελειώνει την ήδη κλονισμένη εμπιστοσύνη των νέων ασφαλιζόμενων προς το ασφαλιστικό σύστημα, το οποίο είναι μια παλιά ιστορία που εξελίσσεται. Και τι κάνει; Επιτείνει την τάση για εισφοροδιαφυγή, τη συνδυάζει με τη φοροδιαφυγή - πλέον κάποιος έχει δυο κίνητρα για να φοροδιαφεύγει, κρύβοντας εισόδημα κρύβει εισφορές, άρα έχει διπλό κίνητρο για φοροδιαφυγή - οδηγεί στη «μαύρη εργασία» και τελικά, όποιος έχει να εισφέρει για σύνταξη και μπορεί να εισφοροδιαφύγει - ένα μεγάλο μέρος του πληθυσμού δηλαδή - θα πάει να αγοράσει ένα ιδιωτικό πακέτο που του εγγυάται την απόδοση στο τέλος, στο οποίο ο Υπουργός δεν μπορεί να παρεμβαίνει κάθε δύο - τρία χρόνια με τη χατζάρα, ανάλογα με την εξέλιξη των δημοσιονομικών προβλημάτων. Στο Ποτάμι προτείναμε ένα σύστημα τριών πυλώνων. Ανάλογο ήταν το σύστημα που πρότεινε η Επιτροπή Σοφών. Μας διένειμε ο Υπουργός και το πόρισμα, το οποίο αγνόησε μεγαλοπρεπώς μετά τη λήψη του. Όλος ο πλανήτης, όπως είπα προηγουμένως, πηγαίνει σε συστήματα τριών πυλώνων την τελευταία εικοσαετία. Δεν θα μιλήσω γι' αυτό σήμερα, θα μιλήσω κυρίως αύριο πιο αναλυτικά, έχω μιλήσει ήδη στις επιτροπές. Θέλω να πω μόνο ότι όσον αφορά τον πρώτο πυλώνα, την κύρια σύνταξη, μια και το νομοσχέδιο εξαντλείται στον έναν πυλώνα, η σημαντική διαφορά της πρότασής μας με το υφιστάμενο είναι ο τρόπος υπολογισμού της αναλογιστικής σύνταξης. Αντί για μαθηματικό τύπο, ο οποίος υπόκειται σε πολιτικές σκοπιμότητες, αναγκαιότητες, κ.λπ., εμείς προτείνουμε τη νοητή κεφαλαιοποίηση, η οποία υπολογίζει τη σύνταξη με βάση τις εισφορές. Κάθε εργαζόμενος ξεχωριστά δημιουργεί ένα νοητό κεφάλαιο, βάσει του οποίου παίρνει σύνταξη. Έτσι αποκαθίσταται η εμπιστοσύνη, η αναλογία εισφορών - σύνταξης και κυρίως δίνονται κίνητρα καταβολής των εισφορών και παραμονής του εργαζόμενου στην εργασία. Όσο αυξάνεται η εισφορά και ο εργασιακός βίος, αυξάνεται η σύνταξη κατ' αναλογία. Η χώρα όντως έχει ανάγκη από μια μεγάλη, μακροπρόθεσμη μεταρρύθμιση, σε αυτό συμφωνούμε όλοι και ο κύριος Υπουργός την περιέγραψε μια χαρά. Το πρόβλημα είναι ότι δεν την κάνει. Και ακόμη και την αναλογία εισφορών - συντάξεως την ανέφερε, μόνο που δεν την κάνει. Κακά τα ψέματα, είναι ένα πολύ δύσκολο θέμα. Το έχω πει πολλές φορές και δεν θα κουραστώ να το λέω: Δεν νομίζω ότι υπάρχει πολιτικός φορέας ή κυβέρνηση 153 ή 165 Βουλευτών που μπορεί να εφαρμόσει ένα τέτοιο δύσκολο αντιδημοφιλές σύστημα. Η αλήθεια, όμως, είναι ότι στην πραγματικότητα η μεταρρύθμιση είναι ανεπιθύμητη και από τις προηγούμενες και δυστυχώς και από την παρούσα Κυβέρνηση. Είναι πέρα από τις επιδιώξεις και το βεληνεκές των κυβερνήσεων που είχαμε τα τελευταία χρόνια. Ο παλαιοκομματισμός έχει πολύ κοντούς ορίζοντες. Εξαντλείται στη δημοσιονομική προσαρμογή με τις λιγότερες δυνατές απώλειες για το πελατειακό σύστημα, στο οποίο στηρίζεται και το οποίο τρέφει. Δεν έχει καμμία φιλοδοξία παραπάνω. Έχει πολύ κοντούς ορίζοντες και χρονικά. Εδώ θα πρέπει να προσθέσουμε, δυστυχώς, και ιδεοληπτικές παρωπίδες που δεν αφήνουν την Κυβέρνηση να δει ούτε το ευρωπαϊκό γίγνεσθαι ούτε τις εξελίξεις στον διεθνή τομέα, κολλημένη σε λύσεις, οι οποίες θυμίζουν, στην καλύτερη περίπτωση, τους εργατικούς της δεκαετίας του ΄80 στην Αγγλία, της εποχής δηλαδή που τους συνέτριψε η Θάτσερ. Ως Κυβέρνηση υιοθετεί αυτήν την κλασική πολιτικάντικη τακτική. Στέλνουμε το πρόβλημα μπροστά. Προσποιούμαστε τώρα ότι προστατεύουμε αυτό που για κάποιο λόγο θεωρείται προνομιακός ψηφοθηρικός στόχος, δηλαδή τους συνταξιούχους, ξέροντας πολύ καλά ότι στην ουσία μεταθέτοντας το πρόβλημα στο μέλλον, αυξάνουμε τον κίνδυνο και υπονομεύουμε με πολύ χειρότερο τρόπο τις συντάξεις που λαμβάνουν ή που θα λαμβάνουν μετά από χρόνια. Ο διάλογος δυστυχώς τον οποίο όλοι επικαλείστε, το ξέρουμε όλοι καλά ότι ήταν προσχηματικός. Δεν έγινε. Δεν έγινε ούτε επί Κυβερνήσεως Σαμαρά - Βενιζέλου, γιατί η μισή Ελλάδα ήταν στο πεζοδρόμιο και όχι απλώς δεν συζητούσαν, αλλά πετούσαν πέτρες, και δεν έγινε και μετά, γιατί η Κυβέρνηση δεν τον επεδίωξε. Θυμίζω ότι το προσχέδιο εκδόθηκε, χορηγήθηκε στα κόμματα την ημέρα που πήγε και στην Τρόικα. Ουσιαστικά ήταν πολύ αργά για οποιαδήποτε συζήτηση. Θυμίζω, επίσης, ότι η καλή αρχή με την Επιτροπή των Σοφών διήρκησε μια μέρα. Στη συνέχεια ανακοινώθηκε ότι δεν συζητάμε σε αυτήν τη βάση και εμείς θα κάνουμε αυτό που θέλουμε. Δεν νομίζω ότι μπορεί να γίνει συζήτηση έτσι. Εμείς εξακολουθούμε να λέμε ότι δυστυχώς ούτε αυτό το νομοσχέδιο είναι η βάση για μια συζήτηση για τη νέα μεταρρύθμιση που θα χρειαστεί στο μέλλον και που δεν κάνει αυτό το νομοσχέδιο, για τον απλούστατο λόγο ότι είναι αναχρονιστικό και σε λάθος ράγες. Έχει επιδιώξεις, οι οποίες δεν πρόκειται ποτέ να επαληθευτούν από την εξέλιξη της οικονομίας. Από αύριο και κάθε μέρα θα βάζουμε τη θέση μας και την πρότασή μας σε έναν διάλογο που εκτιμούμε ότι πρέπει να ανοίξει από σήμερα για τη μεταρρύθμιση που πρέπει να γίνει και αναγκαστικά θα γίνει το 2018 ξανά, γιατί δυστυχώς η παρούσα αλλαγή, το παρόν νομοσχέδιο απλώς επιχειρεί να ξεφύγει από το πρόβλημα. Σας ευχαριστώ.
Τον λόγο έχει ο ειδικός αγορητής των Ανεξαρτήτων Ελλήνων κ. Παπαχριστόπουλος. Κάνω έκκληση για τον χρόνο.
Ευχαριστώ, κυρία Πρόεδρε. Φοβάμαι ότι είμαι υποχρεωμένος, για πολλοστή φορά, να κάνω μία αναδρομή στο παρελθόν. Ειλικρινά, δεν τη θέλω, αλλά είμαι υποχρεωμένος να την κάνω την αναδρομή αυτή. Θα συνιστούσα σε κάποιους συναδέλφους, πολύ καλοπροαίρετα, να διαβάσουν τα άρθρα, που είχε γράψει ο Τάσος Γιαννίτσης, που δεν έχει σχέση ούτε με τον ΣΥΡΙΖΑ, ούτε με εμάς, για το ασφαλιστικό. Είναι, πλέον, βέβαιο ότι όταν η ανεργία είναι στο 16%, δηλαδή, έχεις ενάμισι εκατομμύριο άνεργους, όταν το όριο της φτώχειας έχει φτάσει να πλήττει πάνω από ένα εκατομμύριο Έλληνες, όταν υπάρχουν εκατομμύρια ανασφάλιστοι κι όταν πάρα πολλά παιδιά έφυγαν στο εξωτερικό, κάτι για το οποίο μιλούν όλοι οι οικονομολόγοι, η περίφημη αναλογία 3 προς 1, που ισχύει σε όλες τις χώρες τις Ευρώπης - και μάλιστα σε μερικές είναι 4 προς 1, τέσσερις δουλεύουν κι ένας βγαίνει στη σύνταξη - έχει ανατραπεί προ πολλού στη χώρα μας. Η αναλογία είναι σχεδόν 1 προς 1, δηλαδή, ένας εργάζεται, ένας συνταξιοδοτείται. Αν υπάρχει έστω κι ένας οικονομολόγος στον πλανήτη, που θα σας πει ότι ήταν βιώσιμο αυτό το ασφαλιστικό κάτω από τις συνθήκες και την πραγματικότητα, που είναι σήμερα, να το δούμε. Δεν είναι ώρα για να καταλογίσω ευθύνες, πώς έφτασε αυτό το 1 προς 1, πάντως είναι σίγουρο ότι τον Ιανουάριο του 2015 μια καινούρια Κυβέρνηση το βρήκε. Να ξεχάσουμε. Ωστόσο, αντί να κάνουμε, έστω, μια μικρή αναφορά στον παρελθόν, ας κάνουμε και την αυτοκριτική μας. Διότι, δεν κυβερνούσε ούτε ο ΣΥΡΙΖΑ ούτε οι Ανεξάρτητοι Έλληνες τα σαράντα τελευταία χρόνια. Πώς φτάσαμε εδώ; Αυτήν την πραγματικότητα κλήθηκε να αντιμετωπίσει πρόσφατα αυτή η Κυβέρνηση. Θέλω επίσης να αναδείξω και να πω το εξής: Ακούω ακραίες εκφράσεις. Δεν θέλω να τις αναπαράξω. Ακούω απίστευτα πράγματα, που η αισθητική μου δεν μου επιτρέπει να τα επαναλάβω. Τι τυχοδιώκτης έχω ακούσει ότι είμαι, τι πολιτικός απατεώνας, τι για φοροκαταιγίδα έχω ακούσει, τι, τι! Τι φοβερά πράγματα! Θα ξαναπώ, όπως είπα και στην επιτροπή, ότι κι εγώ θέλω τον ΦΠΑ στο 6%. Θέλω οι εργαζόμενοι να παίρνουν μισθούς πάνω από 1.000 ευρώ. Θέλω να μην υπάρχει ο παραμικρός φόρος. Ερώτηση: Μπορώ; Αν έχει κάποιος πρόταση γι' αυτό, να έρθει να μας την πει, να την παλέψουμε παρέα και να αναθεωρήσω τώρα ό,τι γίνεται. Όχι, κύριοι, δεν υπάρχει. Να πω και κάτι άλλο, γιατί εγώ θέλω να είμαι ρεαλιστής: Είτε το θέλουμε, είτε όχι, αυτήν τη στιγμή διαπραγματευόμαστε με κάποιους ανθρώπους που δεν θέλουν όλοι το καλό της χώρας μας. Κάποιοι μάλιστα, θα έλεγα ευθέως, θέλουν να συντριβεί η χώρα. Ο Τζιάνι Πιτέλα, ο άνθρωπος που εκπροσωπεί τους Ευρωσοσιαλιστές και τους Δημοκράτες στο Ευρωπαϊκό Κοινοβούλιο είναι ακραίος. Είναι ακραίος όχι με τη δική μου τη γνώμη. Κάποιοι θέλουν να συντρίψουν τη χώρα.
Ζήτησε να φύγετε από την Κυβέρνηση εσείς.
Είναι μια πραγματικότητα, που ζούμε καθημερινά και που θα έπρεπε, αν μη τι άλλο, να μας κάνει λίγο πιο συγκρατημένους, γιατί η Δευτέρα ,που έρχεται είναι ιστορική μέρα. Είναι η μέρα, που πιστεύω ότι θα μπουν οι βάσεις για τουλάχιστον τις επόμενες δυο - τρεις βδομάδες να τελειώσει οριστικά η λέξη «αξιολόγηση», να φύγουμε από εκεί, να μπει το χρέος στο τραπέζι και να δούμε μια καινούρια μέρα. Θα περίμενε κανείς η κινδυνολογία να μην υπάρχει. Ναι, να γίνεται κριτική, καμμία αντίρρηση. Για όνομα του θεού! Είναι και το μεγαλείο της δημοκρατίας αυτό. Με αυτήν την κινδυνολογία όμως, γι' αυτά που ακούω από το πρωί έως το βράδυ, διατριβή θα μπορούσε να κάνει κανείς. Θέλω να θυμίσω, επίσης, πόσο δηλητήριο χύθηκε - τόνοι, καντάρια δηλητήριο - για το μεταναστευτικό. Είχαν φτάσει οι ροές, πράγματι, να είναι τρεις και τρεισήμισι χιλιάδες. Έγινε η συμφωνία, δηλητήριο. Ήρθε το ΝΑΤΟ, δηλητήριο. Συμβαίνει να είναι και παρούσα τώρα η κυρία Πρόεδρος. Το τι είχε ακούσει αυτή η γυναίκα! Απίστευτα πράγματα. Για όσους δεν ξέρουν, έχουμε πάρει συγχαρητήρια από τον Τίμερμανς. Ποιος είναι ο Τίμερμανς; Είναι Γερμανός και είναι Αντιπρόεδρος στην Ευρωπαϊκή Ένωση. Ο Πάπας εξήρε την αλληλεγγύη και το ήθος των Ελλήνων για τον τρόπο που αντιμετώπισαν το μεταναστευτικό. Ναι, δεν τους χτυπήσαμε, δεν τους βουλιάξαμε, δεν τους πνίξαμε. Και να ξέρετε κάτι, σήμερα, που μιλάμε πέσαμε έξω δέκα μέρες ή ένα μήνα, ναι, αλλά λάθη δεν κάνει αυτός, που δεν κάνει τίποτα. Η κριτική είναι εύκολη απέξω. Κυβέρνα και θα δούμε. Σήμερα, κιόλας, η Βουλγαρία, που είχε εκείνο τον παλληκαρά, που τριγύρναγε με τη γουρούνα και βίαζε, έκανε κι έρανε, δήλωσε ο Πρωθυπουργός: «Μας αναλογεί ένας αριθμός μεταναστών προσφύγων και θα τον πάρουμε». Ήδη αυτή τη στιγμή στην Ευρωπαϊκή Ένωση ακούγεται για πρόστιμο σε κάτι τσαμπουκάδες τύπου Ουγγαρίας και Σλοβακίας, για 250 χιλιάρικα για κάθε άτομο, που έχει δικαίωμα ασύλου πρόσφυγα και δεν τον παίρνουνε. Τι θέλω να πω; Είναι διαχειρίσιμο το θέμα των προσφύγων και χαίρομαι γιατί δεν ακούγεται πια. Λυσσομανάγανε οι εφημερίδες με κατευθυνόμενη πληροφόρηση από το πρωί μέχρι το βράδυ. Δεν άκουσα, επίσης, - και ευχάριστα - τίποτα σήμερα για τα 3,6 δισεκατομμύρια. Λυσσομάναγαν και οι εφημερίδες και τα κανάλια και δυστυχώς ένα μεγάλο κομμάτι του πολιτικού προσωπικού. Ξεκαθάρισε αυτή η Κυβέρνηση ότι προληπτικά μέτρα δεν πρόκειται να ψηφίσει. Το είπε σε όλους τους τόνους. Το είπαν όλοι οι Βουλευτές, το είπε ο Πρωθυπουργός, το είπαν οι Υπουργοί. Ευτυχώς, σήμερα δεν το ακούω. Θέλω να πιστεύω ότι αυτή η ιστορική πραγματικότητα, που ζούμε θα τελειώσει κάπως σωστά και καλά. Θέλω, ακόμη, να θυμίσω, για να πάω πάλι στην απέναντι όχθη, ότι ένα μεγάλο κομμάτι των ασφαλιστικών ταμείων πήγε στράφι. Ένα εκατομμύριο πρόωρα συνταξιοδοτηθέντες ξέρετε πόσο στοιχίσανε στα ταμεία και ξέρετε ποιος τις έκανε; Να βλέπουμε ανθρώπους να παίζουν μπιρίμπα στα σαράντα πέντε τους χρόνια; Ξέρετε τι σήμαιναν για την περιουσία των ταμείων πάνω από τριακόσιες χιλιάδες πλασματικές ημερομηνίες, όπως έγινε στην Ολυμπιακή; Ξεχνάω εγώ τα χιλιοειπωμένα δομημένα ομόλογα, ξεχνάω το PSI, ξεχνάω το Χρηματιστήριο, τα ξεχνάω αυτά, το πού και πώς και το 1 προς 1, και να μας πει κάποιος αν σε δύο χρόνια θα έπαιρνε κάποιος σύνταξη αν δεν έκανε τίποτε αυτή η Κυβέρνηση. Και να θυμίσω και το άλλο. Μιλάγαμε θυμάμαι πριν τέσσερις μήνες για ανθρώπους, που πηγαίνουν και ζούνε στους κάδους των απορριμμάτων. Ναι, είναι 360 ευρώ το προνοιακό επίδομα, που θα παίρνει ένας ανασφάλιστος ηλικιωμένος, όχι μόνο οι μετανάστες, αυτοί, που έχουν έρθει από τον Πόντο, αλλά κι άλλοι. Χάρηκε μια κυρία όταν της είπα, στα εβδομήντα δύο της χρόνια, ότι δεν θα τη ζει πια η Εκκλησία ούτε τα συσσίτια των δήμων, αλλά θα μπορεί να πάρει κι αυτή 360 ευρώ. Κάναμε υποχωρήσεις, ναι. Τα δεκαπέντε χρόνια, που λέγαμε έγιναν είκοσι. Κάναμε υποχωρήσεις στο αφορολόγητο. Μιλάγαμε για 9.500 ευρώ, πήγαμε στα 9.090 και κάναμε μια τελευταία υποχώρηση και πάει στα 8.700, όχι όμως γι' αυτούς που έχουν παιδιά. Και χτυπάμε τους μεγαλοσυνταξιούχους. Ένας από αυτούς ήμουν κι εγώ που ήμουν διευθυντής στο Εθνικό Σύστημα Υγείας και μου ήρθε, μάλιστα, το χαρτί, γιατί έχω κάνει τα χαρτιά μου εδώ και ενάμιση χρόνο, και μου λέει ότι θα παίρνω 2.132 ευρώ. Με τις περικοπές του κ. Κατρούγκαλου θα παίρνω ακριβώς 86 ευρώ λιγότερα. Το «έγκλημα» του Κατρούγκαλου είναι ότι εγώ θα πάρω 86 ευρώ λιγότερα. Από την άλλη, όμως, για να είμαστε ειλικρινείς, υπάρχουν τα 1.000 ευρώ μπλοκάκι, οι ελεύθεροι επαγγελματίες κάτω από 12.000, επιστήμονες κάτω από 20.000. Όλοι όσοι παίρνουν σύνταξη καθαρή 1.170 δεν πειράζονται. Πόσο είναι αυτό το ποσοστό; Σας το είπε ο Υπουργός. Θα το βροντοφωνάξω. Είναι το 90%. Αυτή είναι η αλήθεια. Εγώ σας λέω τι χάνω, που δεν είμαι σ' αυτό το 90%. Ναι, το εφάπαξ μου θα μειωθεί. Το ξέρω. Είναι άδικο. Τι να κάνω; Ναι, κάποιοι άνθρωποι, πραγματικά, δεν θα ευνοηθούν απ' αυτήν τη ιστορία. Μπαίνει, όμως, για πρώτη φορά βάση, αναδιανομή. Έπρεπε να γίνει. Κάποιοι μου έκαναν κριτική. Με πήραν φίλοι γιατροί από το «Αμαλία Φλέμινγκ» και μου είπαν: «Εγώ δουλεύω, κάνω…». Εντάξει, φίλτατε, έχεις δίκιο. Ψάξε να βρεις πως λεηλατήθηκε η χώρα τα τελευταία σαράντα χρόνια. Πώς έφευγαν τα χρήματα, τα δισεκατομμύρια, από τις τράπεζες και πηγαίναν σε λογαριασμούς; Στα panamas papers είναι σχεδόν όλο το φιλικό περιβάλλον του πρώην πρωθυπουργού. Δεν το λέω εγώ. Δεν θέλω να πω τώρα ονόματα. Στη Λίστα Λαγκάρντ ποιο είναι το πρόβλημα; Επειδή η σημερινή Κυβέρνηση τα ψάχνει; Θέλετε να θυμηθώ τη μεγάλη κουβέντα του πρώην Προέδρου της Ελληνικής Δημοκρατίας, που έλεγε ότι είμαστε έθνος ανάδελφο; Ναι, αυτή η Κυβέρνηση είναι ανάδελφη και απέναντί της όλη η διαπλοκή - και οι εκφραστές της - ολόκληρη, σύσσωμη. Διαλέγεις και παίρνεις. Για μένα είναι τιμή, λοιπόν, που δεν είμαι απέναντι και είμαι εδώ. Ναι, όταν κυβερνάς, έχεις πολιτικό κόστος. Με πιάνουν στον δρόμο πολίτες και μου λένε: «Γιατρέ, δεν περνάω καλά. Υποφέρω. Η αγορά δεν κινείται». Το ξέρω. Πρώτη φορά, όμως, γίνεται μια έντιμη προσπάθεια - πραγματικά έντιμη προσπάθεια, επαναλαμβάνω - να ξεφύγει η χώρα από τη διαπλοκή, από τη φοροδιαφυγή, από τη μιντιακή δικτατορία, οριστικά να μπει σε καθαρά νερά. Μπορώ να πω και κάτι άλλο; Αν είναι να πληρώσουμε πολιτικό κόστος, γιατί θέλουμε τη χώρα δίκαιη, τίμια, καθαρή, ας το πληρώσουμε. Δεν πειράζει. Δεν έχουμε κανένα πρόβλημα. Δεν είμαστε «θεσιθήρες». Δεν ήρθαμε για να κάτσουμε σε καρέκλες. Το έχει αποδείξει πολλές φορές αυτή η Κυβέρνηση. Δεν θα φάω άλλο χρόνο, όπως δεν έφαγα και πριν, που μου έδωσαν πέντε λεπτά και χρησιμοποίησα μόνο τα δύο. Περίμενα να μου πει ένα «ευχαριστώ» ο κ. Κακλαμάνης. Με αδίκησε. Τελειώνοντας, λοιπόν, θέλω να πω το εξής: Δεν έχω στο μυαλό μου τίποτα άλλο από το οικονομικό επιτελείο της Κυβέρνησης. Παλεύει με τα θηρία. Μπορεί να έχουμε τον Μοσκοβισί με το μέρος μας, τον Γιούνκερ με το μέρος μας. Μπορεί να έχουμε με το μέρος μας τον Ντράγκι, που προεξόφλησε την αξιολόγηση και είχε το θάρρος να κάνει δεκτά τα ελληνικά ομόλογα. Κάποιοι τα υποτίμησαν. Είναι 18,5 δισεκατομμύρια, λοιπόν. Κάποιοι δεν λένε ότι είχαν δώσει πλεονάσματα 2-2,5 ή 3,5-4,5%. Πόσα ήταν αυτά; Ήταν 20 δισεκατομμύρια. Τα έχουμε γλυτώσει. Δεν αναφέρει κανείς σ' αυτήν την Αίθουσα ότι το ΕΣΠΑ πρώτη φορά δεν δίνεται σε πέντε οικογένειες και πηγαίνει εκεί που πρέπει και η απορρόφησή του είναι 98%. Δεν μιλάει κανείς για το πακέτο του Γιούνκερ. Δεν λέει κανείς ότι ο τουρισμός δεν έχει πληγεί. Φρόντισαν κάποιοι να τον πλήξουν με καθημερινά δημοσιεύματα. Δεν το κατάφεραν. Το μυαλό μου αυτήν τη στιγμή είναι στο οικονομικό επιτελείο και στην Κυβέρνηση. Δίνει μια μεγάλη μάχη. Ξέρουμε ότι το ΔΝΤ - έστω κι αν έχει μαλακώσει τις τελευταίες ημέρες - και ο Σόιμπλε είναι εκεί. Φτάνουν οι υπόλοιποι; Εγώ λέω «ναι». Σιγά - σιγά βλέπουμε ότι οι συσχετισμοί αλλάζουν στην Ευρώπη. Εκλογές έγιναν στην Πορτογαλία και είναι σύμμαχή μας χώρα. Στην Ισπανία έχουμε εκλογές. Ο Ρέντζι έχει απασφαλίσει. Θέλω να πιστεύω ότι το μέλλον είναι μπροστά μας. Αυτή η Κυβέρνηση πρέπει να μείνει και να παλέψει. Ευχαριστώ και συγχωρήστε μου την ένταση.
Ευχαριστούμε, κύριε Παπαχριστόπουλε. Είστε και ο μοναδικός που σεβαστήκατε τον χρόνο. Τώρα κλείνουμε με τους ειδικούς αγορητές, με τον κ. Μάριο Γεωργιάδη από την Ένωση Κεντρώων. Ελπίζω κι εκείνος να σεβαστεί τον χρόνο.
Θα προσπαθήσω. Δεν υπόσχομαι.
Μετά αρχίζουμε με τον κατάλογο των Βουλευτών. Ορίστε, κύριε Γεωργιάδη, έχετε τον λόγο.
Αγαπητοί συνάδελφοι, καλή σας μέρα. Θα ξεκινήσω με μια παρένθεση, λέγοντας ότι αυτό, που συμβαίνει σήμερα για άλλη μια φορά, είναι άνευ προηγουμένου. Φέρνετε άρον - άρον με μορφή κατεπείγοντος να ψηφίσουμε στην «τούρλα» του Σαββάτου το σημαντικότερο νομοσχέδιο των τελευταίων ετών, που επηρεάζει τη ζωή όλων μας, με τη δικαιολογία ότι κλείστηκε ραντεβού με το Eurogroup και θέλετε - λέει - να το έχετε περάσει. Μα καλά, αυτό το ραντεβού το γνωρίζετε από τη Μεγάλη Τετάρτη. Περιμένατε την Πέμπτη του Πάσχα, για να μας το ανακοινώσετε, δηλαδή, να κάνετε πρώτα Πάσχα και μετά να μας ενημερώσετε; Και άντε αυτό να το προσπεράσουμε. Πώς να προσπεράσουμε το γεγονός ότι μας καλείτε την Πέμπτη στις τρεις η ώρα το μεσημέρι σε Διάσκεψη Προέδρων για να συζητήσουμε κάτι, που ήδη έχει προαποφασιστεί από το Μαξίμου και ,μάλιστα, βάσει πληροφοριών, έχει διαρρεύσει και στον Τύπο της ίδιας ημέρας ότι έρχεται το κατεπείγον; Ειλικρινά, διακοσμητικούς μας θέλετε; Είναι - το λιγότερο - προσβλητικό για όλους μας και όλους σας. Επίσης, το ότι δεν είναι προαπαιτούμενο για τη συζήτηση του Eurogroup δεν σας λέει κάτι; Δεν μπορούσε, δηλαδή, να γίνει η συνάντηση του Eurogroup και με την κανονική διαδικασία να ψηφιστεί μέσα στην επόμενη εβδομάδα; Προφανώς, η αλήθεια είναι ότι ο Υπουργός το θέλει στη βαλίτσα του για τη συζήτηση. Δεν μπορώ να καταλάβω πόση υποκρισία μπορούμε να αντέξουμε άλλο. Κλείνω την παρένθεση. Έχω να σας πω ότι στη συζήτηση στην επιτροπή αναφέρθηκα στον σκανδαλώδη τρόπο με τον οποίο επιβαρύνετε πραγματικά την αγορά και τον ιδιωτικό τομέα με πρόσθετη φορολόγηση, με υπέρογκη προκαταβολή φόρου, με εισφορές αλληλεγγύης, που ανεβαίνουν ανάλογα με το ύψος εισοδήματος, με τεράστιες ασφαλιστικές εισφορές ακόμα και σε μεσαία εισοδήματα. Θα ήθελα, λοιπόν, με τη σημερινή μου ομιλία να καταδείξω σε πολιτικό επίπεδο το μέγεθος της υποκρισίας της σημερινής Κυβέρνησης. Τόσες φορές σας έχουμε πει ότι με μεγάλους φόρους δεν έχουμε μεγάλα έσοδα. Λειτουργούν ως φορολογικό αντικίνητρο. Εσείς, όμως, μπακάλικα υπολογίζετε ότι «αν με άλφα οι εισπράξεις μου είναι δέκα, με δύο άλφα οι εισπράξεις μου θα είναι είκοσι». Δεν είναι έτσι, όμως. Όσο αυξάνετε τη φορολογία, τόσο θα μειώνονται τα φορολογικά έσοδα. Όσο κυνηγάτε με το μαστίγιο τον εργαζόμενο να πληρώσει, τόσο μεγαλύτερες «τρύπες» θα έχετε. Αυτό απέδειξαν και τα πρόσφατα δεδομένα, που προσκόμισε στην Επιτροπή Οικονομικών Υποθέσεων η Γενική Γραμματεία Εσόδων. Το σύνολο των εσόδων, προ επιστροφών φόρων, από ΔΟΥ και ελεγκτικά κέντρα ανήλθαν το 2015 σε 31,67 δισεκατομμύρια και, μάλιστα, παρουσιάζουν υστέρηση 7,7% έναντι του ετήσιου στόχου των 34,4 δισεκατομμυρίων ευρώ. Αντιθέτως, ο αριθμός των ελέγχων, που διενεργήθηκε ήταν υπερδιπλάσιος σε σχέση με την προηγούμενη χρονιά. Θέλει πολύ μυαλό για να καταλάβετε ότι όσο κακοποιείτε τον ιδιωτικό τομέα, τόσο λιγότερα έσοδα θα παίρνετε; Στύβετε μια λεμονόκουπα και πιστεύετε ότι η λύση για να βγάλει περισσότερο χυμό είναι να τη στύψετε ακόμα περισσότερο, αντί να βρείτε μία καινούργια. Αυτό ακριβώς κάνετε. Μ' αυτά τα νομοσχέδια, που θέλετε να περάσετε, αυτό θέλετε να συνεχίσετε και σαν πολιτική τα επόμενα χρόνια. Ποια είναι η δικαιολογία σας; Ότι το κακό ΔΝΤ σάς πιέζει να φορολογείτε και να εξαντλείτε την κοινωνία, γι' αυτό θέλετε να το εκβιάσετε υποκλέπτοντας συνομιλίες, όπως μας είπε προχθές και κυβερνητικός Βουλευτής. Τι έγινε την Πέμπτη το βράδυ; Η κ. Λαγκάρντ, δηλαδή, η κατεξοχήν αρμόδια από πλευράς ΔΝΤ, στέλνει μια επείγουσα επιστολή στους δεκαεννέα Υπουργούς Οικονομικών της Ευρωζώνης. Τι έλεγε η επιστολή; Θα ήθελα, παρακαλώ, την προσοχή όλων σας και κυρίως όσων μας παρακολουθούν. Λέει, λοιπόν, η κ. Λαγκάρντ, μεταξύ άλλων: «Δυστυχώς, ο μηχανισμός έκτακτης ανάγκης, που η Ελλάδα έχει προτείνει δεν περιλαμβάνει συγκεκριμένες οικονομικές μεταρρυθμίσεις. Αντ' αυτού, οι αρχές πρότειναν να κάνουν βραχυπρόθεσμες οριζόντιες περικοπές. Με βάση την προηγούμενη εμπειρία, τέτοια μέτρα δεν είναι πολύ αξιόπιστα, αλλά είναι επίσης ανεπιθύμητα, καθώς ενισχύουν την αβεβαιότητα και αδυνατούν να επιλύσουν τις υποκείμενες ανισορροπίες». Και τι άλλο μας λέει η κ. Λαγκάρντ στο γράμμα της; «Ότι πολλές φορές το ΔΝΤ έχει προτείνει να χαλαρώσουν τα μέτρα λιτότητας, αλλά η ελληνική Κυβέρνηση επιμένει να μην το θέλει». Κι επιπλέον τονίζει ότι «εσφαλμένα κατηγορείται το ΔΝΤ ότι δεν είναι ευέλικτο, πράγμα, που οδηγεί σε διαπραγματευτικό αδιέξοδο». Αυτά, αγαπητοί συνάδελφοι, δεν τα βγάζω από το κεφάλι μου. Είναι επίσημες δημοσιεύσεις και λεγόμενα, που η ίδια η κ. Λαγκάρντ είπε προχθές και καταθέτω για τα Πρακτικά σχετικό δημοσίευμα της «FINANCIAL TIMES». [[Στο σημείο αυτό ο Βουλευτής κ. Μάριος Γεωργιάδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Εμείς, ως Ένωση Κεντρώων, από την πρώτη στιγμή σας λέμε ότι πρέπει να προχωρήσουμε σε ένα οικειοθελές μνημόνιο, με βασικό άξονα τις μεταρρυθμίσεις και όχι τις οριζόντιες περικοπές. Είχαμε πει ότι αν υποστηρίξουμε τέτοια πολιτική γραμμή, θα γίνουν δεκτά τα αιτήματά μας από τους δανειστές. Ορίστε, λοιπόν, δεν υπάρχει πιο τρανταχτή απόδειξη. Οι δανειστές ομολογούν ότι η οδός των μεταρρυθμίσεων είναι η μοναδική αποδεκτή από αυτούς, ούτε υπερφορολόγηση ούτε άκριτες περικοπές στα συνήθη θύματα. Τι σας λέμε να κάνετε, δηλαδή, τόσους μήνες, από την πρώτη στιγμή, που μπήκαμε στο Κοινοβούλιο; Να κόψετε τις μεγάλες συντάξεις άνω των 1.500 ευρώ και να αναστείλετε - είναι σημαντικό αυτό που σας λέω, όχι να κόψετε - τις συντάξεις σε πλούσιους με εισοδήματα άνω των 3.000 ευρώ το μήνα, να κόψετε τις συντάξεις σε όλους τους αιρετούς, ανεξαρτήτως του πότε συνταξιοδοτήθηκαν. Η πολιτική, αγαπητοί συνάδελφοι, είναι λειτούργημα με αποζημίωση, όχι επάγγελμα με μισθό. Και ο κύριος Υπουργός, ο κ. Κατρούγκαλος, μας είπε προχθές ότι υπάρχουν Βουλευτές, οι οποίοι δεν έχουν κολλήσει ένσημα και δεν παίρνουν σύνταξη από άλλο επάγγελμα. Να το δεχτούμε, κύριε Υπουργέ. Πολύ σωστά το λέτε. Να βρούμε κάποια λύση γι' αυτούς τους ανθρώπους. Για ποιον λόγο, όμως, όλοι οι υπόλοιποι να παίρνουν διπλούς μισθούς και από το ταμείο τους και βουλευτική σύνταξη; Αυτό δεν μπορούμε να το καταλάβουμε εμείς.
Δεν ισχύει αυτό που λέτε.
Λογικό είναι να διαμαρτύρεστε. Δεν σας συμφέρει αυτό. Είναι λογικό να διαμαρτύρεστε.
Μα, δεν ισχύει αυτό.
Θέλετε να μου πείτε ότι δεν θα πάρετε βουλευτική σύνταξη και από το ταμείο σας…
Όχι, βέβαια!
Έχει καταργηθεί από το 2012.
Ούτε εσύ θα πάρεις.
Εγώ δεν θα πάρω έτσι κι αλλιώς.
Ούτε εμείς θα πάρουμε. Γιατί να πάρουμε;
Διότι εγώ εξελέγην μετά το 2012. Μιλάω για πριν από το 2012.
Ψεύδεσαι! Και ποιος θα πάρει; Ψεύδεσαι!
Εσείς, αντιθέτως, κύριοι της Κυβέρνησης, όλον αυτόν τον καιρό μας λέτε τα ίδια και τα ίδια: Ότι, δηλαδή, οι κακοί δανειστές μας πίνουν το αίμα και ότι η κ. Βελκουλέσκου είναι κ. Δρακουλέσκου. Αυτό δήλωσε και Υπουργός σας και ακόμη είναι στη θέση του. Ορίστε, λοιπόν, το ΔΝΤ λέει επισήμως ότι είναι δική σας επιλογή η επιβολή άμεσων οριζόντιων φορολογικών μέτρων και περικοπών. Αυτή η επιλογή σας, μάλιστα, να υπερφορολογείτε τόσο βάναυσα και άκομψα, δεν έχει την έγκριση του ΔΝΤ. Αυτές οι οριζόντιες περικοπές που θέλετε είναι μονομερής ενέργεια δική σας. Το ΔΝΤ σας ζήτησε ένα και μόνο πράγμα: Να κάνετε μεταρρυθμίσεις και μάλιστα μακροπρόθεσμες. Και τι εννοούμε μεταρρυθμίσεις; Θα επαναλάβω, για άλλη μια φορά, αυτά που σας λέμε τόσο καιρό. Να κόψετε την αργομισθία στον δημόσιο τομέα, να κόψετε τις τεράστιες ρουσφετολογικές συντάξεις, να σταματήσετε τους διορισμούς ημετέρων. Αλλά, αυτοί βεβαίως, κυρίες και κύριοι, είναι πελάτες σας και δεν θέλετε να τους πειράξετε. Αυτοί σας στηρίζουν στις εκλογές. Επομένως, ποια είναι η δική σας λύση; Να επιβάλλετε, επειγόντως, όλα αυτά τα άμεσα μέτρα υπερφορολόγησης και οριζόντιων περικοπών και, μάλιστα, μέσα στο σαββατοκύριακο με απεργία των ΜΜΕ από τα συνδικαλιστικά όργανα, που είναι, βέβαια, και φίλα προσκείμενα στη δική σας ιδεολογία. Και πού επιβάλλετε τελικώς μέτρα; Σε εκείνους, που δεν είναι πελάτες σας, στον απρόσωπο ιδιωτικό τομέα. Και όχι μόνο αυτό, θα την πληρώσουν και εκείνοι οι δημόσιοι υπάλληλοι, που φιλότιμα εργάζονται για το κράτος. Γιατί; Γιατί το ίδιο ακριβώς θα κοπεί ο μισθός και η σύνταξή τους με τον αργόμισθο δημόσιο υπάλληλο. Είναι πάρα πολύ δίκαιο αυτό! Και επειδή δεν έχετε καμμία πρόβλεψη για επιβράβευση του καλού και παραγωγικού δημοσίου υπαλλήλου, επειδή ακόμη και η αξιολόγηση που εισαγάγατε σαν νομοσχέδιο γίνεται μεταξύ του ίδιου του δημοσίου οργανισμού που αξιολογείται, αυτή είναι η τακτική σας και η κοινωνική δικαιοσύνη που επαγγέλλεστε, να βρείτε έναν αποδιοπομπαίο τράγο, ένα βάρβαρο, έναν εξωτερικό εχθρό. Αυτή τη στιγμή λέγεται Διεθνές Νομισματικό Ταμείο, χθες λεγόταν Μέρκελ, αύριο θα λέγεται αλλιώς για εσάς. Και όταν τύχει η οποιαδήποτε κυρία Λαγκάρντ να κάνει μία δημόσια δήλωση ή να στείλει μία επιστολή όπως η χθεσινή, τότε καταρρέει το ψέμα σας, τότε αναδεικνύεται η αλήθεια, ότι, δηλαδή, η ελληνική Κυβέρνηση είναι αυτή που επιλέγει να βάλει φόρους αντί ουσιαστικών μεταρρυθμίσεων. Οι κακοί δεν είναι οι εταίροι, αγαπητοί συνάδελφοι, ούτε το ΔΝΤ. Δεν επιβάλουν αυτοί φόρους, στόχους επιβάλουν. Αυτή είναι η διαφορά. Εσείς επιλέγετε τους φόρους και τις περικοπές, αντί να κάνετε μεταρρυθμίσεις για την επίτευξη αυτών των στόχων. Συνεχίζετε τις παθογένειες δεκαετιών ακόμη και στο κατώφλι της πλήρους οικονομικής και κοινωνικής αποσύνθεσης. Αν από το 2009- και απευθύνομαι σε όλες τις κυβερνήσεις όχι μόνο σε εσάς - είχατε εφαρμόσει σωστές μεταρρυθμίσεις, ήδη από το 2011 η χώρα θα ήταν εκτός μνημονίων. Τρανά παραδείγματα η Κύπρος και η Ολλανδία. Αντί μεταρρυθμίσεων, όμως, το πολιτικό μας σύστημα υιοθέτησε κουτοπονηριές, περνούσε νόμους στη Βουλή όταν περίμενε να πάρει μία δόση και νομίζαμε ότι κοροϊδεύαμε τους ξένους, ενώ στην ουσία κοροϊδεύουμε με μνημόνια τον ελληνικό λαό λέγοντας ότι τα σκίζουμε. Δεν μου λέτε; Γιατί εξακολουθούν ακόμη και σήμερα να υπάρχουν τετρακόσιοι φορείς στο δημόσιο που δεν έχουν απογραφεί; Γιατί υπάρχουν πολλαπλοσυνταξιούχοι των 3.000 ευρώ και άνω; Γιατί υπάρχουν πρόωρες προνομιακές συντάξεις; Γιατί έχουμε ακόμη τόσα κλειστά επαγγέλματα τη στιγμή, που η ανεργία είναι στο 25%, ο αποπληθωρισμός ο χειρότερος στον κόσμο και τα φορολογικά έσοδα από νομικά πρόσωπα στον πάτο; Ο λόγος είναι προφανής και απλός, επειδή όλοι οι παραπάνω είναι ψηφοφόροι σας. Αυτή είναι η παθογένεια, που σας στηρίζει. Ξέρετε ότι εάν κάνετε μεταρρυθμίσεις, όχι απλά θα είστε εκτός Κυβέρνησης, αλλά πολύ μεγάλη πιθανότητα υπάρχει να είστε και εκτός Βουλής. Επομένως, το βολικό είναι να συνεχίσετε να μιλάτε για κακούς ξένους και υπερατλαντικούς βαρβάρους. Στους «FINANCIAL TIMES» μάλιστα και σε όλα τα αξιόπιστα ειδησεογραφικά μέσα του κόσμου διαδίδεται από χθες η δήλωση του κ. Παπαχριστόπουλου στην επιτροπή, ότι η ίδια η Κυβέρνηση έκανε την υποκλοπή των συνομιλιών του ΔΝΤ και όλος ο κόσμος μάς θεωρεί ως πολίτες ιθαγενείς ή ηλιθίους, ότι θεωρούμε εχθρό έναν παγκόσμιο θεσμό, ο οποίος προτείνει μεταρρυθμίσεις αντί για περικοπές και υπερφορολόγηση.
Εσείς, δηλαδή, υπερασπίζεστε το ΔΝΤ και τη θέση του;
Όχι.
Πάρτε θέση, κύριε Γεωργιάδη, για το ΔΝΤ.
Εγώ σας είπα ότι η θέση είναι μεταρρυθμίσεις.
Κύριε Φάμελλε, δεν γίνεται διάλογος στην Αίθουσα.
Γιατί δεν παίρνετε θέση; Με τους Έλληνες είστε ή με το ΔΝΤ;
Κύριε Φάμελλε, είστε ικανότατος…
Ηρεμήστε, σας παρακαλώ!
Κύριε Βούτση, τι δουλειά κάνει η κυρία Πρόεδρος; Δεν είναι συμπεριφορά αυτή!
Έχουμε πάρει τόσες φορές θέση. Η θέση είναι μεταρρυθμίσεις, όχι επιβολές φόρων.
Είστε υπέρ της κ. Λαγκάρντ;
Κύριε Φάμελλε, μην παρεμβαίνετε. Δεν υπάρχει διάλογος σε αυτή τη διαδικασία.
Όχι βέβαια. Είμαστε υπέρ των μεταρρυθμίσεων, όχι των υπέρογκων φόρων. Σας λέμε να κόψετε συντάξεις.
Θα το κάνουμε εδώ μέσα ρινγκ;
Συνεχίστε, κύριε Γεωργιάδη.
Να κάνετε τη μεγαλύτερη σύνταξη στα 1.500 ευρώ για να μπορέσει να αυξηθεί και η κατώτατη σύνταξη. Γι' αυτό και σε διάφορες χώρες, όπως η Αυστρία, αγαπητοί συνάδελφοι, κάποια κόμματα στήριξαν την εκστρατεία τους ακριβώς πάνω σε αυτό, ότι τάχα ο Έλληνας είναι μπαταχτσής και απατεώνας, ότι θέλει μόνο να εισπράττει και όχι να κάνει μεταρρυθμίσεις. Το ακόμη χειρότερο είναι ότι αυτά τα κόμματα, έστω και αν είναι ακραία, κέρδισαν τις τοπικές τους εκλογές βασισμένα στην προπαγάνδα εναντίον μας. Καταθέτω σχετική αφισοκόλληση, που υπάρχει κατά του Έλληνα σε όλους τους δρόμους της Αυστρίας. [[Στο σημείο αυτό ο Βουλευτής κ. Μάριος Γεωργιάδης καταθέτει για τα Πρακτικά τα προαναφερθέντα δημοσιεύματα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Ε, λοιπόν, όχι δεν πάει άλλο αυτή η κατάσταση, κυρίες και κύριοι. Δεν είναι αυτή η εικόνα της χώρας μου. Δεν είμαι αυτός, που εσείς λέτε ότι είμαι στο εξωτερικό. Δεν με αντιπροσωπεύετε. Εγώ είμαι υπερήφανος Έλληνας και είμαι υπερήφανος για την Ελλάδα. Εγώ ξέρω ότι ο Έλληνας εργάζεται και είναι δημιουργικός. Εσείς είστε, που τον παρουσιάζετε σαν διεθνή ζητιάνο, που ζητάει συνέχεια δάνεια χωρίς ανταλλάγματα. Εσείς είστε, που κάνετε τον Έλληνα καρικατούρα στους δρόμους της Αυστρίας. Εσείς τιμωρείτε με 100% προκαταβολή φόρου όποιον τολμήσει να γίνει λίγο δημιουργικός και να ανοίξει μια νέα επιχείρηση στην Ελλάδα. Θέλετε να τον οδηγήσετε και αυτόν να γίνει πελάτης του κομματικού σας στρατού, γιατί αυτό επιβάλλει ως μόνιμη λύση η δική σας πλευρά. Όχι, κυρίες και κύριοι, δεν είμαστε συνένοχοι σε αυτό το έγκλημα. Ή θα κάνετε μεταρρυθμίσεις όπως το ζητάει όλος ο κόσμος ή θα φύγετε από την εξουσία ντροπιασμένοι και θα σας γράψει η ιστορία σαν μία θλιβερή παρένθεση της «πρώτη φορά αριστερά». Ο καιρός τελειώνει και η υπομονή μας, επίσης. Καταψηφίζουμε, βεβαίως, επί της αρχής αυτό το νομοσχέδιο και όσον αφορά τα άρθρα, αύριο θα τα συζητήσουμε. Σας ευχαριστώ πολύ.
Αρχίζει τώρα ο κατάλογος των ομιλητών Βουλευτών με πρώτο τον κ. Συρμαλένιο από τον ΣΥΡΙΖΑ. Ο χρόνος είναι επτά λεπτά.
Κυρία Πρόεδρε, θα ήθελα τον λόγο, σας παρακαλώ.
Τι συμβαίνει;
Εδώ στην Αίθουσα, όταν μιλάω εγώ, όταν μιλάνε κάποιοι δικοί μου, της Ένωσης Κεντρώων, βγαίνουν κάποιοι ταραχοποιοί οι οποίοι κάνουν νοήματα, φωνάζουν. Θα συνεχιστεί αυτό και εσείς θα μένετε άφωνη;
Δεν ήμουν άφωνη, κύριε Λεβέντη, παρενέβην. Δεν με ακούσατε.
Περενέβητε εσείς; Το μόνο που δεν ακούσαμε…
Διαμαρτυρηθήκατε στον Πρόεδρο. Να προσέχετε, για να μην κάνετε παρατηρήσεις άνευ λόγου.
Να προσέχω εγώ;
Ναι, βεβαίως.
Α, όχι εσείς;
Όχι εγώ.
Εγώ είμαι το πρόβλημα!
Εγώ έκανα το χρέος μου.
Κύριε Κατρούγκαλε, που σας έχω και σε εκτίμηση, θέλετε να περάσει το νομοσχέδιο χωρίς να μπορούμε να μιλάμε;
Όχι, βέβαια, το διάλογο επιδιώκουμε.
Ελάτε, κύριε Συρμαλένιε, έχετε επτά λεπτά.
Ευχαριστώ, κυρία Πρόεδρε. Θα καταχραστώ λίγα δευτερόλεπτα, γιατί έχει ήδη αρχίσει και τρέχει ο χρόνος. Αγαπητοί συνάδελφοι, κυρίες και κύριοι Υπουργοί, συζητάμε σήμερα ένα νομοσχέδιο, το ασφαλιστικό - «μίνι» φορολογικό νομοσχέδιο, το οποίο για πρώτη φορά είχε τεθεί επί τόσους μήνες προς διαβούλευση στον ελληνικό λαό. Κάποιοι από εσάς, βεβαίως, από την Αντιπολίτευση, μάς λέτε ότι πρόκειται για αιφνιδιασμό και μάλιστα μέσα στο Σαββατοκύριακο. Εν πάση περιπτώσει, δεν υπήρξε ποτέ νομοσχέδιο, που συζητήθηκε τόσο ευρέως και για τόσους μήνες. Δεύτερον, όταν το καταθέσαμε, μας λέγατε ότι είναι μονομερής ενέργεια. Τώρα κάποιοι από εσάς μας λέτε ότι είναι υποταγή στους δανειστές. Τι από τα δύο, επιτέλους, υποστηρίζετε; Διαλέξτε. Τι είναι; Υποταγή στους δανειστές ή μονομερής ενέργεια; Τρίτον, επαναλαμβάνετε ως Αντιπολίτευση μια εκδοχή χρεοκοπίας και καταστροφολογίας, γεμίζοντας τα δελτία ειδήσεων των συστημικών μέσων μαζικής ενημέρωσης με μαύρη προπαγάνδα και παραπληροφόρηση, στοχεύοντας στην κατατρομοκράτηση του λαού. Δεν πανηγυρίζουμε, βεβαίως, για τα θετικά στοιχεία της οικονομίας, τα οποία είδαμε ως στοιχεία και όχι ως προβλέψεις, που διαψεύδονται συνεχώς από το Διεθνές Νομισματικό Ταμείο ή και από άλλους οργανισμούς. Δεν πανηγυρίζουμε. Σε συνθήκες, όμως, δημοσιονομικής πρέσας, σας αναφέρω μόνο πέντε στοιχεία: Πρώτον, περισσότερα έσοδα και το 2015 και αρχές του 2016, πλεόνασμα έναντι πρόβλεψης ελλείμματος. Δεύτερον, ελάχιστη ύφεση το 2015 0,2% έναντι πρόβλεψης ύφεσης 2,7%. Τρίτον, πρωτιά στην απορρόφηση των κονδυλίων του ΕΣΠΑ, από όλες τις χώρες της Ευρωπαϊκής Ένωσης. Τέταρτον, μείωση των ληξιπρόθεσμων του δημοσίου προς τους ιδιώτες. Πέμπτον, μικρή μείωση της ανεργίας. Δεν πανηγυρίζουμε. Αυτά, όμως, είναι στοιχεία, που δείχνουν τη συστηματική δουλειά και μια πορεία στην οποία έχουμε μπει. Επειδή μας λέτε δε, συνεχώς, ότι τα σκληρά δύσκολα μέτρα, τα οποία ψηφίσαμε από τον Σεπτέμβριο μέχρι σήμερα και αυτά που ψηφίζουμε σήμερα, είναι αποκλειστικά δικής μας κοπής, της δικής μας Κυβέρνησης, κι επειδή ξεσκόνισα πάλι τον ν.4336/2015, δηλαδή, τη συμφωνία, το μνημόνιο 3, αν θέλετε, θα ήθελα να φρεσκάρω τη μνήμη του ελληνικού λαού για το τι ψηφίσαμε όλοι μαζί, διακόσιοι είκοσι ένας, εκτός, βεβαίως, ΚΚΕ και Χρυσής Αυγής. Σας θυμίζω λοιπόν εν συντομία τι περιέχεται στον ν.4336, γιατί δεν είναι ένα πουκάμισο αδειανό αυτός ο νόμος, έχει συγκεκριμένα σημεία: Πρώτον, ενοποίηση όλων των ταμείων κοινωνικής ασφάλισης σε μια ενιαία οντότητα, δηλαδή, σε ένα ταμείο. Δεύτερον, σταδιακή κατάργηση του ΕΚΑΣ ως τον Δεκέμβριο του 2019. Ακούστε το καλά, γιατί μας λέτε ότι εμείς καταργούμε το ΕΚΑΣ. Τρίτον, κατάργηση επιστροφής ειδικού φόρου κατανάλωσης προς τους αγρότες. Τέταρτον, συνέχιση της διαδικασίας είσπραξης του ΕΝΦΙΑ. Πέμπτον, σταδιακή κατάργηση της προτιμησιακής φορολογικής μεταχείρισης των αγροτών, δηλαδή φορολογία 20% για το 2016 και 26% για το 2017. Εμείς πετυχαίνουμε με αυτά που ψηφίζουμε σήμερα πολύ καλύτερα αποτελέσματα από αυτά τα οποία είχαμε τότε ψηφίσει. Έκτον, αύξηση της φορολόγησης των ενοικίων ως 12.000 15% αντί 11%, 35% έναντι 33% για πάνω από 12.000 ευρώ. Έβδομον, μείωση κατά 50% των δαπανών για επιδότηση πετρελαίου θέρμανσης στον προϋπολογισμό του 2016. Όγδοον, αναμόρφωση της εισφοράς αλληλεγγύης από το 2016. Ένατον, τρεις συντελεστές ΦΠΑ: 23%, 13%, 6%, με αύξηση πολλών ειδών και αγαθών στο 23%, ανάμεσά τους και στα εισιτήρια των μέσων μαζικής μεταφοράς. Δέκατον, αύξηση συντελεστών στα ξενοδοχεία στο 13%. Ενδέκατον, αύξηση προκαταβολής φόρου από 55% στο 75% για ομόρρυθμες και ετερόρρυθμες εταιρείες. Δωδέκατον, κατάργηση του μειωμένου ΦΠΑ στα νησιά του Αιγαίου. Δέκατον τρίτον, μείωση της ασφαλιστικής δαπάνης κατά 1% του ΑΕΠ, δηλαδή, κατά 1,8 δισεκατομμύρια. Αυτά ψηφίσατε όλοι, αγαπητοί συνάδελφοι, και μην έρχεστε σήμερα και μας λέτε ότι είναι αποκλειστικά δικά μας μέτρα. Αγαπητοί συνάδελφοι, μετά από έντεκα μειώσεις των συντάξεων, που έπεφταν κατά μέσο όρο από τα 1.200 ευρώ στα 800 ευρώ, που ακολούθησαν την κατάρρευση του ασφαλιστικού συστήματος, τα σκάνδαλα των δομημένων ομολόγων, του Χρηματιστηρίου, του PSI, δηλαδή, την εξανέμιση δισεκατομμυρίων των αποθεματικών των ταμείων, τη μείωση της ασφαλιστικής δαπάνης από 33 δισεκατομμύρια το 2010 στα 22 δισεκατομμύρια το 2014, τη μείωση της κρατικής επιχορήγησης από 18,9 δισεκατομμύρια το 2010 στα 8,6 δισεκατομμύρια το 2014, δηλαδή, όταν μεσουρανούσαν οι κυβερνήσεις της Νέας Δημοκρατίας και του ΠΑΣΟΚ, εμείς μετά από όλα αυτά, σε αυτές τις συνθήκες και σε ασφυκτικό πλαίσιο δημοσιονομικής πρέσας, θεσμοθετούμε ένα δημόσιο, καθολικό, αναδιανεμητικό ασφαλιστικό σύστημα, που διασφαλίζει το κράτος, καθιερώνει ίσους κανόνες και ενοποιεί το μέχρι σήμερα άναρχο και ανορθολογικό σύστημα με τα δεκάδες ταμεία και τους εκατοντάδες διαφορετικούς τρόπους απονομής των συντάξεων. Διασφαλίζουμε τις κύριες συντάξεις και το 90% των επικουρικών. Εν πάση περιπτώσει, καθιερώνουμε την εθνική σύνταξη, που βασίζεται σε ρήτρα ανάπτυξης, δηλαδή, αν ήμασταν στο 2008, θα είχαμε 600 ευρώ και όχι 384 ευρώ. Επειδή δεν προλαβαίνω, γιατί θα χτυπήσει σε λίγο το κουδούνι, θέλω να πω το εξής. Υπάρχει ένα θέμα στο οποίο έχει γίνει πολλή σπέκουλα, το θέμα για τα χωριά κάτω των δύο χιλιάδων κατοίκων, το οποίο αφορά και πολλά νησιά και μικρούς επιχειρηματίες αυτών των χωριών που είναι ασφαλισμένοι στον ΟΓΑ. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Και σας λέω ότι αυτοί οι άνθρωποι, αυτοί οι ασφαλισμένοι, όσοι είχαν αγροτική δραστηριότητα ή όσοι ήταν ασφαλισμένοι στον ΟΓΑ από άλλη δραστηριότητα εξακολουθούν βάσει του άρθρου 40 να είναι ασφαλισμένοι στον φορέα, που θα ακολουθήσει τον ΟΓΑ, αλλά με προϋποθέσεις οι οποίες περιγράφονται στο άρθρο 40, δηλαδή, ουσιαστικά το κατώτατο ελάχιστο ασφαλιστήριο εισόδημα που είναι το 70% του μηνιαίου μισθού του ανειδίκευτου εργάτη, που σημαίνει με εισφορές για το 2017 57,4 ευρώ τον μήνα, 689 ευρώ τον χρόνο και μαζί με τον κλάδο υγείας, αν θέλετε, 934 ευρώ τον χρόνο. Αυτή είναι η καταστροφή, που λέτε ότι φέρνει η Κυβέρνηση ΣΥΡΙΖΑ - Ανεξάρτητοι Έλληνες και Οικολόγοι Πράσινοι. Εν πάση περιπτώσει, απέναντι σε όλα αυτά, αγαπητοί συνάδελφοι, ποια είναι η πρόταση της Αντιπολίτευσης και ειδικά της Νέας Δημοκρατίας; Ιδιωτική ασφάλιση, συμψηφισμός επιδοτήσεων με τις εισφορές των αγροτών και ρήτρα μηδενικού ελλείμματος, δηλαδή, ουσιαστικά κατάργηση των επικουρικών συντάξεων. Αυτές είναι οι προτάσεις σας, δεν έχετε άλλες προτάσεις. Εμείς, στο πλαίσιο μιας δύσκολης συγκυρίας, προχωρούμε σταθερά προς την αξιολόγηση και προς την ελάφρυνση του δημόσιου χρέους, προχωρούμε ανοδικά σε μια πορεία, που θα τη διαδεχθεί η επανεκκίνηση και η ανάπτυξη της οικονομίας και από εκεί και πέρα, ελπίζουμε σε μια καλύτερη διαβίωση για τη μεγάλη πλειοψηφία του ελληνικού λαού.
Ολοκληρώστε, κύριε Συρμαλένιε.
Αυτές είναι οι θέσεις μας, αυτές είναι οι προτάσεις μας. Μακάρι να είχατε και εσείς κάποιες συγκεκριμένες προτάσεις να συζητούσαμε και όχι απλώς κραυγές και παραλήρημα, γιατί μετά την αξιολόγηση δεν θα έχετε και ρόλο ύπαρξης. Ευχαριστώ πολύ.
Θέλω να απευθύνω ειδική έκκληση στους Βουλευτές. Επειδή είναι πάρα πολλοί συνάδελφοί τους, που έχουν γραφτεί, έχουν μιλήσει ειδικοί αγορητές, είναι Κοινοβουλευτικοί Εκπρόσωποι, Αρχηγοί, συνάδελφοι, μην παραβιάζουν και οι Βουλευτές τον χρόνο! Στο τέλος δεν θα μιλήσει κανείς! Τον λόγο έχει ο κ. Σταϊκούρας από τη Νέα Δημοκρατία. Κύριε Σταϊκούρα, δεν θα κάνουμε συμψηφισμούς!
Κυρίες και κύριοι συνάδελφοι, θα ξεκινήσω με μια προσωπική αναφορά. Χθες, η Κοινοβουλευτική Εκπρόσωπος του ΣΥΡΙΖΑ, η κ. Βάκη, έκανε μια ονομαστική αναφορά στο πρόσωπό μου για δήθεν περιστατικό στην επιτροπή. Τέτοιο περιστατικό δεν υπήρξε. Πρέπει όλοι μας να είμαστε απολύτως προσεκτικοί στη χρήση ονομάτων και περιστατικών. Θεωρώ ότι η κ. Βάκη, αναγνωρίζοντας το λάθος της, θα έχει την ευπρέπεια να αποκαταστήσει την αλήθεια εντός του Κοινοβουλίου, γραπτώς και προφορικώς.
Το διόρθωσε στα Πρακτικά.
Κυρίες και κύριοι συνάδελφοι, συζητούμε το ασφαλιστικό και φορολογικό νομοσχέδιο σε ένα προβληματικό και αβέβαιο περιβάλλον. Θα επισημάνω πέντε σημεία για την κατάσταση και τη δυναμική του και αυτό είναι αναγκαίο, γιατί η ανερμάτιστη διακυβέρνηση της Αριστεράς, εγκλωβισμένη στα αδιέξοδα, που η ίδια δημιούργησε, καθυστερώντας την ολοκλήρωση της αξιολόγησης με δική της ευθύνη, ταλαντευόμενη, συνεχώς, μεταξύ της αριστερής ιδεοληψίας και της καρέκλας της εξουσίας, στρεψοδικεί ασύστολα, κατασκευάζοντας μια εικονική πραγματικότητα. Ας γίνω συγκεκριμένος. Πρώτη επισήμανση: Η Κυβέρνηση υποστηρίζει ότι η κατάσταση στην οικονομία έχει σταθεροποιηθεί. Η αλήθεια είναι ότι η χώρα από τις αρχές του 2015 λιμνάζει βυθιζόμενη. Η πραγματική οικονομία επέστρεψε στην ύφεση, όπου και παραμένει. Οι επιχειρηματικές προσδοκίες, η καταναλωτική εμπιστοσύνη κατέρρευσαν. Οι ληξιπρόθεσμες οφειλές ιδιωτών και κράτους διογκώθηκαν. Οι εξαγωγές αγαθών και υπηρεσιών, ο κύκλος εργασιών στη βιομηχανία, στις κατασκευές, στο χονδρικό και λιανικό εμπόριο, στις υπηρεσίες συρρικνώθηκαν. Τα λουκέτα στην αγορά πολλαπλασιάστηκαν. Συμπέρασμα; Η ανικανότητα της αριστερής διακυβέρνησης επέφερε τεράστιο κόστος στην οικονομία και την κοινωνία. Δεύτερη επισήμανση: Η Κυβέρνηση υποστηρίζει ότι κατάφερε να πετύχει πρωτογενές πλεόνασμα. Θυμίζω ότι λοιδορούσε την επίτευξη πλεονασμάτων από την προηγούμενη κυβέρνηση, αλλά σήμερα θριαμβολογεί. Αλήθεια, δεν γνωρίζει ότι η όποια επίτευξη του αποτελέσματος οφείλεται στη στάση πληρωμών, που έχει κηρύξει το κράτος; Δεν γνωρίζει ότι οφείλεται στη λήψη πρόσθετων μέτρων, όπως είναι η αύξηση του ΦΠΑ, όπως είναι η περικοπή κύριων και επικουρικών συντάξεων ήδη από το 2015; Και κάτι ακόμα - προσέξτε το - το 2013 και το 2014 η χώρα επιτύγχανε πρωτογενή πλεονάσματα, μειώνοντας τις ληξιπρόθεσμες οφειλές του δημοσίου, μειώνοντας τους φορολογικούς συντελεστές και χορηγώντας σημαντικό ποσό για την αντιμετώπιση της ανθρωπιστικής κρίσης. Σήμερα η Κυβέρνηση επιτυγχάνει πρωτογενές πλεόνασμα, αυξάνοντας τις ληξιπρόθεσμες οφειλές, αυξάνοντας τους φόρους, περιορίζοντας στο ένα τέταρτο τους πόρους για την ανθρωπιστική κρίση. Αυτό μόνο το πολιτικό θράσος του ΣΥΡΙΖΑ θα επέτρεπε να χαρακτηριστεί ως επιτυχία. Η τρίτη επισήμανση είναι η εξής: Η Κυβέρνηση υποστηρίζει ότι για πρώτη φορά ανοίγει το θέμα του χρέους. Ποια; Η Κυβέρνηση, η οποία ευθύνεται για την επιβάρυνση της βιωσιμότητάς του, η Κυβέρνηση η οποία καλλιεργούσε ψευδαισθήσεις με ρεσιτάλ από τζάμπα παληκαριές για δήθεν «κούρεμα» του χρέους και που σήμερα, χωρίς πολιτική αιδώ, θεωρεί ως επιτυχία την εφαρμογή ρυθμίσεων που συζητούνταν από το 2012. Φυσικά, αποσιωπά τη διπλή αναδιάρθρωση, με «κούρεμα», μάλιστα, του χρέους, την επιμήκυνση της λήξης των ομολόγων, τη μείωση των επιτοκίων, τη μείωση των τόκων, που έγιναν τα προηγούμενα χρόνια. Είναι σαφές ότι τα ψεύδη αποτελούν δομικό στοιχείο του DNA του ΣΥΡΙΖΑ. Η τέταρτη επισήμανση είναι η εξής: Η Κυβέρνηση υποστηρίζει ότι τα μέτρα είναι μόλις 5,4 δισεκατομμύρια ευρώ. Η αλήθεια είναι ότι τα μέτρα αθροίζονται τουλάχιστον στα 12 δισεκατομμύρια ευρώ. Συγκεκριμένα, η Κυβέρνηση ήδη εφαρμόζει μέτρα 1,4 δισεκατομμύρια ευρώ για το 2015 και 2,2 δισεκατομμύρια ευρώ για το 2016, που ψηφίστηκαν το 2015. Έχει συμφωνήσει στη λήψη νέων μέτρων 5,4 δισεκατομμυρίων ευρώ, αρκετά από τα οποία - όχι όλα - περιλαμβάνονται στο παρόν σχέδιο νόμου. Έχει συμφωνήσει, επίσης, και σε πρόσθετα προληπτικά μέτρα ύψους περίπου 3,5 δισεκατομμυρίων ευρώ. Αυτός είναι ο λογαριασμός της διακυβέρνησης ΣΥΡΙΖΑ - ΑΝΕΛ. Είναι ένας λογαριασμός πολύ υψηλότερος αυτού, που ζητούσαν οι δανειστές πριν από ενάμιση χρόνο για την επίτευξη, μάλιστα, πολύ υψηλότερων στόχων. Είναι ένας λογαριασμός, που έχει ήδη πάει πολύ πέραν της συμφωνίας του Αυγούστου, ακόμα και χωρίς τα πρόσθετα μέτρα, κατά 1,5 δισεκατομμύρια ευρώ. Αυτός ο λογαριασμός είναι ίσος με τον αντίστοιχο του δευτέρου μνημονίου. Προσέξτε, το 2012 ελήφθησαν μέτρα με την οικονομία σε βαθιά ύφεση -9% - και με μεγάλο πρωτογενές έλλειμμα. Σήμερα, η Κυβέρνηση λαμβάνει ίσου ύψους μέτρα, παρά το γεγονός ότι το 2014 η οικονομία είχε επιστρέψει σε θετικό ρυθμό ανάπτυξης και σε πρωτογενή πλεονάσματα. Αυτό είναι το δημοσιονομικό αποτέλεσμα της ανευθυνότητας του ΣΥΡΙΖΑ. Η πέμπτη και τελευταία επισήμανση είναι η εξής: Η Κυβέρνηση υποστηρίζει ότι δεν θα χρειαστούν πρόσθετα προληπτικά μέτρα. Μα, αν είναι έτσι, γιατί τότε αυτά είναι ποσοτικοποιημένα; Για μας είναι σαφές ότι αυτό οφείλεται στο γεγονός της συγκεκριμένης σύνθεσης των δημοσιονομικών μέτρων ιδιοκτησίας της Κυβέρνησης και ιδιαίτερα στην αριστερή ιδεοληπτική εμμονή στην αύξηση της φορολόγησης όλων των πολιτών, νοικοκυριών και επιχειρήσεων, ελεύθερων επαγγελματιών και αυτοαπασχολούμενων, νέων επιστημόνων, μισθωτών, συνταξιούχων, αγροτών, με τον περιορισμό του αφορολόγητου, σπάζοντας δήθεν «κόκκινες γραμμές» μέσα από τροπολογίες, με την αύξηση των φορολογικών συντελεστών στις κλίμακες φορολογίας εισοδήματος, με τη μονιμοποίηση και την αύξηση της εισφοράς αλληλεγγύης, με τη φορολόγηση των ενοικίων, με τη φορολόγηση των μερισμάτων, με την αύξηση των ασφαλιστικών εισφορών, με τη φορολόγηση - πάλι μέσα από τροπολογία - των αγροτικών επιδοτήσεων, με την περαιτέρω αύξηση - πάλι μέσα από τροπολογία - της φορολόγησης των κερδών από επιχειρηματική δραστηριότητα, με την αύξηση της έμμεσης φορολόγησης, που ακόμα δεν την έχουμε δει και με ένα ασφαλιστικό νομοσχέδιο αντιαναπτυξιακό και αντιπαραγωγικό, κοινωνικά και γενεαλογικά άδικο, που καταργεί τις αρχές της ανταποδοτικότητας και της αναλογικότητας, που δεν μεταρρυθμίζει, αλλά αντίθετα απορρυθμίζει το σύστημα. Αυτό το μείγμα δημοσιονομικής πολιτικής έχει αποδειχθεί από το πρώτο μνημόνιο, το οποίο και το αντιγράφει, οικονομικά αναποτελεσματικό και κοινωνικά άδικο. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Κυρίες και κύριοι συνάδελφοι, κλείνοντας, θα έλεγα ότι η αριστερή χρυσόσκονη, που επιχειρεί και πάλι να ρίξει η Κυβέρνηση - απ' όση της έχει απομείνει - δεν πείθει πλέον τους πολίτες, οι οποίοι παρακολουθούν αμήχανα το θεατρικό έργο της δήθεν ηρωικής διαπραγμάτευσης σε σενάριο και σκηνοθεσία ΣΥΡΙΖΑ, βιώνουν επώδυνα την πορεία στο τέλμα και αναμένουν το επερχόμενο τσουνάμι των σκληρών μέτρων, βλέποντας ότι τα χειρότερα είναι μπροστά τους. Γι' αυτό, η χώρα χρειάζεται μια άλλη κυβέρνηση, με άλλες πολιτικές. Σας ευχαριστώ πολύ.
Τον λόγο έχει τώρα ο κ. Σταύρος Αραχωβίτης, Βουλευτής του ΣΥΡΙΖΑ, για επτά λεπτά.
Ευχαριστώ, κυρία Πρόεδρε. Κυρίες και κύριοι συνάδελφοι, στη σημερινή μου τοποθέτηση θέλω να επικεντρωθώ στα όσα προβλέπονται στο σχέδιο νόμου για τους αγρότες. Ξεκινώντας, να θυμίσω ότι ο ΟΓΑ έχει εξαιρεθεί από τη ρύθμιση του ν.3863, γεγονός, που θα σήμαινε ότι οι αγρότες δεν θα λάμβαναν βασική παροχή, αφού αυτή έμπαινε μειούμενη σταδιακά ως το 2026, οπότε και θα καταργούνταν τελείως. Με το άρθρο 40, του παρόντος, οι ασφαλισμένοι, που ασφαλίζονταν έως σήμερα στον κλάδο της κύριας ασφάλισης αγροτών, τον ΟΓΑ, από την 1-1-2017 καταβάλλουν ως εισφορά στον κλάδο της κύριας σύνταξης ποσοστό επί τους εισοδήματός τους, όπως αυτό καθορίζεται με βάση το φορολογητέο τους εισόδημα από την ασκούμενη αγροτική δραστηριότητα. Επειδή, όμως, το αγροτικό εισόδημα κατά μέσο όρο είναι πολύ κατώτερο του μέσου αστικού, γίνεται μια πάγια ρύθμιση ότι το κατώτατο ασφαλιστέο εισόδημα για τους αγρότες θα είναι το ποσό που αναλογεί στο 70% του μισθού του ανειδίκευτου εργάτη και όχι στο 100%, όπως ισχύει για τους υπόλοιπους αυτοαπασχολούμενους. Στην ίδια λογική βασίζεται και το ότι οι ασφαλιστικές εισφορές στον ΟΓΑ θα έχουν μεγαλύτερη μεταβατική περίοδο εναρμόνισής τους με τις υπόλοιπες εισφορές ως το 2022. Επίσης, όταν υπάρχει οικογενειακή αγροτική εκμετάλλευση, που απασχολούνται ο/η σύζυγος ή και τα ανήλικα τέκνα, το φορολογητέο εισόδημα διαιρείται διά τα μέλη της εκμετάλλευσης. Συνεπώς, αντίστοιχα μειώνεται η ασφαλιστική εισφορά για κάθε μέλος. Όμως, μια βασική ακόμα τομή είναι το τι νοείται σαν φορολογητέο εισόδημα για τους αγρότες, που, όπως είπαμε, αποτελεί και τη βάση υπολογισμού των εισφορών. Εδώ αναφερόμαστε στο άρθρο 114 και τι θα νοείται σαν κέρδος από επιχειρηματική δραστηριότητα από 1-1-2016 και μετά για τους αγρότες. Έτσι, με τις παραγράφους 3 και 4 του άρθρου αυτού εξαιρούνται από το φορολογητέο εισόδημα και δεν νοούνται ως κέρδος για τους αγρότες και οι επιδοτήσεις του δεύτερου πυλώνα, αλλά και οι ενισχύσεις του πρώτου πυλώνα, πλην της βασικής. Η πράσινη ενίσχυση και οι συνδεδεμένες θεωρούνται ως φορολογητέο εισόδημα μόνο για το ποσό πάνω από τις 12.000 ευρώ. Εισάγεται, επίσης, για πρώτη φορά πραγματικό αφορολόγητο στο εισόδημα από τη δραστηριότητα, πέρα από αυτό που υπάρχει στις επιδοτήσεις. Έτσι, αίρεται η αναγκαστική - να το πούμε έτσι - ανισότητα του αφορολόγητου στις επιδοτήσεις, όπου αυτοί που δεν λάμβαναν επιδότηση δεν τύχαιναν αφορολόγητου. Το αφορολόγητο των 12.000 ευρώ στις επιδοτήσεις εισήχθη από αυτή τη Κυβέρνηση πέρσι τέτοια εποχή για να προστατέψει τη φορολόγηση από το πρώτο ευρώ που προέβλεπε ο ν.4172/2013. Αρκεί να αναφέρω, λοιπόν, λίγα παραδείγματα για τη νέα κλίμακα φορολόγησης για τους αγρότες μας: Με βάση τα αγροτικά εισοδήματα που δηλώθηκαν το 2015 στις περσινές φορολογικές δηλώσεις, το 85% των αγροτών δήλωσαν αγροτικά εισοδήματα έως 5.000 ευρώ, χωρίς σε αυτά να περιλαμβάνονται οι επιδοτήσεις κάτω από τις 12.000 ευρώ, που εξαιρέθηκαν με τη ρύθμιση της κ. Βαλαβάνη. Επίσης, το 90% των ΑΦΜ, που δήλωσαν αγροτικό εισόδημα δήλωσαν κάτω από 9.000 ευρώ. Και μόνο από αυτό το στοιχείο συνάγεται ότι το μεγαλύτερο μέρος των αγροτών δήλωσαν εισόδημα κάτω από το σημερινό αφορολόγητο, από το αφορολόγητο, που εισάγεται σήμερα. Για όσους από αυτούς, λοιπόν, που δήλωσαν αγροτικό εισόδημα κάτω από 5.000 ευρώ οι ετήσιες ασφαλιστικές εισφορές για τα έτη από 2017, 2018 έως 2022 και μετά, θα βασιστούν στο εισόδημά τους και θα υπολογίζονται ως εξής: Για το 2017, 937 ευρώ. Για το 2018, 1.092 ευρώ για το 2019, 1.248 ευρώ και κλιμακώνεται μέχρι το 2020 και μετά που θα φτάσει στα 1.338 ευρώ, όπως είπαμε για εισοδήματα 5.000 ευρώ. Για να είναι σωστή και η εικόνα στους συναδέλφους, αλλά και στον ελληνικό λαό και να μην λαϊκίζουμε, γιατί ο λαϊκισμός περισσεύει τούτες τις ημέρες, το 62% των ασφαλισμένων στον ΟΓΑ με τον παλιό, με τον ισχύοντα νόμο, το 2017 θα πλήρωνε 1.096 ευρώ, ενώ με το δικό μας νόμο θα πληρώσει 1.092 ευρώ. Συνεπώς και το 2017, αλλά και το 2018 οι εισφορές θα είναι μικρότερες. Και κάτι ακόμα. Με τα στοιχεία του Υπουργείου Οικονομικών, το 83% ανήκει πλέον σ' αυτήν την κατηγορία και όχι το 62%, που σήμερα ανήκει στην πολυπληθέστερη τρίτη κατηγορία. Εδώ όμως, κύριοι συνάδελφοι, επιτρέψτε μου να γυρίσω πίσω στο κοντινό παρελθόν, στο Νοέμβριο του 2014, όταν δεκαεπτά Βουλευτές της σημερινής Αξιωματικής Αντιπολίτευσης, της Νέας Δημοκρατίας, επιχείρησαν να περάσουν μια βουλευτική τροπολογία - κάτι παρόμοιο δηλαδή - , για την εξαίρεση των κοινοτικών επιδοτήσεων και να εισαχθεί αφορολόγητο. Αυτή η τροπολογία δεν έγινε δεκτή από τον τότε Υπουργό με την αιτιολογία της αδυναμίας εκτίμησης των επιπτώσεων. Αυτήν την τροπολογία μαζί με τον σχετικό Τύπο της εποχής θα ήθελα να καταθέσω στα Πρακτικά. [[Στο σημείο αυτό ο Βουλευτής κ. Σταύρος Αραχωβίτης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Εμείς συμφωνώντας και τότε με τους συναδέλφους, θεσπίσαμε ήδη από πέρυσι το αφορολόγητο των 12.000 στις επιδοτήσεις και με το άρθρο 114 του σημερινού νομοσχεδίου εντάσσουμε εξειδικεύσεις πάνω σ' αυτό το σημείο. Ελπίζω, λοιπόν, οι συνάδελφοι, που είχαν υπογράψει τότε την τροπολογία, να το ψηφίσουν. Οι φορολογικές ελαφρύνσεις με βάση το άρθρο 114 για τους αγρότες της χώρας μας είναι από μόνες τους πολύ σημαντικές. Αν συνδυαστούν και αυτές με τις αντίστοιχες ασφαλιστικές εισφορές, το αίσθημα δικαίου που εισάγουμε για τους αγρότες της χώρας μας είναι πρόδηλο. Κυρίες και κύριοι συνάδελφοι, νομίζω πως είναι προφανές ότι με αυτό το σχέδιο νόμου εξυπηρετείται ο στόχος της στήριξης της πρωτογενούς παραγωγής στη χώρας μας, κάτι που η Κυβέρνηση επιδίωξε και επιδιώκει στο πλαίσιο της πραγματικής διαπραγμάτευσης και τους διαλόγους με τους παραγωγικούς φορείς. Σας ευχαριστώ πολύ.
Κύριε Βουλευτά, σας ευχαριστούμε και για την τήρηση του χρόνου. Τον λόγο έχει τώρα για δώδεκα λεπτά ο Κοινοβουλευτικός Εκπρόσωπος της Δημοκρατικής Συμπαράταξης κ. Ανδρέας Λοβέρδος.
Κυρία Πρόεδρε, το πρωί που καθορίζαμε τη διαδικασία, είχαμε συμφωνήσει με αυτό, που εισηγήθηκε ο κ. Κατρούγκαλος, ο οποίος είχε πει ότι θα μιλούσε ο Υφυπουργός. Ο Υφυπουργός, λοιπόν, θα μιλούσε μετά τους εισηγητές - αγορητές και μετά τους πρώτους ή μέρος των πρώτων Βουλευτών. Εγώ, λοιπόν, θέλω να μιλήσω μετά από αυτό.
Αύριο θα μιλήσει ο κ. Πετρόπουλος.
Τότε θα μιλήσω εγώ τώρα.
Ορίστε, κύριε Λοβέρδο, έχετε τον λόγο για δώδεκα λεπτά.
Κυρίες και κύριοι Βουλευτές, για την παρούσα Πλειοψηφία της Βουλής ήρθε η ώρα αυτού, που αποκαλέσατε φορολογικό - ασφαλιστικό, ήρθε δηλαδή η ώρα της αλήθειας. Ήρθε, δηλαδή, εκείνη η ώρα, που δεν χωρά εσάς της Πλειοψηφίας. Και δεν χωρά κανέναν από τους τρεις εαυτούς, που μας έχετε παρουσιάσει. Δεν χωρά ούτε τον δημαγωγό και ψεύτη εαυτό σας προ των εκλογών του Ιανουαρίου του 2015 ούτε τον μετέπειτα εαυτό σας, με τις δημαγωγίες, τα ψεύδη και τα καραγκιοζιλίκια Βαρουφάκη και τους τυχοδιωκτισμούς που ξέσπασαν στα capital controls και σας εκδικήθηκαν με το τρίτο αχρείαστο μνημόνιο που φέρατε στη Βουλή να ψηφιστεί. Δεν χωρά, όμως, ούτε και τον μετά τις εκλογές του Σεπτεμβρίου ψευδομεταρρυθμιστή εαυτό σας, που βαφτίζει ως «μεταρρύθμιση» στο φορολογικό και το ασφαλιστικό τα δισεκατομμύρια, που παίρνετε από τους ανθρώπους και τους πολίτες με το σχέδιο νόμου, που έχετε καταθέσει σήμερα. Πρόκειται για ένα σχέδιο νόμου που επαληθεύει έναν χαρακτηρισμό για τον ΣΥΡΙΖΑ, τον οποίο έχουν δώσει πολλοί στην Εθνική Αντιπροσωπεία - και εμείς, αλλά και εγώ χθες και τον οποίο επαναλαμβάνω και σήμερα - αυτόν της μεταρρύθμισης μιας «ψευδοαριστεράς», «Αριστεράς Μαδούρο». Αυτή η «μεταρρύθμιση» τι κάνει; Κυρίες και κύριοι Βουλευτές, με το παρόν σχέδιο νόμου και με το άρθρο 114 έπαιρνε μέχρι χθες το βράδυ 1,7 δισ. από φόρους πάσης μορφής και από χθες τα ξημερώματα, με τροπολογία ώρας μπουζουκίων, και άλλα 200 εκατομμύρια από τη μείωση του αφορολόγητου στις 8.636 ευρώ περίπου, 1,9 δισεκατομμύρια, δηλαδή, από εκεί, συν 3 δισεκατομμύρια 114 εκατομμύρια από αυτό που δήθεν αποκαλεί αλλαγή του ασφαλιστικού, και συγκεκριμένα: 337 εκατομμύρια από τις υφιστάμενες επικουρικές συντάξεις, 48 εκατομμύρια από τις νέες επικουρικές. Επαναλαμβάνω, για να είμαι ακριβής: 337 εκατομμύρια από τις υφιστάμενες επικουρικές συντάξεις, 48 εκατομμύρια ευρώ από τις νέες επικουρικές, 900 εκατομμύρια - παρακαλώ - από την κατάργηση του ΕΚΑΣ, 345 εκατομμύρια από τη μείωση νέων συντάξεων, 117 εκατομμύρια απ' τις συντάξεις χηρείας, 187 εκατομμύρια από μη καταβολή συντάξεων σε νυν συνταξιούχους, 133 εκατομμύρια από μείωση στα απλήρωτα εφάπαξ, 87 εκατομμύρια από συμψηφισμό ατομικών διαφορών, 38 εκατομμύρια από το ανώτατο όριο συντάξεων και 21 εκατομμύρια ευρώ από μείωση οικογενειακών παροχών. Αυτά, συν 708 εκατομμύρια, που σκοπεύετε να πάρετε από την αύξηση εισφορών, από πηγή, δηλαδή, αβέβαιη, αφού με το άρθρο 41 και επόμενα αυξάνονται με τρόπο δραματικό και αντισυνταγματικό - όπως το πρωί υπογραμμίσαμε - αυξάνονται οι εισφορές και δημιουργείται η βεβαιότητα ότι αυτά τα χρήματα δεν θα τα πάρετε διότι, όπως είναι γνωστό στους παροικούντες την Ιερουσαλήμ, η αύξηση των εισφορών σημαίνει και αδήλωτη εργασία. Σύνολο από την ασφαλιστική σας αλλαγή 3 δισεκατομμύρια 114 εκατομμύρια ευρώ και τα 1,9 δισεκατομμύρια από το άρθρο 114 των φόρων πάσης μορφής, σύνολο 5,014 δισεκατομμύρια. Έχετε δεσμευθεί, όπως το έχουν πει δεκάδες Βουλευτές και Υπουργοί σας, ότι η δέσμη των μέτρων είναι 5,4 δισ. Άρα, συνάδελφοι, κυρίες και κύριοι της Πλειοψηφίας, δεν τελειώσατε ακόμη. Σας το είχα πει και στην επιτροπή ότι ο λογαριασμός πηγαίνοντας προς την ψήφιση στην Ολομέλεια, αύριο βράδυ, δηλαδή, θα αυξάνεται σε βάρος του πολίτη και του ανθρώπου. Πράγματι, η τροπολογία των μπουζουκίων, η χθεσινοβραδινή, τον αυξάνει κατά 200. Ίσως έπεται και συνέχεια μέχρι αύριο το βράδυ σε αυτό το σχέδιο νόμου, εάν τα υπόλοιπα δεν προκύψουν από επόμενη νομοθετική πρωτοβουλία της Κυβέρνησης, που αλλάζει το ασφαλιστικό - υποτίθεται - και αλλάζει το φορολογικό. Έχετε προσπαθήσει - δεν το καταφέρατε - να μετατρέψετε τη συζήτηση αντί για μία ευθεία συζήτηση επ' αυτών σε μία συζήτηση για τα μέτρα - «κάβα» των 3,6 δισεκατομμυρίων, που προσπαθείτε να αποτρέψετε. Τι προσπαθείτε να αποτρέψετε υποτίθεται; Να ρυθμιστούν τώρα και να μη ρυθμιστούν κατά τη διάρκεια της εφαρμογής των πολιτικών σας, όταν θα προκύπτουν τα ελλείμματα. Αντί για «κάβα» λέτε να τα ψηφίζουμε τότε. Η συζήτηση όμως δεν μετατοπίστηκε, δεν σας πέρασε, γιατί ο κόσμος έχει αρκετές φορές κοροϊδευτεί από εσάς. Τώρα, το Πάσχα, το έλεγαν σε όλους μας, φαντάζομαι και σε εσάς, όποιοι άνθρωποι μάς συναντούσαν και ξέρουν και μας παρακολουθούν. Όσο και αν ορισμένες απεργίες δεν αφήνουν την αλήθεια να φτάσει σε κάθε σπίτι, τον ήχο της αλήθειας οι πολίτες τον έχουν πάρει, τον έχουν ακούσει και ξέρουν καλά τι έχετε φέρει εδώ. «Nova verba» σάς είπα στην επιτροπή, καινούργιες λέξεις, βαφτίσια. Αντί για περικοπές και βούτηγμα χρημάτων, νέο ασφαλιστικό και μεταρρύθμιση, την ψευδομεταρρύθμιση. Αντί για τρόικα, λίγο παλαιότερα, θεσμοί. Αντί για βασική σύνταξη εδώ, εθνική σύνταξη κ.λπ.. Σανό κανένας πολίτης, κανένας άνθρωπος δεν μασάει, γιατί τροφοδότες είστε εσείς, οι ειδήμονες του περιττού και τα μαγνητόφωνα της δημαγωγίας και των ψεμάτων. Δεν σας πιστεύει και δεν σας ακούει κανείς και έχετε και το θράσος να μιλάτε και με απρέπεια εναντίον μας - ο Υπουργός το πρωί ήταν απρεπής - έχοντας ευθεία σύνδεση με την εποχή, που κάνατε πάρτι πάνω στα σώματα και την εντιμότητά μας με αυτά που λέγατε, με την κραυγή του Αρχηγού σας τότε, Αρχηγού κόμματος της Αντιπολίτευσης, ότι δεν θα μας αφήνετε να βγαίνουμε από τα σπίτια μας. Με τους προπηλακισμούς και τους ξυλοδαρμούς κάνατε πάρτι πάνω στα σώματα και την εντιμότητά μας, εσείς τα μαγνητόφωνα του ψέματος. Λένε κάποιοι ότι πείρα είναι η αποκάλυψη στον εαυτό σου για το πόσο πολιτικά ηλίθιος υπήρξες. Όμως επιμένετε. Αντί για αυτοκριτική επιμένετε. Επιμένετε στις απρέπειες και σήμερα. Αντί να είχατε προσπαθήσει ή σε κάποια φάση μετά τις εκλογές του Σεπτεμβρίου, βρε αδερφέ, να προσπαθούσατε να κάνετε κάτι από αυτά που θα μπορούσαν να γίνουν, όχι, αφήσατε τον χρόνο να περνάει. Η υπερήφανη διαπραγμάτευση χρέωνε με δισεκατομμύρια τον Έλληνα πολίτη για κάθε μήνα, που περνούσε. Και επειδή σας λέμε ότι όσο χάνετε χρόνο, τόσο αυτός ο χρόνος είναι χρήμα, που βγαίνει από την τσέπη των ανθρώπων, εσείς αντικρούατε τα επιχειρήματα αυτά - και σήμερα ακούστηκε αυτό - λέγοντας «τόσο κακό έκανε ο ΣΥΡΙΖΑ στον ενάμιση χρόνο, τώρα γεννήθηκε το πρόβλημα; Τα προηγούμενα;» Τα προηγούμενα πληρώνουμε - λέτε - και προσπαθείτε να ψαρέψετε πάλι σε θολά νερά. Κυρίες και κύριοι της Συμπολίτευσης, λέγαμε προ των εκλογών του Ιανουαρίου, έχοντας συνείδηση του τι σημαίνει να κυβερνάς μία χώρα σε φάση κρίσης, ότι ένα σαββατοκύριακο και πέντε ημέρες αρκούν για να καταστρέψεις ό, τι προσπαθούσες να φτιάξεις σε τέσσερα και σε πέντε χρόνια. Επιτρέψτε μου να σας πω τι κάνατε αυτόν τον ενάμιση χρόνο που ανέβασε τόσο πολύ τον λογαριασμό για την Ελλάδα και τους Έλληνες. Επαναφέρατε τη χώρα σε ύφεση. Ξέρετε τι σημαίνει αυτό; Δεν θα υπολογίσω το έτος 2017. Θα μείνω στα έτη 2015 και 2016. Οι προβλέψεις της Ευρωπαϊκής Κεντρικής Τράπεζας, που πολλοί την επαινούν και από την Πλειοψηφία σήμερα, έλεγαν: 3% ανάπτυξη το 2015 και 3,6% το 2016, σύνολο 6,6%. Αντ' αυτής, ύφεση. Και θέμα σας είναι εάν η ύφεση είναι 0,3%, είναι 0,2% ή πόση να είναι η ύφεση; Αυτά, όμως, τα χρήματα, που η ανάπτυξη - που την καταστρέψατε - δεν έφερε, κυρίες και κύριοι Βουλευτές, είναι χρήματα, που θα έμπαιναν στο δημόσιο ταμείο, για να γίνουν πολιτικές και στα ασφαλιστικά ταμεία, για να γίνουν ιατροφαρμακευτική περίθαλψη και συντάξεις και δεν μπήκαν. Αντί της ανάπτυξης η ύφεση, άρα λιγότερα χρήματα για όλα αυτά. Και αφού λιγότερα χρήματα, τότε μέτρα. Τι ακόμη κάνατε; Αφού κάνατε το προηγούμενο, η ανεργία δεν αποκλιμακώθηκε με τους προβλεφθέντες ρυθμούς, όχι από εμάς, από όλους τους διεθνείς οργανισμούς. Και αυτό πρόβλημα. Και αφού αυτά συνέβησαν, δεν προσπαθήσατε, τουλάχιστον, να μειώσετε την αδήλωτη εργασία.
Σωστό, σωστό.
Η αδήλωτη εργασία αυξήθηκε. Εγκαταλείφθηκαν προσπάθειες 2009-2014. Αυξήθηκε. Και αυτό τι σήμανε; Ακόμη λιγότερα έσοδα, άρα ακόμη περισσότερα μέτρα. Τέταρτον, Σκουριές. Ο Υπουργός είναι εδώ. Ρόδος: Το τελευταίο φρικτό παράδειγμα με μία επένδυση, που σταμάτησε πάνω στη γέννησή της. Το Ελληνικό. Ημερομηνία για να ξεκινούσαν οι προσπάθειες; Ιούνιος του 2016. Νέα ημερομηνία; Ο Τσακαλώτος ήταν εδώ και ήμουν μπροστά: «Δεν έχω να σας πω». Δική μου εκτίμηση; Το 2019 και βλέπουμε. Δεν θα ξεχάσουμε, κυρίες και κύριοι Βουλευτές, ότι ανοίξατε το ασφαλιστικό ενώ δεν ήταν ανοιγμένο. Πώς το ανοίξατε; Παίρνοντας σειρά μέτρων ευνοϊκών για τους ασφαλισμένους - αλήθεια είναι - , τα οποία ξεψηφίσατε. Αναλαμβάνοντάς τα, ανοίξατε το ασφαλιστικό εσείς για να το κάνετε καλύτερο και αποδεχθήκατε στο μνημόνιό σας με φαρδιές πλατιές κουβέντες ότι βάση επίλυσης του προβλήματος είναι ο ν.3863/2010. Απορώ πώς τα έχετε καλά με τον εαυτό σας. Αφήστε τον λαό και τους ψηφοφόρους σας. Πώς τα έχετε καλά με τον εαυτό σας; Για να τελειώσω, κυρία Πρόεδρε, θέλω να μείνω σε ορισμένα μόνο από αυτά. που με τίτλους έδωσα προηγουμένως, για να δούμε εσείς οι ψευδοφίλοι του λαού, εσείς που νοιάζεστε στα λόγια, ακόμα και σήμερα εδώ για τους πολλούς πολίτες, τι είναι αυτά που εμπεριέχει το ασφαλιστικό σας. Πρώτον και κύριο, καταργείτε το ΕΚΑΣ. Λέει ο Υπουργός: «Θα δίνουμε τη σύνταξη». Ίδιο είναι το επίδομα και ίδια είναι η σύνταξη; Η περικοπή των επιδομάτων σάς είναι άγνωστη; Τι είναι ευκολότερο να γίνει στην πράξη; Και γιατί ή το ένα ή το άλλο; Δεν σας άρεσε, που είχαμε και τα επιδόματα, αλλά και τις συντάξεις; Δεν σας άρεσε. Ήσασταν φίλοι του λαού. Τώρα εννιακόσια εκατομμύρια, όσοι σηκώσετε τα χέρια σας αύριο το βράδυ, φεύγουν από το ΕΚΑΣ. Δεύτερον: Ρε εσείς, - συγγνώμη για την οικειότητα, αλλά την εννοώ - από τις συντάξεις χηρείας; Αν είσαι μέχρι πενήντα πέντε ετών παίρνεις, αν είσαι επιζών σύζυγος, γυναίκα ή άνδρας, σταματάει να σου δίνεται η σύνταξη αυτή από τα πενήντα πέντε μέχρι τα εξήντα πέντε έτη και την ξαναπαίρνεις τότε; Να βγεις να εργαστείς; Πού να εργαστείς; Να εργαστείς στην κοινωνία της μη αποκλιμακούμενης ανεργίας; Ακόμη, έχετε κανένα δικαίωμα - ειδικά αυτοί, που είναι και δικηγόροι στα εργασιακά - να ανατρέπετε τα δεδομένα της αναπηρίας; Επί δεκαετίες, συνάδελφοι όλων των πτερύγων, - όλοι όμως - ξέρετε και ξέρουμε ότι εάν έχεις άνω του 67% αναπηρία, έχεις τεράστια εργασιακό πρόβλημα και το σύστημα προστασίας σου επικεντρώνεται σε αυτό. Άνω του 80%; Ο ανάπηρος άνω του 80% - έχει πολλούς γιατρούς η Αίθουσα - είναι σχεδόν κατάκοιτος. Είναι αυτό, κυρίες και κύριοι του ΣΥΡΙΖΑ, ευαισθησία; Προς ποιους; Και είναι αυτό μεταρρύθμιση του ασφαλιστικού; Βούτα στα χρήματα είναι, για να βγει το δημόσιο ταμείο του κ. Τσακαλώτου.
Κύριε Λοβέρδο, έχετε υπερβεί κατά τρία λεπτά τον χρόνο. Έχετε προσεγγίσει τον χρόνο των αγορητών.
Λέω την τελευταία μου φράση. Σας έδωσε κανένας το δικαίωμα, εσάς που κάνατε πάρτι στις δυσκολίες των προηγούμενων κυβερνήσεων, πάρτι πραγματικό, να ρυθμίζετε τις εισφορές όπως τις ρυθμίσατε; Δεν σας προβλημάτισε τεσσεράμισι μηνών απεργία δραματική, που εξάντλησε τα όρια επιβίωσης ενός ολόκληρου κλάδου εργαζομένων, των δικηγόρων; Ακούσατε τι λένε εδώ απ' έξω; Δεν ακούσατε. [[Στο σημείο αυτό την Προεδρική Έδρα καταλαμβάνει ο Ζ΄ Αντιπρόεδρος της Βουλής κ. ΓΕΩΡΓΙΟΣ ΛΑΜΠΡΟΥΛΗΣ]] Κλείνοντας, καταψηφίζουμε επί της αρχής και επί των άρθρων. Είμαστε απέναντί σας και σας λέμε ότι με αυτά σας τα έργα και με το σύνολο των λόγων σας, προ της Κυβερνήσεώς σας και μετά απ' αυτήν, είστε ξένο σώμα για το ελληνικό πολιτικό σύστημα. Και έχετε αρχίσει και σήμερα και κάνετε την κύρια εργασία…
Ενώ εσείς είστε σώμα!
Θα το δούμε στις επόμενες εκλογές. Σκάβετε τον πολιτικό σας λάκκο. Σας αξίζει η περιφρόνηση του ελληνικού λαού.
Κύριε Πρόεδρε, θα ήθελα τον λόγο για μία διόρθωση, μία ουσιαστική γνωστοποίηση προς το Σώμα, για να μην επανέρχεται…
Κύριε Υπουργέ, έχετε τον λόγο για ένα λεπτό.
Το έχουμε πει κατ' επανάληψη: Όσα ποσοστά αναπηρίας υπήρχαν, τα ίδια διατηρούνται. Επανέρχεστε στο ίδιο ψέμα και δεν καταλαβαίνω γιατί το κάνετε. Για να καταλήξετε, δηλαδή…
Χωρίς την τροπολογία ή με την τροπολογία μας;
Αυτή είναι η θέση της Κυβέρνησης, αυτή υπάρχει στο νομοσχέδιο που επιτέλους πρέπει να διαβάσετε. Γιατί συνηθίζετε να μην διαβάζετε στην πτέρυγά σας. Και αν δείτε ότι υπάρχει αυτό μέσα να μας το πείτε. Αφού δεν υπάρχει, γιατί το λέτε και το ξαναλέτε, κύριε Λοβέρδο; Για να πείτε ότι είμαστε εμείς ξένο σώμα, όταν εσείς όλα αυτά τα χρόνια φέρατε την καταστροφή; Εμείς είμαστε το ξένο σώμα; Επιτέλους, αποκαταστήστε την αλήθεια για να γίνει ουσιαστικός διάλογος για ένα κρίσιμο θέμα για τον λαό μας, που είναι η κοινωνική ασφάλιση. Δεν υπάρχει τέτοιο θέμα, το ξαναλέω άλλη μία φορά.
Ευχαριστούμε τον κύριο Υπουργό.
Κύριε Πρόεδρε, μου επιτρέπετε;
Όχι, κύριε Λοβέρδο. Σας παρακαλώ!
Με συγχωρείτε, αλλά μου απευθύνθηκε.
Υπάρχει ζήτημα προσωπικό; Όχι, κύριε Λοβέρδο! Τον λόγο έχει ο κ. Λαγός από τη Χρυσή Αυγή.
Με συγχωρείτε, κύριε Πρόεδρε,…
Εμένα να με συγχωρείτε, αλλά σας παρακαλώ καθίστε.
Έχει αποδεχθεί η Κυβέρνηση την τροπολογία μας; Το έχει πει, αλλά την έχει αποδεχθεί;
Κύριε Λοβέρδο, καθίστε σας παρακαλώ στη θέση σας. Έχετε τον λόγο, κύριε Λαγέ.
Ευχαριστώ. Βρισκόμαστε σήμερα εδώ να κάνουμε τη συζήτηση αυτήν για το ασφαλιστικό και ακούμε τώρα τις λεκτικές διαμάχες μεταξύ της σημερινής συγκυβέρνησης και όσων οδήγησαν την πατρίδα μας σε αυτήν την κατάσταση κυβερνώντας εδώ και σαράντα χρόνια. Και ακούμε λεκτικές αντιπαραθέσεις, επαναλαμβάνω και πάλι, μόνο, γιατί επί της ουσίας δεν μπορεί να λεχθεί κάτι άλλο, δεν μπορεί να ειπωθεί και να στηριχθεί τίποτα. Γιατί έχετε δίκιο που η Κυβέρνηση κατηγορεί την Αντιπολίτευση για ψεύτες, όπως και η Αντιπολίτευση κατηγορεί την Κυβέρνηση για ψεύτες. Εμείς θα συμφωνήσουμε και με τους δύο. Είστε ψεύτες και οι μεν και οι δε. Απλώς αυτό που σας διαχωρίζει είναι ότι λέτε μερικές αλήθειες όταν είστε στα έδρανα της Αντιπολίτευσης και όταν έρχεται η σειρά σας να κάνετε τους κυβερνώντες, έρχεστε και κάνετε αυτά που κατηγορούσατε τους προηγούμενους και το παιχνίδι αυτό αλλάζει ανά εξάμηνο, ανά χρόνο, ανά δύο χρόνια. Το μοναδικό που δεν αλλάζει είναι η ρεμούλα και το κλέψιμο των χρημάτων του ελληνικού λαού. Κι ερχόμαστε στη ρητορική ερώτηση που έχουμε να κάνουμε. Ποιος σας δίνει το δικαίωμα να κλέβετε τις ασφαλιστικές εισφορές των Ελλήνων πολιτών; Ποιος σας δίνει το δικαίωμα τα χρήματα αυτά που έδωσε ο κάθε Έλληνας πολίτης εδώ και τόσα χρόνια, εσείς να τα πετσοκόβετε όπως θέλετε; Ποιος σας δίνει το δικαίωμα να πηγαίνετε τις συντάξεις - και μας το λέτε με μεγάλο καμάρι - στα 385 ευρώ και να μας λέτε με μεγάλη σας χαρά ότι είναι και επιτυχία αυτό που έχετε κάνει; Για βγείτε έξω, δώστε τους δικούς σας μισθούς και τους δικούς μας που παίρνουμε ως Βουλευτές και πάρτε 385 ευρώ και ζήστε εσείς δύο εβδομάδες, όχι παραπάνω. Αλλά μην έρχεστε εδώ πέρα να μας παριστάνετε τους έξυπνους η «Κυβέρνηση της Αριστεράς που θα φρόντιζε για τους Έλληνες πολίτες»! Πόσο ειρωνικοί μπορεί να είστε απέναντι στον ελληνικό λαό και πόσο μπορεί να σας ανεχτεί ο ελληνικός λαός ακόμα; Γιατί να είστε σίγουροι ότι δεν θα σας ανεχτεί για πάρα πολύ και είναι θέμα χρόνου το πότε θα ξεσπάσει κάποια στιγμή. Κι εκεί δεν θα χρειάζεται η προτροπή από κανέναν. Ο ελληνικός λαός δεν θα αντέξει. Εκεί τον οδηγείτε. Και τα ψέματά σας είναι τόσα πολλά που πραγματικά απορώ πώς κοιτάζεστε ο ένας με τον άλλο. Όταν εσείς οι ίδιοι φύγετε από τα υπουργικά έδρανα - γιατί θα φύγετε πολύ σύντομα με αυτά που κάνετε - και πάτε στα έδρανα της Αξιωματικής Αντιπολίτευσης, θα κατηγορείτε αυτούς τους νόμους που έχετε βάλει σήμερα εσείς και έχετε εφαρμόσει. Και η Αξιωματική Αντιπολίτευση ή η οποιαδήποτε αντιπολίτευση - γιατί θα γίνουν διάφορες συγκυβερνήσεις - , όταν έρθει στα έδρανα αυτά, θα υπερασπίζεται αυτά που κάνετε εσείς σήμερα. Εγώ θα έκανα μια ερώτηση εδώ: Πώς τολμάνε και μιλάνε τα κόμματα της Αντιπολίτευσης, όταν οι ίδιοι 14 Αυγούστου του 2015 ψήφιζαν εδώ τα μέτρα; Οι ίδιοι τα ψηφίζατε, άλλοι τα ψήφιζαν; «Για να σωθεί η Ελλάδα», μας λέγατε τότε. Γιατί δεν σώθηκε η Ελλάδα; Επειδή την ξεπουλάγατε την Ελλάδα και τότε και τώρα και θα συνεχίσετε να το κάνετε. Αφού τη σώσατε, λοιπόν, την Ελλάδα με τις υπογραφές που βάζατε στις 14 Αυγούστου του 2015 και προηγουμένως φυσικά, γιατί σήμερα έρχεστε σε τόσο μεγάλη αντιπαράθεση; Επαναλαμβάνω: Ποιος σας δίνει το δικαίωμα να κλέβετε τα λεφτά του Έλληνα φορολογούμενου; Δεν σας τα χάρισε κανείς τα λεφτά αυτά και δεν σας τα έδωσε. Τα έχει πληρώσει ο Έλληνας ασφαλιζόμενος και πρέπει να αμειφθεί. Εδώ θα κάνουμε άλλη μία επισήμανση και θα πούμε γιατί είσαστε ακριβώς το ίδιο πράγμα όλοι. Γιατί εχθές πήραμε στα χέρια μας μία λίστα, η οποία δεν θα ακουστεί από πουθενά αλλού μέσα στο ελληνικό Κοινοβούλιο. Θα ακουστεί μόνο από τη Χρυσή Αυγή, γιατί έτσι έχουμε ταχθεί να κάνουμε για τον Έλληνα πολίτη και για αυτό υφιστάμεθα συνεχώς συνέπειες. Ας δούμε, λοιπόν, τι έδωσαν οι συστημικές τράπεζες της Ελλάδος, αυτές για τις οποίες δανειζόμαστε συνεχώς, αυτές για τις οποίες ο ελληνικός λαός πληρώνει συνεχώς από την τσέπη του, για να τρέξετε εσείς στα τέσσερα παρακαλώντας τους τροϊκανούς να πάρουμε νέα δάνεια, νέες δόσεις για την ανακεφαλαιοποίηση των τραπεζών, οι οποίες δεν δίνουν τίποτα στον Έλληνα πολίτη. Όμως, ακούστε τι δίνουν στα μέσα μαζικής ενημέρωσης. Γιατί το παιχνίδι και το τρίπτυχο της διαφθοράς που υπάρχει στην Ελλάδα είναι οι μεγαλοκαναλάρχες και μεγαλοεργολάβοι ταυτοχρόνως, οι μεγαλοπολιτικοί, οι οποίοι τόσα χρόνια παίζουν το παιχνίδι μαζί τους, τα μέσα μαζικής ενημέρωσης και οι συστημικές τράπεζες. Ακούστε, λοιπόν, τι παίρνουν από τις συστημικές τράπεζες για το έτος 2015 μόνο: «ΣΚΑΪ» - «ΚΑΘΗΜΕΡΙΝΗ» 3.357.000 ευρώ, ΔΟΛ «ΒΗΜΑ» - «ΝΕΑ» 2.827.000, «ΠΡΩΤΟ ΘΕΜΑ» 2.540.000, Μπόμπολας «ΕΘΝΟΣ» - «ΠΗΓΑΣΟΣ» και λοιπά 2.462.000, «ΑΝΤΕΝΝΑ» 2.108.000, «REAL», «ΕΝΙΚΟΣ» 2.071.000, «ALPHA» 1.634.000, «MEGA» 1.976.000, «ΕΛΕΥΘΕΡΟΣ ΤΥΠΟΣ» 699.000, «ΑΥΓΗ» 490.000-500.000 περίπου, «NEWSIT» 376.000, «ΕΦΗΜΕΡΙΔΑ ΤΩΝ ΣΥΝΤΑΚΤΩΝ» 310.000, «ΡΙΖΟΣΠΑΣΤΗΣ» 31.000. Σε όλα αυτά η Alpha Bank έκανε και μία δωρεά για να στηρίξει λίγο τη μη κυβερνητική οργάνωση του Σόρος, που βρίσκεται στο λιμάνι του Πειραιά αυτήν τη στιγμή και καλωσορίζει και ταΐζει μετανάστες, λαθρομετανάστες βέβαια! Ας δώσουμε και μία βοήθεια εκεί, γιατί ο Σόρος ταλαιπωρείται ο άνθρωπος και δεν μπορεί να πληρώσει τις μη κυβερνητικές οργανώσεις που έχει! Αυτά είναι ο κατάλογος των σκανδάλων σας, είναι αυτό όπου είσαστε όλοι μαζί συνένοχοι. Και έρχεστε, λοιπόν, εσείς να πείτε στον ελληνικό λαό να κάνει αιματηρές θυσίες, αιματηρές οικονομίες, για να πάρετε λεφτά να τα δώσετε σε αυτούς τους αλήτες με τους οποίους τα τρώτε μαζί τόσα χρόνια και με τους οποίους μαζί έχετε στήσει μια «δημοκρατική δικτατορία», η οποία κάνει ό,τι θέλει στην πατρίδα μας και όποιος τολμήσει να βγει, να αντισταθεί και να μιλήσει πάνω σε αυτά τον περιμένουν πολύ δύσκολες συνέπειες και τον περιμένουν δύσκολες μέρες. Όμως, επαναλαμβάνω ότι βρίσκεστε σε άσχημη θέση, γιατί βρέθηκε ένα λαϊκό εθνικιστικό κίνημα, βρέθηκε το κίνημα της Χρυσής Αυγής, το οποίο πίστευε και πιστεύει αυτά που κάνει και είναι εδώ για να υπερασπιστεί τον Έλληνα πολίτη, τον Έλληνα πολίτη που εσείς τον βάζετε να πένεται αυτήν τη στιγμή και να ψάχνει να βρει στα σκουπίδια τρόφιμα. Είναι ο Έλληνας πολίτης του οποίου έρχεστε εσείς να του «χρυσώσετε το χάπι» και του δίνετε ένα επίδομα 150-200 ευρώ. Ποιος σας είπε ότι είναι ζήτουλας ο Έλληνας; Ποιος σας είπε εσάς ότι έχετε το δικαίωμα να γελοιοποιείτε και να εξευτελίζετε τον Έλληνα πολίτη δίνοντας 150 και 200 ευρώ επιδόματα; Δεν θέλει επιδόματα ο ελληνικός λαός. Ο ελληνικός λαός θέλει αυτά που δικαιούται. Ο ελληνικός λαός θέλει αυτά που έχει πληρώσει εδώ και τριάντα πέντε και σαράντα χρόνια και που εσείς μπήκατε στις τσέπες τους, στα πορτοφόλια τους και τους τα έχετε κλέψει, όταν εσείς δεν έχετε καμμία συνέπεια πάνω σε αυτό κι όταν εσείς έχετε καταθέσεις εκατοντάδων εκατομμυρίων ευρώ στις τράπεζες. Αυτή είναι η αλήθεια και για αυτό, βλέπετε, μαζί όλα τα μέσα μαζικής ενημέρωσης αυτά κι όλοι οι μεγαλοπολιτικοί εδώ πέρα μας κυνηγάτε τόσο πολύ και φοβάστε τόσο πολύ την άποψη της Χρυσής Αυγής. Για αυτό η Χρυσή Αυγή δεν βγαίνει ποτέ σε κανένα μεγάλο συστημικό κανάλι και σε καμμία εφημερίδα, γιατί τους τα είπαμε, τους τα λέμε και θα συνεχίσουμε να τους τα λέμε. Δεν πρόκειται να εξαγοραστούμε ούτε να κάνουμε πίσω στις απόψεις μας ποτέ. Ας τελειώσουμε λίγο, λέγοντας ότι αυτό που πρέπει να κάνετε είναι να στηρίξετε την ελληνική οικογένεια, τον νέο Έλληνα πολίτη, τον νέο Έλληνα εργαζόμενο. Πρέπει να τον βοηθήσετε. Πρέπει να του δώσετε κίνητρα. Πρέπει να τον αγαπήσετε. Όμως, για να τον αγαπήσετε, πρέπει να αισθάνεστε Έλληνες, να αισθάνεστε πατριώτες. Εσείς και μόνο σε αυτήν τη φράση βγάζετε καντήλες. Εσείς και μόνο ακούγοντας για πατρίδα, ακούγοντας για την Ελλάδα, τρελαίνεστε και λέτε ότι είστε μία πολυπολιτισμική κοινωνία, η οποία θα κάνει αυτά τα οποία κάνετε εδώ πέρα. Τα επιδόματα, λοιπόν, αν θέλετε, αυτά που είναι στην τσέπη σας και όχι αυτά που ανήκουν στον ελληνικό λαό, να τα δώσετε από την τσέπη σας στους λαθρομετανάστες. Ο Έλληνας πολίτης, ο Έλληνας εργαζόμενος απαιτεί να πάρει αυτά που δικαιούται.
Τον λόγο έχει ο κ. Παυλίδης από τον ΣΥΡΙΖΑ.
Κυρίες και κύριοι συνάδελφοι, από το 1950 η πολιτική που εφαρμόστηκε στο ασφαλιστικό σύστημα υπήρξε μία πολιτική πελατειακών σχέσεων δημιουργίας εκλογικών δεξαμενών και συντεχνιακών φλερτ, πολιτική φωτογραφικών διατάξεων και εξυπηρέτησης ημετέρων. Δυστυχώς, ήρθε η ώρα να περάσει από το ταμείο και να πληρώσει τα λάθη της. Εξήντα πέντε χρόνια τώρα το δημόσιο ασφαλιστικό σύστημα της χώρα πληρώνει τις πολιτικές σας και τις πληρώνει πολύ ακριβά. Από τότε που ορίζατε επιτόκια κάτω από τα επιτόκια της αγοράς, από τότε που είχατε επιτόκια στα αποθεματικά των ταμείων χαμηλότερα από τον τρέχοντα πληθωρισμό, από τότε που ακολουθώντας μια καταστροφική πολιτική για τα αποθεματικά ταμεία αποκλείατε τα ταμεία αυτά από την αγορά τίτλων του ελληνικού δημοσίου, τίτλο με ιδιαίτερα υψηλή απόδοση κεφαλαίου. Το αποτέλεσμα ήταν τραγικό. Τα αποθεματικά κεφάλαια των ασφαλιστικών ταμείων κατέγραφαν σταθερά για χρόνια αρνητικές αποδόσεις και μειώθηκε δραματικά η πραγματική αξία των καταθέσεών τους. Μετά από σαράντα χρόνια εσωστρεφούς και καταστροφικής έλλειψης αξιοποίησης των αποθεματικών, όσα δυστυχώς έμειναν, αποφασίσατε στις αρχές της δεκαετίας του '90 να εφαρμόσετε μια εξωστρεφή πολιτική επένδυσής τους. Αντί, όμως, να κάνετε μία σοβαρή, μία ενεργητική, διαχείριση των κεφαλαίων, καταντήσατε τα ταμεία τζογαδόρους, χωρίς προστασία, βουτώντας τα στη φούσκα του Χρηματιστηρίου με ανυπολόγιστες ζημιές. Ελπίζω να θυμάστε. Είναι εκείνη η περίοδος - ξέρετε - που καταντήσατε την ελληνική κοινωνία μαζί με τον πρωινό καφέ της να διαβάζει τον «ΕΠΕΝΔΥΤΗ» κι άλλες οικονομικές εφημερίδες - ήξερε δεν ήξερε από οικονομία - για να δει αν θα επενδύσει στις μετοχές της ζάχαρης ή στο αλεύρι, που όλη η Ελλάδα παρακολουθούσε καθημερινά τις τιμές του αργού πετρελαίου και αν δεν είχε λεφτά, οι τραπεζίτες σας παρείχαν, εύκολα, ζεστό χρήμα για να το ρίξουν στο Χρηματιστήριο. Θυμάστε - υποθέτω - για πότε μιλάω, συνάδελφοι του ΠΑΣΟΚ. Ύστερα ήρθαν τα δομημένα ομόλογα και το PSI, εκεί, κοντά στην εποχή του success story κι έχασαν τα ασφαλιστικά ταμεία 13 δισ. ευρώ. Θυμάστε - νομίζω - συνάδελφοι της Νέας Δημοκρατίας και του ΠΑΣΟΚ, για ποια εποχή μιλάω. Στην δεκαπενταετία από το 2000 έως το 2014, ο κρατικός προϋπολογισμός κάλυψε 156 δισεκατομμύρια ευρώ ελλείμματα ασφαλιστικών ταμείων. Τα 92 δισεκατομμύρια τη δεκαετία του 2000 και τα υπόλοιπα 64 δισεκατομμύρια την πενταετία 2010-2014. Φυσικά, όμως, για σας, εμείς είμαστε η χειρότερη κυβέρνηση της Μεταπολίτευσης. Μας καλείτε να φύγουμε, γιατί είμαστε επικίνδυνοι. Εσείς, μάλλον, να υποθέσω ότι πρέπει να είστε οι ακίνδυνοι. Εσείς πρέπει να είστε οι υπεύθυνοι που, αν εμείς σας κάνουμε τη χάρη να φύγουμε ως ανεύθυνοι, θα δώσετε τη λύση στο πρόβλημα που εσείς δημιουργήσατε, ανεξάρτητα αν είστε τα ίδια πρόσωπα, τα ίδια πρωτοκλασάτα κομματικά στελέχη, οι ίδιοι πρώην Υφυπουργοί και Υπουργοί, Αντιπρόεδροι Κυβερνήσεων, που ήσασταν μέχρι προχθές πολιτικοί διαχειριστές της τελευταίας εικοσαετίας. Και ποια είναι η λύση; Καμμιά ουσιαστική πρόταση. Μόνο στείρα κριτική. Καμμιά ολοκληρωμένη αντιπρόταση που να απαντά στο πώς θα κάνουμε βιώσιμο ένα δημόσιο ασφαλιστικό σύστημα που έχει χάσει το 25% του πλούτου του, με έναν στους τέσσερις άνεργο και με μια συνταξιοδοτική δαπάνη που σχεδόν απορροφά το 1/3 του κρατικού προϋπολογισμού. Μόνο κραυγές. Κι επειδή είπα για κραυγές, κ. Χριστοφιλοπούλου, οι μικρές επιχειρήσεις στην επαρχία, στις κοινότητες κάτω από δυο χιλιάδες κατοίκους και με εισοδήματα χαμηλά, καλύπτονται από τις διατάξεις του νόμου και περνάνε στο ευνοϊκό καθεστώς των ασφαλισμένων στον ΟΓΑ, το ίδιο και τα καταλύματα μεγέθους μέχρι πέντε δωματίων ή αν έχουν αγροτικές εκμεταλλεύσεις μεγέθους μέχρι δέκα δωματίων. Το αναφέρει μέσα ο νόμος. Τα λέτε τα ψέματα για ποιον λόγο; Για να φανείτε στην τηλεόραση, στα χωριά σας; Δεν το καταλαβαίνω. Υπάρχει διάταξη στον νόμο, ξεκάθαρη: άρθρο 40, παράγραφοι 1 και 3. Κατεβάστε, λοιπόν, το δάχτυλο. Αφήστε έξω από δω το θράσος και μην κρύβεστε πίσω από την φθηνή αυτοκριτική που κάνετε καιρό τώρα, ότι η κοινωνία μάς τιμώρησε και μας έβαλε στην αντιπολίτευση. Ακόμα και η αντιπολίτευση, πόσω μάλλον όταν είναι και Αξιωματική, οφείλει να έχει τον δικό της ρόλο, να έχει τις δικές της ευθύνες σε μια τέτοιου χαρακτήρα ιστορική μεταρρύθμιση. Τέτοιας σημασίας μεταρρύθμιση που δεν χωράει υποκρισία, παραπληροφόρηση, καταστροφολογία και θεωρίες Αρμαγεδδώνα. Δυστυχώς, όμως, μαζί με σας είναι βουτηγμένοι στον ίδιο ρόλο θλιβεροί εκπρόσωποι της ενημέρωσης, συνδικαλιστικά σας κομματικά στελέχη και σωρεία επιστημόνων. Είναι απορίας άξιο πώς ανακαλύπτουν κάποιοι άνθρωποι μια νέα μαθηματική θεωρία η οποία υποστηρίζει την αρχή «αν τα μαθηματικά, δεν συμφωνούν με την πολιτική μας, τόσο το χειρότερο για τα μαθηματικά». Άκουσα προχθές τον εισηγητή της Ένωσης Κεντρώων, τον κ. Γεωργιάδη, να λέει ότι από τα 70.000 θα πάρουμε τα 60.000 και θα μείνουν τα 10.000. Του εύχομαι το επόμενο μαθηματικό του εγχείρημα να είναι να τετραγωνίσει τον κύκλο. Ποια, στα αλήθεια, είναι η πολιτική σας; Να πείσετε την κοινωνία με τα «παπαγαλάκια» σας ότι αυτή η ανάλγητη Κυβέρνηση δημεύει το 85% του εισοδήματος των μισθωτών και των επαγγελματιών; Άρα, πρέπει να βρείτε και την κατάλληλη επιστήμη για αυτό. Πώς το κάνετε; Τρεις το λάδι, τρεις το ξύδι, έξι το λαδόξυδο. Πολιτική μπακαλόγατου. Τίποτε άλλο δεν είναι. Θα το πω πολύ συγκεκριμένα. Πώς βγάζετε τη δήμευση του 85%; Δηλαδή, 27% εισφορές, 45% φόροι υψηλού εισοδήματος, 9% εισφορά αλληλεγγύης και κάτι ψιλά. Αν δεν βγαίνει, βάζετε και τον αριθμό του τηλεφώνου σας, βγαίνει στο 85% επί του μικτού εισοδήματος. Παρ' όλα αυτά, όμως, πρώτο ψέμα: Το ποσοστό 27% των εισφορών υπολογίζεται στο καθαρό φορολογητέο εισόδημα και όχι στο μικτό εισόδημα, όχι στα μικτά κέρδη, σε αυτά δηλαδή που ο καθένας ξεκινάει και έχει βγάλει από την τσέπη του, από την επιχείρησή του, για να δει πώς θα πληρώσει πρώτα το κράτος, την εφορία και το ταμείο του. Άρα, το πραγματικό ποσοστό που βάζετε στην παραπάνω πρόσθεση είναι αισθητά μικρότερο. Έτσι, το ποσοστό των εισφορών δεν είναι το 27% του μικτού εισοδήματος, αλλά το 21% στα εισοδήματα μέχρι 89.000 ευρώ. Εξαιτίας της «οροφής» στην ασφάλιση ως μέγιστη ασφάλιση τα 18.986, για εισοδήματα πάνω από 89.000, το 27% πέφτει στο 16% και πέφτει συνεχώς όσο ανεβαίνει το εισόδημα. Δεύτερο ψέμα: Ο φόρος υπολογίζεται στο καθαρό φορολογητέο εισόδημα, αφού δηλαδή έχουν αφαιρεθεί οι εισφορές. Άρα, το πραγματικό ποσοστό του φόρου επί του μικτού εισοδήματος είναι κι εδώ αισθητά μικρότερο. Τρίτο ψέμα: Λόγω των διαφορετικών συντελεστών ανά κλίμακα εισοδήματος, το μέσο ποσοστό φορολογίας με το οποίο υπολογίζεται το ποσό του φόρου είναι πολύ μικρότερο από το ποσοστό του συντελεστή στον οποίον ανήκει το εισόδημα. Έτσι, το ποσοστό φόρου επί του μικτού από 22% γίνεται 17%. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Δεν θα αργήσω, κύριε Πρόεδρε. Από 29% γίνεται 19%, από 37% γίνεται 21,6% και από 45% γίνεται 24% και μειώνεται ανάλογα με το εισόδημα. Αντίστοιχα και η εισφορά αλληλεγγύης. Λόγω της προοδευτικότητας της κλίμακας και του αφορολόγητου των 12.000 ευρώ, το ποσοστό από 2,2% γίνεται 0,69%, από 5% γίνεται 1,77% και από 9% γίνεται 4% με 5%, ανάλογα με το ύψος του εισοδήματος. Αυτά τα πραγματικά μεσοσταθμικά ποσοστά εισφορών και φόρων προσθέτουμε στην πρόσθεση, για να δούμε τι θα βγάλουμε από την τσέπη για να πληρώσουμε κράτος, εφορία και ταμεία και όχι τα ποσοστά της κατηγορίας στην οποία ανήκει το εισόδημα. Έτσι, οι συνολικές υποχρεώσεις στα χαμηλά εισοδήματα δεν ξεπερνούν το 38% με 40%, στα μεσαία είναι κοντά στο 45% και στα υψηλά εισοδήματα από 45% έως 55%, δηλαδή ανταποκρίνονται στον μέσο όρο των ευρωπαϊκών δεδομένων. Έτσι, για παράδειγμα, οι ελεύθεροι επαγγελματίες θα πληρώσουν με το νέο…
Κύριε Παυλίδη, ολοκληρώνετε.
Δεν θα αργήσω, κύριε Πρόεδρε.
Φτάσατε ήδη τα οκτώ λεπτά.
Έτσι, για παράδειγμα, οι ελεύθεροι επαγγελματίες θα πληρώσουν με το νέο νομοσχέδιο δυόμισι χιλιάδες…
Η ανοχή ήταν έως το οκτάλεπτο. Παρακαλώ πολύ να ολοκληρώνετε.
Δεν θα αργήσω, κύριε Πρόεδρε.
Δεν θα αργήσετε, δεν θα αργήσετε, αλλά ήδη υπερβήκατε τα οκτώ λεπτά. Δεν γίνεται έτσι. Μιλάτε σε βάρος επόμενων συναδέλφων. Αυτό είναι ξεκάθαρο.
Είστε ο πρώτος που με παρατηρείτε γι' αυτό.
Δεν το κατάλαβα. Παρατηρείτε εσείς το Προεδρείο, επειδή εσείς υπερβήκατε τον χρόνο ομιλίας σας; Το έχετε αποφασίσει ήδη από το πρωί κι εσείς ο ίδιος; Με συγχωρείτε.
Όχι, κύριε Πρόεδρε. Θα τελειώσω. Δεν έχω βγει πολύ από τον χρόνο μου. Θα τελειώσω. Οι ελεύθεροι επαγγελματίες θα πληρώσουν με το νέο νομοσχέδιο δυόμισι χιλιάδες λιγότερα σε συνολικές υποχρεώσεις στο ύψος των δέκα χιλιάδων εισοδήματος, δύο χιλιάδες στις δεκαπέντε χιλιάδες, χίλια διακόσια λιγότερα στα εισοδήματα των είκοσι χιλιάδων ευρώ, οκτακόσια ευρώ λιγότερα στα είκοσι πέντε χιλιάρικα και θα έχουν μια ελάχιστη επιβάρυνση μόλις εκατό ευρώ στα τριάντα χιλιάρικα. Η σημαντική προοδευτικότητα κλίμακας και ο εξορθολογισμός της φορολόγησης με εσωτερική μεταφορά των βαρών ενισχύει τα χαμηλά εισοδήματα. Εσείς, όμως, έχετε αλλεργία με την προοδευτικότητα στις φορολογικές κλίμακες. Φορολογούσατε με 26% και τα δέκα χιλιάρικα εισόδημα και τα εισοδήματα των πενήντα χιλιάδων. Ποια αντίληψη φορολογικής δικαιοσύνης και δίκαιης κατανομής των βαρών υπηρετούσε το σύστημά σας; Τελειώνω, κύριε Πρόεδρε, με μία φράση.
Λοιπόν, κύριε Παυλίδη…
Τελειώνω με μία φράση.
Όχι, καμμία φράση.
Στον επίλογο είμαι, κύριε Πρόεδρε.
Τελειώσατε εδώ. Σας παρακαλώ. Δεν έχετε επιπλέον χρόνο.
Αφήστε με να τελειώσω.
Να έλθει ο επόμενος ομιλητής, ο κ. Παναγιωτόπουλος.
Να κάνω το κλείσιμό μου, κύριε Πρόεδρε. Σας παρακαλώ.
Έτσι θα πάμε τώρα;
Μου θυμίζετε, λοιπόν, μια φράση του Μπρεχτ, ότι οι χορτάτοι μιλούν για ψωμί πάνω από το τραπέζι των πεινασμένων. Δυστυχώς, δεν είστε αναλφάβητοι, είστε ανεύθυνοι με αυτά που λέτε. Δεν είστε αδαείς, είστε αναληθείς και επικίνδυνοι. Δεν είστε αμαθείς, είστε ανειλικρινείς και ψεύτες. Για να μην σας αδικώ, επειδή μπορεί να κάνω και λάθος, θα σας πρότεινα για σιγουριά να μην κάνετε τις φορολογικές δηλώσεις μόνοι σας. Εμπιστευθείτε τον λογιστή της γειτονιάς σας. Έχει καταλάβει καλύτερα από σας πως βγαίνουν τα νούμερα, αλλιώς κινδυνεύετε να κάνετε μεγάλη ζημιά στις επιχειρήσεις σας.
Τον λόγο έχει ο κ. Παναγιωτόπουλος από τη Νέα Δημοκρατία.
Κύριε Πρόεδρε, τον λόγο επί προσωπικού.
Κύριε Λοβέρδο, σας παρακαλώ καθίστε κάτω.
Κύριε Πρόεδρε, έχω σοβαρότατο προσωπικό θέμα.
Δεν ανέφερα το όνομά του.
Δεν κατάλαβα, κύριε Λοβέρδο, τι είσαστε εδώ μέσα; Με συγχωρείτε, ξεκίνησα να μιλώ και διακόπτετε. Καθίστε κάτω!
Ζητώ τον λόγο, κύριε Πρόεδρε.
Δεν σας δίνω τον λόγο.
Έχω θέμα προσωπικό.
Καθίστε σας παρακαλώ, σας το λέω με ήπιο τρόπο. Μην με αναγκάσετε να πάρω μέτρα. Θα μιλήσει ο κ. Παναγιωτόπουλος και θα ακολουθήσει η κ. Γκαρά. Έχουμε ήδη συνεννοηθεί ότι θα μιλήσει μετά ο Κοινοβουλευτικός Εκπρόσωπος κ. Δανέλλης από το Ποτάμι και θα ακολουθήσει ο κ. Μάρδας.
Κύριε Πρόεδρε, ζητώ τον λόγο.
Τι θέλετε, κύριε Λοβέρδο;
Θα ήθελα τον λόγο επί προσωπικού.
Επί προσωπικού;
Σοβαρότατο προσωπικό.
Ας ακούσουμε σε τι συνίσταται το προσωπικό.
Κύριε Πρόεδρε, όσο και αν είναι έντονες οι συγκρούσεις μας στην Αίθουσα, όσο και αν είναι η αντιπαράθεσή μας προϊόν διαφορετικών πολιτικών προσεγγίσεων, ιδεολογικοπολιτικών, πρέπει να δημιουργούμε όρους σοβαρότητας σε ό,τι αφορά τις ρυθμίσεις που κατατέθηκαν στη Βουλή. Με προσέβαλε με τρόπο ιταμό - και για τη δική μου αξιοπρέπεια σοβαρότατο - ο κύριος Υφυπουργός, συνιστώντας μου ειρωνικά να διαβάσω τις ρυθμίσεις του σχεδίου νόμου τις σχετικές με την αναπηρία. Κύριε Υπουργέ, στο άρθρο 7 παράγραφος 4, του σχεδίου που έχουμε τριακόσιοι Βουλευτές στα έδρανά μας, προβλέπονται οι περικοπές αναπηρίας στην εθνική σύνταξη με κριτήριο το ποσοστό της, όπως ακριβώς τα είπα. Σας ζητώ να ανακαλέσετε. Σας ζητώ να μου απευθύνεστε από την επόμενη φορά, όπως σας απευθύνομαι και εγώ, πολιτικά όσο έντονα και αν θέλετε. Όχι, όμως, να μου λέτε ότι δεν ξέρω τη διάταξη την οποία επικρίνω. Και αν δεν ξέρετε τη νομοθετική πρωτοβουλία που ασκήσατε, είναι κακό δικό σας και του Πρωθυπουργού που σας έχει Υπουργό.
Κύριε Παναγιωτόπουλε, έχετε τον λόγο.
Ευχαριστώ, κύριε Πρόεδρε. Θέλω να πω ότι δεν βρίσκω παράλογο το ότι ο προλαλήσας εκλεκτός συνάδελφος μνημονεύει το βασικό εκφραστή του θεάτρου του παραλόγου, δηλαδή τον Μπρέχτ, για να δικαιολογήσει αυτά που νομοθετεί σήμερα.
Ο Ιονέσκο ήταν όχι ο Μπρέχτ.
Ήταν και αυτός, όμως. Θα αντιπαρέλθω όλες τις συνηθισμένες πλέον παρατυπίες στη νομοθετική διαδικασία - ο Κανονισμός της Βουλής πλέον κάνει μόνο για πρες παπιε - ή το βολικό σιωπητήριο της ΕΣΗΕΑ που δεν δίνει τη δυνατότητα στα συστημικά μέσα να ενημερώσουν το κοινό, που πραγματικά αγωνιά για αυτά που νομοθετούνται αυτήν τη στιγμή. Δεν μπορώ να αντιπαρέλθω, όμως, τις επαναλαμβανόμενες μομφές του Υπουργού Εργασίας προς την Αξιωματική Αντιπολίτευση για δημαγωγία και υποκρισία. Έχει φύγει ο κ. Κατρούγκαλος. Ελπίζω να παρακολουθεί από κάπου αυτήν τη στιγμή. Είμαστε εμείς, κύριε Υπουργέ, δημαγωγοί και εσείς ειλικρινείς, που βρίσκεστε τώρα στα υπουργικά έδρανα να νομοθετείτε αυτά που νομοθετείτε, επειδή πριν από δύο χρόνια μεταξύ άλλων υποσχεθήκατε και καταβολή δέκατης τρίτης σύνταξης; Εσείς δεν δημαγωγήσατε καθόλου δηλαδή και δημαγωγούμε εμείς τώρα; Είμαστε εμείς, κύριε Υπουργέ, υποκριτές και εσείς ειλικρινείς, εσείς προσωπικά, που ως δικηγόρος και ελεύθερος επαγγελματίες τον Απρίλιο του 2014- όχι πολύ παλιά - καταθέτατε αίτηση ακύρωσης στο Συμβούλιο της Επικρατείας επί υπουργικής απόφασης που προσδιόριζε τον τρόπο υπολογισμού εφάπαξ σε συνταξιούχους του δημοσίου, σε μια πολύ ηπιότερη μεταρρύθμιση από αυτές που φέρνετε σήμερα; Εσείς, δηλαδή δεν έχετε κανένα στοιχείο υποκρισίας τώρα που ως Υπουργός έρχεστε και επιβάλλετε πολύ σκληρότερες, δραματικότερες μεταρρυθμίσεις σε αυτόν τον τομέα; Και για του λόγου το αληθές καταθέτω στα Πρακτικά την τελευταία σελίδα του δικογράφου που φέρει φαρδιά - πλατιά την υπογραφή του Υπουργού. Εκλάβετέ την ως πραγματικό πιστοποιητικό υποκρισίας. [[Στο σημείο αυτό ο Βουλευτής κ. Νικόλαος Παναγιωτόπουλος καταθέτει για τα Πρακτικά το προαναφερθέν δικόγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Κυρίες και κύριοι, ομολογουμένως έκανα μία πολύ δύσκολη προσπάθεια για να βρω κάπου μέσα στο νομοσχέδιο μία κοινωνική ομάδα, μία τάξη που κερδίζει. Κερδίζουν άραγε οι νέοι ασφαλισμένοι; Κερδίζουν άραγε οι παλιοί εργαζόμενοι, που πλέον το μόνο κίνητρο που έχουν είναι να φύγουν στη σύνταξη; Κερδίζουν οι αγρότες στους οποίους προσωπικά ο Πρωθυπουργός υποσχέθηκε, μεταξύ άλλων, ότι θα διατηρήσει τον ΟΓΑ, μέσα σε τσίπουρα και χαλαρή ατμόσφαιρα στο Μαξίμου; Κερδίζουν οι μισθωτοί; Κερδίζουν οι ελεύθεροι επαγγελματίες; Ας μην μιλήσουμε καλύτερα για αυτούς. Κερδίζουν οι επιστήμονες αυτοαπασχολούμενοι γιατροί, δικηγόροι και μηχανικοί, που, για λόγους επιβίωσης πλέον, θα εισφοροδιαφεύγουν συστηματικά; Κερδίζουν οι δημόσιοι υπάλληλοι και οι ένστολοι στα εφάπαξ που θα πάρουν από εδώ και πέρα για παράδειγμα; Κερδίζουν τα άτομα με ειδικές ανάγκες, τα άτομα που φέρουν διάφορες μορφές αναπηρίας, μια τόσο δυνατή είναι η «κόκκινη» γραμμή σας; Κερδίζουν οι χήρες; Κερδίζουν οι χαμηλοσυνταξιούχοι, για τους οποίους τόσο κόπτεσθε, που χάνουν το ΕΚΑΣ; Όλοι χάνουν, κυρίες και κύριοι συνάδελφοι. Όλοι. Είτε λόγω μείωσης συντάξεων είτε λόγω μείωσης εφάπαξ και μερισμάτων είτε λόγω αύξησης εισφορών. Είτε αμέσως είτε αργότερα είτε λιγότερο είτε περισσότερο, όλοι χάνουν. Και κάποιοι μάλιστα νιώθουν ότι εξοντώνονται. Πρόκειται για τα πλέον παραγωγικά στοιχεία της οικονομίας και της κοινωνίας που, όπως είπα, για να επιβιώσουν, θα οδηγηθούν σε συστηματική εισφοροδιαφυγή. Στην πορεία, όμως, αυτές οι συμπεριφορές θα οδηγήσουν σε νέα ελλείμματα στο ασφαλιστικό σύστημα, έστω στο ένα ταμείο το οποίο σκοπεύετε να δημιουργήσετε - αν και εγώ δεν ξέρω πώς - , δεδομένων όλων των θεσμικών, λογιστικών και νομοθετικών διευθετήσεων που πρέπει να γίνουν σε ελάχιστο χρόνο. Τα νέα ελλείμματα θα οδηγήσουν με μαθηματική βεβαιότητα σε νέα μέτρα. Αναρωτιέμαι μήπως αυτός είναι ο λόγος που οι δανειστές - ίσως επειδή και αυτοί δεν πιστεύουν ότι θα τελεσφορήσουν αυτά τα μέτρα - τώρα σας επιβάλλουν την ψήφιση του λεγόμενου «προληπτικού πακέτου μέτρων»; Εν κατακλείδι, όποιος σήμερα αναδιανέμει ελλείμματα, αύριο διανέμει περικοπές. Εσείς αυτό κάνετε και το βαφτίζετε «βιώσιμη μεταρρύθμιση του ασφαλιστικού συστήματος». Ούτε βιώσιμη είναι ούτε μεταρρύθμιση είναι. Δεν υπάρχει κανένα στοιχείο αρχιτεκτονικής σε ένα έργο ισοπεδωτικής κατεδάφισης. Το ασφαλιστικό σας δεν είναι παρά μία δημοσιονομικής φύσεως παρέμβαση, για να καλυφθεί ο λογαριασμός της δικής σας διαχειριστικής ανεπάρκειας, που ανέρχεται σε 3,1 δισεκατομμύρια ευρώ τον χρόνο αυτό. Όχι ότι το σύστημα δεν είχε προβλήματα και παθογένειες και προηγουμένως. Ο εκτροχιασμός, όμως, έγινε στον χρόνο. Στηρίζεται, βεβαίως, στη βασική ρύθμιση του άρθρου 11 του ν.3863/2010, σύμφωνα με την οποία το κράτος οφείλει να μην ξεπερνάει για την καταβολή δαπάνης συντάξεων κύριων και επικουρικών το 15,5% του ΑΕΠ. Αυτή είναι η βασική σας παραδοχή. Άρα, συνεχίζετε σε αυτήν τη βάση τη νομοθέτησή σας. Στην ουσία είναι επιβολή φόρων με κοινωνικοασφαλιστικό μανδύα. Μόνο έτσι μπορεί να ερμηνευθεί η εισφορά που προσδιορίζεται σε ποσοστό επί του εισοδήματος. Φόρος είναι στην ουσία και σε συνδυασμό με τις άλλες υψηλές φορολογικές επιβαρύνσεις - χωρίς να μιλήσω για τους έμμεσους φόρους που έρχονται - , οδηγούν στο να δοθεί στην ουσία στο κράτος το 60%, περίπου, του εισοδήματος των πολιτών. Όχι το 80%. Υποθέτω, όμως, κύριοι συνάδελφοι, ότι δεν είναι και λίγο να δίνεις πάνω από το μισό αυτού που βγάζεις στο κράτος, επειδή το κράτος συντηρεί αυτόν τον υψηλό δείκτη δαπανών. Βέβαια, υπάρχει και η αναπόφευκτη εισφορά στην αυξημένη κοινωνική ευαισθησία σας, να προστατευθούν οι αδύναμοι έναντι των προνομιούχων. Άλλο ένα παραμύθι εδώ. Στην προσέγγισή σας ταυτίζετε τις υψηλές συντάξεις με τους προνομιούχους και τις χαμηλές με τους μη προνομιούχους, για τους οποίους «μεριμνάτε». Βγάζω έξω τη «μέριμνά» σας για το ΕΚΑΣ. Στην πραγματικότητα, οι υψηλές συντάξεις μπορούν κάλλιστα να συνδέονται με τις υψηλές εισφορές που καταβλήθηκαν ή τα πολλά χρόνια ασφάλισης, δηλαδή πολλή και σκληρή δουλειά, ενώ οι χαμηλές συντάξεις μπορεί να συνδέονται και με περιπτώσεις πρόωρης συνταξιοδότησης - οι παλιές στρεβλώσεις του συστήματος, τις οποίες, όταν κάποιος κάποια στιγμή προσπαθούσε να μεταρρυθμίσει, εσείς δεν συνδράματε, μάλλον απέναντι ήσασταν διαχρονικά ως αντιπολίτευση - , μπορεί να συνδέονται με περιπτώσεις λίγων ετών ασφάλισης, ακόμα και με περιπτώσεις άδηλης απασχόλησης. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτού]] Ευχαριστώ για την ανοχή σας, κύριε Πρόεδρε. Σε μισό λεπτό τελειώνω. Κοιτάξτε, να το ξεκαθαρίσουμε: Εμείς δεν ήρθαμε εδώ για να παρουσιάσουμε τη δική μας μεταρρύθμιση του ασφαλιστικού. Εσείς νομοθετείτε. Δικό σας νομοσχέδιο συζητούμε. Επ' αυτών τοποθετούμαστε. Όταν έρθει η ώρα, θα έχουμε πραγματικά πολλά να πούμε. Έχουμε άλλωστε ήδη ξεκινήσει μία μεγάλη ανοιχτή συζήτηση όχι μόνο για μία πραγματικά βιώσιμη μεταρρύθμιση του ασφαλιστικού, αλλά για ένα λειτουργικό κοινωνικό κράτος και μάλιστα ένα νέο μοντέλο ενεργητικού κοινωνικού κράτους.
Θα ολοκληρώσω, κύριε Πρόεδρε. Απαντήσεις σε βασικά ερωτήματα. Πώς θα συνεχίσει το σύστημα να καταβάλλει συντάξεις; Πώς θα κατανεμηθεί το εισόδημα ανάμεσα σε αυτούς που παράγουν και δίνουν εισφορές στο σύστημα και σε αυτούς που δεν παράγουν, αλλά έχουν αποκτήσει δικαίωμα μέσω συνταξιοδότησής τους; Αρκούν, άραγε, οι παραμετρικές αλλαγές στο σύστημα, για παράδειγμα ο τρόπος υπολογισμού συντάξεων, εισφορών, χρόνοι και λοιπά ή πρέπει να εξεταστεί και η αλλαγή του παραδείγματος ή μέρος της αλλαγής σε αυτούς; Ξέρουμε τις διεθνείς τάσεις και προς τα πού οδηγούν, σε ποιους πυλώνες. Μπορεί να εξεταστεί το ασφαλιστικό αποκλειστικά με ασφαλιστικά εργαλεία ή πρέπει να εξεταστεί στο πλαίσιο μίας συνολικότερης πολιτικής για την οικονομία; Υπάρχουν και εξυπηρετούνται θεμελιώδεις αρχές ισότητας, ανταποδοτικότητας, αλληλεγγύης των γενεών και η συνέργεια στους τρεις πυλώνες; Υπάρχει κοινωνική συναίνεση; Προφανώς, όχι.
Κύριε Παναγιωτόπουλε, ήδη μιλάτε για οκτώμισι λεπτά. Πόσο ακόμα;
Είκοσι δευτερόλεπτα ακόμη. Υπάρχουν βασικά κείμενα πολιτικής, όπως ο ευρωπαϊκός πυλώνας των κοινωνικών δικαιωμάτων και οι σημαντικές πρωτοβουλίες της Ευρωπαϊκής Επιτροπής, από τη συζήτηση των οποίων εσείς απουσιάζετε. Υπάρχει, όντως, το στοιχείο της αναλογιστικής μελέτης που μας το δημοσιοποιήσατε μόλις δύο ημέρες πριν από τη συζήτηση στην Ολομέλεια; Και τέλος, απαντάτε στο ερώτημα της μεγαλύτερης μεταρρύθμισης με την παραδοχή ότι το ασφαλιστικό συνδέεται άμεσα με την συνολική πορεία της οικονομίας κι επομένως, ότι η μεγάλη πρόκλησή της είναι η επαναφορά της οικονομίας σε θετικούς ρυθμούς ανάπτυξης; Διότι το ασφαλιστικό στηρίζει την απασχόληση. Η απασχόληση ενισχύεται μέσα από την ανάπτυξη. Η ανάπτυξη θα προκύψει μόνο από την απελευθέρωση των δημιουργικών δυνάμεων της ιδιωτικής οικονομίας και της επιχειρηματικότητας και με αυτούς δεν τα έχετε πολύ καλά.
Κλείνετε, κύριε Παναγιωτόπουλε.
Δεν μπορείτε να φέρετε σε πέρας αυτή τη δουλειά.
Κύριε Παναγιωτόπουλε, κλείνουμε. Ήδη περάσατε και τα εννέα λεπτά. Δεν γίνεται άλλο.
Φρονώ ότι εμείς μπορούμε καλύτερα. Δεν ξέρω πότε ακριβώς θα κληθούμε να το αποδείξουμε. Γνωρίζω, όμως, ότι η ώρα θα έρθει. Αν έρθει συντομότερα ή αργότερα, δεν έχει σημασία. Γεγονός είναι ότι, όταν θα έρθει, θα έχει να κάνει μόνο με το μέγεθος της ζημιάς που θα κληθούμε να διαχειριστούμε. Σας ευχαριστώ.
Πριν δώσω τον λόγο στην κ. Γκαρά, ζήτησε τον λόγο, για ένα λεπτό, ο κ. Πετρόπουλος. Ελάτε, κύριε Υφυπουργέ.
Κύριε Πρόεδρε, σέβομαι πάντα την κοινοβουλευτική διαδικασία με απόλυτο τρόπο, αλλά πρέπει, επειδή κλήθηκα από τον κ. Λοβέρδο να του ζητήσω συγγνώμη και δεν ξέρω τι άλλο, να διαβάσω τις διατάξεις του δικού του νόμου, που φέρει τη δική του υπογραφή, κυρίως γιατί είπε να με καθαιρέσει ο Πρωθυπουργός, διότι δεν ξέρω τι μου γίνεται. Λέει η διάταξη του κ. Λοβέρδου: «Για τους συνταξιούχους που λαμβάνουν μειωμένη σύνταξη λόγω αναπηρίας με ποσοστό 67% έως και 79,99% χορηγείται το 75% της βασικής σύνταξης» - μειωμένη, δηλαδή - «και με ποσοστό από 50% ως 66,99% χορηγείται το 50% αυτής». Δεν είπα τίποτε άλλο. Είπα ότι διατηρούμε τις διατάξεις που υπήρχαν. Αυτές ακριβώς. Και πράγματι, κάτω από 80% αναπηρία είναι μειωμένη κατά το ποσοστό που εσείς, κύριε Λοβέρδο, θέσατε. Για ποιο ακριβώς πράγμα με μαλώνετε; Εκτός αν δεν θέλετε κάποιος άλλος να μιλάει εδώ, παρά μόνο εσείς. Κι επειδή δεν είμαι και παλιός, όπως εσείς, μπορείτε να λέτε ό,τι θέλετε!
Δόθηκε η εξήγηση από τον Υπουργό. Ελάτε, κυρία Γκαρά, έχετε τον λόγο.
Με συγχωρείτε, κύριε Πρόεδρε!
Τον λόγο έχει η κ. Γκαρά από τον ΣΥΡΙΖΑ. Θα ακολουθήσει ο κ. Μανιάτης, ο κ. Δανέλλης, ως Κοινοβουλευτικός Εκπρόσωπος από το Ποτάμι, και ο Υπουργός κ. Μάρδας.
Δεν έχει εφαρμοστεί ποτέ αυτό, κύριε Πετρόπουλε!
Παρακαλώ, ησυχία!
Το καταλάβατε;
Παρακαλώ, ησυχία! Σεβαστείτε τον ομιλητή που είναι στο Βήμα, αν όχι το Προεδρείο.
Μπορώ να ξεκινήσω; Μου επιτρέπετε;
Ξεκινήστε, κυρία Γκαρά.
Κυρίες και κύριοι Βουλευτές, με την ευκαιρία συζήτησης της ασφαλιστικής αναδιάρθρωσης, σε μία ιδιαίτερα κρίσιμη συγκυρία για τη χώρα μας, θα μου επιτρέψετε να αναφερθώ σε ένα ζήτημα που σπάνια ή και στοχευμένα δεν συζητείται και αφορά στους νέους αυτής της χώρας. Όταν μπήκαμε εμείς στις σχολές μας, μπήκαμε με όνειρα να δημιουργήσουμε, να δουλέψουμε, να αυτονομηθούμε, να εξελιχθούμε. Και τα πρώτα χρόνια - συγκεκριμένα σε εμένα, κατά τον δεύτερο χρόνο των σπουδών μου - γίναμε η γενιά των 700 ευρώ. Μετά από λίγα χρόνια, τάχιστα, γίναμε η γενιά των 500 ευρώ. Και τα χρόνια των μνημονίων σας γίναμε η γενιά των 300 ευρώ. Και μάλιστα, ήμασταν η γενιά της επισφάλειας, της ανασφάλειας, των stage, της μαύρης εργασίας, της εκμετάλλευσης και της μετανάστευσης. Μία γενιά χωρίς δικαιώματα, μία γενιά αναλώσιμη, μία γενιά που παλεύει μόνο για την επιβίωση και μία γενιά που επλήγη από την αναξιοκρατία και το «μέσον», που εσείς ζητούσατε για να βρούμε εμείς δουλειά. Ήμασταν και είμαστε μια αόρατη γενιά. Στις παρέες των νέων σπάνια υπάρχει κάποιος ασφαλισμένος. Αν βρεις δουλειά με 500 ευρώ, θεωρείται μία πολύ καλή δουλειά και αν έχεις ασφάλιση, είσαι μία χαρά και μην παραπονιέσαι. Για σύνταξη δε, δεν συζητά κανένας και δεν ενδιαφέρεται κανένας νέος, ακριβώς διότι γνωρίζουμε πως, αν συνεχιστεί αυτό το σύστημα, δεν θα πάρουμε ποτέ σύνταξη, γιατί τα ταμεία καταρρέουν και η δική μας σειρά δεν θα φτάσει ποτέ. Όλη αυτή η κατάσταση, όμως, που περιγράφω δεν δημιουργήθηκε τυχαία. Έχει αιτίες και πίσω από αυτές κρύβονται συγκεκριμένες πολιτικές, τις οποίες εσείς εφαρμόσατε. Εσείς τις εφαρμόσατε, το τονίζω ξανά. Μου κάνει εντύπωση στη συζήτηση όλων αυτών των μηνών για το ασφαλιστικό σύστημα το θράσος που έχετε. Αντί να απολογηθείτε σε όλους αυτούς τους νέους ανθρώπους που τους κλέψατε τα όνειρα, που τους κάνατε αναλώσιμους, ακολουθείτε έναν δρόμο ψεύδους. Λέτε ψέματα, ψέματα, ψέματα από το πρωί έως το βράδυ. Είναι θράσος, λοιπόν, να μιλάτε εσείς που καταστρέψατε το ασφαλιστικό σύστημα, που παίξατε στον τζόγο τα αποθεματικά των ασφαλιστικών ταμείων, εσείς που εφαρμόσατε PSI και εξαερώσατε τα αποθεματικά, εσείς που παίξατε στο στοίχημα τις δικές μας συντάξεις, εσείς που ασελγήσατε πάνω στο ασφαλιστικό και εργασιακό σύστημα, εσείς που κατακλέψατε τη χώρα, που λειτουργήσατε συντεχνιακά και πελατειακά εις βάρος των εργαζομένων και των συνταξιούχων, εσείς που καταργήσατε τις συλλογικές συμβάσεις, που υπογράψατε χιλιάδες απολύσεις, που αφήσατε ξεκρέμαστη μία ολόκληρη γενιά χωρίς δικαιώματα, ακολουθείτε αναχρονιστικές ιδέες, δεν θέλετε να αλλάξει τίποτα, ακόμη και αν καταρρέει το υπάρχον σύστημα. Γιατί; Διότι εξυπηρετείτε συγκεκριμένα συμφέροντα. Δημιουργήσατε φθηνούς εργαζόμενους και αδύναμους, βορά στα συμφέροντα των μεγάλων εταιρειών. Έχετε το θράσος, λοιπόν και καμμία ντροπή και είστε υπόλογοι απέναντι σε όλους αυτούς τους νέους. Κυρίες και κύριοι Βουλευτές της Αντιπολίτευσης, ζητάτε εκλογές ή οικουμενικές κυβερνήσεις, γιατί σας λείπουν οι καρέκλες ή γιατί δεν έχετε κάτι άλλο να προτείνετε; Ρωτήσατε, άραγε, τους συνταξιούχους αν δέχονται την εφαρμογή της ρήτρας μηδενικού ελλείμματος; Ρωτήσατε τους αγρότες αν δέχονται να παρακρατούνται οι επιδοτήσεις τους για την ασφάλισή τους; Ρωτήσατε αν μπορούν να πληρώνουν ιδιωτική ασφάλιση; Ρωτήσατε έναν νέο επιστήμονα αν μπορεί από τον πρώτο χρόνο να πληρώνει 500 ευρώ τον μήνα για την ασφάλισή του; Ρωτήσατε έναν ελεύθερο επαγγελματία, που μειώθηκε δραματικά το εισόδημά του, αν μπορεί να συνεχίσει να πληρώνει τον ΟΑΕΕ, είτε έχει δουλειά είτε όχι; Ξέρετε ποιος πληρώνει τα μπλοκάκια, άραγε; Έχετε επαφή με την κοινωνία ή με την πραγματικότητα ή το μόνο που σας ενδιαφέρει είναι η καταστροφή αυτής της χώρας; Ξέρω, σας χαλάμε τα σχέδια, προφανώς, διότι πλέον ελέγχονται οι ευνοημένοι σας μεγαλοκαναλάρχες, μεγαλοεργολάβοι, μεγαλοεκδότες, μεγαλοεπιχειρηματίες, τραπεζίτες, ενώ εσείς κάνετε μποτιλιάρισμα στις λίστες της διαπλοκής. Αντί, λοιπόν, να στηρίξετε την κοινωνία, έστω και την τελευταία στιγμή, που επί χρόνια δοκιμάζεται από τις πολιτικές σας και τη λαμογιά σας, διαδίδετε μόνο ψεύδη. Στοχευμένα παραποιείτε την πραγματικότητα, δημιουργώντας ένα κλίμα απογοήτευσης, αποσταθεροποίησης, κατάθλιψης, αποθαρρύνοντας όλους τους νέους να ξεκινήσουν μία νέα δουλειά. Θλίβεσθε με τα θετικά που συμβαίνουν στη χώρα και χρησιμοποιείτε όλα τα αθέμιτα μέσα για να επιτείνετε την κρίση που εσείς δημιουργήσατε, εσείς, που πουλήσατε ουσιαστικά την πατρίδα μας και ξεφτιλίσατε μία ολόκληρη γενιά. Ένα είναι το συμπέρασμα: Είστε εχθροί της χώρας και της ελληνικής κοινωνίας. Κυρίες και κύριοι συνάδελφοι, γνωρίζουμε ότι η κατάσταση στη χώρα είναι πάρα πολύ δύσκολη. Δυστυχώς, μαγικά ραβδάκια ευημερίας δεν υπάρχουν για να αλλάξουν όλα σε μία μέρα. Όμως, καταβάλλουμε τεράστιες προσπάθειες, τόσο για να βάλουμε τάξη στην ασυδοσία του κράτους, να ελέγξουμε τη διαπλοκή όσο και για να προστατέψουμε τα πιο αδύναμα στρώματα της κοινωνίας και να θέσουμε ισχυρές βάσεις για να περάσουμε σε μία εποχή εκσυγχρονισμού και ανάπτυξης. Η νέα αναδιάρθρωση του ασφαλιστικού συστήματος εισάγει την έννοια της δικαιοσύνης και της αναλογικότητας, ενώ προβλέπει τη βιωσιμότητά του, ώστε ακόμα και αυτή η νέα γενιά των 500 ευρώ να δικαιούται σύνταξης. Αντικρίζει τις πραγματικές ανάγκες και δυνατότητες, καθώς συνδέει την ασφαλιστική εισφορά με το εισόδημα, ακόμα και αν αυτό το πλαίσιο είναι ιδιαίτερα ασφυκτικό. Παράλληλα, έχει ειδικές ρυθμίσεις προστασίας τόσο για τους νέους επιστήμονες όσο και για τους αγρότες, ακόμα και αν εσείς δεν θέλετε να το δείτε. Κυρίες και κύριοι συνάδελφοι Βουλευτές, μας κατηγορείτε ότι έχουμε ιδεοληψίες και πάμε τη χώρα πίσω. Ναι, εγώ παραδέχομαι ότι έχουμε και ιδέες και ιδεοληψίες. Έχουμε την ιδεοληψία να προστατεύουμε τους πιο αδύναμους, να φορολογούμε τον πλούτο, να κατανέμουμε αναλογικά τα βάρη στην κοινωνία. Έχουμε την ιδεοληψία της αξιοκρατίας και της καθαρότητας. Έχουμε ιδεοληψίες που σιχαίνονται την ασυδοσία και τη διαπλοκή σας. Αν για αυτές τις ιδεοληψίες μάς κατηγορείτε, είμαστε περήφανοι που έχουμε αυτές τις αξίες. Κυρίες και κύριοι συνάδελφοι, τονίζω ξανά ότι μαγικά ραβδάκια δεν υπάρχουν. Όμως, με σταθερά βήματα και πολύ σκληρή δουλειά, είμαστε βέβαιοι και αποφασισμένοι να βγάλουμε τη χώρα από την κρίση και να προχωρήσουμε σε μία άλλη εποχή. Όσο δύσκολο και αν φαντάζει, όσο δύσκολο και αν είναι, εμείς θα το πετύχουμε. Θα το πετύχουμε με συμμάχους την κοινωνία, τους εργαζόμενους, τους συνταξιούχους και τους νέους. Θα το πετύχουμε με τους νέους κυρίως, αυτήν την αόρατη γενιά που έχει γνώσεις, προσόντα και δυναμική, με αυτήν τη γενιά που εσείς τους κλέψατε τα όνειρα, αλλά επιμένουν να παλεύουν, με αυτήν τη γενιά που χρειάζεται κίνητρα, προστασία, ασφάλεια, ασφάλιση και σταθερό περιβάλλον, μία γενιά που δικαιούται και σύνταξη. [[Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού]] Ολοκληρώνοντας, θέλω να πω ότι χρωστάμε σε αυτούς τους νέους καλύτερες συνθήκες εργασίας και δημιουργίας. Χρωστάμε το πεδίο που θα ανοίξουν τα φτερά τους. Εσείς χρωστάτε απλώς μία συγγνώμη. Ευχαριστώ.
Τον λόγο έχει ο κ. Μανιάτης από τη Δημοκρατική Συμπαράταξη.
Αγαπητοί συνάδελφοι, επειδή «τα στερνά τιμούν τα πρώτα», θυμάμαι ότι όταν ο ΣΥΡΙΖΑ ανέβηκε στην Κυβέρνηση, είπε ότι θα βγάλει τα κάγκελα από την Πλατεία Συντάγματος, γιατί δεν φοβάται τους πολίτες που διαδηλώνουν. Δεν ξέρω αν βγήκαν τα κάγκελα, αλλά σήμερα το πρωί διάβασα μία είδηση που δεν ξέρω αν είναι αληθινή. Διάβασα ότι έκλεισαν οι πόρτες του Εθνικού Κήπου που βλέπουν προς το Μαξίμου, για να μην περάσουν κάποιοι.
Αφού απεργούν τα μέσα μαζικής ενημέρωσης.
Μα, στον Εθνικό Κήπο, αν δεν κάνω λάθος, υπάρχουν μόνο παγώνια και πάπιες που κρώζουν… [[Γέλωτες από την πτέρυγα της Νέας Δημοκρατίας]] …αλλά κρώζουν τα άλλα παγώνια και τις άλλες πάπιες. Δεν κρώζουν ούτε Πρωθυπουργούς ούτε Υπουργούς που μένουν στο Μαξίμου. Προς τι, λοιπόν, το κλείσιμο των θυρών του Εθνικού Κήπου προς το Μαξίμου; Επειδή, μάλιστα, ένας πανικόβλητος ηγέτης των ψεμάτων, ο κ. Τσίπρας, αυτός που θα έσωζε την Ευρώπη, ο χειρότερος διαπραγματευτής του κόσμου σύμφωνα με το καλύτερο πανεπιστήμιο, το Χάρβαρντ, ο θαυμαστής του Μαδούρο της χρεωκοπημένης Βενεζουέλας, όπου οι μανάδες τσακώνονται μεταξύ τους για ένα ποτήρι γάλα για τα παιδιά τους…
Και για αυτό ο ΣΥΡΙΖΑ φταίει;
…καταρρέει μαζί με τον αγαπημένο του συνέταιρο κ. Καμμένο, είναι καιρός να προσγειωθούμε στην πραγματικότητα. Όσον αφορά στις ασφαλιστικές εισφορές των αγροτών, αυτές από 7% που ήταν πηγαίνουν στο 27%, η φορολόγηση από 13% έως 22% που ήταν, πηγαίνει στο 22% έως 49%. Αγρότης με μέσο εισόδημα 1.000 ευρώ το μήνα και με γυναίκα θα πληρώσει για τον ίδιο και για τη γυναίκα του εισφορές και φόρους 5.400 ευρώ. Βεβαίως, οι καφετζήδες, οι μπακάληδες και οι μανάβηδες στα χωριά κάτω των δύο χιλιάδων κατοίκων θα κλείσουν, γιατί προφανώς πια δεν βολεύει την Κυβέρνηση στα χωριά να μαζεύονται οι άνθρωποι και να συζητούν τα προβλήματά τους. Επιστήμονας - και μάλιστα νέος - που παλεύει να βγάλει 15.000 ευρώ το χρόνο, θα πληρώσει εισφορές 5.700 ευρώ. Με όλα μαζί που θα δώσει στο συνέταιρό του κ. Τσακαλώτο και κ. Κατρούγκαλο, θα του μείνουν μόλις 6.500 ευρώ. Η Κυβέρνηση είναι ο χρυσός χορηγός των ιδιωτικών ασφαλιστικών εταιρειών. Όμως, επειδή προκληθήκαμε από κάποιους συναδέλφους να καταθέσουμε προτάσεις, εμείς ως Δημοκρατική Συμπαράταξη, στο πλαίσιο αυτού που εμείς ονομάζουμε «προοδευτικό πατριωτισμό» θα καταθέσουμε πέντε προτάσεις με τίτλους. Επειδή, μάλιστα, «πατριωτισμός» σημαίνει Ελλάδα με αυτοπεποίθηση, εξωστρέφεια, δημιουργικότητα και καινοτομία και επειδή «προοδευτικός πατριωτισμός» σημαίνει μεταρρυθμίσεις με προοδευτικό πολιτικό πρόσημο, θα ξεκινήσουμε με τις προτάσεις μας. Πρόταση πρώτη, τίτλος: «Τσίπρας χωρίς τσίπα». Στις 17 Μαΐου, σε δέκα μέρες από σήμερα, ο Πρωθυπουργός της χώρας θα εγκαινιάσει στη Θεσσαλονίκη το μεγαλύτερο έργο της νοτιοανατολικής Ευρώπης, τον αγωγό φυσικού αερίου TAP, 1,5 δισεκατομμύριο ευρώ προϋπολογισμός, δέκα χιλιάδες θέσεις εργασίας. Εμείς τον παλέψαμε. Εμείς τον διαπραγματευθήκαμε. Εμείς τον κάναμε νόμο. Εμείς τον φέραμε στη Βουλή. Εμείς τον υπερψηφίσαμε και εσείς τον καταψηφίσατε. Έχετε το θράσος να πανηγυρίσετε για ένα έργο που δεν έχετε βάλει μία πενιά. Για ένα έργο που το καταψηφίσατε, σε δέκα μέρες θα κοκορεύεται ο Πρωθυπουργός ότι αυτό το έργο μπορεί να είναι δικό του; [[Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ - ΔΗΜΑΡ]] Δεύτερη πρόταση: Οι χαμένες ευκαιρίες. Καταθέτω για τα Πρακτικά κατάλογο με εκατόν πέντε μεγάλες επενδύσεις συνολικού προϋπολογισμού 6,1 δισεκατομμύρια ευρώ που είχαν εγκριθεί όταν τον Γενάρη του 2015 ανέλαβε η κυβέρνηση ΣΥΡΙΖΑ - ΑΝΕΛ. [[Στο σημείο αυτό ο Βουλευτής κ. Ιωάννης Μανιάτης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Και οι εκατόν πέντε επενδύσεις των 6,1 δισεκατομμυρίων ευρώ και των οκτώ χιλιάδων θέσεων εργασίας στο «ψυγείο», καμμία δεν έχει υλοποιηθεί. Αυτές είναι οι απαντήσεις στην επίλυση του προβλήματος του ασφαλιστικού. Τρίτη πρόταση, τίτλος: «Το πακέτο που χάνεται». Δώσαμε, ρίξαμε στην οικοδομή 500 εκατομμύρια ευρώ, για το «Εξοικονομώ». Είχαμε προτείνει στον Γιούνκερ 2,5 δισεκατομμύρια ευρώ για εξοικονόμηση σε κατοικίες, δημόσια κτήρια και ιδιωτικές επενδύσεις. Καταθέτω για τα Πρακτικά το εξώφυλλο και τη σελίδα 16 της έκθεσης της Ευρωπαϊκής Επιτροπής που δημοσιεύθηκε πριν από έναν μήνα και που χαρακτηρίζει το ελληνικό πρόγραμμα «Εξοικονομώ» ως το δεύτερο καλύτερο της Ευρώπης, πολύ καλύτερο από το γερμανικό, από το αγγλικό, από το γαλλικό. Το δεύτερο καλύτερο! Μιλάμε για 2,5 δισεκατομμύρια ευρώ στον Γιούνκερ! Δεν κάνετε τίποτε! [[Στο σημείο αυτό ο Βουλευτής κ. Ιωάννης Μανιάτης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Τέταρτη πρόταση: Η καταστροφή της δημιουργίας, Ειδομένη. Η κύρια σιδηροδρομική γραμμή της χώρας - εισαγωγικό, εξαγωγικό εμπόριο - είναι εδώ και πενήντα μέρες κλειστή. Οι Υπουργοί πίνουν φραπεδάκι στο καφενείο, αντί να παραιτούνται ή να τους παραιτήσει ο Πρωθυπουργός της χώρας. Θα τελειώσω με την πέμπτη πρόταση, η οποία έχει τίτλο βαρύ και θέλω να βάλω ερωτηματικό. Έχει τίτλο «Εθνική μειοδοσία». Την βάζω με ερωτηματικό. Κυρίες και κύριοι συνάδελφοι της Πλειοψηφίας, σας θυμίζω τον ν.4162/2013 που καταψηφίσατε και που, παρά τη λυσσαλέα αντίδραση της τρόικας, εμείς ψηφίσαμε στη Βουλή των Ελλήνων. Είναι ο νόμος για το Εθνικό Ταμείο Κοινωνικής Αλληλεγγύης Γενεών. Είναι ο νόμος που, όπως έχει κάνει η Νορβηγία, η Αυστραλία, ο Καναδάς, η Μεγάλη Βρετανία, δημιουργεί από τα έσοδα της αξιοποίησης του ορυκτού πλούτου και των υδρογονανθράκων ένα μεγάλο δίκτυ ασφαλείας για το ασφαλιστικό σύστημα της χώρας. Θα τολμήσετε αυτόν τον νόμο του 2013 να τον καταργήσετε; Θα υποκύψετε στην τρόικα ή θα σταθείτε όρθιοι; Επειδή σύντομα θα λογοδοτήσετε για την ανεπάρκεια και την ανευθυνότητά σας, σας λέω ότι η ιστορία σάς έχει καταδικάσει. Κοντός ψαλμός αλληλούια, θα σας καταδικάσει και ο ελληνικός λαός. Ευχαριστώ πολύ.
Κύριε Πρόεδρε, μπορώ να έχω τον λόγο για ένα λεπτό.
Όχι, κύριε Υπουργέ. Τι θέλετε; Τον λόγο έχει ο Κοινοβουλευτικός Εκπρόσωπος από το Ποτάμι κ. Δανέλλης.
Για ένα λεπτό μόνο θα ήθελα τον λόγο.
Δεν σας δίνω κανένα λεπτό, κύριε Σκουρλέτη.
Κύριε Πρόεδρε, συγγνώμη! Κύριε Υπουργέ, συγγνώμη! Δεν είναι προσωπικό για εσάς. Όμως, εάν σε κάθε ομιλητή τοποθετούνται Υπουργοί, δεν θα φτάσει ο χρόνος. Γίνανε τρεις παρεμβάσεις. Δεν γίνεται αυτό!
Ακούστε. Το ξέρετε πολύ καλά όλοι σε αυτήν την Αίθουσα ότι από το πρωί έχει επισημανθεί επανειλημμένως ότι δεν θα επαρκέσει ο χρόνος για να καλυφθούν οι ανάγκες του καταλόγου με βάση τους ομιλητές που έχουν εγγραφεί. Δεν γίνεται, λοιπόν, μετά από δύο ή από έναν ομιλητή κάποιος Υπουργός να θέλει να παρεμβαίνει για ένα και για δύο λεπτά. Μαζέψτε αυτά που θέλετε από αυτά που ακούτε και όταν θα έρθει η ώρα της ομιλίας σας, μπορείτε να απαντήσετε, ευχαρίστως, εκείνη την ώρα.
Ωραία, αυτό θέλω να κάνω.
Όχι, όταν έρθει η ώρα της ομιλίας σας, μπορείτε ευχαρίστως να απαντήσετε εκείνη την ώρα. Τον λόγο έχει ο κ. Δανέλλης.
Να παρέμβει για να απαντήσουμε, κύριε Πρόεδρε!
Να παρέμβει ο κύριος Υπουργός, κύριε Πρόεδρε!
Αμέσως μετά μπορώ να έχω τον λόγο, κύριε Πρόεδρε;
Κύριε Λοβέρδο, αναφέρομαι σε εσάς προσωπικά. Ή μάλλον θα το πω αλλιώς: Πλακίτσες όχι εδώ! Βγείτε έξω και κάντε όση πλάκα θέλετε! Εντάξει; Δεν είναι προσωπικό. Αναφέρομαι σε όλη την Κοινοβουλευτική Ομάδα σας που μόλις πριν από λίγα δευτερόλεπτα έκαναν αυτά που έκαναν! Σας παρακαλώ πολύ! Σεβαστείτε, λοιπόν, και τον ομιλητή, και το Προεδρείο, αλλά και τους υπόλοιπους Βουλευτές.
Τι κάναμε, κύριε Πρόεδρε!
Τι κάναμε, κύριε Πρόεδρε;
Κύριε Κεγκέρογλου, καθίστε κάτω!
Κύριε Πρόεδρε, να προσέχετε όταν αναφέρεστε στην Κοινοβουλευτική Ομάδα μας!
Κύριε Κεγκέρογλου, καθίστε κάτω!
Ευχαριστούμε πάρα πολύ!
Καθίστε κάτω! Αφήστε τα αυτά τώρα! Κάνετε τώρα εντυπωσιασμούς και προσπαθείτε να προκαλέσετε από το τίποτα.
Ευχαριστούμε πολύ.
Σας παρακαλώ! Δεν έχετε τον λόγο!
Μα, δεν τον ζητάω, κύριε Πρόεδρε!
Δεν έχετε τον λόγο! Σταματήστε να μιλάτε! Ορίστε, κύριε Δανέλλη, έχετε τον λόγο.
Ευχαριστώ, κύριε Πρόεδρε. Αγαπητές και αγαπητοί συνάδελφοι, σχετίζεται άραγε η συζήτηση και η ψήφιση του νομοσχεδίου αυτού με το Eurogroup της Δευτέρας και την επιδιωκόμενη συμφωνία που προφανώς όλοι μας ευχόμαστε; Η κ. Λαγκάρντ πριν λίγες ημέρες είπε «nothing is agreed, until everything is agreed». Αυτό σημαίνει πως τίποτα δεν κλείνει, αν δεν υπάρξει μία συμφωνία ολοκληρωμένη για όλα. Και φοβάμαι πάρα πολύ ότι λίγα πράγματα έχουν μείνει και εναπόκεινται στην ελληνική Κυβέρνηση. Κυρίες και κύριοι συνάδελφοι, στο συλλογικό μας ασυνείδητο αποτελεί σχεδόν αξίωμα ότι ο Έλληνας γονιός αγαπά παθολογικά και θυσιάζεται για τα παιδιά του. Μύθος! Απόδειξη; Το ασφαλιστικό νομοσχέδιο που συζητούμε σήμερα. Είναι νομοσχέδιο άδικο και μεσοπρόθεσμα μη βιώσιμο. Είναι ένα νομοσχέδιο που επιχειρεί να κρύψει τον διαχρονικό κυνισμό του πολιτικού συστήματος, αλλά και τον κυνισμό των πελατών αυτού του συστήματος από τις επόμενες γενιές. Μιλάμε για νέους ανθρώπους που ήδη δοκιμάζονται από την κακοπληρωμένη εργασία και τις χαλαρές εργασιακές σχέσεις ή τη μετανάστευση ή βεβαίως ακόμα χειρότερα την ανεργία. Μιλάμε για νέους ανθρώπους που ως εργαζόμενοι αναγκάζονται να πληρώνουν αυξημένους φόρους και ασφαλιστικές εισφορές που εξαφανίζουν το ήδη μειωμένο εισόδημά τους. Πρόκειται για νέους που στην πιο παραγωγική τους ηλικία ζουν καθημερινά τον εξευτελισμό της ελεημοσύνης των δικών τους, ανθρώπων, δηλαδή, που σε πολλές περιπτώσεις παίρνουν μεγαλύτερες συντάξεις από τους μισθούς που έπαιρναν όταν εργάζονταν. Πρόκειται για μηδενική ενσυνείδηση διαγενεακής δικαιοσύνης. Μας διέκρινε πάντα, μας διακρίνει και σήμερα. Αυτός ο στρεβλωτικός φακός με τον οποίο οι περασμένες γενιές έχουν επιλέξει να βλέπουν την πραγματικότητα αναδεικνύει και ένα από τα παράδοξα της Μεταπολίτευσης, ένα παράδοξο που έγκειται στην εμμονή της υποστήριξης κοινωνικών κατακτήσεων του παρελθόντος, που όμως όταν λιμνάζουν και δεν ακολουθούν τις παγκόσμιες οικονομικές και κοινωνικές εξελίξεις, μετατρέπονται σε κατάφωρες αδικίες. Το δημογραφικό πρόβλημα έγινε ανάγλυφα ορατό σε όλη τη δραματική του εξέλιξη ήδη από το 2000. Η σχέση εργαζομένων προς συνταξιούχους ήταν από τότε προβληματική με τάσεις σοβαρότατης επιδείνωσης. Είναι θέμα μεγεθών. Από τη μία ολοένα λιγότεροι εργαζόμενοι και από την άλλη κατασπατάληση του δημοσίου πλούτου, του δημοσίου χρήματος. Και βεβαίως, μην ξεχνάμε πως το ασφαλιστικό και το αναπτυξιακό, η ανάπτυξη, πηγαίνουν μαζί. Το ασφαλιστικό σύστημα που ισχύει σήμερα είναι ένα σύστημα που ούτε δίκαιο ούτε βιώσιμο είναι. Κόστισε στον Έλληνα φορολογούμενο πολίτη τα τελευταία δεκαέξι χρόνια περί τα 200 δισεκατομμύρια ευρώ. Και για να έχουμε μία εικόνα των μεγεθών, να θυμίσω ότι το σύνολο του δημοσίου χρέους είναι περίπου 300 δισεκατομμύρια ευρώ. Μία από τις αιτίες της κακοδαιμονίας του ασφαλιστικού είναι και ο κατακερματισμός της ελληνικής κοινωνίας, που βεβαίως εμφανίζεται και στο ασφαλιστικό σύστημα. Ομάδες συμφερόντων, ομάδες επιρροής, συντεχνίες, συνδέονταν μεταξύ τους από την πελατειακή εξάρτησή τους από το κομματικό κράτος. Πρόκειται για πολιτικές εξαρτήσεις που στηρίζονταν σε σχέσεις πολιτικής αντιπαροχής, όπου το εκάστοτε κυβερνών κόμμα διαμοίραζε ως φέουδό του τη δημόσια περιουσία. Εικόνα αυτής της συνταγής χρεωκοπίας αποτελούν και οι άπειροι φορείς που εμπλέκονται στο ασφαλιστικό, φύλακες που μάχονται ο ένας τον άλλον αδιαφορώντας για το μέλλον των άλλων, γαντζωμένοι στο στενό μικρόθωρό τους συμφέρον, φύλακες που ζούσαν σε έναν πραγματικό λήθαργο επιφανειακής ευμάρειας αντιμετωπίζοντας την οικονομική κρίση σαν μία επίθεση των ξένων στον περιούσιο λαό. Έβλεπαν παντού κακόβουλες δυνάμεις που συνωμοτούσαν συνεχώς, έχοντας στόχο την περικοπή εισοδημάτων, συντάξεων και θέσεων εργασίας. Δεν συνειδητοποιήσαμε όμως ποτέ πως ο δημοσιονομικός εκτροχιασμός κυρίως μέσω του ασφαλιστικού είναι αυτός που οδήγησε και στην κατάρρευσή του. Το κράτος αναγκαζόταν να συνεισφέρει ολοένα και μεγαλύτερα ποσά στα ελλειμματικά ασφαλιστικά ταμεία, τα οποία συνεχώς συσσώρευαν και περισσότερους συνταξιούχους. Το 2009 η συνεισφορά του κράτους ήταν 17 δισεκατομμύρια από τα περίπου 45 δισεκατομμύρια που εισέπραξε από άμεση και έμμεση φορολογία. Ένα από τα παράδοξα της κρίσης είναι το γεγονός ότι, παρά τις περικοπές, η συνταξιοδοτική δαπάνη μειώθηκε μόνο ελάχιστα. Παρ' ότι στο πλαίσιο του μνημονίου έγιναν τεράστιες περικοπές σε μεγάλες ομάδες συνταξιούχων, η συνταξιοδοτική δαπάνη παρέμεινε σταθερά υψηλή, αφού το πολιτικό σύστημα - σε πλήρη αλληλεξάρτηση από τους πελάτες του - επέλεξε με χαριστικές ρυθμίσεις να αυξήσει τους πρόωρα συνταξιοδοτηθέντες, αντί να προχωρήσει σε μία ουσιαστική ασφαλιστική μεταρρύθμιση. Ακόμη και το 2012, μετά από τόσες μειώσεις στις συντάξεις και μετά από τρία χρόνια περικοπών, η χώρα μας δαπάνησε για συντάξεις το 17,7% του ΑΕΠ, έχοντας το πιο δαπανηρό συνταξιοδοτικό σύστημα στην Ευρώπη, που παράλληλα ήταν και άδικο. Κυρίες και κύριοι συνάδελφοι, είναι προφανές ότι επιβάλλεται αλλαγή παραδείγματος και αυτό το παράδειγμα δεν μπορεί να στηρίζεται πλέον στην υπερφορολόγηση των μικρών και των μεσαίων εισοδημάτων. Το γεγονός ότι στο συζητούμενο νομοσχέδιο, παρ' ότι εμπεριέχει και φορολογικές διατάξεις, δεν γίνεται καμμία κουβέντα για την πάταξη της μεγάλης φοροδιαφυγής και εισφοροδιαφυγής αποκαλύπτει την προχειρότητα και την ευκολία με την οποία νομοθετείτε. Και όμως, είναι γνωστό ότι η πάταξη της φοροδιαφυγής είναι ο καλύτερος φίλος του κράτους πρόνοιας. Χτυπάτε πάλι τα συνήθη υποζύγια, γιατί στην πραγματικότητα δεν έχετε επεξεργασμένες λύσεις και δεν ξέρετε πώς να εφαρμόσετε τα όσα με αμετροέπεια υποσχόσασταν λίγο πριν. Να ξεκαθαρίσουμε πρώτα από όλα ότι η αντιμετώπιση της κρίσης περνάει σαφώς μέσα από την ασφαλιστική μεταρρύθμιση, αλλά όχι με αυτήν τη μεταρρύθμιση που φέρατε ούτε με τον τρόπο που την προτείνατε. Δυστυχώς, η Κυβέρνηση σκότωσε τη συζήτηση για το ασφαλιστικό χωρίς καν να έχει αρχίσει η ουσιαστική συζήτηση με την κοινωνία και με το σύνολο των πολιτικών δυνάμεων. Το σχέδιο που συζητάμε σήμερα επιχειρεί στην πραγματικότητα να διατηρήσει βραχυπρόθεσμα ένα χρεωκοπημένο διανεμητικό σύστημα συντάξεων, το οποίο θα επιβαρύνει υπέρμετρα τους σημερινούς λιγοστούς δυστυχώς εργαζόμενους, υπονομεύοντας παράλληλα τα συνταξιοδοτικά τους δικαιώματα. Δεν κατανοείτε πως δημιουργείτε κίνητρα περαιτέρω εισφοροδιαφυγής, αφού κανένας δεν θα θέλει να πληρώνει εισφορές - εξαιρετικά επιβαρυμένες μάλιστα - για μια αβέβαιη σύνταξη στο μέλλον, όπως και αντικίνητρα επιχειρηματικότητας εξαιτίας της υπέρμετρης επιβάρυνσης του εργασιακού κόστους, ό,τι ακριβώς και οι προηγούμενοι μέχρι σήμερα; Είναι η παλιά δοκιμασμένη συνταγή, κρύβουμε πάλι το πρόβλημα κάτω από το χαλί για να το καθαρίσουν οι επόμενοι. Αυτό, βεβαίως, δεν συνιστά μεταρρύθμιση, λέγεται μετάθεση ευθυνών και διαιώνιση της μιζέριας στο διηνεκές, που βεβαίως συνεχώς επιβαρύνεται ως χρεωκοπία βέβαιη και θα μας απασχολήσει αύριο. Μια πραγματική ασφαλιστική μεταρρύθμιση θα όφειλε να έχει το βλέμμα στο μέλλον. Κυρίως στο μέλλον. Δεν είναι αυτοσκοπός, πόσο μάλλον η μεταρρύθμιση και η πρόβλεψη ακόμη ενός μεταβατικού σταδίου που θα είναι διετίας, τριετίας, ο κόσμος όλος. Είναι επανάληψη μιας αποτυχημένης συνταγής, αυτό που πληρώνουμε σήμερα. Για να έχουμε μία σταθερή λύση, είναι πια παραπάνω από προφανές ότι απαιτείται ένα νέο κοινωνικό συμβόλαιο, μία νέα κοινωνική συμφωνία μεταξύ του συνόλου του πολιτικού συστήματος και του συνόλου της κοινωνίας. Στην πραγματικότητα όμως φοβόμαστε να συνομιλήσουμε με την ελληνική κοινωνία που πρέπει και θα δοκιμαστεί, όταν της τεθούν σοβαρά τα ερωτήματα. Η κοινωνία πρέπει πια να είναι έτοιμη να περάσει όχι μόνο σε μία συλλογική αναγνώριση λαθών, αλλά και σε μία συλλογική ανάληψη ευθυνών. Το γεγονός πως η συζήτηση αυτή με την κοινωνία δεν έχει γίνει και ως εκ τούτου, δεν ψηφίζουμε ένα βιώσιμο ασφαλιστικό σύστημα, καταδεικνύει και την απουσία οράματος. Εμείς προτείνουμε ένα σύστημα τριών πυλώνων, όπως εφαρμόζεται ήδη στη Σκανδιναβία, στην Ιταλία, σε διάφορες άλλες χώρες. Ο πρώτος πυλώνας πληρώνεται από όσους εργάζονται προς όσους είναι σήμερα συνταξιούχοι. Σε αυτόν τον πρώτο πυλώνα περιλαμβάνεται μία εθνική σύνταξη προνοιακού χαρακτήρα για όλους, η οποία θα συμπληρώνεται από μία διανεμητική σύνταξη, ανάλογα με τα ένσημα του καθενός. Ο δεύτερος πυλώνας θα αποτελείται από επαγγελματικά ταμεία που θα συμπληρώνουν την κύρια σύνταξη, μέσω πραγματικών επενδύσεων στις οποίες τα ίδια θα προβαίνουν, ενώ τα κέρδη τους θα καταλήγουν πάλι στους ασφαλισμένους τους. Και ο τρίτος πυλώνας εδράζεται κυρίως στην ιδιωτική ασφάλιση με απόλυτη ανταποδοτικότητα. Μέσα σε ένα πλέγμα φορολογικών κινήτρων πριμοδοτούνται όλοι όσοι έχουν τη δυνατότητα να επενδύσουν σε ένα ατομικό συνταξιοδοτικό πρόγραμμα μέρος του εισοδήματός τους, έτσι ώστε βεβαίως βοηθούν και με τον τρόπο αυτό την εθνική αποταμίευση. Πρέπει να δώσουμε τη δυνατότητα ευελιξίας, ειδικά για τους ελεύθερους επαγγελματίες και τους αυτοαπασχολούμενους, ως προς το ύψος της εισφοράς που θα καταβάλλουν. Μόνο με αυτόν τον τρόπο, κυρίες και κύριοι συνάδελφοι, θα δώσουμε κίνητρα σε νέους ανθρώπους να πραγματοποιήσουν το επιχειρηματικό τους σχέδιο, που θα είναι και αυτό που θα τους βγάλει από την ανεργία. Κυρίες και κύριοι της Κυβέρνησης, ήρθατε στην εξουσία υποστηριζόμενοι σε πολύ μεγάλο ποσοστό από τη γενιά που σήμερα καταδικάζεται με αυτό το νομοσχέδιο, μία γενιά που είναι εγκλωβισμένη σε μία κρίση χρέους που υπονομεύει το μέλλον της και καθιστά ορατή μία δραματική διαγενεακή ανισορροπία. Αναδιανομή εισοδήματος, κυρίες και κύριοι συνάδελφοι, κάνεις μέσω του φορολογικού συστήματος, όχι μέσω του ασφαλιστικού. Ασφαλιστικό δίχως ανταποδοτικότητα δεν νοείται. Και βέβαια, θα πρέπει να ξεκαθαρίσουμε ότι είναι άλλο πρόνοια και άλλο ασφάλιση. Σας ευχαριστώ.
Ευχαριστούμε τον κ. Δανέλλη. Τον λόγο έχει ο Υφυπουργός Εξωτερικών, κ. Μάρδας.
Ευχαριστώ, κύριε Πρόεδρε. Κύριε Πρόεδρε, κυρίες και κύριοι, γίνεται μία συζήτηση σήμερα για τη βιωσιμότητα του ασφαλιστικού μας συστήματος. Έως τώρα είχαμε περικοπές συντάξεων και εκ του αποτελέσματος κρίνεται ότι τα όσα εφαρμόστηκαν δεν οδηγούσαν σε ένα βιώσιμο σύστημα. Επιδιώκεται ένα σύστημα και με τα στοιχεία που έχουμε βλέπουμε ότι μπορεί να είναι βιώσιμο. Δεν πρέπει να ξεχνάμε το παρελθόν και πρέπει κάποια ώρα να βλέπουμε ποια ήταν εκείνα τα στοιχεία που μας οδήγησαν εδώ που φτάσαμε. Έγιναν λάθη, πολλά λάθη και θα έρθω σε ένα, το οποίο ίσως για πρώτη φορά συζητήθηκε εδώ στο πλαίσιο μίας άλλης προσέγγισης τον Δεκέμβριο, κατά την ώρα του προϋπολογισμού. Ήταν το PSI. Και ποιο πράγματι ήταν αυτό το PSI; Τι πράγματι ήταν η εξοικονόμηση που έγινε σε όρους χρέους στην Ελλάδα; Εκεί, αναφερόμενος σε μία έκθεση της Τράπεζας της Ελλάδας που δεν είναι η μόνη - υπάρχουν και άλλα τέτοια στοιχεία - ανέφερα ότι το καθαρό «κούρεμα» ήταν 52,1 δισεκατομμύρια και όχι 137,9 μαζί με την επαναγορά του χρέους, το οποίο ακουγόταν. Εκεί ακούστηκαν διάφορες φραστικές ακρότητες, οι οποίες δεν με ενδιαφέρουν και ούτε απάντησα εκείνη την περίοδο, απλά και μόνο ακούστηκε και το εξής, ότι δεν ξέρουμε να διαβάζουμε τα διάφορα στοιχεία τα οποία δίνονται στη δημοσιότητα. Επτά μέρες μετά, το Διεθνές Νομισματικό Ταμείο, στην ετήσιά του έκθεση, έγραφε ότι η αναδιάρθρωση του χρέους της Ελλάδας, όταν έγινε και όχι όταν αποφασίστηκε, ήταν όχι απλώς πολύ λίγη, πάρα πολύ λίγη. Στην ουσία, με άλλα λόγια, επιβεβαιώνονται όσα είχαμε πει εμείς τότε και τα όσα έγραφε η Τράπεζα της Ελλάδος και διάφοροι άλλοι αναλυτές. Η ερώτηση είναι: Και αυτοί δεν ξέρουν να διαβάζουν; Δηλαδή, κανένας δεν ξέρει να διαβάζει τα νούμερα; Ας δούμε τι ακριβώς έγινε. Καταθέτω, βέβαια, το μέρος της έκθεσης του Διεθνούς Νομισματικού Ταμείου. [[Στο σημείο αυτό ο Υφυπουργός Εξωτερικών κ. Δημήτριος Μάρδας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Από εκεί και πέρα άρχισε ένας διάλογος με γραπτά κείμενα που μπορώ να σας πω ότι έχει ενδιαφέρον. Καταθέτω δύο στοιχεία αυτού του διαλόγου, όπου κάθε μέρος προσπαθούσε να αποδείξει αν είχε δίκιο και πόσο δίκιο είχε. [[Στο σημείο αυτό ο Υφυπουργός Εξωτερικών κ. Δημήτριος Μάρδας καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Το ερώτημα είναι ότι με το τέλος αυτού του διαλόγου και με τα ερωτήματα τα οποία θέσαμε τότε δεν πήραμε απάντηση από τους υποστηρικτές εκείνους οι οποίοι θεωρούν ότι το «κούρεμα» ήταν της τάξης των 137 περίπου δισεκατομμυρίων. Βέβαια, το ερώτημα το οποίο τίθεται, αφού αφήσουμε το δέντρο και δούμε το δάσος, είναι το εξής: Ποιος τελικά ωφελήθηκε από όλη εκείνη τη διαδικασία; Αυτό είναι το ερώτημα που τέθηκε στο τελευταίο άρθρο το οποίο δημοσίευσα ως αποτέλεσμα απάντησης προηγούμενων άρθρων, τα οποία είχαν, μπορώ να πω, ενδιαφέρον, γιατί προσπαθούσαν να θεμελιώσουν μία άποψη, την οποία όμως είχε καταρρίψει και το Διεθνές Νομισματικό Ταμείο. Και δεν είναι βέβαια το ότι καταρρίπτουν οι εκθέσεις, αλλά είναι τα αποτελέσματα τα οποία έχουμε. Το χρέος μας, όπως ξέρετε, τόσο σε ονομαστικούς όρους, όσο και ως ποσοστό του ΑΕΠ αυξήθηκε από τότε και μετά και φτάσαμε σε ένα σημείο τελικά να βλέπουμε ότι αυτό το PSI των 137 δισεκατομμυρίων ήταν στην ουσία ανύπαρκτο. Κλείνοντας, θα αναφερθώ και σε ένα άλλο τεχνικό σημείο, το οποίο ακούστηκε κατ' επανάληψη, ότι σύμφωνα με τη μέθοδο της καθαράς παρούσης αξίας το όλο εγχείρημα ήταν ένα πετυχημένο εγχείρημα. Δεν θα σας μπλέξω με τεχνικές αναλύσεις και με το τι ακριβώς είναι αυτή η μέθοδος της καθαράς παρούσης αξίας. Απλά και μόνο, για όποιον θέλει, καταθέτω ένα ακόμα έγγραφο, στο οποίο μπορείτε να δείτε πώς λειτουργεί αυτή η μέθοδος της καθαράς παρούσης αξίας. Βέβαια, δεν αναφέρεται στα χρηματοοικονομικά. Είναι από ένα δικό μου βιβλίο, που αναφέρεται στα δημόσια οικονομικά. Ο τύπος όμως, η μαθηματική φόρμουλα και η λογική είναι ακριβώς η ίδια. Μπορείτε να διαβάσετε για να καταλάβετε τι σημαίνει αυτή η μέθοδος. [[Στο σημείο αυτό ο Υφυπουργός Εξωτερικών κ. Δημήτριος Μάρδας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού]] Εδώ, έχουμε το εξής μεθοδολογικό λάθος. Πρώτον, ένας τύπος δεν οδηγεί σε επιτυχημένες πολιτικές. Αυτό να το έχουμε καλά στο μυαλό μας. Κι όταν ένας τύπος βασίζεται σε υποθέσεις οι οποίες μπορούν να παραβιαστούν, τότε ακόμα περισσότερο η όποια επιτυχία της πολιτικής τίθεται υπό αμφισβήτηση. Ευχαριστώ πολύ.
Τον λόγο έχει ο κ. Θεωνάς από τον ΣΥΡΙΖΑ.
Ευχαριστώ, κύριε Πρόεδρε. Κυρίες και κύριοι συνάδελφοι, θα ήθελα να κάνω ένα μικρό σχόλιο για το ξεκίνημα που είχαμε το πρωί και την αντιπαράθεση που υπήρξε γύρω από την αντισυνταγματικότητα του νομοσχεδίου, που οφειλόταν κυρίως στην ασφάλιση διαφορετικών κατηγοριών εργαζομένων, των εργαζομένων του δημοσίου και των εργαζομένων του ιδιωτικού τομέα, στο ίδιο ασφαλιστικό ταμείο. Ειπώθηκαν και πράγματα μέσα στο Κοινοβούλιο τα οποία ήταν ιδιαίτερα βαριά και ιδιαίτερα υβριστικά και τα οποία θεωρώ ότι δεν τιμούν τη συζήτησή μας και το επίπεδο του διαλόγου που πρέπει να γίνεται. Εδώ, όμως, έχω ένα ερώτημα: Γιατί οι κύριοι συνάδελφοι που έβαλαν αυτό το θέμα άφησαν ακάλυπτο τον συμπατριώτη μου, τον συγχωριανό μου τον Γιάννη Βρούτση που σαν Υπουργός Εργασίας θεσμοθέτησε οι νέοι δημόσιοι υπάλληλοι να ασφαλίζονται στο ΙΚΑ; Το ΙΚΑ λοιπόν αυτήν τη στιγμή - σας το λέω με πλήρη ευθύνη - έχει ασφαλισμένους που είναι και μισθωτοί του δημοσίου και μισθωτοί του ιδιωτικού τομέα. Αυτό είναι παραβίαση που γεννάει και ποινικές ευθύνες, όπως απειλήθηκαν κάποια στιγμή, για τους ανθρώπους που νομοθετούν και δημιουργούν τέτοιες συνθέσεις των ασφαλισμένων σε ασφαλιστικά ταμεία. Θεωρώ ότι τον αφήσαν ακάλυπτο το Γιάννη. Νομίζω ότι πρέπει να καλυφθεί, διότι δεν έκανε κανένα έγκλημα ο άνθρωπος. Νομίζω ότι πρέπει να εγκριθεί και μ' αυτό το νομοσχέδιο και είναι και σωστό. Το δεύτερο σημείο που θέλω να θίξω είναι το εξής: Εγώ, συνάδελφοι και συναδέλφισσες, κάθε φορά που παρακολουθώ - και νομίζω ότι αρκετοί ξέρουν ότι είμαι πολύ συνεπής στην παρακολούθηση των διαδικασιών του Κοινοβουλίου μας, της Βουλής μας - απογοητεύομαι περισσότερο επειδή το επίπεδο του πολιτικού λόγου δεν τιμά όλους εμάς ούτε ως πρόσωπα και κυρίως ούτε ως κοινοβουλευτικούς ανθρώπους. Εδώ πρωταγωνιστεί η βρισιά, πρωταγωνιστούν οι χυδαίες εκφράσεις σε βάρος του ενός και του άλλου. Θεωρώ ότι η τακτική είναι απαράδεκτη και δεν μας τιμά καθόλου και κάποια στιγμή πρέπει να μπει και κάποιος φραγμός. Θέλω να αναφερθώ, γιατί χθες άκουσα έναν άνθρωπο που εγώ τον εκτιμώ ιδιαίτερα και τον σέβομαι, τον Γεράσιμο Γιακουμάτο, να μιλάει με κριτική και λίγο αρνητική διάθεση για τις ρυθμίσεις των εκατό δόσεων. Ως άνθρωπος που ήμουν εκείνη την περίοδο διοικητής του ΙΚΑ θέλω να διαβεβαιώσω πρώτα από όλα τον συνάδελφο Γιακουμάτο, αλλά και την ίδια τη Βουλή, ότι το μέτρο αυτό ήταν από τα καλύτερα που έχουν ληφθεί ποτέ στη χώρα μας, γιατί έδωσε βαθιές ανάσες σε όλα τα ταμεία. Ένα νούμερο μόνο θα σας πω, δεν θα σας μπερδέψω με πολλά νούμερα. Το συνολικό ποσό που δηλώθηκε για ρύθμιση, συνολικά από όλα τα ταμεία, προσέγγιζε τα 6 δισεκατομμύρια ευρώ. Έδωσε βαθιές ανάσες στα ταμεία, αλλά έδωσε και ανάσες στους ίδιους τους οφειλέτες, γιατί αποτέλεσε μία διαδικασία που τους διευκόλυνε να απαλλαγούν από τις οφειλές που έχουν και αυτό νομίζω ότι για τον καθέναν που χρωστάει είναι πάρα πολύ σημαντικό. Τώρα, ο Γεράσιμος ζήτησε να καταργηθεί. Εγώ λέω ότι οι δανειστές μας ζητούν την κατάργησή του. Εγώ, απευθυνόμενος στους Υπουργούς και Εργασίας και Οικονομικών, εκείνο που θέλω να υπογραμμίσω είναι ότι μάλλον πρέπει αυτήν τη στιγμή να επανέλθουν οι ρυθμίσεις που είχαν γίνει και διακόπηκαν γιατί, ειδικά για τις οφειλές προς τα ταμεία, ο οφειλέτης δεν πλήρωσε ούτε μία δόση.
Αυτό είπε χθες ο Γιακουμάτος. Ήμουν κι εγώ παρών. Ακριβώς αυτό που λέτε.
Άμα το είπε, συμφωνώ απόλυτα και θεωρώ ότι αυτό πρέπει να γίνει γιατί εξυπηρετεί. Εγώ σας λέω: Αυτά τα δισεκατομμύρια πώς και πότε θα πληρωθούν αν δεν γίνει αυτή η ρύθμιση που πραγματικά θα βοηθήσει τον κόσμο; Τέλος, βγήκανε και πάρα πολλοί συνταγματολόγοι σήμερα εδώ στη συζήτησή μας, αναδείχθηκαν αρκετοί συνταγματολόγοι, αλλά και αυτοί δεν σέβονται τον πολιτικό λόγο που πρέπει να είναι πολιτικός και όχι υβριστικός. Εν πάση περιπτώσει, θα τους το συγχωρήσουμε. Θέλω στα δύο λεπτά που έχω να πω δύο κουβέντες για τα επαγγελματικά ταμεία, αγαπητοί συνάδελφοι και συναδέλφισσες. Αν πάρετε και διαβάσετε την οδηγία της Κομισιόν του 2002, θα δείτε ότι βάζει αρκετά πράγματα. Κατά τη δική μου άποψη και γι' αυτό και ανησυχώ και ιδιαίτερα, είναι γεγονός ότι το τριφασικό σύστημα που δοκιμάστηκε για πρώτη φορά στη Χιλή του Πινοσέτ, ανοίγει διάπλατα τον δρόμο, όχι μόνο τις πόρτες αλλά και τα παράθυρα, για να περάσουμε στην ιδιωτική ασφάλιση. Κι αυτό, επειδή προωθούν το σύστημα της κεφαλαιοποίησης για την απόδοση των επικουρικών συντάξεων, που κυρίως εκεί αναπτύσσεται αυτή η διαδικασία. Δεύτερον, αν θέλετε, ας δούμε τις συνθήκες που έχουν διαμορφωθεί. Το 1994 η τότε Κυβέρνηση του Κωνσταντίνου Μητσοτάκη μέσα σ' ελάχιστο χρονικό διάστημα πήρε ιδέες από τη Λευκή Βίβλο του Ντελόρ και πέρασε στο ελληνικό Εργατικό Δίκαιο την ελαστική απασχόληση, τη μερική απασχόληση και τις άτυπες μορφές απασχόλησης. Αν μ' αυτές τις συνθήκες θα χρειάζεται ο εργαζόμενος ογδόντα - εκατό χρόνια για να πάρει σύνταξη, καταλαβαίνετε ότι οι ιδιωτικές ασφαλιστικές εταιρείες, που σήμερα ήδη παρεμβαίνουν, θα έχουν τη δυνατότητα να πάνε στον ασφαλισμένο, στον εργαζόμενο, να του πούνε: «Πόσο πληρώνεις τον μήνα;» «Τόσα» «Πλήρωνέ μου εμένα τόσα τον μήνα και σε δέκα - δεκαπέντε χρόνια, θα πάρεις αυτό, εκείνο κι εκείνο». [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Δευτερόλεπτα θα χρειαστώ και τελειώνω, κύριε Πρόεδρε. Έτσι, θα τον πάρει από το δημόσιο σύστημα ασφάλισης, που πρέπει να επιμείνουμε να είναι δημόσιο, καθολικό και αναδιανεμητικό και αυτό προωθεί το νομοσχέδιο που συζητάμε. Θα πρέπει, λοιπόν, να το υποστηρίξουμε, γιατί αλλιώς θα ανοίξει ο δρόμος για την ιδιωτική ασφάλιση. Ευχαριστώ πολύ.
Τον λόγο έχει ο κ. Τσιάρας από τη Νέα Δημοκρατία.
Κύριε Πρόεδρε, κύριε Υπουργοί, κυρίες και κύριοι συνάδελφοι, αν πρέπει να κάνω ένα σχόλιο για τον μόλις κατελθόντα του Βήματος αξιότιμο κύριο συνάδελφο, θα πω ότι όντως υπάρχει πλέον ένα πολύ σοβαρό και καταγεγραμμένο πρόβλημα στη λειτουργία του ελληνικού Κοινοβουλίου, που αφορά στον τρόπο με τον οποίο και οι συνάδελφοι εκφράζονται, αλλά και γενικότερα διεξάγεται η κοινοβουλευτική συζήτηση. Όμως, πρέπει να επισημάνουμε ότι αυτό το πρόβλημα προφανώς έχει αρχίσει να παίρνει τεράστιες διαστάσεις το τελευταίο διάστημα, σ' αυτήν την κοινοβουλευτική περίοδο. Άρα αν πρέπει να αναζητήσουμε ευθύνες και, ενδεχομένως, τον σοβαρό λόγο για να αλλάξουμε αυτήν την κακή πραγματικότητα, πρέπει πρώτα απ' όλα να κάνουμε μια έκκληση και στο Προεδρείο, κύριε Πρόεδρε - θα μου επιτρέψετε - αλλά βεβαίως και στους παριστάμενους Υπουργούς και γενικότερα στην Κυβέρνηση, ένας τέτοιος διάλογος να μη συνεχίζει να λαμβάνει χώρα σ' αυτήν την Αίθουσα, αλλά αντίθετα, μ' έναν τρόπο που προφανώς θα αποτελεί παιδαγωγικό παράδειγμα για την κοινωνία, να στεκόμαστε με αξιοπρέπεια στην όποια δυνατότητα πολιτικής αντιπαράθεσης και πολιτικού αντιλόγου. Θέλω αρχίζοντας να σταθώ στην καταστρατήγηση των κοινοβουλευτικών διαδικασιών, του πνεύματος και του γράμματος του Κανονισμού της Βουλής από την κυβερνητική Πλειοψηφία, προκειμένου να φέρει εσπευσμένα μέσα στο Σαββατοκύριακο τη συζήτηση για το ασφαλιστικό νομοσχέδιο. Προσωπικά τοποθετήθηκα επ' αυτού στη Διάσκεψη των Προέδρων με σαφήνεια. Το ζήτημα, άλλωστε, βαραίνει την κοινοβουλευτική συνείδηση της Πλειοψηφίας και στην Ολομέλεια αλλά και στη Διάσκεψη των Προέδρων, που υποτάσσει για μία ακόμη φορά τον θεσμό του Κοινοβουλίου στις κυβερνητικές επιδιώξεις. Όσον αφορά εμάς, τη Νέα Δημοκρατία, σας διαβεβαιώνω ότι δεν μας αιφνιδίασε. Αιφνιδίασε, όμως, την ελληνική κοινωνία, που είδε για άλλη μία φορά τις ελπίδες της να διαψεύδονται μέσα από ένα απαράδεκτο νομοθετικό πόνημα. Κύριε Υπουργέ, θα αποφύγω τον πειρασμό να αναφερθώ στα αποτελέσματα της διαπραγμάτευσης της Κυβέρνησής σας, μιας αποτυχημένης διαβούλευσης με τους Θεσμούς, που φόρτωσε στις πλάτες των Ελλήνων μέσα σε δεκαπέντε μήνες 12,5 δισεκατομμύρια ευρώ νέους φόρους και νέα μέτρα, δηλαδή 8,5 δισεκατομμύρια ευρώ περισσότερα μέτρα απ' όσα είχατε πει τον περασμένο Οκτώβριο. Βεβαίως, μπορείτε να πείτε οτιδήποτε, αλλά οι αριθμοί σ' αυτήν την περίπτωση νομίζω ότι είναι αδιάψευστοι μάρτυρες. Βεβαίως, θα αποφύγω και τον πειρασμό να επιρρίψω ευθύνες για το κενό μεταξύ των περικοπών των 300 εκατομμυρίων ευρώ, που προέβλεπε η αναλογιστική μελέτη της Νέας Δημοκρατίας - το θυμάται χαρακτηριστικά ο κ. Βρούτσης - μέχρι τις περικοπές των 3 δισεκατομμυρίων ευρώ, που προβλέπει αυτό που ονομάζετε εσείς αναλογιστική μελέτη, αυτή η προβολή, τέλος πάντων, την οποία βέβαια φέρατε κυριολεκτικά στο «παρά πέντε» στη Βουλή. Άκουσα με πολύ μεγάλη προσοχή τον κύριο Υπουργό και τον εισηγητή της Πλειοψηφίας, αλλά ακόμη και τον ίδιον τον Πρωθυπουργό στις όποιες ομιλίες έκανε σχετικά με το ασφαλιστικό, να αναφέρεται σ' αυτό σαν ένα νομοσχέδιο, ένα νομοθέτημα, που θα εισάγει τη δικαιοσύνη στο ασφαλιστικό μας σύστημα. Κύριοι συνάδελφοι του ΣΥΡΙΖΑ, αλήθεια πιστεύετε ότι μπορεί να υπάρχει δικαιοσύνη στη διανομή της φτώχειας; Ξέρουμε πάρα πολύ καλά ότι αυτό το νομοσχέδιο επεκτείνει και διαχέει τη φτώχεια σε όλους, στους ένστολους, στους μισθωτούς, στους ελεύθερους επαγγελματίες, στους αυτοαπασχολούμενους, στους νέους επιστήμονες, στους αγρότες και διαρρηγνύει το ύστατο κοινωνικό δίχτυ ασφαλείας για τους πλέον αδύναμους, σφαγιάζοντας στην πραγματικότητα τις συντάξεις χηρείας, τις αναπηρικές συντάξεις και βεβαίως το οικογενειακό επίδομα. Κυρίες και κύριοι συνάδελφοι, το ασφαλιστικό νομοσχέδιο της Συγκυβέρνησης αποτελεί μνημείο πολιτικής ασυνέπειας γιατί αναιρεί μέσα σε δύο μήνες όλα όσα υποσχέθηκε ο ίδιος ο Πρωθυπουργός στους αγρότες και έρχεται να βάλει και τα δύο χέρια βαθιά στην τσέπη των Ελλήνων αγροτών. Όσα δεν τους τα παίρνει από την αριστερή τσέπη με τους φορολογικούς συντελεστές, τους τα παίρνει πολλαπλάσια από τη δεξιά με την εκτόξευση των ασφαλιστικών εισφορών, εισφορές που σκαρφαλώνουν σταδιακά χρόνο με τον χρόνο στο 20% του εισοδήματός τους. Αντιλαμβάνεστε όλοι τι συνεπάγεται αυτή η επιβάρυνση, ειδικά για τα χαμηλά αγροτικά εισοδήματα όπου η φορολογική επιβάρυνση - πλέον το γνωρίζουν όλοι - υπολογίζεται όχι με τον πραγματικό τρόπο, αλλά με το λεγόμενο τεκμαρτό εισόδημα των αγροτών. Με αυξήσεις που ξεπερνούν το 272% στις ασφαλιστικές εισφορές, με τη γη των αγροτών υποθηκευμένη και με το καθεστώς των κόκκινων δανείων, η Κυβέρνηση δεν φτωχοποιεί οριστικά απλά τους Έλληνες αγρότες, αλλά στην πραγματικότητα τους μετατρέπει σε κολίγους στην ίδια τους τη γη. Καταργεί μέσα σε μία νύχτα όχι μόνο τις ασφαλιστικές κατηγορίες των αγροτών, αλλά και τον ίδιο τον ασφαλιστικό φορέα - στήριγμα της ελληνικής αγροτιάς, τον ΟΓΑ. Συμπαρασύρει ταυτόχρονα στην άβυσσο όσες μικρές επιχειρήσεις της περιφέρειας λειτουργούν σε χωριά και κωμοπόλεις με λιγότερους από δύο χιλιάδες κατοίκους που ασφαλίζονταν - το ξέρουμε - με μεγάλη προσπάθεια όλων των προηγούμενων κυβερνήσεων μέχρι σήμερα στον ΟΓΑ, αφού τους υποχρεώνει πλέον να επωμιστούν τις υπέρογκες επιβαρύνσεις του τεκμαρτού εισοδήματος. Το ασφαλιστικό σύστημα, κύριε Υπουργέ, για το οποίο αυτάρεσκα δηλώνετε υπερήφανος, θα ερημοποιήσει την ελληνική περιφέρεια. Αυτό πρέπει να το καταλάβουμε όλοι μας, κυρίες και κύριοι συνάδελφοι, και θα είναι μία συνέπεια την οποία θα τη ζήσουμε - πιστεύω - όλοι στον χρόνο της επόμενης κοντινής χρονικά δικής μας ζωής. Κυρίες και κύριοι συνάδελφοι, το ασφαλιστικό νομοσχέδιο της Συγκυβέρνησης ΣΥΡΙΖΑ - ΑΝΕΛ έρχεται να βάλει και τα δύο χέρια βαθιά στην τσέπη των επιστημόνων, νέων και παλιών, του πιο παραγωγικού και ελπιδοφόρου τμήματος της ελληνικής κοινωνίας. Όσα δεν τα παίρνει με τους φορολογικούς συντελεστές από την αριστερή τσέπη - επιμένω - τα παίρνει πολλαπλάσια από τη δεξιά. Ακόμη και οι φαινομενικά ευνοϊκές ρυθμίσεις στις εισφορές για μια πενταετία στους νέους επιστήμονες καταντούν ανέκδοτο έτσι όπως έχουν παρουσιαστεί, διότι επιστρέφονται πίσω στο κράτος στο τέλος του ασφαλιστικού βίου και μάλιστα εντόκως ή τιμαριθμικά προσαρμοσμένες, όπως αρέσκεται να λέει χαρακτηριστικά ο κύριος Υπουργός. Επειδή όλα αυτά έχουν μία πολύ συγκεκριμένη - αν θέλετε - συνέπεια στο σύνολο της ελληνικής κοινωνίας - το ανέφεραν πάρα πολλοί εκ των προηγούμενων ομιλητών - πρέπει να σας επισημάνω ότι αυτό το οποίο ευαγγελιστήκατε και που ήταν η ελπίδα, καταφέρατε να το μετατρέψετε σε απελπισία για ολόκληρη την ελληνική κοινωνία. Εμείς καταψηφίζουμε το παρόν νομοσχέδιο όχι μόνο γιατί επιφέρει άδικα βάρη σ' όλους τους πολίτες. Το καταψηφίζουμε γιατί είναι αναποτελεσματικό, γιατί είναι ατελέσφορο, γιατί οδηγεί στη ρήξη των γενεών και όχι στην αλληλεγγύη, όπως νομίζετε, γιατί είναι αντιαναπτυξιακό και αντιπαραγωγικό, γιατί δεν μεταρρυθμίζει το ασφαλιστικό, αλλά το απορρυθμίζει πλήρως, γιατί εξωθεί τους εργαζόμενους και τους εργοδότες - θα το δείτε στο προσεχές διάστημα - στην εισφοροαποφυγή και στην εισφοροδιαφυγή, γιατί θα οδηγήσει νομοτελειακά σε νέα ελλείμματα, σε νέες «μαύρες τρύπες» και πιθανότατα στο τέλος σ' ένα νέο επώδυνο ασφαλιστικό. Κυρίες και κύριοι συνάδελφοι ειδικά της Πλειοψηφίας, η καραμέλα που αναμασάτε ότι για όλα φταίει δήθεν το κακό παρελθόν, πρέπει να καταλάβετε ότι έλιωσε, τελείωσε. Έχετε κι εσείς το δικό σας πλέον παρελθόν στη διακυβέρνηση, ένα παρελθόν μιας δεκαπεντάμηνης καταστροφικής διακυβέρνησης που πολλαπλασιάζει τα αδιέξοδα και τα δεινά για τους πολίτες.
Κύριε Τσιάρα, ολοκληρώστε.
Ολοκληρώνω, κύριε Πρόεδρε. Καταφέρατε μέσα σε δεκαπέντε μήνες να διαλύσετε σχεδόν όλες τις ελπίδες που σας εμπιστεύτηκε ο ελληνικός λαός, οι χιλιάδες εκπρόσωποι της παραγωγικής Ελλάδας, η πλατιά συμμαχία των κατηρτισμένων υπαλλήλων που υπερασπίζονται ένα σύγχρονο και παραγωγικό δημόσιο τομέα, οι δημιουργικές δυνάμεις του τόπου, η υγιής επιχειρηματικότητα, ο ιδιωτικός τομέας που δίνουν την ύστατη μάχη της επιβίωσης και που είναι τελικά η μόνη «αγελάδα» που μπορεί να παραγάγει γάλα για ένα ακόμη και σήμερα αδηφάγο δημόσιο. Έχουμε μία και μόνη ελπίδα: Να φύγετε.
Κύριε Τσιάρα, σας παρακαλώ, ολοκληρώνετε.
Το λέω αυτό, διότι ο μόνος τρόπος να αντιμετωπίσει κανείς αυτήν την πραγματικότητα, πλέον, βρίσκεται στην απόλυτη κρίση των Ελλήνων πολιτών και της ελληνικής κοινωνίας. Αν θέλουμε να προσδοκούμε στην πραγματική ανάταξη και ανάπτυξη της πατρίδας μας, το ξέρετε κι εσείς, αγαπητοί κύριοι συνάδελφοι, ότι δεν θα περάσει μέσα από αυτόν τον δρόμο και μέσα από αυτές τις επιλογές. Σας ευχαριστώ.
Τον λόγο έχει ο κ. Καραθανασόπουλος από το Κομμουνιστικό Κόμμα Ελλάδας.
Ευχαριστώ, κύριε Πρόεδρε. Ξεκινώντας την ομιλία του ο Υπουργός Εργασίας, ο κ. Κατρούγκαλος, δήλωσε περήφανος ότι με το συγκεκριμένο νομοσχέδιο προωθεί μία μεταρρυθμιστική τομή. Έτσι ακριβώς είναι. Προωθεί, όντως, μία μεταρρυθμιστική τομή. Ποια είναι αυτή; Είναι το ξήλωμα και η οριστική κατεδάφιση του κοινωνικού χαρακτήρα της ασφάλισης. Δηλαδή, είναι η ολοκλήρωση του έργου που είχαν αφήσει στη μέση η Νέα Δημοκρατία και το ΠΑΣΟΚ, ενός έργου που είχε ξεκινήσει από τις αρχές της δεκαετίας του '90, για να επιτευχθεί, για να υλοποιηθεί, η στρατηγική επιδίωξη κατά της αστικής τάξης. Ποια δηλαδή; Για έναν εργαζόμενο πολύ φθηνό χωρίς συγκροτημένα εργασιακά και ασφαλιστικά δικαιώματα και επειδή την αγορά εργασίας οι προηγούμενες κυβερνήσεις την είχαν οδηγήσει στη ζούγκλα, σήμερα, ήρθατε εσείς να κατεδαφίσετε το σύστημα της κοινωνικής ασφάλισης. Μάλιστα, δεν πήγατε μόνο να κατεδαφίσετε το σύστημα της κοινωνικής ασφάλισης, αλλά αξιοποιείτε και το σύνολο των επιχειρημάτων της καταστροφολογίας που χρησιμοποιούσαν οι υποτιθέμενοι πολιτικοί σας αντίπαλοι. Βγήκε χωρίς αιδώ ο κύριος Υπουργός - και το επανέλαβε και ο κ. Μάρδας - και τι είπε; Ότι τα 2/3, λέει, του χρέους αφορούν τη χρηματοδότηση της κοινωνικής ασφάλισης. Δεν ντρέπεστε; Το χρέος το κρατικό το έκαναν τα ασφαλιστικά ταμεία και οι συνταξιούχοι; Σε αυτό το σημείο φτάσατε; Να λέτε αυτά τα πράγματα; Αυτά που λέγανε όσοι ήθελαν τα προηγούμενα χρόνια να ξεμπερδεύουν με την κοινωνική ασφάλιση, τώρα τα λέτε κι εσείς; Δηλαδή, επαναλαμβάνετε την επιχειρηματολογία τους σε αυτήν εδώ την Αίθουσα; Βέβαια, είναι λογικό να την επαναλάβετε την επιχειρηματολογία τους, από τη στιγμή που τα έργα σας βοούν. Τι κάνατε; Μετατρέπετε τη σύνταξη σε προνοιακό επίδομα. Εθνική σύνταξη την ονομάζετε τώρα. Και όχι μόνο αυτό, αλλά προχωράτε στη λογική της ανταποδοτικότητας, δηλαδή, στην εξατομίκευση του συστήματος της κοινωνικής ασφάλισης και στον κεφαλαιοποιητικό του χαρακτήρα. Γι' αυτόν, ακριβώς, τον λόγο και επιδιώκετε να στηρίξετε με κάθε τρόπο την ασφάλιση κεφαλαιοποιητικού χαρακτήρα που είναι τα ταμεία επαγγελματικής ασφάλισης και οι ιδιωτικές ασφαλιστικές εταιρείες. Δηλαδή, ο ιδιωτικός πυλώνας της ασφάλισης του τριαξονικού συστήματος που με ευλάβεια εφαρμόζετε κι εδώ. Με το νομοσχέδιο αυτό που φέρνετε τώρα καταργείτε επί της ουσίας την κρατική συμμετοχή, καταργείτε την τριμερή συμμετοχή, την τριμερή χρηματοδότηση στο ασφαλιστικό σύστημα, δηλαδή, τη συμμετοχή του κράτους. Προχωράτε στην αύξηση του εργάσιμου βίου για να μπορέσει να πάρει κάποιος την κατώτερη ή την εθνική - όπως την λέτε τώρα - σύνταξη από τα δεκαπέντε στα είκοσι χρόνια. Σε τι συνθήκες; Αυτές τις αγοράς εργασίας όπου για να βάλει κάποιος ένσημα πρέπει να έχει μπάρμπα στην Κορώνη, όπου υπάρχει 25% η επίσημη ανεργία, η μαύρη και ανασφάλιστη εργασία; Πότε θα συμπληρώσει αυτά τα ένσημα της εικοσαετίας ένας νέος σήμερα δεκαοκτώ χρονών, είκοσι, είκοσι πέντε; Πόσα χρόνια χρειάζεται; Έχετε υπολογίσει; Ποτέ! Πρέπει να ζήσει τρεις ζωές για να μπορέσει να συμπληρώσει τα συγκεκριμένα ένσημα και μάλιστα με πρόσχημα την ανεργία συνεχίζετε να προχωράτε σε ακόμη περισσότερα μέτρα. Αυξάνετε τις εισφορές, μειώνετε τις συντάξεις, υπολογίζετε τη σύνταξη στο σύνολο του εργάσιμου βίου που αυτός ο τρόπος υπολογισμού οδηγεί στην καταβαράθρωση του ποσοστού αναπλήρωσης και βγαίνει χωρίς ντροπή και τσίπα ο κύριος Υπουργός και λέει ότι θα αυξηθεί το ποσοστό αναπλήρωσης. Μα, ο δίπλα παρακαθήμενός σας Υπουργός, ο κ. Τσακαλώτος, χθες το βράδυ έστειλε μία επιστολή στους ομολόγους του. Τι λέει σε αυτήν την επιστολή, έτσι όπως δημοσιεύτηκε τουλάχιστον; Λέει ότι «πέρα από όλα αυτά τα οποία έχουμε κάνει, προχωρούμε στη μεταρρύθμιση του ασφαλιστικού συστήματος, προσφέροντας ίδιους κανόνες για όλους τους συνταξιούχους και μειώνοντας τα ποσοστά αναπλήρωσης». Το γράφει ο κ. Τσακαλώτος στην επιστολή του. Ποιος από τους δυο σας λέει αλήθεια; Μάλλον ο κ. Τσακαλώτος λέει αλήθεια. Αυτή είναι η πολύ λογική. Αυτή, λοιπόν, η λογική αποτελεί τον ορισμό του πολιτικού καιροσκοπισμού. Η χθεσινή ομιλία του κυρίου Πρωθυπουργού στην Κοινοβουλευτική Ομάδα αποτελεί το απαύγασμα του πολιτικού καιροσκοπισμού, γιατί ήταν γεμάτη ψέματα. Τι είπε, για παράδειγμα, ο κ. Τσίπρας; «Δεσμευτήκαμε τον Σεπτέμβριο να προστατέψουμε τις συντάξεις και τους μισθούς.» Για τις συντάξεις και τους μισθούς είπατε λίγο πριν. Άρα και την πρώτη κατοικία των δανειοληπτών. Στην ίδια επιστολή τι λέει ο κ. Τσακαλώτος λίγο παρακάτω; Τι ισχυρίζεται προς τους εταίρους, προς τους ομολόγους του; Λέει ότι οι τελευταίες διατάξεις περιλαμβάνουν το άνοιγμα του συνόλου της αγοράς των νυν εξυπηρετούμενων δανείων, εκτός από κάποια προσωρινή προστασία των δανείων, που σχετίζονται με την πρώτη κατοικία. Έτσι την προστατεύετε την πρώτη κατοικία; Με αυτά τα «προσωρινά»; Έτσι, λοιπόν, με αυτήν τη λογική, με αυτήν την πολιτική κλιμακώνετε την αντιλαϊκή επίθεση. Αυτός ο χαρακτήρας της ταξικής σας πολιτικής φαίνεται και στο φορολογικό πακέτο, κύριοι Υπουργοί. Βεβαίως, πρόκειται για ένα φορολογικό πακέτο που δεν ήταν συνολικό. Από τα 5,6 δισεκατομμύρια, το 1,8 δισεκατομμύρια ήταν ασφαλιστικό και τα 3,6 δισεκατομμύρια ήταν φορολογικά μέτρα. Τώρα φέρνετε ένα κομμάτι από αυτά τα 3,6 δισεκατομμύρια. Δεν αναφέρομαι στα μέτρα - «κάβα». Μιλάω για τα μέτρα που πρέπει να υλοποιήσετε, στα οποία δεν περιλαμβάνονται τα πλέον αντιλαϊκά μέτρα, που σχετίζονται με την έμμεση φορολογία, την αύξηση του συντελεστή ΦΠΑ στο 24%, όπως έχει γραφτεί, την αύξηση του ειδικού φόρου κατανάλωσης στη βενζίνη, την αύξηση του ειδικού φόρου κατανάλωσης στο φυσικό αέριο, μόνο για τη λαϊκή κατανάλωση, γιατί είχατε αποδεχθεί μία τροπολογία νύχτας από Βουλευτές του ΣΥΡΙΖΑ να απαλλαγούν οι βιομήχανοι από τον φόρο κατανάλωσης στο φυσικό αέριο. Αυτός είναι ο ταξικός χαρακτήρας. Ποιος, αλήθεια, θα πληρώσει αυτά τα 3,6 δισεκατομμύρια φορολογικά μέτρα; Τα λαϊκά στρώματα θα τα πληρώσουν. Μία αναδιανομή ανάμεσα στις λαϊκές οικογένειες κάνετε και προσθέτετε νέα οικονομικά βάρη στα όσα είχε φέρει η Νέα Δημοκρατία και το ΠΑΣΟΚ τα προηγούμενα χρόνια. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτού]] Ολοκληρώνω, κύριε Πρόεδρε. Από αυτήν την άποψη και μέσα από τη μείωση του αφορολόγητου σε ακόμη χαμηλότερο επίπεδο - και 650 ευρώ μισθό να έχει κάποιος, θα πληρώνει φόρο - , αλλά και μέσα από την τροπολογία που φέρατε, με την οποία αυξάνετε τον συντελεστή για τις προσωπικού χαρακτήρα επιχειρήσεις, γι' αυτούς που έχουν απλογραφικά στοιχεία, από το 26% που ήταν σήμερα στο 29% γι' αυτούς που είχαν εισοδήματα από τέτοιες επιχειρήσεις έως 50.000 ευρώ και μειώνετε τη φορολογία σε αυτούς που είχαν πάνω από 50.000 ευρώ που ήταν 33%, είναι φανερός ο ταξικός χαρακτήρας της πολιτικής σας. Χωρίς ντροπή βγαίνει εχθές ο κ. Τσίπρας και λέει - το επανέλαβε σήμερα και ο εισηγητής του ΣΥΡΙΖΑ - ότι σε χιλιάδες περιπτώσεις και με εισοδήματα έως 22.000 ευρώ είναι μικρή η φορολογική επιβάρυνση και δεν ξεπερνά κατά μέσο όρο τα 100 ευρώ.
Κύριε Καραθανασόπουλε, ολοκληρώστε παρακαλώ.
Ολοκληρώνω, κύριε Πρόεδρε. Φορολογική επιβάρυνση είναι που έρχεται να προστεθεί στα προηγούμενα φορολογικά μέτρα και ισχυρίζεστε ότι είναι μικρή αυτή η φορολογική επιβάρυνση; Αντί να απαλλάξετε τη λαϊκή οικογένεια από τη φορολογική επιβάρυνση και να προσπαθήσετε, να παλέψετε να πληρώσει το κεφάλαιο, έχετε αφήσει τους εφοπλιστές στο αφορολόγητο, τους υπόλοιπους επιχειρηματικούς ομίλους επίσης, το σχέδιο που έδωσε στη διαβούλευση για τον αναπτυξιακό νόμο ο κ. Σταθάκης προβλέπει σταθερό φορολογικό σύστημα και νέα φορολογικά προνόμια για τους επιχειρηματίες, χαμηλότερους συντελεστές για τις νέες επενδύσεις, αλλοδαπές και εγχώριες. Από αυτήν την άποψη, ολοκληρώνοντας, κύριε Πρόεδρε, να πω ότι βεβαίως, για την Κυβέρνηση, είναι πολύ εύκολος αντίπαλος η Νέα Δημοκρατία και το ΠΑΣΟΚ. Γιατί, όμως, ο λαός να επιλέξει ανάμεσα στη Σκύλλα και τη Χάρυβδη; Ποιος κάνει τη μεγαλύτερη καταστροφή στην ικανοποίηση των λαϊκών αναγκών; Εμείς λέμε ότι στο επίκεντρο πρέπει να μπουν οι ανάγκες του λαού. Με αυτές πρέπει να αντιπαρατεθεί και τη διεκδίκηση αυτών πρέπει να ικανοποιήσει. Αυτό σήμερα είναι δυνατό να γίνει οργανώνοντας την πάλη για γενικότερες ρήξεις, αλλαγές και ανατροπές, αυτές που είναι σήμερα αναγκαίες για την εργατική τάξη και τα άλλα λαϊκά εισοδήματα. Ευχαριστώ, κύριε Πρόεδρε.
Τον λόγο έχει ο κ. Λυκούδης από το Ποτάμι.
Κυρίες και κύριοι συνάδελφοι, κάθε φορά που έχουμε μία μεγάλη συζήτηση στη Βουλή, η οποία εξ αντικειμένου επεκτείνεται σε γενικότερες πολιτικές παρατηρήσεις, κρίσεις, εκτιμήσεις ακόμα και σε ψιλοκαυγάδες, έχω πάντα την αίσθηση ότι εξακολουθούμε να ζούμε ένα φτιαχτό όνειρο σε κάποια δική μας Νεφελοκοκκυγία - τη θυμόσαστε; - σε κάποια φωλιά κούκων στα σύννεφα, γυρίζοντας την πλάτη στην πεζή πραγματικότητα, όχι γιατί δεν την ξέρουμε, αλλά γιατί δεν θέλουμε να την αντικρύσουμε κατάματα. Γι' αυτό, κυρίες και κύριοι συνάδελφοι της Πλειοψηφίας, και η κατάρρευση και η διάψευση επήλθαν με τη βεβαιότητα φυσικού φαινομένου. Διάφοροι πονηροί Πισθέταιροι εμφανίστηκαν ως φορείς ελπίδας και προπαγανδιστές κάποιας νέας κατάστασης, που μόνο στη φαντασία τους υπήρχε, αχθοφόροι, δυστυχώς, πολιτικών ψευδών, για να αποκαλυφθούν και να αποδειχθούν τάχιστα, πριν αλέκτωρ λαλήσαι, ως καιροσκόποι, που ενώ υποτίθεται ότι ήρθαν για να σώσουν τους άλλους, εργάζονται συστηματικά μόνο για το δικό τους κομματικό όφελος και το δικό τους καθεστώς. Κυρίες και κύριοι συνάδελφοι, ως προς το φορολογικό σκέλος του νομοσχεδίου, εφ' όσον δεν έχω τον χρόνο να υπεισέλθω σε λεπτομερείς αναλύσεις, αρκούμαι απλώς να υπογραμμίσω ότι κάθε φορά που προπαγανδίζεται η δακρύβρεχτη σκληρή διαπραγμάτευση, οι φόροι αυξάνονται. Πρόκειται για πραγματική έννομη ληστεία, όταν επί παραδείγματι ελεύθεροι επαγγελματίες, επιστήμονες και αγρότες καλούνται να καταβάλλουν σε φόρους και εισφορές το 55% του εισοδήματός τους. Οι ταξικοί αποστάτες μας ηδονίζονται με την καταστροφή των μικρομεσαίων τάξεων, ενώ οι φτωχοί γίνονται ακόμα φτωχότεροι και η κοινωνία εξαθλιώνεται και με δική τους ευθύνη. Ισοπέδωση αντί για ισότιμη μεταχείριση, καταστροφή και φαύλος κύκλος, αυτά είναι μεταξύ άλλων τα επιτεύγματα της Κυβέρνησης που, δυστυχώς, ταύτισε στην κοινή γνώμη τη δική της αποτυχία με την αποτυχία της αριστερής πολιτικής. Εγώ μιλάω από μία σκοπιά που πιστεύω ότι αρκετοί αντιλαμβάνεστε ότι είναι και η προσωπική μου. Ταύτισε την αποτυχία του ΣΥΡΙΖΑ με την αποτυχία της αριστερής πολιτικής και αυτό είναι ιστορικά άδικο, εξαιρετικά άδικο για την αξία και τα οράματα της Αριστεράς. Κυρίες και κύριοι συνάδελφοι, ζούμε ακόμη και απολαμβάνουμε μακαρίως τους μύθους μας. Μύθος πρώτος και γενεσιουργός: Τα μνημόνια δημιούργησαν την κρίση, ενώ ισχύει - το έχουμε πει εκατό φορές - ακριβώς και απολύτως το αντίθετο. Ο δημοσιονομικός εκτροχιασμός, με τις ευλογίες όλων σε συνθήκες παγκόσμιας οικονομικής κρίσης, έφερε τα μνημόνια. Πρέπει να συνειδητοποιήσουμε το καθοριστικό μέγεθος και των δικών μας λαθών και ευθυνών. Τότε μόνο θα πάψουμε να είμαστε ικέτες και επαίτες, όπως σήμερα. Μόνο η αυτοκριτική και η αυτογνωσία θα μας οδηγήσουν στην ανάκτηση της χαμένης εθνικής αξιοπρέπειας. Μύθος δεύτερος, σαφής και παραδειγματικός: Η κρίση και τα καταραμένα μνημόνια οδήγησαν το ασφαλιστικό στα σημερινά αδιέξοδα ή μήπως το ασφαλιστικό αποτέλεσε καθοριστικό παράγοντα της κρίσης; Κυρίες και κύριοι συνάδελφοι, δεν μπορείτε να αντιληφθείτε δυστυχώς ότι είναι άλλο πράγμα η περισσότερο από ποτέ αναγκαία ασφαλιστική μεταρρύθμιση σε αυτό τον τόπο και άλλο πράγμα τα μεταβατικά στάδια των ρυθμίσεων. Εσείς φέρνετε ως ασφαλιστική μεταρρύθμιση ρυθμίσεις μεταβατικού χαρακτήρα που, έστω και αυτές, θα μπορούσε κάλλιστα κάποιος να τις συζητήσει και καλοπροαίρετα, αν δεν ήταν απολύτως αδιέξοδες, αναποτελεσματικές και εγκληματικές για τις γενιές που έρχονται. Ποιον κοροϊδεύουμε; Κυρίες και κύριοι συνάδελφοι, ως πότε θα συγκαλύπτεται το γεγονός ότι τα αθροιστικά ελλείμματα και οι συνολικές δημόσιες δαπάνες μόνο για το ασφαλιστικό ανέρχονταν στο 80% με 83% των αθροιστικών δημοσίων ελλειμμάτων την περίοδο 2006-2009, ότι τα αθροιστικά ελλείμματα του ασφαλιστικού που καλύφθηκαν από κρατική χρηματοδότηση, από τον κρατικό προϋπολογισμό, αντιπροσώπευαν το 83% περίπου της αύξησης του δημοσίου χρέους στην περίοδο 2000-2009, ότι, με άλλα λόγια, το ασφαλιστικό ευθύνεται για τα δύο τρίτα και πλέον του υπέρογκου χρέους που μας οδήγησε στην κρίση και στην ουσιαστική χρεωκοπία, ότι πριν από την κρίση το ποσοστό αναπλήρωσης των συντάξεων ανερχόταν στο 100% ή και στο 110% ή και περισσότερο; Πόσες φωνές κριτικής εντός και εκτός αυτής Αιθούσης υψώθηκαν; Πόσους ενοχλούσε το όργιο αυτών των ανενδοίαστων αλλά ευπρόσδεκτων πελατειακών πρακτικών, υπό το χειροκρότημα και την πλειοδοσία και της αντιπολίτευσης τότε - μιλάω συνολικά για έναν πολιτικό κόσμο που ανεχόταν αυτό το έγκλημα, διότι περί εγκλήματος επρόκειτο - συνδικαλιστικών συντεχνιών, «ευγενών» ταμείων κ.λπ., και άλλων φορέων ων ουκ έστιν αριθμός; Πόσοι ήταν πρόθυμοι να ακούσουν τις λιγοστές φωνές που εις μάτην προειδοποιούσαν για τα επερχόμενα αδιέξοδα; Ακόμη και μέσα στην περίοδο της κρίσης, συγκεκριμένα στην περίοδο 2008-2015, συνταξιοδοτήθηκαν πεντακόσιες πενήντα χιλιάδες άτομα, ενώ άλλες τριακόσιες χιλιάδες έχουν κάνει τις αιτήσεις τους και βρίσκονται σε ουρά αναμονής για χρόνια. Σύνολο: οκτακόσιες πενήντα χιλιάδες περίπου μέσα σε οκτώ μόλις χρόνια. Ποιος είναι ο μέσος όρος ηλικίας συνταξιοδότησης των ατόμων αυτών; Κυρίες και κύριοι συνάδελφοι, δεν έχει νόημα να προστρέξει κανείς σε περισσότερα στοιχεία. Απλώς, ένα σύστημα όπου οι αμοιβές από εργασία εκπροσωπούν το 25% του ΑΕΠ και των συντάξεων το 16% με 16,5%,∙ένα σύστημα που το ποσό που καταλήγει στους μισθούς μειώθηκε κατά 27%, ενώ το ποσό που καταλήγει σε συντάξεις αυξήθηκε κατά 13%, ένα σύστημα όπου η αναλογία εργαζομένων και συνταξιούχων από 1/77 το 2000 έφθασε στο 1/27 το 2013, απλώς, ένα τέτοιο σύστημα έχει πάψει προ πολλού να είναι βιώσιμο. Γι' αυτό και δικαίως χαρακτηρίσαμε το παρόν νομοσχέδιο αναχρονιστικό, ακατάλληλο και αδιέξοδο. Δεν αποτελεί παρά σπασμωδική αντίδραση για την κάλυψη του δημοσιονομικού κενού. Οι ρυθμίσεις δεν αποσκοπούν παρά να εξυπηρετήσουν κάποια πολιτική πελατεία εν γνώσει του γεγονότος ότι και οι κύριες συντάξεις προβλέπεται να μειωθούν, να συμπέσουν δηλαδή με έναν υποτιθέμενο πολιτικό κύκλο. Αυτή είναι οι εμφανείς μικροκομματικοί υπολογισμοί όλων υμών, κυρίες και κύριοι συνάδελφοι του ΣΥΡΙΖΑ, που θα δίνατε, σκίζοντας τα μνημόνια, τη δέκατη τρίτη σύνταξη. Κυρίες και κύριοι συνάδελφοι, η συζήτησή μας έχει ένα τεράστιο κενό. Στην Αίθουσα αυτή υπάρχει ένας μεγάλος απών. Συζητάμε και αποφασίζουμε ερήμην του. Πρόκειται για τις νέες γενιές, τις εργαζόμενες αλλά και τις άνεργες, και αυτές που σχεδιάζουν απογοητευμένες και αποθαρρημένες να εγκαταλείψουν τη χώρα στην οποία γεννήθηκαν και μεγάλωσαν, για να αναζητήσουν τις ευκαιρίες και την τύχη τους αλλού. Κυρίες και κύριοι συνάδελφοι, πιστεύω ακράδαντα ότι μόνο η συλλογική αυτογνωσία θα μας οδηγήσει στη συλλογική ευθύνη. Χρειαζόμαστε λύσεις σε βάθος δεκαπέντε με είκοσι ετών. Έχει ειπωθεί ότι η κυκλοφορία της εμπιστοσύνης είναι προτιμότερη από την κυκλοφορία του χρήματος. Αυτή η Κυβέρνηση όχι μόνο έχει λιγοστέψει την κυκλοφορία του χρήματος, αλλά, νομίζω, δυστυχώς, ότι στερείται πλέον και της εμπιστοσύνης των πολιτών. Είναι μία Κυβέρνηση μη αξιόπιστη. Η εικόνα του νομοσχεδίου, με δύο λόγια - και γι' αυτό θα το καταψηφίσω - είναι ληστεία στο φορολογικό και ισοπέδωση χωρίς μέλλον στο ασφαλιστικό. Πρέπει να τελειώνουμε, κυρίες και κύριοι συνάδελφοι, με τις παραπλανήσεις, να εγκαταλειφθεί η δημαγωγία και η πλειοδοσία στο ψέμα, για να μην θρηνήσουμε χειρότερα. Ευχαριστώ.
Ευχαριστούμε, κύριε Λυκούδη. Τον λόγο έχει ο κ. Κατσιαντώνης από την Ένωση Κεντρώων.
Κυρίες και κύριοι συνάδελφοι, είναι πραγματικά οξύμωρο να βλέπουμε σήμερα τους ανθρώπους που πριν από δύο χρόνια υποκινούσαν τον κόσμο σε απεργιακές κινητοποιήσεις, σήμερα να στοχοποιούνται για αντιλαϊκά μέτρα. Τουλάχιστον, ελπίζω, έστω και αυτήν την ύστατη στιγμή, ο κόσμος να καταλάβει ότι η δημαγωγία και ο λαϊκισμός του παρελθόντος πρέπει επιτέλους σε αυτήν τη χώρα να τελειώσουν, γιατί απλά εύκολες λύσεις δεν υπάρχουν. Οι περισσότεροι πολιτικοί και Βουλευτές, δυστυχώς, έχουν κτίσει καριέρες, υποσχόμενοι τις εύκολες λύσεις. Αντί, λοιπόν, να ακολουθήσουμε τον δρόμο των μεταρρυθμίσεων, όπως επιτακτικά ζητάει η Ένωση Κεντρώων από την πρώτη μέρα κιόλας που μπήκαμε στη Βουλή, γινόμαστε μάρτυρες της διάσωσης του παλαιοκομματισμού. Το νομοσχέδιο που κατεπειγόντως καταθέτετε στη Βουλή για να προλάβετε τις διεθνείς εξελίξεις προστατεύει τα αγαπημένα παιδιά του συστήματος, εκείνους, για παράδειγμα, που παίρνουν πολλαπλές συντάξεις μέχρι και 3.000 ευρώ τον μήνα, εκείνους που δικαιούνται προσωπικές διαφορές και προνομιακές μεταχειρίσεις. Αλήθεια, ποιος, ας πούμε, ασφαλισμένος του ΟΑΕΕ, δηλαδή του ΤΕΒΕ, γνωρίζει τι εστί προσωπική διαφορά; Προσπαθήσατε ποτέ να του το εξηγήσετε; Ποιος από αυτούς έστω ξέρει τι είναι το εφάπαξ; Ποιος εποχιακός απασχολούμενος στον κλάδο των οικοδομών μπορεί να καταλάβει για ποιον λόγο ένας πενηνταπεντάρης συνταξιούχος ΔΕΚΟ παίρνει περίπου 2.000 ευρώ τον μήνα; Μπορείτε να τον κοιτάξετε στα μάτια και να του πείτε ότι αυτός ο εποχιακός εργάτης, όταν συμπληρώσει με το ζόρι δεκαπέντε χρόνια υπηρεσίας, θα πάρει εθνική σύνταξη μόνο 384 ευρώ τον μήνα; Είδαμε ακόμη και τον Πρόεδρο της Βουλής να ανεβαίνει πάνω σε αυτό εδώ το Βήμα και να υποστηρίζει ότι οι πρώην Βουλευτές, οι οποίοι συνταξιοδοτήθηκαν πριν το 2012, δεν μπορούν να ζήσουν με τη σύνταξη που θα πάρουν. Επομένως, να μην τους την κόψουμε. Αν δεν μπορούν να ζήσουν αυτοί με τη σύνταξη που θα πάρουν, κάποιος που παίρνει μόνο το ένα τρίτο από αυτούς, πώς θα μπορέσει να ζήσει; Έχει γενικότερα, δηλαδή, αυτός που θα πάρει την εθνική σύνταξη λιγότερες ανάγκες; Στο κάτω κάτω, γιατί οι πρώην Βουλευτές και γενικότερα, οι πρώην αιρετοί δεν μπορούν να ζήσουν, αφού τους έχετε εξασφαλίσει την ελάχιστη εγγυημένη εθνική σύνταξη, αφού μας λέτε ότι αρκεί αυτή η σύνταξη για να εγγυηθεί την επιβίωση των πολιτών. Ας πάρουν αυτοί τα 384 ευρώ, αν έχουν συμπληρώσει είκοσι χρόνια πολιτικής θητείας. Εμείς, ως Ένωση Κεντρώων, υποστηρίζουμε ότι οι πρώην αιρετοί - είτε Βουλευτές, είτε νομάρχες, είτε δήμαρχοι, είτε οτιδήποτε αφορά αιρετό δημόσιο αξίωμα - δεν πρέπει να παίρνουν καμμία σύνταξη η οποία θα στηρίζεται στην πολιτική τους υπηρεσία, γιατί απλά αποτελεί λειτούργημα και όχι επάγγελμα. Επίσης, ντροπή και πρόκληση για όλους είναι να προβλέπετε στο ασφαλιστικό νομοσχέδιο πολλαπλούς συνταξιούχους των 3.000 ευρώ. Είναι πρόκληση πάνω απ' όλα για εκείνους από τους οποίους θέλετε να πάρετε εισφορές. Σας θυμίζω τον διανεμητικό χαρακτήρα του συνταξιοδοτικού μας συστήματος, δηλαδή οι τρέχοντες εργαζόμενοι πληρώνουν εκείνους που βρίσκονται στη σύνταξη αυτήν τη στιγμή. Πώς θα πείσετε, λοιπόν, κάποιον μικρομεσαίο επιχειρηματία να πληρώνει τις τεράστιες εισφορές του ΤΕΒΕ 20% επί του καθαρού τους εισοδήματος; Πώς θα πείσετε κάποιον που διατηρεί μία οικογενειακή επιχείρηση ότι θα πρέπει να μειώσει τα ψώνια του στο σουπερμάρκετ για να παίρνει πολλαπλή σύνταξη των 3.000 ευρώ ένας τέως υπάλληλος ΔΕΚΟ; Εάν δεν είναι αυτό παθογένεια και αιτία αναξιοπιστίας του κράτους, τότε τι είναι; Κατά βάθος, γνωρίζετε το κακό που έχετε κάνει στην κοινωνία. Όπως ανέφερε και ο συνάδελφος της ΔΗΜΑΡ νωρίτερα, κλείσατε χθες μέχρι και τον Εθνικό Κήπο, καθώς φοβάστε για έκτροπα και μάλιστα, με κλειστά τα μέσα μαζικής ενημέρωσης. Μία ερώτηση θέλω να κάνω: Μήπως θέλετε να μετατρέψετε τον Εθνικό Κήπο σε «Βασιλικό» πάλι; Ο κ. Κατρούγκαλος, που μόλις έφυγε, δήλωσε επί λέξει ότι η ασφαλιστική και φορολογική μεταρρύθμιση επιβαρύνει τον ελεύθερο επαγγελματία των 25.000 ευρώ κατά 170 ευρώ τον χρόνο και για όλες τις άλλες περιπτώσεις, για οποιονδήποτε έχει κάτω από 25.000 ευρώ εισόδημα υπάρχει ελάφρυνση. Το διαθέσιμο εισόδημα, δηλαδή, που μένει στην τσέπη του είναι μεγαλύτερο. Μα, δεν καταλαβαίνετε, κύριοι, ότι η ανεργία θα μειωθεί μόνο όταν η μικρομεσαία επιχείρηση βγάλει περισσότερα χρήματα; Οι ίδιοι αποδέχεσθε ότι κάποιος ιδιώτης που βγάζει πάνω από 25.000 ευρώ είναι ο χαμένος του νέου ασφαλιστικού νομοσχεδίου. Αυτός ο άνθρωπος, όμως, που εσείς στοχοποιείτε σήμερα, θα ήταν εκείνος που θα άνοιγε θέσεις εργασίας. Τώρα όχι μόνο δεν θα ανοίξει θέσεις εργασίας, όχι μόνο δεν θα αυξήσει τα έσοδα του κράτους μέσω των ασφαλιστικών εισφορών, αλλά θα απολύσει και κόσμο, γιατί απλώς ο λογαριασμός του δεν βγαίνει. Με ποσοστιαία τέλη επιτηδεύματος, με 100% προκαταβολές φόρου, με τερατώδη κλίμακα φορολογίας 45% στα υψηλά εισοδήματα, ο άνθρωπος στον πρώτο χρόνο λειτουργίας του «μπαίνει μέσα». Όχι μόνο δεν θα έχει περιθώριο για προσλήψεις, αλλά δεν θα μπορεί να εξασφαλίσει ούτε τα προς ζην για την οικογένειά του. Αυτόν τον ίδιο άνθρωπο, αν δεν δηλώσει 2.000 ευρώ στη φορολογική του δήλωση, για να μπορέσει, για παράδειγμα, να πληρώσει το φροντιστήριο των παιδιών του, θα τον πείτε «φοροφυγά», θα τον διαπομπεύσετε και θα του στείλετε προσωπικό έλεγχο για να του κλείσετε την επιχείρηση. Εμείς, ως Ένωση Κεντρώων, στηρίζουμε τους ανθρώπους που παράγουν, είτε είναι στο δημόσιο είτε είναι στον ιδιωτικό τομέα. Δεν ανεχόμαστε, όμως, να συνεχίζετε τις παθογένειες του παρελθόντος και υποστηρίζουμε ότι μέσα στο τρέχον νομοσχέδιο βάζετε σε πολυετή γύψο τη χώρα και υποθηκεύετε το μέλλον των παιδιών μας. Δεν θα μας βρείτε συμμάχους, λοιπόν, σ' αυτήν την απαράδεκτη κατεύθυνση. Καταψηφίζουμε επί της αρχής και θα τοποθετηθούμε στα άρθρα αύριο.
Τον λόγο έχει ο κ. Θεοχάρης ως Ανεξάρτητος Βουλευτής.
Σας ευχαριστώ, κύριε Πρόεδρε. Κυρίες και κύριοι συνάδελφοι, κάποιος πρέπει να σας πει πως το νομοσχέδιο είναι δικό σας. Άκουσα προηγουμένως την κ. Γκαρά και δεν πίστευα στα αυτιά μου. Το αποδόμησε εντελώς. Μίλησε για τους νέους, τους ελεύθερους επαγγελματίες. Το κατακρεούργησε. Κάποιος δεν πρέπει να σας πει ότι είναι δικό σας νομοσχέδιο; Αφού δεν μπορείτε να το στηρίξετε, κάντε τουλάχιστον ό,τι έκαναν οι πολιτικά δειλοί, οι ΑΝΕΛ, που δεν τολμά να σηκωθεί ένας να μιλήσει. Ούτε ένας δεν έχει γραφτεί να μιλήσει από τους ΑΝΕΛ, γιατί δεν μπορούν να το στηρίξουν. Όμως, θα ψηφίσουν. Ο ελληνικός λαός την πολιτική δειλία θα την ανταμείψει το ίδιο με την ψήφιση της καταστροφής που φέρνουν. Έχουμε μπροστά μας το νομοσχέδιο που θα οδηγήσει στην πτώση σας. Ευτυχώς! Πρέπει να φύγετε. Μ' αυτό το νομοσχέδιο ολοκληρώνεται το έγκλημα εις βάρος των αδυνάμων, εις βάρος της Ελλάδας που παράγει, εις βάρος της ελπίδας όσων σας πίστεψαν. Το 29% είναι το νέο επεισόδιο στην ταινία τρόμου που παράγετε. Όποιος έχει ίχνος αξιοπρέπειας, ίχνος ευαισθησίας, ίχνος ενσυναίσθησης, δεν μπορεί να ψηφίσει αυτό το νομοσχέδιο. Εγώ δεν θα το κάνω. Το οφείλω στη συνείδησή μου. Το οφείλω στους πολίτες που με ψήφισαν. Το οφείλω, κυρίως, στις νέες γενιές που δεν έχουν ακόμα δικαίωμα ψήφου. Το ασφαλιστικό που φέρνετε - μας το λένε οι μελέτες που κατέθεσε ο ίδιος ο κ. Κατρούγκαλος στην επιτροπή - δεν λύνει το πρόβλημα. Η δαπάνη, αλλά και οι επιχορηγήσεις από τον κρατικό προϋπολογισμό θα συνεχίσουν να αυξάνονται σε απόλυτο αριθμό και θα μειώνονται μόνο ως ποσοστό του ΑΕΠ από το 2017 και μετά. Όμως και αυτό είναι ψέμα. Με αναγωγή - διότι δεν το λέτε ευθέως - βλέπουμε την αύξηση του ΑΕΠ που περιμένετε, που έχετε βάλει στους υπολογισμούς σας. Είναι 3,3% για το 2017, 4,1% για το 2018 και 4,2% για το 2019. Θυμίζω πως μόλις πριν από λίγες ημέρες η Ευρωπαϊκή Επιτροπή με τις εαρινές εκτιμήσεις μίλησε για 2,7% αύξηση για το 2017. Συνεπώς, μιλάμε για συνειδητή παραπλάνηση του λαού. Πρέπει να φύγετε άμεσα. Επιμένετε να φέρνετε ένα ασφαλιστικό που δεν θέλει ο λαός. Πρώτον, δημόσιο. Δηλαδή, η σύνταξή μου στον ίδιο κουβά με τη μίζα σας. Όχι, κύριοι της Κυβέρνησης, δεν θα πάρω. Προτιμώ να μην είναι η σύνταξή μου στα χέρια των πολιτικών. Αυτό λένε οι πολίτες. Η σύνταξη του κόσμου έχανε πάντα, γιατί πάντα νικούσε η σπατάλη και η διαφθορά. Το σύστημα θα πρέπει να απομονωθεί από τον κρατικό προϋπολογισμό και το πολιτικό κατεστημένο. Δεύτερον, είναι άδικο και άνισο. Άλλες συντάξεις θα παίρνουν οι τωρινοί συνταξιούχοι, άλλες οι επόμενοι. Άλλες εισφορές θα έχουν οι σημερινοί εργαζόμενοι, μεγαλύτερες απ' αυτές των προηγούμενων. Όχι, κύριοι της Κυβέρνησης, δεν θα πάρω. Προτιμώ δικαιοσύνη. Τρίτον είναι το διανεμητικό το οποίο μας το λέτε αναδιανεμητικό, δηλαδή τα λεφτά μου τα κλέβετε και δεν πάνε στη σύνταξή μου. Πάνε σε μία μαύρη τρύπα για να παίρνουν οι πρόωρα συνταξιοδοτημένοι και οι ευνοημένοι. Όχι, κύριοι της Κυβέρνησης, δεν θα πάρω. Προτιμώ τη μαύρη εργασία. Το μόνο σωστό που κάνετε είναι η ενοποίηση των ταμείων. Όσοι σας αντιπολιτεύονται για αυτό σκέφτονται μόνο τους πελάτες τους. Φέρνετε μια τρύπα στο νερό. Μεγαλώνετε τις τρύπες και θα χρειαστεί νέο ασφαλιστικό πριν το 2018. Γι' αυτό δεν θα το ψηφίσω. Γι' αυτό πρέπει να φύγετε άμεσα, τώρα, πριν να είναι αργά για τη χώρα. Στο φορολογικό κάνετε τα ίδια: κατακρεούργηση χωρίς λογική. Ένα παράδειγμα αρκεί. Ξαναφέρνετε το θεσμό του διαφορετικού αφορολόγητου ανάλογα με τα τέκνα. Δίνετε 50 ευρώ για το πρώτο παιδί ακόμα και σε αυτόν που βγάζει 1 εκατομμύριο ευρώ. Πότε θα μάθετε; Σύγχρονη κοινωνική πολιτική κάνετε με τα επιδόματα. Ναι, το αφορολόγητο αλλάζει ανάλογα με τα τέκνα, άλλο χωρίς τέκνα και άλλο με τέκνα. Δώστε 50 ευρώ και παραπάνω σε αύξηση του επιδόματος τέκνων και θα σας κοστίσει το ίδιο - πάνω από 50 ευρώ θα σας κοστίσει - και θα το πάρει αυτό το επίδομα και αυτός που βγάζει 5.000 ευρώ που τώρα δεν παίρνει τίποτα από το αφορολόγητό σας. Δηλαδή, δεν κάνετε ούτε καν σωστή πολιτική σύμφωνα με τους διακηρυγμένους στόχους σας. Πρέπει να φύγετε άμεσα και να μην ξανάρθετε. Οι αγρότες ξεχνάνε τις αφορολόγητες επιδοτήσεις. Φορολογείτε από το πρώτο ευρώ. Το επόμενό σας θύμα θα είναι οι δημόσιοι υπάλληλοι. Μας αποκάλυψε η εαρινή έκθεση πως συμφωνήσατε μείωση του μισθολογίου των δημοσίων υπαλλήλων. Όμως, δεν θα φτάσει αυτό. Όταν θα φέρετε νέα ελλείματα - και θα φέρετε νέα ελλείματα, ήδη ο ΦΠΑ είναι εκτός στόχων κατά 156 εκατομμύρια ευρώ στο πρώτο τρίμηνο - τότε δεν θα αυξήσετε άλλο τους φόρους. Τότε θα απολύσετε δημοσίους υπαλλήλους. Να το ξαναπώ. Άλλοι μπορεί να το κάνουν από ιδεολογία, εσείς θα το κάνετε από ανικανότητα. Θα κλαίτε καθώς το κάνετε, κατά το πρότυπο του κ. Σπίρτζη. Βεβαίως. Δεν θα θέλετε, αλλά θα το κάνετε. Θα απολύσετε δημοσίους υπαλλήλους ή δεν θα έχετε λεφτά να τους πληρώσετε και θα τους αφήσετε στο έλεος του Θεού. Είστε οι κυριότεροι εχθροί των δημοσίων υπαλλήλων τώρα πια. Γι' αυτό σας στηρίζουν και οι φίλοι σας από το εξωτερικό, για να σπάσετε και αυτό το ταμπού στη χώρα. Γελοιοποιήσατε τους αντιμνημονιακούς, θάψατε το κούρεμα τους χρέους, ξεφτιλίσατε τις προεκλογικές υποσχέσεις, κονιορτιοποιήσατε την έννοια της Αριστεράς. Ένα πράγμα μένει και μετά θα σας πετάξουν έξω: να απολύσετε δημοσίους υπαλλήλους. Θα το κάνετε. Πρέπει να φύγετε όσο είναι καιρός και να μην ξανάρθετε. Θα τολμήσω και θα πω, έστω και αν είμαι ο μόνος πολιτικός που το λέει: Το Διεθνές Νομισματικό Ταμείο είναι σήμερα με τον ελληνικό λαό. Ζητάει να τα βάλετε με τους πελάτες σας, δημοσίους υπαλλήλους και συνταξιούχους, όπως ζητούσε στους προηγούμενους να τα βάλει με τους δικούς τους πελάτες, αγρότες και ένστολους και πιο πριν με τους συνδικαλιστές για τα εργασιακά. Ζητάει και από τους Ευρωπαίους να κουρέψουν το χρέος. Εσείς δεν θέλετε να τα βάλετε με τους πελάτες σας όπως και οι προηγούμενοι δεν το ήθελαν. Πηγαίνετε, λοιπόν, σε πολιτική διαπραγμάτευση. Τότε, όμως, η Μέρκελ και ο Ολάντ βάζουν τις δικές τους πολιτικές ευαισθησίες «όχι στο κούρεμα του χρέους, όχι τώρα, τώρα έχω εκλογές, από το 2017 θα συζητήσουμε» κ.λπ.. Μας τα είπε πάλι ο κ. Σόιμπλε και το Grexit πάλι στο τραπέζι: εννιά υπέρ αυτών, ένα υπέρ ημών. Ένα στα δέκα, αλλά και αυτό το ένα όχι υπέρ της χώρας, αλλά υπέρ του φαύλου πολιτικού συστήματος. Αυτή είναι περήφανη πολιτική σας διαπραγμάτευση. Είστε μια νίκη του σκότους, της πολιτικής φαυλότητας απέναντι στο φως των συμφερόντων της χώρας και των πολιτών. Είστε, όμως, - είμαι σίγουρος - προσωρινή νίκη. Θα φύγετε και ελπίζω να μην ξανάρθετε. Ευχαριστώ.
Με τον κ. Θεοχάρη ολοκληρώθηκε ο πρώτος κύκλος ομιλητών. Πριν περάσουμε στο δεύτερο κύκλο ομιλητών ο οποίος ξεκινά με τον κ. Σαντορινιό, να σας ενημερώσω ότι στο Βήμα θα ακολουθήσει η κ. Κεφαλογιάννη και θα συνεχίσει ο Υπουργός Οικονομικών κ. Τσακαλώτος. Η κ. Παπαρήγα ήδη έχει ζητήσει τον λόγο και μετά την κ. Παπαρήγα θα μιλήσει ο Κοινοβουλευτικός Εκπρόσωπος της Ένωσης Κεντρώων, ο κ. Καρράς. Κύριε Σαντορινιέ, έχετε τον λόγο.
Ευχαριστώ, κύριε Πρόεδρε. Κυρίες και κύριοι συνάδελφοι, κύριοι Υπουργοί, να ξεκινήσω από κάτι από το οποίο δεν θα ξεκινούσα. Κύριε Θεοχάρη, ακόμα και στην τροπολογία που έχει έρθει, το αφορολόγητο είναι μέχρι τις 20.000. Μετά δεν υπάρχει αφορολόγητο. Δεν ξέρω αν το έχετε πάρει χαμπάρι. Ήσασταν και Γενικός Γραμματέας Δημοσίων Εσόδων. Πάμε παρακάτω. Συζητάμε, λοιπόν, σήμερα το νομοσχέδιο που έχει γραφτεί από την ελληνική κυβέρνηση για την ασφαλιστική και φορολογική μεταρρύθμιση στο πλαίσιο της συμφωνίας του καλοκαιριού. Είναι ένα νομοσχέδιο που έχει προκαλέσει αντιδράσεις. Είναι αλήθεια. Όμως θα μου επιτρέψετε να πω ότι σε μεγάλο βαθμό είναι αντιδράσεις ενός συστήματος βολεμένων που είχαν συνηθίσει στα χρόνια της κρίσης αλλά και στα χρόνια της Μεταπολίτευσης να στέλνουν το λογαριασμό στα συνήθη υποζύγια, τους μισθωτούς, τους συνταξιούχους, τους μικρομεσαίους. Είναι ένα νομοσχέδιο που πολλοί από εσάς εδώ μέσα λέγατε ότι είναι μονομερής ενέργεια και χαιρόσασταν κιόλας γιατί δεν μπορούσατε να πιστέψετε ότι η Κυβέρνηση ΣΥΡΙΖΑ - ΑΝΕΛ θα κατάφερνε τελικά να προστατέψει τα χαμηλά και μεσαία εισοδήματα, χωρίς να την μπλοκάρουν οι θεσμοί. Γιατί εσείς είχατε συνηθίσει να σας στέλνουν τα νομοσχέδια, να τα μεταφράζετε και μετά να τα ψηφίζετε. Δεν μπορείτε να διανοηθείτε τι σημαίνουν οι όροι «διαπραγμάτευση» και κόκκινες γραμμές. Άλλωστε, σας φέρνει αλλεργία το κόκκινο. Το ξέχασα αυτό. Λοιπόν, είμαστε σήμερα εδώ για να ψηφίσουμε δύο μεταρρυθμίσεις, που στον πυρήνα τους όμως έχουν κοινά χαρακτηριστικά: την αναδιανομή, την προστασία των χαμηλών και μεσαίων εισοδημάτων, την κοινωνική δικαιοσύνη. Η ασφαλιστική μεταρρύθμιση χαρακτηρίζεται επιπλέον από το χαρακτηριστικό της διαγενεακής δικαιοσύνης και της ισονομίας όλων, χωρίς πατρίκιους και πληβείους, χωρίς ευνοημένους και αδικημένους. Ξενίζει πιθανώς το γεγονός ότι δεν καταφύγαμε στον εύκολο τρόπο μιας οριζόντιας περικοπής συντάξεων, της δωδέκατης αν δεν κάνω λάθος - έτσι δεν είναι; - όπως είχατε κάνει εσείς, έντεκα φορές τα προηγούμενα χρόνια. Προφανώς, σας φαίνεται αδιανόητο ότι στο ασφαλιστικό σύστημα πρέπει ο καθένας να συμβάλλει σύμφωνα με την πραγματική του οικονομική δυνατότητα. Δεν μπορείτε να κατανοήσετε, για παράδειγμα, ότι ένας μηχανικός, ένας συνάδελφός μου, που εξαιτίας των δικών σας πολιτικών δεν μπορεί να έχει ένα αξιοπρεπές εισόδημα, μέχρι τώρα δεν είχε τη δυνατότητα να πληρώνει τις εισφορές που κάποιοι λίγοι, πάλι μηχανικοί, με πολύ μεγαλύτερα εισοδήματα πλήρωναν με ευκολία. Ίσως αυτοί οι λίγοι, οι ευνοημένοι και οι υπάλληλοι των υπουργικών γραφείων της Νέας Δημοκρατίας μάς απειλούν σήμερα ότι θα μας διαγράψουν από το ΤΕΕ. Τους ενημερώνουμε ότι υπερασπιζόμασταν και υπερασπιζόμαστε αυτούς τους μηχανικούς που οι κυβερνήσεις του ΠΑΣΟΚ και της Νέας Δημοκρατίας οδήγησαν στην ανέχεια. Γι' αυτό τον λόγο, κυρίες και κύριοι συνάδελφοι, έχουν εκτοξευθεί τα χρέη προς τα ασφαλιστικά ταμεία των αυτοαπασχολουμένων, γιατί όλοι καλούνται να πληρώσουν το ίδιο ασφάλιστρο ανεξάρτητα από το ύψος των εισοδημάτων τους. Με τις προτεινόμενες ρυθμίσεις οι συνάδελφοί μου μηχανικοί που είδαν το εισόδημά τους τα τελευταία χρόνια να εκμηδενίζεται, πλέον έχουν τη δυνατότητα να πληρώνουν σημαντικά μικρότερες εισφορές, οι οποίες ιδιαίτερα για τα εισοδήματα από 7.000 μέχρι και 13.000 είναι μειωμένες επιπλέον κατά 50%, ενώ για εισοδήματα πάνω απ' αυτά η έκπτωση μειώνεται κατά 1% για κάθε επιπλέον 1.000 ευρώ καθαρού εισοδήματος. Αποτέλεσμα αυτού είναι η συντριπτική πλειοψηφία των επιστημόνων και ελευθέρων επαγγελματικών να καλείται να πληρώσει λιγότερες ασφαλιστικές εισφορές. Αλήθεια, κυρίες και κύριοι συνάδελφοι, πόσοι μηχανικοί νομίζετε ότι έχουν μείνει με καθαρά εισοδήματα άνω των 20.000 ευρώ; Η ύφεση που προκαλέσατε στη χώρα έπληξε πρώτα τους εργαζόμενους του κατασκευαστικού κλάδου. Με τις πολιτικές σας οδηγήσατε τους νέους συναδέλφους μηχανικούς να εκλιπαρούν για ένα κομμάτι ψωμί με τη χειρότερη μορφή ελαστικής εργασίας που εργασιακού μεσαίωνα που επιβάλλατε: της απασχόλησης με μπλοκάκι. Αυτούς τους μηχανικούς και εν γένει - εντός εισαγωγικών - «ελεύθερους επαγγελματίες» επιστήμονες υπερασπίζεται το σημερινό νομοσχέδιο με την καθιέρωση της υποχρέωσης του εργοδότη να πληρώνει τις εργοδοτικές εισφορές.
Διπλά.
Γιατί; Εντάξει, εντάξει. Επίσης και φορολογικά οι ελεύθεροι επαγγελματίες, με καθαρά εισοδήματα κάτω των 32.000 ευρώ, αφαιρουμένων των ασφαλιστικών εισφορών, που το ξεχνάτε περιέργως - δεν έχω καταλάβει γιατί - θα κληθούν να πληρώσουν σαφώς χαμηλότερο άθροισμα φόρων. Είναι χαρακτηριστικό ότι το 92% των φορολογουμένων με εισόδημα μόνο από επιχειρηματική δραστηριότητα θα πληρώσει λιγότερο φόρο. Το συμπέρασμα από όσα ανέφερα είναι ότι με τη διπλή μεταρρύθμιση που προτείνουμε σήμερα προσπαθούμε να μεταφέρουμε τα ασφαλιστικά και φορολογικά βάρη από τα χαμηλά και μεσαία εισοδήματα στα υψηλά εισοδήματα, που τόσα χρόνια έμεναν αλώβητα. Κυρίες και κύριοι συνάδελφοι, έχουμε ένα ασφαλιστικό σύστημα, το οποίο δεν οδηγήθηκε στην καταστροφή τώρα. Καταληστεύτηκε από τα θαλασσοδάνεια που δίνατε στους κολλητούς σας. Τα θυμάστε; Καταληστεύτηκε από τον τζόγο στο χρηματιστήριο, τότε που βάζατε τα ταμεία να τζογάρουν μαζί με τους απλούς πολίτες, τότε που ο Πρωθυπουργός και οι Υπουργοί μάς καλούσαν να παίξουμε στο χρηματιστήριο. Καταληστεύτηκε από τα δομημένα ομόλογα και δέχτηκε τη χαριστική βολή από το καταστροφικό PSI των 13 δισεκατομμυρίων. Αυτό το ασφαλιστικό σύστημα δεν ήταν βιώσιμο και τούτο διότι οι πολιτικές που ασκήθηκαν τα τελευταία χρόνια ήταν πολιτικές που οδήγησαν την ανεργία από το 12% στο 25%. Εσείς φέρατε την ανεργία στο 25% με τις πολιτικές που ασκήσατε. Επειδή δεν έχω πολύ χρόνο και δεν θέλω να τον καταχραστώ, θέλω να αναφερθώ σε δύο σημαντικές ρυθμίσεις που υπάρχουν μέσα στο νομοσχέδιο αυτό, οι οποίες έχουν περάσει και οι δύο στα ψιλά. Η πρώτη είναι για την πάταξη της φοροδιαφυγής και της μαύρης εργασίας. Είναι η διάταξη για τον αντικειμενικό προσδιορισμό των ασφαλιστικών εισφορών που πρέπει να πληρώνει κάθε επιχείρηση με βάση τον όγκο και την ένταση εργασίας. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Τελειώνω, κύριε Πρόεδρε. Η δεύτερη, η οποία υπήρχε μέσα στον ν. 3863/2010, αλλά δεν εφαρμόστηκε ποτέ γιατί δεν βγήκαν οι κοινές υπουργικές αποφάσεις, είναι η εξής: Επιτέλους, επιβάλλεται σε όλον τον ιδιωτικό τομέα οι μισθοί να πληρώνονται ηλεκτρονικά. Πιστεύω ότι αυτό είναι ένα μέτρο που θα συμβάλλει στη μείωση της μαύρης και ανασφάλιστης εργασίας, αλλά και στην πάταξη του φαινομένου της μη πληρωμής των εργαζομένων από πολλές επιχειρήσεις. Κλείνοντας, κυρίες και κύριοι συνάδελφοι, είναι αλήθεια ότι κάνετε φιλότιμες προσπάθειες τόσο εσείς όσο και τα συστημικά μέσα, που γι' αυτό άλλωστε στενοχωριέστε που είναι κλειστά αυτές τις μέρες - αλλά μην ανησυχείτε, αύριο θα ανοίξουν - να πείσετε τους μισθωτούς, τους συνταξιούχους και τους μικρομεσαίους ότι τα μέτρα που προτείνουμε είναι αντιλαϊκά. Όμως, να είστε σίγουροι ότι μόλις ξεκινήσει η εφαρμογή τους, οι πολίτες θα αντιληφθούν την πολιτική σας απάτη. Ευχαριστώ.
Η κ. Κεφαλογιάννη από τη Νέα Δημοκρατία έχει τον λόγο.
Κυρίες και κύριοι συνάδελφοι, συζητάμε σήμερα μέσα σε μία βροχή από τροπολογίες, που δημιουργούν μία χαοτική κοινοβουλευτική κατάσταση σε μία διαδικασία που υποβαθμίζει - με δική σας ευθύνη - ακόμα περισσότερο τον κοινοβουλευτισμό μας, το σχέδιο νόμου για το ενιαίο σύστημα κοινωνικής ασφάλισης, τη μεταρρύθμιση του ασφαλιστικού και του συνταξιοδοτικού συστήματος, καθώς και τις ρυθμίσεις φορολογίας εισοδήματος. Πρόκειται για μία πραγματική φορολογική λαιμητόμο, μία χαοτική συρραφή άδικων εισπρακτικών μέτρων, ένα συνονθύλευμα άμεσων ή έμμεσων φόρων, που δημιουργούν ένα πρωτοφανές ασφυκτικό φορολογικό πλαίσιο που στραγγαλίζει τους Έλληνες πολίτες και δυστυχώς δίνει τη χαριστική βολή στη μεσαία τάξη και τα ελληνικά νοικοκυριά. Είναι ένα ασφαλιστικό σύστημα που μειώνει τη δημόσια δαπάνη για συντάξεις κατά 1,2 δισεκατομμύρια ευρώ. Τα 855 εκατομμύρια ευρώ θα προκύψουν από περικοπές στις κύριες συντάξεις, ενώ τα υπόλοιπα 385 εκατομμύρια ευρώ θα προκύψουν από περικοπές στις επικουρικές συντάξεις. Αυτά τα νούμερα είναι η μόνη απάντηση στις προπαγανδιστικές ακροβασίες του αρμόδιου Υπουργού και του Πρωθυπουργού ότι δήθεν δεν κόβονται οι συντάξεις. Από την προεκλογική υπόσχεση της δέκατης τρίτης σύνταξης περάσαμε στην άδικη και ατελή ψευδομεταρρύθμιση του ασφαλιστικού συστήματος, ουσιαστικά στη δημιουργία ενός δεύτερου παράλληλου φορολογικού συστήματος με αναδιανεμητικό χαρακτήρα που ο μοναδικός του σκοπός είναι να μπαλώσει δημοσιονομικές τρύπες. Κανένα πρόβλημα δεν λύνει και προφανώς δεν συνιστά καμμία μεταρρύθμιση, διότι δεν αποτελεί μεταρρύθμιση και δεν πιστεύω να το πιστεύετε και εσείς ότι είναι μεταρρύθμιση η κατάργηση του ΕΚΑΣ για τριακόσιους χιλιάδες χαμηλοσυνταξιούχους ούτε φυσικά η αποδυνάμωση των ευπαθών ομάδων με την μείωση των συντάξεων χηρείας και αναπηρίας. Γι' αυτό και σε πολύ μικρό χρονικό διάστημα θα κληθούμε και πάλι και μάλιστα σε ακόμα πιο δύσκολες συνθήκες να αντιμετωπίσουμε το τεράστιο ζήτημα του ασφαλιστικού μας συστήματος. Τότε τα πράγματα θα είναι ακόμα χειρότερα. Το τίμημα του λαϊκισμού, το τίμημα της δικής σας αδυναμίας θα είναι δυσβάστακτο για όλους. Η ευθύνη σας για το αδιέξοδο του ασφαλιστικού συστήματος είτε ως Αντιπολίτευση τα προηγούμενα χρόνια και το ρεσιτάλ λαϊκισμού σας που καθιστούσε σχεδόν αδύνατη την κάθε προσπάθεια μεταρρύθμισης είτε σήμερα ως Κυβέρνηση είναι τεράστια, είναι ιστορικής σημασίας και είναι καθοριστική για το τέλμα στο οποίο βρισκόμαστε. Κυρίες και κύριοι συνάδελφοι, το πολυνομοσχέδιο οδηγεί με μαθηματική ακρίβεια στη ρήξη των γενεών και δεν έχει καμμία σχέση με την αλληλεγγύη και την κοινωνική δικαιοσύνη. Το ακριβώς αντίθετο μάλιστα. Γεννά αδικίες για τους σημερινούς εργαζόμενους και αυριανούς συνταξιούχους, καθώς προβλέπει μειώσεις στις κύριες συντάξεις, ενώ τιμωρεί τους εργαζόμενους που εργάζονται περισσότερο από είκοσι πέντε έτη. Μιλάμε για ένα απολύτως αντιαναπτυξιακό σχέδιο, καθώς πλήττει τα παραγωγικά τμήματα της ελληνικής κοινωνίας, δηλαδή τους επιστήμονες, τους αυτοαπασχολούμενους, αλλά και τους αγρότες. Αποτέλεσμα όλων αυτών θα είναι η τροφοδότηση της ανεργίας και της φοροαποφυγής, καθώς το βάρος των υποχρεώσεων προς το κράτος και τα ασφαλιστικά ταμεία θα υπερβαίνει το 60% του εισοδήματος. Τα δε χαμηλότερα ασφάλιστρα στους νέους επιστήμονες για την πρώτη πενταετία αποτελούν μία κίνηση επικοινωνιακού χαρακτήρα, καθώς η διαφορά που θα προκύψει θα καταβληθεί εντόκως κατά την έκδοση της σύνταξης ή και πιο νωρίς ανάλογα με το φορολογητέο εισόδημα. Αυτή είναι η υποτιθέμενη μεγάλη στήριξή σας στους νέους επιστήμονες: χιλιάδες εργαζόμενοι με μπλοκάκι θα καταβάλουν διπλές ασφαλιστικές εισφορές στις περιπτώσεις της παράλληλης απασχόλησης. Όμως και στο κομμάτι των αγροτών το νομοσχέδιο ακυρώνει στην πράξη τις προ διμήνου εξαγγελίες του κ. Τσίπρα. Οι ασφαλιστικές εισφορές αυξάνονται. Την 1-1-2017 οι υφιστάμενες ασφαλιστικές κατηγορίες καταργούνται. Οι αγρότες θα πρέπει να καταβάλουν ασφαλιστικές εισφορές που θα συνδέονται με το εισόδημα πραγματικό ή τεκμαρτό και θα αυξάνονται κλιμακωτά. Παράλληλα, καταργείται ο ασφαλιστικός φορέας των αγροτών ο ΟΓΑ και εδώ η Κυβέρνηση φαίνεται ανακόλουθη και αφερέγγυα. Ο αγροτικός κόσμος έπεσε και αυτός θύμα μιας κυβέρνησης που υπόσχεται τα πάντα στους πάντες χωρίς καμμία ντροπή. Κύριε Υπουργέ, στην τροπολογία για την φορολόγηση των ενισχύσεων δεν αναφέρεται η εξαίρεση της εξισωτικής που αφορά το πιο μειονεκτικό κομμάτι του αγροτικού κόσμου, τις ορεινές και ημιορεινές περιοχές, όπως επίσης και η εξαίρεση των επενδυτικών και αναπτυξιακών ενισχύσεων του δεύτερου πυλώνα. Θα έλεγα ότι πρέπει να το δείτε αυτό, κύριε Υπουργέ και ενδεχομένως να το καλύψετε. Κυρίες και κύριοι συνάδελφοι, σχετικά με το φορολογικό μέρος του νομοσχεδίου, οι επιβαρύνσεις αφορούν την μεγάλη πλειοψηφία των πολιτών και κυρίως τα χαμηλά και μεσαία εισοδήματα. Εφαρμόζεται ενιαία κλίμακα φορολόγησης για τα εισοδήματα από μισθούς, συντάξεις, επιχειρηματική και αγροτική δραστηριότητα. Το έμμεσο αφορολόγητο των 9.550 ευρώ μειώνεται με χθεσινοβραδινή τροπολογία στα 8.636 ευρώ για τα εισοδήματα από μισθούς και συντάξεις. Η έκπτωση φόρου μειώνεται από τα 2.100 ευρώ στα 1.900 ευρώ. Οι μισθωτοί των 600 ευρώ για πρώτη φορά με αριστερή κυβέρνηση θα πληρώνουν φόρο. Οι ελεύθεροι επαγγελματίες με ετήσιο εισόδημα άνω των 32.000 ευρώ θα πληρώσουν πρόσθετο φόρο από 350 ευρώ έως και 8.851 ευρώ για εισοδήματα μέχρι 100.000 ευρώ και σε αυτά θα πρέπει να προστεθούν και οι επιβαρύνσεις από τις εισφορές για την κύρια σύνταξη που συνδέονται πλέον με το εισόδημα. Η συνολική φορολογική επιβάρυνση ενός φυσικού προσώπου, ελεύθερου επαγγελματία που διατηρεί ατομική επιχείρηση θα είναι πολύ μεγαλύτερη από την φορολογική επιβάρυνση μιας εταιρείας. Με χθεσινή σας τροπολογία χιλιάδες μικρές επιχειρήσεις και επαγγελματίες που είχαν συντελεστή 26% για κέρδη έως 50.000 ευρώ, πλέον θα φορολογούνται με 29%. Μιλάμε πλέον για την απόλυτη φορολογική καταιγίδα που θα πλήξει με τρόπο βίαιο όλα τα νοικοκυριά, όλους τους Έλληνες επαγγελματίες. Κυρίες και κύριοι συνάδελφοι, η χώρα βρίσκεται και πάλι σε οριακό σημείο. Η Κυβέρνηση ΣΥΡΙΖΑ - ΑΝΕΛ οδηγείται σε μια ακόμα αποτυχημένη διαπραγμάτευση, διότι μόνο αποτυχημένη μπορεί να χαρακτηριστεί μια διαπραγμάτευση που διαρκεί τόσο καιρό και τελικά φέρνει αυτά τα αποτελέσματα. Δυστυχώς, κύριε Υπουργέ, κύριε Τσακαλώτο, «καήκαμε», γιατί βρισκόμαστε στον Μάιο χωρίς κανένα αποτέλεσμα. Οι περίφημες κόκκινες γραμμές αποδείχθηκαν για μια ακόμα φορά ψεύτικες. Από το ύψος του αφορολόγητου μέχρι τις περικοπές των συντάξεων τίποτα απ' όσα έχετε πει δεν ισχύει. Είστε πλήρως αναξιόπιστοι και η Ελλάδα, δυστυχώς, βουλιάζει σε αυτήν την αναξιοπιστία. Η κατεδάφιση δεν περιορίζεται μόνο στην οικονομία. Διατρέχει πλέον όλες τις πλευρές της ελληνικής κοινωνίας. Ο Πρωθυπουργός πανηγυρίζει γιατί η χώρα μπήκε ξανά σε ύφεση. Η Ελλάδα μέσα σ' αυτό το περιβάλλον γυρίζει πίσω πολλές δεκαετίες. Και έχουμε μπροστά μας να αντιμετωπίσουμε μια κυβέρνηση που είναι βαθιά αντιμεταρρυθμιστική, αντιαναπτυξιακή, μια κυβέρνηση που επαναφέρει τη χώρα σε ένα χρεοκοπημένο παρελθόν, που στραγγαλίζει τη δημιουργικότητα, πνίγει κάθε τι παραγωγικό, προσοδοφόρο και υγιές. Κυρίες και κύριοι συνάδελφοι, σε αυτήν την Κυβέρνηση εμφανίζονται η μία μετά την άλλη όλες οι παθογένειες του παρελθόντος. Ενσαρκώνετε και εκφράζετε ό,τι πιο συντηρητικό, ό,τι πιο αμοραλιστικό πολιτικά έχει εμφανιστεί στη μεταπολίτευση.
Κυρία Κεφαλογιάννη, ολοκληρώστε παρακαλώ.
Η ελαστική σας συνείδηση ψηφίζει και υπηρετεί τυφλά, χωρίς κανέναν ενδοιασμό, το μόνο σας στόχο που είναι η παραμονή σας στην εξουσία. Αυτό σας ενώνει, αυτά σας συντηρεί. Όσο πιο γρήγορα αποχωρήσετε τόσο το καλύτερο για τον τόπο. Ευχαριστώ.
Τον λόγο έχει ο Υπουργός Οικονομικών κ. Ευκλείδης Τσακαλώτος για δέκα λεπτά.
Κυρίες και κύριοι συνάδελφοι, θέλω να αρχίσω με μια κριτική που έφτασε στα αυτιά μου, ότι κρύβομαι, ότι δεν είμαι έτοιμος να αντιμετωπίσω τα ιερά τέρατα του ΠΑΣΟΚ και της Νέας Δημοκρατίας. Και πού πάω να κρυφτώ; Πάω να δω τον Βόλφγκανγκ Σόιμπλε και τον Πολ Τόμσεν για να έχουμε ήσυχη την ψυχή μας. [[Χειροκροτήματα από την πτέρυγα του ΣΥΡΙΖΑ]] Και όταν πηγαίνω στον Βόλφγκανγκ μας και τον Πολ μας - που προφέρεται «Πουλ» - , τους λέω - εκεί που μου δίνουν και τον καφέ - «σας ευχαριστώ πάρα πολύ για την προστασία που μου δίνετε από τον κ. Λοβέρδο και τον κ. Βρούτση». Να μιλήσουμε λίγο σοβαρά. Τον τελευταίο μήνα και τι δεν έχουμε ακούσει; Ότι θα αποτύχει η διαπραγμάτευση, ότι επιστρέφουμε στην κρίση, ότι είναι πάλι μέρες Ιουλίου, ότι τελειώνει η Κυβέρνηση. Μερικές εφημερίδες γράφουν ότι θα έχουμε εκλογές, μερικές εφημερίδες γράφουν ότι θα έχουμε και εκλογές και δημοψήφισμα και μερικές εφημερίδες - που δεν τους φτάνει αυτό - γράφουν ότι θα έχουμε και εκλογές και δημοψήφισμα και ανασχηματισμό, όλα μαζί. Θα ήθελα, επειδή αυτά δεν μου φαίνονται και τόσο σοβαρά, να σας δώσω μια εικόνα της διαπραγμάτευσης και ποια είναι η πραγματική εικόνα. Η πραγματική εικόνα είναι ότι πηγαίνω τη Δευτέρα στο Eurogroup για να παρουσιάσω τις θέσεις της ελληνικής Κυβέρνησης και τη λήξη των συμφωνηθέντων του καλοκαιριού. Όλοι οι θεσμοί έχουν πειστεί ότι αυτά που υποσχεθήκαμε, τα κάναμε. Υπάρχει μία εξαίρεση σ' αυτό που θα συζητηθεί, δηλαδή υπάρχει μία παρένθεση που πρέπει να συζητήσουμε κι έχουμε κάνει αυτά που υποσχεθήκαμε. Η διαφορά είναι ότι σ' αυτό το δημοσιονομικό πακέτο και τις μεταρρυθμίσεις - για τις οποίες θα έχουμε τον καιρό να μιλήσουμε αργότερα, όταν έρθουν τα άλλα νομοσχέδια - το δημοσιονομικό πακέτο εμείς και οι Ευρωπαίοι λέμε ότι θα φτάσει σε ένα πλεόνασμα το 2018 του 3,5% και το ΔΝΤ λέει ότι το πλεόνασμα θα είναι 1,5%.Γι' αυτό ζήτησε το ΔΝΤ να πάρουμε, υπό αίρεση, μέτρα της τάξης του 2%. Εμείς εξηγήσαμε - και η θέση μας δεν έχει αλλάξει - κι έχουμε πείσει τους πιο πολλούς, απ' ό,τι βλέπετε από τις ανακοινώσεις και κομμάτων της Σοσιαλδημοκρατίας στην Ευρώπη, αλλά και του Λαϊκού Κόμματος, ότι αυτά δεν γίνονται συνταγματικά. Επιπλέον, τους έχουμε πείσει ότι έστω και λίγο παραπάνω από τα 5,4 δισεκατομμύρια, δηλαδή το 3%, που έχουμε συμφωνήσει, θα ήταν αντιπαραγωγικό και από οικονομική και από κοινωνική άποψη. Και αυτό το θέμα μπήκε για να βρούμε έναν συμβιβασμό, αυτόν τον μηχανισμό, που οι δικοί μας αριθμοί και οι αριθμοί της Eurostat λένε ότι δεν θα χρειαστούν. Εσείς, οι κύριοι και κυρίες που ΠΑΣΟΚ και της Νέας Δημοκρατίας, τι λέτε; Η Eurostat έχει δίκιο ή το ΔΝΤ; [[Διαμαρτυρίες από την πτέρυγα της Δημοκρατικής Συμπαράταξης ΠΑΣΟΚ - ΔΗΜΑΡ]] Επιπλέον, τι λέτε; Πρέπει να τα πάρουμε αυτά τα μέτρα;
Πες μας πρώτα εσύ.
Μη διακόπτετε.
Γιατί στην προηγούμενη συζήτηση εδώ, όταν ο Κυριάκος Μητσοτάκης ανακοίνωσε το γράμμα μου που καλούσα το ΔΝΤ να πάρει μέρος στο πρόγραμμα, ήθελε μάλλον να σας θυμίσει τι ψηφίσατε το καλοκαίρι. Γιατί το καλοκαίρι το ΠΑΣΟΚ και η Νέα Δημοκρατία ψηφίσατε να είναι μέσα το ΔΝΤ. Φαντάζομαι τώρα - για να μιλήσω μόνο για τους Βουλευτές της Νέας Δημοκρατίας - ότι αυτή η αποκάλυψη σας είχε συγκλονίσει τόσο πολύ, με το χαρτί που κούνησε, που περιμένω αύριο να σας ανακοινώσει ότι ο Πάπας είναι ακόμα καθολικός και ο Βαρθολομαίος δεν είναι ή να σας ανακοινώσει ότι στο νότιο ημισφαίριο έρχεται ο χειμώνας, ενώ σε εμάς δεν έρχεται. Άρα, στο 2% δεν υπάρχουν αυτά τα μέτρα. Εμείς θα προτείνουμε τον μηχανισμό αυτόν, που έχει εξηγηθεί και συζητάμε, και ζητάω τη βοήθειά σας και την υποστήριξη. Υποστηρίζετε την ελληνική Κυβέρνηση ενάντια στο ΔΝΤ, ότι αυτό δεν χρειάζεται και δεν χρειάζεται να πάρουμε άλλα μέτρα, ή όχι; Υποστηρίζετε τους δικούς μας υπολογισμούς και της Κομισιόν ή όχι; Αυτό χρειάζεται ξεκάθαρη κουβέντα. Δεν είναι να λέμε ότι εσείς φέρατε το ΔΝΤ. Αυτή είναι η διαμάχη. Οι πολιτικοί που είναι σοβαροί απευθύνονται στα πολιτικά επίδικα και δεν πετάνε την μπάλα στην εξέδρα, κύριε Οικονόμου.
Ξέρεις τι μήνας είναι; Είναι ο μήνας που καήκαμε.
Παρακαλώ, ησυχία.
Πάμε, λοιπόν, τώρα στη θέση του ΔΝΤ, αφού σας είπα τη θέση της Ελλάδας. Η θέση του ΔΝΤ, όπως καταλαβαίνετε, είναι ότι μας πιέζει γι' αυτόν τον μηχανισμό. Όπως, όμως, θα διαβάσατε από την επιστολή της Λαγκάρντ, επίσης - και πιο πολύ λέω εγώ, υπάρχουν πολλαπλές αναγνώσεις γι' αυτήν την επιστολή - πιέζει τους Ευρωπαίους να δώσουν κάτι για το χρέος. Έχουμε και τη στάση κάποιων χωρών στην Ευρώπη - για να τελειώσω το τρίγωνο - όπως η Γερμανία, που λέει ότι ουσιαστικά θέλει ένα μη εφικτό τρίγωνο. Γιατί η Γερμανία λέει: «εγώ θέλω οπωσδήποτε συμφωνία, θέλω οπωσδήποτε το ΔΝΤ μέσα και θέλω οπωσδήποτε να μη δώσω πάρα πολλά για το χρέος». Όπως καταλαβαίνετε, αυτά τα τρία πράγματα δεν μπορούν να ισχύουν ταυτόχρονα. Άρα, η ελληνική θέση είναι ότι εμείς έχουμε κάνει αυτά που έχουμε υποσχεθεί και άρα, το ΔΝΤ και η Γερμανία πρέπει να συζητήσουν και να δώσουν μια λύση που είναι εφικτή, που θα δώσει μια λύση στο χρέος, που θα μας δώσει έναν καθαρό διάδρομο και για τους επενδυτές και για τους πολίτες. Γιατί το πακέτο που θα έρθει, που θα είναι και τα μέτρα και οι μεταρρυθμίσεις, αλλά και το χρέος, πρέπει να είναι αξιόπιστο όχι μόνο για τους θεσμούς, όχι μόνο για τους πιστωτές, αλλά πρέπει να είναι αξιόπιστο και για τον ελληνικό λαό. Να ξέρουν οι Έλληνες πολίτες πού πηγαίνουν, ποιος είναι αυτός ο καθαρός διάδρομος, να ξέρουν και οι επενδυτές, για να φύγουμε από αυτόν τον φαύλο κύκλο που μας έβαλαν ΠΑΣΟΚ και Νέα Δημοκρατία το 2010. Να επιστρέψουμε σε έναν ενάρετο κύκλο και να μπορούμε, με επενδύσεις, να κοιτάξουμε μπροστά και να μπορούμε να κάνουμε αυτά που υποσχεθήκαμε - της κ. Κεφαλογιάννη της ξεφεύγει ότι είχαμε μια εκλογική μάχη μεταξύ του Γενάρη και σήμερα - , αυτά που υποσχεθήκαμε στην τελευταία εκλογική αναμέτρηση κι όχι στην προτελευταία αναμέτρηση. Τι υποσχεθήκαμε; Ότι θα κάνουμε το πρόγραμμα που συμφωνήσαμε, θα διαπραγματευτούμε σκληρά για μερικά πράγματα και μετά, όταν τελειώσει η ανακεφαλαιοποίηση των τραπεζών και τελειώσει η πρώτη αξιολόγηση και πάρουμε κάτι από το χρέος, θα μπορούμε να ξεδιπλώσουμε το Παράλληλό Πρόγραμμά μας, το οποίο θα μπορέσει να κάνει κάτι τελείως διαφορετικό για την υγεία, κάτι τελείως διαφορετικό για την παιδεία, για το κοινωνικό κράτος και για την κοινωνία. Τελικά δεν θα μου φτάσουν τα δέκα λεπτά, κύριε Πρόεδρε, οπότε θα περιμένω κάποια ανοχή. Σας το λέω από τώρα. Τι διαπραγματευτήκαμε και τι θα είχατε διαπραγματευτεί εσείς στα δύο θέματα που συζητάμε αυτήν τη στιγμή, δηλαδή το ασφαλιστικό και το φορολογικό; Τι έχει γίνει στο ασφαλιστικό; Κατ' αρχάς έχουμε την εθνική σύνταξη. Αυτό είναι η μάχη των μαχών εναντίον των νεοφιλελεύθερων, γιατί οι νεοφιλελεύθεροι δεν θέλουν με τίποτα την εθνική σύνταξη που την παίρνουν όλοι ανεξαιρέτως. Και γι' αυτό πίεζαν για τρεις μήνες τον Γιώργο Κατρούγκαλο, ώστε να μην υπάρχει αυτή η εθνική σύνταξη, αλλά να την παίρνεις ανάλογα με το εισόδημα. Γιατί αυτό που θέλουν οι νεοφιλελεύθεροι είναι η εθνική σύνταξη να είναι μόνο για τους φτωχούς και οι πλούσιοι να αποφασίζουν αναλόγως. Όταν αισθάνονται γενναιόδωροι, να παίρνουν περισσότερα και όταν δεν αισθάνονται τόσο γενναιόδωροι, να παίρνουν λιγότερα. Αυτή είναι η μάχη που έδωσε ο Γιώργος Κατρούγκαλος για να υπάρχει εθνική σύνταξη. Πιστεύει κανένας ότι η Νέα Δημοκρατία και το ΠΑΣΟΚ θα είχαν δώσει αυτή τη μάχη; Ή πιστεύουν ότι θα είχαν δώσει άλλες μάχες, όπως για το επικουρικό και για να μην υπάρχει η ρήτρα μηδενικού ελλείμματος, με τον τρόπο που το λύσαμε εμείς, για να μην υπάρχει μεγάλη κοινωνική επίπτωση; Ή πιστεύει κανένας ότι όντως, κύριε Καραθανασόπουλε, θα μειωθούν τα ποσοστά αναπλήρωσης; Αλλά δεν προσέχετε πολύ καλά τον κ. Κατρούγκαλο.
Εσάς προσέχω!
Αυτό που κάνουμε είναι ότι μειώνεται πολύ το ποσοστό αναπλήρωσης για τους πλουσίους όχι για τους φτωχούς. Διαβάστε τι λέει το νομοσχέδιο.
Με τα 1.000 ευρώ πλούσιοι;
Τα 1.300 είναι οι πλούσιοι;
Πηγαίνουμε τώρα στο αφορολόγητο, για να μην μου πείτε ότι κρυβόμαστε. Είπαμε ότι η πρότασή μας για τις συντάξεις είναι και αναδιανεμητική και προσπαθεί να προστατεύσει τα πιο λαϊκά στρώματα. Πάμε στο αφορολόγητο. Πρώτα να συμφωνήσουμε να μην χάσουμε το δάσος από τα δέντρα. Είναι κάποιος που αμφισβητεί ότι το ποσοστό του αφορολόγητου είναι από τα μεγαλύτερα αφορολόγητα σε όλη την Ευρώπη; Το αμφισβητείτε; Το αμφισβητείτε;
Τα 12.000;
Ωραία, δεν το αμφισβητείτε.
Αμφισβητούμε εσάς!
Άρα, το πρώτο το κερδίσαμε. Μια αριστερή Κυβέρνηση κράτησε το υψηλότερο αφορολόγητο σχεδόν σε όλη την Ευρώπη. Δεύτερον, η δική μας πρόταση για 9.100 ευρώ…
Το ΔΝΤ τα λέει αυτά!
Κύριε Πρόεδρε, θα έχουμε κάποια προστασία; Θα συνεχιστεί αυτό;
Έχουμε αλλαγή αυτή τη στιγμή, αλλά παρακαλώ!
Ναι, αλλά σας παρακαλώ να έχουμε κάποια προστασία, για να μπορώ να μιλήσω. Δεν ακούω τον εαυτό μου.
Είστε ταραγμένος. Μην ταράζεστε.
Είναι εκνευρισμένος ο Υπουργός.
Κύριε Οικονόμου παρακαλώ, να μην διακόπτουμε τον Υπουργό.
Κύριε Βρούτση, μου λέτε ότι κρύβομαι. Μήπως εσείς κρύβεστε από την πραγματικότητα; Συνεχίζω, λοιπόν.
Δεν το είπα αυτό. Θα απαντήσω μετά.
Κύριε Υπουργέ, θα σας παρακαλέσω να αποφεύγετε τις ρητορικές ερωτήσεις, διότι σας διακόπτουν.
Με διακόπτουν και τώρα με διακόπτετε εσείς.
Εγώ σας παρακαλώ.
Συνεχίζω, εάν μου επιτρέψει και το Προεδρείο και η Αντιπολίτευση.
Δεν σας λογοκρίνουν. Ηρεμήστε πια.
Η πρότασή μας ήταν 9.100 ευρώ. Και κατεβάσαμε αυτή την πρόταση σε μέσο όρο 8.800 ευρώ. Αυτό σημαίνει ότι ένας που δεν έχει παιδιά αυτήν τη στιγμή θα παίρνει από σήμερα 200 ευρώ λιγότερα το χρόνο και 100 ευρώ λιγότερα από την πρώτη μας πρόταση για τα 9.100 ευρώ. Κάποιος με τρία παιδιά θα παίρνει ακριβώς το ίδιο με σήμερα και σε σχέση με την αρχική μας πρόταση παίρνει 100 ευρώ παραπάνω. Άρα, προσπαθήσαμε να κάνουμε έναν συμβιβασμό που προστατεύει τις οικογένειες με τα παιδιά. Διότι εάν κοιτάξετε τα στοιχεία φτώχειας και τις πιθανότητες φτώχειας, τα παιδιά είναι το μεγαλύτερο πρόβλημα. Και αυτός είναι ο συμβιβασμός. Για να δούμε πόσο ταξική είναι η πρότασή μας για το φορολογικό πρέπει να πάρουμε μαζί και τον φόρο εισοδήματος και την εισφορά αλληλεγγύης. Εάν τα ξεχωρίσετε αυτά τα δύο, θα κάνετε λάθος. Η αλήθεια είναι σε τρία στοιχεία. Σε όσους έχουν πάνω από δύο παιδιά υπάρχει μείωση φόρου για όσους έχουν εισοδήματα έως 60.000ευρώ. Κύριε Καραθανασόπουλε, φαντάζομαι ότι αυτό σας καλύπτει ταξικά. Σχετικά με όσους έχουν δύο παιδιά ή ένα παιδί, συνολικά το 99% όσων έχουν δύο παιδιά και το 98% όσων έχουν ένα παιδί έχουν μικρή έως μηδενική επιβάρυνση. Και από όσους δεν έχουν παιδιά, συνολικά το 99% είτε έχει πολύ μικρή επιβάρυνση είτε έχει όφελος. Πάμε τώρα στους μικροεπιχειρηματίες, που δεν μπορούσαμε να τους δώσουμε το αφορολόγητο, αυτό που προσπαθήσαμε, όπως λέτε. Αλλά αυτό που καταφέραμε είναι να μειώσουμε την κλίμακα από το 26% στο 22%.
Με την τροπολογία το κάνατε 29%.
Από 26% το κάναμε 22%. Τελειώνω και ολοκληρώνω. Είπαμε από την αρχή ότι αυτή η Κυβέρνηση έχει κόψει τη στρατηγική σε τρεις στρώσεις. Η μία είναι αυτά που συμφωνήσαμε. Μας λέτε αναξιόπιστους, μας λέτε ότι δεν μας πιστεύει κανένας. Ρωτήστε τους αρχηγούς των Σοσιαλιστών στην Ευρώπη ή των Λαϊκών αν συμμερίζονται αυτά που λέτε. Όλη η Ευρώπη έχει καταλάβει ότι αυτά που συμφωνεί αυτή η Κυβέρνηση μπορεί να ήταν προβληματικά, μπορεί να είχαν πολλά αγκάθια, αλλά εμάς ο λόγος μας είναι συμβόλαιο. Αυτά είπαμε αυτά κάναμε. [[Χειροκροτήματα από την πτέρυγα του ΣΥΡΙΖΑ]] [[Γέλωτες από την πτέρυγα της Νέας Δημοκρατίας]] Δεύτερον, διαπραγματευτήκαμε σκληρά και στο φόρο εισοδήματος και στο ασφαλιστικό. Κανένας δεν πιστεύει ότι εσείς θα είχατε προστατέψει τη βασική σύνταξη, κανένας δεν πιστεύει ότι εσείς δεν θα είχατε κάνει τίποτα που να χτυπήσει τους αγρότες, γιατί όλοι θυμούνται ότι στο δημοψήφισμα που ήταν για τη λύση του Γιούνγκερ, είπατε να ψηφίσουμε «ναι». Δεν το ξεχνάει ο ελληνικός λαός. Όλα αυτά που τώρα πολεμάτε είπατε στον ελληνικό λαό «Εμείς τα δεχόμαστε». [[Χειροκροτήματα από την πτέρυγα του ΣΥΡΙΖΑ]] Και τρίτον, δεν ξεχνάει ο ελληνικός λαός, όταν ακούει αυτά που έχει ακούσει από εσάς, αλλά ακόμα περισσότερο από τον κ. Θεοχάρη, που πραγματικά βγήκα από τα ρούχα απ' αυτά που είπε, ότι «Θέλω οι συντάξεις να μην είναι κρατικές, αλλά να είναι στον ιδιωτικό τομέα». Χάρη μου, να σε πάω στη Βρετανία, να σε πάω στους ανθρώπους που έχασαν τις συντάξεις από τις ασφαλιστικές εταιρείες και από τα προβλήματα που είχαν. Όλος ο ελληνικός λαός ξέρει αν θέλουμε δημόσια υγεία, δημόσια παιδεία, αν θέλουμε συντάξεις. Ξέρουν πού να κοιτάνε και πού να μην κοιτάνε.
Κύριε Πρόεδρε, ζητώ τον λόγο επί προσωπικού.
Τον λόγο έχει η κ. Παπαρήγα.
Όχι, κύριε Πρόεδρε, με ανέφερε.
Τι όχι; Έχει τον λόγο.
Κυρία Παπαρήγα, συμφωνείτε;
Ναι.
Κύριε Βρούτση, έχετε τον λόγο.
Κύριε Πρόεδρε, με ανέφερε προσωπικά ο Υπουργός. Κύριε Υπουργέ, δεν είπα ποτέ ούτε είναι στη δική μου πολιτική συγκρότηση να αναφέρομαι σε Υπουργούς και να λέω ότι κρύβονται. Απλά αναρωτήθηκα το πρωί εάν ο Υπουργός, ο κ. Τσακαλώτος, έχει το ηθικό σθένος να έρθει στην Αίθουσα να υποστηρίξει την τροπολογία του. Και το λέω αυτό, κύριε Υπουργέ, γιατί αυτό που υποσχεθήκατε στον ελληνικό λαό περί αφορολογήτου - η πρώτη εξαπάτηση - δεν ήταν τα 9.100. Κερδίσατε τις εκλογές υποσχόμενοι σε κάθε Έλληνα 12.000 αφορολόγητο και έρχεστε σήμερα και λέτε ότι η πρότασή σας είναι 9.100; Δηλαδή, 9.100 ήταν η πρόταση του ΣΥΡΙΖΑ. [[Χειροκροτήματα από την πτέρυγα της Νέας Δημοκρατίας]] Κύριε Υπουργέ, ενδιάμεσα μεσολάβησε και κάτι άλλο. Σε όλα τα δίκτυα - τηλεόραση και εφημερίδες - παντού ήταν καταγεγραμμένη η δήλωσή σας ότι θα παραιτηθείτε και είναι η απόλυτη κόκκινη γραμμή για εσάς το 9.100 και σήμερα μας φέρνετε το 8.600. Αυτό αναρωτιέμαι, δηλαδή για την ηθική σας δυνατότητα και σοβαρότητα να έρθετε σήμερα να υποστηρίξετε μια τέτοια τροπολογία. Αυτό είπα, κύριε Πρόεδρε, αυτό είπα κύριοι συνάδελφοι του ΣΥΡΙΖΑ, γιατί είναι μια μεγάλη αλλαγή. [[Θόρυβος από την πτέρυγα του ΣΥΡΙΖΑ]] Και μαζί με αυτό φέρνετε και αύξηση της φορολογίας στις επιχειρήσεις, από το 26% στο 29%.
Παρακαλώ, κύριε Βρούτση, επί προσωπικού…
Γι' αυτά δεν απαντήσατε, κύριε Υπουργέ.
Κύριε Βρούτση, επί προσωπικού ζητήσατε τον λόγο.
Κλείνω, κύριε Πρόεδρε. Σχετικά με το ότι επικαλείται τη Νέα Δημοκρατία, εάν είναι με το ΔΝΤ ή με τους θεσμούς, θα σας πω πολύ απλά ότι αυτή η παράταξη που λέγεται Νέα Δημοκρατία είναι ένα κόμμα που διαχρονικά στηρίζει την Ελλάδα, πάνω απ' όλα, πάνω από κομματικό συμφέρον, τελείως διαφορετικά από εσάς. Και το συμφέρον της Ελλάδας αυτήν τη στιγμή είναι να φύγετε από την Κυβέρνηση το ταχύτερο.
Κύριε Βρούτση, παρακαλώ.
Κύριε Πρόεδρε, παρακαλώ τον λόγο.
Κύριε Καραθανασόπουλε, ζητάτε τον λόγο επί προσωπικού ή ως Κοινοβουλευτικός Εκπρόσωπος;
Ζητώ τον λόγο επί προσωπικού. Κάτι με ρώτησε ο κύριος Υπουργός.
Κύριε Καραθανασόπουλε, έχετε τον λόγο.
Με ρώτησε ο κ. Τσακαλώτος πώς θεωρώ τα φορολογικά σας μέτρα. Εγώ σας ζήτησα να μου πείτε ένα μέτρο που να θίγει τα συμφέροντα της αστικής τάξης. Γιατί, με βάση τη μαρξιστική θεωρία, την οποία ασπάζεστε, απ' ό,τι ξέρω, στον καπιταλισμό υπάρχουν δύο τάξεις: η εργατική και η αστική και τα ενδιάμεσα στρώματα. Από τα φορολογικά μέτρα δεν υπάρχει ούτε ένα μέτρο που να θίγει τα συμφέροντα της αστικής τάξης. Διατηρείτε τα ευνοϊκά σκανδαλώδη προνόμια για τους εφοπλιστές και μάλιστα με τον αναπτυξιακό νόμο του κ. Σταθάκη θα δώσετε και νέα φορολογικά κίνητρα στους επιχειρηματικούς ομίλους.
Κύριε Πρόεδρε, παρομοίως ζητώ τον λόγο.
Κύριε Λοβέρδο, επί προσωπικού;
Παρομοίως!
Παρακαλώ!
Δεν θέλω πάνω από τριάντα δευτερόλεπτα. Ξεκίνησε, αναφερόμενος σε εμένα…
Κύριε Λοβέρδο, προηγουμένως παρακάλεσα και ενόχλησα τον Υπουργό να μην κάνει ρητορικές ερωτήσεις, γιατί παράγονται θέματα επί προσωπικού.
Τις είχε κάνει, όμως!
Δεν παράγεται τίποτα.
Τι είπατε;
Στον λόγο υπάρχουν ρητορικές ερωτήσεις.
Ναι, αλλά αυτό δημιουργεί προβλήματα και αφαιρούμε χρόνο από τις ομιλίες των Βουλευτών. Κύριε Λοβέρδο, σε τι συνίσταται το προσωπικό;
Κύριε Πρόεδρε, δυστυχώς τις είχε κάνει τις προσωπικές αναφορές για κάτι που ειπώθηκε γι' αυτόν, αλλά δεν ήταν εδώ και του το μετέφεραν λάθος. Ουδείς σας είπε ότι κρύβεστε σε σχέση με την ομιλία σας σήμερα ή αύριο ή πού πάτε ή στα όργανα στα οποία συμμετέχετε. Σας είπαμε ότι έχετε το 114 στο σχέδιο νόμου, ένα άρθρο από το οποίο εισέπραττε το δημόσιο, εσείς, από τους πολίτες 1,7 δισεκατομμύρια και με τροπολογία που ήρθε χθες το βράδυ από εσάς, κύριε Υπουργέ, που παραβιάσατε τον λόγο που δώσατε μαζί με Σταθάκη και Κατρούγκαλο, ότι κάτω από τα 9.100 ευρώ θα παραιτηθείτε, παίρνετε από τους ανθρώπους…
Δεν το είπαν, λένε.
Υπάρχει το βίντεο, παίζεται σε όλους τους σταθμούς και τα sites από χθες το βράδυ. Με την τροπολογία του μεσονυχτίου από τους ανθρώπους που έχουν ετήσιο εισόδημα από 8.638 ευρώ έως 9.100 ευρώ παίρνετε 200 εκατομμύρια. Γκολ αυτοί, σέντρα εμείς! Άντε γεια, κύριε Υπουργέ!
Ωραίος πολιτισμός! Μπράβο!
Κύρια Παπαρήγα, έχετε τον λόγο.
Κύριε Πρόεδρε, ζητώ τον λόγο. Αναφέρθηκε και σε εμένα ο Υπουργός.
Εκπροσωπεί κόμμα;
Ζητώ τον λόγο, γιατί αναφέρθηκε σε εμένα ο Υπουργός. Να μιλήσω και εγώ και να απαντήσει ο κύριος Υπουργός.
Παρακαλώ! Είναι περίπου…
Ευχαριστώ, κύριε Πρόεδρε. Κύριε Πρόεδρε, ο κύριος Υπουργός αναφέρθηκε στο γεγονός…
Παρακαλώ! Δεν σας έδωσα τον λόγο. Θα μιλήσει η κ. Παπαρήγα, θα μιλήσει ο κύριος Υπουργός και μετά θα πάμε στο προσωπικό. Κυρία Παπαρήγα, έχετε τον λόγο.
Να μιλήσω και να απαντήσει συνολικά ο κύριος Υπουργός.
Θα μιλήσει ο Υπουργός και μετά. Κυρία Παπαρήγα, έχετε τον λόγο.
Δεν είναι σωστό αυτό που κάνετε, κύριε Πρόεδρε! Αφού απαντήσει, θα πρέπει να απαντήσω κι εγώ. Θα ζητήσω κι εγώ τον λόγο επί προσωπικού. Εγώ ζητάω προσωπικά, συγγνώμη από την κ. Παπαρήγα. Δεν είναι σωστό αυτό που έγινε, αλλά αφού πήραν τον λόγο επί προσωπικού και μου έκαναν επίθεση, πρέπει να απαντήσω. Σας ζητάω συγγνώμη, κυρία Παπαρήγα. Εσείς έχετε δίκιο, αλλά αυτό…
Κύριε Τσακαλώτο, δεν απαντάτε καλύτερα στον κόσμο που είναι συγκεντρωμένος έξω; Έχει σημασία να απαντάτε στον έναν ή τον άλλον Βουλευτή; Όμως η ευαισθησία σας είναι αυτή.
Εφόσον η κ. Παπαρήγα είναι ήδη στο Βήμα, θα μιλήσει και μετά θα σας δώσω τον λόγο.
Θα έχει ξεχάσει όλος ο κόσμος ποια ήταν η συζήτηση.
Δεν θα το έχει ξεχάσει, κύριε Τσακαλώτο. Είναι στο Βήμα. Δεν είναι σωστό.
Δεν είναι σωστό αυτό που κάνετε. Δεν είναι σωστό, κύριε Πρόεδρε, αυτό.
Να απαντήσει στον κόσμο που είναι έξω.
Παρακαλώ!
Δεν είναι σωστό. Θέλω να μιλήσω για ένα λεπτό. Ακούστε…
Ζητήσατε τον λόγο, όταν η κ. Παπαρήγα ήταν εδώ.
Όχι, σας τον ζήτησα αμέσως, αλλά πήρε άλλος τον λόγο και έκατσα κάτω.
Εμένα δεν μου το είπατε.
Όχι, κύριε Πρόεδρε! Δεν βλέπετε. Θέλω ένα λεπτό. Αφήστε με για ένα λεπτό.
Παρακαλώ! Κυρία Παπαρήγα;
Ορίστε.
Εγώ σας έδωσα τον λόγο. Αν θέλετε να τον παραχωρήσετε, δεν έχω αντίρρηση.
Κοιτάξτε να δείτε, εμείς δεν παίζουμε θέατρο μέσα στη Βουλή.
Γιατί, εμείς παίζουμε;
Ε, εντάξει!
Έχω δικαίωμα να το πω, κύριε Μαντά. Δεν παίζουμε θέατρο. Λοιπόν, ας μιλήσει ο κύριος Υπουργός, γιατί είδα ότι η ευαισθησία που υπάρχει εδώ είναι επί προσωπικού, ο ένας για τον άλλον. Δεν σας νοιάζει τι γίνεται έξω από αυτήν την Αίθουσα και να απαντήσετε εκεί ,όχι να δικαιολογήσετε. Δεν σας νοιάζει. Λοιπόν, εγώ τον αφήνω να πάρει τον λόγο και να απαντήσει στα προσωπικά που δημιουργήθηκαν. Τι προσωπικά; Πολιτικά ζητήματα είναι αυτά.
Κύριε Πρόεδρε, να μιλήσω πριν μιλήσει ο Υπουργός, γιατί πρέπει να απαντήσει και σε μένα.
Μια στιγμή. Η έννοια του προσωπικού συνίσταται εάν έχει πει κάτι που σας έχει θίξει. Αν έχει πει κάτι το οποίο ερμηνεύει ως θέση πολιτική, δεν είναι προσωπικό.
Αναφέρθηκε σε μένα και είπε κάτι που δεν είπα εγώ.
Δεν συνιστά προσωπικό λόγο αυτό που λέτε. Αν σας έχει θίξει, να σας δώσω τον λόγο.
Αναφέρθηκε σε αυτά που είπα, λέγοντας πράγματα που δεν είπα εγώ. Κύριε Πρόεδρε, σας παρακαλώ.
Παρακαλώ. Κύριε Υπουργέ, έχετε τον λόγο, αλλά σας παρακαλώ, να αποφεύγετε τις ρητορικές ερωτήσεις.
Μα, αναφέρθηκε σε αυτά που είπα. Πρέπει να μου δώσετε την ευκαιρία να απαντήσω.
Ένα λεπτό θα κάνω. Αν με είχατε αφήσει όταν είχα ζητήσει τον λόγο, θα είχαμε τελειώσει τώρα. Ένα λεπτό θέλω μόνο.
Ωραία.
Κύριε Πρόεδρε, δεν είναι δυνατόν αυτό!
Κύριε Τσακαλώτο, έχετε τον λόγο.
Κύριε Πρόεδρε!
Αφού φωνάζει. Τι να πω;
Θα μιλήσει ο Υπουργός. Παρακαλώ.
Θα το κάνετε δύο φορές;
Σας είπα, δεν συνιστά προσωπικό λόγο αυτό που λέτε.
Μίλησαν όλοι και φιμώνετε μόνο εμένα;
Κύριε Υπουργέ…
Από πού και ως πού; Δεν υπάρχει κανένας λόγος να το κάνετε αυτό, για τριάντα δευτερόλεπτα.
Σας παρακαλώ. Δεν συνιστά προσωπικό αυτό που λέτε.
Μα, κύριε Πρόεδρε, διαστρέβλωσε αυτά που είπα.
Δεν μπορεί να κατευθύνετε εσείς τη συνεδρίαση.
Διαστρέβλωσε αυτά που είπα, κύριε Πρόεδρε!
Παρακαλώ. Δεν συνιστά προσωπικό αυτό που είπε για εσάς.
Μόνο τριάντα δευτερόλεπτα ζητάω. Θα είχαμε τελειώσει.
Μα, τι θέλετε δηλαδή; Να υποχωρούν όλοι για εσάς; Δεν μπορώ να καταλάβω δηλαδή τι ζητάτε.
Μα είναι δυνατόν να έχουν μιλήσει όλοι και να φιμώνετε εμένα;
Πείτε μου σε τι συνίσταται το προσωπικό.
Δώστε μου ένα λεπτό να σας εξηγήσω.
Όχι, πείτε μου σε τι συνίσταται το προσωπικό.
Σύμφωνα με τον Κανονισμό, το άρθρο 67 μου δίνει ένα λεπτό.
Πείτε μου σε τι συνίσταται το προσωπικό, για να σας δώσω τον λόγο.
Δώστε μου ένα λεπτό το μικρόφωνο, να σας εξηγήσω.
Πείτε μου σε τι συνίσταται το προσωπικό. Αυτό λέει ο Κανονισμός.
Το άρθρο 67 μου δίνει ένα λεπτό για να εξηγήσω σε τι συνίσταται το προσωπικό.
Είπα, θα πείτε πρώτα σε τι συνίσταται το προσωπικό και μετά. Πείτε σε τι συνίσταται.
Ο κύριος Υπουργός… Ανοίξτε μου το μικρόφωνο.
Είπα: Σε τι συνίσταται το προσωπικό;
Ανοίξτε μου το μικρόφωνο, να σας εξηγήσω.
Ο Κανονισμός λέει ότι ο Προεδρεύων ή ο Πρόεδρος ερωτά σε τι συνίσταται το προσωπικό. Σας ρωτώ λοιπόν.
Ο Κανονισμός μου δίνει ένα λεπτό με το μικρόφωνο ανοιχτό. Για ένα λεπτό λέει το άρθρο 67…
Δεν δίνει ένα λεπτό χωρίς να πείτε τι, γιατί θα μπορούσαν και οι τριακόσιοι Βουλευτές να πουν αυτό το πράγμα, να τους δώσουμε ένα λεπτό. Το προσωπικό σε τι συνίσταται;
Λέει ο Κανονισμός, κύριε Πρόεδρε…
Ο Κανονισμός λέει να αναλύσετε σε τι συνίσταται το προσωπικό.
Κύριε Πρόεδρε, δώστε μου ένα λεπτό να εξηγήσω.
Ωραία, σας δίνω τον λόγο. Πείτε μου, όμως.
Αυτό σας λέω!
Σε τι συνίσταται το προσωπικό;
Ωραία. Ευχαριστώ, κύριε Πρόεδρε. Ο Κανονισμός λέει ότι έχω ένα λεπτό να εξηγήσω σε τι συνίσταται. Ο κύριος Υπουργός, ο κ. Τσακαλώτος αναφέρθηκε σε μένα και κατά την προσφιλή του πρακτική χρησιμοποίησε το παράδειγμα της Μεγάλης Βρετανίας. Βεβαίως, μπορεί στη Μεγάλη Βρετανία να είναι έτσι τα πράγματα. Όμως στην Ελλάδα ο κόσμος νομίζει ότι τα λεφτά του πάνε για τη σύνταξή του. Και με το σύστημα το οποίο φέρνει η Κυβέρνηση δεν πάνε τα λεφτά του για τη σύνταξή του. Τα παίρνει ο κρατικός προϋπολογισμός μαζί με μίζες, με διαφθορά και μαζί με σπατάλη.
Αυτό είναι το προσωπικό; Ωραία. Εντάξει. Είδατε, λοιπόν, ότι το προσωπικό δεν είναι αυτό. Κύριε Υπουργέ, έχετε τον λόγο. Σας παρακαλώ ιδιαιτέρως να μην απευθύνεστε με ονόματα, γιατί δεν βοηθάει.
Θέλω να ξεκαθαρίσω δύο, τρία πράγματα με ήρεμους τόνους. Το μόνο μη ήρεμο που θέλω να πω είναι ότι κάπου ανάμεσα στον Γενάρη και στον Σεπτέμβρη θα πρέπει να υπήρξε μια μύγα τσε - τσε που πήγε στη Συγγρού, γιατί φαίνεται να μην έχετε καταλάβει ότι υπήρχαν μετά από τις εκλογές του Γενάρη και οι εκλογές του Σεπτέμβρη. Μην μας λέτε για 12.000 ευρώ αφορολόγητο όταν ξέρετε ότι αυτό ήταν υπόσχεση του Γενάρη.
Α, εντάξει! Συγνώμη!
Ναι, κύριε Οικονόμου, ακριβώς. Γιατί εμείς πηγαίνουμε με πρόγραμμα. Και πήγαμε και αυτό υποσχεθήκαμε. Αυτό είναι το πρώτο.
Σας παρεξηγήσαμε. Συγνώμη!
Δεύτερον, εγώ είμαι έτοιμος να το θέσουμε στον ελληνικό λαό, αν θεωρεί ότι έχω σθένος εγώ, και να απαντήσω είτε εδώ είτε στην Ευρώπη. Και το βάζω στην κρίση του ελληνικού λαού το αν διαπραγματευόμαστε σκληρά ή όπως λέτε εσείς.
Επιχείρημα είναι αυτό;
Και νομίζω ότι ο ελληνικός λαός έχει δώσει την απάντηση για το ποιος διαπραγματεύεται και ποιος δεν διαπραγματεύεται. [[Χειροκροτήματα από την πτέρυγα του ΣΥΡΙΖΑ]] Τέλος, θα ζητήσω από τον κ. Καραθανασόπουλο - γιατί δεν έχουμε τον χρόνο να μπούμε σε λεπτομέρειες - να δει πού ήταν ο ανώτατος συντελεστής φορολογίας, πού ήταν ο ανώτατος συντελεστής για την εισφορά αλληλεγγύης και πού είναι τώρα και να μου πει αν αυτό είναι ταξικό ή δεν είναι ταξικό. Και θα του ζητήσω να κοιτάξει με μεγαλύτερη προσοχή τον νόμο του Γιώργου του Κατρούγκαλου για να δει πώς διανέμεται αυτή η μείωση του ποσοστού αναπλήρωσης. Αυτό κοιτάξτε και μετά να μου απαντήσετε. Κλείνοντας, ξαναλέω, κυρία Παπαρήγα, ότι σας ζητώ συγνώμη που έγινε έτσι. Σας παρακαλώ, όμως, μην μας θίγετε με το να λέτε ότι δεν μας νοιάζει τι κάνουν έξω. Κάθε μέρα όλοι οι Βουλευτές του ΣΥΡΙΖΑ έχουν αυτή την αγωνία γι' αυτόν τον κόσμο.
Κυρία Παπαρήγα, έχετε τον λόγο.
Στο τελευταίο δεν θα σας απαντήσω, κύριε Υπουργέ, γιατί τότε πραγματικά θα δημιουργηθεί θέμα επί προσωπικού και δεν θέλω. Κάνετε προσπάθεια να γίνετε καλός ψαράς. Ρίχνετε συνέχεια δολώματα, περιμένοντας τα ψάρια να πιάσουν τα δολώματα. Δεν λέω, υπάρχουν και ψάρια που πιάνουν αυτά τα δολώματα, αλλά ακόμη δεν έχετε δει αυτό που θα δείτε το επόμενο διάστημα. Τον λαό δεν τον πιάσατε στον ύπνο. Έρχεται, όμως, ο δρόμος που μπορεί να είναι της αντεπίθεσης και μπορεί να είναι σχετικά - με πολιτικά κριτήρια, όχι με στενά, χρονικά - μακρύς και απαιτητικός. Δεν έχετε δει ακόμη αυτό που πρέπει να δείτε. Και δεν μιλάμε τώρα για κινήματα στις πλατείες ή αγρυπνίες που γίνονται στο Παρίσι κ.λπ.. Μιλάμε για κίνημα που θα έχει τα πόδια εκεί που πρέπει, στα εργοστάσια, στους τόπους δουλειάς, κατά κλάδο, εκεί που πονάει τον πραγματικό αντίπαλο του λαού, που δεν είσαστε μόνο εσείς, είναι μια ολόκληρη τάξη. Μιλάμε για ένα κίνημα που, βεβαίως, θα έχει συγκεκριμένα αιτήματα σε κάθε φάση. Θα έχει ώριμα αιτήματα, αυτά που αποφασίζουν οι εργαζόμενοι και όχι αυτά που μπορεί να επιβάλλει το άλφα ή το βήτα κόμμα. Βεβαίως, το κίνημα είναι μαζικό. Δεν μπορεί και δεν πρέπει να είναι στενά κομματικό. Όμως, μιλάμε για ένα κίνημα που αν θέλει να έχει αποτελέσματα, να εμποδίζει την εφαρμογή νόμων, όπου μπορεί, να ανατρέπει νομούς και να αποσπά κατακτήσεις - βεβαίως, και μέσα στα πλαίσια του καπιταλισμού υπάρχει η δυνατότητα να πάρεις κάποιες προσωρινές κατακτήσεις - πρέπει να έχει δύο χαρακτηριστικά: Πρώτα - πρώτα, πρέπει να έχει μία επιλογή. Και δεν εννοώ την επιλογή της ψήφου αυτή τη στιγμή. Όταν εσείς λέτε «επιλογή», εννοείτε το τι θα ψηφίσει κανείς στις επόμενες εκλογές. Αυτός είναι ο λογαριασμός που κάνετε. Δεν μιλάμε για αυτό. Μιλάμε για επιλογή δρόμου ανάπτυξης, αν η ανάπτυξη θα γίνεται με στόχο τα κέρδη ή αν θα γίνεται με στόχο τις ανθρώπινες ανάγκες. Δεύτερον, πρέπει να βασίζεται και σε μια κατανόηση ποιος είναι ο παραγωγός του πλούτου και των υπηρεσιών σε αυτόν τον τόπο και σε κάθε τόπο που υπάρχει ο καπιταλισμός. Αυτό που λέει το σύνθημα - που δεν αρκεί, βέβαια, να το δει κανείς σαν ένα σύνθημα, πρέπει να κατανοήσει την ουσία - «Χωρίς εσένα εργάτη γρανάζι δεν γυρνά, εργάτη μπορείς χωρίς αφεντικά», είναι ότι αν δεν υπάρχει αυτή η κατανόηση, δεν υπάρχει η δυνατότητα σήμερα απόσπασης κάποιων κατακτήσεων και παρεμπόδισης μέτρων. Κύριε Τσακαλώτο, εμείς δεν σας εγκαλούμε - και το λέω γενικά για την Κυβέρνηση - από την ίδια αφετηρία που σας εγκαλούν τα άλλα κόμματα σε αυτήν τη Βουλή. Δεν σας λέμε ότι ως άνθρωποι, ως Βουλευτές, ως Υπουργοί είσαστε ψεύτες και απατεώνες. Ψέματα, όμως, και εξαπάτηση κάνετε αναπόφευκτα με την πολιτική που έχετε. Δεν μπορείτε να πείσετε τον ελληνικό λαό - και τον έχετε πείσει και εγώ σας λέω η αγανάκτηση ακόμα, σε άμεσο διάστημα, δεν θα εκφραστεί και σε πολιτική φθορά - δίχως ψέμα, δίχως εξαπάτηση και δίχως δολώματα. Θέλουμε να ξεκαθαρίσουμε το εξής: Άραγε, το κυρίως ψέμα ήταν ότι υποσχεθήκατε δέκατη τρίτη σύνταξη, ότι υποσχεθήκατε κατώτατο 751 ευρώ; Μπορεί να ήταν και συνειδητό ψέμα. Δεν μπορώ να το ξέρω αυτό. Μπορεί να ήταν αυταπάτη, να βλέπατε το ανάστημά σας ίδιο με τον ίσκιο σας. Μπορείτε να μου πείτε ότι, ναι, πιστεύαμε ότι μπορούμε να το δώσουμε αυτό. Δεν έχω αποδείξεις να πω ότι ήταν συνειδητό ψέμα. Όμως, το Πρόγραμμα της Θεσσαλονίκης, που ήταν ψίχουλα - εμείς τα είπαμε τότε - βασιζόταν σε ένα πολύ πιο χοντρό ψέμα και σε μεγαλύτερη εξαπάτηση. Και αυτά τα λέγατε κι όταν ακόμα ήσασταν 4% και μπορεί να μην πρόσεχε ο άλλος. Όμως, τώρα που είστε Κυβέρνηση είναι επικίνδυνο. Δεν μεταλλαχθήκατε. Αποκαλυφθήκατε ως Κυβέρνηση. Δεν συμφωνούμε ότι μεταλλαχθήκατε. Ποια ήταν τα ψέματα και οι μύθοι που χρησιμοποιήσατε; «Κυβέρνηση της Αριστεράς - Ο άνθρωπος πάνω από τα κέρδη». Κοιτάξτε, ή ο άνθρωπος θα υπάρχει ή τα κέρδη. Αυτά είναι αντίθετα, ανταγωνιστικά. Δεν μπορεί να υπάρχουν και τα κέρδη τα καπιταλιστικά και ο άνθρωπος όχι να είναι από κάτω, αλλά να είναι από πάνω. Είναι άλλο πράγμα αν με την πάλη του ο εργαζόμενος μπορεί να πετύχει έναν καλύτερο μισθό σε κάποια άλφα ή βήτα φάση. Δεύτερο ψέμα και μύθος: «Ένας άλλος κόσμος είναι εφικτός δίχως ανατροπή». Αυτά ήταν τα χοντρά ψέματα, τα οποία ήταν δυσανάγνωστα για το λαό, δεν ήταν ευανάγνωστα. Ναι, στον λαό έμεινε η δέκατη τρίτη σύνταξη. Σύμφωνοι. Και εγώ σας λέω ότι δεν ήταν κατ' ανάγκη συνειδητό ψέμα αυτό. Άλλα ήταν τα συνειδητά ψέματα που λέγατε. Όταν λέγατε, παραδείγματος χάριν, ότι η Ευρωπαϊκή Ένωση θα γίνει Ευρωπαϊκή Ένωση των εργαζομένων, όταν λέγατε - και λέτε - ότι μπορεί να καταργηθεί ο πόλεμος ο ιμπεριαλιστικός με πολιτική συνεννόηση και με την εφαρμογή του διεθνούς δικαίου, αυτά δεν ήταν χοντρά ψέματα και χοντρή εξαπάτηση του λαού; Εμείς για αυτά σας κατηγορούμε. Και σας ακούω. Άκουσα και τον κ. Φίλη απ' την επιτροπή. Μην κοιτάτε, μπορεί να μην είμαι μέσα στη Βουλή, αλλά δεν χάνω επιτροπές της Βουλής. Τις παρακολουθώ. Και όλοι λέτε το ίδιο πράγμα και ο κ. Φωτάκης: «Αυτά που λέει το ΚΚΕ δεν είναι άσχημα, είναι και καλά. Αλλά δεν είναι σήμερα ρεαλιστικά, δεν είναι εφικτά». Η διαφωνία μας, δηλαδή, είναι ότι εσείς κάνετε μεταρρύθμιση κι εμείς θέλουμε επανάσταση; Αυτή είναι η διαφωνία ανάμεσα στα δύο κόμματα; Μήπως είναι ότι εμείς θέλουμε εκατό πράγματα να γίνουν κι εσείς κάνετε είκοσι; Η διαφωνία μας είναι γιατί εσείς είσαστε στυλοβάτες αυτού του σάπιου συστήματος και στο επίπεδο του πολιτικού συστήματος και στο επίπεδο του κοινωνικοοικονομικού. Είσαστε οι στυλοβάτες! Δεν είναι ότι κάνετε λίγα. Μακάρι να ήταν αυτή η διαφορά μας, εσείς να τρέχατε με σαράντα χιλιόμετρα κι εμείς να θέλαμε να τρέξετε με εξήντα και ογδόντα. Δεν είναι αυτή η διαφορά. Κι αυτό πρέπει να το καταλάβουμε. Και μην μας απαντάτε με τον ίδιο τρόπο που απαντάτε στα άλλα κόμματα. Λέτε, «το εφικτό». Δηλαδή, το εφικτό είναι αυτός ο νόμος; Τρομονόμος είναι. Λαιμητόμος είναι. Το μόνο εφικτό είναι να αφαιρούνται μισθοί, συντάξεις, να επιβάλλονται φόροι κ.λπ.. Ε, όχι, κύριοι, διαφωνούμε. Εκεί διαφωνούμε. Δεν διαφωνούμε στους ρυθμούς, ας πούμε, επίλυσης των προβλημάτων. Και, μάλιστα, έχετε και το θράσος να εμφανίζετε - εδώ είναι θράσος! - ότι είσαστε οι κληρονόμοι των ταξικών και των κοινωνικών αγώνων που έγιναν σε όλο τον 20ο αιώνα. Θα σας πω καθαρά τι είσαστε: Ό,τι πιο υποχωρητικό, συμβιβαστικό και εκφυλισμένο εμφανίστηκε μέσα στις γραμμές της ταξικής πάλης, όχι έξω από αυτήν. Είσαστε οι χειρότεροι επίγονοι του ευρωκομμουνισμού και άλλων σχετικών ρευμάτων. Γι' αυτό σας πολεμάμε. Δεν σας πολεμάμε γιατί έχουμε κάποιες διαφορές μόνο στα αιτήματα. Δεν αμφισβητούμε ότι μπορεί να πάρετε πολύ καλό βαθμό στην αξιολόγηση. Εγώ σας λέω ότι θα πάρετε 10΄ ή 20΄, δεν ξέρω πώς βαθμολογούν. Ο βαθμός και η επιτυχία είναι ανάλογα με τα μέτρα που παίρνετε, τα αντιλαϊκά και τα αντεργατικά. Δύο κριτήρια έχουν, ανεξάρτητα από τις διαφορές τους οι ευρωπαϊκοί θεσμοί - όπως τώρα έχουν γίνει - και οι τεχνικοί μηχανισμοί και το ΔΝΤ. Καλά! Ποια είναι η διαφορά; Ποια είναι τα κριτήρια τους; Τα ενιαία κριτήρια μπορεί να έχουν διαβαθμίσεις στους αριθμούς ή στους ρυθμούς. Πρώτον, αυτό που ο καπιταλισμός μετατρέπει σε εμπόρευμα, την ικανότητα παροχής εργασίας στην εργατική δύναμη, να είναι όσο γίνεται πιο φθηνό και δεύτερον, να μην υπάρχει κανένα εμπόδιο - ούτε τυπικό ούτε ισχνό - στην εκκίνηση κεφαλαίων και στις επενδύσεις στην Ελλάδα, είτε είναι εγχώριο είτε είναι ξένο κεφάλαιο. Η δυνατότητα, δηλαδή, να υπάρχουν στην Ελλάδα οι πλήρεις όροι για την κερδοφορία των επενδύσεων. Εμείς, λοιπόν, σας λέμε ότι, ναι, μπορεί να πάρετε 20΄. Αυτό για εμάς είναι μια επιπλέον απόδειξη της αντιλαϊκότητας των μέτρων που έχετε πάρει. Δεύτερον, ναι, τρέχετε, «σκίζεστε» - με συγχωρείτε για την έκφραση - για να προκαλέσετε επενδύσεις. Μα, δεν υπάρχει κυβέρνηση αστική, όπως λέμε εμείς, ή αστικό κόμμα ή κόμμα - στυλοβάτης του συστήματος, που δεν θέλει επενδύσεις. Δεν ήθελε η Νέα Δημοκρατία, δεν ήθελε το ΠΑΣΟΚ ή τα άλλα κόμματα; Μα, αν δεν επανεκκινήσει η καπιταλιστική κερδοφορία πώς; Αυτό τι απόδειξη είναι; Διαψεύδετε, παραδείγματος χάριν, τη Νέα Δημοκρατία - και καλά κάνετε τώρα μεταξύ σας - , γιατί λέτε, «Μας έχουν εμπιστοσύνη οι εταίροι». Κι εμείς αυτό βλέπουμε, ότι σας έχουν εμπιστοσύνη. Εμείς, όμως, τρέμουμε με το κριτήριο ότι οι εταίροι σας έχουν εμπιστοσύνη. Τρομοκρατούμαστε, δεν πανικοβαλλόμαστε. Καταλαβαίνετε με ποια έννοια το λέμε. Άλλη παραπλάνηση: Είπε τώρα ο κ. Τσακαλώτος ότι η νεοφιλελεύθερη αντίληψη - τώρα έχει γίνει η «ακραία νεοφιλελεύθερη», πρώτα είχαμε «φιλελεύθερη», την κάναμε «νεοφιλελεύθερη», μετά την κάναμε «ακραία νεοφιλελεύθερη», πάρα πολλές διαβαθμίσεις - δεν ήθελε την κατώτατη εθνική σύνταξη. Και την κατώτατη εθνική σύνταξη ήθελε και το κατώτατο εγγυημένο εισόδημα ήθελε. Και αυτά ισοπεδώνονται προς τα κάτω. Πώς δεν τα ήθελε; Δηλαδή, ο καπιταλισμός είναι μόνο νεοφιλελευθερισμός; Δεν είναι αυτό που κάνετε εσείς σήμερα, να αναστυλώσετε τη χαμένη τιμή της σοσιαλδημοκρατίας; Δηλαδή, είναι ταξική, φιλολαϊκή πολιτική το να καθιερώσεις τη σύνταξη; Εγώ σας λέω ότι και 500 ευρώ να είχατε την κατώτατη σύνταξη, εμείς δεν θα τη θεωρούσαμε φιλολαϊκή, γιατί για εμάς η εργατική δύναμη και οι ανθρώπινες ανάγκες δεν είναι εμπόρευμα. Εσείς το χρησιμοποιείτε σαν εμπόρευμα, που μπορεί να του δώσετε μια καλύτερη τιμή. Για εμάς δεν είναι εμπόρευμα. Αυτό είναι το σύστημα. Λέτε στην Ευρώπη, εμείς έχουμε το πιο ψηλό αφορολόγητο. Μα, κι εμείς αυτό σας λέμε, ότι τα μέτρα που παίρνονται στην Ελλάδα, παίρνονται σε συνθήκες κρίσης. Και κρίση, όμως, να μην είχαμε, τα ίδια μέτρα θα παίρνονταν. Βεβαίως. Η απαρχή των μέτρων που παίρνουμε εμείς τώρα, βρίσκεται κατ' αρχήν στη δεκαετία του '90. Όμως, είναι μέτρα τα οποία επιλέχθηκαν μετά την κρίση του 1973. Στην Αγγλία προωθήθηκαν στην δεκαετία του '80, όπως και στις Ηνωμένες Πολιτείες. Στην Ελλάδα τι έγινε; Χάρις ακριβώς στο εργατικό, στο συνδικαλιστικό κίνημα - και θα το πούμε παρ'ότι δεν είναι σωστό να αυτοκομπάζουμε - και στην ύπαρξη ενός Κομμουνιστικού Κόμματος, το οποίο δεν έβαζε νερό στο κρασί του, ασκήθηκε πίεση και καθυστέρησαν αυτές οι μεταρρυθμίσεις. Και γι' αυτό κάνει αυτοκριτική η Νέα Δημοκρατία και το ΠΑΣΟΚ, ότι υποχώρησε και δεν έκανε τις μεταρρυθμίσεις. Και αυτά λέτε κι εσείς, ότι δεν έγινε η μεταρρύθμιση του ασφαλιστικού έγκαιρα. Αυτό έγινε στην Ελλάδα. Και επειδή δεν πέρασαν πιο σταδιακά τα μέτρα και λίγο πιο ήρεμα, περνάνε τώρα με τη μορφή σοκ. Όμως, δεν είναι μέτρα της κρίσης. Για να τελειώνω, η μεγαλύτερη εξαπάτηση που κάνετε στον λαό - αυτή είναι η εξαπάτηση - είναι όταν λέτε ότι το μνημόνιο έφερε την ύφεση, ότι τα ασφαλιστικά ταμεία έχασαν τα αποθεματικά τους γιατί δόθηκαν δάνεια στους «κολλητούς» και κάτι τέτοια. Κοιτάξτε να δείτε, όχι ότι δεν υπάρχουν αυτά. Αποδεικνύεται, όμως, αυτό που σας λέω. Γι' αυτό και οδηγείτε στη συντηρητικοποίηση και στον εκφυλισμό ριζοσπαστικών συνειδήσεων, γιατί κάνετε κριτική στο καπιταλιστικό σύστημα, απολύτως συμβατή στα πλαίσιά του και το ενισχύετε. Όταν λέτε, παραδείγματος χάριν - για να τελειώνω - ότι η Ευρωπαϊκή Ένωση ξέφυγε από τους αρχικούς της στόχους, τι είναι; Από τη μια μεριά κάνετε κριτική, εκφράζετε ένα αριστερό ακροατήριο, μία αριστερή παράδοση που επιβιώνει - αν και έχει αλλοιωθεί πάρα πολύ, όποια υπήρχε - οπότε αρέσει αυτή η κριτική και την ίδια ώρα βάζετε τον λαό στο λούκι να σκέφτεται ότι η Ευρωπαϊκή Ένωση ήταν καλή, χρήσιμη, αλλά τώρα πρέπει να τη βοηθήσουμε να διορθωθεί. Τα ίδια κάνετε και για το καπιταλιστικό σύστημα. Όταν λέγατε ότι ένας άλλος κόσμος είναι εφικτός, τι μας προβάλατε; Μας προβάλατε έναν καπιταλισμό ο οποίος θα αυτορυθμιζόταν, θα αυτοδιορθωνόταν και θα γινόταν πιο ανθρώπινος. Ακούστε να δείτε, το Κομμουνιστικό Κόμμα Ελλάδας ξέρει πάρα πολύ καλά σε ποια φάση είμαστε. Είμαστε σε φάση παγκόσμιας υποχώρησης του κινήματος - και του ελληνικού - και ξέρουμε πάρα πολύ καλά ότι για να βγεις από τη φάση της υποχώρησης, δεν βγαίνεις ούτε με ένα γενικό σύνθημα, ούτε με επιφανειακές κραυγές και εξεγέρσεις, ούτε με ηχηρά συνθήματα. Εμείς, για να μιλήσουμε και για το εφικτό, σας έχουμε φέρει εδώ, στη Βουλή, μία σειρά τροπολογιών και προτάσεων που δεν ήταν άλματα, αλλά μία ανακούφιση των εργαζομένων. Ούτε αυτό το βρήκατε εφικτά. Άρα, δεν είναι η διαπάλη μεταξύ μας, ότι εμείς είμαστε μη ρεαλιστές και εσείς είσαστε ρεαλιστές. Η διαπάλη είναι ανάμεσα σε δύο ριζικά διαφορετικές γραμμές ανάπτυξης κ.λπ... Τουλάχιστον η Νέα Δημοκρατία και το ΠΑΣΟΚ μας πολεμούσαν ακριβώς ως Κομμουνιστικό Κόμμα Ελλάδας, με την ιδεολογία μας, τη θεωρία μας και αυτά που υποστηρίζαμε. Βέβαια και αυτοί είχαν και την αποσιώπηση και τη διαστρέβλωση. Εσείς τώρα δεν μας κάνετε τέτοια κριτική, αλλά γίνεται αντιπαράθεση ανάμεσα στο εφικτό και στο ουτοπικό. Αυτό δεν το κάνετε για να μας κάνετε το χατίρι. Αύριο και την καταστολή θα χρησιμοποιήσετε και εναντίον μας. Είμαστε βέβαιοι. Αυτό, όμως, που κάνετε, το κάνετε για να περάσετε στον λαό την υποταγή και τη χειραγώγηση, ότι αλλιώς μπορεί να τα καταφέρει σήμερα η Νέα Δημοκρατία και το ΠΑΣΟΚ και αλλιώς εσείς. Και γι' αυτό δέχεστε τους χαιρετισμούς και τις θωπείες αυτών τους οποίους μέχρι να γίνετε κυβέρνηση βρίζατε. Και τώρα έρχεστε και λέτε: «Εμάς μας αναγνωρίζουν ότι είμαστε φερέγγυοι». Ε, λοιπόν - και αυτό πρέπει να ξέρει ο λαός - όσο αυτοί σας αναγνωρίζουν σαν φερέγγυους, τόσο ο λαός πρέπει να παλεύει ακριβώς με όρους αντεπίθεσης, ρήξης και ανατροπής, με ρεαλισμό, βεβαίως. Σε ένα βράδυ δεν λύνονται όλα. Όμως, έχει σημασία πού θέλεις να πας και ποιον βλέπεις ως αντίπαλο. Αυτό έχει σημασία.
Ευχαριστώ πολύ, κυρία Παπαρήγα. Προτού δώσω τον λόγο στον Κοινοβουλευτικό Εκπρόσωπο της Ένωσης Κεντρώων, τον κ. Καρρά, επειδή δημιουργήθηκε ένα θέμα προηγουμένως και μπορεί να δημιουργηθεί ξανά, να μου επιτρέψετε να διαβάσω το άρθρο 68, όσον αφορά στο προσωπικό ζήτημα. Το άρθρο 68, λοιπόν, παράγραφος 2 λέει το εξής: «Ο επικαλούμενος προσωπικό εις βάρος του ζήτημα, ζητεί από τον Πρόεδρο την άδεια να ομιλήσει». Στην παράγραφο 3 λέει: «Ο Πρόεδρος μπορεί να μη δώσει τον λόγο, αν κρίνει ότι δεν υπάρχει προσωπικό ζήτημα». Στην παράγραφο 4 αναφέρει: «Εάν ο ενδιαφερόμενος επιμένει και προκληθούν αμφιβολίες, ο Πρόεδρος μπορεί…» - εάν το θέλει, δηλαδή - «…να ερωτήσει σχετικά τη Βουλή αμέσως. Εάν ο Πρόεδρος κρίνει ότι μπορεί να δοθεί ο λόγος, ο ενδιαφερόμενος καλείται να εκθέσει σε ένα λεπτό της ώρας το πρόβλημά του». Δηλαδή, πρώτα θα πει ποιο είναι το πρόβλημα, μετά δίνεται η έγκριση και μετά του δίνεται το ένα λεπτό. Γιατί το λέω αυτό; Διότι με αυτό το ένα λεπτό θα μπορούσαν και οι τριακόσιοι Βουλευτές να επικαλεστούν ένα λεπτό, γιατί κατά την κρίση τους υπάρχει προσωπικό πρόβλημα για αυτούς, οπότε η διαδικασία ακυρώνεται. Θα σας παρακαλέσω, λοιπόν, όλους να σεβαστούμε τον Κανονισμό. Ορίστε, κύριε Καρρά, έχετε τον λόγο.
Κύριε Πρόεδρε, ευχαριστώ. Η σημερινή συζήτηση μου θύμισε έναν παλιό μου καθηγητή στη Νομική Σχολή, ο οποίος ήταν του Δημοσιονομικού Δικαίου. Τι μας έλεγε, λοιπόν, στο ξεκίνημα, στην εισαγωγή του μαθήματος; Ότι ο χειρότερος σύντροφος του ανθρώπου είναι ο φόρος. Σήμερα, λοιπόν, βγαίνει το συμπέρασμα ότι εξίσου χειρότερος σύντροφος του ανθρώπου είναι και οι ασφαλιστικές εισφορές. Γιατί το λέω αυτό; Έχουμε ένα νομοσχέδιο το οποίο δεν επιδιώκει τίποτε άλλο παρά μόνο περικοπή και είσπραξη. Το πρωί κατά τη συζήτηση της ένστασης αντισυνταγματικότητας, εξέφρασα την άποψη ότι η αντισυνταγματικότητα του παρόντος νομοσχεδίου σε σχέση με τις ασφαλιστικές εισφορές, αφορά προεχόντως και κυρίως το άρθρο 78, διότι συνδέονται απολύτως με το εισόδημα, χωρίς να αντικρίζονται αναλογικά οι εισφορές οι οποίες θα εισπράττονται από το εισόδημα αναλογικά με παροχές τις οποίες θα δίνει το ασφαλιστικό σύστημα. Έχει ισχυροποιηθεί με την έννοια αυτή η αντίληψή μου, η πίστη μου, ότι επιδιώκεται κάλυψη κενών, επιδιώκεται κάλυψη ελλειμμάτων και δεν επιδιώκεται ανταπόδοση στον πολίτη, ο οποίος μετά από τόσα χρόνια κρίση βγαίνει λαβωμένος. Και, πράγματι, η προϊστορία του ασφαλιστικού συστήματος το αποδεικνύει αυτό. Αποδεικνύει ότι το ασφαλιστικό σύστημα χρησιμοποιήθηκε από το πολιτικό σύστημα ως χειραγωγός ασκήσεως πολιτικής, ως εργαλείο πολιτικής - και δεν θέλω να μιλήσω και να θυμίσω πολλά - όπως ήταν η χρήση των αποθεματικών των ασφαλιστικών Ταμείων στο Χρηματιστήριο. Χάθηκαν μεγάλα ποσά, τα οποία αν είχαν αφεθεί να παραμείνουν μέσα στο σύστημα, θα είχαν αποδώσει σήμερα. Δεν θέλω να θυμίσω τον τρόπο των ατόκων καταθέσεων των αποθεματικών των ασφαλιστικών Ταμείων στην Τράπεζα της Ελλάδος και το τελευταίο απαύγασμα με το γνωστό κούρεμα των ομολόγων που είχαν εξαναγκάσει τα ασφαλιστικά Ταμεία να έχουν δώσει τα αποθεματικά τους στο ελληνικό δημόσιο για χρησιμοποίηση - και θα μου επιτρέψετε την έκφραση - αφρόνων πολλές φορές πολιτικών. Φθάνουμε, λοιπόν, σήμερα να λέμε ότι πρέπει να μεταρρυθμίσουμε το ασφαλιστικό σύστημα. Μα, η μεταρρύθμιση του ασφαλιστικού συστήματος είναι μία και μοναδική: η επίτευξη οικονομικής ανάπτυξης. Όσο και να μιλάμε και να λέμε ότι θα περικόψουμε, θα αυξήσουμε φόρους και εισφορές, αυτά δεν μπορούν να εισπραχθούν. Δεν μπορεί να υπάρξει εισπραξιμότητα σε αυτά τα ποσοστά τα οποία σήμερα επιχειρείτε να νομοθετηθούν. Δεν μπορεί να υπάρχει ανταπόδοση για απλούς λόγους. Δεν θα φέρω το γνωστό παράδειγμα - θα είμαι πολύ σύντομος - των ελευθέρων επαγγελματιών, επειδή κατά κόρον τα έχουμε πει και τα γνωρίζουμε όλοι. Δεν οδηγεί μόνο σε φοροδιαφυγή και εισφοροδιαφυγή το σύστημα αυτό, αλλά οδηγεί σε δραστικότατη μείωση εισοδημάτων, ούτως ώστε δεν θα μπορούν να ανταποκριθούν στις απαιτήσεις του φορολογικού και ασφαλιστικού συστήματος οι επαγγελματίες. Έτσι, αντί να προσδοκούμε την αύξηση των εσόδων - έστω δια της αυξήσεως την οποία προτείνει η Κυβέρνηση - θα δούμε μείωση. Και αυτό θα δημιουργήσει έναν ατέρμονα φαύλο κύκλο. Σε λίγο καιρό θα χρειάζονται νέα μέτρα. Σε λίγο καιρό θα μιλάμε για ένα νέο ασφαλιστικό. Σε λίγο καιρό θα φτωχοποιήσουμε πια το σύνολο της Ελλάδας. Θέλω να πω και κάτι άλλο το οποίο με έχει ιδιαίτερα ενοχλήσει, εάν όχι στεναχωρήσει, προσωπικά. Από τη μια πλευρά όλοι πιστεύουμε ή διακηρύσσουμε και εργαζόμεθα - και θα πω και από την πλευρά των συναδέλφων του ΣΥΡΙΖΑ και των ΑΝΕΛ, δεν έχω εγώ την αντίληψη ότι δεν επιδιώκουν το καλύτερο - για το καλύτερο και από την άλλη έχουμε τη δημιουργία νέων συνθηκών πελατειακού κράτους. Θα δώσω παραδείγματα απτά, χθεσινά, εδώ, μέσα στη Βουλή τι συζητήθηκε και τι αποφασίστηκε. Και θα το επαναλάβω και ας γίνω κουραστικός.Είναι η χθεσινή τροπολογία για τους εκπαιδευτικούς εκείνους οι οποίοι θα πρέπει να παραιτηθούν τυπικά στις 4-5 Μαΐου, να μην τους προλάβει το ασφαλιστικό για να μην μειωθούν τα εφάπαξ ή οι συντάξεις. Πρότεινα, λοιπόν, χθες, με πλήρη πεποίθηση ότι αφού θεωρούμε ότι αδικούνται αυτοί οι άνθρωποι - κι εγώ το πιστεύω ότι αδικούνται μετά από τριάντα, σαράντα χρόνια εργασιακού βίου - αδικούνται όλοι οι υπόλοιποι Έλληνες που βρίσκονται σε άλλες κατηγορίες εργασιακού βίου ασφαλισμένων σε άλλα ταμεία. Επομένως, οι συνάδελφοι του ΣΥΡΙΖΑ που επιχείρησαν να διευθετήσουν την αποκατάσταση αυτής της αδικίας χθες, θα έπρεπε να έχουν την αντίληψη - και να έχουν και την αξίωση αν θέλετε - να καταψηφίσουν σήμερα το ασφαλιστικό νομοσχέδιο. Διότι δεν μπορούμε να λέμε ότι αποκαθιστούμε αδικία σε έναν ορισμένο κλάδο όταν αδικείται ολόκληρος ο ελληνικός λαός. Και πράγματι αδικείται. Μπορώ να δώσω δεκάδες παραδείγματα. Αυτό, λοιπόν, είναι ένα χθεσινό παράδειγμα «καλής» νομοθεσίας. Θα σας δώσω ένα δεύτερο παράδειγμα καλής νομοθεσίας, το οποίο χθες δεν είχα εντοπίσει. Το εντόπισα χθες το βράδυ διαβάζοντας τον νόμο περί έρευνας. Θέλετε να σας πω, κύριοι συνάδελφοι, τι έγινε; Θυμηθήκαμε την εποχή Σημίτη, τότε που είχε εισαχθεί νύχτα πάλι ένα επίδομα αποδοτικότητας, το οποίο έφτανε στο 120% των βασικών αποδοχών. Είναι ο ν. 3205/2003, κύριε Κουτσούκο. Θα τον γνωρίζετε, φαντάζομαι, πάρα πολύ καλά.
Δεν ήμουν εδώ εκείνη την περίοδο. Με φάγανε στο εκλογοδικείο.
Λόγω της εμπειρίας σας αναφέρομαι σε εσάς, όχι λόγω της κοινοβουλευτικής σας παρουσίας. Με τον ν.3205/2003 είχε εισαχθεί ένα επίδομα ανταποδοτικότητας, το οποίο άφηνε την ευχέρεια στους διοικούντας να φτάνουν μέχρι το 120% επί των αποδοχών. Και χθες δυστυχώς, αγαπητοί συνάδελφοι του ΣΥΡΙΖΑ, το είδα μέσα στον νόμο που ψηφίσαμε. Εμείς τον καταψηφίσαμε, εσείς τον υποστηρίξαμε. Το είδα, λοιπόν, στο άρθρο 24 του νόμου περί έρευνας, που λέει ότι δύναται η διοίκηση των ερευνητικών κέντρων να αποφασίζει την παροχή του επιδόματος ανταποδοτικότητας, το οποίο δεν ονομάζει καν επίδομα. Το ονομάζει αμοιβή ανταποδοτικότητας. Πήγα, λοιπόν, στην αιτιολογική έκθεση να δω τι είναι αυτό το επίδομα. Δεν το ήξερα. Το ομολογώ. Εκεί που μιλάγαμε για τροποποιούμενες διατάξεις δεν μου είχε τις διατάξεις του ν. 3205/2003 για να αναχθώ να δω τι έκρυβε. Αναγκάστηκα και το ερεύνησα. Βρήκα λοιπόν, ότι εκεί επαναφέρετε ένα επίδομα το οποίο θα δοθεί ένα επίδομα, μια αμοιβή ανταποδοτικότητας η οποία φτάνει το 120% των αποδοχών του συνόλου των εργαζομένων στα ερευνητικά κέντρα. Μπορεί να είναι άξιος ο μισθός εκείνων οι οποίοι θα το απολαύσουν. Από τη μια πόρτα, λοιπόν, ερχόμαστε και καλούμε το λαό να υποστεί νέες θυσίες, να υποστεί νέα ταλαιπωρία, να ανεχθεί, να σκύψει το κεφάλι για να συνεισφέρει στη χώρα και από την άλλη ανοίγουμε πόρτες με τις οποίες θέλουμε να εξυπηρετήσουμε κάποιες άλλες ομάδες φιλικά ενδεχόμενα διακείμενες - δεν το γνωρίζω - ή να τις κάνουμε φίλες μας τις ομάδες αυτές για να δημιουργήσουμε μια εδραία πολιτική πελατειακή βάση. Αυτό, λοιπόν, σήμερα εγώ το καταγγέλλω από το Βήμα της Βουλής όχι για τον τρόπο της καλής ή όχι νομοθέτησης. Το καταγγέλλω γιατί από τη μια πλευρά δεν μπορούμε να δεχθούμε ότι θα πρέπει ο λαός να υποστεί όλες αυτές τις θυσίες και από την άλλη διά της πλαγίας να δίνουμε είτε προς αποκατάσταση αδικιών - υποτίθεται! - είτε για προστασία κάποιων ομάδων αυτά τα πράγματα, έτσι, με τόση απλοχεριά, χωρίς όμως να δηλώνουμε μέσα στη Βουλή ότι συμβαίνουν αυτά τα πράγματα. Τρίτο χθεσινό παράδειγμα. Δεν θέλω να μπω στις διατάξεις του νομοσχεδίου. Έχουν αναλυθεί από τους συναδέλφους. Έχω κι εγώ τις απόψεις μου, έχω καταλάβει τι γίνεται σε σχέση με την επιστροφή εκείνων των εισφορών που έχουν αχρεωστήτως καταβληθεί. Όλα αυτά είναι γνωστά. Ξέρω τις επιβαρύνσεις που θα έχουν οι νέοι επαγγελματίες και οι παλιοί επαγγελματίες. Θέλω να πω όμως ένα τρίτο παράδειγμα το οποίο ήταν ιδιαίτερα ενοχλητικό κι αυτό. Χθες έγινε και παραβίαση του Συντάγματος μέσα στη Βουλή, αν θέλετε να το ακούσετε. Έγινε παραβίαση του Συντάγματος, διότι διά της μεθόδου βουλευτικής τροπολογίας ακυρώθηκε καταλογισμός για το Πανεπιστήμιο Κρήτης. (MO) Πού είναι το Ελεγκτικό Συνέδριο; Ξέρετε ότι αυτή η διάταξη δεν μπορούσε να έρθει από την Κυβέρνηση. Γιατί εάν ήταν κυβερνητική θα έπρεπε να τύχει της βασάνου της Επιστημονικής Επιτροπής της Βουλής. Και η Επιστημονική Επιτροπής τη Βουλής - εάν σέβεται τον εαυτό της, που πιστεύω ότι τον σέβεται, γιατί έχω διαβάσει τις εκθέσεις και έχω διαπιστώσει το επίπεδο με το οποίο λειτουργεί - δεν είχε παρά μονόδρομο. Θα έλεγε: «Προσοχή, είναι αντισυνταγματική». Διαγραφή καταλογισμού ήθελε προηγούμενη απόφαση του Ελεγκτικού Συνεδρίου, δηλαδή ανωτάτου δικαστηρίου. Βρήκαμε, λοιπόν, τον τρόπο να γίνει αυτό μέσω βουλευτικής τροπολογίας. Φαντάζομαι - εάν θέλετε, πιστεύω - ότι οι συνάδελφοι Βουλευτές που υπέγραψαν την τροπολογία αυτή δεν γνώριζαν. Ενδεχόμενα τους παρουσιάστηκε ότι και εδώ αποκαθίσταται μια αδικία. Βγάλαμε στην πάντα το Ελεγκτικό Συνέδριο, βγάλαμε στην πάντα την Επιστημονική Επιτροπή της Βουλής και δώσαμε άφεση αμαρτιών σε μια ποινική δικογραφία, η οποία ήρθε προ ημερών, ξέρουμε το περιεχόμενό της, ξέρουμε ποιους αφορά και γιατί έγινε. Μάλιστα, ολοκληρώνοντας - για να μην γίνομαι κουραστικός στο σημείο αυτό - θα πω ότι έπρεπε να καταλογιστούν για έναν και μοναδικό λόγο: Κάλυπτε μια σύμβαση παροχής ιατρικής περίθαλψης από ιδιωτική ασφαλιστική εταιρία, λες και αυτοί ήταν οι αριστοκράτες, οι εκλεκτοί, ενώ όλοι οι υπόλοιποι Έλληνες, δημόσιοι υπάλληλοι και του ιδιωτικού τομέα που έχουμε ασφάλεια από τον κρατικό φορέα δεν έχουμε δικαίωμα να έχουμε μια καλύτερη ιατροφαρμακευτική περίθαλψη. Δεν θα πω περισσότερα. Θα πω μόνο τούτο: Αυτή τη στιγμή μέσα στη Βουλή με έχουν συναντήσει πολλές ομάδες, όχι ενδιαφερομένων αλλά θιγομένων, θα έλεγα. Είναι οι δικηγόροι, οι απόστρατοι, οι υπάλληλοι των δήμων, που εκεί μπαίνει χέρι - και επιτρέψτε μου την έκφραση - σε έναν πόρο 3% που δίνουν οι ίδιοι και συνεισφέρουν και οι δήμοι και δημιουργούσε ένα αποθεματικό για το εφάπαξ, το οποίο θα πάρουν. Σήμερα φοβούμαι ότι δεν θα πάρουν εφάπαξ με τον νέο νόμο που έρχεται. Διότι ο πόρος αυτός του 3% εξαφανίζεται. Μου έχουν δώσει νούμερα που φαντάζομαι ο Υπουργός γνωρίζει ποια είναι. Σας έχουν συναντήσει, κύριε Υπουργέ, ξέρω το θέμα. Όλα αυτά εξαφανίζονται μέσα στον κρατικό κορβανά, υποτίθεται για να αποκαταστήσουν το ασφαλιστικό σύστημα. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Τελειώνω αμέσως, κύριε Πρόεδρε με το εξής: Έχουμε και μια εισφορά αλληλεγγύης, η οποία είναι πολύ υψηλή. Πάνω από ένα ύψος εισοδήματος φτάνει το 8%. Είναι ένας φόρος που πραγματικά θα έπρεπε να έχει ανταποδοτικότητα. Διότι, όταν εγώ άκουγα «εισφορά αλληλεγγύης», πίστευα - αφελώς, εάν θέλετε - ότι πηγαίνει σε έναν ειδικό λογαριασμό για ανακούφιση κάποιων συνανθρώπων, συμπολιτών μας, συνευρισκομένων στην Ελλάδα - δεν θα διακρίνω Έλληνες και αλλοδαπούς. Δεν έχω ακούσει τίποτε σε αυτή την Αίθουσα για το εάν αυτή η εισφορά αλληλεγγύης πηγαίνει προς εξυπηρέτηση χρέους, εάν πηγαίνει στην πρόνοια, η οποία είναι αναγκαία με τις σημερινές συνθήκες ή εάν πράγματι διατίθεται υπό τον σκοπό της ονομασίας την οποία έχει. Δεν θέλω να γίνω ιδιαίτερα κουραστικός. Ξέρω, αγαπητοί συνάδελφοι από όλες τις παρατάξεις, ότι αντιλαμβάνεστε την αγωνία η οποία διακατέχει και εμάς, την Ένωση Κεντρώων ως παράταξη, να μπορέσουμε να έχουμε μια συνεισφορά στη δημόσια ζωή, μια δυνατότητα βελτίωσης και γι' αυτό αναφέρομαι έστω λεπτομερειακά σε θέματα, τα οποία κατά την άποψή μας δεν θα έπρεπε καν να αφήνει περιθώρια η Κυβέρνηση να θίγονται στη Βουλή. Διότι, πρώτα από όλα η Κυβέρνηση θα έπρεπε να σέβεται την ψήφο που της έδωσε ο ελληνικός λαός, να σέβεται τον εαυτό της, για να μπορεί να ανταποκριθεί και στις υποχρεώσεις της. Εμείς βεβαίως, όπως έχουμε δηλώσει, δεν είμεθα όχι σε σκέψη αλλά σε θέση καν να ψηφίσουμε αυτό το νομοσχέδιο ούτε επί της αρχής ούτε επί των άρθρων, όπως εισάγεται. Ευχαριστώ, κύριε Πρόεδρε, και εσάς και τους συναδέλφους.
Κι εγώ ευχαριστώ, κύριε Καρρά. Τον λόγο έχει η κ. Τζούφη, Βουλευτής του ΣΥΡΙΖΑ,.
Ευχαριστώ, κύριε Πρόεδρε. Κυρίες και κύριοι συνάδελφοι, το νομοσχέδιο που συζητούμε σήμερα έρχεται στην Ολομέλεια ύστερα από διάλογο στις αρμόδιες επιτροπές και βέβαια μετά από δημόσια συζήτηση, μέσα σε ένα κλίμα άγριας κινδυνολογίας από την Αντιπολίτευση αλλά και τα συστημικά μέσα μαζικής ενημέρωσης, που σήμερα παροδικά σιωπούν, χωρίς όμως να ακούμε στοιχειωδώς ειλικρινείς, βιώσιμες αντιπροτάσεις. Αυτό που είναι χαρακτηριστικό - και το ζήσαμε και σήμερα εδώ στη Βουλή - είναι ο ακραίος, κατεδαφιστικός, σχεδόν κάποιες φορές παραληρηματικός λόγος, η ένταση, η έπαρση, η απρέπεια, η επιλεκτική άνοια, η διαστροφή της πραγματικότητας, η χυδαία δημαγωγική προσέγγιση και οι εξυπναδικισμοί, καθώς και η επιθετική γλώσσα του σώματος ακόμη, μαζί με τα χιλιομασημένα επιχειρήματα από τους διατελέσαντες για πολλά χρόνια στα δημόσια πράγματα της χώρας για τον πόνο που νιώθουν για τους φτωχούς ανθρώπους, τους δημόσιους υπαλλήλους αλλά και τους ευάλωτους ανθρώπους. Φυσικά, βεβαίως, χωρίς να εκφράζουν τον αναδρομικό τους πόνο αυτοί που τα διατυπώνουν, παραδείγματος χάριν, για όσους δημόσιους υπαλλήλους είχαν χάσει πλήρως τη δουλειά τους, είχαν μπει σε διαθεσιμότητα με τις επιλογές της προηγούμενης συγκυβέρνησης, που τις πραγματοποιούσαν και από μόνοι τους, για να μην τους πάρει τη δόξα η τρόικα, καθώς έλεγαν. Η Κυβέρνηση, λοιπόν, με το εν λόγω νομοσχέδιο επιδιώκει μια σημαντική τομή για την οργάνωση και τη λειτουργία του κοινωνικού κράτους, βέβαια μέσα στο γνωστό πνιγηρό και ναρκοθετημένο περιβάλλον της σημερινής νεοφιλελεύθερης Ευρώπης. Η δέσμευσή μας απέναντι στον ελληνικό λαό ήταν και παραμένει μία: η υλοποίηση της δύσκολης και επίπονης συμφωνίας με τους δανειστές, με ταυτόχρονη προστασία των αδυνάμων, της κοινωνικής πλειοψηφίας, δηλαδή, που έχει υποστεί τις μεγαλύτερες επιβαρύνσεις κατά τη διάρκεια των μνημονιακών χρόνων, αναπτύσσοντας και ξεδιπλώνοντας, όσο μας επιτρέπετε, τις δυνατές παράλληλες πολιτικές και αναδιανέμοντας τα βάρη και τα οφέλη. Σε αυτή την κατεύθυνση έχουμε δώσει προτεραιότητα να προστατέψουμε μισθούς και συντάξεις, παρά τα σχέδια της Αντιπολίτευσης. Εδώ μπορώ να σας παραπέμψω σε δηλώσεις επώνυμων επικεφαλής στελεχών της Νέας Δημοκρατίας, οι οποίοι ταυτίζονται πλέον παραδοσιακά με τις απόψεις της πιο ακραίας μερίδας των δανειστών, που πριμοδοτεί την, όπως λέει, χωρίς ταμπού οριζόντια περικοπή μισθών και συντάξεων και εν γένει των κοινωνικών δαπανών και βεβαίως τις μαζικές απολύσεις, που όμως τις ονομάζει «περιστολή των δαπανών», καθώς και την πλήρη κατεδάφιση των εργασιακών σχέσεων. Κυρίες και κύριοι συνάδελφοι, είναι κοινώς αποδεκτό πως το ασφαλιστικό σύστημα ως έχει είναι ανορθολογικό, άδικο και μη βιώσιμο οικονομικά, για λόγους που έχουν αναλυθεί επαρκώς από τους συναδέλφους, που μίλησαν πριν από εμένα, αλλά και από τους αρμόδιους Υπουργούς. Δική μας επιδίωξη είναι να εξυγιάνουμε και να εξορθολογήσουμε αυτό το ασφαλιστικό, χωρίς να μειώσουμε, όπως δεσμευτήκαμε, τις κύριες συντάξεις και χωρίς να επηρεαστεί η συντριπτική πλειοψηφία των επικουρικών. Θα συμβεί από ό,τι φαίνεται περίπου στο 10% των σημερινών δικαιούχων, αντί του 26% που θα ήταν το αποτέλεσμα της εφαρμογής της ρήτρας του μηδενικού ελλείμματος, αν δεν είχε προβλεφθεί στη συμφωνία η ανεύρεση πόρων από τα αποθεματικά των ταμείων και η εργοδοτική εισφορά. Με το νομοσχέδιο αυτό προστατεύεται η μεγάλη πλειοψηφία των ανθρώπων που έχουν σύνταξη έως 1.300 ευρώ, δηλαδή δύο εκατομμύρια εκατό χιλιάδες συνταξιούχοι. Επίσης, γίνεται προσπάθεια να αποκατασταθούν χρόνιες στρεβλώσεις και αδικίες μεταξύ των ασφαλισμένων, μέσω των ενιαίων κανόνων υπολογισμού εισφορών και παροχής σύνταξης και βεβαίως με την καθιέρωση της εθνικής σύνταξης, η οποία θα χορηγείται χωρίς εισοδηματικά κριτήρια και κυρίως θα είναι συνδεδεμένη με ρήτρα ανάπτυξης. Στην κατεύθυνση αυτή προβλέπεται και η δημιουργία ενός ενιαίου φορέα ασφάλισης, ο οποίος, πέραν της εξοικονόμησης του κόστους μέσω του ελέγχου και της περιστολής των λειτουργικών δαπανών, σηματοδοτεί και την ουσιαστική ενοποίηση των κανόνων κοινωνικής ασφάλισης αναιρώντας στην πράξη τις ανισότητες μεταξύ των ταμείων των πολλών και των ευγενών ταμείων, δηλαδή των ταμείων των λίγων. Στο σημείο αυτό θα μου επιτρέψετε να απαντήσω σε δύο ψεύδη που διακινεί η Αντιπολίτευση και τα αποδίδει, δυστυχώς, στη δεκαπεντάμηνη κακοδιαχείριση του ΣΥΡΙΖΑ. Λέμε, λοιπόν, πως με το νομοσχέδιο θα υπάρξει μείωση έως 30% στα μερίσματα των δημοσίων υπαλλήλων, παραβλέποντας το γεγονός πως το Μετοχικό Ταμείο Πολιτικών Υπαλλήλων είχε μηνιαία έσοδα περίπου 47.000.000 ευρώ έως το 2013, γιατί εισέπραττε 145.000.000 ευρώ ετησίως από κοινωνικούς πόρους, κοινωνικούς πόρους, που εσείς, η προηγούμενη κυβέρνηση, καταργήσατε το 2014, με αποτέλεσμα τα μηνιαία έσοδά του να αντιστοιχούν πλέον σε 39.000.000 ευρώ, ενώ τα μερίσματα που καλείται να αποδώσει ανέρχονται σε 47.000.000 ευρώ και βεβαίως είναι προφανές γιατί απαιτείται η αναπροσαρμογή των μερισμάτων. Ψέμα δεύτερο. Νομίζω απαντήθηκε, αλλά θα προσπαθήσω να το απαντήσω κι εγώ, έχοντας υπηρετήσει τον χώρο της οικογένειας με την αναπηρία και τη συζήτηση που γίνεται για τις αναπηρικές συντάξεις περίπου είκοσι χρόνια. Λέτε, λοιπόν, ότι με το νομοσχέδιο μειώνονται οι αναπηρικές συντάξεις. Στην πραγματικότητα δεν υπάρχει ουσιώδης μεταβολή μέχρι το τέλος της χρονιάς, ενώ προβλέπεται και ευρεία συζήτηση για την ομογενοποίηση των κανόνων, με τη συμμετοχή των εκπροσώπων των ανθρώπων με αναπηρία. Οι προβλέψεις είναι εφαρμογή ενός παλιού νόμου του 1951, που, όμως, αναφέρεται ρητά στο άρθρο 2 του ν.3836/2010 του κ. Λοβέρδου, ο οποίος είπε με πολύ έντονο τρόπο, την κατεδάφιση πάνω σ' αυτό το θέμα ότι προβλέπεται μέσα απ' αυτόν τον νόμο. Επιπρόσθετα, υπάρχει κατ' αρχάς θετική απάντηση από τον Υπουργό στην έκκληση Βουλευτών της Συμπολίτευσης, αλλά και της Αντιπολίτευσης, για τη συνέχιση της χορήγησης του εξωιδρυματικού επιδόματος τετραπληγίας, παραπληγίας σε ασφαλισμένους, συνταξιούχους και μέλη οικογενειών που πληρούν τις προϋποθέσεις, χωρίς περαιτέρω περιορισμούς. Η μεταρρύθμιση βεβαίως δεν είναι ευνοϊκή για όλους και θα υπάρχουν επιβαρύνσεις που αφορούν στα υψηλότερα εισοδήματα και πιθανόν, στην αρχική φάση τουλάχιστον, για λίγους νέους συνταξιούχους. Όμως, κυρίες και κύριοι συνάδελφοι, κλείνοντας, θέλω να τονίσω ότι το νομοσχέδιο αποτελεί στις συγκεκριμένες δημοσιονομικές συνθήκες μια σοβαρή κι επίπονη προσπάθεια συγκερασμού κοινωνικής και διαγενεακής δικαιοσύνης αλλά και βιωσιμότητας, που συντάχθηκε με γνώμονα την προοδευτικότερη και δικαιότερη κατανομή των βαρών, παρά τις ασφυκτικές πιέσεις των δανειστών. [[Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού]] Ένα λεπτό, κύριε Πρόεδρε. Προφανώς, βεβαίως, αυτό δεν θα είναι αρκετό για κάποια στρώματα του πληθυσμού, αφού οι σκληροί μνημονιακοί χρόνοι επισώρευσαν κόπωση, απογοήτευση και φτωχοποίηση και η Κυβέρνησή μας κλήθηκε να προτείνει, στο πλαίσιο του καταρρεύσαντος διά χειρών Νέας Δημοκρατίας και ΠΑΣΟΚ, ΑΕΠ κατά το ¼, όπως σε καιρό πολέμου, κανόνες εξορθολογισμού και δικαιοσύνης στο δομικό αυτό θέμα του ασφαλιστικού συστήματος. Μπορεί, λοιπόν, το νομοσχέδιο αυτό να γίνει αποδεκτό, να πείσει τον κόσμο της τίμιας εργασίας και του μόχθου ότι θα πετύχει; Μοιάζει να είναι δύσκολο, όχι όμως ανέφικτο. Και προφανώς, συναρτάται και εξαρτάται από την έκβαση της συνολικότερης μάχης για την επίτευξη συμφωνίας σημαντικής απομείωσης του χρέους και ουσιαστικής αναπτυξιακής ανάκαμψης. Θα χάσουμε, λοιπόν, τα κοινωνικά μας στηρίγματα, όπως μας απειλούν, στη μάχη αυτή ή θα πετύχουμε, δεδομένων των συνθηκών, το δύσκολο στοίχημα να αποτελέσουμε το θετικό παράδειγμα στο ευρωπαϊκό πλαίσιο; Μένει να αποδειχθεί, αφού οι μείζονες ανατροπές, κυρίες και κύριοι συνάδελφοι, δεν εμφανίζονται σαν δώρα. Γεννιούνται από πολλές μακρές, επίπονες ενέργειες πολλών μικρών ανθρώπων κι έχουν διαφορετικό χαρακτήρα κάθε φορά. Ευχαριστώ πολύ.
Ευχαριστώ, κυρία Τζούφη. Είμαστε στον αριθμό 18 των ομιλητών. Έχουν δηλώσει εκατόν σαράντα οχτώ Βουλευτές να μιλήσουν και η παράκλησή μου είναι να μην παραβιάζουμε τον χρόνο, γιατί αφαιρούμε Βουλευτές. Αν παραβιάζουμε τον χρόνο, τότε δεν θα μιλήσουν πολύ περισσότεροι Βουλευτές. Παράκληση, λοιπόν, να μείνουμε στα επτά λεπτά, όπως είναι τώρα, γιατί θα αναγκαστούμε να περικόπτουμε. Ο κ. Γεώργιος Γερμενής, Βουλευτής της Χρυσής Αυγής, έχει τον λόγο.
Σας ευχαριστώ. Όλα τα χρόνια θυμάμαι την Αριστερά να είναι στους δρόμους και στα κάγκελα κάθε φορά που η εκάστοτε κυβέρνηση ασχολιόταν με το ασφαλιστικό, να διαδηλώνει, να προτρέπει τον κόσμο σε απεργίες. Ήρθε, όμως, η στιγμή που τώρα πια μια αριστερή κυβέρνηση βρίσκεται στο τιμόνι της χώρας. Όπως λέει και ο απλός λαός «είναι στα πράγματα τώρα αυτή η Κυβέρνηση». Και αντί να συνεχίζετε τον αγώνα υπέρ των λαϊκών στρωμάτων, φέρνετε προς ψήφιση ένα ασφαλιστικό, που είναι γεμάτο αντιλαϊκά μέτρα. Τι συμβαίνει, λοιπόν; Ένας μεγάλος, τραγικός ποιητής του αιώνα, είχε πει: «Αν δεν κάνεις θυσίες για τις ιδέες σου, τότε είτε οι ιδέες δεν αξίζουν είτε εσύ.». Στην προκειμένη περίπτωση η αλήθεια είναι κάπου στη μέση και επιβεβαιώνεται ότι ο καλύτερος φίλος του καπιταλισμού ήταν και είναι ο κομμουνισμός ή καλύτερα είναι το ίδιο νόμισμα με διαφορετικές όψεις. Τώρα, κατά πόσο εσείς είστε κομμουνιστές, αυτό είναι ένα άλλο θέμα συζήτησης. Σημασία έχει ότι, τόσα χρόνια, εσείς σε αυτή τη δεξαμενή ψηφοφόρων ψαρεύατε και πουλούσατε έναν επαναστατισμό. Εσείς, κύριε Κατρούγκαλε, στο βιβλίο σας «Η κρίση και η διέξοδος» - το οποίο έχω εδώ μπροστά μου - που εκδόθηκε και πρόσφατα, το 2012, υποστηρίζατε με σθένος και επευφημούσατε την πολιτική του Ομπάμα, των Ηνωμένων Πολιτειών, που ζήταγε κονδύλια ύψους 750 δισεκατομμυρίων δολαρίων, όταν υπήρχε αυτή η οικονομική κρίση στην Αμερική. Μάλιστα, κατακρίνατε την Ευρωπαϊκή Ένωση και συγκεκριμένα τη Γερμανία, ότι η αυστηρή λιτότητα που επιβάλλει η Γερμανία φέρνει και έχει σαν αποτέλεσμα τη διόγκωση της ύφεσης και την ανεμική ανάπτυξη.
Και τώρα το λέω.
Και τώρα το λέτε. Θα σας πω και παρακάτω και θα μου απαντήσετε πάνω σε αυτό τι λέτε. Συμμερίζεστε, βέβαια, και τον οικονομολόγο, τον Σάμιουελσον, ο οποίος αναφέρει χαρακτηριστικά στην οικονομική ότι, για να καταπολεμήσετε την ύφεση, υπάρχουν δύο τρόποι: η αύξηση των δαπανών ή η μείωση των φορολογικών συντελεστών. Μόλις λίγα χρόνια πριν, καταδικάζατε απερίφραστα τη σημερινή σας πολιτική, κύριε Κατρούγκαλε. Και τώρα το λέτε αυτό; Σας ρωτώ ειλικρινά: Πιστεύετε ότι αυτά τα μέτρα θα φέρουν κάποια ανάπτυξη; Όλοι εσείς οι καθηγητάδες, όταν είστε στο πανεπιστήμιο, διδάσκετε μια πραγματικότητα. Όταν, όμως, βρεθείτε στα έδρανα και γίνετε Υπουργοί, τότε γίνεστε ίδιοι και εκτελείτε την άποψη των αφεντικών των μνημονίων. Είστε υποτελείς. Όσον αφορά τις μνημονιακές πολιτικές, αναφέρετε συγκεκριμένα στο βιβλίο εδώ και σας διαβάζω επί λέξει: «Η συνταγή των μνημονίων αποτελεί φάρμακο πιο θανατηφόρο από την αρρώστια, εφόσον επιταχύνει τη διαδικασία εγκατάλειψης των θεσμών του κοινωνικού κράτους και δημιουργεί έναν φαύλο κύκλο διόγκωσης του χρέους. Κι όμως, υπάρχει διέξοδος.». Και μάλιστα, έχετε το θράσος ακόμα αυτό το βιβλίο να το διαφημίζετε από την ιστοσελίδα σας. Κι αυτά τα γράφατε μόλις το 2012. Τα τελευταία χρόνια η Ελλάδα ακολούθησε πολιτική ακραίας λιτότητας, με υπέρμετρη αύξηση φορολογίας και παράλληλη μείωση δημοσίων δαπανών. Αποτέλεσμα της παρελκυστικής αυτής οικονομικής πολιτικής ήταν, τελικά, μια ολοένα διογκωμένη ύφεση. Δεν έχετε καμμία δικαιολογία. Τα μέτρα αυτά έχουν δοκιμαστεί κι έχουν αποτύχει. Και μάλιστα, ως μία Κυβέρνηση της Αριστεράς, αυτό απ' ό,τι φαίνεται, ήταν το καλύτερο που έχετε να προτείνετε. Δηλαδή, να κάνετε τα ίδια που έκαναν και οι προηγούμενες κυβερνήσεις. Αυτοί είστε. Όλοι γνωρίζουμε ότι υπάρχει μια αναγκαιότητα ενός σταθερού, συγκροτημένου και ολοκληρωμένου ασφαλιστικού συστήματος. Τι, όμως, σήμερα εσείς μας φέρνετε; Μας φέρνετε ένα νομοσχέδιο που και το Ελεγκτικό Συνέδριο αναφέρει ότι εγείρει θέματα αντισυνταγματικότητας, όχι μόνο συγκεκριμένων διατάξεων, αλλά και του συνόλου του προτεινόμενου σχεδίου νόμου. Ας δούμε, όμως, πιο συγκεκριμένα τι προβλέπει για τις συντάξεις. Ενώ μας λέγατε ότι δεν μειώνονται οι κύριες συντάξεις, το παρόν σχέδιο νόμου, με ένα σύνολο πολλών κρυφών ρυθμίσεων, στην ουσία θα επιφέρει σημαντικές μειώσεις στο τελικό ποσό που μπαίνει στην τσέπη των συνταξιούχων. Συνέπεια είναι η χορήγηση νέων κύριων συντάξεων, μειωμένων σε ποσοστό 10% -30%, γεγονός που, αν συνδυαστεί και με τις υπόλοιπες περικοπές, θα επιφέρει οικονομική ασφυξία στους συνταξιούχους. Να πούμε για τους αγρότες, τους κτηνοτρόφους, τους αλιείς; Τους διαλύετε. Πλήρης εξαθλίωση! Και βέβαια είναι ο κλάδος που ασχολείται με την πρωτογενή παραγωγή. Είναι ο πυλώνας της οικονομίας. Τους συρρικνώνετε. Να πούμε για τους ελεύθερους επαγγελματίες με τα μπλοκάκια; Τους εξευτελίζετε τελείως. Ίσως αποτελεί ειρωνεία της ιστορίας ότι όχι μόνο το ΙΚΑ, αλλά εν συνόλω το κράτος πρόνοιας - ένας θεσμός δημιούργημα και σήμα κατατεθέν της εθνικής διακυβερνήσεως της χώρας την περίοδο 1936-1940 επί Ιωάννη Μεταξά - τελεί υπό πλήρη κατάρρευση εν έτει 2016, όταν τη χώρα κυβερνά για πρώτη φορά Kυβέρνηση που διατείνεται ότι είναι αριστερή. Και βέβαια είστε δεσμευμένοι από μαρξιστικές ιδεοληψίες. Έχετε υποταχθεί πλήρως στα καπιταλιστικά κελεύσματα του διεθνούς κεφαλαίου. Ευχαριστώ.
Κι εγώ ευχαριστώ, κύριε Γερμενή. Και προχωρούμε στον Βουλευτή του ΣΥΡΙΖΑ κ. Μπγιάλα. Ορίστε, έχετε τον λόγο.
Ευχαριστώ, κύριε Πρόεδρε. Κύριοι Υπουργοί, κυρίες και κύριοι συνάδελφοι, πρώτη μέρα της συζήτησης στην Ολομέλεια ενός νομοσχεδίου, το οποίο ανατρέπει όλο το προηγούμενο καθεστώς και δημιουργεί μια πραγματική μεταρρύθμιση. Πολλά ακούστηκαν και ακούγονται και θα ακουστούν και μέχρι αύριο το βράδυ, που είναι η τελική ψήφιση του νομοσχεδίου. Όμως, θα ήθελα να θέσω ένα ερώτημα. Πέρα από τα νούμερα, τα ποσοστά, τα ποσά των εισφορών ή και των συντάξεων που περιλαμβάνει, δεν απαντήθηκε καν εάν διαφωνείτε στη φιλοσοφία του να δημιουργηθεί ένα ενιαίος φορέας κοινωνικής ασφάλισης. Γιατί απ' αυτά που ακούγονται, από τη μια, πιστεύω ότι συμφωνείτε, αλλά από την άλλη πάλι διαφωνείτε. Μας δημιουργείται, δηλαδή, μια διαφορετική άποψη, γιατί λέτε ότι εντάξει ας μη γινόταν ένας ενιαίος φορέας, αλλά ας γινόντουσαν τρεις. Κατά πόσο διαφέρει, δηλαδή; Άρα και στη δική σας λογική το σύστημα με τα άπειρα ασφαλιστικά ταμεία και τον απίστευτο αριθμό έκδοσης συντάξεων - όπως έχουμε το ΙΚΑ με τις πάνω από εννιακόσιες μορφές συντάξεων που δίνει - συμφωνείτε και εσείς ότι δεν πάει άλλο, ότι έχει τελειώσει. Έτσι, λοιπόν, θα έπρεπε - εάν θέλατε - να συμβάλετε, να συμφωνήσετε στη φιλοσοφία και να συζητήσουμε και για τα ποσοστά και για τις εισφορές. Αυτά, όμως, τα ποσοστά και εισφορές δεν είναι κάτι στατικό. Η φιλοσοφία του συστήματος είναι το οικοδόμημα. Οι διαρρυθμίσεις του διαφοροποιούνται και με την αλλαγή της οικονομίας αλλά και με τη μείωση της ανεργίας και όλα αυτά τα οποία προσδοκούμε με την έξοδο της χώρας μας από τα μνημόνια. Διαφοροποιείται ακόμα και η εθνική σύνταξη, η οποία έχει τη ρήτρα ανάπτυξης μέσα της. Διατείνεστε - πάρα πολλοί συνάδελφοι της Αντιπολίτευσης - αυτές τις μέρες και λέτε να το αποσύρουμε. «Αποσύρετέ το.». Από την άλλη, δηλαδή, εάν το αποσύρουμε, τι πρεσβεύετε; Να παραμείνουμε στο ίδιο status, στο ίδιο ασφαλιστικό σύστημα; Κυρίες και κύριοι συνάδελφοι, για την Κυβέρνησή μας θα ήταν το εύκολο - στη δέσμευση που είχε τον Αύγουστο, την οποία και εσείς ψηφίσατε - να μην κάνει αυτές τις αλλαγές, αλλά να εξοικονομήσει το 1,8 δισεκατομμύριο περικόπτοντας κάποιες συντάξεις, αυξάνοντας την εισφορά, να φέρει, δηλαδή, έναν νόμο μερικών άρθρων και να συνεχιστεί η ίδια κατάσταση. Είναι, όμως, αυτό που πρέπει να κάνουμε; Σαφώς και δεν είναι. Αυτό που πρέπει να κάνουμε είναι η ευκαιρία μέσα από την κρίση, μέσα από τα μνημόνια, χωρίς να είναι η επιταγή της μεγάλης μεταρρύθμισης, να κάνουμε τη μεταρρύθμιση και αυτό ξεκινάμε. Οι περισσότεροι είστε παλιοί κοινοβουλευτικοί εδώ στο Κοινοβούλιο. Ξέρετε ότι αυτό είναι η αρχή ενός μεγάλου αγώνα, για να ολοκληρωθεί η μεταρρύθμιση και σε αυτό θα έπρεπε να συμβάλλετε και όχι να είστε απλά αντίθετοι και να κάνετε αντιπολίτευση μόνο για την αντιπολίτευση. Ακούσαμε συναδέλφους της Αντιπολίτευσης να μιλάνε για λογαριασμό 12 δισεκατομμυρίων. Αυτά βέβαια τα λέτε για να κάνετε συμψηφισμό, φαντάζομαι, και όχι γιατί βγαίνει από πουθενά. Λέτε αυθαίρετα νούμερα. Θα σας έλεγα πείτε 20 δισεκατομμύρια, και δεν λέτε 30;
Δώδεκα είναι.
Δεν σας πειράζει κανένας. Η κινδυνολογία και η πλειοδοσία αλλά και η παραπληροφόρηση και η σύγχυση που πάτε να δημιουργήσετε δεν πληρώνουν φόρο, γιατί, αν πληρώνανε, θα είχαμε λύσει σημαντικό μέρος της φορολογικής υστέρησης που έχουμε και θα ήταν ευτυχής ο Υπουργός Οικονομικών. Ακούμε πολλές φορές και για το mail Χαρδούβελη και αναρωτιέμαι υπάρχει τελικά; Γιατί στις εκλογές μάς λέγατε ότι δεν υπάρχει mail Χαρδούβελη. Τώρα το αποδέχεστε, αλλά δεν λέτε ότι το mail Χαρδούβελη, και στα τρία του μέρη, φτάνει στα 4,4 δισεκατομμύρια μέτρα για έναν χρόνο και όχι για τρία, για τα οποία είναι το πρόγραμμα των 5,4 δισεκατομμυρίων, στα οποία εμείς θα ψηφίσουμε αύριο, με εσάς να αντιπολιτεύεστε. Κυρίες και κύριοι συνάδελφοι, θα ήθελα να πω και ορισμένα παραδείγματα, γιατί μιλάτε για τους χαμηλούς και τους μεσαίους επαγγελματίες και αγρότες ότι πληρώνουν περισσότερα. Τα είπα στην επιτροπή και θα επαναλάβω δύο νούμερα. Ελεύθερος επαγγελματίας, μαγαζάτορας, βιοτέχνης με 20.000 ευρώ καθαρό φορολογητέο εισόδημα, με τον υπάρχοντα νόμο, δηλαδή τον προηγούμενο, τον ν.4172, τον δικό σας, επί 26% φόρο συν τις εισφορές 5.300 μαζί - γιατί το είπε ο Υπουργός ότι φορολογικό και ασφαλιστικό πάει μαζί - είναι 10.600 ευρώ. Με τον νέο, με αυτόν που θα ψηφίσουμε αύριο το βράδυ και εσείς μας καταγγέλλετε, 20.000 καθαρό εισόδημα επί 22% φόρο είναι 4.400 ευρώ. Και 20.000 επί 26,95% εισφορές είναι 5.390, σύνολο 9.790 ευρώ. Για έναν ελεύθερο επαγγελματία, όχι τους επιστημονικούς κλάδους, αλλά όλους τους άλλους του ΟΑΕΕ, καθαρό όφελος 810 ευρώ. Να πάρουμε και ένα παράδειγμα των 10.000 ευρώ, για να μην μπερδεύεστε με τα νούμερα: 2.600 και 5.400 εισφορές είναι 8.000 ευρώ. Τώρα, 10.000 επί 22% και 26,95% είναι 4.895 ευρώ. Για έναν επαγγελματία με 10.000 καθαρό εισόδημα υπάρχει όφελος 3.105 ευρώ. Να πούμε και κάτι για τους αγρότες. Αγρότης με εισόδημα 6.000, με επιδότηση 10.000, που η βασική είναι 3.000, βγαίνει φόρος 2.080, αυτό με τον ν.4172 που ψηφίσατε το 2013. Όμως, για το 2014 και 2015, που είχαμε την απαλλαγή των επιδοτήσεων, φόρος 780 ευρώ. Με το νέο φορολογικό νομοσχέδιο βγαίνει φόρος μηδέν, δηλαδή 1.980 μείον 2.000 έκπτωσης φόρου. Να πούμε και ένα άλλο όφελος, όφελος 2.080 ευρώ από τον δικό σας νόμο, αγαπητέ συνάδελφε, ή από τον προηγούμενο.
Τις ασφαλιστικές εισφορές γιατί τις κρύβεις;
Οι ασφαλιστικές εισφορές από τα 1.000 πήγανε στα 1.300 ευρώ. Έχεις απόλυτο δίκιο. Αφαίρεσε 300 ευρώ.
Το τεκμαρτό εισόδημα είναι 9.000, σπίτι και αυτοκίνητο.
Για τον αγρότη, για να πάρω και ένα παράδειγμα των 17.000, και επιδότηση 15.000, υπάρχει όφελος 200 ευρώ, χωρίς να συνυπολογίσουμε το εργόσημο της συζύγου, που το όφελος είναι 1.300 ευρώ. Θα σας τα δώσω τα νούμερα και να τα δείτε. Κυρίες και κύριοι συνάδελφοι, περιμέναμε τέσσερις ημέρες στις επιτροπές να κάνετε μια πρόταση. Εσείς, όμως, δεν ασχολείστε με αυτά. Ασχολείστε με την εκλογή του Προέδρου, που σας πήρε τέσσερις μήνες για να κάνετε εκλογές. Ασχοληθήκατε με το συνέδριο της νεολαίας, για να τη διαλύσετε, δικό σας θέμα βέβαια. Είχατε το συνέδριό σας και μπερδευόσασταν ώρες για να βγάλετε αποτελέσματα. Δεν ασχολείστε με τα τεκταινόμενα του τόπου. Τελικά βρήκατε μια νέα απασχόληση. Ασχολείστε, και αυτό είναι το ενδιαφέρον σας αυτή την περίοδο, πώς θα κάνετε ελκυστικό τον Αρχηγό σας στο γυναικείο φύλο. Κυρίες και κύριοι συνάδελφοι, αυτό δεν ξέρω αν θα το πετύχετε, αλλά απαλλαγείτε απ' αυτό, μπείτε κανονικά στην Αίθουσα, συμβάλετε στην επίλυση των προβλημάτων της χώρας μας, κάντε εποικοδομητική και ουσιώδη αντιπολίτευση. Ευχαριστώ.
Ο Υπουργός Παιδείας κ. Φίλης έχει ζητήσει τον λόγο. Ορίστε, κύριε Υπουργέ.
Κύριοι συνάδελφοι, αναγκάζομαι να κάνω μια πολύ μικρή παρέμβαση ιστορικού χαρακτήρα, διότι ξανά σήμερα επαναλήφθηκε μία ιστορική ανακρίβεια, για να μείνω σε χαμηλούς τόνους. Ο εκπρόσωπος των νεοναζιστών, που μίλησε προηγουμένως, υποστήριξε ότι «η εργατική νομοθεσία και ιδιαίτερα η ίδρυση του ΙΚΑ είναι έργο της εθνικής διακυβερνήσεως του Ιωάννη Μεταξά». Η αλήθεια είναι εντελώς διαφορετική. Η εργατική νομοθεσία, η νομοθεσία για τη διασφάλιση εργατικών και ασφαλιστικών δικαιωμάτων, που πράγματι έγινε στον Μεσοπόλεμο, έγινε κάτω από το βάρος και μετά από μεγάλες εργατικές κινητοποιήσεις - που είχαν και θύματα, όπως ξέρετε - , μεγάλα συλλαλητήρια καπνεργατών και άλλων εργαζομένων - το πιο γνωστό είναι στη Θεσσαλονίκη τον Μάιο του 1936- , αλλά υπήρχε και μία σειρά εργατικών κινητοποιήσεων, με το κλίμα το προσφυγικό εκείνη την περίοδο να υπάρχει. Πολύ σοβαρά κοινωνικά προβλήματα με τους πρόσφυγες είχαν δημιουργηθεί και έπρεπε να ληφθεί μέριμνα από την πολιτεία. Η ιστορία, λοιπόν, λέει ότι το 1931 δημιουργείται η Εργατική Εστία και το 1932- με κυβέρνηση Βενιζέλου είναι αυτά - καθιερώνεται το οκτάωρο στη χώρα μας. Το 1934 ιδρύεται το ΙΚΑ. Είναι η κυβέρνηση Τσαλδάρη, με πρώτο Πρόεδρο τον τότε νεαρό υφηγητή της Κοινωνιολογίας, τον Παναγιώτη Κανελλόπουλο, τον μετέπειτα Πρωθυπουργό της χώρας. Το 1935 θεσπίζεται η πρώτη συλλογική σύμβαση εργασίας στην Ελλάδα. Όλα αυτά είναι πριν επιπέσει στη χώρα μας η ιδιόμορφη μορφή φασισμού, το στρατιωτικό καθεστώς του Ιωάννη Μεταξά. Έχει σημασία να τα λέμε αυτά, διότι παρεισέφρησαν και σε σχολικά εγχειρίδια οι ανακρίβειες που προέρχονται από την προπαγάνδα της ναζιστικής πλευράς. Ευχαριστώ.
Ευχαριστώ, κύριε Υπουργέ. Ο κ. Χαρακόπουλος, Βουλευτής της Νέας Δημοκρατίας, έχει τον λόγο.
Ευχαριστώ, κύριε Πρόεδρε. Κυρίες και κύριοι συνάδελφοι, ο προ ολίγου κατελθών από το Βήμα διάδοχος του κ. Βαρουφάκη, ο Υπουργός Οικονομικών, μας είπε ότι μετά την ψήφιση αυτών των μέτρων, του ασφαλιστικού και φορολογικού νομοσχεδίου, η χώρα μπαίνει σε ενάρετο κύκλο με επενδύσεις. Θα το εκλάβω ως υψηλού επιπέδου βρετανικό χιούμορ, στο οποίο αρέσκεται ο Υπουργός, γιατί μόνο ως ανέκδοτο μπορεί να ακουστεί κάτι τέτοιο. Μετά από την ψήφιση της νέας φορολαίλαπας και όσες επιχειρήσεις δεν είχαν φύγει στη Γερμανία ή στη Βουλγαρία, κύριε Υπουργέ, θα φύγουν τρέχοντας. Κυρίες και κύριοι συνάδελφοι, η χθεσινή ομιλία του κ. Τσίπρα απέδειξε ότι σ' αυτή την Κυβέρνηση χάθηκε και η τσίπα, όποια τέλος πάντων είχε απομείνει. Γιατί, πώς να χαρακτηρίσει κάποιος τα λόγια του Πρωθυπουργού, ότι η εθνική σύνταξη των 384 ευρώ εξασφαλίζει γεράματα αξιοπρέπειας; Πώς να εξηγηθεί ότι θα γίνουν περικοπές και θα μπουν φόροι δισεκατομμυρίων και οι πολίτες θα βγουν κερδισμένοι και από πάνω; Πώς να δικαιολογηθεί ότι το 90% των ασφαλισμένων δεν θίγεται, όταν θίγονται οι πάντες και κυρίως οι νεότεροι και οι πιο αδύναμοι; Εδώ η επιστήμη πραγματικά σηκώνει ψηλά τα χέρια και οι λέξεις χάνουν το νόημά τους. Ποιος κοροϊδεύει ποιον, αλλά και ποιος πείθεται πια από τέτοια ψεύδη, εκτός ίσως από τους Βουλευτές της Συμπολίτευσης, που έως χθες διύλιζαν τον κώνωπα και σήμερα καταπίνουν την κάμηλο αμάσητη; Η κοινωνία, όμως, δεν σας πιστεύει πια. Είπαμε πως ο ψεύτης τον πρώτο χρόνο χαίρεται, τον δεύτερο ιδρώνει από την αγωνία, γιατί ξέρει ότι σύντομα θα τον στείλουν στη θέση που του αρμόζει. Και αυτό στην περίπτωσή σας δεν θα αργήσει. Έρχεστε, λοιπόν, άρον άρον, εν μέσω Σαββατοκύριακου, την παραμονή ενός ακόμη Eurogroup, για να φέρετε το νομοσχέδιο για το ασφαλιστικό, χωρίς οικονομική και αναλογιστική τεκμηρίωση όσων προτείνετε, με την οικονομία και τη χώρα για μία ακόμη φορά με την πλάτη στον τοίχο, λόγω της δικής σας ανικανότητας, με τα ταμεία άδεια και τους μισθούς και τις συντάξεις να βρίσκονται πάλι στον αέρα, λόγω της δικής σας ανευθυνότητας, με τις τράπεζες να εξακολουθούν να έχουν capitals controls, λόγω της δικής σας τυχοδιωκτικής πολιτικής, με τους Έλληνες να έχουν χάσει την αισιοδοξία και την ελπίδα τους, λόγω της δικής σας διαλυτικής πολιτικής. Κυρίες και κύριοι συνάδελφοι, ο Πρωθυπουργός είχε μιλήσει για ανάσταση του λαού με την Ανάσταση του Κυρίου. Αντ' αυτού, σήμερα, αγγαρεύετε τον λαό να σηκώσει στις πλάτες του σταυρό ασήκωτο, για να ανέβει έναν γολγοθά χωρίς ανάσταση. Γιατί τα μέτρα που προτείνετε δεν έχουν αύριο. Σβήνουν κάθε αναπτυξιακή προοπτική και σύντομα θα βρεθούμε σε χειρότερη κατάσταση. Γιατί τα μέτρα αυτά εντάσσονται στην ίδια λανθασμένη και καταστρεπτική φιλοσοφία, που διέπει όλη την κυβερνητική σας διαδρομή. Τιμωρούν όσους παράγουν, όσους έμειναν όρθιοι τα χρόνια της κρίσης, όσους αποτελούν τον άξονα της παραγωγικής Ελλάδας. Ως οπαδοί του «καρανίκειου» δόγματος: «Η καριέρα είναι χολέρα», αποφασίσατε να ξεκάνετε επιστήμονες, αυτοαπασχολούμενους, επαγγελματίες, αλλά και αγρότες. Ειδικά οι τελευταίοι, κύριοι Υπουργοί, καλή τη πίστει ή θαμπωμένοι από τα παχιά σας λόγια, σε μεγάλο ποσοστό σάς ψήφισαν. Και τώρα, όχι μόνο τους χτυπάτε αλύπητα, αλλά τους κοροϊδεύετε μπροστά στα μάτια τους. Αυξάνετε στο 20% τις ασφαλιστικές εισφορές επί του φορολογητέου εισοδήματος, μια αύξηση έως 300% σε σχέση με τις σημερινές τους εισφορές. Αυξάνετε το ποσοστό ασφάλισης υγείας στο 7% επί του φορολογητέου εισοδήματος από 2,5% που ισχύει σήμερα. Και εμφανίζετε ως δέλεαρ την εθνική σύνταξη των 384 ευρώ, που θα καταβάλλεται στους συνταξιούχους αγρότες μετά το 2031. Τέλος, εντάσσετε τον ΟΓΑ σε ένα υπερ - ταμείο, παρά τις πρόσφατες δεσμεύσεις του Πρωθυπουργού, του κ. Τσίπρα, προς τους εκπροσώπους των Θεσσαλών αγροτών στο Μαξίμου, τότε που θυμόταν τον χαλβά Φαρσάλων και το τσίπουρο Τυρνάβου και σήμερα τους κερνάει πίκρα τους αγρότες. Και με νυχτερινή τροπολογία, όπως πια συνηθίζετε, βάζετε χέρι από το πρώτο ευρώ στις αγροτικές επιδοτήσεις. Το όριο των 12.000 ευρώ ισχύει μόνο για τις πράσινες και τις συνδεδεμένες. Αυτό εννοούσε ο Υπουργός Αγροτικής Ανάπτυξης, όταν καμάρωνε ότι μέχρι 12.000 ευρώ δεν φορολογείται καμμία ενίσχυση; Κυρίες και κύριοι συνάδελφοι, θα μου πείτε, εδώ είπατε άλλα κι άλλα. Σε αυτό θα κολλούσατε; Όπως έχετε πει στους στρατιωτικούς και σε όσους υπηρετούν στα Σώματα Ασφαλείας, οι οποίοι θα δουν, όπως και οι δικαστικοί, ότι δεν λαμβάνονται υπ' όψιν στον υπολογισμό των συντάξιμων αποδοχών τα ειδικά επιδόματα. Οι συντάξεις τους θα είναι μειωμένες έως 40%. Αναλογίζομαι, κυρίες και κύριοι συνάδελφοι, όλους εκείνους τους νέους και τις νέες που σας πίστεψαν, που σας ψήφισαν, που ακόμη χόρεψαν όταν νικήσατε στις εκλογές ή όταν κάνατε εκείνο το απίστευτο δημοψήφισμα. Αναρωτιέμαι πώς να νιώθουν τώρα, τώρα που αντιλαμβάνονται ότι τους θυσιάζετε για να σας βγουν οι μικροκομματικές σας εξισώσεις. Τσεκουρώνετε κατά 30-35% τις κύριες συντάξεις, που ελπίζουν ότι κάποια στιγμή θα πάρουν, και μέχρι 60% τις επικουρικές. Όμως τι να σκέφτονται και οι αδύναμες κατηγορίες, όπως οι ανάπηροι, που θα δουν τις συντάξεις τους μειωμένες ή όσες παίρνουν συντάξεις χηρείας στις οποίες πέφτει βαρύς πέλεκυς; Τι θα πουν οι χαμηλοσυνταξιούχοι, στους οποίους κόβετε το ΕΚΑΣ ήδη από το τρέχον έτος; Αυτά είναι τα έργα και οι ημέρες της «πρώτης φοράς αριστερά», των κοινωνικά ευαίσθητων, που ως αντιπολίτευση με περισσή ευκολία κατακεραύνωναν κάθε πολιτικό αντίπαλο ως ανάλγητο, ως «γερμανοτσολιά», αδιάφορο για τον πόνο και τις δυσκολίες των αδυνάτων. Η λύση, κυρίες και κύριοι συνάδελφοι, του ασφαλιστικού βρίσκεται στην ανάπτυξη. Και ανάπτυξη μόνο η ιδιωτική πρωτοβουλία δημιουργεί. Δυστυχώς, και με αυτό το νομοσχέδιο η Κυβέρνηση ρίχνει στο πυρ το εξώτερον τον ιδιωτικό τομέα, γι' αυτό και πρέπει να φύγει μία ώρα αρχύτερα, γιατί στερεί την ελπίδα εξόδου της χώρας από την κρίση. Σας ευχαριστώ.
Ευχαριστώ. Ο κ. Παπαηλιού, Βουλευτής του ΣΥΡΙΖΑ, έχει τον λόγο.
Ευχαριστώ, κύριε Πρόεδρε. Κυρίες και κύριοι συνάδελφοι, δυστυχώς και σε αυτή τη συζήτηση επί νομοσχεδίου θεσμικού χαρακτήρα από τους ομιλητές της Νέας Δημοκρατίας και του ΠΑΣΟΚ συνεχίστηκε το τροπάρι το γνωστό. Και πάλι περίσσεψαν άναρθρες κραυγές, άσχετες και ανακριβείς αναφορές, ανοίκειοι χαρακτηρισμοί και, βέβαια, αντιφάσεις, με κορυφαία τη θεώρηση του νομοσχεδίου κατ' άλλους ως μονομερούς ενέργειας και κατ' άλλους ως επιβληθείσας από τους δανειστές ρύθμισης. Όμως, ας έρθουμε στο συγκεκριμένο νομοσχέδιο. Εγώ θα εστιάσω στο ασφαλιστικό σκέλος του. Κυρίες και κύριοι συνάδελφοι, το ισχύον σύστημα κοινωνικής ασφάλισης δεν συνιστά σύστημα. Πρόκειται για πλίνθους και κέραμους ατάκτως ερριμμένους. Είναι άναρχο, κατακερματισμένο, ανορθολογικό, αναποτελεσματικό και συνακόλουθα μη βιώσιμο και κοινωνικά άδικο. Επιπλέον, η κατάσταση των ασφαλιστικών ταμείων είναι κάκιστη, λόγω της γνωστής διαχείρισής τους επί χρόνια, του εγκληματικού PSI συμπεριλαμβανομένου, της δραματικής μείωσης της απασχόλησης, των μη τυπικών μορφών εργασίας, της παρατεταμένης ανεργίας, της μαύρης ανασφάλιστης εργασίας, της κατακρήμνισης μισθών και συντάξεων, της αδυναμίας καταβολής ασφαλιστικών εισφορών από χιλιάδες ασφαλισμένους, ιδίως από ελεύθερους επαγγελματίες, αλλά και της διαδεδομένης άποψης πολλών ασφαλισμένων ότι η καταβολή ασφαλιστικών εισφορών θα πάει στράφι, αφού δεν πρόκειται να λάβουν σύνταξη ποτέ. Αυτοί οι παράγοντες καθιστούν το νομοσχέδιο για την αναμόρφωση του ασφαλιστικού συστήματος απολύτως αναγκαίο, δεδομένης μάλιστα και της βεβαιότητας ότι, αν η συγκεκριμένη μεταρρύθμιση - τομή δεν προωθηθεί, σύντομα θα υπάρξουν νέες οριζόντιες περικοπές συντάξεων. Επιπλέον, υφίστανται μνημονιακές υποχρεώσεις, που επιβάλλουν, στο πλαίσιο του αναμορφωμένου ασφαλιστικού συστήματος, ρυθμίσεις δημοσιονομικού χαρακτήρα, ώστε να βγαίνει ο λογαριασμός των θεσμών - δανειστών, που όμως εκ των πραγμάτων ακουμπούν και δομικές, διαρθρωτικές παραμέτρους. Όλα αυτά δε με τη γενική επιφύλαξη ισοδύναμων μέτρων και ένα γενικό ισοδύναμο, τμήματος των απαιτήσεων των δανειστών, δηλαδή εν προκειμένω μια συνολική μεταρρύθμιση του ασφαλιστικού συστήματος τεκμηριωμένη και ποσοτικοποιημένη. Σε αυτή τη συνολική μεταρρύθμιση - τομή προβαίνει η σημερινή Κυβέρνηση με το παρόν νομοσχέδιο, επιχειρώντας να αμβλύνει και να περιορίσει τις απαιτήσεις των δανειστών και να εντάξει τις μνημονιακές υποχρεώσεις με τρόπο γόνιμο, εντός ενός θεσμικού πλαισίου που εξασφαλίζει στοιχεία ισονομίας και κοινωνικής δικαιοσύνης. Έτσι, η παρέμβαση της ελληνικής Κυβέρνησης έχει δύο σκέλη. Το ένα αφορά στην τήρηση της συμφωνίας, που έγινε νόμος του κράτους με ευρεία πλειοψηφία τον Αύγουστο του 2015, και το άλλο αφορά στη δόμηση ενός πραγματικού συστήματος κοινωνικής ασφάλισης, το οποίο θα συνδυάζει την οικονομική βιωσιμότητα και την κοινωνική δικαιοσύνη. Εξάλλου, αυτό επιβάλλεται και συνταγματικά. Μέσω του Συντάγματος κατοχυρώνεται ο θεσμός της κοινωνικής ασφάλισης, που αποτελεί οργανικό στοιχείο άμεσα συνδεόμενο με την αρχή του κοινωνικού κράτους αλλά και τις αρχές της κοινωνικής αλληλεγγύης, της ισότητας συμμετοχής στα δημόσια βάρη και της αναλογικότητας. Τις παραπάνω αρχές πραγματώνει η παρούσα μεταρρύθμιση με την καθιέρωση ενιαίου συστήματος απονομής συνταξιοδοτικών παροχών. Εν προκειμένω, δεν θα μπορούσε να γίνει λόγος για ασφαλιστική μεταρρύθμιση χωρίς την απάλειψη της πληθώρας διαφορετικών και ενίοτε αδικαιολόγητων ρυθμίσεων, που υποσκάπτουν τον ίδιο τον θεσμό της κοινωνικής ασφάλισης, τόσο οικονομικά όσο και κοινωνικά, απαξιώνοντάς τον. Οι αδικαιολόγητες πρόωρες συντάξεις αποτελούν κραυγαλέο παράδειγμα. Σε αυτό το πλαίσιο, το νομοσχέδιο διατρέχουν οι αρχές της ισονομίας και της κοινωνικής και διαγενεακής δικαιοσύνης, αποσκοπώντας στην οικονομική βιωσιμότητα και την κοινωνική αποτελεσματικότητα του ασφαλιστικού συστήματος, επιπλέον δε στον εξορθολογισμό του συστήματος, μέσω της ενιαίας αντιμετώπισης των ασφαλισμένων και της περαιτέρω εξοικονόμησης δαπανών, χωρίς να πληγούν τα ασθενέστερα κοινωνικά στρώματα. Στοιχεία που συνιστούν τομή για το κοινωνικοασφαλιστικό σύστημα είναι ενδεικτικά: Η δημιουργία ενός ενιαίου φορέα κοινωνικής ασφάλισης. Ο Ενιαίος Φορέας Κοινωνικής Ασφάλισης, που λαμβάνει σάρκα και οστά, με ένταξη σε αυτόν όλων των υφισταμένων φορέων - κύριων, επικουρικών, εφάπαξ παροχών - , με ενιαίους δίκαιους κανόνες για παλαιούς και νέους ασφαλισμένους, για τον ιδιωτικό και τον δημόσιο τομέα, τόσο για τις εισφορές όσο και για τις παροχές. Δεύτερο στοιχείο είναι η διασφάλιση του επιπέδου των σημερινών συντάξεων, που επιτυγχάνεται και μέσω της διατήρησης για κάθε συνταξιούχο της λεγόμενης προσωπικής διαφοράς. Τρίτο στοιχείο είναι η καθιέρωση της εφαρμογής ενιαίων όμοιων κανόνων για όλους, παλαιούς και νέους ασφαλισμένους, για τον τρόπο υπολογισμού τόσο των συντάξεων όσο και των εισφορών. Η θέσπιση της εθνικής σύνταξης, η οποία βάσει των σημερινών δεδομένων ισούται με το 60% του μέσου εισοδήματος, ανέρχεται στο ποσό των 384 ευρώ για όσους έχουν είκοσι χρόνια εργασίας και καταβάλλεται χωρίς εισοδηματικά κριτήρια, χρηματοδοτείται δε από τον κρατικό προϋπολογισμό και όχι τις ασφαλιστικές εισφορές, συνεπώς το κράτος την εγγυάται. Επομένως η εθνική σύνταξη λειτουργεί αναδιανεμητικά ως ασπίδα προστασίας κατά της φτώχειας και των μακροχρόνια ανέργων. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Τελειώνω, κύριε Πρόεδρε. Τέλος, η εκ μέρους όλων των ασφαλισμένων καταβολή ασφαλιστικών εισφορών σε ποσοστό 20% επί του καθαρού φορολογητέου εισοδήματος κάθε ασφαλισμένου διασφαλίζει τη δίκαιη κατανομή των ασφαλιστικών βαρών, ανάλογα με την οικονομική δυνατότητα του καθενός, καθιδρύοντας σύνδεση μεταξύ εισοδήματος, ασφαλιστικών εισφορών και παροχών. Ισονομία, βέβαια, που κάμπτεται, λαμβανομένου υπ' όψιν ότι υπάρχουν επαγγελματικές ομάδες και υπάρχει και φύση της εργασίας που επιβάλλουν αυτή την κάμψη. Έτσι προβλέπονται συγκεκριμένες ρυθμίσεις για επιμέρους κοινωνικές ομάδες, όπως για τους ελεύθερους επαγγελματίες και τους αγρότες, μεταβατικό διάστημα μέχρι πέντε έτη - μέχρι το τέλος του 2021- , προκειμένου το νέο σύστημα υπολογισμού των ασφαλιστικών εισφορών να εφαρμοστεί πλήρως. [[Στο σημείο αυτό κτυπάει επανειλημμένα το κουδούνι λήξεως του χρόνου ομιλίας του κυρίου Βουλευτή]] Επιπλέον δε, η ελάχιστη βάση υπολογισμού - τελειώνω, κύριε Πρόεδρε - αυτών των εισφορών, τόσο των ελευθέρων επαγγελματιών όσο και των αγροτών, θα αντιστοιχεί στο 70% του κατώτατου βασικού μισθού. Η ίδια δε κλιμακωτή αύξηση των ασφαλιστικών εισφορών και η ίδια βάση υπολογισμού ισχύουν, βάσει αναλογικής εφαρμογής, και για τους ασφαλισμένους που ασφαλίζονταν ως αυτοαπασχολούμενοι στον ΟΓΑ. Η ασφαλιστική εισφορά τους από 1-1-17 θα καθορίζεται βάσει του καθαρού φορολογητέου εισοδήματος από την ασκούμενη αγροτική δραστηριότητα. Μια τελευταία παρατήρηση. Το νομοσχέδιο εισάγεται εν μέσω της παρατεταμένης οικονομικής κρίσης και καθεστώτος επιτήρησης της χώρας. Επομένως οι δυσκολίες και για τους πολίτες είναι αυτονόητες, αλλά και η ανάγκη αναμόρφωσης του κοινωνικοασφαλιστικού συστήματος είναι αυτονόητη. Πάντως δε είναι εξαιρετικά προκλητικό - τελειώνω - να ακούγονται φωνές από εκείνες τις πτέρυγες, τη Νέα Δημοκρατία και το ΠΑΣΟΚ, που εκ των πραγμάτων ευθύνονται για τη σημερινή κατάσταση, τα λεηλατημένα ασφαλιστικά ταμεία, την ανυπαρξία κοινωνικοασφαλιστικού συστήματος. Και αυτό επαναλαμβάνεται μονότονα, δυστυχώς σε όλα τα πεδία. Όπου η Κυβέρνηση επιχειρεί θεσμικές αλλαγές, τα κόμματα της Αντιπολίτευσης, ιδίως η Νέα Δημοκρατία και το ΠΑΣΟΚ, «ανεβαίνουν στα κεραμίδια», στην πραγματικότητα, με μοναδική θέση τη νεοφιλελεύθερη ρομφαία, επενδεδυμένη με συμπόνια για τις συντάξεις. Αυτοί που προέβησαν σε δώδεκα περικοπές τα τελευταία χρόνια! Σας ευχαριστώ και για την ανοχή σας, κύριε Πρόεδρε.
Ευχαριστώ. Τον λόγο έχει για δέκα λεπτά ο Αναπληρωτής Υπουργός Οικονομικών κ. Αλεξιάδης.
Ευχαριστώ, κύριε Πρόεδρε. Να είστε σίγουρος δεν θα κάνω καμμία προσωπική αναφορά στην ομιλία μου, για να μη χαθεί μετά ανούσιος χρόνος σε διάφορες αναφορές επί προσωπικού και «είπα αυτό» και «θίχθηκα» και «δώστε μου» και «διαφωνώ» και λοιπά. Πολιτικά ερωτήματα βεβαίως θα θέσω, διότι εδώ ακούμε μεγάλη κριτική και όταν καταθέτεις κριτική, πρέπει να είσαι και έτοιμος να απαντήσεις σε πολιτικά ερωτήματα. Αλίμονο αν κάποιοι θέλουν να κρυφτούν πίσω από τις πολιτικές απαντήσεις, που πρέπει να δώσουν και δεν δίνουν σε αυτή την Αίθουσα. Κανονικά ήταν να μιλήσω για τα άρθρα του νομοσχεδίου και να απαριθμήσω τα πάρα πολλά θετικά σημεία που έχει, τις πάρα πολλές συγκρίσεις, τους πάρα πολλούς πίνακες που έχουμε ετοιμάσει, στους οποίους συγκρίνουμε αυτά που είχαμε στο νομικό μας σύστημα με αυτά που φέρνουμε. Αλλά, εδώ, δυστυχώς, και στην Επιτροπή Οικονομικών Υποθέσεων, που παρακολούθησα, και στην Ολομέλεια σήμερα, αυτό που βλέπω είναι ότι, αντί η Αντιπολίτευση να ασκεί μια κριτική στα επιμέρους άρθρα, επαναλαμβάνει την κριτική της προεκλογικής περιόδου, πηγαίνει πάλι στο γενικό και δεν απαντάει σε στοιχειώδη πολιτικά ερωτήματα. Ποιο πολιτικό σύστημα οδήγησε εδώ τα πράγματα και πρέπει να φέρουμε σήμερα αυτό το νομοσχέδιο; Ποιο πολιτικό προσωπικό, ποια οικονομική πολιτική, ποιο μοντέλο ανάπτυξης; Ποιοι έφεραν το ασφαλιστικό σύστημα εδώ; Ο Υπουργός που κάθεται εδώ, αγωνιά και έκανε μια δύσκολη διαπραγμάτευση και δέχεται κριτική και επιθέσεις από αυτούς, οι οποίοι διαφήμιζαν το «ναι»; Αυτός έφερε τα πράγματα εδώ ή αυτοί που σήμερα μας κουνούν το δάχτυλο και μας λένε ότι είναι λάθος τα μέτρα; Ας βγουν να πουν, αν ήταν λάθος αυτά τα μέτρα, τι έπρεπε να κάνουμε; Αν όχι αυτά τα μέτρα, ποια μέτρα; Διότι, ακούμε διαρκώς μια κριτική, μια γκρίνια, μια καταστροφολογία. Πολιτική πρόταση; Καμμία. Εναλλακτική πολιτική λύση; Καμμία. Βεβαίως, καταλαβαίνω την πολιτική αμηχανία που υπάρχει σε κάποιους, διότι θέλουν να κρύψουν το πολιτικό τους σύνθημα, που είναι «γρήγορα επιστροφή στο χθες», διότι θέλουν να διαχειριστούν την εξουσία που άφησαν, με τα γνωστά οφέλη και τις γνωστές καταστάσεις, που έχουν καταγραφεί στη μνήμη του ελληνικού λαού. Θέλουν να επιστρέψουν στο χθες, για να συνεχίσουν εκείνη την πολιτική. Ευτυχώς ο λαός έχει μνήμη και καταλαβαίνει ότι δεν μπορούμε να γυρίσουμε στο χθες και να αναθέσουμε στο πολιτικό προσωπικό που μας οδήγησε εδώ να μας βγάλει από αυτά τα προβλήματα, για τα οποία καταγγέλλει τώρα την Κυβέρνηση. Ακούμε κριτική για χίλια δυο πράγματα. Ακούσαμε κριτική - δεν πρόλαβε να απαντήσει ο Υπουργός Οικονομικών - και από την πλευρά του Κομμουνιστικού Κόμματος Ελλάδας για το θέμα της φορολογικής ασυλίας της ναυτιλίας. Το είπατε και στην Επιτροπή Οικονομικών Υποθέσεων. Μου κάνει εντύπωση, γιατί, ενώ απάντησα, το επαναφέρετε στην Ολομέλεια. Καταλαβαίνω τους επικοινωνιακούς λόγους. Κάνατε ερώτηση σαν Κομμουνιστικό Κόμμα Ελλάδας και απαντήσαμε σαν Υπουργείο Οικονομικών με στοιχεία. Και φέρτε, σας παρακαλώ πολύ, τα στοιχεία της απάντησής μας. Προκύπτει ή όχι ότι το 2015 σε σχέση με το 2014 και τα προηγούμενα χρόνια ο τομέας της ναυτιλίας έχει πληρώσει πολύ περισσότερους φόρους από ό,τι πλήρωνε;
Ε, όχι!
Λιγότερους πλήρωσε;
Ε, όχι! Εβδομήντα πέντε εκατομμύρια ευρώ. Σιγά τα ωά!
Καλά. Μπορεί να μην είστε ευχαριστημένοι και με αυτό. Πιθανά να έπρεπε να πληρώσει πολύ περισσότερους.
Ε, όχι! Έλεος!
Σε μισή μέρα τα βγάζουν αυτά!
Φτάνει!
Φαντάζομαι να μην ταυτίζεστε με εκείνους τους κύκλους του εξωτερικού, που θέλουν η ελληνική ναυτιλία να επιβαρυνθεί φορολογικά σε εκείνο το επίπεδο, που να μην είναι πλέον ανταγωνιστική.
Ε, όχι!
Παρακαλώ.
Να τους δώσουμε και επιδοτήσεις!
Είναι άλλο πράγμα το πολιτικό ψέμα, είναι άλλο πράγμα το πολιτικό στοιχείο.
Κύριε Καραθανασόπουλε, σας παρακαλώ.
Το πολιτικό στοιχείο λέει ότι, με βάση τα στοιχεία που σας απαντήσαμε, πλήρωσαν περισσότερο φόρο. Όχι αυτόν που θα έπρεπε, σε αυτό συμφωνήσαμε. Όχι όμως αυτό που λέτε, ότι δεν πλήρωσαν περισσότερο.
Αφορολόγητο πετρέλαιο παίρνουν! Εξήντα πέντε φοροαπαλλαγές έχουν!
Κύριε Καραθανασόπουλε, σας παρακαλώ!
Είναι πρόκληση!
Θα τα συζητήσουμε αυτά. Σε σχέση με τα θέματα της φορολογίας, νομίζω ότι είναι προκλητικό να ακούμε εδώ κριτική από αυτούς, οι οποίοι ήταν στους διακόσιους είκοσι έναν Βουλευτές που ψήφισαν τη συμφωνία, δηλαδή τον ν.4336, για άρθρα τα οποία ψήφισαν τότε και εμείς τα υλοποιούμε τώρα. Και σας θυμίζω όσον αφορά τα θέματα φορολογίας: Ψηφίστηκε ή όχι τότε η υποχρέωσή μας να αυξήσουμε τη φορολογία των ενοικίων; Και έλεγαν διάφορα παπαγαλάκια και διάφορα μέσα μαζικής ενημέρωσης ότι αυτό θα το κάναμε από το 2015! Δεν έγινε το 2015, έγινε το 2016. Ήταν αυτό υποχρέωσή μας; Και ερχόμαστε τώρα εμείς που υλοποιούμε τον νόμο που ψήφισαν διακόσιοι είκοσι ένας Βουλευτές και έχουμε εμείς την ευθύνη για αυτό το πράγμα. Να σας θυμίσω ότι έπρεπε να ψηφίσουμε τις αλλαγές στη φορολογία εισοδήματος, στην εισφορά αλληλεγγύης και σε μια σειρά από άλλες διατάξεις που όριζε ο νόμος που ψηφίσατε και εσείς! Δεχόμαστε, όμως, τώρα κριτική από πλευράς Νέας Δημοκρατίας, ΠΑΣΟΚ, Ποταμιού, που ψήφισαν αυτές τις διατάξεις και τώρα λένε «όχι, δεν έπρεπε να το κάνετε». Ακούμε, επίσης και διάφορες τερατολογίες, διότι ορισμένοι φτιάχνουν την ομιλία τους ανάλογα με το τι λένε τα δελτία των 20.00΄ ή ορισμένα μέσα μαζικής ενημέρωσης.
Τα καταργήσατε! Μια χαρά τα πάτε!
Ακούμε εδώ και ακούσαμε και στην επιτροπή ότι «καταρρέουν» τα φορολογικά έσοδα, «εκτινάσσονται» τα ληξιπρόθεσμα και άλλα ωραία παραμύθια. Ας δούμε, λοιπόν, ποια είναι τα στοιχεία για αυτά τα πράγματα. Ας δούμε τα στοιχεία από την έκθεση της Γενικής Γραμματείας Δημοσίων Εσόδων, η οποία κατατέθηκε στη Βουλή και συζητήθηκε στην Επιτροπή Οικονομικών Υποθέσεων στη συνεδρίασή της στις 20 Απριλίου. Ας δούμε, λοιπόν, πώς αυξήσαμε τα έσοδα, όχι από τα μικρά και τα μεσαία στρώματα, αλλά από τις μεγάλες επιχειρήσεις, από τη μεγάλη φοροδιαφυγή και το λαθρεμπόριο: Σελίδα 21: «Ενίσχυση δημοσίων εσόδων: Εισπράξεις προ επιστροφών φόρων από ΔΟΥ και ελεγκτικά κέντρα: 31,67 δισεκατομμύρια, αυξημένες σε σχέση με το 2014 κατά 3,4%.». Πάμε παρακάτω, στη σελίδα 31: «Καταπολέμηση φοροδιαφυγής: Αύξηση των εισπράξεων από τη διενέργεια πλήρων και μερικών ελέγχων του ΚΕΦΟΜΕΠ, του Κέντρου Ελέγχου Φορολογουμένων Μεγάλου Πλούτου», όχι μιας μικρής ΔΟΥ, «κατά 14,87% σε σχέση με το 2014, αύξηση σε σχέση με το 2014, εισπράξεις του 2015 ύψους 344,61 εκατομμύρια έναντι εισπράξεων 300 εκατομμύρια το 2014.». Συνεχίζουμε στη σελίδα 35, από την ίδια έκθεση. Θυμίζω ότι η έκθεση δεν είναι του Γραφείου Τεκμηρίωσης του ΣΥΡΙΖΑ ή κάποιου φιλικού μας μέσου μαζικής ενημέρωσης, αλλά είναι της Γενικής Γραμματείας Δημοσίων Εσόδων. Λέει, λοιπόν, μέσα: «Για το Κέντρο Ελέγχου Φορολογουμένων Μεγάλου Πλούτου: Η μέση είσπραξη από πλήρεις ελέγχους του ΚΕΦΟΜΕΠ διαμορφώθηκε σε παρόμοια επίπεδα το 2014, 557.000 ανά υπόθεση και το 2015 ήταν 602.000 ανά υπόθεση, σε αντίθεση με τη μέση είσπραξη από μερικούς ελέγχους, η οποία παρουσίασε αισθητή βελτίωση.». Προσέξτε τα νούμερα: 937.000 ανά υπόθεση το 2015 έναντι 159.000 το 2014. Και ξαναλέω το νούμερο: 937.000 ανά υπόθεση το 2015 έναντι 159.000 το 2014! Γιατί γίνονται αυτά; Διότι εμείς δεν ακολουθούμε την τακτική των προκατόχων μας στα θέματα φοροδιαφυγής και λαθρεμπορίου. Ενεργοποιούμε τους μηχανισμούς σε συγκεκριμένη κατεύθυνση και όχι για να καλύπτουμε τους πολιτικούς μας φίλους και να τακτοποιούμε τις υποθέσεις διαφόρων, ένθεν και ένθεν. Και αυτό το κάνουμε, διότι έχουμε μια συγκεκριμένη κατεύθυνση. Και κάνουμε και το άλλο: Ψάχνουμε τα ντουλάπια του Υπουργείου Οικονομικών και βρίσκουμε νόμους. Βρήκαμε έναν νόμο καταπληκτικό, του 2012, και μπράβο που τον ψηφίσατε. Αλλά το πολιτικό ερώτημα είναι - και θα απαντήσει κάποιος από τη Νέα Δημοκρατία και το ΠΑΣΟΚ - πώς έγινε και αυτός ο νόμος ψηφίστηκε από το 2012, αλλά δεν υλοποιήθηκε ποτέ; Ξέρετε τι έπρεπε να υλοποιηθεί; Το κάναμε τώρα, βγήκε η υπουργική απόφαση. Έπρεπε να βγει μια απόφαση και να τοποθετηθούν, να εγκατασταθούν, στα πλωτά μέσα μεταφοράς συστήματα παρακολούθησης εισροών - εκροών και συστήματα ηλεκτρονικού εντοπισμού θέσης, GPS, και όλα αυτά να αποστέλλονται ηλεκτρονικά στο κέντρο. Γιατί, άραγε, αυτά τα πράγματα τόσον καιρό δεν έχουν γίνει, ενώ ψηφίστηκε ο νόμος; [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Αναπληρωτή Υπουργού]] Τελειώνω, κύριε Πρόεδρε, πολύ σύντομα. Δώστε μου πολύ λίγο χρόνο ακόμα. Ορισμένοι θα πουν ότι αυτά έγιναν το 2015 και τώρα, το 2016, καταρρέουν τα έσοδα. Κάποιοι το είπαν κιόλας στην επιτροπή, ότι καταρρέουν τα έσοδα το 2016. Δεν μπορώ να το καταλάβω. Εγώ θα καταθέσω στα Πρακτικά, για να υπάρχουν, τα προσωρινά στοιχεία του μηνός Απριλίου του 2016 της Διεύθυνσης Εισπράξεων της Γενικής Γραμματείας Δημοσίων Εσόδων, που είναι σαφέστατα. Δεν μιλάω για τον λογαριασμό του υπόλογου, που έχει μέσα διάφορα θέματα που δεν είναι καθαρά φορολογικά, όπως είναι οι αποδόσεις ομολόγων, οι κρατικές ενισχύσεις και διάφορα άλλα. Μιλάω για τα έσοδα από εφορίες και τελωνεία. Τον Απρίλιο, λοιπόν, του 2014 το σύνολο των εσόδων ήταν 2.999.545 ευρώ, το 2015 ήταν 2.945.231 ευρώ, ενώ το 2016 ήταν 3.031.812 ευρώ. Και επειδή κάποιοι θα βιαστούν και το είπαν και στην επιτροπή ότι «αυτό το πετυχαίνετε επειδή μειώνετε τις επιστροφές», να πω ότι αυτό είναι προ επιστροφών. Όσον αφορά τις επιστροφές των φόρων, επειδή εμείς δεν τις κρατάμε επίτηδες χαμηλά, να πω ότι το 2014 οι επιστροφές ήταν 202.550.000 ευρώ, το 2015 ήταν 147.527.000, ενώ το 2016 ήταν 215.892.000 ευρώ. Και κλείνω σε σχέση με τα στοιχεία πάλι για το 2016, λέγοντας ότι το πρώτο τετράμηνο για τα έσοδα προ μείωσης επιστροφών για όλο το τετράμηνο ήταν 14,9 έναντι στόχου του προϋπολογισμού 14,69, δηλαδή πιο πάνω από τους στόχους του προϋπολογισμού. Οι επιστροφές που πραγματοποιηθήκαν ήταν 978 εκατομμύρια ευρώ έναντι στόχου 916 εκατομμύριων ευρώ. Άρα αφήστε και εκεί την παραφιλολογία. Το ίδιο ισχύει και με τις ληξιπρόθεσμες οφειλές προς το δημόσιο. Το ανέλυσα στην επιτροπή. Θα το καταθέσω και αυτό στα Πρακτικά, για να σταματήσει αυτή η παραφιλολογία. Και αποδεικνύεται ότι και οι ληξιπρόθεσμες οφειλές προς το δημόσιο πάνε πολύ καλύτερα, ως προς την εισπραξιμότητα, από ό,τι τα προηγούμενα χρόνια. Εμείς σαν Κυβέρνηση με σοβαρότητα, με υπευθυνότητα και κυρίως με πλήρη επίγνωση των προβλημάτων του πολίτη - βεβαίως και με λάθη και καθυστερήσεις, δεν είμαστε τέλειοι - με αγώνα δίνουμε τη μάχη, με πλήρη επίγνωση του χρέους απέναντι στον πολίτη και την κοινωνία και αναλαμβάνουμε την ευθύνη που μας ανατέθηκε. [[Στο σημείο αυτό ο Αναπληρωτής Υπουργός Οικονομικών κ. Τρύφων Αλεξιάδης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Ευχαριστώ για τον χρόνο σας.
Κύριε Πρόεδρε, θα ήθελα τον λόγο.
Επί προσωπικού;
Είναι ζήτημα ουσίας.
Ναι, αλλά σύμφωνα με τον Κανονισμό…
Επιτρέψτε μου για μισό λεπτό.
Έχετε τον λόγο για ένα λεπτό.
Επειδή ο κύριος Υπουργός αναφέρθηκε στη φορολογία, εμείς θα του πούμε για τα νούμερα που έδωσε, των εφοπλιστών. Το 2015 οι εφοπλιστές έδωσαν 17,6 εκατομμύρια ευρώ, αυτό το ιλιγγιώδες ποσό! Και κομπάζετε; Για τα 17 εκατομμύρια; Σιγά! Να δώσουμε και τίποτα στους ανθρώπους, τους φουκαράδες! Σιγά! Το ζήτημα είναι ότι αυτά είναι το αφορολόγητο πετρέλαιο μιας ημέρας που καταναλώνουν στα πλοία και τίποτα άλλο. Και έχετε το θράσος να λέτε ότι αυξήσατε τα έσοδα από τον φόρο της ναυτιλίας; Καταργήστε τις φοροαπαλλαγές. Φορολογήστε τους και το καθεστώς ασυλίας που έχουν και μην κομπάζετε για 2 εκατομμύρια ευρώ που πήρατε παραπάνω. Μπροστά στο 1,5 δισεκατομμύριο ευρώ που λέτε τώρα ότι πρέπει να πληρώσει με φορολογία ο ελληνικός λαός και στο 1,8 από την έμμεση φορολογία, ε, είναι πρόκληση.
Κύριε Πρόεδρε, θα ήθελα τον λόγο.
Κύριε Υπουργέ, για να μην επαναλάβουμε το ίδιο, θα σας δώσω για ένα λεπτό τον λόγο.
Εγώ, αν και δεν μπορώ να απαντήσω στο επί προσωπικού, γιατί δεν το αντιλήφθηκα πλήρως, θα απαντήσω επί του πολιτικού, διότι η διαφωνία μας είναι πολιτική. Εγώ απάντησα στο επιχείρημά σας ότι δεν άλλαξε κάτι. Από το 2014 στο 2015 υπάρχει αύξηση της φορολογίας στον χώρο της ναυτιλίας και αυτό που είπατε είναι μόνο από μία πηγή φόρου. Όπως ξέρετε, υπάρχουν πολλές πηγές φόρου.
Η απάντησή σας είναι.
Η απάντηση είναι για τη συγκεκριμένη φορολογία που ρωτήσατε. Για αυτό απάντησα. Εγώ έχω πολλά κουσούρια, αλλά είμαι πάντα ακριβολόγος. Απαντάω στο συγκεκριμένο.
Στα υπόλοιπα λέτε ότι δεν υπάρχουν στοιχεία.
Καταλαβαίνω ότι δεν θέλετε να ακουστώ, αλλά εγώ θα το πω. Σε σχέση με το 2014 και το 2015 πλήρωσαν περισσότερο.
Δύο εκατομμύρια.
Σ' αυτό συμφωνούμε τουλάχιστον. Είναι μια καλή αρχή.
Αύξησαν τον στόλο τους. Γι' αυτό πλήρωσαν 2 εκατομμύρια.
Ήταν μόνο από μία φορολογία. Υπάρχουν κι άλλες φορολογίες. Είπα κι εγώ - το είπα και στην επιτροπή - ότι άλλο πράγμα είναι να διαφωνούμε επί του πολιτικού και άλλο επί του μαθηματικού.
Τον λόγο έχει ο κ. Κουτσούκος, Βουλευτής της Δημοκρατικής Συμπαράταξης ΠΑΣΟΚ - ΔΗΜΑΡ.
Οφείλω να ομολογήσω, κύριε Πρόεδρε, ότι δεν χαίρομαι καθόλου, καθώς διαδέχομαι στο Βήμα τον Υπουργό, που είπε ότι τελείωσαν τα δύσκολα και έρχονται τα χειρότερα. Τα χειρότερα επιβεβαιώνονται με αυτό ακριβώς το νομοσχέδιο. [[Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ - ΔΗΜΑΡ]] Είναι ένα νομοσχέδιο που είναι δύο σε ένα: φορολογικό και ασφαλιστικό. Είναι ένα θανάσιμο μείγμα, που σκοτώνει ό,τι δημιουργικό, παραγωγικό απέμεινε στην ελληνική κοινωνία, γιατί εντάσσεται σε ένα σχέδιο μιας βίαιης δημοσιονομικής προσαρμογής 12,5 δισεκατομμυρίων, τα οποία εμείς θεωρούμε ότι ήταν αχρείαστα. Απαντώ μ' αυτόν τον τρόπο στον κ. Τσακαλώτο, που έχει πολύ θράσος απ' αυτό εδώ το Βήμα να μας ρωτάει τι λέμε έναντι του ΔΝΤ. Ο άνθρωπος που κάλεσε το ΔΝΤ, για να έρθει εδώ, με επιστολή του, για να έρθει τον Ιούνιο, η Κυβέρνηση που επικαλείται τι λέει το ΔΝΤ για το χρέος, ρωτάει εμάς τι λέμε για το ΔΝΤ! Ε, είναι πολύ το θράσος.
Καθόλου ιστορία! Πριν από έξι χρόνια ήρθε το ΔΝΤ!
Καστελλόριζο. «Ξύπνα, Βασίλη»!
Γιωργάκης Παπανδρέου.
Είναι πάρα πολύ το θράσος να μας λέει εδώ, απ' αυτό εδώ το Βήμα, ότι είναι περήφανος αριστερός, που κράτησε το αφορολόγητο στις 8.600. Εμείς που το είχαμε στις 9.900 τι ήμασταν; Η Αριστερά της Αριστεράς, δηλαδή, κύριε Υπουργέ; [[Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ - ΔΗΜΑΡ]] Και να σας πω και κάτι άλλο. Είστε ακόμα περήφανοι, που δώσατε τη μάχη κατά του νεοφιλελευθερισμού για την εθνική σύνταξη. Όταν εμείς την κατοχυρώσαμε, με τον ν.3863/2010, τι λέγατε εδώ απ' αυτό το Βήμα εσείς και οι συνάδελφοί σας; Ότι αυτή ήταν μια ξεφτίλα του ασφαλιστικού συστήματος και οδηγούσαμε σε καταβαράθρωση τις κατώτερες συντάξεις. Τώρα που το κάνετε εσείς και από βασική τη βαφτίζετε εθνική είναι η μάχη κατά του νεοφιλελευθερισμού; Αιδώς, Αργείοι! Αυτή η στρεψοδικία πρέπει κάπου να σταματήσει. Έχουμε ένα νομοσχέδιο που κάνει τεράστιες περικοπές, τεράστιες ανατροπές και βαφτίζεται ως μεταρρύθμιση. Μάλιστα, χαίρονται οι αριστεροί, που κάνουν αυτή τη μεταρρύθμιση. Κυρίες και κύριοι συνάδελφοι, είναι άλλο πράγμα να κάνεις περικοπές όταν παραλαμβάνεις ελλείμματα 36 δισεκατομμύρια σε ετήσια βάση, όπως ήταν το 2009, και να φέρνεις μετά μια μεταρρύθμιση, για να εξισορροπήσεις το σύστημα με τον ν.3865/2010. Την πολεμήσατε, ενώ έκανε οργανωτικές αλλαγές σε τρία κύρια ταμεία. Δόμησε το σύστημα με ενιαίους κανόνες και πήγαινε με μεταβατικές διατάξεις μέχρι το 2060. Πήρε τα εύσημα των ευρωπαϊκών αρχών ως μια μεταρρύθμιση που εξασφάλισε τη βιωσιμότητα. Κι είναι άλλο πράγμα να ανατρέπετε αυτούς τους βασικούς κανόνες, αποτέλεσμα ιστορικών κατακτήσεων και αγώνων των εργατικών συνδικάτων των σοσιαλιστικών δυνάμεων, στο όνομα μιας βίαιης δημοσιονομικής προσαρμογής. Γιατί τα κάνετε αυτά; Για να μην πείτε ότι κάνετε οριζόντιες περικοπές, όπως εμείς, γιατί δεν είμαστε ίδιοι, λέει ο κύριος Υπουργός. Βεβαίως δεν είμαστε ίδιοι, κύριε Υπουργέ. Είστε πάρα πολύ χειρότεροι. Στο όνομα αυτής της δημοσιονομικής προσαρμογής κάνετε αυτή την ανατροπή. Μας λέτε: «Εμείς δημιουργήσαμε τα ελλείμματα;». Βεβαίως δεν τα δημιουργήσατε εσείς, αλλά ξέρατε το 2015 ποια ήταν τα ελλείμματα του ασφαλιστικού συστήματος, όταν λέγατε ότι θα δώσετε τη δέκατη τρίτη σύνταξη. Τα ξέρατε. Ήταν γραμμένα. Κι όταν εμείς δώσαμε τη μάχη για να μειώσουμε αυτά τα ελλείμματα, για να εξασφαλίσουμε τη βιωσιμότητα του συστήματος, για να δημιουργήσουμε μια ισορροπία, η οποία αντιστοιχούσε τα ελλείμματα στην τριμερή χρηματοδότηση την οποία κατέθετε σταθερά το κράτος, εσείς μας πολεμούσατε εδώ για οποιαδήποτε πολιτική κάναμε. Λέτε «εμείς δεν ανατρέψαμε το 2015 τίποτα, εμείς κληρονομήσαμε τις παθογένειες της δικής σας διακυβέρνησης τα σαράντα χρόνια της Μεταπολίτευσης». Λες και πριν από τη Μεταπολίτευση, τη χούντα, τον εμφύλιο υπήρχε παράδεισος. Χρειάστηκε να παρέμβει ο κ. Φίλης - το είπα εγώ στην επιτροπή - , για να σας θυμίσει ότι το ασφαλιστικό νομοσχέδιο του Βενιζέλου έγινε το 1932. Θέλω να σας δώσω τη σελίδα 22 της έκθεσης του Γραφείου Προϋπολογισμού της Βουλής, που βγήκε προχθές, η οποία λέει ότι, εάν το 2015 δεν είχε διαταραχθεί η πορεία που είχε χαραχτεί στην ελληνική οικονομία, θα είχαμε από το 2007 για πρώτη φορά ανάπτυξη και θέσεις εργασίας. Αυτά είναι τα έργα σας το 2015. [[Στο σημείο αυτό ο Βουλευτής κ. Γιάννης Κουτσούκος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Και επειδή δημιουργήσατε αυτή την ανατροπή, τώρα φέρνετε μια ασφαλιστική «μεταρρύθμιση», η οποία, πρώτον, στο όνομα της διπλής φορολογίας, μέσω της αύξησης εισφορών, ενοποιεί τα τρία κύρια ταμεία, τα οποία εμείς τα είχαμε κατοχυρώσει και έναντι των δανειστών μας, έναντι της τρόικας. Ποιος ήταν ο λόγος, για παράδειγμα, να καταργήσετε τον ΟΓΑ; Το κάνετε γιατί μέσα από την αύξηση εισφορών, θέλετε να επιβάλετε τη διπλή φορολογία. Και βεβαίως, μέσα από αυτή τη μεταρρύθμιση, ανατρέπετε και την ανταποδοτικότητα του συστήματος. Μας παρουσίασε ο κύριος Υπουργός στην επιτροπή - είναι σε μια έκθεση που έχει μοιράσει - τα ποσοστά αναπλήρωσης. Αλλά, ω του θαύματος, αθροίζει τα ποσοστά αναπλήρωσης της κύριας σύνταξης με τα ποσοστά της επικουρικής, για να τα συγκρίνει με αυτά που έδινε το δικό μας σύστημα. Έχω να σας πω για μια ακόμα φορά από αυτό εδώ το Βήμα, ότι τα ποσοστά αναπλήρωσης του ν.3865/2010, του λεγόμενου νόμου Λοβέρδου - Κουτρουμάνη, θα τα βάλετε στο Ευαγγέλιο, κύριοι συνάδελφοι, διότι ήταν ποσοστά πολύ μεγαλύτερα από αυτά που δίνουν αθροιστικά τα δικά σας. Και η απάντηση στο ερώτημα, γιατί επιχειρείτε αυτή την «παραπλάνηση» - ας την πω έτσι - των Βουλευτών σας και του λαού, είναι διότι θέλετε να κρύψετε την περικοπή της επικουρικής σύνταξης. Τώρα, μιας και έχουν κατατεθεί τα παραδείγματα για τις περικοπές που έχουν να κάνουν μέχρι και 30%, δεν θέλω να τα αναφέρω. Τα έχουμε δημοσιοποιήσει, είναι γνωστά και έχουμε καλέσει τον Υπουργό, με τα συγκεκριμένα παραδείγματα που του έχουμε δώσει, να δώσει τα δικά του, για να δούμε ποιος λέει αλήθεια ή ψέματα. Θα ήθελα να αναφερθώ στον υπόλοιπο χρόνο που μου απομένει στην ταξική πολιτική του κ. Τσακαλώτου και της Κυβέρνησης του ΣΥΡΙΖΑ. Κυρίες και κύριοι συνάδελφοι, ξέρετε ότι εισόδημα μέχρι 10.000 ευρώ έχουν δηλώσει ένα εκατομμύριο εξακόσιες οκτώ χιλιάδες συμπολίτες μας; Και εάν αθροίσουμε αυτούς που είναι από τις 10.000 ευρώ μέχρι τις 20.000 ευρώ και αυτούς από τις 20.000 ευρώ μέχρι τις 50.000 ευρώ, που πιάνει η αλλαγή της κλίμακας, υπολογίζω ότι θα είναι περίπου δυόμισι εκατομμύρια αυτοί από τους οποίους θα πάρετε τα δύο κατοστάρικα από τη μείωση του αφορολόγητου. Είναι ταξική πολιτική αυτή, κύριοι συνάδελφοι; Και χαίρεστε γι' αυτό; Και είναι δυνατόν να προβλέπει η έκθεση του Γενικού Λογιστηρίου ότι θα πάρετε ένα δισ. επτακόσια συν διακόσια εκατομμύρια που έφερε η τροπολογία, δηλαδή ένα δισ. εννιακόσια εκατομμύρια και να μην υπάρχει μια περίπτωση που να χτυπάτε τα μεγάλα συμφέροντα; Από πού θα τα πάρετε; Από αυτούς τους φουκαράδες θα τα πάρετε! Ξέρετε πόσοι δηλώνουν εισόδημα από ενοίκια μέχρι 5.000 ευρώ; Περίπου ένα εκατομμύριο τριακόσιες εξήντα τρεις χιλιάδες συμπολίτες μας. Είναι πλούσιοι αυτοί, κυρίες και κύριοι συνάδελφοι; Είναι απλοί άνθρωποι, που έτυχε να έχουν ένα ακίνητο και να το νοικιάζουν. Εάν εισπράττουν ένα ενοίκιο, θα τους πάρετε συν 4%! Από αυτούς τα παίρνετε. Από αυτούς που πήρατε και το συν 10% στον ΦΠΑ, θα πάρετε και το 1% ακόμα με τα πρόσθετα μέτρα. Κατά συνέπεια δεν είναι ούτε προοδευτική ούτε ταξική, αλλά βαθιά αντιδραστική η μεταρρύθμισή σας. Τα μέτρα θα ήταν αχρείαστα, εάν δεν είχε ανατραπεί η πορεία της ελληνικής οικονομίας. Δεν ντρέπεται ο κ. Τσακαλώτος - που μας κατήγγειλε για υπερφορολόγηση των Ελλήνων πολιτών, όταν ήταν εισηγητής του ΣΥΡΙΖΑ στους προϋπολογισμούς - να φέρνει μια πρόσθετη υπερφορολόγηση, η οποία - όπως δείχνει η εξέλιξη των ανείσπρακτων χρεών του δημοσίου - οδηγεί σε μια απόλυτη αδυναμία πληρωμής τους Έλληνες πολίτες. Γι' αυτό θα καταρρεύσει και το σύστημά σας και γι' αυτό θα μας φέρετε και πρόσθετα μέτρα εδώ - εκόντες και άκοντες - , για να διαψεύσετε και τον εαυτό σας. Ευχαριστώ, κυρίες και κύριοι συνάδελφοι.
Ευχαριστούμε, κύριε Κουτσούκο. Τον λόγο έχει ο κ. Στογιαννίδης, Βουλευτής του ΣΥΡΙΖΑ.
Ευχαριστώ, κύριε Πρόεδρε. Κυρίες και κύριοι συνάδελφοι, κάποιοι Βουλευτές της Αντιπολίτευσης ισχυρίζονται ότι το ασφαλιστικό σύστημα εκτροχιάστηκε τον τελευταίο χρόνο. Όποιος ισχυρίζεται ότι το ασφαλιστικό εκτροχιάστηκε τον τελευταίο χρόνο, είναι ή άσχετος ή παριστάνει τον άσχετο. Την προηγούμενη εβδομάδα από αυτό το Βήμα ο πρώην Υπουργός του ΠΑΣΟΚ, ο κ. Γιαννίτσης, που ήταν Υπουργός Εργασίας το 2001 για όσους δεν το γνωρίζουν, προσκλήθηκε στην επιτροπή από το ΠΑΣΟΚ και από το Ποτάμι ως εμπειρογνώμων. Τι μας είπε, λοιπόν, ο κ. Γιαννίτσης; Μας είπε ότι από το 2000 μέχρι το 2009 το 80% του δημοσίου χρέους, που δημιουργήθηκε, οφείλεται στο ασφαλιστικό. Ποιοι ήταν κυβέρνηση αυτή τη δεκαετία; Το 2000-2004 το ΠΑΣΟΚ, το 2004-2009 η Νέα Δημοκρατία. Χάρις στην προσπάθεια αυτών των κυβερνήσεων έγινε αυτό που έγινε στο ασφαλιστικό, για να μην ξεχνάμε. Κυρίες και κύριοι Βουλευτές, καλούμαστε να ψηφίσουμε διατάξεις στο ασφαλιστικό, οι οποίες φέρνουν για πρώτη φορά μια ουσιαστική μεταρρύθμιση. Δεν υπάρχει καμμία αμφιβολία ότι η προτεινόμενη μεταρρύθμιση του κοινωνικοασφαλιστικού είναι σύμφωνη προς το Σύνταγμα και τις ευρωπαϊκές δεσμεύσεις της χώρας, ενώ ταυτόχρονα διασφαλίζει το δικαίωμα κάθε πολίτη στην ασφάλιση, την αξιοπρεπή διαβίωση, τη βιωσιμότητα των οργανισμών κοινωνικής ασφάλισης. Επίσης, η μεταρρύθμιση διέπεται από όλες τις βασικές αρχές: την αρχή της αναλογικότητας, την αρχή της αναλογικής ισότητας, την αρχή της εμπιστοσύνης στον πολίτη, την αρχή της αλληλεγγύης των γενεών και την αρχή της προσφοράς. Από το κατατεθειμένο σχέδιο νόμου είναι εμφανής η προσπάθεια να υπάρξει ισορροπία, από τη μία, ανάμεσα στις εύλογες δαπάνες διαβίωσης του πολίτη και στη βιωσιμότητα του κοινωνικοασφαλιστικού συστήματος και, από την άλλη, ανάμεσα στις δημοσιονομικές ανάγκες της χώρας και στη διατήρηση της εγγυητικής ευθύνης του κράτους απέναντι στους φορείς κοινωνικής ασφάλισης. Η υπό ψήφιση μεταρρύθμιση είναι επιβεβλημένη και εμείς τολμήσαμε και την επιχειρούμε. Όλοι γνωρίζουμε το αδιέξοδο του ασφαλιστικού μας συστήματος. Πρέπει να δούμε την πραγματικότητα. Η υφιστάμενη κατάσταση έχει ως εξής: Κατ' αρχάς, τα έσοδα των φορέων κοινωνικής ασφάλισης τα τελευταία χρόνια παρουσίασαν δραματική μείωση. Αιτία υπήρξε η δραματική αύξηση της ανεργίας, οι ελαστικές μορφές εργασίας, η αύξηση του χρόνου μονομερούς επιβολής εκ περιτροπής απασχόλησης από έξι σε εννέα μήνες - εσείς το αποφασίσατε - , η επέκταση της εφαρμογής της μερικής απασχόλησης, η μείωση των αποδοχών εκτός από τον δημόσιο τομέα και στον ιδιωτικό, από το 751 πήγαμε στο 586. Πράξη Υπουργικού Συμβουλίου του 2012. Μην την ξεχνάτε. Όλα αυτά, λοιπόν, επέφεραν μείωση των εσόδων των ταμείων. Συνδυαστικά, η μείωση της απασχόλησης, η μείωση της έντασης της απασχόλησης και η μείωση των αποδοχών των εργαζομένων είχε ως αποτέλεσμα τη μείωση των καταβαλλόμενων ασφαλιστικών εισφορών. Επίσης, όλοι ξέρουμε ότι τα αποθεματικά των ταμείων απομειώθηκαν σημαντικά μέσω της διαδικασίας του PSI, στο οποίο εντάχθηκαν και οι ελληνικοί φορείς κοινωνικής ασφάλισης, των οποίων η περιουσία - διαθέσιμα και ομόλογα του ελληνικού δημοσίου - μειώθηκε κατά 11,8 δισεκατομμύρια. Η απώλεια για τους φορείς κοινωνικής ασφάλισης ανέρχεται σε 6,3 δισεκατομμύρια. Η μείωση αυτή ισοδυναμούσε με το 45,9% της συνολικής περιουσίας όλων των ταμείων, καθώς τα διαθέσιμά τους μειώθηκαν κατά 47%, περίπου 9 δισεκατομμύρια και τα ομόλογα κατά 42,8%, περίπου 2,8 δισεκατομμύρια. Από τα παραπάνω, λοιπόν, είναι προφανές ότι τα ταμεία δεν έχουν χρήματα. Σε αυτή την κατάσταση έχουμε να αντιμετωπίσουμε και τις αθρόες συνταξιοδοτήσεις που παρατηρήθηκαν, λόγω αβεβαιότητας για τις μελλοντικές ρυθμίσεις του ασφαλιστικού συστήματος. Την αβεβαιότητα αυτή προκάλεσαν οι σπασμωδικές και πρόχειρες κινήσεις των προηγούμενων κυβερνήσεων, που, αντί να αναπτύξουν μια σοβαρή νομοθετική πρωτοβουλία, έκαναν μπαλώματα. Έτσι σήμερα ο αριθμός των συνταξιούχων συγκλίνει σταδιακά με τον αριθμό των απασχολούμενων, ενώ προς αυτή την κατεύθυνση συμβάλλει και το δημογραφικό πρόβλημα. Τα τελευταία χρόνια η συνταξιοδοτική δαπάνη εκτινάχθηκε. Τα ταμεία εμφάνισαν μεγάλα ελλείμματα και η διαφορά μεταξύ των εσόδων που εισπράττονται ετησίως υπέρ κύριας σύνταξης και των αντίστοιχων συνταξιοδοτικών παροχών γιγαντώθηκε. Το ετήσιο αυτό έλλειμμα καταδεικνύει και το ύψος της κρατικής χρηματοδότησης που απαιτείται ετησίως για την κάλυψη της δαπάνης κύριων συντάξεων. Το υφιστάμενο σύστημα απαιτεί ετησίως την ενίσχυσή του από τον κρατικό προϋπολογισμό σε ποσό που υπερβαίνει το 9% του ΑΕΠ. Η αναγκαία αυτή χρηματοδότηση απορροφά πάνω από το 35% των φορολογικών εσόδων που εισπράττονται ετησίως. Υπεύθυνες γι' αυτή την κατάσταση υπήρξαν οι προηγούμενες κυβερνήσεις. Το ασφαλιστικό ταλανίζει τη χώρα για περισσότερο από είκοσι πέντε χρόνια. Κανείς δεν είχε το θάρρος να παρέμβει δυναμικά και να εξασφαλίσει τη βιωσιμότητά του. Οι αλλαγές από το 2010 αποτέλεσαν μια ημιτελή μεταρρύθμιση που, κατά κοινή ομολογία, δεν έβαζε το ασφαλιστικό σε τροχιά βιωσιμότητας. Έχουμε ένα διανεμητικό κοινωνικοασφαλιστικό σύστημα που εξαρτάται από δημογραφικές και οικονομικές μεταβολές. Κανείς δεν ασχολήθηκε με την παρατήρηση των βασικών παραμέτρων που διαμορφώνουν αυτό το σύστημα, ώστε να γίνουν εγκαίρως διορθωτικές αλλαγές. Συντηρήθηκαν όλες οι παθογένειες του συστήματος, οι επιμέρους μεταρρυθμίσεις λάμβαναν χώρα κάθε δύο, τρία έτη - κάθε δύο, τρία έτη νέο ασφαλιστικό, γνωρίζετε, 2003, 2008, 2010, 2012 και πάει λέγοντας - ενώ μετέφεραν το βάρος της προσαρμογής μακροπρόθεσμα, διατηρώντας στο μεσοπρόθεσμο διάστημα τα υψηλά δημοσιονομικά ελλείμματα του συστήματος. Στο πλαίσιο του πελατειακού κράτους υποτάχθηκε και το ασφαλιστικό. Έτσι, παρατηρήθηκαν ευνοϊκές προϋποθέσεις συνταξιοδότησης και θεσμοθέτηση ισχυρών αντικινήτρων παραμονής στην εργασία, μη συμβατά ποσοστά αναπλήρωσης με τις διαμορφούμενες οικονομικές συνθήκες στη χώρα, διαφοροποίηση στους κανόνες εισφορών και παροχών με κατακερματισμό του συστήματος και δαιδαλώδη νομοθεσία, μακρά μεταβατική περίοδο εφαρμογής των μεταρρυθμίσεων, στρέβλωση των κανόνων ανταποδοτικότητας του συστήματος μέσω των αλλεπάλληλων οριζόντιων περικοπών που εφαρμόστηκαν τα τελευταία έτη. Το δυστύχημα είναι ότι τον λογαριασμό καλούνται να τον πληρώσουν όχι αυτοί που ευθύνονται - δηλαδή οι κυβερνήσεις ΠΑΣΟΚ και Νέας Δημοκρατίας - αλλά οι Έλληνες πολίτες. Κυρίες και κύριοι Βουλευτές, οφείλουμε να μεταρρυθμίσουμε το συνταξιοδοτικό μας σύστημα, ώστε να το θέσουμε σε βιώσιμη τροχιά. Στην προσπάθεια αυτή πρέπει να συμπράξουν όσο το δυνατόν περισσότερες πολιτικές δυνάμεις. Το οφείλουμε στις επόμενες γενιές. Σας ευχαριστώ.
Ευχαριστούμε κι εμείς. Ο κ. Απόστολος Βεσυρόπουλος, Βουλευτής της Νέας Δημοκρατίας έχει τον λόγο.
Ευχαριστώ, κύριε Πρόεδρε. Κυρίες και κύριοι συνάδελφοι, χρειάζεται περίσσευμα θράσους και έλλειμμα ηθικής για να προσπαθεί η Κυβέρνηση του κ. Τσίπρα να παρουσιάσει περίπου ως τεράστια επιτυχία το νομοσχέδιο που φέρνει σήμερα. Στην πραγματικότητα η χώρα και οι πολίτες καλούνται να πληρώσουν έναν ακόμα υψηλό λογαριασμό που δημιούργησε η Κυβέρνηση ΣΥΡΙΖΑ - ΑΝΕΛ. Γιατί, κυρίες και κύριοι της κυβερνητικής πλειοψηφίας, δεν κλείσατε την αξιολόγηση τον περασμένο Νοέμβριο; Γιατί έχουμε φτάσει στις 7 Μαΐου και ακόμα δεν έχει ολοκληρωθεί η αξιολόγηση; Αυτό που συνέβη το περασμένο καλοκαίρι δεν σας έγινε μάθημα; Πότε θα συνειδητοποιήσετε ότι η καθυστέρηση, το κλίμα αστάθειας και αβεβαιότητας έχει τεράστιο κόστος κάθε φορά; Πότε θα καταλάβετε ότι η υποτιθέμενη διαπραγμάτευση, που στην ουσία είναι ένα παιχνίδι καθυστερήσεων από την πλευρά σας για να διαχειριστείτε τον πολιτικό χρόνο, το μόνο αποτέλεσμα που έχει είναι να ανεβάζει τον λογαριασμό; Ο χρόνος που νομίζει ότι αγόραζε ο κ. Τσίπρας, μέσα απ' αυτό το θέατρο της δήθεν διαπραγμάτευσης, κοστίζει πολύ ακριβά στους πολίτες. Έχουμε ήδη ένα πακέτο μέτρων ύψους 5,4 δισεκατομμυρίων ευρώ και ζητείται, επίσης, ο καθορισμός προληπτικών μέτρων ύψους 3,6 δισεκατομμυρίων ευρώ σε περίπτωση που δεν επιτευχθούν οι στόχοι. Άρα έχουμε ένα σύνολο 9 δισεκατομμυρίων ευρώ και βλέπουμε. Όχι μόνο δεν σκίσατε κανένα μνημόνιο, αλλά φέρατε και δύο νέα και επώδυνα μνημόνια μέσα σε δεκαπέντε μήνες. Όχι μόνο δεν δώσατε τη δέκατη τρίτη σύνταξη και τις αυξήσεις που υποσχόσαστε στο αλήστου μνήμης πρόγραμμα της Θεσσαλονίκης, αλλά με το ασφαλιστικό που φέρατε, θα υπάρξουν μειώσεις συντάξεων σε τετρακόσιες χιλιάδες νέους συνταξιούχους και τριακόσιοι ογδόντα χιλιάδες χαμηλοσυνταξιούχοι θα χάσουν το ΕΚΑΣ. Με τη μεταμεσονύκτια τροπολογία που φέρατε, θα πληρώσουν για πρώτη φορά φόρο χαμηλοσυνταξιούχοι με σύνταξη 720 ευρώ και μισθωτοί με βασικό μισθό τα 626 ευρώ, ενώ μέχρι σήμερα καλύπτονταν από το αφορολόγητο, εκτός βέβαια από το γεγονός ότι οι επιβαρύνσεις πλέον για τους ελεύθερους επαγγελματίες και τους αγρότες, σε ό,τι αφορά τις ασφαλιστικές εισφορές θα είναι υπέρογκες και εκτός πραγματικότητας. Πιστεύετε ότι όταν κάποιος με ένα εισόδημα ύψους 20.000 ευρώ αναγκάζεται να καταβάλει 10.000 ευρώ, δηλαδή το 50% του ετήσιου εισοδήματός του, για τον φόρο εισοδήματος και τις ασφαλιστικές εισφορές, αυτό αποτελεί βιώσιμο μοντέλο; Πιστεύετε, ειλικρινά, ότι αυτό μπορεί να λειτουργήσει; Αντιλαμβάνομαι, επίσης, τη δύσκολη θέση στην οποία βρίσκεται ο Υπουργός Οικονομικών, ο κ. Τσακαλώτος, ο οποίος είχε θέση ως κόκκινη γραμμή την μη μείωση του αφορολογήτου και απειλούσε, μάλιστα, και με παραίτηση. Φυσικά, κανείς σας δεν θα παραιτηθεί, κανείς σας δεν πρόκειται να καταψηφίσει αυτά τα μέτρα, τα οποία εμείς ούτε είχαμε διανοηθεί ότι θα μπορούσαμε ποτέ να τα φέρουμε στη Βουλή. Με τη μείωση του αφορολογήτου ορίου υπάρχει σαφής επιβάρυνση για μισθωτούς και αγρότες χωρίς παιδιά ή με ένα παιδί, αλλά και για συνταξιούχους. Για μισθωτούς, αγρότες και συνταξιούχους με ένα παιδί η έκπτωση φόρου μειώνεται στα 1.950 ευρώ και το έμμεσο αφορολόγητο διαμορφώνεται στα 8.863 ευρώ. Για μισθωτούς, αγρότες και συνταξιούχους άγαμους ή χωρίς παιδιά, αλλά και για τις συζύγους αυτών, η έκπτωση φόρου μειώνεται στα 1.900 ευρώ και το έμμεσο αφορολόγητο πέφτει στα 8.636 ευρώ. Στο πρόγραμμα της Θεσσαλονίκης, με το οποίο εξαπατήσατε τους πολίτες, είχατε υποσχεθεί αφορολόγητο 12.000 ευρώ. Τελικά, ούτε το αφορολόγητο των 9.500 ευρώ δεν μπορέσατε να κρατήσετε. Ο μύθος της διαπραγμάτευσης τελείωσε. Η Κυβέρνηση δεν διαπραγματεύεται, απλώς κάνει καθυστερήσεις. Θέλει να αποφύγει μεταρρυθμίσεις που αγγίζουν το βαθύ κράτος, επιλέγοντας να αυξήσει τις φορολογικές και ασφαλιστικές επιβαρύνσεις των πολιτών, για να συντηρήσει αυτό το κράτος. Θέτει διαρκώς εμπόδια σε επενδύσεις για τις οποίες είχε ήδη ολοκληρωθεί η διαγωνιστική διαδικασία. Να θυμίσω το κουκλοθέατρο που παίχθηκε με τα περιφερειακά αεροδρόμια, για να υπογράψετε τελικά με καθυστέρηση, χωρίς βεβαίως, ούτε να ακυρώσετε τον διαγωνισμό ούτε να κάνετε επαναδιαπραγμάτευση. Να θυμίσω το θέμα της αποκρατικοποίησης του ΟΛΠ, που συνοδεύτηκε από το θέατρο του παραλόγου με τις δηλώσεις και τις αντιφατικές και υπονομευτικές πρωτοβουλίες του Υπουργού Ναυτιλίας. Όλα αυτά θα ισχυριστείτε ότι τα υπογράψατε με πόνο ψυχής, όπως είπε ο κ. Σπίρτζης. Δεν πονάτε εσείς, όμως. Οι πολίτες πονούν και θα πονέσουν. Οι ιδεοληψίες της Κυβέρνησης θέτουν εμπόδια σε επενδύσεις, που δεν συνδέονται μόνο με ένα εφάπαξ τίμημα προς το δημόσιο, αλλά και με τη δημιουργία χιλιάδων θέσεων εργασίας. Η Κυβέρνηση έχει βρει τον τρόπο να καλύπτει το δημοσιονομικό κενό που η ίδια δημιουργεί με την πολιτική της. Επιβάλλει συνεχώς νέους φόρους. Πόσες επιχειρήσεις θα αντέξουν μετά την αύξηση των φορολογικών συντελεστών από το 26% στο 29%, που και αυτή εντάχθηκε στην τροπολογία της νύχτας; Κυρίες και κύριοι συνάδελφοι, είναι καιρός η Κυβέρνηση να σταματήσει το παραμύθι της δήθεν διαπραγμάτευσης γιατί δεν πείθει κανέναν. Διαπραγμάτευση με απτά αποτελέσματα είναι αυτή που διεξήγαγε η προηγούμενη κυβέρνηση, με χειροπιαστά αποτελέσματα. Υπενθυμίζω τη μείωση του ΦΠΑ στην εστίαση, τη μείωση του ειδικού φόρου στο πετρέλαιο θέρμανσης, τη μείωση της έκτακτης εισφοράς αλληλεγγύης. Όλες αυτές οι μειώσεις εξανεμίστηκαν από την καταστροφική διακυβέρνηση του κ. Τσίπρα. Τι αποτελέσματα έχει να παρουσιάσει η Κυβέρνησή σας; Το τρίτο και πιο επώδυνο μνημόνιο του περασμένου καλοκαιριού; Το τέταρτο μνημόνιο που βρίσκεται προ των πυλών; Τις αυξήσεις στον ΦΠΑ; Τη μονιμοποίηση της έκτακτης εισφοράς αλληλεγγύης, που μετατρέπεται πλέον σε έναν νέο και μόνιμο φόρο; Τα capital controls; Είναι καιρός, επίσης, να σταματήσει το παραμύθι της ψευδεπίγραφης ταξικής πολιτικής που κάνετε σε ό,τι αφορά στις επιλογές σας και στις φορολογικές επιβαρύνσεις και την κατανομή των φορολογικών βαρών, γιατί με το νομοσχέδιο που συζητάμε σήμερα, επιβάλετε μεγαλύτερες φορολογικές επιβαρύνσεις σε μισθωτούς και συνταξιούχους με χαμηλά και μεσαία εισοδήματα, σε φορολογουμένους που έχουν εισοδήματα από ακίνητα, αλλά και για όσους έχουν εισοδήματα από μισθωτή εργασία και μπλοκάκι. Παράλληλα, οι ασφαλιστικές εισφορές των αγροτών αυξάνονται υπέρμετρα και συνιστούν μια ακραία μορφή άγριας φορολόγησης. Από την 1η Ιανουαρίου 2017 δεν καταργείται μόνο ο ΟΓΑ, καταργούνται και οι ασφαλιστικές κατηγορίες των αγροτών. Οι αγρότες θα καταβάλουν εισφορές που συνδέονται με το εισόδημά τους - πραγματικό ή τεκμαρτό - και θα αυξάνονται κλιμακωτά, φτάνοντας το 20% το 2022. Την ίδια ώρα θα υπάρχει και αύξηση των εισφορών υγείας που θα φτάσει το 6,95% επί του δηλωθέντος πραγματικού ή τεκμαρτού εισοδήματος αντί του 2% επί της ασφαλιστικής κατηγορίας που ισχύει σήμερα. Ένα μόνο ενδεικτικό παράδειγμα: Ένας αγρότης με καθαρό εισόδημα 9.000 ευρώ είχε ένα σύνολο φορολογικών και ασφαλιστικών υποχρεώσεων ύψους 1.962 ευρώ. Με τα σημερινά δεδομένα, μετά από την ψήφιση αυτού του νομοσχεδίου, ο αγρότης με εισόδημα πραγματικό ή τεκμαρτό 9.000 ευρώ θα πληρώνει ασφαλιστικές εισφορές ύψους 2.430 ευρώ. Θα πληρώνει, δηλαδή, 468 ευρώ παραπάνω. Υπάρχουν, όμως, και χειρότερα. Για τον αγρότη χωρίς παιδιά το αφορολόγητο πέφτει στα 8.636 ευρώ. Ταυτόχρονα, όμως, θα προστίθενται στο φορολογητέο εισόδημα και θα φορολογούνται για πρώτη φορά οι βασικές ενισχύσεις, αλλά και οι συνδεδεμένες και πράσινες ενισχύσεις πάνω από 12.000 ευρώ. Υπενθυμίζω ότι στην αρχική μορφή του νομοσχεδίου οι συνδεδεμένες και οι πράσινες ενισχύσεις δεν συμπεριλαμβάνονται στο φορολογητέο εισόδημα, ενώ οι βασικές ενισχύσεις φορολογούνταν από το ποσό των 12.000 ευρώ και πάνω. Κυρίες και κύριοι συνάδελφοι, ο κ. Τσίπρας αδυνατεί να εμπνεύσει, να διαμορφώσει ένα εθνικό μεταρρυθμιστικό σχέδιο. Τα δύο κόμματα που συγκυβερνούν και συγκροτούν την κυβερνητική πλειοψηφία εκφράζουν ό,τι πιο αναχρονιστικό υπάρχει. Αυτή η Κυβέρνηση βλάπτει σοβαρά τη χώρα. Οι ψευδαισθήσεις κατέρρευσαν, όπως και οι ψεύτικες υποσχέσεις που έδωσε ο κ. Τσίπρας για να υφαρπάξει την ψήφο των πολιτών. Έμειναν τα ψήγματα του μίσους και του διχασμού που ο ίδιος καλλιέργησε απέναντι στους πολιτικούς του αντιπάλους, αλλά και απέναντι στους πολίτες που είχαν αντίθετη άποψη με τη δική του. Αυτός ο νέου τύπου καθεστωτισμός έφτασε στα όριά του. Ταυτίστηκε με αυτή την Κυβέρνηση και θα τελειώσει μαζί της. Η χώρα χρειάζεται ένα νέο ξεκίνημα. Η ελληνική κοινωνία πρέπει να ενωθεί ξανά, να αποκτήσει ένα υψηλό αίσθημα αυτογνωσίας. Η χώρα χρειάζεται μια μεγάλη και πλατιά μεταρρυθμιστική πλειοψηφία. Σας ευχαριστώ.
Ευχαριστώ, κύριε Βεσυρόπουλε. Τον λόγο έχει η Βουλευτής του Κομμουνιστικού Κόμματος Ελλάδας, κ. Μανωλάκου.
Η καταδίκη της πολιτικής της Κυβέρνησης στο αντιασφαλιστικό και φορολογικό νομοσχέδιο εκφράστηκε από φορείς που καλέστηκαν σε αυτή την Αίθουσα - με εξαίρεση τον Γιαννίτση που έχετε ως πρότυπο - αλλά και από τη μαζική συμμετοχή στις μαχητικές, δυναμικές συγκεντρώσεις σε όλη τη χώρα, που συνεχίζονται και σήμερα και με την αγροτιά, αλλά θα συνεχιστούν και την Κυριακή. Τώρα που μιλάμε η κεφαλή των διαδηλωτών είναι στο Σύνταγμα και η ουρά στην Ομόνοια. Η καρδιά και η φωνή μας είναι μαζί τους. Δεν καταφέρατε, παρά τα ψέματα και τις αλχημείες σας, να κάνετε τον λαό συμμέτοχο στην εξόντωση της κοινωνικής ασφάλισης. Γι' αυτό υπήρχε χθες τρομοκρατία από την εργοδοσία, με ανοχή της Κυβέρνησης, σε μια προσπάθεια κάμψης της αγωνιστικής απάντησης των εργαζομένων, αλλά και της νεολαίας που βγήκε μπροστά απέναντι στον νόμο - λαιμητόμο. Όμως, και τα αγροτοδικεία των αγωνιστών αγροτών, αν και δεσμεύτηκε ο Πρωθυπουργός ότι θα τα πάρετε πίσω, δεν το έχετε κάνει παρά τις τροπολογίες που έχει καταθέσει δύο φορές το Κομμουνιστικό Κόμμα Ελλάδας. Τον φόβο σας δείχνετε. Οι αγώνες θα αυξηθούν, γιατί η πλειοψηφία του λαού δεν συμβιβάζεται με την εξαθλίωση και το τσάκισμα της ζωής του. Είναι, όμως, προκλητικό να λέτε ότι το 90% των αγροτών δεν θα υποστεί επιβαρύνσεις από τον συνδυασμό φορολογικού και ασφαλιστικού. Λέτε συνειδητά ψέματα. Κοροϊδεύετε και προκαλείτε τους μικρομεσαίους αγρότες. Αλήθεια, δεν ξέρετε ότι πάνω από το 50% των αγροτών δεν έχει τώρα, σήμερα να πληρώσει το μέσο ασφάλιστρο των 954 ευρώ στον ΟΓΑ; Και εσείς τώρα τριπλασιάζετε την εισφορά στα 2.720 ευρώ για ένα εισόδημα ύψους 10.000 ευρώ, που αφορά την πλειοψηφία της αγροτιάς. Έτσι προστατεύετε τους αδύνατους; Με την εξόντωσή τους; Αυτή είναι μεταρρύθμιση - τομή; Να την χαιρόσαστε! Ναι, τους δίνετε ένα πετσοκομμένο ψίχουλο με το φορολογικό, το οποίο κέρδισαν με τον αγώνα τους σαράντα μερόνυχτα στους δρόμους. Το αρπάζετε, όμως, πίσω αυξημένο μέσα από το ασφαλιστικό, που είναι φορολογικό. Σας ρωτάμε: Ένας αγρότης με 10.000 ευρώ εισόδημα, όταν του αρπάζετε σταδιακά μέχρι το 2022 το 27,5%, θα μπορεί να ζήσει και να ξανακαλλιεργήσει με τα υπόλοιπα, δηλαδή, με τα 7.280 ευρώ; Τι θα μείνει; Θα ταΐζει την οικογένεια με ρύζι και μακαρόνια όταν ο ΦΠΑ είναι στο 23%, όταν πρέπει να πληρώσει εισφορά στον ΕΛΓΑ, όταν ο ΦΠΑ για λιπάσματα, σπόρους, φυτοφάρμακα, ζωοτροφές είναι στο 23%, όταν έχει ειδικό φόρο στην ενέργεια, ειδικό τέλος για τα ψεκαστικά, χαράτσι για τον ΟΣΔΕ, για τις ενισχύσεις, ΕΝΦΙΑ για το σπίτι, για τη στάνη, για την αποθήκη, εισφορά στον συνεταιρισμό και τόσα άλλα, που τέλος δεν έχουν στη φοροληστεία σας; Και, βέβαια, να πληρώσει φάρμακα, εξετάσεις για την υγεία του και άλλα. Και με θράσος λέτε ότι εξασφαλίζετε δημόσια υγεία. Με τι κρατικά νοσοκομεία, που καταρρέουν και λειτουργούν χάρη στο φιλότιμο των νοσηλευτών και των γιατρών; Τα οικονομικά τους έχουν τελειώσει εδώ και καιρό. Σας ρωτάμε, λοιπόν: Μπορεί να ζήσει ένας μικρομεσαίος αγρότης ή τον εξοντώνετε με εργαλείο το ασφαλιστικό; Τι θα μείνει για να συνεχίσει την αγροτική δραστηριότητα, όταν ο κανόνας είναι να περνούν τέσσερις και πέντε μήνες για να πάρει λεφτά από την παραγωγή που παραδίνει στον μεγαλέμπορο ή τον βιομήχανο; Και μάλιστα υπάρχουν χρονιές που πλήττεται από θεομηνίες ή ζωονόσους και δεν έχει εισόδημα και τότε υποχρεωτικά θα πληρώσει ασφαλιστική εισφορά στο 70% του κατώτατου μισθού του ανειδίκευτου εργάτη, δηλαδή, 1.339 ευρώ και άλλα τόσα η αγρότισσα, συνολικά 2.678 ευρώ. Και αυτό το πλασάρετε ως εξυπηρέτηση. Έλεος δεν έχετε. Ποιον τελικά κοροϊδεύετε; Τον κτηνοτρόφο, που καταρρέει η γαλακτοπαραγωγή, τον γεωργό, που οι πασχαλινές χαλαζοπτώσεις κατέστρεψαν μεγάλο μέρος της παραγωγής στον Έβρο, στην Ημαθία μέχρι την Αρκαδία; Και τι ήταν αυτό με τη βασική σύνταξη που το 2027 θα μηδενιστεί; Ναι, αυτό το περάσανε οι προηγούμενες κυβερνήσεις, για να μηδενίσουν την κρατική εισφορά αφού λεηλατήθηκαν αποθέματα και κρατήσεις υπέρ ΟΓΑ. Όμως, κρύβετε ότι για να πάρει την εθνική των 384 ευρώ μετά το 2031, πρέπει ο αγρότης να έχει πληρώσει τη νέα τριπλάσια τσουχτερή εισφορά για μια δεκαπενταετία, ενώ με τα ίδια λεφτά σήμερα θα έπαιρνε την ανταποδοτική, περίπου στα 600 ευρώ. Ντροπή να λέτε ότι θα είναι ωφελημένος ο φτωχομεσαίος αγρότης όταν τον καταστρέφετε, γιατί αυτό απαιτεί η Κοινή Αγροτική Πολιτική της Ευρωπαϊκής Ένωσης και το τρίτο μνημόνιο, που ψηφίσατε όλοι παρέα, ώστε να συγκεντρωθούν γη, παραγωγή και επιδοτήσεις αποκλειστικά στους μεγαλοαγρότες καπιταλιστές. Αυτοί είναι που θα καρπώνονται και τον πρωτογενή τομέα. Όμως, είσαστε αδίστακτοι, δεν σταματάτε πουθενά, κατακρεουργείτε ό,τι αντιστάθηκε. Και θα το πω γιατί με την απεργία των δημοσιογράφων δεν έχει μαθευτεί. Με υπουργική απόφαση της Μεγάλης Πέμπτης αποφασίσατε τη διάλυση της Ένωσης Αγροτικών Συνεταιρισμών Σάμου. Με βάση το άρθρο 3 του τρίτου μνημονίου καταργήσατε σε μία νύχτα τον νόμο αναγκαστικότητας, επιλεκτικά για τη Σάμο, χτυπώντας τους Σαμιώτες αμπελουργούς πισώπλατα - δεν τους ρωτήσατε - και προκαλώντας βάναυσα τον λαό της Σάμου που έχει ξεσηκωθεί. Όλοι οι φορείς βγάζουν ομόφωνα ψηφίσματα καταδίκης. Ύπουλη η ενέργειά σας. Μεγάλη Τρίτη ψηφίστηκε ο νόμος περί συνεταιρισμών, που περιείχε το άρθρο που ερμηνευόταν όπως θέλατε, και παραμονές του Πάσχα βγάλατε την υπουργική απόφαση που είχατε έτοιμη από καιρό, καταπατώντας κάθε ιερό και όσιο, πετώντας στα σκουπίδια τη θέληση για διατήρηση της αναγκαστικότητας των συνεταιρισμών και της κοινωνίας της Σάμου. Είναι μεγάλη ντροπή και να την πάρετε πίσω, όπως και αυτό το τερατούργημα που ονομάζετε ασφαλιστικό, ενώ θα έπρεπε να λέγεται «το κακούργημα του αιώνα». Ακόμα και εάν το νομοσχέδιο ψηφιστεί, η πλειοψηφία του λαού δεν θα συμβιβαστεί με τη σφαγή του. Αυτό ονομάζετε εσείς μονόδρομο, ως άλλοθι, και παρουσιαζόσαστε και εσείς ως σωτήρες. Πλάτες βάζετε στους προηγούμενους, που λεηλάτησαν τις ασφαλιστικές εισφορές των εργαζομένων, τους απενοχοποιείτε, όπως τους απενοχοποιήσατε και από τα μνημόνια, και αποτελείτε τη συνέχειά τους και ας παρουσιάζετε τους τσακωμούς σας. Τους ίδιους εξυπηρετείτε, δηλαδή, τους καπιταλιστές και τα ιμπεριαλιστικά κέντρα.
Ευχαριστώ. Ο Αναπληρωτής Υπουργός Οικονομικών, ο κ. Αλεξιάδης, έχει ζητήσει τον λόγο, για να υποστηρίξει δύο τροπολογίες, σχετικά με ρυθμίσεις θεμάτων υποβολής οριστικής δήλωσης, απόδοσης φόρου μισθωτών υπηρεσιών οικονομικού έτους 2014 από τα υπόχρεα ΝΠΔΔ, ασφαλιστικά ταμεία, τροποποίηση του άρθρου 5 του ν.4172/2013 και απαλλαγή από τον ΕΝΦΙΑ για τα έτη 2015 και 2016 για κτίσματα εντός των Περιφερειακών Ενοτήτων Λευκάδας και Ιθάκης, που αποδεδειγμένα έχουν υποστεί ζημιές από τους σεισμούς του Νοεμβρίου 2015, όπως επίσης και σχετικά με τα τέλη κυκλοφορίας. Κύριε Αλεξιάδη, έχετε τον λόγο.
Ευχαριστώ, κύριε Πρόεδρε. Είναι δύο τροπολογίες. Η πρώτη είναι η με γενικό αριθμό 422 και ειδικό 17, με την οποία συνοπτικά ρυθμίζουμε το θέμα της ηλεκτρονικής υποβολής οριστικών δηλώσεων για τα ασφαλιστικά ταμεία, τα οποία δεν έχουν προλάβει να το κάνουν. Αποσαφηνίζουμε τις πηγές εισοδήματος για τη φορολογία εισοδήματος, για να μην έχουν προβλήματα οι φορολογούμενοι. Σε αυτό το θέμα πρέπει να σας πω ότι υπάρχει και μια σημείωση σε σχέση με την έκθεση του Γενικού Λογιστηρίου του Κράτους, όπου δεν γίνεται αναφορά στην παραπάνω διάταξη, αλλά απ' αυτή τη διάταξη δεν προκαλείται επιβάρυνση του κρατικού προϋπολογισμού, αντιθέτως είναι ρύθμιση από την οποία θα προκύψουν έσοδα. Οπότε, εκτιμούμε ότι η παράλειψη αναφοράς στην έκθεση είναι από παραδρομή. [[Στο σημείο αυτό την Προεδρική Έδρα καταλαμβάνει ο Β΄ Αντιπρόεδρος της Βουλής κ. ΓΕΩΡΓΙΟΣ ΒΑΡΕΜΕΝΟΣ]] Το τρίτο σημείο αφορά το να ανακουφίσουμε από τον ΕΝΦΙΑ τους πληγέντες στη Λευκάδα και στην Ιθάκη από τους σεισμούς. Το τέταρτο θέμα είναι το θέμα των τελών κυκλοφορίας. Δίνουμε νέα δυνατότητα για το 2016, ενώ έχουμε εισπράξει τα τέλη κυκλοφορίας για το 2016- σας θυμίζω ότι έχουμε πάρει περίπου 8 εκατομμύρια επιπλέον του στόχου - στους φορολογούμενους να πάρουν τέλη κυκλοφορίας είτε για ένα μήνα, είτε για τρεις μήνες, είτε για το υπόλοιπο του έτους. Σε αυτό το σημείο έχουμε να καταθέσουμε και μια νομοτεχνική διόρθωση γι' αυτή την τροπολογία. Είναι η τροπολογία με γενικό αριθμό 421 και ειδικό 16, με την οποία αναφερόμαστε στο θέμα του αφορολόγητου και του πώς μειώνεται ο φόρος που βαρύνει τον φορολογούμενο με βάση την οικογενειακή κατάσταση. Αποσαφηνίζουμε το φορολογητέο εισόδημα, τι ακριβώς φορολογούμε στους ασκούντες ατομική αγροτική επιχειρηματική δραστηριότητα. Υπάρχει μια νομοτεχνική διόρθωση για μια αρμοδιότητα, που έχει ήδη μεταβιβαστεί στο Γενικό Γραμματέα Δημοσίων Εσόδων και η εξομοίωση του συντελεστή φορολόγησης των κερδών από επιχειρηματική δραστηριότητα για όσους τηρούν απλογραφικά βιβλία με εκείνους που τηρούν διπλογραφικά βιβλία. Υπάρχει και μια νομοτεχνική διόρθωση σε αυτή την τροπολογία, για να μην υπάρχει κάποιο πρόβλημα. Ευχαριστώ.
Κύριε Πρόεδρε, θυμίζω τη διαβεβαίωση του κ. Κακλαμάνη το πρωί σε όλο το Σώμα ότι άλλες τροπολογίες το Προεδρείο δεν θα δεχθεί. Το λέω τώρα που ακούστηκε αυτό. Αυτό του κ. Αλεξιάδη δεν ακούστηκε κακό. Το λέω τώρα για μια τροπολογία, η οποία, αν καταλάβαμε καλά, δεν έχει προβλήματα, σε θετική κατεύθυνση είναι - αν καλά την καταλάβαμε, ξαναλέω - για να προλάβω άλλα ενδεχόμενα, με κριτήριο τη διαβεβαίωση του Προεδρείου, δια στόματος κ. Νικήτα Κακλαμάνη, ότι είναι δέσμευση του Προεδρείου να μην έρθουν άλλες τροπολογίες.
Κύριε Αποστόλου, έχετε τον λόγο.
Αγαπητοί συνάδελφοι, καλό είναι να θυμόμαστε ότι πήγαμε στις εκλογές του Σεπτέμβρη, έχοντας υπογράψει τουλάχιστον μαζί με εσάς που είστε της ευρωπαϊκής πορείας της χώρας μας μια συμφωνία, της οποίας το τελευταίο μέρος εξειδικεύουμε σήμερα. Ο ελληνικός λαός με την ψήφο του εμάς εξουσιοδότησε να την υλοποιήσουμε και όπως είχαμε δεσμευθεί προεκλογικά, το κάνουμε με όσο γίνεται ηπιότερες επιπτώσεις. Ειδικά για τον αγροτικό χώρο με το νομοσχέδιο που συζητάμε παύει ο αγρότης να είναι πολίτης δεύτερης κατηγορίας. Είναι ιστορική ημέρα για τον αγρότη για δύο λόγους. Πρώτον, γιατί καθιερώνεται ατομικό αφορολόγητο εισόδημα και δεύτερον, γιατί και ο αγρότης απολαμβάνει της κατώτερης εθνικής σύνταξης. [[Χειροκροτήματα από την πτέρυγα του ΣΥΡΙΖΑ]] Αυτές είναι πάρα πολύ σοβαρές ρυθμίσεις.
Αυτά να βγείτε να τα πείτε στους αγρότες που είναι τώρα έξω στο Σύνταγμα και φωνάζουν.
Σας παρακαλώ. Σας ακούσαμε και θα μας ακούσετε.
Παρακαλώ! Όποιος θέλει, ας βγει έξω στο Σύνταγμα.
Μάλιστα, αγαπητοί συνάδελφοι, με τον συνδυασμό των ρυθμίσεων που φέρνουμε στο ασφαλιστικό με το φορολογικό, πράγμα που και οι ίδιοι είχαν ζητήσει επιμόνως στις κινητοποιήσεις τους, όχι μόνο δεν υπάρχουν επιπτώσεις, αλλά θα βγει ωφελημένο το 90% των Ελλήνων αγροτών. Θα τα πούμε. Τι βρήκαμε, αγαπητοί συνάδελφοι, στο φορολογικό; Τον ν.4172/2013 που ψηφίσατε ως συγκυβερνώντες Νέα Δημοκρατία και ΠΑΣΟΚ, σύμφωνα με τον οποίον όλα τα εισοδήματα από το πρώτο ευρώ φορολογούνται με 13%. Δηλαδή για το καθαρό εισόδημα που δηλώθηκε για το 2014 ύψους 1,35 δισεκατομμυρίων ευρώ συν 2,6 δισεκατομμύρια ευρώ, που είναι οι ενισχύσεις, οι αγρότες θα πλήρωναν το 2015 φόρο 511 εκατομμύρια ευρώ. Ενώ με την παρέμβασή μας, με τον ν.4328/2015 για το αφορολόγητο των ενισχύσεων πάνω από 12.000 ευρώ, πλήρωσαν οι αγρότες 225 εκατομμύρια ευρώ από τα 511 εκατομμύρια ευρώ, που θα πλήρωναν με τη δική σας ρύθμιση. Συνάδελφοι της Νέας Δημοκρατίας και του ΠΑΣΟΚ, μην κόπτεστε…
Αφήστε τα «θα». Τα ψέματα τελείωσαν! «Θα» και «θα» και «θα». Δεν υπάρχουν «θα»!
Σας άκουσα. Θα τα ακούσετε όλα.
Φοβάστε να ακούσετε την αλήθεια;
Ησυχία! Κύριε Βεσυρόπουλε, ησυχία!
Τώρα τα φορολογείτε όλα!
Μην κόπτεστε για τις ενισχύσεις, γιατί η σχετική κοινή υπουργική απόφαση του Κουσελά και του Σκανδαλίδη, όσο και οι διευκρινήσεις της εγκυκλίου της Σαββαΐδου αναφέρουν τις αγροτικές ενισχύσεις και αποζημιώσεις ως κέρδη για τον προσδιορισμό του αγροτικού εισοδήματος. Καταθέτω, αγαπητοί συνάδελφοι, τα σχετικά έγγραφα. [[Στο σημείο αυτό ο Υπουργός Αγροτικής Ανάπτυξης και Τροφίμων κ. Ευάγγελος Αποστόλου καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Για τα εισοδήματα του 2015, που τώρα φορολογούνται, δεν υπάρχει κάποια αλλαγή σε σχέση με όσα ισχύουν και συνεπώς θα πληρώσουν τώρα, το 2016, για τα εισοδήματα του 2015, 225 εκατομμύρια ευρώ, αντί - επαναλαμβάνω - των 511 εκατομμυρίων ευρώ, που θα πλήρωναν με τις δικές σας ρυθμίσεις. Αν δε, αποδεχόμασταν τη συμφωνία του Ιούλη, όπως ακριβώς ήταν διατυπωμένη - και το επαναλαμβάνω, την ψηφίσαμε όλοι - θα είχαμε φορολόγηση από το πρώτο ευρώ με 20% και 26%. Δεν θέλω να αναφερθώ στα νούμερα. Καταλαβαίνετε τι επιπτώσεις θα είχε. Γιατί όταν χαρακτήρισα κάποτε «ταφόπλακα» αυτές τις ρυθμίσεις που έρχονται, εσείς ξεσηκωθήκατε και ξεσηκώσατε τον κόσμο. Τι κάνουμε, λοιπόν, σήμερα; Καθιερώνουμε ατομικό καθαρό αφορολόγητο, που για τη μέση αγροτική οικογένεια - ένα ζευγάρι με δυο παιδιά - ανέρχεται στα 9.100 ευρώ και με την προσθήκη ενός μέσου ποσού 1.900 ευρώ από το 50% των ενισχύσεων που δεν φορολογούνται, τελικά το καθαρό φορολογητέο ποσό για τον αγρότη ανέρχεται στα 11.000 ευρώ. Αυτό το λέω, επειδή ειπώθηκε κάτι για τις ενισχύσεις. Το 90% των ενισχύσεων - συνδεδεμένες, πράσινες - και όλες οι ενισχύσεις - εξισωτική, γεωργοπεριβαλλοντικά - σύνολο, δηλαδή, πάνω από 1 δισεκατομμύρια ευρώ δεν υπολογίζονται στη φορολογητέα ύλη.
Το άλλο 1,1 δισεκατομμύριο ευρώ τι γίνεται;
Κι έρχομαι, λοιπόν…
Κύριε Βεσυρόπουλε, μιλήσατε και σας ακούσαμε. Κάντε ησυχία.
Αυτό, αγαπητοί συνάδελφοι, σημαίνει πάρα πολύ απλά ότι το 90% των αγροτών που δηλώνει εισόδημα μέχρι 11.000 ευρώ δεν θα πληρώσει ούτε ένα ευρώ, ενώ με τα ισχύοντα και αυτά που εσείς είχατε ρυθμίσει θα πλήρωνε 1.430 ευρώ. Κρατήστε, λοιπόν, το νούμερο 1.430 ευρώ, που θα πλήρωνε ο αγρότης και δεν πληρώνει με τη ρύθμιση που φέρνουμε. Ασφαλιστικό. Κατ' αρχάς, να ξεκαθαρίσουμε ένα πράγμα. Ποτέ δεν είπε ο Πρωθυπουργός ότι θα διατηρηθεί η αυτονομία του ΟΓΑ. Μίλησε για μεταβατικότητα, αγαπητοί συνάδελφοι. Δεν μιλήσαμε εμείς, δεν δεσμευθήκαμε. Άρα να μην επαναλαμβάνουμε ψέματα, τα οποία τουλάχιστον πρέπει να τα πληροφορηθεί όλος ο ελληνικός λαός. Σήμερα, αγαπητοί συνάδελφοι, και εσείς δεν το ξέρετε ότι ο ΟΓΑ αντιμετωπίζει προβλήματα μεγάλα και θα έλεγα ότι είναι μεγαλύτερα και από το ασφαλιστικό όλων των υπόλοιπων κλάδων;
Εμείς το ξέρουμε. Εσείς δεν το ξέρετε.
Ξέρουμε όλοι ότι το 90% των δαπανών του, δηλαδή 3,35 δισεκατομμύρια τον χρόνο, καλύπτονται από τον κρατικό προϋπολογισμό, ενώ πάνω από τριακόσιες πενήντα χιλιάδες αγρότες δεν μπορούν να πληρώσουν τα ασφάλιστρά τους. Βέβαια, εκεί - να το πούμε - έχουμε δεσμευθεί για μία μακροχρόνια ρύθμιση, ενώ η Νέα Δημοκρατία, όπως το γνωρίζετε, αγαπητοί συνάδελφοι, πρότεινε την παρακράτηση των συγκεκριμένων ποσών από τις κοινοτικές ενισχύσεις. Όμως, χρειάζονται αλλαγές και αυτές που προτείνουμε επιφυλάσσουν ένα ευνοϊκό, σε σχέση με τους άλλους κλάδους, πλαίσιο. Λαμβάνουμε υπ'όψιν τις ιδιαιτερότητες του αγροτικού επαγγέλματος, αλλά και το γεγονός ότι στην ίδια αγροτική εκμετάλλευση είναι πιθανό να απασχολούνται εκτός του αγρότη, η σύζυγός του και ένα ή και περισσότερα τέκνα. Έτσι, προνοούμε τα ακόλουθα για τους ασφαλισμένους στον ΟΓΑ ή τους ασκούντες ασφαλιστέους στον ΟΓΑ επάγγελμα. Η εισφορά για σύνταξη, υγεία και αγροτική εστία προβλέπουμε να αυξάνεται σταδιακά από την 1-7-2015 μέχρι την 1-1=2022, που φτάνει στο ποσοστό 27% με 20% για τη σύνταξη, 6,95% για την υγεία και 0,2% για την εστία στο καθαρό φορολογητέο εισόδημα. Επαναλαμβάνω: στο καθαρό φορολογητέο εισόδημα. Μάλιστα, ορίζεται αποκλειστικά και μόνο για τους ασφαλισμένους στον ΟΓΑ κατώτατο ασφαλιστέο μηνιαίο εισόδημα, που αναλογεί στο 70% του ισχύοντος κατώτατου βασικού μισθού, που σήμερα ανέρχεται στα 410 ευρώ τον μήνα. Αυτό που προκύπτει είναι ότι η μηνιαία εισφορά από τα 93 ευρώ το 2015, θα φτάσει το 2022 στα 112 ευρώ, δηλαδή επιπλέον 19 ευρώ το μήνα. Αυτό σημαίνει ότι οι εισφορές από 1.084 ευρώ τον χρόνο θα πάνε 1.338 ευρώ, δηλαδή θα έχουμε μια αύξηση μέση στο βάθος έξι χρόνων, γιατί η μεταβατική περίοδος είναι έξι χρόνια, 228 ευρώ, δηλαδή αύξηση 20% σε όλα τα χρόνια. Πού είναι, λοιπόν, αγαπητοί συνάδελφοι, ο τριπλασιασμός που ισχυρίζεστε; Και αυτές τις εισφορές ξέρετε ότι θα τις πληρώνει περισσότερο από το 85% των Ελλήνων αγροτών. Έτσι, λοιπόν, αντί της σημερινής σύνταξης των 158 ευρώ που το 2027, όπως ξέρετε θα γίνει μηδέν, αν δεν κάνουμε αυτή την παρέμβαση, ο αγρότης θα παίρνει μια σύνταξη 384 ευρώ που είναι η εθνική συν την αντίστοιχη ανταποδοτικότητα, που θα εξασφαλίσει ανάλογα με τον χρόνο ασφάλισης, η οποία σε κάθε περίπτωση θα είναι μεγαλύτερη από αυτή που έπαιρνε με τις ισχύουσες διατάξεις του ΟΓΑ. Ξέρετε, σε αυτούς τους αγρότες, ενώ αντιστοιχούσε 640 ευρώ φόρος, με την προτεινόμενη ρύθμιση δεν πληρώνουν φόρο ούτε ένα ευρώ, ενώ για την ασφάλιση θα πληρώσουν επιπλέον 228 ευρώ, δηλαδή κερδίζουν και 412 ευρώ τον χρόνο. Άρα για όλους τους αγρότες που καλύπτονται από το αφορολόγητο, δεν θα υπάρξει καμμία επιβάρυνση. Αυτή τη διαπραγμάτευση κάναμε εμείς, αγαπητοί συνάδελφοι, και αυτά διασφαλίσαμε για τους Έλληνες αγρότες. Μπορεί μερικούς να τους κουράζουν οι αριθμοί, όμως η αλήθεια είναι ότι οι αριθμοί αυτοί τεκμηριώνουν αυτά που πράγματι έρχονται. Και δυο λόγια, αγαπητοί συνάδελφοι, για τον τρόπο που αντιμετωπίζετε, ιδιαίτερα εσείς της Νέας Δημοκρατίας και του ΠΑΣΟΚ, τα υπόλοιπα προβλήματα του αγροτικού χώρου. Θα σταθώ μόνο στην περίπτωση των συνεταιρισμών, που αφορά και τους δυο σας. Είναι γνωστά τα πακέτα Μωραΐτη και Κοντού 1993-1996. Από το 2002 γνωρίζατε την απόφαση της επιτροπής για τις παράνομες ενισχύσεις με 500 εκατομμύρια ευρώ και δεν κάνατε τίποτα! Παραπληροφορούσατε, μάλιστα, τις αρμόδιες αρχές της Ευρωπαϊκής Ένωσης, με αποτέλεσμα να μην διαπραγματευθείτε και να μην προκύψει ούτε 1 ευρώ ελάφρυνση, διότι ήδη αυτά έχουν γίνει πλέον τελεσίδικα. Και για αυτήν σας τη συμπεριφορά, αγαπητοί συνάδελφοι, να είστε σίγουροι ότι θα αναζητηθούν ευθύνες. Η παραπληροφόρηση που κάνατε δεν θα περάσει έτσι.
Ολοκληρώνετε, κύριε Υπουργέ.
Ακούστε, αγαπητοί συνάδελφοι, την ωμότητα και τον κυνισμό με τον οποίο συνάδελφος του ΠΑΣΟΚ τοποθετήθηκε στη Βουλή κατά την πρόσφατη συζήτηση του νόμου για τους συνεταιρισμούς για το συγκεκριμένο θέμα. Είπε: «Γιατί ευθύνονται οι συνεταιρισμοί; Δεν τα έδωσαν οι κυβερνήσεις αυτά; Από το 1993 μέχρι σήμερα δεν πλήρωσε αυτές τις ανακτήσεις η ελληνική πολιτεία. Αν τις πληρώσετε τώρα, η ευθύνη είναι καθαρά δικιά σας.». Σας παρακαλώ, αγαπητοί συνάδελφοι, τι μπορεί να συμπεραίνει κάποιος όταν ακούει τέτοιες τοποθετήσεις; Έτσι πολιτευόσασταν, αγαπητοί συνάδελφοι, και γι' αυτό έφτασε σε αυτή την κατάσταση η χώρα. Έχετε τελεσίδικα φορτώσει με 3 δισεκατομμύρια πρόστιμα και ανακτήσεις τον αγροτικό χώρο και ξέρετε, είναι περίπου το σύνολο των κοινοτικών πόρων σε ετήσια βάση.
Κύριε Υπουργέ, ολοκληρώστε, παρακαλώ.
Αλλά τι μπορεί να περιμένει κανείς από αυτούς που ενώ ασκούσαν την Προεδρία της Ευρωπαϊκής Ένωσης το 2014, την ίδια ώρα ξεπουλιόταν η φέτα, η σημαία των γεωγραφικών ενδείξεων όχι μόνο της Ελλάδας, αλλά και της Ευρωπαϊκής Ένωσης, σε τρίτες χώρες και φανταστείτε, δεν το πήραν χαμπάρι. Ακούστε, αγαπητοί συνάδελφοι, προεδρεύαμε στην Ευρωπαϊκή Ένωση και δεν πήραμε χαμπάρι ότι είχε μονογραφεί το ξεπούλημα της φέτας. Αγαπητοί συνάδελφοι, χωνέψτε το. Επιτέλους, ο ελληνικός λαός με την ψήφο του σε εμάς έδωσε την εντολή να οδηγήσουμε τη χώρα στο δύσκολο, αλλά ελπιδοφόρο δρόμο που μπορεί να ανοιχτεί μετά την αξιολόγηση μπροστά μας. Γνωρίζουμε ότι έχουμε να δώσουμε και άλλες μάχες, πολλές μάχες, δύσκολες μάχες. Έχουμε τη δύναμη και τη γνώση και να είστε σίγουροι ότι θα τα καταφέρουμε. Σας ευχαριστώ πολύ.
Ο κ. Αμυράς από το Ποτάμι έχει τον λόγο.
Ευχαριστώ, κύριε Πρόεδρε. Κυρίες και κύριοι συνάδελφοι και κύριοι Υπουργοί, δεν ξέρω με τι ήρθατε σήμερα εδώ στο Κοινοβούλιο, άλλοι με αυτοκίνητο, άλλοι με τα πόδια, άλλοι με κάποια μηχανή, σίγουρα όμως όλοι είδατε ότι η Αθήνα είναι αστυνομοκρατούμενη. Και ρωτάω ιδιαίτερα εσάς τους Βουλευτές του ΣΥΡΙΖΑ και των ΑΝΕΛ, γιατί τόσες κλούβες έξω από το Μέγαρο Μαξίμου; Εσείς δεν λέγατε και χαρακτηρίζατε τους προηγούμενους τύραννους όταν έκαναν το ίδιο; Εσείς τι είστε; Είστε αρχιτύραννοι; Γιατί κλείσατε το Ζάππειο; Γιατί κλείσατε τον Εθνικό Κήπο για δυο μέρες; Τι φοβάστε; Την αγάπη του λαού φοβάστε; Θα σας βρει η αγάπη του λαού όπου κι αν είστε. Και κλούβες να βάλετε ακόμα και στην ταράτσα του Μεγάρου Μαξίμου, θα σας βρει η αγάπη του λαού, έννοια σας.
Εδώ είμαστε.
Αλλά εγώ εύχομαι, πραγματικά σας το λέω, να μην επαληθευθεί ο σύντροφός σας, ο κ. Λαφαζάνης, επί χρόνια στέλεχός σας, Υπουργός, Βουλευτής, για το ελικόπτερο, γιατί τα εναέρια μέσα καμιά φορά είναι και επικίνδυνα.
Γιατί αυτό;
Καταλάβατε;
Άξιος κι εσείς και ο Λαφαζάνης.
Αυτά τώρα πληρώνετε. Τώρα εσείς καρπώνεστε τους σπόρους του μίσους που εσείς εκτοξεύσατε τόσα χρόνια με τυφλό τρόπο.
Εμείς;
Εσείς, ναι, κύριε συνάδελφε. Αλλά βέβαια, έχετε παραδοθεί άνευ όρων. Είστε μια κυβέρνηση σε παράδοση. Δεν το λέω εγώ, ο κ. Τσακαλώτος το λέει. Διαβάσατε χθες την απεγνωσμένη του επιστολή προς τους ομολόγους του στο Eurogroup; Ακούστε τι λέει: «Έχουμε παραδώσει όσα υποσχεθήκαμε και μάλιστα σε κάποιες περιπτώσεις ακόμα περισσότερα». Τι είναι αυτά τα «ακόμα περισσότερα»; Είναι τα κόκκινα δάνεια, για παράδειγμα. Τα κόκκινα δάνεια, τα στεγαστικά, τα επιχειρηματικά, το λέει ο ίδιος στην επιστολή του. Να γίνετε πιο μελετηροί. Συμφωνήσαμε στο άνοιγμα του συνόλου της αγοράς των μη εξυπηρετούμενων δανείων, εκτός από κάποια προσωρινή προστασία δανείων, που σχετίζονται με πρώτη κατοικία. Συγχαρητήρια και μπράβο σας! Παρακάτω, με το δεξί χέρι φαντάζομαι ο κ. Τσακαλώτος, στην ίδια επιστολή έγραφε: «Οι επενδυτές χρειάζονται μια ξεκάθαρη εικόνα, για να επενδύσουν». Και με το αριστερό χέρι υπέγραφε τη διάταξη που αυξάνει την φορολόγηση των μικρομεσαίων επιχειρήσεων από το 26% στο 29% και μάλιστα αναδρομικά από 1 Ιανουαρίου. Τρεις μονάδες στο κεφάλι. Σε ποιους; Στους μικρούς, τους Έλληνες. Εσείς δεν ήσασταν που θα ενισχύατε τον μικρομεσαίο Έλληνα; Πιο πολύ σας ταιριάζουν οι πολυεθνικές. Αμ, το άλλο; Το αφορολόγητο; Σημαία και αυτό, φλάμπουρο. Τι είχε πει ο κ. Τσακαλώτος στις 15 Απριλίου; «Δεν είμαι διατεθειμένος να καταθέσω στην Βουλή των Ελλήνων ένα νομοσχέδιο που θα έχει αφορολόγητο χαμηλότερο από 9.100 ευρώ». Και από 9.550 ευρώ πηγαίνετε το αφορολόγητο εσείς, οι κυβερνητικοί Βουλευτές, στα 8.600 ευρώ. Μα, δεν ντρέπεστε λίγο; Δεν ντρέπεστε λίγο; Εγώ, θέλω να σας αποδείξω ότι είμαι καλόπιστος. Αγαπητέ κύριε Υπουργέ, κύριε Κατρούγκαλε, είμαι έτοιμος να ψηφίσω διάταξη του νομοσχεδίου σας, αλλά δεν την βρίσκω: την επαναφορά της δέκατης τρίτης σύνταξης.
Άσε τώρα τις ειρωνείες.
Πού είναι; Το ασφαλιστικό συζητάμε; Τις συντάξεις. Πού είναι; [[Θόρυβος από την πτέρυγα του ΣΥΡΙΖΑ]] Α, τώρα δεν σας αρέσει. Δεν σας αρέσει. Όταν ανεμίζατε το φλάμπουρο της δέκατης τρίτης σύνταξης και σας λέγαμε να είστε υπεύθυνοι, να δείτε τα οικονομικά, να δείτε τα δημοσιονομικά, τότε εμείς ήμασταν οι σκοτεινοί πράκτορες. Δεν ξέρετε πόσο σας αγαπά η Λανγκάρντ και ο Σόιμπλε.
Σας το έχουν πει;
Κάνετε όλη τη βρωμοδουλειά και τους χειροκροτείτε κιόλας. [[Θόρυβος από την πτέρυγα του ΣΥΡΙΖΑ]] Κυρίες και κύριοι συνάδελφοι, αντί να χτυπήσετε τη φοροδιαφυγή, αντί να χτυπήσετε το λαθρεμπόριο καυσίμων, των καπνικών, πού είναι ο κ. Νικολούδης, ο πρώην Υπουργός; Πού τον εξαφανίσατε; Είχε πει για 2 δισεκατομμύρια ευρώ έσοδα από την καταπολέμηση λαθρεμπορίου καπνικών. Ο κ. Μάρδας είχε βάλει και άλλα 2 δισεκατομμύρια ευρώ έσοδα - για το 2015 σας μιλάω - από την καταπολέμηση λαθρεμπορίου των πετρελαιοειδών. Πού πήγαν αυτά τα δισεκατομμύρια; Όπου πήγε και η δέκατη τρίτη σύνταξη. Όμως, όσον αφορά το ασφαλιστικό, το Ποτάμι επιμένει ότι ένα ασφαλιστικό για να είναι βιώσιμο θα πρέπει να πατάει σε δύο πόδια: στην ανάπτυξη τη δημογραφική, να θάλλει ο πληθυσμός, και βεβαίως στην οικονομική ανάπτυξη. Πού είναι τα μέτρα για τη στήριξη της οικογένειας; Πού είναι τα μέτρα για τη στήριξη της επιχειρηματικότητας; Φόροι, βάρη και άχθη. Εμείς όμως, σας καταθέσαμε πρόταση. Είμαστε υπεύθυνη δύναμη. Και βεβαίως, κύριε συνάδελφε του ΣΥΡΙΖΑ - που δεν τον βλέπω τώρα - είμαστε υπερήφανοι που καλέσαμε τον κ. Γιαννίτση να έλθει από αυτό το Βήμα και να μας μιλήσει στη γλώσσα της αλήθειας. Ωστόσο, κύριε Υπουργέ, εμείς έστω και τώρα, τελευταία στιγμή - γιατί δεν πρόκειται φυσικά να ψηφίσουμε αυτό το σχέδιο νόμου - προτείνουμε ένα συνταξιοδοτικό που θα πατάει σε τρία πόδια. Την κύρια σύνταξη θα την δίνει το κράτος. Αυτός είναι ο πρώτος πυλώνας, όπως γίνεται σε όλη την Ευρώπη. Αυτή η σύνταξη θα ισούται περίπου με το μισό του αθροίσματος της κύριας και της επικουρικής σήμερα. Δεύτερος πυλώνας για ένα βιώσιμο ασφαλιστικό είναι η επαγγελματική σύνταξη. Να επιτραπεί, δηλαδή, στα επαγγελματικά ταμεία στους δημοσιογράφους, στους γιατρούς, στους οικοδόμους, σε οποιαδήποτε επαγγελματική ομάδα να συστήσει το δικό της αυτοτελές, αυτόνομο, αυτοδιοίκητο ασφαλιστικό ταμείο. Και ο τρίτος πυλώνας, που εμείς σας προτείνουμε - και είναι μια προαιρετική σύνταξη - είναι η συμπληρωματική σύνταξη. Να πηγαίνει όποιος θέλει στην ιδιωτική ασφαλιστική εταιρεία και να συμπληρώνει, βεβαίως, τη σύνταξή του.
Ωραίο το κόλπο!
Εδώ είναι η διαφορά μας. Στραβομουτσουνιάζετε που ακούσατε για ιδιωτική επιχειρηματικότητα. Δεν ξέρετε πουθενά, σε κανένα άλλο μέρος του κόσμου, όπως εδώ στην Ελλάδα του ΣΥΡΙΖΑ, οτιδήποτε έχει να κάνει με το επιχειρείν κάνει τζιζ; Γι' αυτό αυξάνετε τους φόρους στους μικρομεσαίους επιχειρηματίες; Συγχαρητήρια! Κυρίες και κύριοι συνάδελφοι, το σανό τελειώνει! Τα αποθέματα τέλειωσαν! Άντε λίγα τριφύλλια να έχουν μείνει, αλλά ο κόσμος πια δεν τρώει το κουτόχορτο που τον ταΐζετε!
Και δεν παχαίνει!
Δεν τρώει το κουτόχορτο που τον ταΐζετε! Τελείωσαν τα ψέματα και τελειώνει και ο δικός σας ο χρόνος! Ευχαριστώ.
Η κ. Μεγαλοοικονόμου από την Ένωση Κεντρώων έχει τον λόγο.
Ευχαριστώ, κύριε Πρόεδρε. Κύριοι Υπουργοί, κύριοι Βουλευτές, εδώ και χρόνια το ασφαλιστικό σύστημα στην Ελλάδα καταρρέει αργά, αλλά σταθερά. Πάντως, καταρρέει! Μάλιστα, με την είσοδο των μνημονίων στη ζωή μας τα ασφαλιστικά ταμεία έφθασαν σε οριακές καταστάσεις. Όλοι μας - και κυρίως όσοι πληρώνουμε ακόμη ασφαλιστικές εισφορές για να διατηρήσουμε την επιχείρηση - ξέρουμε ότι η οικονομική αφαίμαξη των Ελλήνων έχει φθάσει πια σε τέτοιο σημείο που οι περισσότεροι πραγματικά δεν μπορούν να πληρώσουν τις ασφαλιστικές τους εισφορές. Επομένως θα μπορεί ο μέσος Έλληνας να είναι συνεπής στις υποχρεώσεις του με το νέο σκληρό ασφαλιστικό σύστημα που συζητάμε σήμερα; Πολύ αμφιβάλλω αν θα είναι συνεπής. Μία ασφαλιστική μεταρρύθμιση σαν αυτή που φιλοδοξεί να κάνει η Κυβέρνηση απαιτεί σοβαρό και καλό σχεδιασμό μετά από διάλογο με την κοινωνία και όλους τους φορείς. Πραγματικά, όμως, πόσο σοβαρά έλαβε η Κυβέρνηση τις απόψεις και τους προβληματισμούς της κοινωνίας, όταν το νομοσχέδιο τέθηκε σε δημόσια διαβούλευση για λιγότερο από τρεις ημέρες; Τώρα, όσον αφορά τις ρυθμίσεις του νομοσχεδίου, το άρθρο 46 είναι - κατά την άποψή μου - η «κερκόπορτα» του νομοσχεδίου. Θα με ρωτήσετε γιατί. Διότι αυτό το νομοσχέδιο για πρώτη φορά θέλει οι ασφαλιστικές εισφορές να είναι ποσοστό επί του εισοδήματος. Όμως, στο άρθρο 46 υπάρχει μία ρύθμιση, σύμφωνα με την οποία, μετά από πρόταση του Υπουργού Εργασίας, είναι δυνατό να εισέρχονται τεκμήρια ελάχιστου υπολογισμού των εισφορών για κατηγορίες ή κλάδους επιχειρήσεων. Ουσιαστικά το άρθρο αυτό δίνει τη δυνατότητα στον εκάστοτε Υπουργό - ο οποίος μπορεί άλλοτε να είναι ικανός, άλλοτε να είναι ανίκανος, είτε μπορεί να ενεργεί με δόλο, είτε απλώς επειδή για άλλη μία φορά δεν του βγαίνουν τα νούμερα των εσόδων - να εξοντώνει επιχειρηματίες μίας περιοχής ή ενός κλάδου εντελώς αυθαίρετα. Και αυτό γιατί δήθεν οι αντικειμενικές τεκμαρτές δαπάνες δεν υπολογίζονται μόνο με βάση το εισόδημα, αλλά και με βάση το ωράριο μίας επιχείρησης ή τη γεωγραφική της θέση. Να σας εξηγήσω: Μπορεί δηλαδή ο Υπουργός να προτείνει για παράδειγμα τα φαρμακεία, επειδή έχουν ένα διευρυμένο ωράριο, να πληρώνουν περισσότερες εισφορές, ή αντίστοιχα επιχειρήσεις που είναι εγκαταστημένες σε τουριστικά νησιά ή σε βουνά που φιλοξενούν χιονοδρομικά κέντρα να πληρώνουν περισσότερα, άσχετα με το αν είναι φούρνοι, αν είναι καφετέριες, αν είναι κοσμηματοπωλεία, αν είναι γουναράδικα, αν πουλάνε τουριστικά, αν πουλάνε τσάγια. Δηλαδή, αν ο ένας πουλάει γούνες και παίρνει 1.000 ευρώ και ο άλλος πουλάει ένα βαζάκι 10 ευρώ, θα έχουν και οι δύο τις ίδιες ασφαλιστικές εισφορές. Και φυσικά, τίθεται το ερώτημα: Είναι αυτή η ρύθμιση συνταγματική; Σας ρωτάω. Και σε κάθε περίπτωση, τι θέση μπορεί να έχει ένα τέτοιο άρθρο σε ένα ασφαλιστικό νομοσχέδιο; Τέτοιες αλλαγές στις εισφορές που θα πρέπει να πληρώνουν συγκεκριμένες επιχειρήσεις θα πρέπει οπωσδήποτε να γίνονται με ψήφιση αντίστοιχου νόμου και όχι να δίνεται «λευκή» εξουσιοδότηση στον εκάστοτε Υπουργό. Επίσης, όσον αφορά το άρθρο 56, οι πόροι του ΕΦΚΑ προέρχονται από τις εισφορές των εργαζομένων. Όμως, από πουθενά δεν προκύπτει η πραγματική κρατική επιχορήγηση. Δηλαδή, λέτε ότι το κράτος εγγυάται τις συντάξεις του ελληνικού λαού, αλλά ουσιαστικά αναφέρεστε μόνο στην εθνική σύνταξη. Τι θα γίνει αν οι εισφορές του ταμείου δεν επαρκούν; Τι θα γίνει αν ο ΕΦΚΑ δεν έχει χρήματα; Και σε κάθε περίπτωση, τα 384 ευρώ - που είναι η εθνική σύνταξη - δεν είναι στην πραγματικότητα σύνταξη, αλλά ένα επίδομα προνοιακού τύπου. Δηλαδή, μιλάμε για τη σύνταξη πείνας που θα δοθεί στους εξαθλιωμένους Έλληνες. Και σωστά! Αυτός που δεν έχει δουλέψει ποτέ του να πάρει ένα προνοιακό επίδομα. Πώς είναι δυνατόν ένας Έλληνας πολίτης που πλήρωνε τόσα χρόνια υψηλότατες ασφαλιστικές εισφορές της τάξεως των 500 ευρώ το μήνα, να λάβει τελικά μια πενιχρή σύνταξη και όχι ανταποδοτική για τα έτη που έχει πληρώσει; Η ελάχιστη εγγυημένη σύνταξη είναι 384 ευρώ και ταυτόχρονα ο κύριος Υπουργός την τελευταία στιγμή άλλαξε ένα φορολογικό κομμάτι του νομοσχεδίου και πλέον το αφορολόγητο για ένα άγαμο μισθωτό θα είναι μόνο 616 ευρώ το μήνα και μάλιστα αναδρομικά από την 1-1-2016. Και ρωτώ, κύριε Υπουργέ: Χθες το βράδυ το σκεφτήκατε; Στον ύπνο σας το είδατε; Ή λειτουργήσατε βάσει σχεδίου; Πού είναι το αίσθημα της κοινωνικής ευθύνης; Μια αριστερή κυβέρνηση που έλεγε ότι ο κατώτατος μισθός θα είναι 751 ευρώ, θα δώσει και τη δέκατη τρίτη σύνταξη. Μάλιστα! Ωραία! Πραγματικά, ποιος Έλληνας πληρώνεται 620 ευρώ το μήνα και θα μπορεί να ζήσει αξιοπρεπώς, αν ζει μόνος και δεν τον συντηρούν οι γονείς του; Αλλά θα πληρώνουν και οι γονείς του εφορία διότι θα του λέτε μετά ότι έχει τεκμαρτό εισόδημα αφού πληρώνεις νοίκι παραπάνω. Τρέφεσαι κιόλας και ζεις, άρα δεν είναι 620 ευρώ, συντηρείς και ένα αυτοκίνητο άρα το εισόδημά σου τεκμαρτό είναι παραπάνω. Ο γιος μου όταν ήταν φαντάρος και υπηρέτησε στον Έβρο, επειδή του έχουμε κάνει ένα σπίτι γονική παροχή, πλήρωσα 1.200 ευρώ. Όταν πήγα εγώ στην εφορία, μου είπαν ότι αφού έχει ιδιοκατοίκηση και φιλοξενείστε εσείς στο σπίτι του πρέπει να πληρώσει 1.200 ευρώ. Γιατί να πληρώσει 1.200 ευρώ; Μας είχαν και στον Έβρο. Αλλά πλήρωσε 1.200 ευρώ και ήταν άνεργος. Φυσικά, πολύ ωραία. Με τα 620 ευρώ το μήνα μπορεί να πληρώνει και ενοίκιο και τους λογαριασμούς και να πληρώνει φόρους; Όχι. Άρα σε ποια πραγματικότητα ζείτε για να πιστεύετε ότι το να φορολογείτε όλο και περισσότερο τους χαμηλόμισθους είναι λύση και μάλιστα περιμένετε ανάπτυξη; Μήπως πήρατε παράδειγμα από τη Μαρία Αντουανέτα; Γιατί όταν ο κόσμος φώναζε απ' έξω «ψωμί, ψωμί» έλεγε στους αυλικούς έξω από τις Βερσαλλίες «δώστε τους παντεσπάνι». Όμως, μετά τους περίμενε ο δήμιος και τους έβαζε στη λαιμητόμο. Επίσης, αυξάνετε τη φορολόγηση για τις επιχειρήσεις από το 26% στο 29%. Και αυτό σε μια χώρα που οι επιχειρήσεις πεθαίνουν μέρα με τη μέρα. Ουσιαστικά, στοχεύετε στο να σκοτώσετε τη μεσαία επιχειρηματικότητα. Ουσιαστικά είναι μισοπεθαμένοι οι επιχειρηματίες και τους δίνετε μια χαριστική βολή. Σας φέρνω τώρα για παράδειγμα - ίσως να παρακολουθήσατε το συνέδριο στον «Αστέρα Παλλάς» - τον σχεδιασμό της αθηναϊκής Ριβιέρας, η οποία ουσιαστικά μετατρέπεται σε ένα τεράστιο πολυκατάστημα. Αυτό ουσιαστικά θα οδηγήσει με μαθηματική ακρίβεια στην καταστροφή όλων των μικρών επιχειρήσεων από το Φάληρο μέχρι το Σούνιο και όλων των όμορων δήμων. Ποιος καταστηματάρχης θα επιβιώσει με 29% φορολόγηση, με 24% ΦΠΑ, με 100% προκαταβολή φόρου και με ασφαλιστικές εισφορές στα ύψη; Προφανώς δεν θα επιβιώσει καμμιά μικρή επιχείρηση και προφανώς τα τεράστια πολυκαταστήματα που θα ανήκουν σε πολυεθνικές θα έχουν τα κεφάλαια να λειτουργήσουν με αυτά που νομοθετείτε, ενώ τα μικρά καταστήματα θα κλείσουν με ταχείες διαδικασίες. Εσείς δεν επιθυμείτε επιχειρηματίες, αλλά μόνο γκαρσόνια και υποτελείς στους Ευρωπαίους με τον μικρότερο μισθό και με τους μεγαλύτερους φόρους.
Κυρία Μεγαλοοικονόμου χάσατε κάποιο χρόνο στον δρόμο για το Βήμα, αλλά βάλτε επίλογο τώρα.
Μισό λεπτό, κύριε Πρόεδρε.
Σας το έδωσα.
Και ένα ακόμα παράδειγμα από τον χώρο της χρυσοχοΐας στον οποίο ανήκω και δραστηριοποιούμαι για περισσότερο από σαράντα χρόνια. Ο κλάδος της αργυροχρυσοχοΐας στην πραγματικότητα είναι μια εξαίρετη τέχνη που χρονολογείται έξι χιλιάδες χρόνια προ Χριστού. Έχουμε απίστευτα δημιουργήματα αρχαίας χρυσοχοΐας και άπειρα εκθέματα σε όλα τα μουσεία. Να σας πω στη Βεργίνα; Να σας πω τον Μαίανδρο; Να σας πω το δίσκο της Φαιστού που υπάρχουν σε όλα τα μουσεία; Η αργυροχρυσοχοΐα ήταν η μεγαλύτερη πηγή συναλλάγματος για τη χώρα μας, μέχρι να μπούμε στη ζώνη του ευρώ ακόμη και τώρα. Αλλά πλέον το 80% των εργαστηρίων έχουν κλείσει.
Σας παρακαλώ, κυρία Μεγαλοοικονόμου. Δεν θέλω να σας διακόψω τον οίστρο, αλλά πιστέψτε με είναι πάρα πολλοί στην ουρά.
Σε ένα λεπτό τελειώνω. Δεν θέλω να σας χαλάσω τη διάθεση, αλλά προβλέπω…
Όχι, όχι μας τη φτιάξατε τη διάθεση, αλλά κάντε τον επίλογο τώρα.
Σας εύχομαι να μην χρειαστεί να χρησιμοποιήσετε τα ελικόπτερα από την οροφή της Βουλής για να γλιτώσετε την κατακραυγή του λαού. Ευχαριστώ.
Τον λόγο έχει ο Ανεξάρτητος Βουλευτής κ. Γρηγοράκος.
Ευχαριστώ πολύ, κύριε Πρόεδρε. Κυρίες και κύριοι συνάδελφοι, χαίρομαι που έχω στα υπουργικά έδρανα όλους τους συναδέλφους, αλλά ιδιαίτερα τον κ. Κατρούγκαλο. Ένας κομμουνιστής Υπουργός θα ακούσει ένα ποίημα του Καβάφη. Του το αφιερώνω από την καρδιά μου. «Τι συφορά να είσαι καμωμένος για ωραία και μεγάλα έργα και να σε εμποδίζουν ευτελείς συνήθειες και να φεύγεις οδοιπόρος για τα Σούσα», αγαπητέ μου Υπουργέ. Γνωριζόμαστε όλοι. Ειδικά εσείς. Είναι πολύ μικρός ο κόσμος. Μια εξηγησούλα, αγαπητέ μου Γιάννη. Πήρατε την εύκολη λύση. Συμβιβαστήκατε και αποφασίσατε να εγκαταλείψετε όλοι τα όνειρά σας. Δεχόμουν πολύ ωραία τα όνειρα της Αριστεράς και τα θαυμάζω. Αλλά η Αριστερά δεν είναι αυτή. Όλα τα εγκατέλειψε. Εμείς, λοιπόν, προεκλογικά και με το φοβερό e - mail Χαρδούβελλη, το οποίο τελικά ήταν πραγματικά όαση, είχαμε πει ότι δεν θα μειώσουμε ούτε μισθούς ούτε συντάξεις. Μάλιστα, πριν ψηφίσουμε το μνημόνιο - μπορώ τώρα να μιλήσω γιατί είμαι Ανεξάρτητος Βουλευτής - είχα στείλει μια επιστολή στα όργανα του ΠΑΣΟΚ και στην Πρόεδρο του ΠΑΣΟΚ. Είχα πει: «Η δέσμη των μέτρων που εμπεριέχονται στα προαπαιτούμενα για τη νέα συμφωνία με τους εταίρους και τους δανειστές μας, γνωρίζετε ότι έχει επιλεγεί χωρίς καμμία σοβαρή προετοιμασία, χωρίς να διερευνηθούν με προσοχή οι οικονομικές αλλά και κοινωνικές επιπτώσεις τους και πρωτίστως χωρίς να ληφθούν σοβαρά υπ'όψιν οι ιδιαιτερότητες της ελληνικής οικονομίας. Θεωρώ άστοχο τον τρόπο με τον οποίο αντιμετωπίζεται το θέμα της φορολόγησης των αγροτών». Αύγουστος του 2015. Πολλοί από εσάς, αγαπητοί συνάδελφοι, είστε από αγροτικές περιοχές. Είχα πει ότι ο αγροτικός τομέας δεν έχει την απαιτούμενη παραγωγική και οικονομική δραστηριότητα που θα του διασφάλιζε ένα επαρκές επίπεδο διαβίωσης. Εγώ αν κατέβω στις εκλογές την επόμενη φορά θα πάρω την ομιλία του αγαπητού μου Υπουργού Γεωργίας και θα τη βάζω. Αυτός ο παραγωγικός τομέας υπολείπεται κατά πολύ των ανεπτυγμένων χωρών της Ευρώπης. Δεν προχώρησε στον αναγκαίο εκσυγχρονισμό. Και έχουμε τις ευθύνες μας κι εμείς. Ήμασταν τόσα χρόνια κυβέρνηση. Ούτε διαθέτει την απαραίτητη οργάνωση που θα τον καθιστούσε περισσότερο παραγωγικό και ανταγωνιστικό. «Πιστεύω», έλεγα τότε, «λοιπόν, ότι πρέπει να τεθούν μετ' επιτάσεως τα μέτρα αυτά και να επαναδιατυπωθούν και να γίνει αναζήτηση ισοδυνάμων λαμβάνοντας υπ' όψιν ότι η αλόγιστη φορολόγηση του αγροτικού κόσμου δεν θα πλήξει μόνο τους ίδιους τους αγρότες. Πρωτίστως θα πλήξει την αγροτική οικονομία, την παραγωγικότητα και την ανταγωνιστικότητά της. Θέλω να γνωρίζετε» - και είχα τα επίχειρα βέβαια μετά - «ότι δεν πρόκειται να συναινέσω στην υιοθέτηση των προτεινόμενων μέτρων. Κι αυτό γιατί προερχόμενος από μια αγροτική περιοχή έχω τη δυνατότητα να κρίνω και να αξιολογήσω αν η συγκεκριμένη πρόταση εξυπηρετεί τις ανάγκες της αγροτικής οικονομίας. Κυρίες και κύριοι συνάδελφοι, ο αγαπητός κ. Τσακαλώτος με τις φοβερές κόκκινες γραμμές και τα κόκκινα σακίδια, είπε το φοβερό: «Τελείωσαν τα άσχημα, έρχονται τα χειρότερα». Σε ένα μήνα εδώ θα είμαστε. Φίλοι θα είμαστε. Καλοί φίλοι θα είμαστε. Εμείς δεν θα πούμε ποτέ για εσάς τίποτα. Ούτε θα σας κατηγορήσουμε για τίποτα. Ούτε για προσκυνημένους, ούτε για το ένα, ούτε για το άλλο. Τίποτα. Αυτά τα μέτρα που περνάτε σήμερα είναι τρομερά. Δε θα μπορείτε να βγείτε πουθενά. Εγώ, λοιπόν, αγαπητέ μου φίλε, συνάδελφε, δεν ανέβηκα σε αυτό το Βήμα για να κατακεραυνώσω την φοβερή πολιτική σας. Τα αδιέξοδα που αντιμετώπισε η ελληνική κοινωνία και αντιμετωπίζει με την Κυβέρνησή σας ενάμιση χρόνο τώρα, είναι πρωτόγνωρα. Τι να ξεχωρίσει κανείς; Τι θετικό να βρει; Σε ποιον τομέα; Τώρα που θα πάμε με τα μέτρα κάτω, με τη φορολόγηση των αγροτών και των άλλων κοινωνικών ομάδων και με το ασφαλιστικό, τώρα να δούμε πόσα απίδια πιάνει ο σάκος. Η άριστη σχέση που έχετε με τους Ευρωπαίους εταίρους, βέβαια, περνάει τη μεγαλύτερη δοκιμασία από ποτέ. Η Ελλάδα αντιμετωπίζεται σαν το μαύρο πρόβατο. Ολοένα εσείς τη χαρακτηρίζετε ειδική περίπτωση. Πρωτοφανή δυστοκία εμφανίζει η αξιολόγηση. Διάβαζα τώρα σε κάποια blogs: «Όνειρο ήταν και έφυγε». Η ψευδεπίγραφη παρέμβαση στο ασφαλιστικό του κ. Κατρούγκαλου είναι ένα φοβερό μνημείο πολικαντισμού, μικροπολικής και λαϊκισμού. Να δώσουμε, βέβαια, συγχαρητήρια σε κάποιους δημοσιογράφους, οι οποίοι τουλάχιστον έχουν το θάρρος και βγαίνουν να ενημερώσουν τον ελληνικό λαό. Αλλά θα χαρώ πολύ τους συναδέλφους - γιατί ήμουν και εγώ ένας από αυτούς που πήγαινε στα πάνελ - , εάν μιλήσουν με τους δημοσιογράφους, οι οποίοι μιλούσαν για το ασφαλιστικό συνέχεια και εξαφανίστηκαν αυτές τις ημέρες.
Είναι του ΣΥΡΙΖΑ αυτοί;
Εγώ είμαι υπέρ των απεργιών και βέβαια υπέρ της πληροφόρησης των Ελλήνων, όλων των πολιτών του κόσμου, γιατί πιστεύω ότι η πληροφόρηση και ειδικά η ενημέρωση είναι ένα κοινωνικό αγαθό. Όπως συμβαίνει και με την υγεία, που πιστεύω ότι οι συνάδελφοί μου οι γιατροί μπορούν να κάνουν απεργία, αλλά σίγουρα οι συνάδελφοί μου κάθονται και στα νοσοκομεία για να γιατρεύουν τους πολίτες. Όφειλαν, λοιπόν, να βγαίνουν και κάποια μέσα μαζικής ενημέρωσης και να ενημερώνουν τους πολίτες. Αυτή είναι η άποψή μου. Τώρα, μετά από σαράντα πέντε χρόνια, βλέπω το ΝΑΤΟ εδώ. Μούγκα από όλους σας! Για τον κατάλογο των προβλημάτων, τι να πω; Τα έχουν πει τόσοι συνάδελφοι. Θα ήθελα να πω δυο πράγματα, τα οποία άπτονται της ηθικής της Αριστεράς: Σχετικά με το «πόθεν έσχες» των Υπουργών, θα ήθελα να βγουν και οι δύο Υπουργοί και να ζητήσουν οι ίδιοι την άρση της ασυλίας τους. Αυτό θα σήμαινε Αριστερά για εμένα. Και οι δύο Υπουργοί θα έπρεπε να το κάνουν, όπως και κάποιοι συνάδελφοι Βουλευτές. Όταν τίθεται θέμα «πόθεν έσχες», ζητάμε την άρση της ασυλίας μας.
Ευχαρίστως!
Η Αριστερά που ήξερα εγώ, η Αριστερά των ευαισθησιών, αγαπητέ μου κύριε Υπουργέ, και της υψηλής πολιτικής κουλτούρας είναι παρελθόν για εμένα και για εσάς. Ήρθατε στην εξουσία διακηρύσσοντας ότι θα είστε φορέας αλλαγών και ανατροπών για να βγει η Ελλάδα από την κρίση. Η μικρή σας κυβερνητική θητεία αποκαλύπτει απλώς το αντίθετο. Μιλήσατε για αξιοκρατία παντού και καθαρές θέσεις. Πήρατε τα χαρτιά για τους γιατρούς από το ΚΕΕΛΠΝΟ και κάνατε τις δικές σας καταστάσεις. Δεν υπάρχουν ανεξάρτητες αρχές για εσάς γιατί ζείτε στον δικό σας μικρόκοσμο. Δεν μπορείτε να αντιληφθείτε τι συμβαίνει γύρω σας ούτε να προβείτε στις αναγκαίες προσαρμογές. Ξέρετε ποιο είναι το πρόβλημα με εσάς; Ότι δεν έχετε συναίσθηση του τι κάνετε και που είστε. Το κυριότερο από όλα είναι ότι δεν μπορείτε να ανταποκριθείτε στις απαιτήσεις της διακυβέρνησης του τόπου. Γι' αυτό όσοι προσδοκούν νέες κυβερνητικές πλειοψηφίες μαζί σας και νέες κυβερνήσεις από την υπάρχουσα Βουλή, δεν έχουν πέσει θύματα της αυταπάτης τους, αλλά εκφράζουν μάλλον τον διακαή τους πόθο. Εμείς σε αυτό δεν θα είμαστε σύμφωνοι. Πιστεύω ότι οι εκλογές γρήγορα θα δώσουν τη λύση. Σας ευχαριστώ πολύ.
Ως Νέα Δημοκρατία μιλήσατε τώρα;
Τον λόγο έχει ο κ. Δημήτριος Δημητριάδης από τον ΣΥΡΙΖΑ.
Κυρίες και κύριοι συνάδελφοι, κύριε Πρόεδρε, κύριοι Υπουργοί, τέσσερις παράμετροι καθορίζουν την ασφαλιστική και φορολογική πραγματικότητα: Η πρώτη είναι η μείωση του ΑΕΠ κατά 25%, η δεύτερη είναι η μείωση της απασχόλησης με την ανεργία στο 26%, η τρίτη είναι το μεγάλο ποσοστό που επιφορτίζεται ο κρατικός προϋπολογισμός για την ασφαλιστική δαπάνη της τάξεως του 17% και η τέταρτη τα μεγάλα ελλείμματα των ασφαλιστικών ταμείων, τα οποία είναι συνεχώς αυξανόμενα. Η πικρή και συνάμα σκληρή αλήθεια είναι πως αυτοί οι δείκτες δομούσαν μια διαρκή πορεία καταστροφής, χωρίς ορατό τέλος, χωρίς πάτο. Είμαστε υποχρεωμένοι πρώτα από όλα να παραδεχτούμε πως ο ερχομός μας στη διακυβέρνηση της χώρας φρέναρε αυτόν τον κατήφορο. Ισχυρίζομαι δηλαδή πως η απαίτηση τεράστιων ποσών - σε δισεκατομμύρια μιλάμε - κατ' έτος για δανεισμό, σε συνδυασμό με τη ρήτρα μηδενικού ελλείμματος θα συνέχιζαν με δραματικό τρόπο τις οριζόντιες μειώσεις στους μισθούς και τις συντάξεις. Αναχαιτίσαμε αυτή τη δυναμική που με μια φανατική επιμέλεια οι προηγούμενες κυβερνήσεις είχαν δομήσει με μια στατιστική συνέπεια σε βάρος των αδύναμων κοινωνικά τάξεων. Και η δική μας συμφωνία σταμάτησε αυτό το γεγονός. Όμως, η πραγματικότητα απαιτεί επιπλέον αναγκαίες λύσεις με βάση το πού βρισκόμαστε και ποια εργαλεία διαθέτουμε. Δεν μπορούμε να μένουμε άλλο άπραγοι ουσιαστικά, δεν μπορούμε να μεμψιμοιρούμε για τη χαμένη αθωότητα της Μεταπολίτευσης. Από την πρώτη στιγμή υπηρετήσαμε πολιτικές αξιοπρέπειας, πολιτικές χειραφέτησης του κόσμου της εργασίας. Οι πολιτικές που εφαρμόζουμε είναι αποτέλεσμα πρώτα από όλα συγκρούσεων και μετά συμβιβασμών. Δεν είμαστε το κόμμα του συμβιβασμού. Είμαστε το κόμμα του «όχι». Το φορτίο επομένως για εμάς είναι υπερπολύτιμο και έχουμε απόλυτη συναίσθηση της ιστορικής μας ευθύνης. Έτσι το νομοσχέδιο που συζητείται σήμερα στη Βουλή για την κοινωνική ασφάλιση αποτελεί μια ριζοσπαστική μεταρρύθμιση τόσο για την οργάνωση όσο και για την λειτουργία του ασφαλιστικού συστήματος, εξασφαλίζοντας επαρκείς συντάξεις για όλους. Επίσης, περιλαμβάνει ένα πλέγμα φορολογικών αλλαγών που αποσκοπούν σε εξορθολογισμό του φορολογικού συστήματος και ταυτόχρονα μειώνει τις αδικίες σε βάρος αυτών που συνήθως πλήρωναν το μάρμαρο στη φορολογία. Κορυφαίο παράδειγμα, το οποίο το διασώζουμε, γιατί ακριβώς έχει πληρώσει ένα μεγάλο κομμάτι της κρίσης, είναι παραδείγματος χάριν αυτοί οι οποίοι είχαν μέχρι σήμερα εισοδήματα 22.000 ευρώ με 42.000 ευρώ. Η κεντρική φιλοσοφία της πρότασής μας είναι να ευνοηθούν πάρα πολύ πράγματι με έναν ταξικό υπολογισμό και μεροληψία τα ιδιαίτερα χαμηλά εισοδήματα, να ευνοηθούν λιγότερο τα μικρά εισοδήματα και τα μικρομεσαία, να επιβαρυνθούν λίγο τα μεσαία και πολύ περισσότερο τα υψηλότερα. Δεν μιλάμε για πλούσιους, μιλάμε απλά για αυτούς που μπορεί να πληρώσουν το κάτι παραπάνω. Αλλάζει λοιπόν το σύστημα κοινωνικής ασφάλισης από ένα σύστημα προνομίων και πελατειακών σχέσεων, που ήταν ταυτισμένο με ανισότητες, προνόμια, πολυνομία, ταλαιπωρία, ανεπάρκεια και διακρίσεις, σε ένα καθολικά αναδιανεμητικό σύστημα με ισονομία και δικαιοσύνη, με ενιαίους ισότιμους κανόνες και αρχές για όλους, με σεβασμό στον ασφαλισμένο, εξασφάλιση επάρκειας των συντάξεων και ποσοστά αναπλήρωσης που συμβάλλουν στην καταπολέμηση της φτώχειας και στην εξασφάλιση ενός αξιοπρεπούς επιπέδου διαβίωσης για όλους, μα όλους τους ηλικιωμένους. Επιτρέψτε μου στο σημείο αυτό να κάνω μια σύντομη αναφορά στο τι γινόταν μέχρι σήμερα. Οι πρώην Υπουργοί Εργασίας εξαφάνισαν μαζί με τα δικαιώματα και αυτή την ίδια την έννοια της εργασίας. Και η θρασύτητά τους σε αυτό το σημείο είναι το λιγότερο, διότι αμετανόητοι επιμένουν στην ίδια ιστορία, στην ίδια διήγηση περί δήθεν επιτυχίας, πως δήθεν είχαν ισορροπήσει το σύστημα και μαζέψαν τα ελλείματα. Τα ελλείματα, όμως, απαιτούσαν αύξηση της κάλυψης των κρατικών δαπανών κατά 405%, η αγροτική σύνταξη σε λίγα χρόνια θα μηδενιζόταν, το ΕΚΑΣ από το καλοκαίρι επέμεναν να καταργηθεί, γιατί συμφωνούσαν με το πρόγραμμα Γιούνκερ και η ρήτρα μηδενικού ελλείματος οδηγούσε - και οδηγεί - τα ταμεία σε περαιτέρω ασφυξία και άρα σημαντικές περικοπές. Με αυτή την τακτική τους τα Ασφαλιστικά Ταμεία χωρίς κανένα σχέδιο διάσωσής τους μετατράπηκαν σε μηχανισμούς παραγωγής ελλειμάτων και στηρίζονταν στην απευθείας βοήθεια από το κράτος και τον κρατικό προϋπολογισμό, για να εξυπηρετούν τις υποχρεώσεις τους προς τους συνταξιούχους. Το 2000 η επιχορήγηση του κράτους προς τα ταμεία ήταν 5 δισεκατομμύρια, περίπου, το 2009 ήταν 17 δισεκατομμύρια. Οι περικοπές των μνημονίων φάνηκε για μια στιγμή να εξορθολογίζουν το σύστημα, όμως οι εσωτερικές ανισότητες παρέμειναν, γιατί οι συντάξεις δεν υπολογίστηκαν εκ νέου, όπως και θα έπρεπε. Έτσι, πέντε χρόνια μνημονιακών περικοπών μείωσαν τη δαπάνη, αλλά μόνο κατά 6%, γιατί αφ' ενός δεν έφεραν τα αποτελέσματα που προσδοκούσαν οι εμπνευστές τους και δευτερευόντως οδήγησαν έναν σημαντικό αριθμό εργαζομένων σε δημόσιο, ΔΕΚΟ και τράπεζες σε φυγή από την εργασία. Το κόστος αυτό, λοιπόν, δεν μπορούμε να απαιτούμε να το σηκώσουν και πάλι οι χαμηλοσυνταξιούχοι του ΙΚΑ και του ΟΑΕΕ. Πρέπει να επιδιώξουμε και την αλληλεγγύη και τη δικαιοσύνη εντός των ίδιων κλάδων των ταμείων. Πρέπει πρώτα από όλα να ακολουθήσουμε την επιταγή του Συντάγματος εφαρμόζοντας την αρχή της ισονομίας. Θα ήθελα να εστιάσω στους επτά βασικούς πυλώνες του παρόντος σχεδίου νόμου. Πρώτα θα αναφερθώ στη σταδιακή εκκαθάριση του ΕΚΑΣ. Παρ' όλο που το καλοκαίρι στο πρόγραμμα Γιούνκερ όλη η Αντιπολίτευση μας έλεγε: «ναι, να το ψηφίσουμε, διότι είναι απαραίτητο», εμείς το διατηρήσαμε με σταδιακή απομείωση μέχρι το 2019 και ταυτόχρονα σε συνδυασμό με την εθνική βασική σύνταξη που θεσμοθετούμε, λύνουμε το στρατηγικό πρόβλημα σε αυτό το ζήτημα στους χαμηλόμισθους συνταξιούχους. Στις επικουρικές το νομοσχέδιο ορίζει πως σε περίπτωση ελλείματος ενεργοποιείται ένας αυτόματος μηχανισμός εξισορρόπησης, ο οποίος αποκλείει κάθε αναπροσαρμογή των συντάξεων. Επίσης οποιαδήποτε αναπροσαρμογή αποκλείεται να περάσει τον φραγμό των 1.300 ευρώ μεικτά. Στις αναπηρικές δεν κάνουμε καμμία αλλαγή, το αφήνουμε ως έχει δεχόμενοι και συμφωνώντας πως μέχρι τις 31 Δεκεμβρίου μαζί με το αναπηρικό κίνημα θα διαμορφώσουμε το νέο τοπίο. Οι επιβαρύνσεις από τις εισφορές για τους μισθωτούς: Δεν υπάρχει σχεδόν καμμία επιβάρυνση, πέραν του 0,5% για την εισφορά στην επικουρική. Για τους ελεύθερους επαγγελματίες οι εισφορές αφαιρούνται από το μεικτό εισόδημα κατ' αρχάς, δεύτερον, το 81% των αυτοαπασχολουμένων και το 70% των επαγγελματοβιοτεχνών δεν θα έχει καμμία επιβάρυνση λόγω της σύνδεσης των εισφορών με το φορολογητέο εισόδημα. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Ένα λεπτό, κύριε Πρόεδρε, σας παρακαλώ. Είναι σημαντικό πως για όλα αυτά εγγυάται το κράτος και η ρήτρα του μηδενικού ελλείμματος αντικαθίσταται από τη ρήτρα ανάπτυξης, όπου προβλέπει μόνο από δω και πέρα αυξήσεις. Ταυτοχρόνως εξορθολογίζουμε το σύστημα φτιάχνοντας έναν ενιαίο φορέα. Κυρίες και κύριοι συνάδελφοι, κλείνω συνοψίζοντας πως η ασφαλιστική μεταρρύθμισή μας αποτελεί τη βάση βιωσιμότητας για δίκαιο και ισόνομο μοίρασμα της σημερινής, πράγματι, μικρότερης πίτας. Είναι το πρώτο μεγάλο βήμα στη διακυβέρνησή μας για βιώσιμο και αποδοτικό σύστημα αναδιανομής του πλούτου. Το επόμενο βήμα, όμως, είναι η θεσμική θωράκιση που θα εγγυάται μια σύντομη, έντιμη και ασφαλή αξιόπιστη διαχείριση του δημοσιονομικού και των χρημάτων του εργαζόμενου λαού με διαφάνεια και κοινωνικό έλεγχο.
Κύριε συνάδελφε, κλείστε.
Ένα μέλλον που θα το κρατά στα χέρια του ο κόσμος της εργασίας και οι πολιτικοί του εκφραστές. Ευχαριστώ.
Κι εμείς ευχαριστούμε. Τον λόγο έχει ο κ. Δένδιας από τη Νέα Δημοκρατία.
Άκουσα με κατανόηση των προλαλήσαντα συνάδελφο, να διακηρύσσει υπερηφάνως απ' αυτό το Βήμα «είμαστε το κόμμα του όχι» και εκλαμβάνω ότι θα είχε εκπαιδευτική άδεια τους τελευταίους δώδεκα μήνες! Κυρίες και κύριοι συνάδελφοι, εδώ σε τρία πράγματα πρέπει να απαντήσουμε: Πρώτον, είναι αναγκαίο αυτό το νομοθέτημα, το οποίο έρχεται σήμερα να ψηφίσουμε; Είναι βαρύτατο. Δεν συζητείται! Παρεμπιπτόντως είδα την κ. Κουντουρά εκεί. Δεν είδα κανέναν ομιλητή των ΑΝΕΛ στον κατάλογο των ομιλητών. Σας στηρίζουν ακόμα ή διεκόπη ο αρραβών εν όψει των δυσκολιών; Εν πάση περιπτώσει αυτό θα το δούμε. Όμως, ήταν αναγκαίο; Ακούστηκαν απόψεις ότι είχε εκτροχιαστεί, ούτως ή άλλως, το ασφαλιστικό. Αυτό δεν είναι αλήθεια. Αψευδής απόδειξη είναι η έκθεση του Γραφείου Προϋπολογισμού της Βουλής. Ο ν.3863/10 έχει αντιμετωπίσει το θέμα μαζί με τις αλλαγές που είχε κάνει ο Γιάννης Βρούτσης. Κι αν πάμε πίσω στο 2000 μέχρι το 2009, δεν θυμάμαι τότε, εσείς ως κόμμα, να ήσασταν υπέρ οποιασδήποτε περικοπής ή οποιασδήποτε εκλογίκευσης. Αν θυμάμαι καλά, υπό την τότε έκφανσή σας, συνεχώς για αυξήσεις φωνάζατε. Τώρα, για ποιο πράγμα διαμαρτύρεστε; Να καταλάβουμε. Πάμε στον δεύτερο ισχυρισμό σας. Ότι είναι δίκαιο και ωφέλιμο για το 99% του πληθυσμού. Τώρα, αυτό το λέμε σοβαρά; Δηλαδή το 100% που διαμαρτύρεται εναντίον σας έχει πάθει συνολική παράνοια; Θα έχετε μάθει ίσως ότι έχουν καταληφθεί τα γραφεία σας. Θα έχετε παρατηρήσει ίσως ότι έχετε τρεις κλούβες για να κλείνουν την πρόσβαση στο Μέγαρο Μαξίμου. Επί των ημερών μας βάζαμε μία. [[Θόρυβος από την πτέρυγα του ΣΥΡΙΖΑ]] Πού αλλού θα το πάτε; Πώς θα πάει η πρόοδος; Όλο αυτό το αριστερό κέλυφος του μνημονιακού δρόμου για τον ρουσφετολογικό σοσιαλισμό, τον οποίο επικαλείστε πού θα σας οδηγήσει, κύριοι συνάδελφοι; Θα μου πείτε, γιατί σας λέω ρουσφετολόγους; Θα σας πω. Έχετε ψηφίσει σαράντα εννέα νόμους. Από τους σαράντα εννέα νόμους, αμιγώς νόμοι είναι οι οκτώ. Όλα τα υπόλοιπα είναι συμβάσεις, κυρώσεις, ΠΝΠ κ.λπ.. Έχετε καταθέσει στους οκτώ αυτούς νόμους - αυτό είναι το νομοθετικό σας έργο - και στο συνολικό νομοθετικό σας έργο αντιστοιχούν εκατόν σαράντα εννέα τροπολογίες Υπουργών, τριακόσιες δέκα τροπολογίες Βουλευτών του ΣΥΡΙΖΑ - δεν έχουμε υπολογίσει των ΑΝΕΛ, θα τους υπολογίσουμε κι αυτούς - εκατόν είκοσι τέσσερις νομοτεχνικές μεταβολές, που υποκρύπτουν τροπολογίες, μία τροπολογία για κάθε στέλεχος του ΣΥΡΙΖΑ. Κάθε στέλεχος του ΣΥΡΙΖΑ θα λύσει με αυτή την Κυβέρνηση το πρόβλημά του. Και, όμως, ζητάμε θυσίες από τον ελληνικό λαό. Κυρίες και κύριοι συνάδελφοι, δεν ήταν αναγκαίο, το κάνατε εσείς με την πολιτική σας το 2015. Δεν είναι δίκαιο. Είναι πρόσφορο τουλάχιστον; Θα σας πω τρία παραδείγματα. Κατ' αρχάς να ξεκινήσουμε με μια παραδοχή. Δύο εκατομμύρια εργαζόμενοι στον ιδιωτικό τομέα δεν μπορούν να θρέψουν άλλα εννιά εκατομμύρια Έλληνες. Αυτό δεν γίνεται. Ας πάρουμε έναν μηχανικό λοιπόν, που φέτος, το 2015 δεν έβγαλε τίποτα μέσα στην κρίση και του χρόνου βγάζει 7.000 ευρώ. Του παίρνετε το 80% του εισοδήματός του. Το 80%! Πάμε σε έναν δικηγόρο, πιο εύπορο, ο οποίος - με απεργίες, δεν υπάρχουν δικαστήρια, δεν υπάρχουν δουλειές, του χρόνου, ίσως, θα έρθει η ανάκαμψη, όπως μας λέτε - ω του θαύματος, πάει πολύ καλά η χρονιά του και βγάζει 40.000 ευρώ. Μαζί με την προκαταβολή, θα του πάρετε 35.582,6 ευρώ. Θα του μείνουν δηλαδή 4.418, από τις 40.000 που έβγαλε.
Βγάλτε την προκαταβολή.
Γιατί; Δεν θα την πληρώσει; Θα του δανείσετε εσείς από τον ΣΥΡΙΖΑ για να πληρώσει την προκαταβολή; Να πάμε και στον πλούσιο, που βγάζει 100.000 ευρώ; Από αυτόν περιμένουμε να απασχολήσει νέους ανθρώπους, να προσλάβει ανθρώπους, για να σταματήσει το άγχος της ανεργίας των νέων. Διότι, αν περιμένετε να διορίσετε στο δημόσιο, ζήτω που καήκαμε! Στις 100.000 ευρώ, ξέρετε ποια είναι η φορολόγηση, μαζί με τις νέες ασφαλιστικές εισφορές, που εισάγει ο κύριος Υπουργός. Είναι 93.409,80 ευρώ, με δύο σπίτια.
Τι είναι αυτά που λέτε;
Τι είναι αυτά που λέω; Αυτό που είναι τρομερό δεν είναι ότι με ρωτάτε τι είναι αυτά που λέω, είναι ότι δεν ξέρετε τι είναι αυτά που λέω. Αυτό είναι το τρομερό. [[Χειροκροτήματα από την πτέρυγα της Νέας Δημοκρατίας]] Γιατί δεν ξέρετε τι ψηφίζετε. Δεν ξέρετε πού πάτε τα πράγματα. Δεν ξέρετε σε τι απελπισία οδηγείτε την κοινωνία. Δεν ξέρετε σε τι τοίχο μας πάτε. Υπάρχει άλλος δρόμος τελικά; Διότι, το τι είναι αυτή η Κυβέρνηση το έχουμε δει πολύ καθαρά. Το έχει δει η ελληνική κοινωνία. Απεικονίζεται σε κάθε μέτρηση. Αυτή τη στιγμή με δυσκολία περνάτε το 15%. Μόλις αρχίσει να υλοποιείται αυτό το νομοσχέδιο θα βλέπετε το 10% μακριά. Θα γυρίσετε στα ιστορικά σας ποσοστά, στο 2%, στο 3%, στο 4%, μοιράζοντάς τα με τον κ. Λαφαζάνη, με την κ. Κωνσταντοπούλου, με όλα αυτά τα περίεργα της Αριστεράς. Πάμε να δούμε, υπάρχει άλλος δρόμος; Κυρίες και κύριοι συνάδελφοι, υπάρχει ένα τραγούδι του Σαββόπουλου, κάπου στη δεκαετία του 1990: «Ενώ αυτό το κράτος καταρρέει, ο έξω ελληνισμός θα προχωρεί». Υπάρχει δρόμος. Είναι ελληνικός, είναι ελληνόφωνος και είναι δίπλα μας. Κοιτάξτε την Κύπρο. Ξέρετε πώς βγήκε η Κύπρος από το μνημόνιο; Με φορολογικό συντελεστή 12,5%. Ξέρετε τι εργοδοτικές εισφορές έχει η Κύπρος; Έχει 7,8%. Γιατί; Διότι υπάρχει ανάγκη επενδύσεων. Χωρίς επενδύσεις δεν πρόκειται να κάνετε τίποτα. Ό,τι κι αν ψηφίσετε, λοιπόν, με τη σημερινή κοινοβουλευτική Πλειοψηφία, που δεν αντιστοιχεί σε τίποτα στην κοινωνία έξω, δεν υπάρχει καμμία πιθανότητα να εφαρμοστεί. Και σας ξαναλέω αυτό που σας έχουν πει καλόπιστα πάρα πολλοί ομιλητές από αυτό το Βήμα: Με το καλό να φεύγετε, να φτιάξουμε τη χώρα.
Ο κ. Ξυδάκης έχει τον λόγο.
Κύριοι συνάδελφοι της Συμπολίτευσης και της Αντιπολίτευσης, είμαστε όλοι μέλη ενός νομοθετικού Σώματος. Πολλοί από εμάς, τον περασμένο Αύγουστο, στις 14 Αυγούστου, ψηφίσαμε αυτό που ονομάστηκε τρίτο μνημόνιο. Μέσα σε εκείνο το κείμενο, τις σκληρές εκείνες μέρες, υπήρχαν όλα όσα περνούν τον τελευταίο καιρό και αυτό το ασφαλιστικό. Όλος ο πυρήνας και η λογική αυτού του σκληρού νομοσχεδίου - πράγματι, κανείς δεν θέλει να ψηφίζει τέτοιους νόμους - βρισκόταν εκεί. Πώς ψηφίσατε τότε και οι συνάδελφοι από την Ελάσσονα Αντιπολίτευση και οι συνάδελφοι από τη Μείζονα Αντιπολίτευση; Πώς τώρα έχετε τέτοιες δομικές, φιλοσοφικές, πολιτικές διερωτήσεις; Μου κάνει, επίσης, εντύπωση, έκπληξη, η φιλοσοφική διάθεση ορισμένων συναδέλφων περί Αριστεράς. Ο καθένας τώρα έχει μια άποψη για την Αριστερά και το ποια είναι η Αριστερά. Εμείς έχουμε μια άποψη για το ποια είναι η Αριστερά το 2016, ως η μόνη - δυστυχώς, αλλά ελπίζουμε να μην είμαστε πια μόνοι μας - κυβερνώσα Αριστερά στη μεταπολεμική Ευρώπη. Είναι ένα ιστορικό πείραμα αυτό που γίνεται και γίνεται, δυστυχώς, πάνω στα ερείπια που εσείς έχετε εγκαταλείψει. Θα σας πω, λοιπόν, πάνω σε ποια περίσταση τον Μάιο του 2012 είπε η Αριστερά «ή αυτοί ή εμείς» και τον Ιανουάριο του 2015 έγινε κυβέρνηση, πάνω σε αυτόν τον ελληνικό ερειπιώνα. Πώς παραλάβαμε τη χώρα και πώς είμαστε ακόμη; Θα σας διαβάσω δύο γραμμές του Αλέξανδρου Παπαδιαμάντη. «Καθώς ο σκύλος, ο δεμένος με πολύ κοντόν σχοινίον εις την αυλή του αυθέντου του, δεν ημπορεί να γαυγίζει ούτε να δαγκάσει έξω από την ακτίνα και το τόξον, τα οποία διαγράφει το κοντόν σχοινίον, παρομοίως και εγώ δεν δύναμαι ούτε να είπω, ούτε να πράξω τίποτε περισσότερον παρ' όσον μου επιτρέπει η στενή δικαιοδοσία..» κ.λπ.. Αυτό το σχοίνισμα, που αναφέρει ο Παπαδιαμάντης, θυμάστε πότε επισυνέβη, επί ποίων και πώς; Να θυμίσω. Τον Μάιο του 2010 ο γνωστός Αμερικανός δικηγόρος Λι Μπουχάιτ, παγκόσμια αυθεντία στη διευθέτηση δημοσίων χρεών, έγραψε ένα μικρό επιστημονικό paper, στο οποίο ανέλυε την ιδιομορφία του ελληνικού χρέους. Έλεγε, λοιπόν, ότι από τα 319 δισεκατομμύρια του ελληνικού χρέους, τα 240 δισεκατομμύρια ήταν συγκεντρωμένα σε λίγες ευρωπαϊκές τράπεζες. Και το 90% του ελληνικού χρέους βρισκόταν υπό Ελληνικό Δίκαιο. Το συμπέρασμα του Λι Μπουχάιτ ήταν ότι ουδέποτε στη σύγχρονη οικονομική ιστορία ένα κράτος δεν είχε τόσο συγκεντρωμένο το χρέος του και δεν είχε τόσα νομικά μέσα στη διάθεσή του, ώστε να το διευθετήσει όπως ήθελε. Γνωρίζετε ποιο είναι το αποτέλεσμα; Μας το θύμισε ένα δημοσίευμα της εφημερίδας «HANDELSBLATT» προχθές, στις 4 Μαΐου, που μεταφέρει την έρευνα της Ευρωπαϊκής Σχολής Μάνατζμεντ και Τεχνολογίας του Βερολίνου. Σχολιάστηκε και στον ευρωπαϊκό Τύπο. Η έρευνα αυτή, λοιπόν, λέει ότι από τα 220 δισεκατομμύρια συνολικώς, έως και το τέλος του 2015, που έλαβε η Ελλάδα από τα προγράμματα βοήθειας, μόνο τα 9,7 δισεκατομμύρια πήγαν στον ελληνικό προϋπολογισμό. Όλα τα άλλα πήγαν για πληρωμή χρέους, τόκων και ανακεφαλαιοποίηση τραπεζών. Αυτό είναι το σχοίνισμα, το οποίο προκλήθη την άνοιξη και το καλοκαίρι του 2010. Και θα σας πω και μια άλλη ωραία λεπτομέρεια. Ο Λι Μπουχάιτ, ο οποίος προέβλεψε ακριβώς και ανέλυσε την κατάσταση του ελληνικού χρέους, είναι ο άνθρωπος, ο οποίος ήρθε στην Ελλάδα και έκανε το PSI. Και, επίσης, είναι ο άνθρωπος ο οποίος πρότεινε και το νέο χρέος να μπει στο Ελληνικό Δίκαιο. Και αυτό με κάποιο τρόπο δεν συνέβη ποτέ. Μάλλον με πολιτική ευθύνη και πολιτική βούληση της τότε ελληνικής κυβέρνησης, της κυβέρνησης Παπαδήμου. Θα πρέπει, λοιπόν, όταν κάνετε κριτική στην Κυβέρνηση ΣΥΡΙΖΑ και στο τι σημαίνει Αριστερά και στο πόσο δεν θυμόμαστε τα αριστερά μας νιάτα, να θυμηθείτε τι έκαναν οι κυβερνήσεις της Νέας Δημοκρατίας και του ΠΑΣΟΚ όλα αυτά τα χρόνια της πιστωτικής επέκτασης, της αμεριμνησίας και του παρασιτισμού. Και να γυρίσετε να δείτε τι λένε οι συνάδελφοί σας στα άλλα μεγάλα κόμματα της Ευρώπης. Μιλήστε με την Πορτογαλία, μιλήστε με τον δεξιό Πρόεδρο που βγήκε πρόσφατα με ισχυρή πλειοψηφία και να δείτε πώς στηρίζει τη σοσιαλιστική κυβέρνηση της Πορτογαλίας και πώς με μια γροθιά προσπαθεί να υπερασπιστεί τη χώρα του. Μιλήστε με τη Φινλανδία, με τα καλύτερα παιδιά της νεοφιλελεύθερης λιτότητας του κ. Σόιμπλε, τους πρώην θαυματοποιούς, οι οποίοι βρίσκονται στον τρίτο χρόνο υφέσεως. Και ο κ. Στουμπ, πρώην Πρωθυπουργός, εξακολουθεί ακόμη να είναι στο Eurogroup και να παριστάνει τον σύμμαχο του κ. Σόιμπλε και ο δικός του λαός υποφέρει, καθώς πετσοκόβεται και το σύστημα υγείας και το εκπαιδευτικό θαύμα της Φινλανδίας και η αγορά εργασίας. Ακούστε τι λέει σήμερα ο αντικαγκελάριος της Γερμανίας κ. Ζίγκμαρ Γκάμπριελ. Ας ακούσουμε τα μέλη των Σοσιαλιστών Δημοκρατών στο Ευρωκοινοβούλιο. Λένε ότι η Ελλάδα πρέπει να βοηθηθεί πάση θυσία. Έχει κάνει τα πάντα και πρέπει να μείνει σταθερή. Έχει πληρώσει το αντίτιμο μεγάλων κρίσεων και όχι με ευθύνη της. Ας τα ακούσουν οι συνάδελφοι που είναι στην ομάδα των Σοσιαλιστών Δημοκρατών. Ας ακούσουν τι λέει ο Πρωθυπουργός της Ιταλίας κ. Ρέντσι για την κατάσταση στην Ευρώπη και την πολιτική της λιτότητας. Ας αφουγκραστούμε το τι έρχεται στην Ισπανία. Έχουν εκλογές στις 26 Ιουνίου. Ας ακούσουμε τι συμβαίνει στην Ευρώπη και οι συνάδελφοι που ανήκουν στην ευρύτερη ομάδα του λαϊκού κόμματος και οι συνάδελφοι που επαίρονται ότι ανήκουν στην ομάδα των σοσιαλιστών δημοκρατών. Ας αφουγκραστούμε τι συμβαίνει στις χώρες της Βόρειας Ευρώπης, όπου επελαύνει ο λαϊκιστικός νεοφασισμός. Ας δούμε τι συμβαίνει στην Ουγγαρία, τι συμβαίνει στη Σλοβακία, τι συμβαίνει στην Αυστρία αυτή τη στιγμή, που καταρρέει το κραταιό κάποτε σοσιαλδημοκρατικό κόμμα και ανέρχεται ο κ. Στράχε και σαρώνει τα πάντα και υπαγορεύουν οι νεοφασίστες την ατζέντα τους στους χριστιανοδημοκράτες και στα λαϊκά κόμματα. Ας αφουγκραστούμε αυτά και ας δούμε πού βρίσκεται η χώρα. Η χώρα βρίσκεται σε έκτο χρόνο μαρτυρίου, σε έναν Γολγοθά, και το να επαίρονται κάποιοι ότι κάποιοι τα έκαναν καλύτερα είναι αστείο. Δυστυχώς και ευτυχώς για εμάς, για την πρώτη κυβερνώσα Αριστερά, η οποία διαρκώς βρίσκεται στον σταυρό της αυτοκριτικής και στον σταυρό του μαρτυρίου, αυτό κάνουμε, δηλαδή προσπαθούμε να διασώσουμε ό,τι μπορεί να διασωθεί από αυτά που άφησαν πίσω τους οι προηγούμενοι. Η αυτοκριτική είναι για εμάς το πρώτο καθήκον, ούτε η εκδίκηση ούτε η τιμωρία. Αλλά, να σταθείτε απέναντι όλοι, και εμείς, στον ελληνικό λαό να τους πούμε τι υπάρχει, ποια δημόσια διοίκηση υπάρχει, ποιος παρασιτισμός διέπει όλη τη διοίκηση και το πολιτικό σύστημα και την ελληνική οικονομία. Και να σκεφτούμε κάτι άλλο: ότι για να ανασχεδιάσουμε τον παραγωγικό ιστό, για να ανασυγκροτήσουμε τη σάπια δημόσια διοίκηση, χρειάζονται νέες πολιτικές και πνευματικές ελίτ. Εμείς, σε αυτή την Αριστερά, που εσείς νομίζετε ότι μπορείτε να της κάνετε κριτική, γνωρίζουμε ότι είμαστε το καύσιμο της ιστορίας, γνωρίζουμε ότι η πολιτική της κρίσης, πρόσωπα και πολιτικοί σχηματισμοί, μπορεί να καούν. Και θέλουμε να καούμε. Εσείς τι νομίζετε ότι θα διασώσετε από τα χρόνια του παρασιτισμού και από τα χρόνια που πέρασαν πάνω απ' αυτή τη χώρα; Εμείς ξέρουμε ότι πρέπει να τελειώσουμε με τον παρασιτισμό και, επίσης, να φυσήξουμε ένα αεράκι στις ψυχές των ματαιωμένων ανθρώπων, των πληγωμένων ανθρώπων, των ανέργων. Αυτός είναι ο σκοπός μας να γίνουμε καύσιμο της ιστορίας. Εσάς ποιο είναι το όραμά σας; Πόσα μνημόνια ψηφίσατε και τώρα σας ξινίζει αυτό εδώ; Για εμάς αυτό είναι μια άμυνα, ένας αγώνας στον οποίο αφήνουμε τις σάρκες μας. Αυτό έχω να πω και ας πάμε να ψηφίσουμε. Σας ευχαριστώ πάρα πολύ.
Τον λόγο έχει ο κ. Ηγουμενίδης, από τον ΣΥΡΙΖΑ.
Ευχαριστώ, κύριε Πρόεδρε. Κυρία και κύριοι Υπουργοί, κυρίες και κύριοι συνάδελφοι, από τον Αύγουστο, που ανοίξαμε το θέμα του ασφαλιστικού, μέχρι σήμερα και τι δεν έχουμε ακούσει. «Ο ΣΥΡΙΖΑ βουλιάζει την κοινωνία», «Ο ΣΥΡΙΖΑ στέλνει την πατρίδα στα βράχια, είναι ανίκανος να κυβερνήσει, είναι αφερέγγυος να διαπραγματευτεί, βλάπτει σοβαρά τη χώρα, όσο πιο νωρίς φύγει τόσο καλύτερα», «Να φύγετε και να μην ξανάρθετε». Αποκρυσταλλωμένα και μαζεμένα απ' όλο αυτό το οκτάμηνο ακούστηκαν και στη σημερινή συνεδρίαση. Και όπως είπε και ένας συνάδελφος της Αξιωματικής Αντιπολίτευσης, «έχετε πια και ένα παρελθόν καταστροφικής διακυβέρνησης». Θα προσπαθήσω να παρακάμψω την ομίχλη που σηκώνει η καταστροφολογική προπαγάνδα σας και να συζητήσω για το τι έγινε στο διάστημα αυτής της καταστροφικής διακυβέρνησης, όπως την χαρακτηρίζετε εσείς. Καταργήθηκε το πεντάευρω της εισαγωγής στα νοσοκομεία. Ποιοι το θέσπισαν; Αυτοί που μας κατηγορούν σήμερα ότι είμαστε ανίκανοι να κυβερνήσουμε. Άρχισε ο έλεγχος στις λίστες των ληστών του ιδρώτα του λαού μας. Ποιοι τις κρατούσαν στα συρτάρια τους αναξιοποίητες; Αυτοί που σήμερα μας κατηγορούν για παραμυθάδες. Αντιμετωπίσαμε ουσιαστικά το πρόβλημα των ανασφάλιστων συμπολιτών μας. Η πολιτική ποιων οδήγησε στις στρατιές των ανασφάλιστων; Αυτών που σήμερα μας κατηγορούν ως επικίνδυνους για τη χώρα. Σε λίγες ημέρες μπαίνει σε εφαρμογή ο νόμος για την αδειοδότηση των ΜΜΕ. Εδώ δεν θα σας κάνω την ερώτηση, ποιοι έχουν επαφές με αυτό το καθεστώς της διαπλοκής. Η ερώτηση είναι άλλη. Αντιλαμβάνεστε αυτό που και οι πέτρες ξέρουν σ' αυτόν τον τόπο για τους δεσμούς σας και τις σχέσεις με το σύστημα της διαπλοκής ή εξακολουθείτε να ζείτε στην εικονική σας πραγματικότητα; Τέλος πάντων, θα μπορούσα να συνεχίσω με πολλά παραδείγματα από τα κομμάτια του λεγόμενου παράλληλου προγράμματος, που αυτή η Κυβέρνηση «των άχρηστων», όπως τη χαρακτηρίζετε, «των επικίνδυνων», «των καταστροφέων της χώρας», θεσμοθέτησε σ' αυτό το μικρό διάστημα του επταμήνου που πέρασε. Μικρά πράγματα, για τα οποία δεν πανηγυρίζουμε. Και δεν πανηγυρίζουμε, πρώτα απ' όλα και κυρίως, γιατί ήταν τόσο ρημαγμένο το τοπίο που αφήσατε πίσω σας, που πραγματικά ελάχιστα έχουν επηρεάσει την καθημερινότητα του λαού μας. Ο λόγος, όμως, που τα αναφέρω είναι γιατί δίνουν ένα άλλο μήνυμα, ότι ο ΣΥΡΙΖΑ δεν βλάπτει σοβαρά τη χώρα. Ο ΣΥΡΙΖΑ βλάπτει σοβαρά το καθεστώς της διαπλοκής, της διαφθοράς, της φοροδιαφυγής, το καθεστώς της κλοπής του πλούτου που παράγουν οι εργαζόμενοι της πατρίδας μας. Αυτοί, ναι, κινδυνεύουν, εκτός και εάν είσαστε τόσο πολύ δεμένοι με αυτό το καθεστώς της διαφθοράς και της διαπλοκής, που θεωρείτε πατρίδα σας αυτό ακριβώς το πράγμα. Εάν είναι έτσι, όσο και αν σκούζετε να φύγουμε και να μην ξανάρθουμε, με τη θέληση του λαού μας είμαστε εδώ και θα είμαστε στην πρώτη γραμμή του αγώνα, για να τσακίσουμε ό,τι πιο σάπιο έχει να επιδείξει η πολιτική ιστορία αυτού του τόπου. Μέσα σ' ένα τέτοιο περιβάλλον, κυρίες και κύριοι συνάδελφοι, ήρθε το νομοσχέδιο για το ασφαλιστικό. Δεν θα σταθώ σε επιμέρους πλευρές που είπαν διάφοροι. Κυριάκος Μητσοτάκης, 24-4-2016, στο συνέδριο του κόμματος: «Τίποτα δεν θα κάναμε το ίδιο, τίποτα δεν θα κάνουμε το ίδιο. Έχουμε διαφορετική λογική και άλλη πρόταση για το ασφαλιστικό. Έχουμε διαφορετική λογική και άλλη πρόταση για τη φορολογία». Το συνυπογράφω και με τα δυο μου χέρια. Συμφωνώ απολύτως με τον Πρόεδρο της Νέας Δημοκρατίας. Έχουμε εντελώς διαφορετική λογική, ξεκινάμε από εντελώς διαφορετική βάση. Πορευόμαστε σε εκ διαμέτρου αντίθετη κατεύθυνση. Επιτρέψτε μου, για να ενισχύσω ακριβώς τη θέση του Προέδρου της Νέας Δημοκρατίας, να κάνω μία μικρή ανάγνωση δύο παραδειγμάτων από την ελληνική κοινωνία, προσθέτοντας μόνο δύο λέξεις, το «ευτυχώς» και το «δυστυχώς». Ευτυχώς για τους φτωχούς και τους αδύναμους, δυστυχώς για τις βδέλλες της ελληνικής κοινωνίας, ναι, εμείς ο ΣΥΡΙΖΑ δεν πιστεύουμε στα προγράμματα της λιτότητας. Ευτυχώς, για τους εργαζόμενους της πατρίδας, δυστυχώς, για τα μονοπώλια και τα κέρδη τους, ναι, εμείς, ο ΣΥΡΙΖΑ, δεν πιστεύουμε στη διάλυση των εργασιακών σχέσεων, δεν πιστεύουμε στις πελατειακές σχέσεις, δεν πιστεύουμε στα καθεστώτα της διαπλοκής. Ευτυχώς, για τις ασθενέστερες κοινωνικές ομάδες, δυστυχώς, για τα κοράκια που επιτίθενται στην ελληνική κοινωνία, ναι, εμείς ο ΣΥΡΙΖΑ δεν πιστεύουμε στη λογική των αριθμών, που αδιαφορεί για τα συμφέροντα των πολιτών και της κοινωνίας. Ευτυχώς, για την πατρίδα μας, έχουμε ριζικά διαφορετική λογική.
Πού γίνονται όλα αυτά;
Άσφαιρα, λοιπόν, τα πυρά της καταστροφολογικής σας προπαγάνδας. Πέρα από το ότι δεν μας βρίσκουν, δεν μπορούν να κρύψουν ούτε καν τη γύμνια της πολιτικής σας. Ανεξάρτητα από το τι θέλατε, κύριε Δένδια, να απαντήσετε, η ζωή βάζει κάποια ερωτήματα που πρέπει να απαντήσετε και σ' αυτή την Αίθουσα. Θέλετε επιτυχία της διαπραγμάτευσης; Θέλετε να επιτύχουμε μείωση του χρέους; Θέλετε βιώσιμο ασφαλιστικό σύστημα; Και απευθυνόμαστε σε εσάς, γνωρίζοντας ότι ο Πρόεδρός σας αρνήθηκε να υπογράψει στη συνάντηση των πολιτικών Αρχηγών ακόμα και αυτό το πολύ απλό, να ζητήσουμε από τους θεσμούς να μη μειωθούν οι συντάξεις. Απευθυνόμαστε σε εσάς, που μαζί με τους πολιτικούς Αρχηγούς, που συντάσσονται πίσω σας, είσαστε οι μόνοι που μιλήσατε για την κατάθεση αυτού του νομοσχεδίου ως μονομερούς ενέργειας.
Από εμάς κανείς δεν το είπε αυτό.
Γνωρίζουμε, κυρίες και κύριοι συνάδελφοι, ότι στα δύσκολα μέτρα, που φέρνουμε, η πλειοψηφία της κοινωνίας στέκεται με αγωνία, με ανησυχία - εάν θέλετε - για το αύριο, με ένα ενδιαφέρον και γιατί όχι και με μία κριτική διάθεση και σκέψη. Γνωρίζουμε, όμως, εξίσου το ίδιο, κυρίες και κύριοι συνάδελφοι, ότι η πλειοψηφία της κοινωνίας μας στηρίζει σε αυτό τον δύσκολο δρόμο. Κλείνοντας θα ήθελα να πω ότι πιστεύω πως αυτή η απαξίωση και η αποδόμηση της πολιτικής παρουσίας του ΣΥΡΙΖΑ εκτός των άλλων στοχεύει και στην κοινωνική συμμαχία, στην αγωνιστική ενότητα του ΣΥΡΙΖΑ με τις μαχόμενες κοινωνικές δυνάμεις. Πρόκειται για μια συμμαχία που οικοδομήσαμε στα χρόνια που ο ΣΥΡΙΖΑ έδινε την πολιτική μάχη από τη θέση της αντιπολίτευσης. Πρόκειται για μια κοινωνική συμμαχία που σφραγίσαμε στις αλλεπάλληλες εκλογικές μάχες του 2015. Λοιδορήστε μας, λοιπόν, τώρα που σας παίρνει. Αποδοκιμάστε μας και απαξιώστε μας τώρα που προλαβαίνετε, γιατί ο τροχός θα γυρίσει. Ακόμα κι όταν ο αντιπολιτευτικός σας λόγος, κυρίες και κύριοι συνάδελφοι της Αντιπολίτευσης, όλων εσάς που μας κουνάτε το δάχτυλο, στηρίζεται σε υπαρκτές, ενδεχομένως, καθυστερήσεις μας, αυτή την κοινωνική συμμαχία θα τη διαφυλάξουμε ως κόρη οφθαλμού και θα τη δυναμώσουμε παραπέρα.
Κλείστε, όμως, πραγματικά.
Κλείνω, κύριε Πρόεδρε.
Λέτε ότι κλείνετε, αλλά δεν το κάνετε.
Γιατί η συμμαχία μας με τις ζωντανές κοινωνικές δυνάμεις είναι η πηγή της δύναμής μας, είναι η προϋπόθεση για τον σταθερό βηματισμό μας προς το αύριο, είναι η εγγύηση ότι με επιτυχία θα ανοίξουμε τον δρόμο για μια νέα Ελλάδα. Σας ευχαριστώ.
Τον λόγο έχει ο κ. Ηλιόπουλος από τη Χρυσή Αυγή.
Πραγματικά, οι Βουλευτές του ΣΥΡΙΖΑ δεν ξέρουν πού βρίσκονται με αυτά που λένε τις τελευταίες μέρες στο Κοινοβούλιο, από αυτά που ακούμε. Μάλλον, επειδή ο κόσμος σας παίρνει με τα γιαούρτια και τις πέτρες όπου πηγαίνετε και δεν μπορείτε να κυκλοφορήσετε, γι' αυτό δεν έχετε καμμία ιδέα τι γνώμη έχει ο κόσμος για εσάς. Θα ήθελα να ξεκινήσω με κάτι που θα καταγράψει ο ιστορικός του μέλλοντος για τη σημερινή ημερομηνία, 7-5-2016. Δεν αφορά τα στενά όρια της πατρίδος μας. Αφορά την Ευρώπη γενικότερα. Σαν σήμερα, λοιπόν, το 2016, θα λέει ο ιστορικός του μέλλοντος, εκλέχθηκε ο πρώτος μουσουλμάνος Πακιστανός δήμαρχος σε πρωτεύουσα της Ευρώπης. Και, μάλιστα, στη μεγαλύτερη πρωτεύουσα της Ευρώπης. Κι όπως λέμε και στο site μας…
Διδάκτωρ της Οξφόρδης!
Μπράβο, να τον χαίρεστε! Κι όπως, λοιπόν, λέει και το site μας, «Το Λονδίνο έπεσε». Και μαζί με το Λονδίνο θα ακολουθήσουν και άλλες πρωτεύουσες και άλλες πόλεις και στη συνέχεια ολόκληρη η Ευρώπη. Το σχέδιο ισλαμοποίησης της Ευρώπης φτάνει στην κορύφωσή του. Κι εσείς του ΣΥΡΙΖΑ, που χαίρεστε και πανηγυρίζετε - και οι Υπουργοί και οι Βουλευτές - κάνετε πάρα πολύ καλά και πανηγυρίζετε, γιατί έτσι όπως έχετε κάνει τα σύνορα της Ελλάδας και κατ' επέκταση της Ευρώπης, βοηθάτε, όσο μπορείτε, στην ισλαμοποίηση της Ελλάδας και της Ευρώπης. Και ο ιστορικός του μέλλοντος θα καταγράψει και τα δικά σας έργα - να είστε απολύτως σίγουροι - και ας λέτε ότι είναι καθηγητής και ό,τι άλλο θέλει να είναι. Το γεγονός είναι ότι είναι μουσουλμάνος, Πακιστανός, δήμαρχος Λονδίνου. Και αυτό έχει καταγραφεί. Και θα δείτε τι θα φέρει στη συνέχεια αυτό που τόσο πανηγυρίζετε. Θα σχολιάσω ελάχιστα - γιατί δεν χρήζουν και ιδιαίτερου σχολιασμού - αυτά που είπε ο Τσακαλώτος πριν από λίγο, αυτός που έλεγε ότι το αφορολόγητο δεν θα πέσει κάτω από 12.000 ευρώ. Και μας είπε σήμερα κυνικά: «μα αυτό το λέγαμε πριν τον Ιανουάριο του 2015, δεν το είπαμε τον Σεπτέμβριο». Έτσι μας κοροϊδεύουν. Έτσι κοροϊδεύουν τον ελληνικό λαό. Δεν λέει, όμως, ότι έλεγε πως θα ήταν στα 9.100 ευρώ. Τελικά, υπέγραψε και έφερε ως τροπολογία το 8.600 ευρώ. Ήταν κι ευχαριστημένος και πανηγύριζε, αντί να ντρέπεται. Μας είπε ότι ο λόγος του είναι συμβόλαιο. Ναι, βέβαια, είναι συμβόλαιο, αλλά συμβόλαιο με τους τοκογλύφους. Κάνει αυτά που του λένε και άλλα παραπάνω, όπως γράφει και στα μηνύματά του. Δεν είναι συμβόλαιο ο λόγος του με τους Έλληνες πολίτες, που έχουν επιλέξει - κακώς - την Κυβέρνηση του ΣΥΡΙΖΑ σε δύο διαδοχικές εκλογικές αναμετρήσεις, για να κάνουν αυτά που έλεγαν, όπως κυνικά είπε ο Τσακαλώτος πριν τον Ιανουάριο. Αναφέρθηκε και στο δημοψήφισμα, στη μεγαλύτερη λαμογιά - για να το πω έτσι - των τελευταίων ετών. Το περήφανο «όχι» έγινε ένα «ναι», όπως όλοι γνωρίζουμε. Είχαμε εδώ τον κ. Δένδια πριν. Το «κύριος» το βάζω σε πάρα πολλά εισαγωγικά για τον Δένδια και για όλα αυτά που έχει κάνει, όταν ήταν Υπουργός Δημοσίας Τάξεως. «Κύριος»! Ο θεός να τον κάνει! Χαζογελούσε εδώ πέρα. Ήταν πριν από δέκα λεπτά στο Βήμα και χαζογελούσε. Την ώρα που ο ελληνικός λαός πένεται, χαζογελούσε ο Δένδιας και έκανε διαγωνισμό ποια κυβέρνηση έχει περισσότερες κλούβες στο Μαξίμου. Αυτή είναι η λαοφιλία σας! Διαγωνίζεστε σε κλούβες! Σε λίγο θα διαγωνίζεστε και σε άλλα. Είμαι απολύτως σίγουρος! Θα ενδώσω στον πειρασμό να ασχοληθώ με ένα κόμμα, το οποίο το έχει απαξιώσει ολόκληρη η ελληνική κοινωνία, το κλεφτο - ΠΑΣΟΚ. Ο κ. Λοβέρδος είπε σήμερα ότι η Κυβέρνηση του ΣΥΡΙΖΑ έκανε πάρτι πάνω στην εντιμότητά τους. Τα ακούει αυτά ο ελληνικός λαός - όσοι καταφέρνουν και παρακολουθούν τις συζητήσεις που γίνονται εδώ - και φρίττει πραγματικά! Είπε ότι έκαναν πάρτι στην εντιμότητα του ΠΑΣΟΚ! Το ακούσαμε και αυτό! Η ΠΑΣΟΚρατία, που κυβερνά ουσιαστικά την Ελλάδα τα τελευταία τριάντα έξι, τριάντα επτά, σαράντα χρόνια, που έχει φέρει τους όρους «μίζα», «κλεψιά», «λάδωμα» στο προσκήνιο της πολιτικής και όχι μόνο ζωής, λέει ότι έκαναν πάρτι πάνω στην εντιμότητά τους! Η κ. Χριστοφιλοπούλου και ο κ. Γρηγοράκος έλεγαν «μούγκα». Έχουν θράσος και λένε στους άλλους «μούγκα»! Λέει το ΠΑΣΟΚ «μούγκα» σε ποιον; Εάν είχε ίχνος ευθιξίας η κ. Χριστοφιλοπούλου, έπρεπε να πάει να κάνει χαρακίρι και όχι να λέει «μούγκα». Σε άλλη χώρα αυτό θα κάνατε, κυρία Χριστοφιλοπούλου, θα κάνατε χαρακίρι γι' αυτά που έχετε προκαλέσει στον ελληνικό λαό.
Φεύγω από την Αίθουσα…
Στο καλό και να φύγετε και από τη χώρα σύντομα!
Φασίστες είστε και ναζιστές…
Τα ασφαλιστικά ταμεία και τη χώρα εσείς τα διαλύσατε. Και μην κοπανάτε την πόρτα, γιατί δεν σας ανήκει! Ο ΣΥΡΙΖΑ έτσι και αλλιώς είναι η συνέχεια του ΠΑΣΟΚ, του κλεφτο - ΠΑΣΟΚ. Είναι ένα πειθήνιο όργανο των τοκογλύφων. Έχουν φέρει οι τοκογλύφοι τον ΣΥΡΙΖΑ στην εξουσία, γιατί γνώριζαν ότι με κανέναν άλλον Πρωθυπουργό και με καμμία άλλη κυβέρνηση δεν θα περνούσαν τα μέτρα που περνάνε το τελευταίο διάστημα. Εάν υπήρχε οποιαδήποτε άλλη κυβέρνηση και έφερνε αυτά τα μέτρα, σίγουρα θα καιγόταν η Ελλάδα από άκρη σε άκρη. Όμως, όταν αυτά τα μέτρα τα φέρνει μια δήθεν αριστερή κυβέρνηση, που τόσα χρόνια είχε υπό τον έλεγχό της όλους αυτούς που έκαιγαν την Ελλάδα, τότε βέβαια δεν ανοίγει ρουθούνι. Βγαίνουν κάποιοι ελάχιστοι και διαμαρτύρονται, συνήθως υπό την καπηλεία και την κηδεμονία, με την κακή έννοια της λέξης, του ΚΚΕ, για να κάνουν δήθεν τον αγώνα τους. Είναι τόσα πολλά αυτά που έχετε πει αυτές τις μέρες, που πραγματικά δεν μας φτάνουν τα επτά λεπτά. Ο κόσμος μάς ρωτάει πότε θα πέσει η Κυβέρνηση ΣΥΡΙΖΑ. Και, όμως, αυτό που έρχεται θα είναι ακόμη χειρότερο. Θα είναι μια κυβέρνηση Μητσοτάκη, θα είναι μια κυβέρνηση, στην οποία θα λένε οι τοκογλύφοι, «θα κάνεις πέντε» και αυτή θα κάνει δεκαπέντε. Και, όμως, προσπαθούν κάποιοι να μας περάσουν ότι ο Μητσοτάκης έχει πέσει από τον ουρανό, είναι ουρανοκατέβατος στην πολιτική ζωή του τόπου. Η οικογένειά του δεν είναι μια οικογένεια που φαίνεται σε όλα τα ιστορικά αρχεία της πατρίδας μας τα τελευταία εκατό χρόνια να εναλλάσσεται με τις υπόλοιπες οικογένειες που διαφεντεύουν τον τόπο μας. Προσπαθεί ο Μπόμπολας και ο Ψυχάρης να τον ξεπλύνουν. Σας πληροφορώ, λοιπόν, ότι με οποιοδήποτε πλυντήριο Siemens δεν ξεπλένεται ο Μητσοτάκης. Ανήκει στη γνωστή οικογένεια. Δεν είναι κάτι καινούργιο. Θα φέρει πολύ χειρότερα από αυτά που ζούμε σήμερα. Θα επιδεινώσει την κατάσταση και αυτό θα πρέπει να το γνωρίζουν όλοι οι Έλληνες πριν κάνουν την επιλογή τους. Δεν έχω χρόνο να αναφέρω όλα αυτά που ήθελα. Θα καλέσω τον ελληνικό λαό, βέβαια, στις ερχόμενες εκλογές, που θα έρθουν σύντομα, να καταψηφίσει την Κυβέρνηση ΣΥΡΙΖΑ, η οποία έχει διαλύσει τον τόπο, αλλά σε καμμία περίπτωση να μη φέρει στην εξουσία της πατρίδας το μόρφωμα της ψευτοδεξιάς, που έχει μετατοπιστεί στο κέντρο, της Νέας Δημοκρατίας, γιατί θα είναι η απόλυτη ταφόπλακα. Σύντομα οι Έλληνες θα δώσουν την απάντησή τους και στην εθνική διακυβέρνηση της χώρας θα φέρουν τη Χρυσή Αυγή.
Ο κ. Βαρδάκης από τον ΣΥΡΙΖΑ έχει τον λόγο.
Ευχαριστώ, κύριε Πρόεδρε. Αγαπητοί μου συνάδελφοι και συναδέλφισσες του ΣΥΡΙΖΑ, έχω έναν προβληματισμό: Μήπως πρέπει να αναδιπλωθούμε; Μήπως πρέπει να αφουγκραστούμε, τελικά, τις αγωνίες και τους προβληματισμούς των συναδέλφων της Αντιπολίτευσης; Όχι τίποτε άλλο, αλλά μπορεί να μας βαραίνουν και ατέλειωτες τύψεις στο μέλλον. Μήπως, κύριε Πρωθυπουργέ, πρέπει και να παραιτηθούμε; Γιατί, όμως; Βρήκαμε ένα κράτος που δούλευε ρολόι! Παραλάβαμε μια εύρωστη οικονομία, χωρίς ελλείμματα και την τελματώσαμε! Μέχρι προχθές η φοροδιαφυγή, η εισφοροδιαφυγή ήταν μηδενική και εμείς απαξιώσαμε τους ελεγκτικούς μηχανισμούς, διογκώνοντας τα δύο προηγούμενα! Ένα βιώσιμο ασφαλιστικό σύστημα το διαλύσαμε! Παραλάβαμε ασφαλιστικά ταμεία που διασφάλιζαν τις συντάξεις μέχρι το 2050 και με το PSI, τα δομημένα, τα χρηματιστήρια, εξαερώσαμε τα αποθεματικά! Δημιουργήσαμε στρατιές ανέργων! Συμβάλλαμε σκόπιμα στην αποβιομηχάνιση της χώρας! Στείλαμε τα παιδιά μας μετανάστες! Αφανίσαμε τον πρωτογενή τομέα, δημιουργώντας πελατάκια επιδοτήσεων, βλάπτοντας ουσιαστικά και συνειδητά το 90% των αγροτών! Κύριε Αποστόλου, πρέπει να νιώθετε κι εσείς συνυπεύθυνος. Έχουμε να πληρώσουμε 3 δισεκατομμύρια, ακόμα και σήμερα, για τα προηγούμενα χρόνια στην Ευρωπαϊκή Ένωση για παράνομες επιδοτήσεις. Και εννοώ από το 2009 μέχρι το 2014. Είμαστε και ανάλγητοι βλέπετε, γιατί κόψαμε ακόμα και το επίδομα τοκετού, γιατί, λέει, έπρεπε οι εγκυμονούσες να γεννούν στον δρόμο, στο χωράφι ή στο πεζοδρόμιο, για να δικαιούνται το επίδομα τοκετού. Τι να πει κανείς για τη σύνταξη; Κύριε Κατρούγκαλε, η σύνταξη ισόβιας μητέρας για μια μάνα με πέντε και έξι παιδιά ήταν 120 ευρώ. Έχετε να μας πείτε κάτι; Εσείς την κόψατε; Κλείσαμε την εργατική εστία, τον ΟΕΚ, και υφαρπάξαμε 7 με 8 δισεκατομμύρια από τον μοναδικό οργανισμό κοινής ωφέλειας, που είχε παραμείνει! Ξεπουλήσαμε την Αγροτική, το μοναδικό αποκούμπι των αγροτών! Δημιουργήσαμε με την κατάργηση των συλλογικών συμβάσεων, το μοναδικό οχυρό των εργαζομένων, εργασιακό μεσαίωνα, εργασιακή ζούγκλα! Είμαστε απαράδεκτοι, γιατί κόψαμε ακόμα και το ταμείο ανεργίας σε πεινασμένους συνανθρώπους μας! Δεν ξέρω αν ο κ. Βρούτσης έχει να μας πει τίποτα γι' αυτό μετά.
Θα σας πω αύριο. Έχετε να ακούσετε…
Δημιουργήσαμε το πελατειακό κράτος! Με τον ν.3845 του 2010 κόψαμε τα επιδόματα και τα δώρα! Με τον ν.4002 του 2011 επιβάλαμε ειδική εισφορά από 6% έως 10% στους συνταξιούχους! Με τον ν.3986 του 2011, με αναδρομική μάλιστα εφαρμογή, επιβάλαμε ειδική εισφορά αλληλεγγύης στους συνταξιούχους! Με τον ν.4002 του 2011 επιβάλαμε νέες μειώσεις στις επικουρικές συντάξεις! Με τον ν.4024/2011 κάναμε περικοπές στις κύριες συντάξεις! Με τον ν.4046 του 2012 επιβάλαμε 12% νέες μειώσεις στις επικουρικές. Με τον ν.4093 του 2012 κάναμε νέες μειώσεις σε κύριες, επικουρικές και καταργήσαμε και τα δώρα και τα επιδόματα στις επικουρικές! Το τραγικότερο, όμως, κυρίες και κύριοι συνάδελφοι, είναι ότι από το 2010 μέχρι το 2014 πήραμε μέτρα ύψους 62.092.000.000 και μειώσαμε το Ακαθάριστο Εγχώριο Προϊόν της χώρας στο 25%! Απολύσαμε δυόμισι χιλιάδες εκπαιδευτικούς! Είχαμε και χθες το νομοσχέδιο. Σε ένα βράδυ βάλαμε «μαύρο» στην ΕΡΤ σε δευτερόλεπτα! Κλείσαμε και απολύσαμε εργαζόμενους στη Δημοτική Αστυνομία, στην καθαριότητα! Κλείσαμε εκατοντάδες σχολεία και νηπιαγωγεία! Χρεώσαμε εκατομμύρια ανασφάλιστους που νοσηλεύονταν σε δημόσια νοσοκομεία, κοροϊδεύοντάς τους ότι - ακούστε! - είχαν πλήρη περίθαλψη! Εδώ άκουσα μια συνάδελφο της Δημοκρατικής Συμπαράταξης προηγουμένως να μιλάει για σανό. Δεν είναι, όμως, εδώ σήμερα για να τα ακούσει. Για όλα αυτά οι συνάδελφοι της Αντιπολίτευσης ζητούν εκλογές και μας αποκαλούν επικίνδυνους και άχρηστους. Ελπίζω μετά από αυτά που είπα σήμερα, που είναι τα πραγματικά στοιχεία, όλα αυτά που εξαθλίωσαν πραγματικά τον ελληνικό λαό τα τελευταία πέντε, έξι χρόνια - και, βέβαια, αλληγορικά τα είπα, πιστεύω να το κατάλαβαν οι συνάδελφοι της Αντιπολίτευσης, αυτούς αφορούν κι όχι τη σημερινή Κυβέρνηση - να συνειδητοποιήσετε το μέγεθος της καταστροφής που φέρατε σε αυτόν τον τόπο, να καταλάβετε πραγματικά πόσο ανίκανοι είστε να διαχειριστείτε την κρίση που εσείς δημιουργήσατε. Τελικά, πόσο επικίνδυνοι γίνεστε ακόμα και σήμερα, μη αναγνωρίζοντας τα τεράστια λάθη που πραγματικά εξαθλίωσαν έναν περήφανο ελληνικό λαό; Είναι το λιγότερο ανέντιμο ειδικά εσείς να κουνάτε το δάχτυλο και να δημαγωγείτε, να υποδύεστε τα θύματα, ενώ είστε οι πραγματικοί θύτες. Το νομοσχέδιο της Κυβέρνησης για την κοινωνική ασφάλιση αποτελεί μια ριζοσπαστική τομή, πραγματικά, τόσο για την οργάνωση όσο και για τη λειτουργία της κοινωνικής ασφάλισης στην Ελλάδα, αλλά και για το σύνολο της κοινωνικής πολιτικής στη χώρα, εξασφαλίζοντας συντάξεις για όλους. Η εθνική σύνταξη και τα ποσοστά αναπλήρωσης είναι αρκετά ικανοποιητικά, για να πούμε ότι από αύριο θα έχουμε ένα βιώσιμο σύστημα κοινωνικής ασφάλισης. Ίσως να υπάρχουν και κάποιες επιμέρους αδυναμίες. Να είστε, όμως, σίγουροι ότι μέχρι το τέλος της τετραετίας θα τις διορθώσουμε, με γνώμονα πάντα το συμφέρον των πολλών και όχι των λίγων, όπως κάνατε, κύριοι της Αντιπολίτευσης, μέχρι σήμερα. Έχουμε πολλά να κάνουμε ακόμα προς όφελος του ελληνικού λαού, που τον ρημάξατε. Και να ξέρετε ότι ο λαός μας δεν έχει κοντή μνήμη. Να σας πω και κάτι άλλο: Μην αγχώνεστε, αγαπητοί μου συνάδελφοι της Νέας Δημοκρατίας. Είναι πρόωρο, πραγματικά, να αγωνιάτε. Θα ζεσταίνετε αυτά τα έδρανα - της Αντιπολίτευσης εννοώ - για αρκετά χρόνια ακόμα. Δεν πείθετε πλέον κανέναν. Η διαφθορά, η διαπλοκή, η αναξιοκρατία σε αυτόν τον δύσμοιρο τόπο πρέπει να καταλάβετε ότι κάποια στιγμή θα τελειώσει.
Ευχαριστώ. Τον λόγο έχει η κ. Κεραμέως, από τη Νέα Δημοκρατία.
Ευχαριστώ, κύριε Πρόεδρε. Κυρίες και κύριοι συνάδελφοι, σύμφωνα με την αιτιολογική έκθεση του νομοσχεδίου, που συζητάμε σήμερα, συζητάμε για την πλήρη αναμόρφωση του συστήματος κοινωνικής ασφάλισης. Και από αυτήν, ακριβώς, την πρόταση είναι που εκκινούν όλα τα προβλήματα. Γιατί το λέω αυτό; Διότι στην πραγματικότητα δεν συζητάμε για την αναμόρφωση του ασφαλιστικού, δεν συζητάμε για το πώς μπορεί το ασφαλιστικό να γίνει πραγματικά βιώσιμο σε βάθος χρόνου. Στην πραγματικότητα αυτό που συζητάμε είναι το πώς θα μπορέσει η Κυβέρνηση να καλύψει τα δημοσιονομικά ελλείμματα μέσω του ασφαλιστικού, για το πώς θα καταφέρει να εξοικονομήσει τα δυσθεώρητα ποσά, που απαίτησαν για πρώτη φορά οι δανειστές το 2015 από την Κυβέρνηση αυτή. Στην πραγματικότητα αυτό που συζητάμε είναι το πώς θα καλύψει αυτές τις τρύπες στα δημοσιονομικά της χώρας. Τρύπες που προέκυψαν πώς; Αφ' ενός από την αλληγορία της Κυβέρνησης και αφ' ετέρου από το λάθος μείγμα πολιτικής, που ακολουθείται εδώ και δεκαπέντε μήνες από την Κυβέρνηση. Το εγχείρημα λοιπόν, είναι θεμελιωδώς προβληματικό εξαρχής. Κυρίες και κύριοι συνάδελφοι, η Νέα Δημοκρατία καταψηφίζει την παρούσα πρόταση αναμόρφωσης του συστήματος κοινωνικής ασφάλισης, για πολλούς ομολογουμένως λόγους, συμπεριλαμβανομένων και των ενστάσεων αντισυνταγματικότητας που ήδη αναφέρθηκαν. Επιτρέψτε μου, να εστιάσω σε τέσσερις από αυτούς τους λόγους για τους οποίους καταψηφίζουμε το παρόν σχέδιο νόμου. Πρώτον, καταψηφίζουμε το σχέδιο νόμου γιατί τιμωρεί την εργασία και γιατί οδηγεί σε αφανισμό ολόκληρους κλάδους ελευθέρων επαγγελματικών, συμπεριλαμβανομένων δικηγόρων, μηχανικών, γιατρών. Γιατί τους οδηγεί σε αφανισμό; Γιατί οι εισφορές που επιβάλλει το νομοσχέδιο αυτό, ύψους 38% επί των αποδοχών, επιπλέον των λοιπών φόρων και επιβαρύνσεων, περιορίζουν στο ελάχιστο το καθαρό εισόδημα των ανθρώπων αυτών. Και σας το λέει ξεκάθαρα και η Επιστημονική Υπηρεσία της Βουλής, στη σελίδα 10 της έκθεσής της. Σας λέει ότι οι συγκεκριμένες ασφαλιστικές επιβαρύνσεις, που υπερβαίνουν το 35% επί του εισοδήματος των ελευθέρων επαγγελματιών, άγει σε υπέρμετρη μείωση του εισοδήματός τους και θίγει το συνταγματικά κατοχυρωμένο δικαίωμά τους για συμμετοχή στην κοινωνική και οικονομική ζωή της χώρας. Είναι τα ίδια τα λόγια της Επιστημονικής Υπηρεσίας της Βουλής. Κυρίες και κύριοι συνάδελφοι, σε ορισμένες περιπτώσεις, ασφαλιστικές εισφορές, φόροι και λοιπές επιβαρύνσεις θα ξεπερνούν το 65% του εισοδήματος του ελεύθερου επαγγελματία. Και πείτε μου, με τι κίνητρο να δουλέψει κάποιος, όταν το κράτος θα του παίρνει το 65% και πλέον όσων κερδίζει1 Κυρίες και κύριοι της Κυβέρνησης, η ευθύνη σας είναι τεράστια. Οδηγείτε παραγωγικά τμήματα της κοινωνίας, ελεύθερους επαγγελματίες και αυτοαπασχολούμενους στην αδήλωτη εργασία και στην ανεργία. Δεύτερον, καταψηφίζουμε το σχέδιο νόμου γιατί είναι κοινωνικά άνισο, γιατί οδηγεί στη ρήξη των γενεών και γιατί τελικά βάλλει κατά των νέων συμπολιτών μας. Και εξηγούμαι με ένα παράδειγμα: Κάποιος ο οποίος υπέβαλε τα χαρτιά του για σύνταξη την 1η Ιανουαρίου 2016 θα λάβει κύρια σύνταξη μειωμένη κατά 30% με 35% και επικουρική σύνταξη μειωμένη κατά 30% με 60%, σε σχέση με ποιον; Σε σχέση με κάποιον που υπέβαλε τα χαρτιά του με τα ίδια χρόνια προϋπηρεσίας μία ημέρα νωρίτερα, την 31η Δεκεμβρίου 2015. Όμως και σε ό,τι αφορά τους νέους επαγγελματίες, το σχέδιο νόμου τους αποθαρρύνει από το ξεκίνημα κιόλας της επαγγελματικής τους ζωής. Διότι μπορεί, κύριε Υπουργέ, στο άρθρο 39 παράγραφος 1 να προβλέπονται εκπτώσεις στις εισφορές για την πρώτη πενταετία υπαγωγής στην ασφάλιση, αλλά στην παράγραφο 2 του ίδιου ακριβώς άρθρου αποσαφηνίζεται ότι τα ποσά αυτά θα πρέπει να καταβληθούν εντόκως κατά την έκδοση της σύνταξης ή και νωρίτερα ακόμα, ανάλογα με το φορολογητέο εισόδημα. Έντοκο δάνειο, λοιπόν, η υποτιθέμενη έκπτωση για τους νέους επαγγελματίες! Τρίτος λόγος: Καταψηφίζουμε το σχέδιο νόμου γιατί είναι κοινωνικά άδικο και τούτο παρά το γεγονός ότι η κοινωνική δικαιοσύνη αποτελεί «σημαία» της ρητορικής σας και αποτελεί δήθεν αποκλειστικό σας προνόμιο. Δεν χρειάζεται να πω πολλά. Θα σας πω μόνο δύο παραδείγματα, για να καταδείξω, κύριοι Υπουργοί, το μέγεθος της κοινωνικής σας αναλγησίας. Πρώτο παράδειγμα: Άρθρο 7: Μειώνονται σημαντικά τα ποσά των αναπηρικών συντάξεων. Δεύτερο παράδειγμα: Άρθρο 12: Μειώνονται οι συντάξεις χηρείας κατά 50%. Κυρίες και κύριοι, όλοι οι παραπάνω λόγοι που σας ανέφερα καταδεικνύουν τη βαθιά ιδεολογική μας αντίθεση στα μέτρα που προτείνετε. Όμως, θα σας πω και κάτι άλλο. Ακόμα και αν δεν είχαμε την ιδεολογική αυτή αντίθεση, υπάρχει και ένας τέταρτος λόγος για τον οποίο καταψηφίζουμε τα βαρύτατα αυτά μέτρα και αυτός είναι ο εξής: Διότι αυτά τα μέτρα δεν πρόκειται να αποδώσουν τα προσδοκώμενα, διότι αυτές οι επιβαρύνσεις είναι τόσο δυσβάσταχτες, τόσο παράλογες, που οι πολίτες ενδέχεται να αναζητήσουν εναλλακτικές λύσεις. Ποιες λύσεις; Εισφοροδιαφυγή, φοροδιαφυγή, αδήλωτη εργασία και μεταφορά επαγγελματικής δραστηριότητας στο εξωτερικό. Και με μεγάλη λύπη έχω διαπιστώσει ότι οι τάσεις αυτές, οι τάσεις για εναλλακτικές λύσεις έχουν ήδη εκδηλωθεί προτού καν ψηφιστεί το νομοσχέδιο. Και τι εννοώ; Δυστυχώς και από τον κλάδο μου, τη δικηγορία, ξέρω πάρα πολλούς νέους δικηγόρους που ήδη έχουν κάνει αίτηση μεταφοράς της έδρας τους στο εξωτερικό, προτού καν ψηφιστεί το νομοσχέδιό σας! Αυτό κάνει, λοιπόν, το παρόν νομοσχέδιο, διώχνει και πάλι τους νέους επαγγελματίες μας! Κλείνοντας, κυρίες και κύριοι συνάδελφοι, αναρωτιέμαι ποιους θέλετε πραγματικά να προστατεύσετε με αυτό το νομοθέτημα. Οι ενεργοί πολίτες δεν προστατεύονται, καθώς θα ασφυκτιούν από εισφορές και από φόρους. Οι ήδη συνταξιούχοι δεν προστατεύονται, καθώς περικόπτεται τμήμα των κύριων συντάξεών τους και περικόπτονται και οι επικουρικές τους συντάξεις. Οι μελλοντικοί συνταξιούχοι μένουν ακόμα περισσότερο απροστάτευτοι, καθώς μειώνονται σημαντικά οι μελλοντικές συντάξεις τους. Και οι κοινωνικά ευπαθείς ομάδες σίγουρα δεν προστατεύονται. Οι συντάξεις αναπηρίας και χηρείας μειώνονται δραματικά, ενώ το ΕΚΑΣ καταργείται για τριακόσιους σαράντα χιλιάδες χαμηλοσυνταξιούχους. Δυστυχώς, κύριοι της Κυβέρνησης, καταλήγω στο ότι ο μόνος σκοπός που επιδιώκετε με το παρόν σχέδιο νόμου είναι η παράταση, η παραμονή σας στην εξουσία, η δυνατότητα να καλύψετε το δημοσιονομικό κενό που εσείς οι ίδιοι δημιουργήσατε με την ολιγωρία σας, με τη διαχειριστική σας ανεπάρκεια, με την έλλειψη στρατηγικής σας, με το λανθασμένο μείγμα πολιτικής που εφαρμόσατε. [[Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού]] Τελειώνω, κύριε Πρόεδρε. Δώστε μου μισό λεπτό ακόμη. Προσπαθείτε να καλύψετε αυτό το δημοσιονομικό κενό με δυσβάσταχτες ασφαλιστικές επιβαρύνσεις για όλους τους πολίτες ύψους 3,1 δισεκατομμυρίων ευρώ, επιβαρύνσεις που ήταν αχρείαστες και μη απαιτητές πριν από δεκαέξι μήνες, όταν αναλάβατε την εξουσία. Ευχαριστώ πολύ.
Ο κ. Ουρσουζίδης από τον ΣΥΡΙΖΑ έχει τον λόγο.
Ευχαριστώ, κύριε Πρόεδρε. Αγαπητοί συνάδελφοι, ακούστηκαν πάρα πολλές υπερβολές και είδαμε συμπεριφορές που θα τις χαρακτήριζα υστερικές. Προφανώς δεν θα ακολουθήσω αυτή τη λογική. Είμαι εδώ για να μελετάω και να λέω την άποψή μου στους πολίτες, οι οποίοι μου εμπιστεύθηκαν αυτή τη θέση. Το υπό συζήτηση νομοσχέδιο αφορά σε οφειλόμενη ενέργεια απέναντι στους Έλληνες ασφαλισμένους εδώ και πάρα πολλά χρόνια. Επί σειρά δεκαετιών την τρύπα του ασφαλιστικού την κάλυπταν από κρατικό προϋπολογισμό, επί της ουσίας με έμμεση αύξηση των εισφορών, τις οποίες χρεώνουν σε ανυποψίαστους πολίτες. Και επειδή τα έσοδα από τη φορολογία ποτέ δεν ήταν επαρκή στα χρονικά των δημοσίων οικονομικών της χώρας, η τρύπα του ασφαλιστικού καλυπτόταν - όπως και οι λοιπές τρύπες του δημοσίου - με δανεικά που έτρεφαν επί δεκαετίες το χρέος. Αυτή είναι η αλήθεια. Αυτοί οι ίδιοι οι πολιτικοί που εξαγόραζαν συνειδήσεις και εκμαύλιζαν την πολιτική ζωή του τόπου, σήμερα μας εγκαλούν για λαϊκισμό και υστεροβουλία. Το έγκλημα που διέπραξαν όλες ανεξαιρέτως οι προηγούμενες κυβερνήσεις των τελευταίων δεκαετιών, που άσκησαν μικροπολιτική και επέδειξαν πρωτοφανή λαϊκισμό, καλούμαστε σήμερα να αντιμετωπίσουμε μεταξύ της πίεσης των δανειστών και της εύλογης λαϊκής αντίδρασης. Η απολύτως αναγκαία αναδιάρθρωση του συνταξιοδοτικού συστήματος, που ποτέ δεν ήταν ορθολογικό και δίκαιο και έχει πάψει πολύ πριν από την κρίση να είναι βιώσιμο, επιβάλλεται να γίνει με τρόπο δίκαιο και αποτελεσματικό, όσο το επιτρέπουν οι συνθήκες, ώστε να διασφαλίζει τη χορήγηση της δικαιούμενης σύνταξης, να ηρεμίσουν επιτέλους οι πολίτες, να φύγει η ανασφάλεια από τη ζωή τους. Επειδή το κράτος δεν δύναται πλέον να βάλει τη διαφορά και δεν επιτρέπεται να δανειζόμαστε χρεώνοντας τις επόμενες γενιές όπως επί δεκαετίες έκαναν αυτοί που διοίκησαν αυτή τη χώρα, θα πρέπει να περιορίσουμε στο ελάχιστο τις λειτουργικές δαπάνες του ασφαλιστικού συστήματος και προφανώς τις υψηλές συντάξεις, οι οποίες δεν έχουν καμμία σχέση με την πραγματικότητα, την οποία βιώνει η αγορά. Αυτό κάνουμε. Περιορίζουμε τις πολλαπλές και τις μη δικαιολογημένες βάσεις των εισφορών, τις δόλιες συντάξεις και προφανώς τις πρόωρες, εκτός από αυτούς που ασκούν βαριά και ανθυγιεινά επαγγέλματα και τους ανθρώπους που τυγχάνουν ειδικής ανάγκης. Πιθανόν δεν είναι αρκετό και θα πρέπει να ληφθούν επιπλέον μέτρα. Αυτό είναι το ένα σκέλος. Το άλλο σκέλος αφορά τη βιωσιμότητα του ασφαλιστικού συστήματος, αυτό που λέμε θέσεις εργασίας στον ιδιωτικό τομέα. Από αυτό έχει ανάγκη το ασφαλιστικό μας σύστημα. Πρέπει να αυξηθούν οι θέσεις εργασίας, ώστε να δημιουργηθούν συνθήκες βιωσιμότητας και εκείνη η αναλογία που θα επιτρέπει στον συνταξιούχο να απολαμβάνει μια σύνταξη. Σήμερα, όμως, με ανεργία στο 25%, με μερική απασχόληση στο 63%, την αδήλωτη εργασία να ξεπερνά το 20%, ποιος Έλληνας πιστεύει ότι κάτω από αυτές τις συνθήκες μπορούν να γίνουν θαύματα; Όλοι οι Έλληνες στηρίζουν μια προσπάθεια, αρκεί να είναι στη σωστή κατεύθυνση. Δηλαδή, να εξασφαλίσουμε στους ανθρώπους ένα ανεκτό επίπεδο διαβίωσης κάτω από αυτές τις πραγματικά δύσκολες συνθήκες που και εσείς δημιουργήσατε. Άρα έχουμε ανάγκη από ένα βιώσιμο και προσιτό ασφαλιστικό σύστημα που να μπορεί να σηκώσει η οικονομία και να διασφαλίζει μακροπρόθεσμα τις συντάξεις, σε ένα ανεκτό επίπεδο για τους πολίτες που μοχθούν. Ειδικότερα στο άρθρο 114, που αφορά στις ρυθμίσεις φορολογίας εισοδήματος, ουσιαστικά δεν υπάρχουν μεγάλες διαφορές. Τα μικρά εισοδήματα είναι περίπου στα ίδια επίπεδα, τα μεσαία ελαφρύνονται και επιβαρύνονται τα μεγαλύτερα κατά 3% περίπου. Θέλω να έρθω τώρα στο ζήτημα των αγροτών στους οποίους επιμελώς όλοι εσείς της Αντιπολίτευσης δεν αναφερθήκατε. Και δεν αναφερθήκατε γιατί από το 2014 καταθέσατε μια ερώτηση στην οποία αναφέρεται - και εκφράζεται η πεποίθηση - ότι από 1-1-2014 το φορολογητέο εισόδημα των παραγωγών θα προσδιορίζεται με λογιστικό τρόπο και θα φορολογείται χωρίς αφορολόγητο από το πρώτο ευρώ. Για τον προσδιορισμό του εισοδήματος εκτός των τιμολογίων αγοράς και πώλησης θα συνυπολογίζονται και οι κοινοτικές αποζημιώσεις και ενισχύσεις - άμεσες ενισχύσεις, εξισωτικές αποζημιώσεις, ποιοτικά πριμ κ.λπ.. Με αυτόν τον τρόπο το ύψος του καθαρού γεωργικού εισοδήματος, που φορολογείται, αναμένεται να αυξηθεί σημαντικά. Και ρωτάτε τότε την κ. Βαλαβάνη, εκφράζοντας αυτή την πεποίθηση - και θα την καταθέσω την ερώτηση, είναι από τη Νέα Δημοκρατία - ότι θα αυξηθεί υπερβολικά ο φόρος που αναλογεί στους αγρότες μας, τι προτίθεται να κάνει για να αρθεί αυτό το καθεστώς. Πράγματι, λοιπόν, σήμερα ο αγρότης απολαμβάνει το αφορολόγητο των 9.100 ευρώ - αυτός που έχει δύο παιδιά - και κλιμακώνονται μέχρι τα 8.600 ευρώ στον άγαμο. Αυτό το αφορολόγητο συντελεί στο να απαλύνει και το ύψος των ασφαλιστικών εισφορών, αφού προσδιορίζει το φορολογητέο εισόδημα. Και πραγματικά με τις κλίμακες που από το 80% κατεβαίνουν στο 70% και κλιμακώνονται στο 14%, 16%, 18%, 19% ,19,5% και 20% μέχρι το 2022, προκύπτουν ασφαλιστικές εισφορές, οι οποίες δεν αφορούν τις 5.000 ευρώ στο ελάχιστο εισόδημα - δεν καταδικάζουμε, δηλαδή, τους αγρότες να κερδίζουν μόνο 5.000 ευρώ - αλλά προστίθενται και τα 9.000 ευρώ. Άρα ένας αγρότης, ο οποίος κερδίζει 14.000 ευρώ, οφείλει να πληρώσει τις ασφαλιστικές εισφορές, που είναι της τάξης του 20% -25%, λίγο μεγαλύτερες απ' αυτές που πληρώνει σήμερα με την κλίμακα που υφίσταται. Για να μην μπείτε στον κόπο να με διαψεύσετε, καταθέτω στα Πρακτικά της Βουλής την ερώτηση δώδεκα Βουλευτών της Νέας Δημοκρατίας. Μάλιστα κάποιοι από τους Βουλευτές της Νέας Δημοκρατίας σήμερα απ' αυτό εδώ το Βήμα αμφισβητούσαν αυτά ακριβώς, τα οποία είχαν υπογράψει οι ίδιοι. Δεν θέλω να αναφέρω τα ονόματά τους. Άλλωστε το θέμα δεν είναι προσωπικό. [[Στο σημείο αυτό ο Βουλευτής κ. Γεώργιος Ουρσουζίδης καταθέτει για τα Πρακτικά την προαναφερθείσα ερώτηση, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Έτσι, λοιπόν, η Νέα Δημοκρατία και το ΠΑΣΟΚ σαν συγκυβέρνηση φρόντισαν για τους αγρότες να πληρώνουν φόρο από το πρώτο ευρώ, με εκείνα τα απίστευτα ποσοστά. Φρόντισαν τόσο καλά που ενώ εμείς δεν διαπραγματευθήκαμε καταφέραμε κάποια πράγματα. Που να διαπραγματευόμασταν κιόλας! Θα τους είχαμε ισοπεδώσει. Επειδή θέλω να κλείσω ευχάριστα, θέλω να πω ότι κατατίθεται με το παρόν νομοσχέδιο η υπ' αριθμόν 404 τροπολογία, η οποία αφορά στη ρύθμιση επειγουσών αναγκών για τη συνέχιση της ανέγερσης του σχολείου του Μονάχου. Πριν από δύο μήνες περίπου με τον κ. Δημοσχάκη, Βουλευτή της Νέας Δημοκρατίας, επισκεφθήκαμε το Μόναχο και διαπιστώσαμε το πρόβλημα. Πάλι από αμέλεια δική σας - εσείς κυβερνούσατε - κινδυνεύουμε να χάσουμε ένα σχολικό κτήριο, που αφορά επτά χιλιάδες ελληνόπουλα στο Μόναχο. Είναι ένα οικόπεδο αξίας 10 εκατομμυρίων και περίπου 3-4 εκατομμύρια από τον φέροντα οργανισμό, ο οποίος έχει ήδη κατασκευαστεί. Θα σας παρακαλούσα, λοιπόν, ομόφωνα να το ψηφίσουμε αυτό. Άλλωστε η προσπάθεια είναι κοινή. Θέλω να τονίσω για να ακούγονται κι αυτά, ειδικά για τους χρυσαυγίτες που λένε διάφορα, ότι αυτή η ενέργεια έγινε με δικά μας έξοδα. Δεν επιβαρύνθηκε η Βουλή. Σας ευχαριστώ πολύ.
Ο κ. Τζελέπης από τη Δημοκρατική Συμπαράταξη έχει τον λόγο.
Ευχαριστώ, κύριε Πρόεδρε. Κυρίες και κύριοι συνάδελφοι, ακούγοντας τόσες ώρες εδώ τους Βουλευτές της συγκυβέρνησης να τοποθετούνται, πραγματικά, θεωρώ ότι μάλλον έχουν την άποψη ότι τα 5,4 δισεκατομμύρια μνημόνιο, που έφεραν στη χώρα μετά από επτά μήνες διαπραγμάτευσης, κυβερνητικής αδράνειας δικής τους, θα τα δώσουν στον ελληνικό λαό. Όχι δεν θα τα δώσετε, κύριοι. Θα τα πάρετε από τον ελληνικό λαό. Και δυστυχώς για σας έφτασε πλέον η ώρα της αποκάλυψης. Ήρθε η ώρα της μεγάλης αλήθειας. Δυστυχώς για σας τα ψέματα τέλειωσαν πλέον. Τέλειωσαν τα λόγια. Τώρα έχουμε νομοσχέδια. Το παρόν νομοσχέδιο θα το βιώσει πολύ γρήγορα ο ελληνικός λαός. Τέλειωσαν επίσης, δυστυχώς για σας, και οι πολιτικές πλέον μεταλλάξεις που έχετε συνηθίσει να κάνετε. Ειλικρινά ακούγοντας και χθες τον Πρωθυπουργό να μιλάει στην Κοινοβουλευτική του Ομάδα και να καταρρίπτει τους μύθους τον έναν μετά τον άλλον, θυμήθηκα και διερωτήθηκα πού πήγε η δέκατη τρίτη σύνταξη, το αφορολόγητο των 12.000 ευρώ, η αποκατάσταση των περικοπών, μισθών, συντάξεων, το πρόγραμμα της Θεσσαλονίκης, το σκίσιμο του μνημονίου μ' ένα άρθρο και έναν νόμο. Πού πήγε τον Σεπτέμβριο το δεύτερο παράλληλο πρόγραμμα; Κυρίες και κύριοι συνάδελφοι, μελετώντας το υπό συζήτηση νομοσχέδιο για το ασφαλιστικό και το φορολογικό, πακέτο δύο σε ένα, πραγματικά πιστεύω ότι έχει χαθεί η κοινή λογική, γιατί το νομοσχέδιο εξοντώνει κοινωνικές ομάδες, αγρότες, επαγγελματίες, επιστήμονες, νέους ασφαλισμένους. Υπονομεύει την αλληλεγγύη των γενεών, γιατί το βάρος θα το σηκώσουν οι νέες γενιές, οι εργαζόμενοι με πολλά χρόνια ασφάλισης και οι συνεπείς ασφαλιζόμενοι. Δημιουργεί κίνητρο φοροδιαφυγής και εισφοροδιαφυγής υπονομεύοντας ταυτόχρονα την ελληνική οικονομία, τα φορολογικά έσοδα και τη βιωσιμότητα των ασφαλιστικών ταμείων. Ακούγοντας δε τον Υπουργό Οικονομικών, το μόνο που έχω να πω είναι ότι είναι καλός στα βαφτίσια, όταν λέει ότι έκανε μεγάλο αγώνα για να κρατήσει την εθνική σύνταξη ως βασική σύνταξη. Μα, αυτό ήταν από τον ν.3863/2010. Ο ασφαλιστικός Αρμαγεδδών του κ. Κατρούγκαλου και η φορολογική επιδρομή έρχεται με το παρόν σχέδιο νόμου με επιδεικτικό τρόπο να ισοπεδώσει όσους δημιουργούν και παράγουν. Δυστυχώς αυτή είναι η κυρίαρχη φιλοσοφία σας και το δείχνετε σε κάθε νομοθέτημά σας. Χωρίς αμφιβολία, οι μεγαλύτερες αλλαγές - ασφαλιστικές και φορολογικές - επέρχονται στον αγροτικό τομέα, σε βάρος των Ελλήνων αγροτών. Άκουσα προηγουμένως εδώ από τον αρμόδιο Υπουργό Γεωργίας να λέει ότι είναι ιστορική ημέρα. Δεν είναι ιστορική ημέρα. Είναι μαύρη μέρα η σημερινή για τους Έλληνες αγρότες! Δεν θα μείνει τίποτα όρθιο στην ελληνική περιφέρεια. Δεν θα υπάρχει αγροτική παραγωγή, γιατί δεν θα συμφέρει τους αγρότες να παραγάγουν. Καταστρέφετε τα χωριά, διαρρηγνύετε την κοινωνική συνοχή στην περιφέρεια, ρημάζετε τη μοναδική παραγωγική δύναμη του τόπου μας, που μπορεί να παραγάγει πλούτο μέσα σε έναν χρόνο και να δώσει αντικείμενο εργασίας στον δευτερογενή και τριτογενή τομέα, συμβάλλοντας καθοριστικά έτσι στην τοπική και εγχώρια οικονομία. Ο κ. Κατρούγκαλος έθεσε σε εφαρμογή ένα σχέδιο νόμου εξαπάτησης των αγροτών και χρεοκοπίας της αγροτικής παραγωγής, μεταφέροντας στις πλάτες των αγροτών ευθύνες που δεν τους αναλογούν. Όλοι γνωρίζουμε πώς δημιουργήθηκαν τα βάρη στον ΟΓΑ από την ίδρυσή του το 1961. Ήταν απόφαση του ελληνικού κράτους να ενταχθούν στον ΟΓΑ μια σειρά από ανασφάλιστοι συμπολίτες μας, όπως αλλοδαποί, παλιννοστούντες, μετανάστες, ανασφάλιστοι παντός είδους, μοναχοί και άλλοι, που γνωρίζει το Υπουργείο Εξωτερικών. Όλοι εντάσσονταν στον ΟΓΑ στον βωμό του κοινωνικού κράτους. Με βάση τα σημερινά δεδομένα, το μεγαλύτερο ποσοστό της κρατικής επιχορήγησης στον κλάδο της υποχρεωτικής ασφάλισης διανέμεται σε εξακόσιες είκοσι επτά χιλιάδες εξακόσιους ογδόντα οκτώ ήδη συνταξιούχους δικαιούχους μόνο βασικής ή και βασικής σύνταξης, επί συνόλου εξακοσίων εβδομήντα εννέα χιλιάδων. Κάπως έτσι, από τα 3,3 δισεκατομμύρια που πλήρωσε το 2015 ο ΟΓΑ, τα 2,6 δισεκατομμύρια είναι δαπάνες που αναφέρονται σε παλιές συντάξεις ανασφάλιστων ουσιαστικά πολιτών, όταν με τον ν. 2458/1997 προβλέπεται σταδιακή μείωση της σχετικής δαπάνης. Και επειδή ακούστηκε ότι εξανεμίζεται η βασική, είναι αλήθεια αυτό, αλλά παράλληλα ανεβαίνει η κύρια σύνταξη. Τι φέρνει το ασφαλιστικό - φορολογικό για τους αγρότες; Καταργεί τον ΟΓΑ, με αποτέλεσμα τη διοικητική και λειτουργική ασφυξία και μεγάλες κοινωνικές επιπτώσεις στον πρωτογενή τομέα. Αλλάζει τη βάση του υπολογισμού των ασφαλιστικών εισφορών από 1-1-2017 και τις συνδέει ως ποσοστό με το φορολογητέο εισόδημα, όπου στο φορολογητέο εισόδημα προστίθεται και η βασική ενίσχυση που είναι το 60% των 2,6 δισεκατομμυρίων ενίσχυση, όπως είπε και ο κύριος Υπουργός και από το υπόλοιπο 40% όσες είναι άνω των 12.000 ευρώ. Βάζει, όμως, κατώτερη ασφαλιστική εισφορά γι' αυτούς που δεν έχουν καθόλου εισόδημα 4.923 ευρώ τον χρόνο ως εισόδημα και παίρνει εισφορά 1.329 ευρώ από 753 ευρώ που πλήρωνε το 2014 ο αγρότης. Αυξάνει τις ασφαλιστικές εισφορές από 7% επί του ποσού ως ποσοστό στις επτά κατηγορίες του 2014, στο 20% που φτάνει το 2022 επί του φορολογητέου εισοδήματος, στα οποία πρέπει να προστεθούν επιπλέον 6,95% για τον κλάδο υγείας και 0,25% για την Αγροτική Εστία. Για το 2016- για την ακρίβεια από 1-6-2015- οι αγρότες καλούνται να καταβάλουν εισφορές στον ΟΓΑ αυξημένες κατά 63% έναντι του 2014 και από 1-1-2017 υπερδιπλασιάζονται οι εισφορές. Θα ήθελα στο σημείο αυτό να πω κάποια παραδείγματα, γιατί αναφέρθηκαν. Στην τρίτη κατηγορία, που είναι το φορολογητέο εισόδημα των 8.000 ευρώ, το 2014 ο αγρότης θα πλήρωνε 954 ευρώ ασφαλιστικές εισφορές, το 2016 πληρώνει 1.215 ευρώ, το 2017 θα πληρώσει 1.676 ευρώ και το 2022 θα φτάσει στα 2.156 ευρώ. Υπερδιπλασιάζονται, δηλαδή, οι ασφαλιστικές εισφορές. Σχετικά με το φορολογικό, καταργεί την αυτοτελή φορολόγηση των αγροτών με 13% και τα εισοδήματα του 2016 και μετέπειτα θα φορολογούνται με τις κλίμακες από 22-45%. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Τελειώνω σε τριάντα δευτερόλεπτα, κύριε Πρόεδρε. Φορολογεί για πρώτη φορά ρητά τις ενισχύσεις της ΚΑΠ και μάλιστα διπλά και τις ασφαλιστικές εισφορές. Και επειδή ακούστηκε εδώ, κατατέθηκαν πολλά έγγραφα και επικαλέστηκαν ότι με τον ν.4172/2013 δεν ήταν αφορολόγητες οι επιδοτήσεις, θα ήθελα να καταθέσω στα Πρακτικά τον ν.4172/2013, που λέει ότι ειδικά για τον προσδιορισμό του εισοδήματος από αγροτική επιχειρηματική δραστηριότητα στα έσοδα από επιχειρηματικές συναλλαγές περιλαμβάνονται τα έσοδα από την παραγωγή γεωργικών, κτηνοτροφικών, δασοκομικών, υλοτομικών και αλιευτικών προϊόντων. Πουθενά δεν αναφέρονται οι επιδοτήσεις. [[Στο σημείο αυτό ο Βουλευτής κ. Μιχαήλ Τζελέπης καταθέτει για τα Πρακτικά τo προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Κλείνοντας για το 2016 ο λογαριασμός, ο οποίος θα πάει στις μικρομεσαίες αγροτικές επιχειρήσεις, είναι 1 δισεκατομμύριο. Θα πληρώσουν 500 με 550 εκατομμύρια επιπλέον ασφαλιστικές εισφορές, 100 με 120 εκατομμύρια επιπλέον φόρους και έπεται συνέχεια έως το 2022. Η αύξηση μόνο από το 23% στο 24% επιβαρύνει στον ΦΠΑ …
Κύριε συνάδελφε, δευτερόλεπτα είπατε, όχι λεπτά.
Τελειώνω, κύριε Πρόεδρε, λέγοντας ότι για όλους αυτούς τους λόγους ένα νομοσχέδιο, το οποίο είναι αντιαναπτυξιακό, το οποίο ισοπεδώνει όλες τις παραγωγικές τάξεις εμείς το καταψηφίζουμε.
Τον λόγο έχει ο κ. Φάμελλος από τον ΣΥΡΙΖΑ.
Ευχαριστώ, κύριε Πρόεδρε. Κυρία Υπουργέ, κύριοι Υπουργοί, κυρίες και κύριοι Βουλευτές, το ασφαλιστικό και το φορολογικό πλαίσιο σαφέστατα και είναι ένα βασικό στοιχείο της συμφωνίας, που η χώρα μας υπέγραψε το καλοκαίρι. Για εμάς, όμως, για να είμαστε σαφείς, η ασφαλιστική μεταρρύθμιση θα έλεγα ότι είναι και ένα στοιχείο του παράλληλου προγράμματος, της δημοκρατικής ανασυγκρότησης της χώρας μας. Γιατί το να είναι δημόσια, το να είναι βιώσιμη, το να είναι δίκαιη και να είναι και κοινωνική η ασφάλιση είναι ένα λαϊκό δικαίωμα, ένα λαϊκό δικαίωμα που αμφισβητήθηκε από τις προηγούμενες κυβερνήσεις. Για να το πούμε λίγο αλλιώς - και να το καταλάβει και ο κ. Οικονόμου, που μάλλον δεν ακούει καλά - η Νέα Δημοκρατία και το ΠΑΣΟΚ διαλύσανε το ασφαλιστικό σύστημα της χώρας. Ρωτήστε τον κ. Γιαννίτση, ρωτήστε την κ. Λαγκάρντ, ρωτήστε όποιον θέλετε. Το ασφαλιστικό σύστημα το καταστρέψατε και όλοι οι Υπουργοί σας έχουν απόλυτη πολιτική ευθύνη. Πώς το καταστρέψανε; Να σας πω. Με το να είναι άναρχο, δαιδαλώδες, συντεχνιακό, με εννιακόσιους πενήντα τρόπους υπολογισμού σύνταξης στο ΙΚΑ; Με την εισφοροδιαφυγή των δικών σας παιδιών; Με τη μαύρη εργασία; Με την ύφεση που εσείς δημιουργήσατε, ώστε να μην υπάρχουν εισφορές; Με το χρηματιστήριο, το PSI, τα δομημένα ομόλογα των κουμπάρων, των δικών σας παιδιών; Το διαλύσατε το ασφαλιστικό. Εξαϋλώσατε με τα δικά σας παιδιά τα αποθεματικά και τώρα λαϊκίζετε ότι θα χαθούν οι συντάξεις, τις οποίες χάσατε και είστε υπεύθυνοι, πολιτικά υπόλογοι στην κοινωνία και δεν ψηφίζετε την μεταρρύθμιση. Μα, εδώ εσείς δεν είχατε τα κότσια και την τόλμη να εφαρμόσετε και τον ν.3863, τον δικό σας νόμο, το είπατε εδώ πέρα μέσα. Τα μόνα κότσια που είχατε ήταν να μειώσετε έντεκα φορές τις συντάξεις σε ένα ποσοστό 45%. Πολύ ωραίοι είστε! Πάρα πολύ ωραίοι είστε! Ξέρετε, όμως, τι καταλαβαίνουμε εμείς, γιατί δεν το ψηφίζετε; Γιατί πολύ απλά αυτό το νομοσχέδιο γράφτηκε στα ελληνικά και εσείς έχετε συνηθίσει να ψηφίζετε νομοσχέδια που τα έγραφαν στο εξωτερικό άλλοι για εσάς για να μειώνετε τις συνθήκες ζωής των πολιτών, για να μειώνετε το επίπεδο ζωής της χώρας μας. Εμείς, όμως, προχωράμε στην αλλαγή του φορολογικού και του ασφαλιστικού συστήματος και για έναν άλλο λόγο, γιατί θέλουμε η χώρα να πάει ασφαλής στην πρώτη αξιολόγηση, να βγει από την επιτροπεία, στην επιτροπεία που εσείς πάλι την βάλατε. Ας μην ξεχνάμε, όμως, και τον λόγο για τον οποίο φτάσαμε σε αυτή την συμφωνία. Τη χρεοκοπία της χώρας. Ποιος χρεοκόπησε την Ελλάδα; Ποιος υποτάχθηκε για να μπούμε στο πρώτο μνημόνιο, στο πρώτο μεσοπρόθεσμο, στο δεύτερο μνημόνιο, να φέρουμε το ΔΝΤ; Ποιος έβαλε τη χώρα στην εξυπηρέτηση της διαπλοκής, στις εντολές των συμφερόντων; Ποιος είχε την ευθύνη της διακυβέρνησης και μείωσε 25% το Ακαθάριστο Εθνικό Προϊόν και έφτασε στο 37% την ανεργία; Ακόμα και στις δικές σας μεταρρυθμίσεις εσείς αποτύχατε. Το 2014 φύγατε ως κακοί μαθητές από το Eurogroup έχοντας αποτύχει κατά 2 δισεκατομμύρια στον στόχο του 2014 και είχατε μπροστά σας το 2015 και το 2016, σύνολο 7,7 δισεκατομμύρια άμεσων μέτρων εις βάρος των Ελλήνων. Αυτά γλίτωσαν οι Έλληνες ψηφίζοντας την αλλαγή, τη στροφή της χώρας τον Ιανουάριο. Και δεν φτάνει που αποδιαρθρώσατε τα πάντα - βέβαια όχι όλα, είναι γεγονός ότι τους μεγαλοκαναλάρχες, τα συμβόλαια της διαπλοκής με τη «SIEMENS» αυτά ξέρατε και να τα διαβάζετε, να τα υπογράφετε, όλα τα κάνατε κανονικά - αλλά συντηρήσατε και τα μέτωπα της τρόικας εσωτερικού, υποστηρίξατε το «ναι» για να πάει η χώρα υπόδουλη στο δημοψήφισμα. Η χώρα, όμως στάθηκε όρθια και ξεκίνησε να αλλάζει και προετοίμασε το πρόγραμμα αυτό, το οποίο είναι έτοιμο τώρα να πάει τη Δευτέρα στη διαπραγμάτευση ο κ. Τσακαλώτος. Και δεν θέλετε να ψηφιστεί το νομοσχέδιο για να μην είναι η χώρα έτοιμη σε αυτή τη διαπραγμάτευση. Και ξέρετε τι δεν σας αρέσει; Ότι για πρώτη φορά η χώρα είναι συνεπής, έχει πετύχει και έχει υπερκαλύψει τις δεσμεύσεις της, πηγαίνει για να διαπραγματευτεί έχοντας μια πλάτη 1,7 δισεκατομμύρια που κέρδισαν οι Έλληνες με σκληρή δουλειά και με σφιγμένο ζωνάρι, γιατί εσείς φταίτε για την ύφεση που δημιουργήθηκε και πάει να διαπραγματευτεί μόνο για τα 5,4 δισεκατομμύρια που ψηφίσατε τον Αύγουστο και ούτε 1 ευρώ παραπάνω. Εμείς δεν δεχόμαστε. Εσείς δεν ακούσαμε αν δεχόσαστε ή όχι τις προτάσεις του ΔΝΤ. Η λύση του ασφαλιστικού και του φορολογικού προβλήματος δεν κρύβεται μόνο στα ποσοστά των εισφορών. Θα έλεγα, δεν κρύβεται καθόλου εκεί. Μας ενδιαφέρει ως κοινωνική διάσταση η ποιότητα των παροχών. Όμως, κύριοι, αυτό που μας ενδιαφέρει, είναι η διάσταση της παραγωγής και της εργασίας. Αυτό είναι, το οποίο εσείς υποτιμήσατε και αποδιαρθρώσατε, ώστε η χώρα να καταστραφεί. Το 25% μείωση του ΑΕΠ είναι αυτό που αμφισβητεί τη βιωσιμότητα του ασφαλιστικού και του φορολογικού κι αυτό δεν το λέτε, γιατί εσείς είστε οι μόνοι υπεύθυνοι. Διότι φέτος η χώρα έκανε come back και κέρδισε αυτά που εσείς δημιουργήσατε, παρά την ασφυξία, παρά τα capital controls, παρά τις σειρήνες προς το εξωτερικό να εξαντλήσουν την ελληνική Κυβέρνηση. Η εργασία και η πρόοδος της κοινωνίας είναι αυτό που ενδιαφέρει εμάς. [[Στο σημείο αυτό την Προεδρική Έδρα καταλαμβάνει ο Α΄ Αντιπρόεδρος της Βουλής κ. ΑΝΑΣΤΑΣΙΟΣ ΚΟΥΡΑΚΗΣ]] Και αναρωτιόμαστε: Δεν θέλετε να ολοκληρώσει η χώρα την αξιολόγηση; Δεν θέλετε να βγούμε από την επιτροπεία; Όλη η κοινωνία λέει «τελειώστε με τα μνημόνια και τους επιτρόπους». Εσείς δεν το θέλετε; Εσείς γιατί κρύβετε μαζί με τα δικά σας κανάλια, τα συστημικά μέσα, την έστω και μικρή πρόοδο της χώρας; Γιατί κρύβετε, για παράδειγμα, την απόφαση Ντράγκι για τα ομόλογα EFSF; Γιατί θάψατε την ανακοίνωση των τεσσάρων φορέων των δανειστών τη Μεγάλη Πέμπτη ότι η χώρα είναι συνεπής; Γιατί κρύβετε ότι η χώρα στο ΕΣΠΑ πηγαίνει καλά και είναι πρώτη στην Ευρώπη; Γιατί κρύβετε, παραδείγματος χάριν, ότι επιστρέφονται 10 δισεκατομμύρια ευρώ από κέρδη ελληνικών ομολόγων για να πληρωθεί το χρέος, κάτι που σήμερα βγήκε στη δημοσιότητα; Και το καταθέτουμε. [[Στο σημείο αυτό ο Βουλευτής κ. Σωκράτης Φάμελλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Γιατί κρύβετε ότι πέφτουν οι πρώτες υπογραφές για το πακέτο Γιούνκερ και τη Δευτέρα ο Επίτροπος κ. Αβραμόπουλος θα υπογράψει, θα παραστεί στην εκδήλωση στη Θεσσαλονίκη για την πρώτη δράση του πακέτου Γιούνκερ; Καταθέτω το σχετικό έγγραφο. [[Στο σημείο αυτό ο Βουλευτής κ. Σωκράτης Φάμελλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Να σας πω πάρα πολύ απλά γιατί. Διότι έχουμε μια Αντιπολίτευση, η οποία είναι γεροντοκόρη, κακιά και ψεύτρα και θέλει αυτό που λέει ο λαός, να ψοφήσει η κατσίκα του γείτονα. Μόνο ο γείτονας, αγαπητοί συνάδελφοι, εν προκειμένω δεν είναι η Κυβέρνηση. Ο γείτονας είναι ο ελληνικός λαός, είναι το ελληνικό κράτος. Και δεν μπορείτε να παραγνωρίζετε ότι για το ελληνικό κράτος, για τους Έλληνες πολίτες οφείλετε κι εσείς να συμμαχήσετε κόντρα στο ΔΝΤ και κόντρα σε όλους αυτούς που επιβουλεύονται τη δική μας προσπάθεια. Για πρώτη φορά, όμως, στη συμφωνία που μπορεί να έχει και μέτρα λιτότητας και το αναγνωρίζουμε και να είναι δύσκολη, γιατί είναι συμβιβασμός, υπάρχει κοινωνική δικαιοσύνη, υπάρχει προστασία του αδυνάτου και προστασία της εργασίας και υπάρχει και αναδιανομή. Και αυτό απεικονίζει και το παρόν νομοσχέδιο, γιατί διασφαλίζει το δημόσιο χαρακτήρα του ασφαλιστικού, διασφαλίζει τις συντάξεις, μειώνει, σταθεροποιεί τις εισφορές, έχει δημόσιο χαρακτήρα και όλα αυτά τα πετύχαμε γιατί δουλέψαμε πάρα πολύ από τις 15 Δεκεμβρίου. Και είναι ψέμα ότι είναι ένα αιφνιδιαστικό και εκβιαστικό νομοσχέδιο. Είναι για πρώτη φορά ένα νομοσχέδιο, το οποίο είναι πέντε μήνες σε διαδικασία διαβούλευσης με δύο πλήρεις εβδομάδες επιτροπών και με δύο ημέρες είκοσι έξι ωρών συνεδρίαση στη Βουλή. Και, βέβαια, εμείς θα θέλαμε, έστω και τώρα, να ακούσουμε τις θέσεις των κομμάτων έναντι των προτάσεων του ΔΝΤ αλλά και του κ. Σόιμπλε κατά καιρούς κατά της χώρας μας. Έχουμε ακούσει περίεργες δηλώσεις. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Ολοκληρώνω σε ένα λεπτό, κύριε Πρόεδρε. Στην «WASHINGTON POST» ο κ. Μητσοτάκης πήρε θέση υπέρ των προτάσεων του ΔΝΤ κατά των εργασιακών δικαιωμάτων, υπέρ της πώλησης της δημόσιας περιουσίας σε καλή τιμή είπε αλλά και υπέρ των μεταρρυθμίσεων που θέλει η κ. Λαγκάρντ. Ο κ. Θεοχάρης υπερασπίστηκε εδώ μέσα την πρόταση του ΔΝΤ. Εκπρόσωπος κόμματος άλλου, ως εκπρόσωπος Τύπου του ΔΝΤ διάβασε την ανακοίνωση του ταμείου. Εμείς περιμένουμε να πάρετε θέση. Είστε με τη χώρα ή το ΔΝΤ; Ξέρουμε γιατί υπερασπίζεστε την περικοπή μισθών και συντάξεων που θέλουν αυτοί που επιβουλεύονται τη χώρα. Διότι θέλετε και κουτσουρεμένη την κοινωνία αλλά και τους δικούς σας, δηλαδή το κεφάλαιο να βγάζει περισσότερα κέρδη. Από τη μια μας κατηγορείτε για δυσβάσταχτα μέτρα και από την άλλη γιατί διαπραγματευόμαστε, γιατί αντιστεκόμαστε. Καθυστερούμε, βέβαια, γιατί θέλουμε να υπερασπιστούμε τη χώρα μας και όλα αυτά δεν τα κάνετε μόνο για την καρέκλα.
Ολοκληρώστε, κύριε συνάδελφε.
Τελειώνω. Τα κάνετε, γιατί με την καρέκλα που θέλετε να ανακτήσετε, θέλετε να διατηρήσετε το δικό σας βαθύ κράτος, τη δική σας διαπλοκή και είναι προσωποποιημένη αυτή η πολιτική στο πρόσωπο του Αρχηγού της Αντιπολίτευσης αλλά και στο πρόσωπο της ακροδεξιάς πλευράς του κ. Σαμαρά που σέρνει από τη μύτη τη Νέα Δημοκρατία και τη γεμίζει ψέμα, χολή, μίσος και φόβο, εκχυδαΐζοντας και υποβαθμίζοντας την πολιτική και αυτό είναι κάτι που εμείς πρέπει να προσέξουμε.
Ευχαριστούμε, κύριε Φάμελλε.
Κύριε Πρόεδρε, ολοκληρώνω, λέγοντας…
Για λίγα δευτερόλεπτα.
Εμείς έχουμε μια ξεκάθαρη εντολή από το Σεπτέμβριο. Αυτή η επιλογή σήμερα είναι πιο ξεκάθαρη. Ούτε έξω από το ευρώ ούτε «ναι» στη νεοφιλελεύθερη επιλογή της ακροδεξιάς. Εμείς απέναντι σε όλα τα συμφέροντα που συναθροίζονται απέναντί μας, θα κρατήσουμε μαζί με το λαό την ελπίδα, γιατί είμαστε καθαροί. Δεν χρωστάμε σε κανέναν και στηρίζουμε την ανάγκη του λαού να πάει η χώρα μας καλύτερα. Αυτό κάνει και αυτό το νομοσχέδιο. Ευχαριστώ.
Ευχαριστούμε τον κ. Σωκράτη Φάμελλο, Βουλευτή του ΣΥΡΙΖΑ. Ακολουθεί ο κ. Κωνσταντίνος Τασούλας, Βουλευτής της Νέας Δημοκρατίας.
Κύριε Πρόεδρε, ο ΣΥΡΙΖΑ ως αυθεντικός εκπρόσωπος του πολιτικού μηδενισμού ο οποίος περιλαμβάνει όλα τα κακά της Μεταπολίτευσης, ψέμα, δημαγωγία, λαϊκισμό, διαβαίνει σήμερα και αύριο τον πολιτικό του Ρουβίκωνα. Αφήνει την συνήθεια των αναβολών, αφήνει τη συνήθεια των διαβολών, αφήνει τη συνήθεια των μεταθέσεων ευθύνης και μιας ερμηνείας του παρελθόντος όπως τον βολεύει και διαβαίνει σκυφτός και περινούστατος τον πολιτικό του Ρουβίκωνα κι έρχεται σε επαφή με την πραγματικότητα. Η πραγματικότητα είναι αυτή η οποία σας περίμενε και την οποία με κάθε τρόπο προσπαθήσατε να την αναβάλετε. Το νομοσχέδιο για τη δήθεν μεταρρύθμιση του ασφαλιστικού και φορολογικού συστήματος, το νομοσχέδιο το οποίο επιβαρύνει με 5,4 δισεκατομμύρια τον ελληνικό λαό, που έρχονται να προστεθούν στα, επίσης αχρείαστα, 3,6 δισεκατομμύρια του περσινού καλοκαιριού και τα ενδεχόμενα άλλα 3,6 δισεκατομμύρια της πιθανής αστοχίας αυτού του προγράμματος, τα 12 δηλαδή δισεκατομμύρια που μέχρι τώρα φορτώνετε τον ελληνικό λαό, είναι το τίμημα αυτής της καθυστερημένης διάβασης του δικού σας θλιβερού Ρουβίκωνα. Τώρα που η πραγματικότητα αναλαμβάνει και επί των ημερών σας τα ηνία για μια ακόμη φορά, θλιβεροί και συκοφάντες και επιθετικοί έναντι του παρελθόντος, προσπαθείτε να εξωραΐσετε την εικόνα. Δεν εξωραΐζεται η εικόνα, γιατί παντού σε όλη τη γη, σε όλες τις πολιτικές αναμετρήσεις, εκεί όπου απέτυχε η πειστικότητα, το λόγο είχε πάντα η εμπειρία! Έχετε μία συνήθεια να θεωρείτε - κι αυτό ίσως να παίζει ρόλο στην ανάγκη να αυτοτονώνεται κανείς πολιτικά - ότι τα πάντα ξεκινούν από εσάς, ότι όλα χωρίζουν εσάς από το παρελθόν και τώρα το παρελθόν μένει πίσω κι εσείς εκφράζετε το καινούργιο. Τα είπαν κι άλλοι, διαψεύστηκαν και παίρνετε σειρά σε αυτή τη θλιβερή ουρά των διαψεύσεων. Δεν είναι έτσι τα πράγματα. Για να θυμηθώ τον Παπαδιαμάντη που ανέφερε ο κ. Ξυδάκης στους «Χαλασοχώρηδες, η χώρα κυβερνάτο από τον δοβλετισμό. Αυτόν τον δοβλετισμό ούτε η Νέα Δημοκρατία ούτε πριν από τη Νέα Δημοκρατία ούτε μετά από τη Νέα Δημοκρατία δεν μπορέσαμε να τον νικήσουμε. Τον εκφράσαμε. Εσείς τον εκφράσατε ως εκλογική οπισθοφυλακή της Μεταπολίτευσης. Ωστόσο υπήρξατε ιδεολογική εμπροσθοφυλακή της Μεταπολίτευσης. Δεν ήσασταν παραπαίδια ή αποπαίδια του δοβλετισμού ή του πελατειακού συστήματος. Ήσασταν τα χαϊδεμένα παιδιά του πελατειακού συστήματος και ήσασταν και τα χαϊδεμένα παιδιά των λεγομένων «συστημικών» - τρομάρα τους! - μέσων ενημερώσεως, τα οποία σήμερα βδελύσσεστε και χαίρεστε που ταρακουνιούνται από την οικονομική κρίση. Τα μέσα ενημέρωσης αυτά, επί τριάντα χρόνια - τα δήθεν συστημικά, δεν είχαμε σύστημα στην Ελλάδα, είχαμε ένα πελατειακό σύστημα και τίποτα άλλο - καλλιέργησαν τον λαϊκισμό, καλλιέργησαν την κολακεία των αδυναμιών του λαού, καλλιέργησαν την αίσθηση της παντοδυναμίας των δικαιωμάτων και προετοίμασαν μία κοινή γνώμη, να πέσει δορυάλωτη και αιχμάλωτη στη «γοητεία» του κάθε ΣΥΡΙΖΑ. Ο μεγάλος σας σύμμαχος είναι τα συστημικά δήθεν μέσα ενημέρωσης, τα οποία επί δεκαετίες βομβάρδιζαν τον ελληνικό λαό με λαϊκισμό αλλά συνεκρατείτο ο ελληνικός λαός και δεν ψήφιζε τον ΣΥΡΙΖΑ, ο οποίος δεν είναι κάτι καινούργιο. Το ότι ήσασταν αποδοκιμασμένοι επί δεκαετίες από τον ελληνικό λαό, δεν σας κάνει κάτι καινούργιο. Σας κάνει κάτι παλιό και δοκιμασμένο. Επί έξι εκλογικές αναμετρήσεις ο ελληνικός λαός - για τον οποίο ο Πρωθυπουργός λέει, και περιέργως συμφωνώ σε αυτό ότι δεν τρώει κουτόχορτο - σας έδινε 3% και 4%. Γιατί ο λαός το έκανε αυτό; Προφανώς, γιατί δεν τρώει κουτόχορτο. Ο ελληνικός λαός, όμως, δοκιμάστηκε, πέρασε κακουχίες. Το γκρέμισμα του πελατειακού συστήματος έφερε και το γκρέμισμα της χώρας. Δεν έπεσε ένα οικονομικό μοντέλο που απέτυχε. Έπεσε ο δοβλετισμός, που κράτησε στην Ελλάδα επί διακόσια χρόνια. Έπεσε ο δοβλετισμός, με τον οποίο κανείς μας δεν τόλμησε να αναμετρηθεί. Όλοι τον εκπροσωπήσαμε και ο ομιλών τον εκπροσώπησε. Όμως ξέρετε ποια είναι η διαφορά μας; Εμείς μετά τη χρεοκοπία της χώρας ταρακουνηθήκαμε και αναλάβαμε τις ευθύνες μας και αγνοήσαμε το κόστος. Εσείς αντιμετωπίσατε τη χρεοκοπία της χώρας, σαν μια μοναδική ευκαιρία εκμεταλλευόμενοι τον θυμό, την πίκρα και την κακουχία των Ελλήνων, για να αναστηθείτε πολιτικά από τις στάχτες, στις οποίες σας είχε καταδικάσει ο λαός, που δεν έτρωγε κουτόχορτο όταν παίρνατε 4%. Αυτή είναι η διαφορά μας!
Μπράβο, Κώστα!
Εμείς αναλάβαμε τις ευθύνες μας μετά τη χρεοκοπία της χώρας αργά, αλλά το κάναμε, ενώ εσείς ως κύκνειο άσμα της Μεταπολίτευσης φέρεστε σαν τίποτε να μη λησμονήσατε, σαν τίποτε να μην άλλαξε. Σήμερα μέσα από τα οικονομικά ερείπια της χώρας - τα οποία επιδεινώσατε τη στιγμή που η χώρα ήταν έτοιμη, χάρη στις θυσίες των Ελλήνων, να κάνει το βήμα προς την έξοδο από την κρίση - αισθάνεστε ότι μπορείτε να επαίρεστε πως εκπροσωπείτε κάτι νέο. Φέρατε πίσω τη χώρα. Το τίμημα είναι βαρύ. Η πραγματικότητα θα μιλήσει. Δεν θα μιλήσω εγώ. Ξέρω ότι αυτή τη στιγμή ο ελληνικός λαός μέσα στην απάθεια, στην αίσθηση ματαιότητας, στην πίκρα, στην αποχή, δεν προσέχει πολύ αυτά που λέμε. Επαναλαμβάνω ότι όταν η πειστικότητα δεν αρκεί, η εμπειρία θα είναι αμείλικτη για όλους μας. Προφανώς τώρα που διαβήκατε τον Ρουβίκωνα, έρχεται αυτή η ώρα και για εσάς. Τελειώνω, λέγοντας ότι ο Υπουργός Εθνικής Αμύνης σήμερα σε συνέντευξή του στην «ΚΑΘΗΜΕΡΙΝΗ» χαρακτηρίζει αστείες προκλητικότητες τη συμπεριφορά της Τουρκίας. Δεν είναι αστείες προκλητικότητες. Θα ήταν αστεία, εάν δεν ήταν τραγική η αμεριμνησία του. Η Ελλάδα αντιμετωπίζει άλλης τάξεως προκλητικότητα τον τελευταίο καιρό από την Τουρκία. Η Τουρκία δεν αμφισβητεί πλέον τα κυριαρχικά μας δικαιώματα. Η Τουρκία επιβεβαιώνει τις δικές της παράλογες, ανιστόρητες αλλά δυστυχώς υπαρκτές κυριαρχικές της βλέψεις έναντι της Ελλάδος. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Το ότι αμφισβητεί δεκαεπτά κατοικημένα νησιά, το ότι αυτή τη στιγμή τα τουρκικά ελικόπτερα πετάνε πενήντα μέτρα πάνω από κατοικημένα νησιά, πρέπει να μας ανησυχήσει και να μας στεναχωρήσει όλους. Δεν είναι θέμα να τα βάλω εγώ με εσάς ή εσείς να πείτε ότι είναι αστεία αυτή η προκλητικότητα. Θυμίζω - και τελειώνω, κύριε Πρόεδρε - ότι όταν η Ελλάδα βρισκόταν σε δύσκολη θέση, η Τουρκία επωφελείτο. Το 1942, σε περίοδο τριπλής κατοχής, η Τουρκία κήρυξε επιστράτευση των κατοίκων της Κωνσταντινουπόλεως για να τους πάρει από τις δουλειές τους και επέβαλε το βαρλίκι, τον έκτακτο βαρύ φόρο επί της περιουσίας. Το 1955, όταν ο Στρατάρχης Παπάγος ήταν έτοιμος να πεθάνει και η χώρα πρακτικά δεν είχε Πρωθυπουργό, έγιναν τα Σεπτεμβριανά στην Κωνσταντινούπολη.
Ολοκληρώνετε, όμως, τη σκέψη σας, εάν έχετε την καλοσύνη.
Ακούστε αυτά είναι σοβαρά. Δεν είναι λόγια ΣΥΡΙΖΑ και αριστερές μπούρδες!
Σοβαρά τα λέτε αυτά;
Το 1974, όταν η χώρα ήταν διπλωματικά απομονωμένη λόγω της δικτατορίας, έγινε η εισβολή και η κατάληψη του 40% στην Κύπρο. Τα Ίμια έγιναν το 1996, όταν περάσαμε μία φάση όπου η Ελλάδα ήταν πάλι αδύναμη. Είχαμε άρρωστο και εν συνεχεία νεκρό Πρωθυπουργό και αργότερα αλλαγή στην πρωθυπουργία. Σήμερα η Ελλάδα κλυδωνίζεται, γιατί πέθανε το πελατειακό σύστημα και εσείς προσπαθείτε να το αναστήσετε μάταια.
Τι λέει ο άνθρωπος;
Σήμερα πρέπει η ελληνική Κυβέρνηση να μη θεωρεί αστείες τις προκλήσεις των Τούρκων.
Ολοκληρώστε τη σκέψη σας, κύριε Τασούλα.
Είναι πολύ σοβαρές και πρέπει να εξαντλήσετε όλες τις διπλωματικές και πολιτικές σας δυνατότητες, για να μη βλάψετε και εκεί τη χώρα. Καταψηφίζουμε το φορολογικό νομοσχέδιο αλλά σας αντικρίζουμε στην άλλη όχθη του πολιτικού σας Ρουβίκωνα και χαιρόμαστε που το κύκνειο άσμα της Μεταπολίτευσης που εκφράζετε, δεν θα είναι πάρα πολύ μακρύ, θα είναι σύντομο, για να μπορέσει η χώρα να αρχίσει μία νέα πορεία.
Ευχαριστούμε, κύριε Τασούλα. Τον λόγο έχει ο Βουλευτής του Κομμουνιστικού Κόμματος Ελλάδας, κ. Αθανάσιος Βαρδαλής.
Κυρίες και κύριοι Βουλευτές, παίρνοντας αφορμή από τους δύο τελευταίους ομιλητές, θα έλεγα ότι είναι τουλάχιστον προκλητική για τους εργαζόμενους και τα λαϊκά στρώματα, η αντιπαράθεση που εξελίσσεται για μια ακόμη φορά μέσα σε αυτήν την Αίθουσα, ανάμεσα στην Κυβέρνηση από τη μια και το ΠΑΣΟΚ και τη Νέα Δημοκρατία από την άλλη για το ποιος έκανε και κάνει το μεγαλύτερο κακό στη χώρα και ιδιαίτερα στο ασφαλιστικό και το φορολογικό, που συζητάμε σήμερα. Ξέρετε τι μου θυμίζετε; Μια γελοιογραφία που πρόσφατα δημοσιεύτηκε, που δείχνει τον εργαζόμενο στο χείλος του γκρεμού, τον ΣΥΡΙΖΑ από πάνω να του δίνει μια κλωτσιά και να γυρίζει πίσω και να λέει στο ΠΑΣΟΚ και τη Νέα Δημοκρατία «εσείς φταίτε γιατί τον φέρατε στο χείλος του γκρεμού»! Μια τέτοια αντιπαράθεση κάνετε. Ακούστε, κύριοι του ΣΥΡΙΖΑ, μπορεί να ρίχνετε μαύρο δάκρυ για τις έντεκα μειώσεις - περικοπές που έκαναν οι προηγούμενοι στις συντάξεις, μπορεί να ξεχνάτε τη μία που κάνατε εσείς τη δωδέκατη αλλά αυτό που κάνετε με το σχέδιο νόμου που συζητάμε τώρα, είναι το πιο βάρβαρο. Τις νομιμοποιείτε όλες και προσθέτετε ακόμη μία παραπάνω. Αυτό κάνετε. Τι λέτε, δηλαδή, στην πράξη; Ό,τι έγινε, έγινε. Ό,τι κόπηκε, κόπηκε. Τσιμέντο να γίνει. Αυτό λέτε στους εργαζόμενους και στα λαϊκά στρώματα. Γίνατε μανούλες στην πολιτική εξαπάτηση. Γιατί οι μεν κάνουν ότι έχουν ξεχάσει το πώς έκαναν φτερά τα αποθεματικά και εσείς τα παραγράφετε. Φταίει, για παράδειγμα, όπως λέτε το παλιό πολιτικό σύστημα ή φταίει ο ένας χρόνος που κυβέρνησε ο ΣΥΡΙΖΑ, όπως λένε οι άλλοι; Είναι μεγάλο δίλημμα. Δεν ξέρουμε για Νόμπελ αλλά ίσως ένα βραβείο υποκριτικής θα μπορούσατε να το διεκδικήσετε και οι δυο σας με αξιώσεις. Σήμερα, για παράδειγμα, ποιοι μνημόνιο εφαρμόζουμε, το τρίτο που ψηφίσατε τελευταία ή και τα τρία μαζί εφαρμόζονται; Η αλήθεια είναι ότι και τα τρία εφαρμόζουμε. Γιατί; Γιατί κανένα μέτρο δεν πάρθηκε πίσω από τα προηγούμενα μνημόνια, από τα μνημόνια που ψήφισαν οι προηγούμενοι και που εσείς κάνετε κριτική. Όλα τα προηγούμενα τα εφαρμόζετε και εφαρμόζετε και αυτά που προβλέπονται στο τρίτο μνημόνιο. Να γιατί η αντιπαράθεσή σας είναι κάλπικη. Ο ένας χτίζει, πάνω στις βάσεις που έχει βάλει ο προηγούμενος, αυτό γίνεται στην πράξη. Γι' αυτό μην ψάχνετε να βρείτε ποιο μνημόνιο από τα τρία έκανε το μεγαλύτερο κακό. Αναφέρεστε όλοι στο καρκίνωμα των ελλειμμάτων που ανεβάζουν μάλιστα και το δημόσιο χρέος. Είστε υποκριτές. Ελλείμματα υπάρχουν ακριβώς, γιατί στο άλλο άκρο υπάρχει η κερδοφορία του κεφαλαίου, που τη στηρίζουν και οι προηγούμενες κυβερνήσεις με την πολιτική τους και η σημερινή. Θέμα βεβαίως υπάρχει, αλλά γι' αυτό δεν έχουν καμμία ευθύνη οι εργαζόμενοι και τα λαϊκά στρώματα της χώρας μας. Κρύβετε ότι τα ταμεία έχασαν έσοδα λόγω της ανεργίας, της μαύρης εργασίας, των καθηλωμένων μισθών, από τη μη τήρηση των υποχρεώσεων του κράτους. Όλα τα κλεψιμαίικα και όλα αυτά είναι αποτελέσματα της πολιτικής όλων σας. Βεβαίως δεν έγιναν έτσι γενικώς και αορίστως. Στόχο είχαν, να στηρίξουν τη κερδοφορία του μεγάλου κεφαλαίου, γι' αυτό πάρθηκαν αυτά τα μέτρα. Απορρίπτουμε, επίσης, τα επιχειρήματα της Κυβέρνησης, που βεβαίως και οι προηγούμενοι τα ίδια χρησιμοποιούσαν ότι πρέπει να γίνουν αλλαγές, ώστε να αρθούν οι αδικίες και οι ανισότητες στο σύστημα. Κύριε Υπουργέ, εάν το αίσθημα της κοινωνικής αδικίας ήταν το κίνητρό σας και όχι το πρόσχημα, τότε θα έπρεπε να πάρετε όντως μέτρα και να αναβαθμίσετε τη θέση και το ρόλο των εργατών και των εργατριών, των συνταξιούχων, με ρυθμίσεις προς τα πάνω και όχι όπως κάνετε εσείς προς τα κάτω. Λέτε χοντρά ψέματα, όταν υποστηρίζετε πως οι κύριες συντάξεις δεν μειώνονται. Πείτε μας, για παράδειγμα, τι γίνεται με τις συντάξεις στο δημόσιο. Διατηρείτε κατά γράμμα όλη την αντιασφαλιστική λογική του προηγούμενου νόμου Λοβέρδου - Κουτρουμάνη σε ό,τι έχει να κάνει με τον υπολογισμό της σύνταξης. Δηλαδή σπάτε τη σύνταξη σε εθνική και ανταποδοτική. Χειροτερεύετε τον τρόπο υπολογισμού της ανταποδοτικής σύνταξης, που στο άθροισμά της με την εθνική καταλήγει σε ψίχουλα, πολύ λιγότερα απ' αυτά που έδιναν και οι προηγούμενοι αντιασφαλιστικοί νόμοι. Όλοι οι εργαζόμενοι στο δημόσιο που θα βγουν αύριο στη σύνταξη με σαράντα χρόνια υπηρεσίας, θα έχουν μειώσεις από 29% στους ΥΕ μέχρι 35% στους ΠΕ. Είναι έτσι, κύριε Υπουργέ, ή δεν έτσι; Γιατί όταν αναφέρεστε σε παραδείγματα, μιλάτε μόνο για ποσοστά αναπλήρωσης; Γιατί δεν φέρνετε ένα παράδειγμα, που να λέει τι παίρνει σήμερα ο συνταξιούχος, αυτός που έβγαινε μέχρι σήμερα και τι θα πάρει αυτός που θα βγει αύριο; Ένα τέτοιο παράδειγμα θέλουμε να φέρετε.
Δώσαμε.
Δεν δώσατε κανένα.
Δώσαμε στο δελτίο Τύπου με τον κ. Σταθάκη και τον κ. Τσακαλώτο.
Ωραία να το επαναλάβετε. Σας λέμε συγκεκριμένα παραδείγματα από το δημόσιο, από τους ΥΕ έως τους ΠΕ. Για τους ήδη συνταξιούχους προβλέπετε επαναϋπολογισμό με το νέο τρόπο. Εάν προκύψει διαφορά, θα επιστρέφετε για τα επόμενα τρία χρόνια ένα πολύ μικρό μέρος αυτής της διαφοράς, που το ονομάζετε προσωπική διαφορά και μόνο στην περίπτωση που αυτή η διαφορά είναι πάνω από 20%. Πέρα απ' όλα τα άλλα τι λέτε σε απλά ελληνικά μέσα απ' αυτή τη διάταξη, κύριε Υπουργέ; Λέτε ότι υπάρχει πιθανότητα - αυτό το λέτε εσείς, εμείς είμαστε σίγουροι και σας είπα τα ποσοστά της μείωσης των συντάξεων - να μειωθούν οι συντάξεις και πάνω από 20% και βάζετε αυτή τη διάταξη. Άρα είστε και εσείς σύμφωνοι ότι τέτοιου είδους μειώσεις θα υπάρχουν. Επίσης οι εργαζόμενοι στο δημόσιο θα πρέπει να γνωρίζουν, πως θα αυξηθεί από το 6% στο 20% το ποσοστό για την αναγνώριση των πλασματικών χρόνων υπηρεσίας, ότι με τα εισοδηματικά κριτήρια που βάζετε, μεγάλο τμήμα των συνταξιούχων θα χάσουν το επίδομα παιδιού, που σήμερα το παίρνουν όλοι. Ενώ το εφάπαξ έχει ήδη μειωθεί κατά 38%, εσείς προσθέτετε ακόμη μια μείωση της τάξης του 15% με 20%. Θα πρέπει να γνωρίζουμε ότι θα «λεηλατηθούν» οι επικουρικές συντάξεις. Από τα δώδεκα μερίσματα του Μετοχικού Ταμείου τα τέσσερα θα πάνε περίπατο. Δηλαδή θα έχουμε μια μείωση 33%. Ταυτόχρονα με όλα τα παραπάνω οι δημόσιοι υπάλληλοι θα δουν και αύξηση στους φόρους και μείωση στο αφορολόγητο. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Ένα λεπτό ακόμη, κύριε Πρόεδρε, όπως και σε όλους τους άλλους. Αναρωτηθήκατε δύο φορές σήμερα, κύριε Υπουργέ, και μας είπατε ρωτώντας: Τι θέλετε, να μειώσουμε εισφορές ή να μειώσουμε συντάξεις; Να σας πούμε εμείς τι πρέπει να κάνετε, λοιπόν. Οι εισφορές των εργαζόμενων αρχικά όχι μόνο δεν πρέπει να αυξηθούν, αλλά αντίθετα να μειωθούν και σε μια πορεία να καταργηθούν. Ταυτόχρονα πρέπει να υπάρχει ένα σύγχρονο δημόσιο σύστημα που πληρώνει κράτος και εργοδοσία, με σταθερή δουλειά, με πιο γρήγορη συνταξιοδότηση, με συντάξεις ανθρώπινες, με εξασφάλιση δωρεάν υπηρεσιών υγείας - πρόνοιας και αυτό γιατί οι εργαζόμενοι παράγουν και δημιουργούν όλο αυτόν τον πλούτο με τη δουλειά τους. Διασφαλίζουν την παραγωγή των κερδών, τη συγκέντρωση του κεφαλαίου, την κερδοφορία του. Δεν χρωστούν οι εργαζόμενοι σε κανέναν. Κράτος, Κυβέρνηση και κεφάλαιο τους χρωστάτε όλοι σας. Θα αναρωτηθεί κανείς, βεβαίως, πού θα βρει τα χρήματα ο προϋπολογισμός στην κατάσταση που βρισκόμαστε μάλιστα, επικαλούμενος και τα ελλείμματα. Εάν συμφωνήσουμε ότι στην άλλη άκρη των ελλειμμάτων βρίσκεται η κερδοφορία του μεγάλου κεφαλαίου, τότε τα πράγματα είναι απλά, θα βρούμε τη λύση. Δεν μπορεί, για παράδειγμα, να υπάρχει χρήμα για το κεφάλαιο, που το μοιράζετε απλόχερα με τον νέο αναπτυξιακό νόμο που έχετε αναρτήσει στη διαβούλευση και να μην υπάρχουν χρήματα για τους εργαζόμενους, για τους συνταξιούχους. Επομένως η ικανοποίηση των σύγχρονων αναγκών, για σύνταξη, υγεία, πρόνοια περνά μέσα από τη σύγκρουση, με την πολιτική που στο κέντρο της έχει τη βιωσιμότητα - προσέξτε! - όχι του κοινωνικού ασφαλιστικού αλλά τη βιωσιμότητα των κερδών, την ανάπτυξη της ανταγωνιστικότητας του μεγάλου κεφαλαίου. Η νίκη του κεφαλαίου και η εξασφάλιση της κερδοφορίας του δεν θα είναι και νίκη του λαού, όπως όλοι σας υποστηρίζετε.
Ολοκληρώνετε, σας παρακαλώ, κύριε Βαρδαλή.
Ολοκληρώνω. Η νίκη του λαού θα προκύψει μόνο μέσα από τη σύγκρουση με το κεφάλαιο και όσους υπερασπίζονται την κερδοφορία του. Ευχαριστώ.
Ευχαριστούμε τον κ. Βαρδαλή, Βουλευτή του Κομμουνιστικού Κόμματος Ελλάδας. Τον λόγο έχει ο κ. Γεώργιος Μαυρωτάς από το Ποτάμι. Θα παρακαλέσω για σεβασμό στον χρόνο, για να μιλήσουν όσο το δυνατόν περισσότεροι συνάδελφοι.
Ευχαριστώ πολύ, κύριε Πρόεδρε. Οι πολιτικοί μας τα τελευταία τριάντα χρόνια δεν θα πρέπει να είναι καθόλου περήφανοι, για το πώς κατάντησε το ασφαλιστικό σύστημα - ένα ευνοιοκρατικό, πελατειακό δημιούργημα. Όσοι ήταν κοντά στα αυτιά της εξουσίας ή είχαν ψήφους να τάξουν, είχαν γενναιόδωρη αντιμετώπιση. Επειδή δε δεν υπάρχει δωρεάν γεύμα, κάποιος έπρεπε να πληρώνει τα κουβαρνταλίκια των πολιτικών, δηλαδή τις πρόωρες συντάξεις, τις πλασματικές συντάξεις, τα παχυλά εφάπαξ, τα υπερβολικά ποσοστά αναπλήρωσης και αυτός μαντέψτε ποιος ήταν: ο κρατικός προϋπολογισμός. Έτσι φτάσαμε τα τελευταία δεκαπέντε χρόνια, να έχουμε δώσει 200 δισεκατομμύρια ευρώ από τον κρατικό προϋπολογισμό στον κορβανά του ασφαλιστικού. Για μια τάξη μεγέθους, να σας πω ότι το περίφημο PSI, για το οποίο γίνεται πολύς λόγος, ήταν περίπου 14 δισεκατομμύρια ευρώ, δηλαδή το 7% αυτού του ποσού. Στο παρελθόν χάσαμε ευκαιρίες να εξορθολογήσουμε το σύστημα, με σημαντικότερη την προσπάθεια του Τάσου Γιαννίτση πριν δεκαπέντε χρόνια. Τον φωνάξαμε και μας τα είπε και στην επιτροπή. Δυστυχώς, όμως, το άτολμο πολιτικό σύστημα μαζί με τους συνδικαλιστές και βέβαια τη συμπαράσταση κάποιων λαϊκιστών - μην τους ξεχνάμε αυτούς - των μέσων μαζικής ενημέρωσης, εμπόδισαν την όποια αλλαγή και όσο αργείς να διορθώσεις ένα πρόβλημα, τόσο αυτό κακοφορμίζει. Ως γνωστόν στην Ελλάδα, οι επώδυνες αποφάσεις παραπέμπονται στις καλένδες, στο μέλλον. Το μέλλον, όμως, όταν δεν το προετοιμάζεις, έρχεται με φόρα και σκάει στα μούτρα σου. Ας κοιτάξουμε, όμως, μπροστά. Την περίοδο των δανεικών είχαμε εύκολες λύσεις, που δεν ήταν δίκαιες. Σήμερα πρέπει να πάμε σε δίκαιες λύσεις, που δεν είναι όμως εύκολες. Δύσκολο πρόβλημα σχεδόν άλυτο για μια υπερδανεισμένη χώρα που δεν παράγει, γερνάει και αρνείται να αλλάξει. Ας δούμε τα δεδομένα. Τριάμισι εκατομμύρια εργαζόμενοι, ένα εκατομμύριο διακόσιες χιλιάδες άνεργοι, δυο εκατομμύρια ευρώ εξακόσιες χιλιάδες συνταξιούχοι, δηλαδή μια αναλογία 1 προς 1,3 εργαζόμενοι προς συνταξιούχους. Τα μαθηματικά εδώ είναι αμείλικτα. Δεν παζαρεύονται. Δεν μπορείς να παραμυθιάσεις με δημαγωγίες. Ναι, όντως, δεν υπήρχαν ενιαίοι κανόνες. Το παρόν ασφαλιστικό βάζει ενιαίους κανόνες αλλά τους λάθος κανόνες. Δεν είναι δίκαιο ούτε καν μεσοπρόθεσμα βιώσιμο. Δεν είναι δίκαιο, γιατί επιβραβεύει το «όποιος πρόλαβε, πρόλαβε» και οι νεότεροι θα δίνουν πολλά, για να πάρουν λίγα - αν πάρουν. Δεν είναι ούτε μεσοπρόθεσμα βιώσιμο, γιατί μπερδεύει τα πράγματα. Άλλο φορολογικό σύστημα, άλλο προνοιακό σύστημα, άλλο συνταξιοδοτικό σύστημα. Εσείς προσπαθείτε να φτιάξετε τρία σε ένα. Το λέει και η ΟΚΕ στην έκθεσή της αυτό, η Οικονομική Κοινωνική Επιτροπή. Προσπαθείτε να φτιάξετε, δηλαδή, ένα αναδιανεμητικό σύστημα, κάτι που είναι δουλειά της φορολογίας, που θα αντέξει δυο - τρία χρόνια, με το σκεπτικό «μέχρι τότε ποιος ζει, ποιος πεθαίνει». Για τη δική μας πρόταση των τριών πυλώνων ακούσατε από τους ομιλητές μας. Είναι ένα νέο κοινωνικό συμβόλαιο, που χρειάζεται ο τόπος. Προσομοιάζει τα συστήματα που έχουν εισαχθεί στην Ευρώπη από τη δεκαετία του ‘90 και έρχεται να φέρει ισορροπία στο σύνολο των θεμάτων που έχουν προαναφερθεί και αποτελείται από τρεις πυλώνες όπως αναφέραμε: τον κρατικό, που είναι σαν τη σημερινή κύρια σύνταξη, τον επαγγελματικό, σαν τη σημερινή επικουρική σύνταξη και τον συμπληρωματικό, με ιδιωτική ασφάλιση. Η βασική διαφορά με το νομοσχέδιο της Κυβέρνησης είναι η ανταποδοτικότητα των εισφορών και η ευελιξία, κάτι που δεν υπάρχει στο παρόν νομοσχέδιο. Εδώ επιτρέψτε μου μια παρένθεση. Επειδή το ακούω από αρκετούς συναδέλφους της Συμπολίτευσης και από τον κ. Ξυδάκη προηγουμένως, για να τελειώνει το παραμύθι που λέει ότι κι εσείς ψηφίσατε τη συμφωνία το καλοκαίρι, να σας το πούμε μια και καλή, να το ξέρετε. Το καλοκαίρι ψηφίσαμε τον προορισμό, το να μείνουμε στην Ευρώπη. Τη διαδρομή εσείς αποφασίσατε να τη χαράξετε μόνοι σας. Στην Αυστραλία όμως, μπορείς να πας μέσω Σιγκαπούρης, μέσω Μπανγκόκ ή ακόμα και μέσω Τόκυο. Εσείς, όμως, έχετε αποφασίσει να πάτε Αυστραλία μέσω Νέας Υόρκης και θεωρείτε ότι εμείς είμαστε υποχρεωμένοι να σας βάζουμε βενζίνη. Να πω και δύο λόγια για το φορολογικό και εδώ θα είμαι ειλικρινής. Είναι το καλύτερο δυνατό φορολογικό νομοσχέδιο, αλλά για την Βουλγαρία και για την Κύπρο, όπου θα πάνε τρέχοντας, αν δεν έχουν ήδη πάει οι επιχειρήσεις που μπορούν. Είναι ένα φορολογικό υφεσιακό, για να στηρίξει ένα κρατικοδίαιτο σύστημα, γιατί δεν σας περνάει από το μυαλό ότι μπορείτε να κόψετε δαπάνες από ένα σπάταλο κράτος και έτσι θα οδηγήσετε πολύ περισσότερο κόσμο στην φοροδιαφυγή αλλά και στην εισφοροδιαφυγή, μιας και συνδέονται πλέον αυτά, δίνοντάς τους ένα βολικό άλλοθι. Όμως για εσάς ο ιδιωτικός τομέας ήταν πάντα αόρατος. Τον θυμάστε μόνο όταν είναι να εισπράξετε φόρους. Ο Τσώρτσιλ έλεγε ότι τον ιδιωτικό τομέα άλλοι τον βλέπουν σαν αρπακτική τίγρη, που πρέπει να πυροβολήσουν, άλλοι σαν καλοαναθρεμμένη αγελάδα που πρέπει να αρμέξουν και κάποιοι σαν ένα ισχυρό άλογο που πρέπει να τραβήξει την άμαξα της χώρας. Εσείς είτε τον βλέπετε σαν αρπακτική τίγρη, που θέλετε να την πυροβολήσετε όπως κάποιοι Υπουργοί σας, που έχουν πάρει διδακτορικό στο πώς φρενάρουμε επενδύσεις, είτε τον βλέπετε σαν αγελάδα, που πρέπει να την αρμέξετε, όπως συμβαίνει με το φορολογικό. Όμως αυτή τη φορά η αγελάδα έχει σκελετωθεί και δεν έχει άλλο γάλα να δώσει. Κλείνω, λέγοντας ότι η Κυβέρνηση, δυστυχώς, τους δεκαέξι μήνες που είναι στην εξουσία, έχει καταληφθεί από μια εμμονή. Πώς θα μείνει στην εξουσία κάνοντας τίποτε. Ή μάλλον όχι κάνοντας τίποτε αλλά κάνοντας διορισμούς και ρουσφέτια. Όχι ότι δεν έκαναν το ίδιο και οι προηγούμενοι αλλά αυτοί ήταν οι συντηρητικοί, ήταν οι Δεξιοί. Όμως επιβεβαιώνετε με τη συμπεριφορά σας τα λόγια του Εντουάρτο Γκαλεάνο που λέει «Η εξουσία είναι σαν το βιολί. Το πιάνεις αρχικά με το αριστερό και συνεχίζεις παίζοντας με το δεξί». Ευχαριστώ πολύ.
Ευχαριστούμε τον κ. Γεώργιο Μαυρωτά. Τον λόγο έχει ο κ. Γεώργιος Βαγιωνάς, Βουλευτής της Νέας Δημοκρατίας.
Κύριε Πρόεδρε, κυρίες και κύριοι συνάδελφοι, λίγο περισσότερος σεβασμός μεταξύ μας δεν κάνει κακό και λίγο περισσότερη αλήθεια σε όλους καλό θα κάνει. Το ασφαλιστικό έχει μια μακροχρόνια παθογένεια. Δεν θα πάω στην περίοδο ούτε του Μεταξά ούτε του Βενιζέλου. Θα έρθω στην τελευταία εικοσιπενταετία. Η πρώτη κρούση για ριζική αλλαγή του ασφαλιστικού έγινε στις αρχές του 1990. Ήταν ο Μητσοτάκης Πρωθυπουργός και ο Σιούφας Υπουργός. Τότε υπήρχε το πρόβλημα ότι η βασική σύνταξη ήταν το 80% του τελευταίου μισθού. Όμως δεν πήγαινε καλά η υπόθεση και έπρεπε να γίνει αλλαγή. Η πρόταση ήταν να γίνει το 60% και κάποιες άλλες τροποποιήσεις. Δυστυχώς όλη η τότε αντιπολίτευση ήταν αρνητική και έγινε το 70%. Κράτησε μερικά χρόνια, για να ‘ρθουν οι ιδέες Γιαννίτση στο τέλος της δεκαετίας 1990, οι οποίες ούτε καν έφτασαν στην Βουλή. Αυτή είναι η πραγματικότητα. Έκτοτε ήρθε το 2008 και ήρθε ο νόμος Πετραλιά. Τα λέω αυτά για να καταλάβει η Αριστερά και η Αντιπολίτευση ότι δεν είναι άμοιροι ευθυνών. Το ασφαλιστικό είναι κοινό για όλους. Τι λέγαμε; Είχαμε κουραστεί την εποχή εκείνη, να κάνουμε τα εκατόν σαράντα επτά ασφαλιστικά ταμεία τρία. Δυστυχώς δεν έγιναν τρία, έγιναν επτά με τις πολλές - πολλές παρεμβάσεις πολλών και διαφόρων. Όμως εκείνο το οποίο μου έκανε τότε αλγεινή εντύπωση, ήταν το γεγονός - και μιλάω για τον ΣΥΡΙΖΑ, που τον εκπροσωπούσε ο φίλος μου, ο Μιχάλης ο Κριτσωτάκης - ότι όταν πρόκειται να δώσει επικουρική σύνταξη κανείς, πρέπει να έχει κάποια οικονομοτεχνική μελέτη, πρέπει να έχει μια κοινή υπογραφή Υπουργού Εργασίας και Υπουργού Οικονομικών. Ήταν ανένδοτη η οδηγία τρόπον τινά, και ήταν αν είναι πάνω από 20% της βασικής σύνταξης να υπάρχει αυτή η υπογραφή. Αλλά όχι, μετά μανίας. Δεν έγινε αυτό. Τα ασφαλιστικά ταμεία έγιναν επτά και τώρα πρέπει να γίνουν τρία. Έρχομαι τώρα στη σημερινή παθογένεια. Εγώ καταλαβαίνω τις δυσκολίες του Υπουργού Εργασίας. Καταλαβαίνω ότι δεν είναι ασφαλιστικό, περισσότερο οικονομικό είναι, γιατί όταν συνδέεται η εισφορά με το εισόδημα και είναι και καλό, αλλά και κάτι δεν πάει καλά και δεν πάει καλά, γιατί, δεν ξέρω, στην περίοδο που διανύουμε - αύριο έχουμε το Eurogroup - θέλουμε την αξιολόγηση. Αν πάνε καλά τα πράγματα, έχετε πιθανότητες να βγάλετε τη διετία με το ασφαλιστικό νομοσχέδιο, διότι - θα είμαι συγκεκριμένος - ...
Αν μου επιτρέπετε, όμως, επειδή είστε πολύ σοβαρός ομιλητής…
Σας το επιτρέπω.
Στους μισθωτούς πάντοτε με βάση το εισόδημα δεν ήταν; Γιατί να μην το εφαρμόσουμε και με τις άλλες κατηγορίες;
Γιατί γίνεται για τους νέους ανθρώπους. Βάζετε πολύ αβάσταχτη φορολογία σε νέους δικηγόρους, γιατρούς, μηχανικούς. Είναι τα 2/3 να πληρώσουν και το 1/3 για να ζήσουν. Απεναντίας έρχεστε στη μεγάλη ηλικία γιατρών, δικηγόρων, μηχανικών, που έχουν δύο - τρεις συντάξεις, τις οποίες πληρώνουν για σαράντα χρόνια και λέτε σήμερα, όταν οι συντάξεις αυτές είναι από ΙΚΑ και ΤΣΑΥ, από ΙΚΑ και Δημόσιο, από ΕΣΥ - Εθνικό Σύστημα Υγείας - , από δύο πηγές και είναι γύρω στα 3.300 με 3.500- προς θεού, δεν λέω, πρέπει να συνεισφέρουν περισσότερα, να συνεισφέρουν τα μισά - να συνεισφέρουν παραπάνω από τα μισά. Συνταγματολόγος είστε. Εκεί κάποιο πρόβλημα υπάρχει. Δεν αρνείται κανείς όλα αυτά τα πράγματα. Πρέπει να βοηθήσουμε, αλλά όχι έτσι τελικά. Διότι - και ο τρίτος λόγος και σημαντικότερος - μην υπολογίζετε ότι θα τα εισπράξετε αυτά. Η εισφοροδιαφυγή και η εισφοροαποφυγή θα φτάσει στο ζενίθ. Διότι όταν δεν έχει ο άλλος να ταΐσει την οικογένειά του, δεν θα πληρώσει τις εισφορές. Αυτό αποδεικνύεται από τις ληξιπρόθεσμες οφειλές. Και σας λέω ότι το 2009 ήταν 30 δισεκατομμύρια ευρώ. Το 2014 έγιναν 75 δισεκατομμύρια. Στους δεκατέσσερις μήνες μέχρι και τον Μάρτιο έχουν γίνει 89 δισεκατομμύρια. Άρα χωρίς φοροδοτική ικανότητα και με ανεργία τόση και με μειώσεις μισθών, εάν δεν χτυπηθεί η ανεργία, αν δεν γίνουν επενδύσεις, τότε τα πράγματα δεν θα πάνε καλά. Η συνταξιοδοτική, λοιπόν, δαπάνη, μέχρι το 2060, είναι στο 16% του ΑΕΠ. Από αυτά το κράτος μπορεί να βάλει μόνο τα 5,5 δισεκατομμύρια και το ονοματίζω, γιατί είναι σταθερό το εισόδημα αυτό των 2,5% με βάση τα δεδομένα του 2009 και θα πάει κι αυτό μέχρι το 2060. Αλλά με αυτό, λοιπόν, πρέπει να καλύψετε, όπως χαρακτηριστικά το λέτε, και την εθνική σύνταξη - για την οποία επαίρεστε, ομολογώ, αλλά δεν συμφωνώ μαζί σας - , όταν το φιλοδώρημα της σύνταξης του ΟΓΑ, που δεν πλήρωσαν 1 ευρώ, το 2006 ήταν 450 ευρώ. Δεν ήταν σύνταξη. Κακώς τη λέγατε σύνταξη, κύριε Υπουργέ της Αγροτικής Ανάπτυξης. Ήταν ένα επίδομα των 100 δραχμών, που άρχισε το 1955. Εκείνο το οποίο μου κάνει εντύπωση είναι η επικουρική σύνταξη, το ΕΚΑΣ. Αυτά μέχρι το 2018 θα έχουν εξαφανιστεί, θα τελειώσουν. Θα βγάλουμε μερικά εκατομμύρια από αυτά. Από το ΕΚΑΣ θα πάρετε περίπου 2,5 εκατομμύρια και χρειάζονται. Καλά κάνατε και παρατείνετε μέχρι το 2021 αυτούς που έπαιρναν τη σύνταξη στις 31-7-2016, αλλά από τη στιγμή αυτή και πέρα αλλάζουν ριζικά τα πράγματα. Επαναλαμβάνω, εάν δεν αλλάξουν τακτική - και χαίρομαι που βλέπω ένα καλό σημάδι πια… [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Είχε ξεσηκωθεί το πανελλήνιο με τις Σκουριές. Τις Σκουριές τις υπέγραψε προχθές ο αρμόδιος Υπουργός, όπως υπέγραψε πριν από δύο μήνες την Ολυμπιάδα, και δουλεύουν άνθρωποι εκεί και ετοιμάζονται τώρα να πάρουν στη δουλειά και άλλους για να γίνουν οι εργαζόμενοι δύο χιλιάδες, γιατί όχι μόνο έκανε δεκτές τις έντεκα αποφάσεις του Συμβουλίου της Επικρατείας αλλά μη σας φανεί περίεργο, στον τόπο εκείνον τον μικρό που είναι το1/‰ της Αττικής, έχουν χτιστεί μέχρι στιγμής οκτώ σταθμοί παρατήρησης όλων των ρύπων του περιβάλλοντος και εξωτερικά και εσωτερικά υπόγειες στοές και θα στηθούν κι άλλοι τρεις. Εμείς χαιρετίζουμε την υπογραφή του κ. Σκουρλέτη. Χαίρομαι γι' αυτό και τον ευχαριστώ. Ευχαριστώ πολύ, κύριε Πρόεδρε.
Ευχαριστούμε κι εμείς τον κ. Βαγιωνά. Να ενημερώσουμε ότι από εδώ και πέρα μπαίνουμε στην κατηγορία των εγγεγραμμένων ομιλητών, που ο χρόνος είναι πέντε λεπτά και θα παρακαλέσω να γίνει σεβαστός. Ο κ. Φωκάς έχει τον λόγο, από την Ένωση Κεντρώων, για πέντε λεπτά.
Κυρίες και κύριοι συνάδελφοι, αντιλαμβάνομαι πως είναι πολύ δύσκολο να νομοθετείς με το πιστόλι στον κρόταφο. Η αλήθεια όμως είναι, πως την αποκλειστική ευθύνη για τη δραματική τροπή που έχουν πάρει τα πράγματα την έχει η Κυβέρνηση του Αλέξη Τσίπρα και μόνο. Θέλετε να κλείσετε άρον - άρον την ψήφιση αυτού του τερατουργήματος που βαφτίστηκε «ασφαλιστική μεταρρύθμιση», για να δείξετε στο Eurogroup της Δευτέρας πως είστε τα καλά παιδιά και να αξιοποιήσετε, όπως λέτε, τα ψηφισμένα μέτρα ως διαπραγματευτικό εργαλείο. Το κακό είναι, πως όσες φορές διαπραγματευτήκατε αυτόν τον ενάμισι χρόνο, σπρώχνετε τον ελληνικό λαό όλο και περισσότερο προς την άβυσσο. Αυτό δεν είναι διαπραγμάτευση, είναι ένα ανέκδοτο, κυρίες και κύριοι, ανέκδοτο που επαναλαμβάνεται με ανατριχιαστικές ομοιότητες τα τελευταία έξι χρόνια, καθώς και οι προηγούμενοι από εσάς διαπραγματεύτηκαν με ανάλογη επιτυχία. Μάλιστα πανηγύριζαν και αυτοί, όπως και ο κ. Κατρούγκαλος, που τώρα χαίρεται, γιατί πέτυχε οι επικουρικές συντάξεις να μη μειώνονται πάνω από 40%. Ο ίδιος άνθρωπος που δηλώνει υπερήφανος γι' αυτό το έκτρωμα που καταστρέφει τον ιδιωτικό τομέα και ασελγεί πάνω στην νέα γενιά. Μα αλήθεια, δεν ντρέπεστε καθόλου; Δεν ακούσατε τους μηχανικούς που σας φωνάζουν, πως το νομοσχέδιο αυτό συνιστά έγκλημα για τις σημερινές και αυριανές γενιές; Τα στελέχη των Σωμάτων Ασφαλείας που ισοπεδώνετε, μην αναγνωρίζοντας τις ιδιαιτερότητες του επαγγέλματός τους; Τους οικονομολόγους, λογιστές, φοροτεχνικούς, που σας προειδοποίησαν ότι η αύξηση του φόρου στα μερίσματα, αποτελεί πλέον ισχυρό αντικίνητρο για επενδύσεις; Τους δικηγόρους που σας απέδειξαν, πως το νομοσχέδιο αυτό απειλεί με εξόντωση επιστήμονες και ελεύθερους επαγγελματίες; Προφανώς δεν μπορείτε να τους ακούσετε. Ηχούν ακόμη στα αφτιά σας οι ήχοι από τα ντέφια και τα νταούλια που θα χτυπούσατε. Όχι ότι οι προηγούμενοι ήταν καλύτεροι. Ούτε αυτοί ούτε εσείς τολμήσατε να κάνετε πραγματικές, ουσιαστικές μεταρρυθμίσεις, μεταρρυθμίσεις που έχει ανάγκη ο τόπος για να βγει από τη λάσπη, φοβούμενοι το πολιτικό κότσος. Δεν θέλετε βλέπετε, να πειράξετε την εκλογική σας πελατεία, τους κηφήνες και τους αργόμισθους του δημοσίου και επιλέξατε να εξοντώσετε τους ελεύθερους επαγγελματίες και τους επιστήμονες. Έχετε καταντήσει εθνικοί ευεργέτες της Αλβανίας, των Σκοπίων, μετατρέποντας σε μετανάστες τους Έλληνες επιχειρηματίες. Έτσι αρνηθήκατε όλες τις προτάσεις της Ένωσης Κεντρώων για ουσιαστικές τομές και επιλέξατε την πεπατημένη, που οδηγεί στην πλήρη φτωχοποίηση των Ελλήνων. Τι σημαίνει όμως το νέο ασφαλιστικό; Όλεθρος για όσους δεν έχουν συνταξιοδοτηθεί. Μείωση έως και 40% στις αναπηρικές συντάξεις, σταδιακή κατάργηση του ΕΚΑΣ μέχρι το 2020, μείωση έως και 40% στις επικουρικές συντάξεις, μείωση έως και 15% στο εφάπαξ. Μειώσεις έως και 32% στα μερίσματα, μειώσεις των δικαιούχων συντάξεων χηρείας, αύξηση εισφορών, ενοποιήσεις ταμείων, αυξήσεις στις εισφορές των ελεύθερων επαγγελματιών, γι' αυτούς που τόλμησαν να έχουν εισόδημα πάνω από 11 000 ευρώ, εθνική σύνταξη - αντίδωρο των 384 ευρώ. Για τα ψίχουλα αυτά χρειάζονται είκοσι χρόνια εργασίας! Τελικά διαπιστώνει κανείς κοιτώντας σας σήμερα, κυρίες και κύριοι, πόσο δίκιο είχε ο Ανδρέας Βουτσινάς, όταν έλεγε πως οι καρέκλες δημιουργούν αιμορροΐδες στο μυαλό. Για ένα να είστε βέβαιοι: Η λαγνεία της εξουσίας μπορεί να αποτελεί μεγάλο πειρασμό αλλά έχει και σκληρό τίμημα. Πρόσκαιρα θριαμβεύει, αλλά αιωνίως καταστρέφει. Πετύχατε το ακατόρθωτο, να στρέψετε εναντίον σας μέσα σε ενάμιση μόλις χρόνο έναν λαό που σας πίστεψε, έναν λαό που είχε απαυδήσει από τον εμπαιγμό και τα πολιτικά εγκλήματα των προηγουμένων και αναζητούσε την ελπίδα που του υποσχεθήκατε. Αυτός, λοιπόν, ο λαός που σας εμπιστεύθηκε και τον προδώσατε, αυτός θα σας τιμωρήσει για τα ψέματά σας, για την υποκρισία σας, για την αλαζονεία σας, για την άρνησή σας μέχρι και την ύστατη ώρα να προτάξετε το εθνικό συμφέρον πάνω από το στείρο κομματικό! Αυτή είναι η μοίρα των πολιτικάντηδων, η απομόνωση. Κρίμα για αυτούς! Μα το κυριότερο, κρίμα για την πατρίδα! Ακούστε, επιτέλους, τη συνείδησή σας! Ορθώστε πολιτικό ανάστημα! Τιμήστε τον όρκο σας και πείτε ένα μεγάλο «όχι» σε αυτό το ασφαλιστικό έκτρωμα! Καταψηφίστε τα μέτρα! Ευχαριστώ.
Ευχαριστούμε τον κ. Φωκά. Τον λόγο έχει ο κ. Δημήτριος Κυριαζίδης, Βουλευτής της Νέας Δημοκρατίας, για πέντε λεπτά.
Δώστε μου λίγο παραπάνω χρόνο, κύριε Πρόεδρε, κ αι οι προηγούμενοι από τα επτά λεπτά μιλούσαν εννέα.
Όχι, δεν είναι έτσι.
Εντάξει, εμείς προετοιμαστήκαμε, είμαστε από το πρωί εδώ.
Προετοιμαστήκατε, αλλά είστε εγγεγραμμένοι ομιλητές και θα έπρεπε να ξέρετε, σύμφωνα με τον Κανονισμό, ότι ο χρόνος είναι πέντε λεπτά. Αν μιλήσετε παραπάνω, θα στερήσετε χρόνο από τους επόμενους.
Οι προηγούμενοι έπρεπε να μιλήσουν επτά λεπτά και τους αφήσατε εννέα και δέκα λεπτά να μιλήσουν, κύριε Πρόεδρε.
Πόσο;
Και δέκα λεπτά αφήσατε να μιλήσουν. Από τα επτά λεπτά μίλησαν και δέκα λεπτά. Εν πάση περιπτώσει…
Δεν είναι εκεί το θέμα μας τώρα. Παρακαλώ να τηρήσετε τον χρόνο σας.
Αγαπητοί συνάδελφοι, Χριστός ανέστη, Χρόνια πολλά! Εμείς λέμε ότι ήρθε η ώρα, ο λαός μας να δώσει ισχυρή εντολή σε έναν νέο συνασπισμό εξουσίας, για να σταματήσει αυτή την καταστροφή. Εμείς λέμε «ναι», λέμε ότι θα βγάλουμε εισιτήριο επιστροφής στους επικίνδυνους «υπαλληλίσκους της πεντάρας», στον διαβόητο κ. Τόμσεν και στην παρέα του, που ασκούνται σε ιατρικά πειράματα στο πτώμα μιας οικονομίας, μίας κοινωνίας και μίας χώρας. Θα σταματήσουμε επιτέλους - αυτός είναι ο στόχος μας - αυτή την υποβοηθούμενη αυτοκτονία της χώρας. Πέρασε πολύς καιρός από τότε - ήταν 24-2-2012- και μάλλον ο κ. Τσίπρας και οι Υπουργοί του τα ξέχασαν αυτά. Άραγε, σήμερα, όταν συνδιαλέγονται και συνδιαμορφώνουν τα μέτρα με την τρόικα, μεταξύ των οποίων και το παρόν ασφαλιστικό νομοσχέδιο και μάλιστα εισάγοντας, όπως θα αναφέρω παρακάτω και μέτρα που δεν προβλέπονται στο μνημόνιο, έπαψαν οι «υπαλληλίσκοι της τρόικας» να είναι επικίνδυνοι; Ή μήπως εσείς, κύριοι του ΣΥΡΙΖΑ, γίνατε επικίνδυνοι για τη χώρα με την ανερμάτιστη και ισοπεδωτική πολιτική σας; Μήπως πλέον εσείς πειραματίζεστε με τη χώρα; Μήπως πλέον εσείς ασκείτε «ψευτοεπαναστατική» γυμναστική, σε μια χώρα που κάθε μέρα πηγαίνει όλο και πιο πίσω και αργοπεθαίνει ένεκα και των πράξεων και των παραλείψεών σας; Ναι, μαζί με εμένα ρωτά και σύμπας ο ελληνικός λαός: Τι συμβαίνει, κύριοι, υποστείλατε την παντιέρα του «ψευτοαντάρτικου» και πλέον οι κερδοσκόποι και η «τρόικα της καταστροφής», όπως λέγατε τότε, έγιναν οι καλοί; Λίγο μέτρο και λίγη τσίπα πρέπει επιτέλους να υπάρξει! Τότε έλεγε - για να θυμηθούμε καλά - ο κ. Τσίπρας «υπάρχει άλλος δρόμος;». Φυσικά και υπάρχει άλλος δρόμος. Ο άλλος δρόμος, όμως, περνάει μέσα από μια ισχυρή πολιτική βούληση ρήξης και όχι μέσα από το να σκηνοθετούμε την τελευταία πράξη του δράματος της χρεοκοπίας του λαού μας και της εξόδου της χώρας από την Ευρωζώνη, γιατί αυτό θα συμβεί σε λίγο με τις δικές σας αποφάσεις. Τι ειρωνεία! Τον άλλο δρόμο, τον δρόμο της προηγούμενης πολιτικής του ΣΥΡΙΖΑ και του κινδύνου εξόδου από το ευρώ τον βιώνει καθημερινά στο πετσί του ο λαός μας εδώ και δεκαέξι μήνες. Κυρίες και κύριοι συνάδελφοι, σε ό,τι αφορά το υπό συζήτηση νομοσχέδιο και προς απόδειξη της συνέπειας των έργων και των λόγων σας, που μεταξύ τους υφίσταται χάος και η κοροϊδία και ο εμπαιγμός του ελληνικού λαού, συνεχίζω με τα λόγια του ιδίου του Πρωθυπουργού κ. Τσίπρα λέξη προς λέξη: «Έχουμε τις προτάσεις μας για την εισαγωγή νέων πόρων υπέρ του ασφαλιστικού συστήματος.Κοινωνική ρήτρα στα δημόσια έργα, κοινωνική ρήτρα επί της ακίνητης περιουσίας, ειδική έκτακτη εισφορά επί του συνόλου των συναλλαγών που πραγματοποιούνται μέσω πιστωτικών ιδρυμάτων, που θα επιβαρύνει αποκλειστικώς τα πιστωτικά ιδρύματα, ειδική εισφορά στις πιστωτικές συναλλαγές. Επιπλέον αξιοποίηση της δημόσιας περιουσίας. Γιατί το Ταμείο της Περιουσίας να υπηρετεί τους δανειστές και όχι τα ασφαλιστικά ταμεία; Γιατί το πρόγραμμα «ΉΛΙΟΣ», κύριε Κεγκέρογλου, να πληρώνει τους δανειστές και όχι τα ταμεία; Αυτά έλεγε ο κ. Τσίπρας τέσσερα χρόνια πριν. Καταθέτω το σχετικό κείμενο. [[Στο σημείο αυτό ο Βουλευτής κ. Δημήτριος Κυριαζίδης καταθέτει για τα Πρακτικά το προαναφερθέν κείμενο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Θα μου πείτε ότι πέρασε πολύς καιρός. Όμως, αλήθεια, κύριε Υπουργέ, τι ακριβώς προτείνετε και τι έθετε προς κρίση του ελληνικού λαού ο Πρωθυπουργός σας; Τι γίνεται τώρα; Τι έρχεστε να μας πείτε σήμερα; Τότε λέγατε ότι δεν ήταν αναγκαία η αναλογιστική μελέτη. Μήπως σήμερα είναι αναγκαία η αναλογιστική μελέτη, κύριε Υπουργέ; Ερώτηση του σημερινού Πρωθυπουργού προς τον τότε πρωθυπουργό έθετε το εξής θέμα: «Βάσει ποιων αναλογιστικών μελετών αποφασίστηκε σε συνεργασία με την τρόικα η μείωση στις κύριες και επικουρικές συντάξεις;» Σήμερα γιατί δεν είναι αναγκαία η αναλογιστική μελέτη, κύριε Υπουργέ; Την απάντηση την δίνετε με το παρόν νομοσχέδιο. Τίποτα! Οχι μόνο τίποτα αλλά γκρεμίζετε συθέμελα και αυτό που παραλάβατε. Γκρεμίζετε και καταστρέφετε τη δημόσια ασφάλεια, το σύστημα κοινωνικής ασφάλισης με δομές και μέτρα που κανείς μας δεν θα διανοούταν να λάβει ποτέ. Αλήθεια με εισφορές άνω του 30% θα επιζήσει η οικονομία; Θα δημιουργηθούν νέες δουλειές; Θα τολμήσει κανείς να ανοίξει επιχείρηση στην Ελλάδα, όταν ένας επιχειρηματίας εισπράττει 100 ευρώ και τα 80 ευρώ είναι για παρακρατήσεις κάθε είδους; Πραγματικά μόνο θλίψη και συνάμα αγωνία για την πατρίδα μας αποτελούν οι σημερινές ρυθμίσεις. Έρχομαι σε ένα θέμα που με αγγίζει ιδιαίτερα, στο ζήτημα των Σωμάτων Ασφαλείας και των Ενόπλων Δυνάμεων της χώρας. Μετά τον πρωτοφανή εμπαιγμό της Κυβέρνησης σε ό,τι αφορά την υλοποίηση των αποφάσεων του Συμβουλίου της Επικρατείας - θα παραιτούνταν ο Πρόεδρος των ΑΝΕΛ εάν αυτό δεν γινόταν - , έρχεστε σήμερα με έναν αιφνιδιαστικό τρόπο να το καταργήσετε. Τι θα γίνει με τις διατάξεις που πρέπει να διέπουν ιδιαίτερα ένα Σώμα με ιδιαιτερότητες και με κίνδυνο ζωής; Δεν αναγνωρίζετε το παραμικρό. Τριάντα πέντε χρόνια πραγματικής υπηρεσίας με τις ιδιαιτερότητες των χώρων των Σωμάτων Ασφαλείας και των Ενόπλων Δυνάμεων πρέπει να προσμετρώνται, κύριε Υπουργέ, σε σαράντα δύο. Αυτά θα πρέπει να τα λάβετε σοβαρά υπ' όψιν. Δεν μπορώ να αντιληφθώ, πώς όταν κάποιος εν ώρα υπηρεσίας, κατά την εκτέλεση του καθήκοντος, δολοφονείται, η χήρα και τα ορφανά του μένουν απροστάτευτα. Αυτά φέρνετε με τις αυτές τις ρυθμίσεις. Εδώ είναι, αν θέλετε, το δύσκολο, δηλαδή να κατανοήσουμε τις ρυθμίσεις που εσείς μας διδάσκετε και στα συνέδριά μας επιχειρούσατε με έναν ιδιαίτερο τρόπο να μας πείσετε, έτσι ώστε να είναι απαιτούμενα από την δική μας πλευρά. Δυστυχώς, σήμερα όλα αυτά τα καταργείτε και, δυστυχώς, δεν τα εφαρμόζετε.
Παρακαλώ ολοκληρώστε τη σκέψη σας.
Βεβαίως λέτε - και ακούω από συναδέλφους - ότι είναι μια ιστορική αναγκαιότητα ο δοβλετισμός, όπως ανέφερε και ο κ. Τασούλας, έτσι ώστε να δημιουργηθεί ένα ιδιαίτερο καθεστώς από πλευράς σας. Παραϋπουργεία, παραοργανισμοί, παραδιοικήσεις, δεκάδες ρυθμίσεις κ.λπ..
Καλώς. Ολοκληρώστε, κύριε Κυριαζίδη.
Κύριε Πρόεδρε, όντας εδώ από το 2012 περίμενα μια συγγνώμη, μία μεταμέλεια από πλευράς των συναδέλφων του ΣΥΡΙΖΑ για τις ιδιαίτερες αναφορές, όπως αυτές για γουναράδικα που μας απειλούσατε, για λιντσαρίσματα, χαρακτηρισμούς, θα έλεγα, ιδιαίτερα προκλητικούς. Εδώ μέσα ακούσαμε και για δωσίλογους, προσκυνημένους, γερμανοτσολιάδες…
Κύριε Κυριαζίδη, σας παρακαλώ ολοκληρώστε τη σκέψη σας.
Τώρα πώς μπορεί να σας αποκαλέσει κανείς; Ότι είστε η Βέρμαχτ, τα Ες - Ες; Ποιοι είστε; Εν πάση περιπτώσει τι θα πρέπει να φωνάζει από αύριο ο λαός εδώ πέρα; Κάτω η χούντα των ΣΥΡΙΖΑ και των «Εξαρτημένων Ελλήνων»;
Ευχαριστούμε πολύ. Τον λόγο έχει ο κ. Ιάσων Φωτήλας από το Ποτάμι για πέντε λεπτά.
Ευχαριστώ, κύριε Πρόεδρε. Κυρίες και κύριοι συνάδελφοι, αιφνιδίως ενημερωθήκαμε την Πέμπτη το βράδυ ότι το Σαββατοκύριακο θα συζητηθεί στην Ολομέλεια το εξοντωτικό πακέτο λιτότητας των 5,4 δισεκατομμυρίων ευρώ με νέες περικοπές στις συντάξεις και τα εισοδήματα των πολιτών και με νυχτερινές τροπολογίες εκατοντάδων επιπλέον εκατομμυρίων ευρώ. Αλήθεια είναι ακόμη Υπουργός ο κ. Τσακαλώτος με τις δήθεν «κόκκινες» γραμμές του για το αφορολόγητο; Τον άκουσα νωρίτερα να δηλώνει ανερυθρίαστα ότι είναι υπερήφανος για το έργο και ότι ο λόγος του είναι συμβόλαιο. Το μόνο που μπορώ να του πω, είναι «αν ξέρει το άλλο με τον Τοτό», γιατί αυτό δεν είναι τόσο καλό. Στην ουσία γράφεται ο επίλογος αυτής της καταστροφικής Κυβέρνησης ΣΥΡΙΖΑ - ΑΝΕΛ. Ο χρόνος σας είχε αρχίσει να μετράει αντίστροφα από τον Οκτώβριο, όταν τα νοικοκυριά άρχισαν να βάζουν το χέρι στην τσέπη για να καταβάλλουν φόρους και εισφορές της κατά τα άλλα «περήφανης» διαπραγμάτευσης και αφήστε τα παραμύθια ότι δήθεν αιφνιδιαστικά εμφανίστηκαν τα προληπτικά μέτρα ύψους 3,5 δισεκατομμυρίων ευρώ τον τελευταίο μήνα. Σύμφωνα με το άρθρο 13 του καταστατικού του ESM το καλοκαίρι του 2015 υπογράψατε μνημόνιο κατανόησης, όπου αναφέρεται σαφώς ότι οι όροι αναθεωρούνται ανά τρίμηνο, συνυπολογίζοντας την πρόοδο των μεταρρυθμίσεων. Τα γνωρίζατε εξαρχής, λοιπόν, αλλά καθυστερούσατε συνειδητά να ολοκληρώσετε την αξιολόγηση από τον Οκτώβριο, μεγαλώνοντας τον λογαριασμό για τους πολίτες κάθε μέρα. Αποτέλεσμα τα επιπλέον 3,5 δισεκατομμύρια ευρώ με απολύσεις και νέες μειώσεις σε μισθούς και συντάξεις, που τώρα δεν θέλετε να ψηφίσετε. Μην κλαίτε άλλο, κύριε Τσακαλώτε! Αν εφαρμοστούν, όμως, τα μέτρα των 5,4 δισεκατομμυρίων ευρώ, θα οδηγήσουν σε εξόντωση των ασφαλισμένων και φορολογούμενων, επιβάρυνση η οποία αθροιστικά θα ανέλθει στο 55% με 56% του ακαθάριστου εισοδήματός τους. Για να γίνει άμεσα αντιληπτό περί τίνος πρόκειται, ένας δικηγόρος με εισόδημα 20.000 ευρώ θα πρέπει με βάση το νέο ασφαλιστικό, φορολογικό, να καταβάλει για φόρους και εισφορές 11.901 ευρώ ετησίως. Ένας αγρότης με το ίδιο εισόδημα, 9.630 ευρώ. Δεν τα λέμε εμείς αυτά. Η Οικονομική και Κοινωνική Επιτροπή τα λέει, που είναι θεσμικό οργανο το οποίο συμβουλεύει την Κυβέρνηση της χώρας. Βέβαια, δεν έχει καμμία σχέση με την πρόταση του Ποταμιού για άμεση σύνδεση των εισφορών με την αποδιδόμενη κύρια σύνταξη. Η πρότασή μας με τους τρεις πυλώνες είναι πιο δίκαιη για τη νέα γενιά και πιο βιώσιμη, αφού δεν οδηγεί στην εισφοροδιαφυγή. Πιστέψατε πως η ικανότητα δημιουργίας εντυπώσεων, είναι αρκετή για να αποσπάσετε την εύνοια της κοινής γνώμης. Όμως τα θεάματα αρκούν, όταν ο άρτος είναι δεδομένος. Όταν ο άρτος τελειώνει, οι αρένες των θεαμάτων μετατρέπονται σε εστίες έκρηξης. Τις βιώνουν ήδη οι Βουλευτές σας με τον πιο άσχημο τρόπο. Δεν ξέρω αν ακούσατε τους πολίτες, που είχαν μαζευτεί έξω από τη Βουλή. Έχουν αντιληφθεί οι πολίτες ότι έρχονται ακόμα χειρότερες μέρες και ρωτάνε εναγωνίως: Πότε, επιτέλους, θα φύγει αυτή η «πρωτοδεύτερη φορά Αριστερά»; Είναι επόμενο ο κόσμος να γυρίζει την πλάτη στον κ. Τσίπρα, όταν για επικοινωνιακούς και μόνο λόγους προτιμά να προσλαμβάνει καθαρίστριες αντί για νοσηλευτές και γιατρούς με τραγικές συνέπειες στην υγεία χιλιάδων καρκινοπαθών, όταν καταργεί τις μεταρρυθμίσεις στα ελληνικά πανεπιστήμια και διώχνει όσους λαμπρούς καθηγητές είχαν σπεύσει αφιλοκερδώς για να προσφέρουν τα φώτα τους. Είναι επόμενο ο κόσμος να του γυρίζει την πλάτη, όταν επιχειρεί να εξισώσει προς τα κάτω τα ιδιωτικά σχολεία με τα δημόσια και να μειώσει τις ώρες στα ολοήμερα δημοτικά σχολεία, όταν φτάνει να νομοθετεί την αποφυλάκιση του αρχιτρομοκράτη της «17ης Νοέμβρη» Σάββα Ξηρού και δεν καταφέρνει να κρατήσει στη φυλακή ούτε τον δολοφόνο του Παύλου Φύσσα, όταν χειραγωγεί τη δικαιοσύνη, δίνοντας καταδικαστική γραμμή στους δικαστές, ενθαρρύνοντάς τους, όμως, να υποβάλλουν μηνύσεις σε όσους τολμούν να ασκούν κριτική όπως ο συνταγματολόγος Σταύρος Τσακιράκης. Είναι επόμενο ο κόσμος να γυρίζει την πλάτη στον κ. Τσίπρα, όταν παραμένει αμέτοχος θεατής των χιλιάδων ελληνικών επιχειρήσεων που κατεβάζουν ρολά στην Ελλάδα ή φεύγουν στο εξωτερικό, επειδή δεν μπορούν να αντέξουν τη συνεχώς αυξανόμενη φορολογία. Από το 26% στο 29% για μέχρι 50.000 ευρώ το κάνατε. Είναι επόμενο ο κόσμος να γυρίζει την πλάτη στον κ. Τσίπρα, όταν δεν ντρέπεται να επικαλείται το ηθικό πλεονέκτημα, την ίδια στιγμή που προσλαμβάνει συγγενείς και ημετέρους χωρίς σπουδές και με ανύπαρκτα βιογραφικά σε σημαντικές θέσεις στην κυβερνητική μηχανή, όταν καταπατά το Σύνταγμα, για να μειώσει τις άδειες των ενοχλητικών καναλιών και να τις παραχωρήσει στους καναλάρχες της αρεσκείας του - ακόμα και Τούρκους - υποστηρίζοντας ότι χτυπά με αυτόν τον τρόπο τη διαπλοκή, ενώ την ίδια στιγμή συναντά κατ' επανάληψη καναλάρχες και εκδότες κρυφά, πίνοντας καφεδάκια και συζητώντας φιλικά. Είναι επόμενο ο κόσμος να του γυρίζει την πλάτη, όταν αδυνατεί να αντιληφθεί τη σοβαρότητα των εθνικών θεμάτων και συμπεριφέρεται με επικίνδυνο ερασιτεχνισμό σε ισχυρές και επιθετικές προς την Ελλάδα χώρες και περιοχές μαζί με τον ανερμάτιστο κ. Καμμένο. [[Στο σημείο αυτό κτυπάει προειδοποιητικά το κουδούνι λήξης της ομιλίας του κυρίου Βουλευτή]] Ένα λεπτό θα ήθελα, κύριε Πρόεδρε. Είναι επόμενο ο κόσμος να γυρίζει την πλάτη στον κ. Τσίπρα, όταν ακόμα και στο προσφυγικό, μεταναστευτικό επιδεικνύει μνημειώδη αδυναμία διαχείρισης της κατάστασης, όταν δεν νοιάζεται για το ενάμισι εκατομμύριο άνεργους του ιδιωτικού τομέα, ενώ ψήφιζε αυξήσεις 150 εκατομμυρίων για τις εξακόσιες χιλιάδες δημοσίους υπαλλήλους ,ψηφοφόρους του. Ποντάρετε, κυρίες και κύριοι της Κυβέρνησης, σε μια λύση στο πρόβλημα του χρέους μπας και αντιστραφεί το κλίμα. Κάνετε λάθος για δύο λόγους: Πρώτον, οι δανειστές δεν θα δώσουν οποιαδήποτε απτή λύση στο ζήτημα του χρέους, τουλάχιστον όχι όπως υποσχόσασταν. Το χρέος πλέον ανήκει σε κράτη και θα πρέπει να περάσει από είκοσι οκτώ Κοινοβούλια και κυβερνήσεις. Θα προτιμήσουν να θυσιάσουν τον κ. Τσίπρα που από υβριστής, βέβαια, έχει μεταβληθεί σε πειθήνιο υποτακτικό τους ή ακόμα και την ίδια τη χώρα μας. Δεύτερον, ακόμα και εάν μηδενιζόταν το χρέος αύριο, κανείς δεν θα ήταν πρόθυμος να δανείσει το ελληνικό κράτος ή τις ελληνικές τράπεζες. Το βασικό πρόβλημα της ελληνικής οικονομίας, άλλωστε, πέρα από το χρέος - ας είμαστε ειλικρινείς - είναι η γραφειοκρατία, η κομματοκρατία, η υψηλή φορολογία, το υψηλό ασφαλιστικό κόστος, η απουσία σταθερού φορολογικού συστήματος, η χαμηλή ανταγωνιστικότητα, η εχθρότητα προς τον ιδιωτικό τομέα και την επιχειρηματικότητα και πολλά άλλα. Μετράτε μέρες, λοιπόν, εδώ και πολύ καιρό, έστω κι αν ξορκίζετε το τέλος σας. Το μοναδικό ερώτημα που απασχολεί, είναι οι πραγματικές προθέσεις του κ. Τσίπρα αλλά κυρίως η κατάσταση που θα κληθεί…
Ολοκληρώνετε τη σκέψη σας, παρακαλώ.
Τελειώνω. …να αντιμετωπίσει η επόμενη κυβέρνηση, που θα πρέπει να είναι κυβέρνηση συνεργασίας ευρωπαϊκών και μεταρρυθμιστικών δυνάμεων, όποτε κι αν γίνουν οι εκλογές. Οι πολίτες έχουν καταλάβει πια, πως όσο παραμένετε στην εξουσία, μεγαλώνει η καταστροφή και πρέπει να φύγετε το συντομότερο δυνατόν. Σας ευχαριστώ.
Ευχαριστούμε τον κ. Φωτήλα. Τον λόγο έχει ο κ. Κωνσταντίνος Μπαρμπαρούσης, από τη Χρυσή Αυγή, για πέντε λεπτά.
Ευχαριστώ, κύριε Πρόεδρε. Η αλήθεια είναι ότι το περιβόητο ασφαλιστικό περίμενα ότι θα το φέρνατε προς ψήφιση τη Μεγάλη Παρασκευή. Μαζί με τη σταύρωση του Χριστού θα σταυρώνατε και τον ελληνικό λαό. Έπεσα έξω. Είστε πάρα πολύ καλοί και απορώ με αυτούς που σας κατηγορούν ότι είστε άθεοι. Μια χαρά αφήσατε τους πολίτες να γιορτάσουν τις άγιες μέρες, να ψήσουν τον οβελία τους - όσοι είχαν τη δυνατότητα να το κάνουν - και τώρα πίσω στη σκληρή πραγματικότητα. Πίσω στις αυξήσεις των ασφαλιστικών εισφορών, στους πρόσθετους φόρους και στη μείωση μισθών και συντάξεων, τα οποία θα οδηγήσουν στην περαιτέρω φτωχοποίηση του ελληνικού λαού, στην αύξηση των αυτοκτονιών και σε ένα νέο κύμα μετανάστευσης στο εξωτερικό όσων νέων Ελλήνων απέμειναν στη χώρα μας. Βέβαια, αυτό δεν σας πειράζει καθόλου. Έχετε την εναλλακτική λύση στο τσεπάκι. Θα νομιμοποιήσετε τις ορδές των αλλόθρησκων και αλλογενών λαθρομεταναστών, που έχουν εισβάλει στην πατρίδα μας, θα τους χαρίσετε την ελληνική ιθαγένεια και θα αποκτήσουν τάχα μου κοινωνική προστασία και αξιοπρεπή διαβίωση. Από την άλλη για τον Έλληνα που καθημερινά αγωνίζεται για να επιβιώσει σε αυτές τις απάνθρωπες συνθήκες διαβίωσης ούτε λόγος. Αντιθέτως φροντίζετε να τον εξαφανίσετε. Το 80% των μέτρων για την εξοικονόμηση των 3 δισεκατομμυρίων ευρώ την τετραετία 2016-2019, θα προέλθει από περικοπές στις αποδοχές των συντάξεων ΕΚΑΣ - κύριες και επικουρικές συντάξεις - στο εφάπαξ και στα μερίσματα και μόλις το 20% από αυξήσεις εισφορών υπέρ της επικουρικής και κύριας ασφάλισης αλλά και της υγειονομικής περίθαλψης. Μεγάλοι χαμένοι θα είναι οι χαμηλοσυνταξιούχοι, μιας και τριακόσιες πενήντα χιλιάδες εξ αυτών θα χάσουν το ΕΚΑΣ από φέτος έως το 2019. Επίσης κανένα επιπλέον έσοδο δεν καταγράφεται από την καλύτερη αξιοποίηση της περιουσίας των ασφαλιστικών ταμείων. Αναφέρομαι, κύριε Υπουργέ, στους περίφημους νέους πόρους του ασφαλιστικού συστήματος, τους οποίους καυχιόταν ότι θα έβρισκε η Κυβέρνηση και έτσι θα απέφευγε κάθε μείωση σε κύριες και επικουρικές συντάξεις και γενικότερα σε κάθε ασφαλιστική παροχή. Θίγονται πάνω από ένα εκατομμύριο ελεύθεροι επαγγελματίες, καθώς με το νέο ασφαλιστικό ακόμη και όσοι δηλώνουν εισόδημα μόλις 20.000 ευρώ τον χρόνο, είναι υποχρεωμένοι να πληρώσουν υψηλότερες εισφορές στον ΟΑΕΕ σε σχέση με το ασφάλιστρο που πλήρωναν μέχρι σήμερα. Όσο μεγαλώνει το ύψος του εισοδήματος, τόσο πολλαπλασιάζεται η επιβάρυνση της φορολογίας εισοδήματος. Ενδεικτικά αναφέρουμε ότι οι εισφορές των ελεύθερων επαγγελματιών με εισόδημα 70.000 ευρώ ετησίως, αυξάνονται έως και 223%! Επίσης επειδή έχετε ένα θέμα εσείς εδώ στον ΣΥΡΙΖΑ με τη «δημιουργική ασάφεια» και μας μπερδεύετε και εμάς λίγο, βάσει του άρθρου 17 παράγραφος 6 και του άρθρου 36 παράγραφος 7, εάν κατάλαβα καλά, κύριε Υπουργέ, θέλετε να καταργήσετε το άρθρο 39 του ν.2084, το οποίο δίνει την δυνατότητα επιλογής ασφαλιστικού φορέα; Τι εννοείτε δηλαδή; Είναι υποχρεωτικό και για όσους έχουν απαλλαγεί λόγω ασφάλισής τους στο ΙΚΑ;
Υπάρχει στο εξής ένας ασφαλιστικός φορέας μόνο.
Επίσης όπως προκύπτει από το άρθρο…
Δεν το κατάλαβε. Ξαναπείτε το.
Το κατάλαβα. Αυτό λέει εδώ όμως.
Ψήφισε κανένα μνημόνιο εσύ και άσε τι κατάλαβε.
Σας παρακαλώ, μη διακόπτετε.
Επίσης όπως προκύπτει από το άρθρο 39 παράγραφος 1α' και το άρθρο 41 παράγραφος 2, μας λέτε ότι θα φτάσουν στο 26,95% οι ασφαλιστικές εισφορές σε ελεύθερους επαγγελματίες και σε κάθε μορφής εταιρειών. Δηλαδή; Όσον αφορά τους αγρότες, που σε αυτό το νομοσχέδιο έχουν την τιμητική τους περισσότερο από κάθε άλλο κλάδο, τιμωρητικό και όχι μεταρρυθμιστικό χαρακτήρα έχει τόσο το φορολογικό και πολύ περισσότερο το ασφαλιστικό για όσους παράγουν και δηλώνουν στοιχειώδη εισοδήματα, αφού για έναν μέσο αγρότη με εισόδημα 20.000 ευρώ, βασική ενίσχυση 5.000 ευρώ - ασφαλισμένος στην τρίτη κατηγορία του ΟΓΑ - η επιβάρυνση είναι στο 118% παρακαλώ και αυτό δεν το λέω εγώ, το λένε οι αριθμοί. Μάλιστα δεν είναι λίγοι εκείνοι, που υποστηρίζουν ότι το 2016 θα αποδειχθεί η αρχή του τέλους της αγροτικής οικονομίας με απρόβλεπτες συνέπειες για την χώρα, καθώς με τις επιβαρύνσεις από τα μέτρα ο λογαριασμός για τους αγρότες ξεπερνάει κατά πολύ το 1 δισεκατομμύριο ευρώ. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Ένα λεπτό ακόμα θα ήθελα, κύριε Πρόεδρε. Αν συνυπολογιστούν και οι τεράστιες καθυστερήσεις στις πληρωμές, οι συμψηφισμοί και κατασχέσεις επιδοτήσεων αλλά και τα σενάρια που θέλουν τις «πράσινες» και συνδεδεμένες ενισχύσεις να συνυπολογίζονται στο φορολογητέο εισόδημα, η ασφυξία στην ύπαιθρο πρέπει να θεωρείται κάτι παραπάνω από δεδομένη. Βέβαια αυτό δεν γίνεται τυχαία. Εδώ και χρόνια έχει δρομολογηθεί η διάλυση της πρωτογενούς παραγωγής της χώρας. Το έχουν υπογράψει διάφορες προδοτικές κυβερνήσεις στο παρελθόν. Τα ίδια και χειρότερα κάνετε και εσείς σήμερα. Θέλω να σας ρωτήσω όλους εσάς τους επιστήμονες εδώ μέσα και ειδικά εσάς, κύριε Υπουργέ, εάν γνωρίζετε να μου πείτε πότε θα πάρουμε σύνταξη και τι ποσό; Μήπως τα 300 ευρώ που λέτε στα εξήντα επτά; Θα ήθελα να σας ρωτήσω και κάτι ακόμα: Ξέρει κάποιος από εσάς εδώ μέσα, πόσα χρήματα έχει πληρώσει μέχρι σήμερα στα ασφαλιστικά του ταμεία; Όποιος γνωρίζει, ας μου πει. Μήπως γνωρίζετε εσείς, κύριε Υπουργέ, τι έχετε πληρώσει μέχρι σήμερα στο ασφαλιστικό σας ταμείο; Φυσικά και δεν γνωρίζει κανένας. Ούτε κι εγώ γνωρίζω. Ούτε και κανένας Έλληνας γνωρίζει. Είμαστε το μοναδικό κράτος στον κόσμο, που οι πολίτες του δεν γνωρίζουν πόσα πληρώνουν και τι θα πάρουν πίσω από αυτά που πληρώνουν.
Ολοκληρώστε τη σκέψη σας παρακαλώ.
Θα ήθελα δέκα δευτερόλεπτα, κύριε Πρόεδρε. Όσο ο ελληνικός λαός ψηφίζει κόμματα τυχαία χωρίς ιδεολογία, είναι καταδικασμένος. Πρέπει ο Έλληνας να αφυπνιστεί και να ψηφίσει, επιτέλους, με εθνικά κριτήρια, να σταματήσει να πιστεύει τα τόσα ψέματα και να καταλάβει ότι με την ψήφο του μπορεί να καταστρέψει ολόκληρες γενιές. Στις εκλογές του 1974 το δίλημμα ήταν: «Καραμανλής ή τανκς». Στις εκλογές που θα γίνουν, όταν με το καλό γίνουν, το δίλημμα θα είναι, «Χρυσή Αυγή ή πιόνια των τοκογλύφων», για να μην πω χειρότερα, «Χρυσή Αυγή ή Ισλάμ». Ευχαριστώ.
Τον λόγο έχει ο κ. Βασίλειος Τσίρκας, Βουλευτής του ΣΥΡΙΖΑ για πέντε λεπτά.
Ευχαριστώ, κύριε Πρόεδρε. Κυρίες και κύριοι Βουλευτές, κύριοι Υπουργοί, η Κυβέρνηση βρέθηκε μπροστά σε ένα σταυροδρόμι. Είτε να κάνει ριζικές μεταρρυθμίσεις στο ασφαλιστικό σύστημα ή να αφήσει να καταρρεύσει η κοινωνική ασφάλιση. Κληθήκαμε να αλλάξουμε τα κακώς κείμενα όλων των προηγούμενων κυβερνήσεων, που έφτασαν τα ασφαλιστικά ταμεία αλλά και την ίδια την χώρα στα όρια της καταστροφής. Μετά τη διαχείριση των ασφαλιστικών ταμείων από τις κυβερνήσεις του ΠΑΣΟΚ τότε, που έφερε ως αποτέλεσμα βαθιά κρίση στο ασφαλιστικό σύστημα, μετά την εμπλοκή των ασφαλιστικών ταμείων σε κερδοσκοπικά παιχνίδια με το Χρηματιστήριο και την κρίση που επακολούθησε, μετά το PSI και τα δομημένα ομόλογα, είναι γνωστό ότι έμειναν οι συντάξεις εκτεθειμένες και λεηλατήθηκαν τα ασφαλιστικά ταμεία. Δεν είναι δυνατόν, λοιπόν, να μιλάνε για καταστροφή τώρα, αυτοί που κατέστρεψαν τα ασφαλιστικά ταμεία με το εγκληματικό PSI, που στοίχισε 13 δισεκατομμύρια ευρώ στα αποθεματικά τους, αυτοί που μείωσαν μισθούς και συντάξεις, αυτοί που εκτόξευσαν την ανεργία και τη «μαύρη» και ανασφάλιστη εργασία. Δεν είναι δυνατόν να μιλάνε για καταστροφή, αυτοί που καλούσαν τους δανειστές να έχουν ακόμα σκληρότερη στάση απέναντι στην Κυβέρνηση της Αριστεράς. Ποιοι ήθελαν - και δεν το ξεχνάει αυτό ο ελληνικός λαός - και θέλουν ακόμα να αποτύχει η διαπραγμάτευση, γιατί είναι γεγονός ότι τρέμουν μπροστά στην ιδέα ότι τα σενάρια της «αριστερής παρένθεσης» δεν βγαίνουν; Όλοι γνωρίζουν, λοιπόν, ότι δεν ευθύνεται η διακυβέρνηση του ΣΥΡΙΖΑ για το ενάμισι εκατομμύριο άνεργους, για την κατάρρευση των ταμείων μετά το PSI. Αυτή τη στιγμή, όμως, βρίσκεται στις δικές μας πλάτες να σηκώσουμε αυτό το βαρύ φορτίο και καλούμαστε να σταθούμε όρθιοι, για να αντιμετωπίσουμε αυτό το εθνικό πρόβλημα και να δώσουμε λύση. Φέρνουμε μια μεταρρύθμιση που προστατεύει τους αδύνατους, διασφαλίζει πλήρως τις κύριες συντάξεις και κατανέμει δικαιότερα και αναλογικότερα τα φορολογικά βάρη και τις ασφαλιστικές επιβαρύνσεις και εξασφαλίζει τη βιωσιμότητα του ασφαλιστικού συστήματος. Η πρότασή μας βρίσκεται στον αντίποδα όλων των νομοσχεδίων, που είχαν φέρει μέχρι σήμερα η κυβέρνηση Σαμαρά - Βενιζέλου, που είχαν κύρια χαρακτηριστικά την οριζόντια μείωση των συντάξεων, τη ρήτρα μηδενικού ελλείμματος, τις επικουρικές, την πλήρη ανταποδοτικότητα του ασφαλιστικού συστήματος, την κατάργηση του αφορολόγητου. Προωθούσαν για μια ακόμα φορά επιβαρύνσεις στους αδύνατους. Λένε, λοιπόν, ψέματα. Συνεχίζουν την εκστρατεία παραπληροφόρησης και καταστροφολογίας, διαστρεβλώνουν την αλήθεια τόσο για το ασφαλιστικό όσο και για το φορολογικό νομοσχέδιο. Με την πρότασή μας για το νέο φορολογικό σύστημα, το 61% των φορολογουμένων που είναι τρίτεκνοι και πολύτεκνοι με βάση την πρόταση αυτή, θα πληρώνει από δω και στο εξής μικρότερο φόρο. Δείχνει το νομοσχέδιο τη δική μας πολιτική βούληση για σταδιακή ελάφρυνση των φορολογουμένων και των ασφαλισμένων. Με βάση τα επίσημα στοιχεία πάνω από το 90% του αγροτικού κόσμου, με βάση τις δηλώσεις του εισοδήματός τους, δεν θα υποστεί επιβαρύνσεις από το συνδυασμό φορολογικού και ασφαλιστικού νομοσχεδίου. Την ίδια στιγμή οι αγρότες εξασφαλίζουν αξιοπρεπή σύνταξη, με την εθνική σύνταξη και όσα ανταποδοτικά θα προστίθενται σε αυτήν. Ο ηλικιωμένος αγρότης δεν θα είναι πολίτης δεύτερης κατηγορίας, όταν σε δέκα χρόνια ξέρουν όλοι ότι χωρίς αυτήν την ασφαλιστική μεταρρύθμιση, η βασική σύνταξη του αγρότη θα πήγαινε στο μηδέν ενώ σήμερα είναι μόλις στα 172 ευρώ. Θέλω, όμως, ως δικηγόρος να αναφερθώ και στις επιπτώσεις…
…(δεν ακούστηκε)
Σας άκουσα, κύριε Κεγκέρογλου. Φιλοδοξώ να γυρίσω σ' αυτό το επάγγελμα μετά απ' αυτήν την κοινοβουλευτική περιπέτεια. Όμως το θέμα δεν είναι αυτό. Με το σημερινό καθεστώς ένας νέος δικηγόρος με ακαθάριστο εισόδημα 5.000 ευρώ και κάποια χρόνια δουλειάς πληρώνει ασφαλιστικές εισφορές 1.800 ευρώ. Η συνολική του επιβάρυνση από το φορολογικό και το ασφαλιστικό νομοσχέδιο είναι 2.600 ευρώ περίπου. Με το παρόν νομοσχέδιο θα πληρώνει ασφαλιστικές εισφορές 1.700 ευρώ περίπου και η συνολική επιβάρυνση ασφαλιστικού και φορολογικού νομοσχεδίου θα είναι 2.500. Θα επιβαρύνεται, δηλαδή, περίπου 100 ευρώ λιγότερα. Για έναν ασφαλισμένο δικηγόρο που εξασκεί το επάγγελμα πάνω από πέντε έτη και το ακαθάριστο εισόδημα του είναι 10.000 ευρώ, θα πληρώσει περίπου 1.700 ευρώ λιγότερα. Ως τώρα, δηλαδή, πλήρωνε ασφαλιστικές εισφορές 4.000 ευρώ περίπου, ενώ τώρα θα πληρώνει 1.897 ευρώ. Η συνολική επιβάρυνση ήταν 6.164 ευρώ και με το νέο νομοσχέδιο θα είναι 4.450 ευρώ. Είναι αλήθεια ότι η δικηγορία περνάει κρίση στη χώρα μας και ξέρουν πάρα πολύ καλά οι συνάδελφοί μας δικηγόροι, ποιοι έφεραν τη δικηγορία σε αυτήν την κατάσταση. Ξέρω κι εγώ ο ίδιος πολύ καλά την κατάσταση στη μάχιμη δικηγορία, ποια είναι η κατάσταση για τους νέους συναδέλφους. Όμως δεν μπορεί κανείς να ισχυριστεί ότι η κατάσταση αυτή επιβαρύνθηκε με Κυβέρνηση ΣΥΡΙΖΑ. Αυτήν την κατάσταση παλεύουμε να την ανατρέψουμε. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Κλείνω, κύριε Πρόεδρε κι ευχαριστώ για την ανοχή σας. Η πλειονότητα του ελληνικού λαού έδωσε εντολή να σπάσει ο δικομματισμός που εγκλημάτησε στις πλάτες των Ελλήνων. Ο μόνος δρόμος για να καταφέρουμε να βγάλουμε τη χώρα απ' αυτήν την πρωτοφανή κρίση είναι η ανάπτυξη, η αύξηση, δηλαδή, του παραγόμενου πλούτου αλλά και η δίκαιη αναδιανομή του. Η Ελλάδα χρειάζεται να μπει επιτέλους σε μια ομαλή περίοδο, χωρίς άλλες εκπλήξεις. Ο ελληνικός λαός χρειάζεται σταθερότητα για να μπορεί να δουλέψει και να παράγει πάνω σε ένα γόνιμο έδαφος. Αυτή η Κυβέρνηση μπορεί να δημιουργήσει αυτό το πλαίσιο για τη σταθερότητα, για την ανάπτυξη, σε δίκαιη και βιώσιμη κατεύθυνση. Μια τελευταία επισήμανση μόνο, κύριε Υπουργέ. Σας καλούμε, ως δικηγόροι Βουλευτές του ΣΥΡΙΖΑ να ξαναδούμε τη διάταξη για τους νέους επαγγελματίες επιστήμονες, οι οποίοι, πράγματι, ελαφρύνονται σε σχέση με την κατάσταση που ισχύει σήμερα. Να τους δώσουμε, όμως, τη δυνατότητα να μην είναι υποχρεωτική η καταβολή του υπόλοιπου της διαφοράς των ασφαλιστικών εισφορών κατά τη διάρκεια του εργασιακού τους βίου. Νομίζω ότι αυτό είναι ένα ζήτημα που θα γίνει αποδεκτό και από το δικηγορικό σώμα.
Ευχαριστούμε τον κ. Βασίλειο Τσίρκα, Βουλευτή του ΣΥΡΙΖΑ. Τον λόγο έχει ο κ. Πέτρος Κωνσταντινέας, Βουλευτής του ΣΥΡΙΖΑ, για πέντε λεπτά.
Κυρίες και κύριοι συνάδελφοι, έπρεπε να περάσουν έξι και πλέον δύσκολα χρόνια για να έρθουμε εδώ στο ελληνικό Κοινοβούλιο να επεξεργαστούμε ένα σχέδιο νόμου, το οποίο έπρεπε να κάνουμε πολύ νωρίτερα, είτε είχαμε μνημόνια είτε δεν είχαμε. Η ασφαλιστική μεταρρύθμιση καταφέρνει, μέσω των ποσοστών αναπλήρωσης, να προστατεύει τις πιο ευπαθείς οικονομικά ομάδες. Αντίθετα, οι απαιτήσεις των δανειστών οδηγούσαν σε συντάξεις κάτω από τα όρια της φτώχειας. Προστατεύεται η συντριπτική πλειοψηφία των συνταξιούχων, χωρίς να γίνει καμμία περικοπή στις κύριες συντάξεις, αυτό που υποσχεθήκαμε. Αντιθέτως, οι κυβερνήσεις Νέας Δημοκρατίας και ΠΑΣΟΚ της τελευταίας πενταετίας είχαν κατεβάσει «ποδοσφαιρική ενδεκάδα», θα έλεγα εγώ, στις περικοπές. Δεν ξέραμε πότε θα σταματούσαν, εάν δεν κατέβαιναν από την κυβέρνηση με την απόφαση του ελληνικού λαού να φέρει για πρώτη φορά ως Κυβέρνηση τον ΣΥΡΙΖΑ. Το σχέδιο νόμου κατανέμει δικαιότερα και με αναλογικό τρόπο τα φορολογικά βάρη και τις ασφαλιστικές εισφορές. Η Κυβέρνηση διατήρησε τις κύριες συντάξεις και μεγάλωσε τη φορολογική βάση. Για πρώτη φορά, το κύριο βάρος θα πέσει στα υψηλότερα εισοδήματα. Μία αδικία που ήθελε τα παιδιά της οικογένειας να αποτελούν κριτήριο φορολογικής επιβάρυνσης παύει να ισχύει. Οι τρίτεκνοι και οι πολύτεκνοι σε ποσοστό 70%, σύμφωνα με την πρόταση που καταθέτει αυτή η Κυβέρνηση, θα πληρώνουν λιγότερο φόρο από εδώ και στο εξής. Οι μικροί και μεσαίοι ελεύθεροι επαγγελματίες, η ραχοκοκαλιά της ελληνικής οικονομίας, θα βρεθούν μπροστά σε μία πολιτική επιλογή, την κατάργηση των ασφαλιστικών κατηγοριών. Είμαι επαγγελματίας και γνωρίζω πολύ καλά τι είναι αυτό. Σχεδόν πάνω από το 80% των ελευθέρων επαγγελματιών θα εισφέρει πολύ λιγότερο σε σχέση με τη δαμόκλειο σπάθη της ασφαλιστικής κλάσης που βιώνουν σήμερα. Κυρίες και κύριοι συνάδελφοι, να περάσουμε και σε ένα άλλο μέρος. Μας κάνει τρομερή εντύπωση η απόλυτη ταύτιση της Νέας Δημοκρατίας με το Διεθνές Νομισματικό Ταμείο. Αυτό δεν έχει ξαναγίνει. Πώς μπορεί να ξεχάσει κανείς την προτροπή - είναι παρών και ο κ. Άδωνις Γεωργιάδης - για μια ακόμα σκληρότερη στάση του ΔΝΤ στη διαπραγμάτευση; Πώς μπορεί να σχολιάσει κανένας τη συνέντευξη στην «WASHINGTON POST» του κ. Μητσοτάκη, του Προέδρου της Αξιωματικής Αντιπολίτευσης, που έλεγε για ομαδικές απολύσεις, μείωση μισθών στο δημόσιο και στον ιδιωτικό τομέα, ιδιωτικοποιήσεις σε κάθε υποδομή της χώρας; Αλήθεια, - και απευθύνομαι στους συναδέλφους Βουλευτές της Αντιπολίτευσης - τώρα την περίοδο του Πάσχα, που πήγαμε στα χωριά μας, τι τους είπατε; Είπατε στον κόσμο για την ομιλία του Αρχηγού σας για ρήτρα μηδενικού ελλείμματος στις επικουρικές συντάξεις; Από το Βήμα της Βουλής το είπε ο κ. Μητσοτάκης. Είπατε στους αγρότες ότι έχετε προτείνει παρακρατήσεις από τις επιδοτήσεις των ασφαλιστικών τους ταμείων για τον ΟΓΑ; Εδώ τα λέγαμε. Είπατε τις προτάσεις σας ή απλά προπαγανδίζετε στις τηλεοράσεις; Συνήθως αυτό κάνετε. Έχετε όλα τα social media.
Δεν μας ρώτησε κανένας.
Ο πίσω από εσάς το γνωρίζει καλύτερα. Τα πάντα ιδιωτικά! Όπου βρεθείτε, αυτό λέτε. Ζητάτε έναν κρατικό φορέα, άβουλο, αδύναμο, φτωχοποιημένο και χειραφετημένο από κάθε διαπλεκόμενο golden boy. Ξέρετε εσείς τους μανατζαρέους, ώστε να τα κάνουν αυτά. Το νεοφιλελεύθερο μόρφωμα που πρεσβεύετε, κύριοι της Αντιπολίτευσης, κύριοι της Νέας Δημοκρατίας, απέχει έτη φωτός απ' αυτόν που έφτιαξε τη Νέα Δημοκρατία, τον Κωνσταντίνο Καραμανλή. Και αναφέρει στο καταστατικό του.
Μήπως είναι στον ΣΥΡΙΖΑ ο Καραμανλής και δεν το ξέρει;
Κοιτάχτε αυτά που έγραψε ο Πρόεδρός σας και ύστερα ελάτε. Αναφέρει, λοιπόν, την ισονομία, τη λαϊκή κυριαρχία και το ότι η ελεύθερη οικονομία δεν μπορεί να αποκλείσει τη διεύρυνση του οικονομικού τομέα που ελέγχει - το τονίζω - το κράτος και όχι οι ιδιώτες. Θα το δώσω στα Πρακτικά για να το διαβάσετε. Θα καταθέσω και άλλα στα Πρακτικά. Τι έλεγε ο κ. Άδωνις Γεωργιάδης - που θα ήθελε πολύ να είναι κυβέρνηση - Αντιπρόεδρος της μείζονος Αντιπολίτευσης, στα «ΠΑΡΑΠΟΛΙΤΙΚΑ»;
Τρίτη φορά! Θα πάρω τον λόγο μετά.
Έλεγε: «Δεν μπορεί σε μία χρεοκοπημένη χώρα να λέμε διαρκώς εκλογές που κοστίζουν στον προϋπολογισμό 3 με 4 δισεκατομμύρια ευρώ». Προφανώς, κύριε Γεωργιάδη, δεν είμαστε χρεοκοπημένοι, γιατί έχουμε πλεόνασμα φέτος. Ζητάτε εκλογές τώρα;
Είπαμε εμείς για εκλογές;
Ο Πρόεδρός σας το ζητάει σε κάθε του συνέντευξη. Χορτάσαμε οξυγόνο!
Ολοκληρώστε, όμως, τη σκέψη σας παρακαλώ.
Ζητώ συγγνώμη. Θα κάνω μια τελευταία παρέμβαση για τους φίλους, συναδέλφους του ΠΑΣΟΚ. Θα καταθέσω μια παλιά συνέντευξη του κ. Γιαννίτση, κύριε Κεγκέρογλου. Γνωρίζετε πολύ καλά το πώς έφυγε από την κυβέρνηση σας νύχτα. Εδώ είναι η συνέντευξη. Και σας λέω - τα είπε και στην Βουλή όταν τον καλέσατε - το εξής: Το 80% του χρέους των δημόσιων ταμείων είναι γιατί δεν έγιναν μεταρρυθμίσεις από την κυβέρνηση. Στην κυβέρνηση ήσασταν εσείς. Τα είπε εδώ. Αφήστε τα άλλα και να διαβάσετε τη δήλωσή του.
Ναι, αλλά ολοκληρώστε σας παρακαλώ.
Θα σας πω το τελευταίο. Το σχέδιο νόμου που επεξεργαζόμαστε σήμερα είναι μια δική μας ευκαιρία και δεν θα πάει χαμένη είτε το θέλουν μερικοί είτε δεν το θέλουν. Είτε το θέλουν μερικοί στο twitter είτε δεν το θέλουν.
Ο κ. Γεωργιάδης πάλι!
Εγώ θέλω να δημιουργώ πολιτικό πολιτισμό και όχι να σπάω τηλεοράσεις, κύριε Γεωργιάδη! Εγώ σας σέβομαι.
Καλώς, ευχαριστούμε.
Μερικούς, κύριε Γεωργιάδη - έχει κλείσει η φωνή μου - τους γράφει η ιστορία και μερικοί γράφουν ιστορία. Εμείς θα γράψουμε ιστορία! Σας ευχαριστούμε πολύ.
Ευχαριστούμε.
Τον λόγο, κύριε Πρόεδρε, για ένα λεπτό.
Τώρα δεν είναι σοβαρά αυτά. Έχετε τον λόγο και θα μιλήσετε αμέσως μετά.
Κι εγώ τον λόγο, κύριε Πρόεδρε.
Ζητάει και ο κ. Κεγκέρογλου τον λόγο. Δηλαδή κάθε αναφορά σε όνομα ή σε κόμμα δημιουργεί προσωπικό πρόβλημα; Δεν υπάρχει κανένα προσωπικό πρόβλημα. Το ξέρετε πολύ καλά. Ήταν μία πολιτική κριτική. Δεν έχει καμμία προσωπική αιχμή. Δεν απειληθήκατε. Αναφέρθηκε το όνομά σας, αλλά ήταν πολιτική κριτική.
Κύριε Πρόεδρε...
Όχι, όχι δεν είναι έτσι. Είναι θέμα κοινοβουλευτικής τάξης.
Κύριε Πρόεδρε, εκ του Κανονισμού.
Ποιου Κανονισμού τώρα; Για να το κάνετε πρέπει να καταθέσετε υπογραφές και ένα σωρό πράγματα. Δεν έγινε καμμία παραβίαση. Σας παρακαλώ. Τον λόγο έχει η Βουλευτής της Νέας Δημοκρατίας, κ. Άννα Μισέλ Ασημακοπούλου για πέντε λεπτά.
Ευχαριστώ, κύριε Πρόεδρε. Κύριε Υπουργέ, κυρίες και κύριοι συνάδελφοι, η πρώτη φορά αριστερά με ολίγη δεξιά κυβέρνηση συνεχίζει το έργο της, δηλαδή, συνεχίζει να ζει τον μύθο της στην Ελλάδα. Γιατί αυτό κάνετε, κυρίες και κύριοι συνάδελφοι, ζείτε τον μύθο σας. Ζείτε τον μύθο σας γιατί συνεχίζετε να πιστεύετε ότι εδώ και ενάμιση χρόνο όλα πάνε καλά σε αυτήν τη χώρα. Ζείτε τον μύθο σας ότι τα καταφέρατε στα δημοσιονομικά με μία άνευ προηγουμένου φοροκαταιγίδα και με την πραγματική οικονομία να βρίσκεται στα όριά της. Ζείτε τον μύθο της υπερήφανης διαπραγμάτευσης, όταν το ένα Βατερλό διαδέχεται το άλλο. Ζείτε τον μύθο της αποτελεσματικότητας στην αντιμετώπιση της προσφυγικής κρίσης με τριτοκοσμικές εικόνες ντροπής, με κέντρα υγειονομικές βόμβες και με κλειστά σύνορα. Ζείτε τον μύθο του παράλληλου προγράμματος, το οποίο θα ανακούφιζε, υποτίθεται, τους αδύναμους όταν τους έχετε ουσιαστικά οδηγήσει στην απόλυτη απελπισία και στο αδιέξοδο. Ζείτε τον άλλο μύθο με τίτλο «Η ανάπτυξη έρχεται, οι επενδύσεις έρχονται», όταν έχουμε capital controls και όταν οι επιχειρήσεις βάζουν λουκέτα η μία μετά την άλλη. Ζείτε τον μύθο «δεν κόβουμε μισθούς και συντάξεις», ενώ κατακρεουργείτε τα εισοδήματα των ανθρώπων με υπέρογκες ασφαλιστικές εισφορές, με έμμεσους και άμεσους φόρους. Ζείτε τον μύθο ότι τα έχετε καταφέρει και στην εξωτερική πολιτική και στην άμυνα της χώρας, όταν η χώρα είναι πιο αναξιόπιστη, πιο ευάλωτη και πιο απομονωμένη από ποτέ. Και ο μύθος σας δεν έχει τελειωμό γιατί, σύμφωνα με τον μύθο σας, πάνε όλα καλά σε όλους τους τομείς, στην παιδεία, στην υγεία, στην αξιοκρατία, στη διασφάλιση της πολυφωνίας, στην πάταξη του πελατειακού κράτους, στην καταπολέμηση της φοροδιαφυγής. Ζείτε έναν μύθο που οι κόκκινες γραμμές μέσα στη νύχτα εξαφανίζονται και ξεπροβάλλει ένας Υπουργός ο οποίος έχει λόγο «συμβόλαιο». Ζείτε, ίσως, κάποιοι από εσάς ακόμα και τον μύθο ότι η ελπίδα έρχεται, όταν φέρατε το τρίτο μνημόνιο και την απελπισία. Ή τον μύθο «τελειώνουμε με το παλιό», όταν με αυτά τα οποία κάνετε καθημερινά έχετε αποδείξει ότι είστε ό,τι πιο παλιό υπάρχει και σε νοοτροπία και σε πρακτικές. Και με το σημερινό ασφαλιστικό - λαιμητόμο δημιουργείτε και νέους μύθους. Ο Πρωθυπουργός εχθές μας μίλησε για τα γηρατειά αξιοπρέπειας. Συγχαρητήρια, λοιπόν, και γι' αυτόν τον μύθο τον οποίο πλάσατε εσείς και είναι αφιερωμένος σε εσάς. Ζείτε τον μύθο σας στην Ελλάδα. Και γενικώς δεν θα είχα αντίρρηση να ζείτε αυτόν τον μύθο. Το μόνο πρόβλημα είναι ότι κυβερνάτε την Ελλάδα οπότε τον λογαριασμό απ' αυτόν τον μύθο τον πληρώνει η Ελλάδα, τον πληρώνουν οι Έλληνες. Και κατά κακή μας τύχη εκτός από μύθους υπάρχουν και πράξεις και ξέρετε έχετε αποδείξει ότι με το άγγιγμα σας κάνετε ακριβώς το ανάποδο από τον Μίδα. Ο Μίδας ό,τι άγγιζε το έκανε χρυσό. Εσείς ό,τι αγγίζετε, το καταστρέφετε και δυστυχώς αγγίζετε τα πάντα. Οπότε θα μπορούσατε να αφήσετε, ενδεχομένως, κάτι που να μη το αγγίξετε, μπας και μείνει τίποτα όρθιο στη χώρα όταν θα σηκωθείτε να φύγετε. Και ο μύθος που ζείτε έχει και ρίζες βαθιές, έχει και θεμελιωμένα πρότυπα, όπως αυτό της Βενεζουέλας, όταν δηλώνατε ότι η Βενεζουέλα αποτελεί ένα πρότυπο που πρέπει να ακολουθήσουμε, ώστε να αφήσουμε πίσω το καπιταλιστικό μοντέλο που κυριαρχεί σήμερα στην Ευρώπη. Ο κ. Τσίπρας το είπε αυτό στις 12-6. Ή ο κ. Παπαδημούλης που είπε ότι η νίκη του Μαδούρο στη Βενεζουέλα είναι μήνυμα ελπίδας και αλλαγής. Τα καταθέτω στα Πρακτικά. [[Στο σημείο αυτό η Βουλευτής κ. Άννα - Μισέλ Ασημακοπούλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Αυτός είναι ο μύθος σας, αυτό είναι το όραμά σας, αυτό είναι το πρόγραμμά σας, εκεί θέλετε να πάτε την Ελλάδα, να την κάνετε Βενεζουέλα. Δεν θα μπορούσατε, λοιπόν, και στο νομοσχέδιο που συζητάμε σήμερα να μην επαναλαμβάνετε τους μύθους σας ή να μην δημιουργείτε καινούργιους μύθους. Οπότε σήμερα μπορείτε να ζήσετε τον μύθο Κατρούγκαλου ότι, δηλαδή, το ασφαλιστικό είναι βιώσιμο και κοινωνικά δίκαιο. Αυτό το έχει καταλάβει ο κ. Κατρούγκαλος, το έχετε καταλάβει εσείς αλλά δεν το έχουμε καταλάβει εμείς και δεν το έχουν καταλάβει προπαντός οι χιλιάδες άνθρωποι οι οποίοι διαμαρτύρονται απ' όλους τους κλάδους της ελληνικής οικονομίας. Ζήστε τον μύθο ότι με το φορολογικό, ξέρετε, προστατεύονται οι αδύναμοι και γίνεται αναδιανομή πλούτου, γιατί στην πραγματικότητα κάνετε αναδιανομή φτώχειας, φτωχοποιείτε τη μεσαία τάξη. Ζήστε το μύθο ότι καταφέρατε και δεν εφαρμόστηκε το mail Χαρδούβελη, το 1 δισεκατομμύριο και η προληπτική γραμμή στήριξης και αντί γι' αυτό, εφαρμόζονται ήδη 3 δισεκατομμύρια μέτρα, ψηφίζετε 5,4 δισεκατομμύρια και έπονται, είμαστε εν αναμονή 3,6 δισεκατομμυρίων προληπτικών μέτρων στήριξης, γιατί κανένας πια δεν σας εμπιστεύεται. Και ζήστε το μύθο σας πάλι, εάν θέλετε, ότι θα έχετε μία νίκη. Γιατί αυτά τα προληπτικά μέτρα δεν θα τα πείτε τέταρτο μνημόνιο ή προληπτικά μέτρα, θα τα πείτε αυτόματο κόφτη. Θα μπορούσε, λοιπόν, κάποιος να σας χαρακτηρίσει κορυφαίους μυθοπλάστες. Δυστυχώς, όμως, είστε απλά επικίνδυνοι ψεύτες. Ζήστε, λοιπόν, κυρίες και κύριοι συνάδελφοι, το μύθο σας και σ' αυτό το νομοσχέδιο και επειδή είναι αποκλειστικά δικό σας δημιούργημα, ψηφίστε το χειροκροτώντας, γιατί αυτό είναι μέρος του μύθου σας και οδηγήστε την ελληνική κοινωνία και την οικονομία ακόμα πιο χαμηλά για το καλό της. Όμως, μην ξεχνάτε, σας παρακαλώ, ότι ο μύθος σας κρατά μέχρι την Κυριακή το βράδυ, διότι τη Δευτέρα θα έρθει η πραγματικότητα και θα σας χτυπήσει την πόρτα και θα τον διαλύσει. Εάν θέλετε, όμως, για πρώτη φορά να ξεφύγετε από τους καταστροφικούς μύθους σας και να προσφέρετε ίσως τη μόνη θετική υπηρεσία που μπορείτε να προσφέρετε σ' αυτήν τη χώρα, τότε καταψηφίστε το. Και ναι, πάμε σε εκλογές εδώ και τώρα, να τελειώνουμε. [[Θόρυβος - διαμαρτυρίες από την πτέρυγα του ΣΥΡΙΖΑ]] Μην διαμαρτύρεστε, κύριοι συνάδελφοι, μην ανησυχείτε, δεν πιστεύω ότι θα το κάνετε, γιατί ο πραγματικός μύθος στον οποίο ζείτε είναι ότι θα κάθεστε για πάντα και εσείς και οι Υπουργοί σας σ' αυτές εδώ τις καρέκλες. Ευχαριστώ πολύ.
Ευχαριστώ πολύ. Τον λόγο έχει ο κ. Γεώργιος Καΐσας, Βουλευτής του ΣΥΡΙΖΑ από τον Έβρο.
Ευχαριστώ, κύριε Πρόεδρε. Κυρίες και κύριοι συνάδελφοι, αυτές τις ημέρες τι δεν έχουμε ακούσει. Είμαστε ψεύτες, καταστροφείς, φταίμε για όλα. Τώρα ακούσαμε και το «ζούμε ένα μύθο». Έχω ζήσει το μύθο του ασφαλιστικού από το 1972. Άρα, έχω ένσημα. Για μερικούς που αναφέρουν ότι νοιαζόμαστε για τις καρέκλες μας, λέω ότι πριν έρθουμε εδώ, είχαμε άλλη δουλειά για τουλάχιστον τριάντα επτά χρόνια με ασφάλιση. Προσωπικά, είχα και τρία χρόνια σε εθελοντικό ιατρείο χωρίς ένσημα. Ποιο ήταν, λοιπόν, το ασφαλιστικό; Γιατί εδώ κινδυνεύουμε να πιστέψουμε όλοι ότι ο ΣΥΡΙΖΑ κατέστρεψε το ασφαλιστικό. Το ασφαλιστικό από το 1972 είναι τριακόσια εξήντα πέντε ασφαλιστικά ταμεία, τριακόσιοι εξήντα πέντε πρόεδροι και τριακόσιοι εξήντα πέντε αντιπρόεδροι, τριακόσια εξήντα πέντε διοικητικά συμβούλια. Όλοι καταλαβαίνουμε τι σημαίνουν αυτά. Κάθε ταμείο με δικές του εισφορές και δικές του παροχές. Δεν χρειάζεται να πούμε πως όλα αυτά τα ταμεία λειτουργούσαν πελατειακά. Γενικό αίτημα από τότε, από το 1974 για την ακρίβεια, ήταν η ενοποίηση των ταμείων.
Το 1972 είχαμε χούντα, γι' αυτό.
Τα αποθεματικά των ταμείων ξέρουμε ότι ήταν σ' έναν ειδικό λογαριασμό των τραπεζών και πήγαιναν με επιτόκια του 1% ή του 2%. Στη συνέχεια παίχτηκαν στο χρηματιστήριο και τέλος με το PSI εξαφανίστηκαν. Ως γιατρός του ΕΣΥ ήμουν υποχρεωμένος να είμαι ασφαλισμένος σε δύο ταμεία, στο δημόσιο και στο ΤΣΑΥ. Ήμουν και σε δύο επικουρικά, στο Μετοχικό Ταμείο Πολιτικών Υπαλλήλων και στο ΤΕΑΔΥ. Γιατί τα λέω αυτά; Γιατί με τις ρυθμίσεις που ακολούθησαν από πέντε - έξι Υπουργούς - δεν θα πω κανένα όνομα, για να μην ζητήσουν επί προσωπικού - όσοι ασφαλισμένοι ήταν πριν από το 1983 είχαν και τις δύο συντάξεις. Όσοι ήταν μετά το 1993 έχαναν το ένα ταμείο και έμεναν με τη μία σύνταξη, παρά το ότι είχαν καταβάλει και στα δύο ταμεία μέχρι τότε τις εισφορές τους. Αυτό έγινε, όχι σε άλλη γενιά ασφαλισμένων όπως κατηγορούμαστε τώρα αλλά στον ίδιο τον ασφαλισμένο. Ακολούθησαν, φυσικά, οι έντεκα περικοπές των συντάξεων και όπως καταλαβαίνει κανείς είτε μία είτε δύο συντάξεις έπαιρνε κάποιος, οι περικοπές ήταν πάνω από 40-50%. Αυτό μπορούσε να συνεχιστεί; Υπήρχε καμμιά προοπτική για αυτό το ασφαλιστικό; Φυσικά, δεν είχε μέλλον ένα τέτοιο ασφαλιστικό. Δυστυχώς, χωρίς αποθεματικά στα Ταμεία, χωρίς δυνατότητα από τον προϋπολογισμό να καλύψει τα ελλείμματα, είμαστε υποχρεωμένοι κάτω από αυτές τις δύσκολες συνθήκες να κάνουμε τη μεταρρύθμιση στο ασφαλιστικό σύστημα. Άλλος τρόπος ή άλλη λύση για την κοινωνική ασφάλιση δεν υπάρχει. Εμείς, λοιπόν, προτείνουμε, πρώτον, ενιαίο ασφαλιστικό σύστημα: δημόσιο, ιδιωτικό, όλοι οι επαγγελματίες. Ενιαία ασφαλιστική εισφορά 20% του εισοδήματος των ασφαλισμένων. Εθνική σύνταξη. Διευκολύνσεις στους νέους επιστήμονες. Ειδική ρύθμιση για τους αγρότες. Καλούμε, λοιπόν, όλους τους Βουλευτές να συμμετέχουν στον καθορισμό των βασικών αρχών του ασφαλιστικού συστήματος. Μπορούμε να βάλουμε κι άλλες αρχές. Ξέρουμε ότι έχει ατέλειες και ελλείψεις. Θα έχουμε, όμως, τον χρόνο και τη θέληση να το διορθώσουμε στην πράξη. Σας ευχαριστώ πολύ.
Ευχαριστούμε τον κ. Γιώργο Καΐσα. Τον λόγο έχει ο κ. Δημήτριος Κωνσταντόπουλος από τη Δημοκρατική Συμπαράταξη ΠΑΣΟΚ - ΔΗΜΑΡ. Έχετε πέντε λεπτά, κύριε Κωνσταντόπουλε.
Με ανοχή, κύριε Πρόεδρε.
Με ελάχιστη ανοχή τριάντα δευτερολέπτων, όπως στους άλλους.
Ενός λεπτού, κύριε Πρόεδρε. Κυρίες και κύριοι συνάδελφοι, μετράμε δεκαέξι μήνες διακυβέρνησης ΣΥΡΙΖΑ - ΑΝΕΛ, μιας Κυβέρνησης που από τη θέση της αντιπολίτευσης έσκιζε τα μνημόνια. Ωστόσο, υπέγραψε το τρίτο και πάει για το τέταρτο. Άρα, δύο - δύο το αποτέλεσμα. Βιώσαμε έναν Πρωθυπουργό, που διαπραγματευόταν δεκαεπτά ώρες και κατέληξε να κλείσει τις τράπεζες, να επιβάλλει τα capital controls και να οδηγήσει σε ένα αχρείαστο δημοψήφισμα τη χώρα. Ξέχασε, βέβαια, το πρόγραμμα Θεσσαλονίκης, που μοίραζε στους πάντες τα πάντα. Και φυσικά, μετά το δημοψήφισμα, το «ΟΧΙ» του ελληνικού λαού το έκανε «ΝΑΙ» εν μία νυκτί. Κυρίες και κύριοι συνάδελφοι, ψηφίστηκε ο ΣΥΡΙΖΑ ως Κυβέρνηση, με το πρόγραμμα Θεσσαλονίκης, ουσιαστικά τάζοντας στους πάντες τα πάντα, σε όλους όλα, αλλά τα ξέχασε μετεκλογικά. Έτσι, λοιπόν, έλεγε ο Πρωθυπουργός σε αυτήν την Αίθουσα: «Καμμία μείωση συντάξεων. Δέκατη τρίτη σύνταξη στα περήφανα γηρατειά». Σήμερα κοστολογείτε την αξιοπρέπεια και την περηφάνια στα 384 ευρώ. «Κανένας πλειστηριασμός. Κανένα σπίτι στα χέρια τραπεζίτη». Τώρα, όλα στα ξένα funds. «751 ευρώ βασικός μισθός». Ακόμη τον περιμένουμε. Έλεγε ο Πρωθυπουργός: «Τέλος στο κομματικό κράτος». Και κάθε νομοσχέδιο φέρνει ρυθμίσεις που χτίζουν τον κομματικό στρατό του ΣΥΡΙΖΑ. Λέγατε: «Καμμία αύξηση στον ΦΠΑ». Σήμερα πάει στο 24%. «Κατάργηση του ΕΝΦΙΑ». Τώρα, ούτε λέξη. Το δυνατό «ΟΧΙ» στο δημοψήφισμα, όπως είπα, το κάνατε «ΝΑΙ». «Φορολογικές ελαφρύνσεις. Κατάργηση του φόρου επιτηδεύματος. Αφορολόγητο στις 12.000 ευρώ. Κόκκινη γραμμή το αφορολόγητο στις 9.100 ευρώ». Σήμερα πήγε στις 8.600 ευρώ. Καμμία παραίτηση. Ψέμα στο ψέμα, με δημαγωγία και λαϊκισμό παραπλανήσατε όσους πίστεψαν στην ελπίδα που υποσχεθήκατε. Την ελπίδα που υποσχεθήκατε την κάνατε τρόμο και να, τα αποτελέσματα. Εδώ και οκτώ μήνες η χώρα ζει με τεχνητή υποστήριξη στην εντατική. Είναι Μάιος και η αξιολόγηση βρίσκεται σε εκκρεμότητα. Θα έπρεπε να έχει ήδη έρθει από τον προηγούμενο Οκτώβριο. Τώρα φέρνετε εκβιαστικά ένα ασφαλιστικό μέσα σε ένα σαββατοκύριακο πριν το Eurogroup για να ικανοποιήσετε ποιους; Τους δανειστές. Μας ζητάτε να συναινέσουμε σε επιβαρύνσεις που εκμηδενίζουν το εισόδημα όλων των Ελλήνων Παρουσιάζεστε ως σωτήρες της χώρας. Στην πραγματικότητα, βέβαια, είστε τιμωροί της εργασίας, καταστροφείς του παραγωγικού ιστού της χώρας. Μιλάτε για ανάπτυξη αλλά τιμωρείτε όσους μπορούν να τη φέρουν. Ελεύθεροι επαγγελματίες απεργούν τέσσερις ολόκληρους μήνες. Οι προτάσεις σας αφανίζουν τις μικρομεσαίες επιχειρήσεις, τους μηχανικούς, τους δικηγόρους, τους γιατρούς. Τους οδηγείτε όλους στη μαύρη εργασία. Σήμερα έφτασε το πλήρωμα του χρόνου για να κριθούμε όλοι. Ήρθε η ώρα της αλήθειας! Ήρθε η ώρα να απαλλαγείτε! Φέρνετε στο Σώμα της Βουλής μια ασφαλιστική μεταρρύθμιση με περικοπές πάνω από 1,9 δισεκατομμύριο. Αγαπητοί συνάδελφοι, επειδή η αλήθεια βρίσκεται στους αριθμούς, ας δούμε, λοιπόν, τα εξής: Συνταξιούχος του ΙΚΑ στα εξήντα πέντε του με τον ν.3863, τον νόμο Λοβέρδο, όπως γνωρίζετε, λάμβανε σύνταξη 716 ευρώ. Με το παρόν νομοσχέδιο θα λαμβάνει 514 ευρώ. Η μείωση είναι 28%. Δεύτερο παράδειγμα: Εργαζόμενος με 1.000 ευρώ μισθό και σαράντα χρόνια ασφάλισης, με τον νόμο Λοβέρδου, τον νόμο ΠΑΣΟΚ, τον ν.3863 λάμβανε 960 ευρώ. Με το παρόν νομοσχέδιο θα λαμβάνει 768 ευρώ. Η μείωση είναι 25%. Εργαζόμενος με μισθό 1.500 ευρώ λάμβανε σύνταξη 1.102 ευρώ. Με το νέο νομοσχέδιο θα λαμβάνει 956 ευρώ. Βέβαια, την τιμητική τους έχουν και οι ελεύθεροι επαγγελματίες. Ελεύθερος επαγγελματίας με 15.000 ευρώ εισόδημα κατέβαλε εισφορές 3.450 ευρώ. Σήμερα θα καταβάλει 5.700 ευρώ. Οι αριθμοί μιλάνε από μόνοι τους και τα συμπεράσματα δικά σας. Όσο για τα άτομα με αναπηρία, λέτε ότι αντιγράφετε τον νόμο ΠΑΣΟΚ, τον νόμο Λοβέρδου, τον ν.3863/2010. Καμμία σχέση δεν έχουν οι ρυθμίσεις αυτές με τον νόμο Λοβέρδου. Ο συγκεκριμένος νόμος εξαιρούσε και έδινε 20% περισσότερα. Με τη δική σας ρύθμιση δεν εξαιρείτε πρόσωπα ακόμη και με βαριές αναπηρίες. Δεν είστε, λοιπόν, καλοί ούτε στην αντιγραφή. Μην μιλάτε, λοιπόν, για αντιγραφή νόμου ΠΑΣΟΚ. Απογοητεύσατε τον λαό και τώρα καταστρέφετε μεθοδικά τη χώρα. Τα έχετε βάλει με τη νέα γενιά, η οποία νέα γενιά σας πίστεψε και κάνατε την ελπίδα της νέας γενιάς τρόμο και αυτό πραγματικά θα το πληρώσουμε όλοι. Έχετε το θράσος να μιλάτε για συστημικά μέσα μαζικής ενημέρωσης, αυτά που για δύο μέρες έχουν βάλει μαύρο στην ενημέρωση. Εσάς προστατεύουν την ώρα που φέρνετε προς συζήτηση και ψήφιση αυτό το νομοσχέδιο - έκτρωμα. Θλίψη και ντροπή, αυτό αισθάνομαι! Κυρίες και κύριοι συνάδελφοι, λέει μία κινέζικη παροιμία «όποιος ζει από το σπαθί, πεθαίνει από το σπαθί». Και όπως έλεγε και ο αείμνηστος Γεώργιος Γενηματάς, στην πολιτική πρέπει να ξέρεις ποιον δρόμο θα ακολουθήσεις. Εσείς, λοιπόν, δεν έχετε ούτε δρόμο, αλλά ούτε και πυξίδα. Ας πρυτανεύσει η λογική και ας δοθεί μια οριστική λύση στο χάος που βιώνουμε από την παρούσα Βουλή. Η πρόταση της Προέδρου μας, κ. Φώφης Γενηματά, είναι μονόδρομος: κυβέρνηση, λοιπόν, εθνικής συνεργασίας, από την παρούσα Βουλή για να τα καταφέρουμε να βγάλουμε την χώρα από το αδιέξοδο. Σας ευχαριστώ.
Ευχαριστούμε τον κ. Κωνσταντόπουλο. Προχωρούμε στον τελευταίο ομιλητή για σήμερα τον κ. Άδωνι Γεωργιάδη.. Κύριε Γεωργιάδη, έχετε τον λόγο για πέντε λεπτά.
Τελευταίος; Θα μιλήσουμε κι εμείς μετά!
Ευχαριστώ πολύ, κύριε Πρόεδρε. Κύριε συνάδελφε, είμαι βέβαιος ότι θα μιλήσετε και εσείς μετά. Μην ανησυχείτε. Δεν έχω καμμία αμφιβολία. Κύριε Υπουργέ, κυρίες και κύριοι συνάδελφοι, ξέρετε είναι μια δύσκολη ομιλία η σημερινή. Είναι αλήθεια. Δεν έχεις τι να πρωτοπείς. Ο κ. Κωνσταντινέας μου έκανε την τιμή να αναφέρει μια δήλωσή μου στα «ΠΑΡΑΠΟΛΙΤΙΚΑ» - είχα κάνει και σε χιλιάδες άλλα μέσα - για το πόσο κακές είναι οι πρόωρες εκλογές. Φανταστείτε τώρα να αρχίζαμε τις δηλώσεις. Η κ. Κασιμάτη - ήταν εδώ πριν από λίγο, αλλά έφυγε δυστυχώς - έλεγε στα κανάλια ότι πήγε από το ΠΑΣΟΚ στον ΣΥΡΙΖΑ γιατί δεν άντεχε να δει να παίρνουν τα hedge funds τα δάνεια των ανθρώπων. Και τώρα διαβάζουμε την επιστολή του κ. Τσακαλώτου που εκλιπαρώντας λέει ότι τα δώσαμε όλα, κρατήσαμε την πρώτη κατοικία για λίγο. Ωραία δήλωση, ε; Αυτή, κύριε συνάδελφε, δεν την φέρατε. Την ξεχάσατε. Θέλετε να σας θυμίσω, κυρίες και κύριοι συνάδελφοι, τις δηλώσεις σας για την δέκατη τρίτη σύνταξη; Έρχεται τώρα ο καλός συνάδελφος και λέει για τα τριακόσια τόσα ταμεία.
Τριακόσια εξήντα πέντε ταμεία.
Δείξτε μου μια φορά που ο ΣΥΡΙΖΑ ως αντιπολίτευση ψήφισε ένα νόμο για να μειωθούν τα ταμεία. Μία φορά! Ποτέ! Όποια κυβέρνηση, είτε ήταν της Νέας Δημοκρατίας είτε ήταν του ΠΑΣΟΚ, έφερνε νόμο εδώ για να γίνει η συγχώνευση ταμείων, ο ΣΥΡΙΖΑ όλο ήταν έξω με τους εκάστοτε διαδηλωτές για να μην συγχωνευθούν τα ταμεία. Τώρα το καταλάβατε; Το δε πιο εξοργιστικό από όλα ξέρετε ποιο είναι; Ότι έρχεστε εδώ εσείς, οι συνάδελφοι του ΣΥΡΙΖΑ, και υποκρίνεστε ότι δεν συμβαίνει τίποτα. Άκουσα το πρωί από άλλον συνάδελφο - δεν αναφέρω το όνομά του, γιατί ακούω ότι εκτός αέρα δεν θέλει να τον αναφέρουμε, μπορεί να το πει μόνος του - ότι γύρισε, λέει, στις διακοπές όλη τη βόρειο Ελλάδα και τον έραναν με λουλούδια! Τον αποθέωναν οι συμπολίτες του γιατί, λέει, του έλεγαν «κόψε μας κι άλλο αφορολόγητο, βάλε μας πιο μεγάλη περικοπή στη σύνταξη, αύξησέ μας λίγο το ΦΠΑ»! Τέτοια λέτε μεταξύ σας! Θέλω, λοιπόν, να σας πω, κύριε Υπουργέ, ότι εγώ προσωπικά σας ευχαριστώ θερμά. Ειλικρινά το λέω. Και κυρίως ευχαριστώ τους συναδέλφους του ΣΥΡΙΖΑ και θα σας πω και γιατί. Εγώ μπήκα στην πολιτική με κύριό μου στόχο να σπάσω την ιδεολογική ηγεμονία της Αριστεράς. Η κύρια λογική μου ήταν πάντα ότι αυτή η χώρα έχει φτάσει εδώ που είναι, γιατί άνθρωποι σαν κι εσάς εθεωρούντο στην ελληνική κοινωνία περίπου άγιοι. Μπορούσατε να πηγαίνετε στα δικαστήρια ως δικηγόρος και να υπερασπίζεστε κάθε φτωχό και αναξιοπαθούντα συνδικαλιστή και να βγαίνετε στα κανάλια, στον Παπαδάκη, στον Αυτιά και στους άλλους και να παρουσιάζεται με ένα φωτοστέφανο αυτός που μάχεται για τους καλούς και τους αδικημένους. Τώρα που βλέπουν αυτοί οι καλοί και αδικημένοι, που σας είχαν δικηγόρο, ότι έρχεστε στη Βουλή ως Υπουργός και εισηγείστε το ανάποδο από αυτό που υπογράψατε ως δικηγόρος τους - θα το καταθέσω, το έκανε ο κ. Παναγιωτόπουλος, τον έχω πάρει και ολόκληρο εγώ τον φάκελο να τον καταθέσω - το ακριβώς ανάποδο, θέλω πάρα πολύ τώρα τον Μάιο στο δικαστήριο - παρακαλώ πολύ, κύριε συνάδελφε, μην απασχολείτε τον κύριο Υπουργό, γιατί θέλω να λάβω απάντηση - να πάω να δω τι θα πείτε όταν θα είναι οι διάδικοι με υπογραφή Κατρούγκαλου και από την άλλη ο δικαστής θα δικάζει με τον νόμο Κατρούγκαλου.
Θα σας πω.
Αλλά, επαναλαμβάνω, θέλω να σας ευχαριστήσω και κυρίως τους συναδέλφους του ΣΥΡΙΖΑ. Ξέρετε γιατί; Είστε οι μεγαλύτεροι σύμμαχοί μου για να τελειώσει επιτέλους σε αυτήν τη χώρα η ιδεολογική ηγεμονία της Αριστεράς. Σήμερα με τον εξευτελισμό που δίνετε στην Αριστερά - και σας ευχαριστώ γι' αυτό - , θα τελειώσουμε επιτέλους με την ιδεολογική ηγεμονία της Αριστεράς κι όταν με το καλό θα φύγετε - και μην ανησυχείτε, κύριε Κωνσταντινέα και μην κλείνει ο λαιμός σας - , θα φύγετε και γρήγορα. Ξέρετε γιατί; Για δύο βασικούς λόγους. Ο πρώτος είναι γιατί αυτά τα μέτρα δεν είναι τα τελευταία. Σε μια - δυο βδομαδούλες θα πάρετε άλλα τόσα και σε μια - δυο βδομαδούλες μετά άλλα τόσα. Επίσης, πρέπει να σας πω…
Εσείς τι θέλετε;
Εγώ θέλω να φύγετε. Επίσης πρέπει να σας πω, για να μην κάνετε δηλώσεις στα κανάλια, 3,6 δισεκατομμύρια προληπτικά θα ψηφίσετε - και συγκεκριμένα θα είναι, διακινδυνεύω να πω εγώ - και ας ομνύετε τώρα ότι θα κάνετε το ανάποδο. Θα βρείτε ένα καινούργιο παραμύθι ότι δήθεν λόγω του χρέους τώρα μπορείτε να ψηφίσετε τα προληπτικά μέτρα που προχθές δεν μπορούσατε, όπως τώρα μπορείτε να ψηφίσετε το χαμηλότερο αφορολόγητο που προχθές δεν μπορούσατε, όπως ο κ. Πετρόπουλος - δεν είναι εδώ τώρα, δυστυχώς - μας έλεγε στη Βουλή ότι πάντα ως δικηγόρος της ΕΣΗΕΑ έλεγε το ίδιο και σήμερα η ΕΣΗΕΑ έχει βγάλει ανακοίνωση και τον κατηγορεί περίπου ως ψεύτη, η ίδια η ΕΣΗΕΑ που τον είχε προσλάβει ως δικηγόρο. Τέτοιοι ψεύτες είστε! Τέτοια ανθρωπάκια που διψάτε για καρέκλα είστε! Και μπροστά στην καρέκλα σας - και μην κουνάτε το κεφάλι - δεν ντρέπεστε για τίποτα! Για απολύτως τίποτα δεν ντρέπεστε!
Δεν ντρέπεστε!
Ερχόσασταν σε αυτήν τη Βουλή και μας λέγατε «δέκατη τρίτη σύνταξη» - πάει αυτή - , «αφορολόγητο δώδεκα χιλιάδες» - πάει αυτό - , «κατά των ιδιωτικοποιήσεων». [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Ξεχάσαμε να σχολιάσουμε, κύριε Υπουργέ, το κομμάτι της επιστολής του κ. Τσακαλώτου στο Eurogroup, που λέει ότι για το Ταμείο Ιδιωτικοποιήσεων όλα σας τα δίνουμε, μπορεί και ο κ. Ξανθός, σίγουρα ο κ. Πολάκης. Φαντάζεστε αυτούς που έτρεχαν κατά των ιδιωτικοποιήσεων όλα αυτά τα χρόνια για να τα πουλήσετε όλα ως Υπουργοί τώρα, για να κρατήσετε την καρεκλίτσα σας!
Μην ξύνεστε!
Εσείς, κύριε Πολάκη, μην πολυμιλάτε. Θα έρθει μια από αυτές τις μέρες που ένας εισαγγελέας θα ασχοληθεί γιατί δεν έχουμε μονάδες εντατικής θεραπείας και τότε κάπως θα καταλάβει ότι με την παρέμβασή σας την παράνομη, την κακουργηματικού χαρακτήρα…
Γιατί εσείς διώξατε τους γιατρούς!
Μη διακόπτετε.
…σταμάτησε ο νεποτισμός και δεν έχουμε κρεβάτια μονάδων εντατικής θεραπείας και τότε θα έρθει ο φάκελός σας στη Βουλή και τότε να δω τι θα ψηφίσουν αυτά τα ανθρωπάκια από δω. Γιατί, κύριε Πολάκη, ξέρετε κι εσείς πολύ καλά, το ξέρετε τέλεια, κύριε Πολάκη…
…(δεν ακούστηκε)
…έχετε διαπράξει κακούργημα. Και θα έρθει η ώρα που θα λογοδοτήσετε γι' αυτό το κακούργημα.
Ολοκληρώστε, παρακαλώ, τη σκέψη σας.
Μπορεί να περνάνε τώρα, αλλά δεν θα περνάνε για πολύ. Να είστε σίγουρος…
…(δεν ακούστηκε)
Μη διακόπτετε, σας παρακαλώ.
Να είστε σίγουρος, κύριε Πολάκη. Μην πετάγεστε, κύριε Ξανθέ! Μην πετάγεστε.
Σας παρακαλώ.
Πήρε τους φακέλους στο γραφείο του!
Ησυχία, σας παρακαλώ.
Αδίκημα κακουργηματικού χαρακτήρα. Εσείς δεν το κάνατε.
Ντροπή σου!
Εσείς δεν το κάνατε!
Ολοκληρώστε, κύριε Γεωργιάδη, σας παρακαλώ. Ολοκληρώστε τη σκέψη σας.
Λοιπόν, για να κλείσω.
Εγώ, το «ανθρωπάκι» αυτό εδώ, θα καταγγείλει εσάς που κλείσατε τις μονάδες!
Σας παρακαλώ από κάτω! Σας παρακαλώ! Ολοκληρώστε, κύριε Γεωργιάδη.
Μόνο που σας έμεινε το ψέμα! Ψεύτες είναι όλοι οι δικοί σας συνεργάτες!
Σε έναν χρόνο στην εξουσία έχετε προλάβει να κάνετε χειρότερα από τα σαράντα χρόνια της Μεταπολιτεύσεως. Θα μείνετε λίγο ακόμα…
Ο Παπασταύρου;
Ξέρω ότι τον κ. Παπασταύρου, κύριε Φάμελλε, τον έχετε δια πάσαν νόσον και πάσαν μαλακίαν, που λέει ο Θουκυδίδης.
ΚΕΕΛΠΝΟ; Panama Papers;
Προσέξτε, όμως, αυτά δεν θα σας σώσουν τώρα, που όλοι οι συμπολίτες μας θα αρχίσουν να πληρώνουν. Γιατί όσο ωραία και να τα λέτε, τώρα θα αρχίσουν όλοι να πληρώνουν και θα καταλάβουν τι εστί «ΣΥΡΙΖΑ».
Ευχαριστούμε, κύριε Γεωργιάδη.
Για να κλείσω ακόμα δύο δευτερόλεπτα.
Τι κρίμα να εύχεστε να πηγαίνει η χώρα χειρότερα.
Όχι, κύριε Φάμελλε, από κάτω, σας παρακαλώ.
Δεν απαντήσατε για το θέμα των χωριών με τα δύο χιλιάδες άτομα.
Το έχω πει χιλιάδες φορές, δείτε το άρθρο 40 παράγραφος 3.
Δεν απαντήσατε. Ωραία, αν λοιπόν, ένας πληρώσει παραπάνω ασφαλιστική εισφορά από ό,τι πλήρωνε χθες, να έλθει στα γραφεία σας να τον πληρώσετε. Διότι αυτό που απαντήσατε είναι υπεκφυγή. Και το έχω παρακολουθήσει πάρα πολύ καλά. Δεν μας εξηγείτε ούτε σε ποια κλάση θα πάει ούτε πόση θα είναι η αύξηση. Εκτός αν το μάθουμε στο τέλος του νομοσχεδίου.
Καλώς, κύριε Γεωργιάδη. Κλείστε σας παρακαλώ.
Κλείνω αμέσως. Ένα τελευταίο μόνο σχόλιο, επειδή εδώ μας λέτε ότι είμαστε οι άνθρωποι της τρόικας και όλα τα υπόλοιπα. Στο παρόν νομοσχέδιο η τρόικα έκανε ένα συγκλονιστικό σφάλμα. Για τους δικούς της πολιτικούς λόγους, για να κρατήσουν δηλαδή το Grexit ή επειδή θέλει κάποιος από την Ευρώπη να πάρει τον Τσίπρα στη σοσιαλιστική ομάδα, έχει δεχθεί η τρόικα μέτρα που όλοι γνωρίζουμε ότι θα φέρουν τεράστια ύφεση, τεράστια ανεργία και τεράστια καταστροφή στην Ελλάδα. Δεν θα υπάρξει ούτε ένας ελεύθερος επαγγελματίας, που θα μπορέσει να προκόψει σε αυτήν τη χώρα, μετά από αυτό το νομοσχέδιο. Όλοι αυτοί, λοιπόν, να ξέρουν ότι όταν ο Κυριάκος Μητσοτάκης γίνει Πρωθυπουργός, αυτά θα τα αλλάξουμε.
Απολύσεις!
Γιατί χωρίς μειωμένους φόρους δεν μπορεί η χώρα να πάει μπροστά. Δεν λέω εύκολα πράγματα. Θα πρέπει αντίστοιχα να γίνει μείωση κρατικών δαπανών, γιατί αλλιώς δεν μπορούν να υπάρξουν μειωμένοι φόροι. Αλλά, αν δεν υπάρξουν μειωμένοι φόροι, δεν θα υπάρχει προκοπή σε αυτόν τον τόπο.
Ευχαριστούμε, κύριε Γεωργιάδη.
Κύριε Πρόεδρε, μπορώ να έχω τον λόγο;
Κύριε Πρόεδρε, μπορώ να έχω τον λόγο επί προσωπικού;
Ναι, κύριε Πολάκη. Έχει ζητήσει προηγουμένως τον λόγο ο κ. Κατρούγκαλος. Κύριε Υπουργέ, σας ακούμε για πολύ λίγο.
Ναι, εννοείται πολύ λίγο. Ξέρετε, στην αρχή της ομιλίας μου ζήτησα σε όλους τους συναδέλφους της Βουλής να μιλήσουμε σοβαρά για ένα εθνικό θέμα, το ασφαλιστικό. Προφανώς, ήξερα σε ποιους απευθυνόμουν και δεν περίμενα ότι θα ανταποκρίνονταν όλοι σε αυτό. Παίρνω τον λόγο επί του προσωπικού, μολονότι αποφεύγω να το κάνω, ακολουθώντας μια γνωστή ρήση του Αϊζενχάουερ ότι είναι εύκολο κι ο καθένας μπορεί να παλέψει με ένα γουρούνι μέσα στη λάσπη. Το πρόβλημα είναι ότι του γουρουνιού του αρέσει. Γι' αυτόν τον λόγο, λοιπόν, δεν πρέπει να παρασυρόμαστε από όσους πετούν λάσπη και τους αρέσει ο λασποπόλεμος. Η δουλειά του Κοινοβουλίου είναι σοβαρή δουλειά. Μας έχει εμπιστευθεί την εντολή ο ελληνικός λαός, όχι για να προβάλουμε τον εαυτό μας, με την ιδιόμορφη φιλαυτία που έχουν ορισμένοι από εμάς και να έχουμε προσωπικά κονταροχτυπήματα, αλλά για να μπορούμε να προβάλουμε τις διαφορετικές ιδεολογικές μας θέσεις, όπως τις αντιλαμβάνεται ο καθένας μας και έτσι να εκπροσωπούμε τους ψηφοφόρους μας, αυτούς που μας εμπιστεύθηκαν. Για δεύτερη φορά, όμως, τέθηκε το ίδιο θέμα. Στον κ. Παναγιωτόπουλο είχα προβλέψει να απαντήσω στην αυριανή τοποθέτηση. Τι με κατηγορούν; Ότι τάχα ως δικηγόρος υπερασπιζόμουν άλλα από αυτά που λέω τώρα. Σας θυμίζω ότι πέρυσι έλεγαν ακριβώς τα ανάποδα. Με κατηγορούσαν, σε σχέση με την επαναπρόσληψη των απολυμένων, ότι ως Υπουργός υποστήριζα ό,τι έλεγα και ως δικηγόρος. Και στις δύο περιπτώσεις, βέβαια, αυτό που θα έπρεπε να μου αναγνωρίσουν είναι η συνέπεια στην υπεράσπιση των αδυνάμων. Γιατί, αντίθετα με τους ισχυρισμούς τους, αυτό που κάνουμε - ο ΣΥΡΙΖΑ, δεν νομοθετώ προσωπικά - για τα εφάπαξ είναι ακριβώς το αντίθετο με τις οριζόντιες μειώσεις που είχαν υποστεί τα εφάπαξ και οι συντάξεις στο παρελθόν. Αντί να έχουμε, επομένως, οριζόντιες μειώσεις, έχουμε εφαρμογή γενικών και ομοιόμορφων κανόνων. Αντί να μειώνουμε το εφάπαξ, όπως γινόταν στο παρελθόν - και είχα στραφεί και δικαστικά εναντίον αυτής της απόφασης με την ιδιότητα τότε του δικηγόρου - με ένα από τα κριτήρια τον αριθμό των αιτήσεων που είχαν υποβληθεί το συγκεκριμένο έτος, εμείς εφαρμόζουμε ένα γενικό και απρόσωπο κανόνα υπολογισμού. Επιστρέφω, λοιπόν, την κατηγορία. Ποτέ δεν αναζήτησα θέσεις. Είχα το αποστειρωμένο και ασφαλές περιβάλλον των Βρυξελλών να μείνω για μια πενταετία, αν αυτό που με ενδιέφερε ήταν η προσωπική μου θέση. Επειδή είμαι άνθρωπος που υπερασπίζομαι τις ιδέες μου, το αναγνωρίζω και στον κ. Γεωργιάδη αυτό. Όμως, σε αντίθεση με τον κ. Γεωργιάδη εγώ προτιμώ να αντιμετωπίζω τους ιδεολογικούς μου αντιπάλους με ιδεολογικά επιχειρήματα, όχι με λάσπη.
Ευχαριστούμε τον κύριο Υπουργό.
Κύριε Πρόεδρε, θα ήθελα τον λόγο επί προσωπικού.
Σας παρακαλώ, δεν υπάρχει περίπτωση να οδηγηθούμε σε αυτήν την ιστορία. Μόνο ο κ. Πολάκης έχει τον λόγο και κλείνουμε, εκτός αν προκύψει προσωπικό θέμα. Μέχρι στιγμής δεν έχει προκύψει τίποτα.
Μίλησε για λάσπη.
Δεν υπάρχει προσωπικό.
Κύριε Πολάκη, έχετε τον λόγο.
Ακούστε, κύριοι συνάδελφοι.
Σας ακούω με μεγάλη προσοχή.
Και εγώ με μεγάλη προσοχή σας ακούω πάντα. Ζήστε και θα ζήσετε για πολύ καιρό ακόμα τον μύθο της αριστερής παρένθεσης! Προσαρμοστείτε στην πραγματικότητα της υπαρκτής Αντιπολίτευσης! Ξέρουμε ότι η απομάκρυνσή σας από αυτά εδώ τα κυβερνητικά έδρανα…
Εγώ δεν είπα αυτό.
Περαστικοί είμαστε όλοι από αυτά, το θέμα είναι τι αφήνει κανείς πίσω του ως έργο και εκεί θα μετρηθούμε και εκεί θα κριθούμε, κύριε Γεωργιάδη. Διότι ο συγχωρεμένος ο παπα - Γιώργης ο Χιωτάκης που πέθανε πριν από δύο μήνες στα Σφακιά ξέρετε τι έλεγε; Άλλο αξία και άλλο αξίωμα! Εσείς πήρατε αξία από το αξίωμα. Εμείς δίνουμε αξία στο αξίωμα. Ποιος έκανε κακούργημα; Αυτός που έδιωξε σε μια βδομάδα δυόμισι χιλιάδες ανθρώπους από την πρωτοβάθμια, για να σπρώξει κόσμο στην ιδιωτική πρωτοβάθμια περίθαλψη ή εμείς που από τον Σεπτέμβρη μέχρι σήμερα με τον Ανδρέα έχουμε βάλει χίλιους εκατόν είκοσι γιατρούς στο σύστημα, για να μπορέσουμε να σώσουμε την καταστροφή την οποία κάνατε; Ποιος έκανε κακούργημα; Αυτός που το 2012 μέχρι το 2014 ως πολιτικός προϊστάμενος - και δεν ήσασταν μόνο εσείς - επέτρεψε στο ΚΕΕΛΠΝΟ να σπαταλήσει 3,5 εκατομμύρια ευρώ - μαύρο χρήμα! - διαφημιστικής δαπάνης με απευθείας αναθέσεις σε μια σειρά από ΜΜΕ της χώρας; Ήσασταν και εσείς Υπουργός τότε - όχι μόνο εσείς και ο κ. Λοβέρδος ήταν και ο κ. Βορίδης ήταν - που δώσατε αυτό το χρήμα για να έχετε πειθήνια όργανα υπεράσπισης των μνημονίων.
Τι λες, μωρέ;
Την αλήθεια! Την αλήθεια λέω, κύριε Λοβέρδο!
Εμένα στο στόμα σου δεν θα με βάζεις!
Ποιος έκανε κακούργημα; Εσείς ή εμείς κάναμε το κακούργημα που για πρώτη φορά βάλαμε το ΚΕΕΛΠΝΟ να πάρει κόσμο με τα κριτήρια του ΑΣΕΠ, στα οποία ορκιζόσασταν, αλλά οι διορισμοί γίνονταν με τα μπιλιετάκια που στέλνατε ως Βουλευτές και ως Υπουργοί; Με αυτά τα μπιλιετάκια γίνονταν οι διορισμοί και τους το χαλάσαμε! Και είμαστε περήφανοι που το χαλάσαμε. Και θα το χαλάσουμε. Και το αλλάξαμε. Και θα το αλλάξουμε. Και θα το ψάξουμε το ΚΕΕΛΠΝΟ από το 2012 μέχρι το 2014, γιατί υπάρχει και ένα δάνειο εκεί. Και τι έγινε το δάνειο; Χρησιμοποιήθηκε όντως για τη γρίπη ή μήπως με υπογραφή του κ. Βενιζέλου, του κ. Λοβέρδου, 36-37 εκατομμύρια άλλαξαν χαρακτήρα και δόθηκαν για άλλες ανάγκες του ΚΕΕΛΠΝΟ; Ποιες ήταν οι ανάγκες αυτές; Αυτές που εξηγούν σήμερα την ομοβροντία των ΜΜΕ της διαπλοκής εναντίον της ηγεσίας του Υπουργείου Υγείας! Δηλώνουμε, λοιπόν, καθαρά ότι το νομοσχέδιο για τις προμήθειες ετοιμάζεται. Το μαύρο σύστημα, το οποίο χτίσατε εσείς τριάντα χρόνια, ο Ανδρέας και εγώ, η Κυβέρνησή μας θα το αλλάξει, είτε σας αρέσει είτε δεν σας αρέσει! Ναι, βάζουμε διοικητικά συμβούλια! Πείτε μου έναν από αυτούς που έχουμε ορίσει τώρα που είναι κομματικός εγκάθετος ή δεν έχει τα προσόντα να διοικήσει ή είναι σαν αυτούς που διορίσατε εσείς, τους οποίους σας έδωσαν με αλφαβητική κατάσταση και τους διαλέξατε. Μας κατηγορείτε ότι αργούμε! Ναι, η δημοκρατία έχει κόστος. Διότι εμείς αυτό που είπαμε το εννοούμε και η επιτροπή λειτουργεί και προτείνει δύο ονόματα και επιλέγουμε με τον Υπουργό, εμείς οι δύο. Πείτε για έναν από αυτούς που έχουμε τοποθετήσει μέχρι τώρα την παραμικρή κουβέντα!
Ολοκληρώστε, κύριε Υπουργέ, σας παρακαλώ.
Πείτε για ένα από τα νέα μέλη που βάλαμε στο Διοικητικό Συμβούλιο του ΚΕΕΛΠΝΟ αν έχει ένα ψεγάδι! Και είπαμε «πολύ καλά, βεβαίως και να έρθει και να το ελέγξουμε» και περιμένω να μαζευτούν και κάποια άλλα στοιχεία και θα έρθω να σας απαντήσω στην ερώτηση - αν δεν την αποσύρετε - και θα τα πούμε όλα από πάνω μέχρι κάτω με ονόματα και διευθύνσεις. Γιατί τώρα, με την αλλαγή των διοικήσεων, ανοίγουν και τα στόματα. Άνθρωποι που ήταν καπακωμένοι χρόνια, τρομοκρατημένοι από αυτό το γκανγκστερικό σύστημα που είχατε στήσει, τώρα θα μιλήσουν. Θα απελευθερωθούν και τότε θα δούμε πόσα απίδια βάνει ο σάκος, κύριε Γεωργιάδη. Γι' αυτό, λοιπόν, να το θυμάστε αυτό. Άλλο αξία και άλλο αξίωμα.
Σας ευχαριστούμε, κύριε Υπουργέ.
Κύριε Πρόεδρε, θα ήθελα τον λόγο.
Δυο λεπτά, κύριε Γεωργιάδη. Θα σας δώσω τον λόγο, προφανώς, μόνο για τα στοιχεία επί προσωπικού. Δεν θα κάνουμε ολόκληρη συζήτηση. Μόνο για το προσωπικό.
Για το προσωπικό. Κύριε Υπουργέ, ακούστε να δείτε. Για έναν άνθρωπο που δύο μέρες προ του δημοψηφίσματος έγραφε το περίφημο tweet ότι «τα ναι είναι για τις κότες» και τρεις μέρες μετά είπατε ένα τόσο μεγάλο «ναι» για να γίνεται Υπουργός, να μας κάνετε και υποδείξεις περί τους αξιώματος και της αξίας πάει πολύ. Προφανώς, ο αείμνηστος στον οποίο αναφερθήκατε, που δεν είχα την τιμή να τον γνωρίζω, δεν αναφερόταν σε εσάς. Δεύτερον, τι εννοείτε «τώρα που μπήκαν αξιοπρεπείς άνθρωποι στο ΚΕΕΛΠΝΟ στο Διοικητικό Συμβούλιο»; Συγγνώμη, το προηγούμενο Διοικητικό Συμβούλιο ποια κυβέρνηση το είχε διορίσει, ξέρετε; Εσείς! Δηλαδή, τι μας είπατε μόλις τώρα; Ότι το Διοικητικό Συμβούλιο που διόρισε ο κ. Παναγιώτης Κουρουμπλής, σημερινός Υπουργός Εσωτερικών, ήταν απατεώνες οι οποίοι συνήργησαν εις το έγκλημα της συγκαλύψεως του ΚΕΕΛΠΝΟ; Αυτό μας είπατε; Να το ξέρουμε. Ο κ. Κουρουμπλής, δηλαδή, μας είπατε, διόρισε στο ΚΕΕΛΠΝΟ απατεώνες. Αν αυτό που λέτε το λέτε στα αλήθεια λεβέντικα και όχι όπως συνήθως τα λέτε εσείς μάγκικα για να το πείτε και φεύγετε και κρύβεστε μετά, οφείλετε να ζητήσετε από τον κ. Κουρουμπλή εξηγήσεις. Γιατί εάν ο κ. Κουρουμπλής έβαλε εκεί πέρα ανθρώπους απατεώνες, προφανώς αυτό έχει να κάνει και με τη δική σας Κυβέρνηση. Ή μήπως όχι; Τρίτον, δεν ξέρετε τι λέτε και καλό είναι να βγείτε έξω να σας τα εξηγήσει ο κ. Κατρούγκαλος ο οποίος μπορεί ως Υπουργός να τα έχει κάνει θάλασσα, αλλά ως δικηγόρος προφανώς είναι καλός. Ακούστε.
Προκαλείτε και άλλο. Θα πω και άλλα ονόματα.
Να πείτε ό,τι θέλετε. Πήρατε στο γραφείο σας τους φακέλους των ιατρών. Ο Υπουργός δεν έχει δικαίωμα να το κάνει αυτό. Ο Υπουργός μπορεί να ζητήσει από το ΣΕΥΠ και να διατάξει έλεγχο, αν θεωρεί ότι έχει γίνει κάποια παράβαση. Μπορεί να διατάξει επανάληψη του διαγωνισμού. Μπορεί να διατάξει ακύρωση του διαγωνισμού και νέο διαγωνισμό. Τι δεν μπορεί να κάνει ο Υπουργός; Και επικαλούμαι τον κ. Κατρούγκαλο που είναι μπροστά. Να πάρει τους φακέλους των ανθρώπων στο γραφείο του και να αρχίζει να τους βλέπει. Γιατί δεν μπορεί; Γιατί αυτό εμπίπτει στο νόμο περί ευαίσθητων προσωπικών δεδομένων. Δεν είχατε, κοινώς, τη νομική εξουσιοδότηση να το κάνετε. Αυτό με απλά ελληνικά είναι φυλακή. Καταλάβατε; Όποιος από αυτούς τους ιατρούς σας κάνει μήνυση - και φαντάζομαι θα σας κάνουν όλοι - ή αν αυτοί εδώ σας ψηφίσουν για να πάτε σε εξεταστική επιτροπή, θα πάτε φυλακή. Αν δεν το κάνουν αυτοί, θα το κάνουμε εμείς όταν έρθουμε, μην ανησυχείτε.
Θα αργήσετε πολύ.
Και θα το κάνουμε μην έχετε καμμία αμφιβολία. Σας το λέω για να ζήσετε την ελευθερία σας που προλαβαίνετε. Ακούστε τώρα για να ξέρετε, γιατί έχετε κάνει κακούργημα εξόφθαλμο και το έχετε παραδεχτεί και δεν σας γλιτώνει κανένας, ούτε οι μαγκιές σας. Έχετε συνηθίσει, κύριε Υπουργέ, να λέτε με υπερηφάνεια ότι τηρείτε διπλά βιβλία, να μην παθαίνετε τίποτα ως δήμαρχος που λέτε με υπερηφάνεια ότι τηρείτε διπλά βιβλία, αλλά αυτή σας η μαγκιά θα περάσει σε λίγο. Ξέρετε γιατί; Γιατί ακόμα και στην Κρήτη, ακόμα και στα Χανιά που πήρατε τα μεγαλύτερα σας πανελλαδικά ποσοστά και στο δημοψήφισμα και στις εκλογές, μέχρι και εκεί σε λίγο ο κόσμος θα αρχίσει να πληρώνει αυτά που ψηφίσατε.
Καλώς. Κύριε Γεωργιάδη, κλείστε σας παρακαλώ.
Κλείνω. Τον νόμο μου για την πρωτοβάθμια, αν και Υπουργός, ούτε τον έχετε διαβάσει. Γιατί, εάν τον είχατε διαβάσει, θα ξέρατε ότι για όλους τους ιατρούς που έφυγαν από το σύστημα - τους δυόμισι χιλιάδες - μπορούσαν να κάνουν επί τόπου - δεν έκανα γιατί έφυγα από Υπουργός - δυόμισι χιλιάδες προσλήψεις. Και μέσα ο νόμος τι έλεγε; Χίλιοι εκατό επικουρικοί και χίλιοι πεντακόσιοι οικογενειακοί ιατροί. Αυτούς δεν τους έχετε προσλάβει ακόμα.
Τι λέτε τώρα;
Έχετε προσλάβει οικογενειακούς ιατρούς και δεν το ήξερα; Αυτές οι προσλήψεις είναι από το δικό μου νόμο, νόμο που δεν ξέρετε γιατί είστε μάλλον και εντελώς αγράμματος, διότι είναι αδιανόητο να είσαι στη Βουλή και να μην ξέρετε τον νόμο, αν και Υπουργός.
Καλώς, κύριε Γεωργιάδη.
Άρα, κύριε Πολάκη, για να κλείσω, άνθρωποι πεθαίνουν στις μονάδες εντατικής θεραπείας σήμερα γιατί δεν βρίσκουν κρεβάτια; Το κόστος της δημοκρατίας που αναφέρατε είναι ψάχνουν οι συγγενείς και φίλοι κρεβάτια για το δικό τους άνθρωπο και να μην βρίσκουν, γιατί ο διαγωνισμός ακυρώθηκε επειδή εσείς παρανομήσατε; Το βράδυ κοιμάστε, κύριε Πολάκη, γι' αυτούς που πεθαίνουν επειδή δεν βρίσκουν κρεβάτι εξαιτίας σας; Ευχαριστώ πολύ.
Δεν ντρέπεσαι να μιλάς για θανάτους!
Επτά χιλιάδες αυτοκτονίες! Να σταματήσεις. Πετάγεσαι; Δεν ντρέπεσαι;
Σας παρακαλώ!
Παίζεις με τον θάνατο εδώ μέσα στη Βουλή. Άντε, ντροπή πια! Υπάρχει κι ένα όριο.
Κύριε Πρόεδρε…
Κύριε Υπουργέ, μισό λεπτό, θα σας δώσω τον λόγο. Προηγείται όμως ο κ. Λοβέρδος. Ακούστηκε το όνομά του με έναν τρόπο που μάλλον θέλει να απαντήσει. Κύριε Λοβέρδο, σας ακούμε.
Σας ευχαριστώ, κύριε Πρόεδρε. Δεν ήταν ώρα για αυτήν τη σύγκρουση. Θα έχουμε άλλες ευκαιρίες, ειδικά όταν θα έρθει ο φάκελος Πολάκη στη Βουλή από την εισαγγελία. Εκεί θα τα πούμε. Σου συνιστώ να πλένεις το στόμα σου όταν μιλάς για μένα και όταν μ' αναφέρεις. Εσύ!
Βρε σεις, στη Βουλή είμαστε.
Σε μένα μιλάς;
Έχω ζήσει τον τελευταίο χρόνο των πρώτων μου εφηβικών χρόνων στη δικτατορία. Τους ΕΚΟΦίτες σαν και σένα τους έζησα. Τώρα στη δημοκρατία δεν φτουράς, όσο και να βρίσεις, όσο και να πεις. Κύριε Πρόεδρε, προτείνω στον συνάδελφο που τώρα κάθεται σε υπουργικά έδρανα να σκεφτεί τι λέει, να σκεφτεί τι κάνει, να σκεφτεί σε ποιους απευθύνεται και να προσέχει πώς μιλάει. Έχουμε τιμήσει την εντολή του ελληνικού λαού αρκετές φορές. Είμαστε εδώ, έχουμε τιμήσει τον ελληνικό λαό που μας έστειλε, έχουμε ιδρώσει ως Υπουργοί, έχουμε ματώσει, έχουμε υποστεί τους τραμπούκους και έχουμε το μέτωπό μας καθαρό. Μισές κουβέντες, άδειες κουβέντες, λεξούλες και φρασούλες σαν κι αυτές, τις επιστρέφουμε. Ή θα ζητήσεις συγγνώμη ή σε ό,τι με αφορά…
Εννοείται πως όχι.
Μην απαντάτε τώρα, σας παρακαλώ.
Σε ό,τι με αφορά, τους ΕΚΟΦίτες στη δικαιοσύνη!
Κύριε Υπουργέ, έχετε τον λόγο. Πολύ σύντομα και να μην ανοίξουμε νέο κύκλο.
Τους χαρακτηρισμούς περί ΕΚΟΦιτών σάς τους επιστρέφω, κύριε Λοβέρδο.
Άντε ρε, φύγε από δω.
Και το χέρι σας να το κουνάτε εκεί που σας παίρνει. Όχι σε μένα.
Έχουμε δημοκρατία και τη σεβόμαστε… (δεν ακούστηκε).
Φυσικά και έχουμε δημοκρατία. Αυτό που σου λέω!
Δεν μπορείς να με δείρεις!
Άλλον κατήγγειλε ο ΟΗΕ για την διαπόμπευση των οροθετικών και όχι εμένα. Γι' αυτό, το χεράκι να το κουνάς αλλού. Και επειδή…
Είσαι ψεύτης και συκοφάντης.
Και εσύ είσαι ψεύτης και συκοφάντης.
Άντε, ρε. Τελευταία φορά που σου απευθύνομαι.
Επειδή είχατε τη συγκεκριμένη διαδρομή, γι' αυτό σας έστειλε ο ελληνικός λαός στη θέση που είστε τώρα.
Είμαστε εδώ. Εσείς που θα είστε;
Και μια κουβέντα για το συγκεκριμένο: Εννοείται ότι ως Υπουργός έχω το δικαίωμα να ελέγξω από έναν μηχανισμό τον οποίον…
Κύριε Υπουργέ, κύριε Κατρούγκαλε…
Εδώ, εδώ, σε μένα απευθύνεσαι.
Πάρ' τον δικηγόρο να σε γλιτώσει από τη φυλακή.
Άσε τον δικηγόρο. Σου χρειάζεται δικηγόρος;
Μην κάνουμε διάλογο, κύριε Υπουργέ.
… (δεν ακούστηκε).
Κατά τη γνώμη σου.
Κύριε Γεωργιάδη, μη διακόπτετε, σας παρακαλώ.
Εννοείται ότι ως πολιτικός προϊστάμενος και για τη νομιμότητα…
Να μας πει ο κ. Ξανθός. Τους είδατε, κύριε Ξανθέ; Σιγά μη μιλήσει.
Κύριε Γεωργιάδη, σας παρακαλώ!
Εννοείται ότι είχα το δικαίωμα να δω αν εφάρμοσαν αυτό το οποίο τους είπα.
Αφού είχατε το δικαίωμα, να μας πει. Και να τους είδε, τώρα δε θα πει. Να πάει και αυτός μέσα;
Κύριε Γεωργιάδη, σας παρακαλώ! Κύριε Πολάκη, κύριε Υπουργέ, ολοκληρώστε, παρακαλώ.
Μοιράζεις φυλακές; Τι είσαι; Κανένας ταγματάρχης; Μοιράζεις φυλακές;
Δεν μοιράζω. Εσύ θα μπεις φυλακή! Εσύ! Εκεί σου αξίζει. Για τις μαγκιές που πουλάς!
Καθίστε, κύριε Γεωργιάδη. Κύριε Γεωργιάδη, παρεκτρέπεστε.
Άκουσε Γεωργιάδη. Λοιπόν, άκουσε: Το επαναλαμβάνω και θα ακουστεί όσο κι αν δεν αρέσει: Εννοείται ότι ζήτησα να δω τον κατάλογο της μοριοδότησης.
Τον κατάλογο; Τους φακέλους.
Περίμενε. Δεν κρύβω τίποτα εγώ. Μη στενοχωριέσαι. Ζήτησα τον κατάλογο της μοριοδότησης. Και φαινόταν πασιφανώς ότι δεν εφάρμοσαν τα κριτήρια του ΑΣΕΠ.
Και τι έκανες μετά;
Ζητήσαμε, λοιπόν, τους φακέλους, για να δούμε.
Λάθος! Δεν έχεις δικαίωμα να ζητήσεις φακέλους.
Κατά τη γνώμη σου λάθος. Όχι, θα αφήσω…
Μπορούσες να διατάξεις ακύρωση του διαγωνισμού σου λέω. Τι δεν καταλαβαίνεις;
Ε, όχι θα αφήσω τον παρακρατικό μηχανισμό που είχατε στήσει για να διορίσει με τον ίδιο τρόπο.
Κλείστε, σας παρακαλώ, κύριε Υπουργέ.
…(δεν ακούστηκε).
Μισό λεπτό. Αυτό πρέπει να ακουστεί. Εννοείται πως δεν θα αφήναμε τον παρακρατικό μηχανισμό τον οποίον είχαν στήσει εκεί μέσα είκοσι χρόνια να διορίσει με τον τρόπο…
Τον Κουρουμπλή; Τον Κουρουμπλή;
Όχι. Το διοικητικό συμβούλιο…
Του Κουρουμπλή ήταν το συμβούλιο.
Άσε τον Κουρουμπλή.
Ο Κουρουμπλής ήταν εκεί! Εγώ το διόρισα;
Άσε τον Κουρουμπλή και σταμάτα. Να μην μιλήσουμε για τους προηγούμενους!
Εγώ τον έβαλα τον κ. Γιαννόπουλο; Εγώ τον έβαλα; Εσείς τον βάλατε!
Το ξέρω. Το ξέρω πολύ καλά. Εμείς τον βάλαμε.
Ναι, αλλά πρέπει να…
Παρακρατικός μηχανισμός είναι ο κ. Γιαννόπουλος;
Κύριε Γεωργιάδη, σας παρακαλώ. Κύριε Υπουργέ, ολοκληρώστε, σας παρακαλώ.
Παρακρατικός μηχανισμός είναι ένα πράγμα που υπάρχει εκεί μέσα από το 1994. Έχει εξυπηρετήσει και τον δικό σας μηχανισμό και τον μηχανισμό του ΠΑΣΟΚ, που κυβερνούσε εκείνα τα χρόνια. Όπως ξέρεις, εάν έχεις διαβάσει και καθόλου, υπάρχει και η αυτονόμηση των μηχανισμών. Και πρέπει κάποια διοικητικά συμβούλια να ανταποκρίνονται στο πολιτικό σχέδιο που έχει η πολιτική ηγεσία. Τους λες, λοιπόν, να εφαρμόσουν απόφαση του Αρείου Πάγου, η οποία παραπέμπει κάποιους ανθρώπους για κακουργήματα και δεν το εφαρμόζουν, για διάφορους λόγους. Μπορεί να φοβήθηκαν. Μπορεί να το εκτίμησαν διαφορετικά. Εμείς θα συγκρουστούμε με αυτό το πράγμα. Πάρτε το χαμπάρι. Είτε αρέσει είτε δεν αρέσει, εμείς με αυτό θα συγκρουστούμε και θα το αλλάξουμε.
Καλώς, κύριε Υπουργέ. Κλείστε, σας παρακαλώ.
Και εννοείται ότι δεν θα αφήναμε να διορίσουν με ογδόντα οκτώ λάθη στους διακόσιους δέκα πέντε υποψήφιους. Αυτό κάναμε. Και αυτό δεν λέτε.
Τα λάθη εσείς τα βρήκατε;
Ναι, εμείς τα βρήκαμε, υπηρεσιακοί παράγοντες του Υπουργείου.
Τα λέτε, δεν τα….(δεν ακούστηκε).
Και όταν ξανακάθισαν και το είδαν, ο πίνακας ο οποίος προέκυψε ήταν κατά 100% αυτός τον οποίο - ναι! - διορθώσαμε εμείς. Και μην έχετε τέτοιες αυταπάτες. Ο διαγωνισμός δεν θα ακυρωθεί.
Σας παρακαλώ, ολοκληρώστε, κύριε Υπουργέ.
Έχω δουλέψει δώδεκα χρόνια σε μονάδες εντατικής θεραπείας και έχω πραγματική ευαισθησία για τις μονάδες και όχι ψεύτικη και πελατειακή, που έχετε εσείς. Το ξέρω πολύ καλά το θέμα.
Κύριε Υπουργέ, σας παρακαλώ.
Θα δημιουργήσουμε εκατόν είκοσι κρεβάτια εντατικής θεραπείας, όχι εξήντα.
Πότε;
Πολύ σύντομα, κύριε Γεωργιάδη. Σε περίπου είκοσι με είκοσι πέντε μέρες θα ανοίξουν. Εδώ θα είμαστε.
Σε είκοσι πέντε μέρες! Απαντήσατε. Το δέχομαι.
Κύριε Υπουργέ, ευχαριστούμε πολύ.
Θα ξαναβρεθούμε όμως…
Θα παραιτηθείτε εάν δεν είναι σε είκοσι πέντε ημέρες τα κρεβάτια;
Κύριε Υπουργέ, σας παρακαλώ!
Εγώ θα παραιτηθώ; Αν τους έχουμε διορίσει…
Κύριε Γεωργιάδη, τι κάνουμε τώρα;
Αν δεν είναι σε είκοσι πέντε μέρες τα κρεβάτια, θα παραιτηθείς από Υπουργός;
Εσύ θα παραιτηθείς από Βουλευτής;
Τώρα, κύριε Υπουργέ…
Όχι, τώρα εγώ κάνω έλεγχο. Θα παραιτηθείς αν δεν γίνει; Τώρα σου κάνω έλεγχο! Εσύ αναλαμβάνεις!
Μπράβο. Εμείς και θα τα ανοίξουμε…
Σε είκοσι πέντε μέρες εδώ για τις ΜΕΘ!
Έχει ολοκληρωθεί η συζήτηση!
Εσείς θα παραιτηθείτε από Βουλευτής;
Εγώ θα είμαι εδώ σε είκοσι πέντε ημέρες και θα κάνω ερώτηση για τις ΜΕΘ. Μην αποφύγεις όμως τις ερωτήσεις. Μην κρύβεσαι!
Εσύ πού θα κρυφτείς!
Έχει ολοκληρωθεί η συζήτηση. Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;
Με τη συναίνεση του Σώματος και ώρα 0.06΄ λύεται η συνεδρίαση για σήμερα Κυριακή 8 Μαΐου 2016 και ώρα 10.00΄, με αντικείμενο εργασιών του Σώματος νομοθετική εργασία: συνέχιση της συζήτησης και ψήφιση του σχεδίου νόμου του Υπουργείου Εργασίας, Κοινωνικής Ασφάλισης και Κοινωνικής Αλληλεγγύης «Ενιαίο Σύστημα Κοινωνικής Ασφάλειας - Μεταρρύθμιση ασφαλιστικού - συνταξιοδοτικού συστήματος - Ρυθμίσεις φορολογίας εισοδήματος και τυχερών παιγνίων και άλλες διατάξεις».